31 MĀʻASI 2012

Fakataha ʻo e Pongipongi Tokonakí

ʻI Heʻetau Toe Fakataha Maí
Palesiteni Thomas S. Monson

Pea ʻe Tataki ʻa Kinautolu ʻe ha Tamasiʻi Siʻi
Palesiteni Boyd K. Packer

Ko Hono Akoʻi ke Mahino ki Heʻetau Fānaú
Cheryl A. Esplin

Ului ki Heʻene Ongoongoleleí ʻo fakafou ʻi Hono Siasí
ʻEletā Donald L. Hallstrom

ʻOkú Ne ʻOfa Moʻoni ʻIate Kitautolu
ʻEletā Paul E. Koelliker

Feilaulaú
ʻEletā Dallin H. Oaks

Ngaahi Faingataʻa ke Ikunaʻí
Palesiteni Henry B. Eyring

ʻI Heʻetau Toe Fakataha Maí

Fai ʻe Palesiteni Thomas S. Monson

ʻOku tokaimaʻananga mai ʻetau Tamai Hēvaní kiate kitautolu fakatāutaha mo ʻetau ngaahi fie maʻú. ʻOfa ke fakafonu kitautolu ʻaki Hono Laumālié ʻi heʻetau kau atu ki he konifelenisí ni.

Siʻi kāinga ʻofeina, ʻi heʻetau toe fakataha mai ki ha konifelenisi lahi ʻa e Siasí, ʻoku ou talitali fiefia kimoutolu mo fakahaaʻi atu hoku ʻofa kiate kimoutolu. ʻOku tau fakataha mai he māhina ʻe ono kotoa pē ke fefakamālohiaʻaki pea fai ha fakalotolahi, ʻoatu ha fakafiemālie mo langaki ʻetau tuí. ʻOku tau ʻi hení ke tau ako. Mahalo ʻoku fekumi hamou niʻihi ki ha tali ki ha ngaahi fehuʻi mo ha faingataʻa ʻoku mou tofanga ai ʻi hoʻomou moʻuí. ʻOku fefaʻuhi ha niʻihi mo e ʻamanaki tōnoá pe ko ha mole. ʻE lava ke fakamaama mo langaki hake pea fakafiemālieʻi kitautolu ʻi heʻetau ongoʻi ʻa e Laumālie ʻo e ʻEikí.

Kapau ʻoku ʻi ai ha ngaahi liliu ʻoku fie maʻu ki hoʻo moʻuí, ʻe lava ke ke maʻu ʻa e ʻuhinga mo e lototoʻa ke fakahoko iá ʻi hoʻo fakafanongo ki he ngaahi lea fakalaumālie ʻe lea ʻaki hení. ʻOfa ke fakafoʻou ʻetau tukupā ke moʻui taau ko e ngaahi foha mo e ʻofefine ʻo ʻetau Tamai Hēvaní. ʻOfa ke hokohoko atu ʻetau fakafepakiʻi ʻa e koví ʻi ha feituʻu pē ʻoku tau ʻi aí.

ʻOku tau monūʻia fau ke omi ki he māmaní ʻi ha kuonga peheni—ko ha taimi fakaofo ʻi he hisitōlia lōloa ʻo e māmaní. He ʻikai lava ke tau fakataha kotoa mai ʻi ha fale pē ʻe taha, ka ʻoku tau malava he taimí ni ke tau kau mai ki he konifelenisí ʻi he founga fakaofo ko e televīsoné, letioó, keipoló, satelaité pea mo e ʻInitanetí—kae pehē ki ha ngaahi meʻangāue ʻoku toʻotoʻo pē. ʻOku tau fakataha mai ko e kakai pē ʻe taha, ʻoku tau lea ʻaki ha ngaahi lea fakafonua kehekehe mo nofo ʻi ha ngaahi fonua lahi ka ʻoku tau taha kotoa pē ʻi he tuí, taha ʻi he tokāteliné pea taha ʻetau taumuʻá.

Talu mei hotau kamataʻanga siʻisiʻi he taʻu ʻe 182 kuohilí, mo hono ongoʻi ʻe he māmaní hotau ivi tākiekiná. ʻOku kei hokohoko atu pē ʻene laka ki muʻa ʻa e ngāue maʻongoʻonga ko ʻení, ʻo ne liliu mo faitāpuekina e moʻuí. ʻOku ʻikai ha ngāue, mo ha mālohi ʻi he māmaní kotoa te ne lava ke taʻofi e ngāue ʻa e ʻOtuá. Neongo pe ko e hā ʻe hoko maí, ʻe kei laka atu pē ki muʻa e ngāué ni ia. ʻOku mou manatu ki he lea fakakikite ʻa e Palōfita ko Siosefa Sāmitá: “He ʻikai ha nima taʻe maʻa te ne lava ke taʻofi ʻa e ngāué mei heʻene laka atú; ʻe taulōfuʻu mai ʻa e fakatangá, kau fakataha ʻa e kau angatuʻú, fakatahataha mo e ngaahi kongakaú, fakangalikovi mo e kau manukí, ka ko e moʻoni ʻa e ʻOtuá ʻe kei laka taʻeufi atu pē, ʻi he fakaʻeiʻeiki mo tauʻatāina, kae ʻoua kuo hū atu ki he konitinēniti kotoa pē, aʻu ki he faʻahinga kotoa pē, ʻuʻufi ʻa e fonua kotoa, pea mo ongona [ʻe he] telinga kotoa, kae ʻoua kuo fakahoko ʻa e ngaahi taumuʻa ʻa e ʻOtuá, pea folofola ʻa Sihova Mafimafi kuo lava ʻa e ngāué.”¹

ʻE kāinga, ʻoku lahi fau ha ngaahi faingataʻa mo e poletaki ʻi he māmaní he ʻahó ni, ka ʻoku kei lahi pē ai mo e ngaahi meʻa ʻoku lelei mo langaki moʻuí. Hangē ko ʻetau Tefito ʻo e Tui hono hongofulu mā tolú, “Kapau ʻoku ʻi ai ha meʻa ʻoku māʻoniʻoni, fakaʻofoʻofa pe ongoongo lelei pe feʻunga mo hono vikivikiʻí, ko e ngaahi meʻa ia ʻoku tau fekumi ki aí.” ʻOfa ke tau hokohoko atu maʻu ai pē hono fai iá.

ʻOku ou fakamālō atu ʻi hoʻomou tuí mo e līʻoa ki he ongoongoleleí. ʻOku ou fakamālō atu ʻi hoʻomou ʻofá mo e tokanga kuo mou fefakahaaʻiʻakí. ʻOku ou fakamālō atu ʻi hoʻomou faifatongia ʻi homou ngaahi uōtí mo e koló pea ʻi homou siteikí mo e vahefonuá. Ko e faʻahinga tokoni ia ʻoku malava ai ke fakahoko ʻe he ʻEikí ha konga lahi ʻEne ngaahi taumuʻa ʻi he māmaní.

ʻOku ou fakamālō atu ʻi hoʻomou angaʻofa kiate au ʻi ha feituʻu pē ʻoku ou ʻalu ki aí. ʻOku ou fakamālō atu ʻi hoʻomou lotua aú. Kuó u ongoʻi e ngaahi lotu ko iá pea ʻoku hounga moʻoni ia kiate au.

ʻE kāinga kuo tau omi ke fakahinohinoʻi mo tataki fakalaumālie kitautolu. ʻOku lahi ha ngaahi pōpoaki ʻe fai he ʻaho ʻe ua ka hokó. ʻOku ou fie fakapapauʻi atu kuo fekumi e kau tangata mo fafine ʻe lea atú, ke nau maʻu ha tokoni mo ha fakahinohino fakalangi ʻi heʻenau teuteu ʻenau pōpoakí. Kuo ueʻi fakalaumālie kinautolu ki he meʻa ke nau lea mai ʻakí.

ʻOku tokaimaʻananga mai ʻetau Tamai Hēvaní kiate kitautolu fakatāutaha mo ʻetau ngaahi fie maʻú. ʻOfa ke fakafonu kitautolu ʻaki Hono Laumālié ʻi heʻetau kau atu ki he konifelenisí ni. Ko ʻeku lotu fakamātoató ia ʻi he huafa toputapu ʻo hotau ʻEiki mo e Fakamoʻui ko Sīsū Kalaisí, ʻēmeni.

Maʻuʻanga fakamatalá

1.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 514–515.

Pea ʻe Tataki ʻa Kinautolu ʻe ha Tamasiʻi Siʻi

Fai ʻe Palesiteni Boyd K. Packer

Palesiteni ʻo e Kōlomu ʻo e Kau ʻAposetolo ʻe Toko Hongofulu Mā Uá

ʻOku totonu ke mahino ki he husepānití mo e uaifí ko hona ʻuluaki fatongiá—he ʻikai toe toʻo meiate kinauá—ko ʻena fetauhiʻaki pea ki heʻena fānaú foki.

ʻI he ngaahi taʻu kuo hilí, ʻi ha pō momoko ʻi ha tauʻanga lēlue ʻi Siapani, ne u fanongo ki hano tātaaʻi mai e sioʻata ʻo e lēlué. Ne tuʻu mai ha tamasiʻi mokosia naʻe mahaehae hono soté pea haʻi ʻaki hono kaungao ne laveá ha konga tupenu likoliko. Ne papala hono ʻulú. Naʻá ne pukepuke ha ngeʻesi kapa mo ha sēpuni ʻumeʻumea, ko e fakaʻilonga ʻo ha taha paea mo kolekole. ʻI heʻeku feinga ke fakaava e matapaá ke ʻoange ha sēniti ki aí, ne lele e lēlué ia.

He ʻikai ke teitei ngalo ʻiate au e kiʻi tamasiʻi fiekaia ne tuʻu ʻi he momokó, ʻi heʻene puke hake ha ngeʻesi kapá. Pea he ʻikai lava ke ngalo ʻeku ongoʻi taʻe malava ke u fai ha meʻá ʻi he kamata ke mavahe māmālie mai ʻa e lēlué ka ne tuʻu pē he tauʻanga lēlué.

Ne ma ʻi ha houalotu sākalamēniti mo ʻEletā A. Fiatoa Tātola he ngaahi taʻu kuo hilí ʻi Kasikou, ko ha kolo he feituʻu māʻolunga ʻo e ‘Anitesí ʻi Pelū, pea ko e loki naʻe lōloa mo fāsiʻi ʻo matapā ki hala. Ne poʻuli pea lolotonga e lea ʻa ʻEletā Tātolá, ne ʻasi mai ha kiʻi tamasiʻi taʻu ono ʻi he matapaá. Ne mahaehae hono soté pea naʻe lōloā hifo ia ʻo aʻu ki hono tuí.

Ne tuku e peleti mā ki he sākalamēnití ʻi ha kiʻi tēpile ki homa tafaʻaki toʻohemá. Ne sio e tamasiʻi paea fiekaia ko ʻení ki he maá peá ne pikipiki māmālie atu he holisí ke aʻu ki ai. Naʻá ne mei aʻu ki he tēpilé mo hono fakatokangaʻi ia ʻe ha fefine. Naʻe kalokalo atu e fefiné mo tuli ia ki tuʻa ki he fakapoʻulí. Ne u toʻe loto pē.

Ne toe foki mai e kiʻi tamasiʻí kimui. Naʻá ne pikipiki mai he holisí, mo tauhila pē ki he maá pea kiate au. ʻI heʻene ofi ki he feituʻu ʻe toe sio mai ai e fefiné ki aí, ne u hapai atu hoku nimá, peá ne lele mai kiate au. Ne u fakatangutu ia ʻi hoku fungá.

Pea hangē ha fakaʻilongá, ne u fakatangutu ia he sea ʻo ʻEletā Tātolá. Hili e lotu tukú, ne lele atu ʻa e kiʻi tamasiʻi fiekaiá ia ki he fakapoʻulí.

ʻI heʻeku foki ki ʻapí, ne u fakamatalaʻi kia Palesiteni Sipenisā W. Kimipolo e meʻa ne hokó. Naʻe ongo ʻaupito ki ai peá ne talamai kiate au, “Naʻá ke huki ha puleʻanga ʻi ho fungá.” Naʻá ne toutou talamai, “ʻOku mahulu ange e ʻuhinga ʻo e meʻa naʻá ke aʻusiá ʻi he meʻa ko ia te ke ʻiló.”

Kuo meimei tuʻo 100 ʻeku ʻaʻahi ki he ngaahi fonua ʻo ʻAmelika Latiná, mo ʻeku fakasio e fofonga ʻo e kiʻi tamasiʻí ʻi he kakaí. ʻOku toki mahino kiate au e meʻa ne ʻuhinga ki ai ʻa Palesiteni Kimipoló.

Ne u fetaulaki mo ha tamasiʻi mokosia ʻe taha he ngaahi hala ʻo Sōleki Sití. Ko ha pō momoko pea kuo fuoloa e poʻulí. Ne ma toki omi mei ha maʻu meʻatokoni efiafi faka-Kilisimasi ʻi ha hōtele. Ne longoaʻa ha tamaiki tangata ʻe toko ono pe valu he halá. Ne totonu ke nau nofo kotoa ʻi ʻapi he naʻe momoko.

Ne ʻi ai ha tamasiʻi ʻe taha ne ʻikai ke ʻi ai hano kote. Naʻá ne ngaungaue holo ko e feinga ke māfana. Naʻá ne puli atu he veʻehalá, mahalo ki ha kiʻi fale mo ha mohenga ne ʻikai feʻunga e kafú ke ne māfana ai.

ʻI heʻeku fusi hake hoku kafú he poʻulí, ʻoku ou lotua ʻa kinautolu ʻoku ʻikai ke ʻi ai siʻanau mohenga māfaná.

Ne u ʻi ʻOsaka ʻi Siapani he taimi ne ʻosi ai e Tau Lahi Hono II ʻa Māmaní. Ne haveki e koló, pea fonu e halá he pilikí, vevé mo e luoluo mei he pomú. Neongo ne mei ʻosi kotoa e ʻuluʻakaú, ka ne kei tuʻu pē hanau niʻihi kuo motumotu honau ngaahi vaʻá mo e sinó pea kei ʻi ai pē hanau lau.

Ne femoʻuekina ha kiʻi taʻahine naʻá ne tui ha kimono lanu kehekehe mo mahaehae ʻi hono tānaki e ngaahi lauʻiʻakau lanu engeengá ʻo haʻi fakataha. Ne hangē ʻoku ʻikai ke ne fakatokangaʻi ʻe ia e ʻauha hono ʻātakaí ʻi heʻene puna holo he vevé ʻo tānaki e lauʻiʻakau foʻoú. Kuó ne maʻu e meʻa fakaʻofoʻofa taha ne toe ʻi hono māmaní. Mahalo ʻoku totonu ke u pehē ko ia ʻa e konga fakaʻofoʻofa ʻo hono māmaní. Ne tupulaki ʻeku tuí heʻeku fakakaukau kiate iá. Ne maʻu ʻe he kiʻi taʻahiné ni ʻa e ʻamanaki leleí.

Ne akoʻi mai ʻe Molomona “ʻoku moʻui ʻa e fānau īkí ʻia Kalaisi”¹ pea ʻoku ʻikai fie maʻu ke nau fakatomala.

Ne ngāue ha ongo faifekau ʻi he kamataʻanga ʻo e senituli kimuʻá, ʻi he ʻotu moʻunga he fakatonga ʻo e ʻIunaiteti Siteití. Naʻá na sio hifo ʻi ha ʻaho ʻe taha mei he moʻungá ki ha kakai ʻoku fakatahataha hake ki ha loto ʻataʻatā. Ne ʻikai ke faʻa ʻi ai ha kakai ke na malanga ki ai, ko ia naʻá na hifo leva ki he loto ʻataʻataá.

Ne teu ke fai e meʻafakaʻeiki ʻo ha kiʻi tamasiʻi ne melemo. Ne ʻosi kole ʻe he ongo mātuʻá e faifekaú ke “malangaʻi” e meʻa fakaʻeiki hona fohá. Ne tuʻu pē e ongo faifekaú mei mui kae hanga atu e faifekaú ki he tamaí mo e faʻeé ʻo kamata ʻene malangá. Kapau ne ʻamanaki e ongo mātuʻá ke maʻu ha fakafiemālie mei he faifekaú, ne hala ʻena maʻú.

Naʻá ne tafuluʻi kakaha kinaua ko e ʻikai ke papitaiso e kiʻi tamasiʻí. Ne lahi ʻena femoʻuekiná ʻo fakatoloi ai e papí, ka kuo fuʻu tōmui. Naʻá ne tala hangatonu ange kuo ʻi heli ʻena kiʻi tamasiʻí. Ko hona foʻui pē. ʻE tukuakiʻi kinaua he mamahi taʻe ngata hona fohá.

Hili e malangá pea tāpuni e faʻitoká, ne aʻu atu e ongo ʻeletaá ki he ongo mātuʻa loto-mamahí. Naʻá na talaange ki he faʻeé, “Ko ha ongo tamaioʻeiki kimaua ʻa e ʻEikí, pea ʻokú ma omi mo ha pōpoaki maʻamoua.” Ne fanongo e ongo mātuʻa loto-mamahí ki hono lau ange ʻe he ongo ʻeletaá e ngaahi fakahaá mo fai ʻena fakamoʻoni ki hono toe fakafoki mai e ngaahi kī ki hono huhuʻi fakatouʻosi e kakai moʻuí mo e kau pekiá.

ʻOku ou ʻofeina e tangata malanga ko iá. Naʻá ne siʻi fai pē hono lelei tahá ʻo fakatatau ki he maama mo e ʻilo naʻá ne maʻú. Ka ne ʻi ai ha meʻa lahi ange naʻá ne mei foaki. Ko e kakato ʻo e ongoongoleleí.

Ne omi e ongo ʻeletaá ko ha fakafiemālie, faiako, tamaioʻeiki ʻa e ʻEikí, mo ha ongo faifekau kuo fakamafaiʻi ʻi he ongoongolelei ʻo Sīsū Kalaisí.

ʻOku fakafofongaʻi ʻe he fānau ko ʻeni ne u lau ki aí e fānau kotoa ʻetau Tamai Hēvaní. “Ko e fānaú ko e tofiʻa mei [he ʻEikí]: ʻoku . . . monūʻia ʻa e tangata ʻoku fonu ʻene hōfangahaú ʻiate kinautolú.”²

Ko e fatongia maʻongoʻonga ʻo e mātuʻa malí ko hono fakatupu e moʻuí. Ko e pole e moʻui fakamatelié ke hoko ko ha mātuʻa tokanga mo taau. He ʻikai lava ke fakafanau toko taha pē ha tangata pe fefine. Ne ʻuhinga e fānaú ki ha ongo mātuʻa—ko e tamai mo ha faʻē. He ʻikai lava ha sīpinga pe toe founga kehe ʻo fetongi ʻeni.

Ne tangi ha fefine ʻo talamai kiate au naʻá ne fai ha fehalaaki lahi mo hono kaumeʻá heʻene kei ako he kolisí. Naʻe fokotuʻu ange ʻe he tamasiʻí ke toʻo e pēpeé. Naʻe ʻosi ʻena akó peá na mali ʻo maʻu ha fānau tokolahi. Naʻá ne talamai kiate au ʻene faingataʻaʻia heʻene sio ki hono fāmilí, mo ʻene fānau fakaʻofoʻofá, kae sioloto atu pē ki he feituʻu ne mei nofo ai ʻa e kiʻi tokotaha ne molé.

Kapau ʻe mahino pea fakaʻaongaʻi ʻe he ongo mātuʻá e Fakaleleí, te na ʻilo ʻe lava ke toʻo atu e meʻa ne hokó mo e mamahi ʻoku fekauʻaki mo iá. ʻOku ʻikai ha mamahi ʻe tolonga ʻo taʻe ngata. ʻOku ʻikai ke faingofua, ka naʻe ʻikai ʻuhinga e moʻuí ia ke faingofua pe lelei. ʻE mahuʻinga maʻu pē e fakatomalá mo e ʻamanaki lelei ʻe ʻomi ʻe he fakamolemolé.

Ne fakamatala loto-mamahi mai ʻe ha ongo mātuʻa kei talavou ne talaange ‘e he toketaá he ʻikai lava ke fanau. Naʻá na fuʻu loto-mamahi he ongoongo ko iá. Naʻá na ʻohovale heʻeku talaange ʻokú na monūʻiá. Naʻá na fifili pe ko e hā ʻoku ou talaange ai ha meʻa peheé. Ne u talaange ʻoku lelei ange hona tuʻungá ʻi ha ongomeʻa mali ʻokú na lava ke fanau ka ʻokú na siokita ʻo siʻaki mo fakaʻehiʻehi mei he fatongia ko iá.

Naʻá ku talaange kiate kinaua, “Koloa pē ne mo holi ke maʻu ha fānau, pea ʻe kau lelei e holi ko iá kiate kimoua ʻi hoʻomo moʻui fakamatelié pea ope atu ai he te ne ʻoatu ha fakavaʻe mālohi fakalaumālie mo fakaeloto. Ko e taupotu tahá, te mo ʻi ha tuʻunga lelei ange he naʻá mo fie maʻu ha fānau ka naʻe ʻikai lava ke maʻu ia, ʻi hono fakafehoanaki atu kiate kinautolu ne lava ke fanau kae ʻikai ke nau fai iá.”

ʻOku ʻi ai mo ha niʻihi kehe ʻoku nofo taʻe mali pea ʻikai leva ke maʻu ha fānau. ʻOku ʻohake ʻe ha ngaahi faʻē pe tamai teʻeki mali ha fānau tuʻunga he ngaahi tūkunga ne ʻikai ke nau pule ki ai. Ko e ngaahi tūkunga fakataimi pē ʻeni. ʻE fakahoko e ngaahi fakaʻamu mo e fakaʻānaua ʻoku māʻoniʻoní—ʻi he fokotuʻutuʻu taʻengatá—ka ʻoku ʻikai hoko maʻu pē ia he matelié.

“Kapau ʻoku ngata ʻi he moʻuí ni ʻetau ʻamanaki lelei kia Kalaisí, ko e malaʻia lahi taha pē ʻa kitautolu ʻi he kakai kotoa pē.”³

Ko e ngalu tuku ʻo e ngāue kotoa he Siasí ko e fiefia ʻa ha husepāniti mo hono uaifí mo ʻena fānaú ʻi ʻapi, maluʻi ʻaki e ngaahi tefitoʻi moʻoni mo e fono ʻo e ongoongoleleí, pea silaʻi malu ʻi he ngaahi fuakava taʻe ngata ʻo e lakanga fakataulaʻeikí. ʻOku totonu ke mahino ki he husepānití mo e uaifí ko hona ʻuluaki fatongiá—he ʻikai toe toʻo meiate kinauá—ko ʻena fetauhiʻaki pea ki heʻena fānaú foki.

Ko e taha e ngaahi ʻilo maʻongoʻonga ʻo e tauhi fānaú ko ʻetau ʻilo mei heʻetau fānaú e meʻa ʻoku fuʻu mahuʻingá ʻo lahi ange ia ʻi hono ʻilo ia mei heʻetau mātuʻá. ʻOku tau fakatokangaʻi e foʻi moʻoni ko iá mei he kikite ʻa ʻĪsaiá “pea ʻe tataki ʻa kinautolu ʻe ha tamasiʻi siʻi.”⁴

ʻI Selusalemá, “Pea ui ʻe Sīsū ha tamasiʻi siʻi ke ʻalu ange kiate ia, ʻo ne tuku ia ki honau haʻohaʻongá,

“ʻO ne pehē, ʻOku ou tala moʻoni atu kiate kimoutolu, Kapau ʻe ʻikai liliu ʻa kimoutolu, ke tatau mo e tamaiki īkí, ʻe ʻikai te mou hū ki he puleʻanga ʻo e langí.

“Ko ia ia te ne fakavaivaiʻi ia ʻo hangē ko e tamasiʻi siʻí ni, ko ia pē ʻoku lahi ʻi he puleʻanga ʻo e langí.”⁵

“Pea naʻe pehē ʻe Sīsū, ʻOua ʻe taʻofi kae tuku ke haʻu kiate au ʻa e tamaiki īkí: he ʻoku ʻo e kakai peheé ʻa e puleʻanga ʻo e langí.

“Pea hilifaki ʻe ia hono nimá kiate kinautolu, ka ka ʻalu mei ai.”⁶

ʻOku tau lau ʻi he Tohi ʻa Molomoná ʻo kau ki he ʻaʻahi ʻa Sīsū Kalaisi ki he Maama Foʻoú. Naʻá Ne fai fakamoʻui mo tāpuakiʻi e kakaí pea fekau ke ʻomi e fānau īkí kiate Ia.

Ne hiki ʻe Molomona, “Naʻa nau ʻomi ʻenau fānau īkí ʻo tuku ʻa kinautolu ʻi he funga kelekelé ʻo takatakai ʻiate ia, pea naʻe tuʻu ʻa Sīsū ʻi honau lotolotongá; pea naʻe tuʻu ʻatā ʻa e kakaí kae ʻoua kuo ʻomi ʻa kinautolu kotoa pē kiate ia.”⁷

Naʻá Ne fekau ki he kakaí ke nau tūʻulutui. Ne tūʻulutui e Fakamoʻuí ʻo fai ha lotu ki heʻetau Tamai ʻi Hēvaní mo ʻātakaiʻi Ia ʻe he fānaú. Hili e lotu ʻa e Fakamoʻuí, naʻá Ne tangi, “pea naʻá ne fua hake ʻa ʻenau fānau īkí, takitaha, ʻo ne tāpuakiʻi ʻa kinautolu mo hūfakiʻi ʻa kinautolu ki he Tamaí.

“Pea hili ʻene fai ʻení naʻá ne toe tangi.”⁸

ʻOku mahino pē kiate au e ongo ne maʻu ʻe he Fakamoʻuí ki he fānaú. ʻOku lahi e meʻa ke ako mei Heʻene sīpinga ʻo hono fai ha lotú, tāpuakiʻi mo akoʻi “ʻa e fānau iiki ko iá.”⁹

Ko e fika 10 au he fānau ʻe toko 11. ʻOku ou manatuʻi ne ʻikai ʻi ai ha fatongia fakatakimuʻa ʻeku tangataʻeikí pe fineʻeikí ʻi he Siasí.

Ne ngāue faivelenga ʻemau ongo mātuʻá ʻi hona fatongia mahuʻinga tahá—ko e mātuʻa. Ne tataki ʻemau tangataʻeikí ʻi ʻapi ʻi he māʻoniʻoni, ʻo ʻikai ha ʻita pe fakailifia. Naʻe tokoni ki he sīpinga fakaʻofoʻofa ʻemau tangataʻeikí e faleʻi ʻofa ʻemau fineʻeikí. ʻOku hoko e ongoongoleleí ko ha tākiekina lelei ki he moʻui ʻa e taha kotoa pē ʻi he fāmili Pēká pea pehē ki he toʻu tangata kotoa pē ʻe hoko maí.

ʻOku ou fakaʻamu e lau ko ha tangata lelei au hangē ko ʻeku tangataʻeikí. Kimuʻa peá u fanongo ki he lea mei heʻeku Tamai Hēvaní, “kuó ke fai lelei,” ʻoku ou fakaʻamu ke u ʻuluaki fanongoa ia mei heʻeku tamai fakamatelié.

Ne lahi e taimi ne u fifili pe ko e hā e ʻuhinga ne ui ai au ko ha ʻAposetoló peá u hoko ko e Palesiteni ʻo e Kōlomu ʻo e Kau ʻAposetolo ʻe Toko Hongofulu Mā Uá neongo ʻeku haʻu mei ha ʻapi ʻe lava ke pehē ne māmālohi pē ʻa e tamaí. ʻOku ʻikai ko au pē ʻa e mēmipa he Toko Hongofulu Mā Uá ne ʻi ha tūkunga peheé.

Ne faifai pea lava ke u vakai pea mahino ne ui aú koeʻuhí ko e tūkunga ko iá. Pea lava ke mahino kiate au e ʻuhinga ʻo e meʻa kotoa ʻoku tau fai he Siasí, pea ʻi heʻetau hoko ko e kau takí, ʻoku fie maʻu ke ʻoatu ha founga ke feohi ai ʻa e mātuʻá mo e fānaú ko ha fāmili. Kuo pau ke tokanga e kau taki lakanga fakataulaʻeikí ke anga fakakaumeʻa e ngaahi fāmili ʻi he Siasí.

ʻOku lahi ha ngaahi meʻa ʻi hono moʻui ʻaki e ongoongolelei ʻo Sīsū Kalaisí he ʻikai lava ʻo fua ʻaki ia e meʻa ʻoku lava ʻo laú pe hā he lekooti ʻo e maʻu lotú. ʻOku tau femoʻuekina he langa falé, patisetí, polokalamá mo e founga ngāué. ʻE malava ke liʻaki ai e laumālie totonu e ongoongolelei ʻo Sīsū Kalaisí ʻi hono fai iá.

ʻOku faʻa haʻu ha taha ʻo pehē mai kiate au, “Palesiteni Peeka, ʻikai ʻe lelei nai kapau . . . ?”

ʻOku ou faʻa taʻofi kinautolu ʻo talaange, ʻikai koeʻuhí he ʻoku ou ongoʻi ko e hoko maí ko ha ʻekitivitī pe polokalama foʻou ʻe hoko ko ha fakakavenga ki he taimi mo e meʻa fakapaʻanga ʻa e fāmilí.

ʻOku toputapu e taimi maʻá e fāmilí pea ʻoku totonu ke maluʻi mo fakaʻapaʻapaʻi ia. ʻOku mau kole ki hotau kāingalotú ke nau mateakiʻi honau fāmilí.

Ne ma loto heʻema fuofua malí ke tali lelei e fānau ʻe fāʻeleʻi mai kiate kimauá ʻaki hono tokangaʻi kinautolu ʻi honau fāʻeleʻi maí mo ʻenau tupu haké. Kuo ʻi ai ʻeni honau fāmili ʻonautolu.

Ne tuʻo ua ʻi heʻema nofomalí hano talamai ʻe he toketaá ʻi hono fāʻeleʻi ha toko ua ʻo ʻema tamaiki tangatá, “ʻOku ou tui he ʻikai moʻui e toko tahá ni.”

Ko ʻema tali he taimi ko iá te ma foaki ʻema moʻuí kae moʻui e kiʻi foha valevale ko ʻení. ʻI heʻema fie foaki ko iá, ne mahino kiate kimaua ko e faʻahinga mateaki tatau pē ia ʻoku maʻu ʻe heʻetau Tamai Hēvaní kiate kitautolú. Ko ha fakakaukau ia ʻoku faka-ʻOtua.

ʻOku toki mahino peá ma fakamoʻoniʻi mo Sisitā Peeka heʻema motuʻá, ʻe lava ke taʻengata hotau fāmilí. ʻE maluʻi mo tāpuekina kitautolu ʻi heʻetau talangofua ki he ngaahi fekaú pea moʻui kakato ʻaki e ongoongoleleí. ʻOkú ma lotua ʻema fānaú mo e makapuna ʻuluakí mo e uá ke nau mateakiʻi tatau ʻenau fānau mahuʻinga ko iá.

Ngaahi tamai mo e faʻē, ko hoʻo toe fuofua pē ha pēpē foʻou ne toki fāʻeleʻi mai, te ke lava ʻo maʻu ai ha vīsone ki he meʻa lilo mo e taumuʻa ʻo e moʻuí. ʻE toe mahino lelei ange kiate koe e tuʻunga ʻoku ʻi ai e Siasí pea hoko ai e fāmilí ko e fokotuʻutuʻu mahuʻinga taha ia ki taimi mo e kotoa ʻo ʻitānití. ʻOku ou fakamoʻoni ʻoku moʻoni ʻa e ongoongolelei ʻo Sīsū Kalaisí, pea ko e palani ʻo e huhuʻí, ʻa ia kuo ui ko e palani ʻo e fakamoʻuí, ko ha palani ia maʻá e ngaahi fāmilí. ʻOku ou lotua ke faitāpuekina e ngaahi fāmili ʻo e Siasí, ʻa e mātuʻá mo e fānaú, pea ke laka ki muʻa ʻa e ngāué ni ʻo hangē ko e finangalo ʻo e Tamaí. Ko ʻeku fakamoʻoní ʻeni ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Molonai 8:12.

2.

Saame 127:3, 5.

3.

1 Kolinitō 15:19.

4.

ʻIsaia 11:6.

5.

Mātiu 18:2–4.

6.

Mātiu 19:14–15.

7.

3 Nīfai 17:12.

8.

3 Nīfai 17:21–22.

9.

3 Nīfai 17:24.

Ko Hono Akoʻi ke Mahino ki Heʻetau Fānaú

Fai ʻe Cheryl A. Esplin

Tokoni Ua ʻi he Kau Palesitenisī Lahi ʻo e Palaimelí

ʻOku mahulu atu hono akoʻi ke mahino ki heʻetau fānaú, ʻi hono ʻoatu pē ʻo ha fakamatalá. Ko hono tokoniʻi ia ke tō kakano ki honau lotó ʻa e tokāteliné.

ʻOku fakaʻau ke ngalo e fakaikiiki ʻo ha ngaahi meʻa ʻi heʻeku moʻuí ʻi he fakaʻau atu ʻa e ngaahi taʻú, ka ʻoku ou manatuʻi lelei hono fāʻeleʻi ʻo ʻema fānaú takitaha. Hangē ne toe ofi mai ʻa langí, pea kapau te u feinga, te u lava pē ke ongoʻi ʻa e ngaahi ongo tatau ʻo e ʻapasia mo e ofo ne u aʻusia ʻi hono ʻomi kiate au ʻa e valevale mahuʻinga takitaha hili honau fāʻeleʻí.

Ko ʻetau “fānaú ko e tofiʻa mei [he ʻEikí]” (Saame 127:3). ʻOkú Ne ʻafioʻi pea ʻofa ʻaki e ʻofa haohaoa ki he tokotaha kotoa (vakai, Molonai 8:17). Ko ha toki fatongia toputapu ia ʻoku tuku mai ʻe he Tamai Hēvaní kiate kitautolu mātuʻá ke hoa ngāue mo Ia ʻi hono tokoniʻi ʻa ʻEne fānau filí ke nau aʻusia e meʻa ʻokú Ne ʻafioʻi te nau lavá.

Ko e faingamālie fakalangi ko ʻeni ke ohi hake ʻetau fānaú, ko ha fatongia kāfakafa ia ʻo kapau he ʻikai kau mai ʻa e ʻEikí. ʻOkú Ne ʻafioʻi ʻa e meʻa kotoa ʻoku fie maʻu ke ʻilo ʻe heʻetau fānaú, meʻa ʻoku fie maʻu ke nau faí, mo e meʻa ʻe fie maʻu ke nau foki ai kiate Iá. ʻOkú Ne ʻomi ki he mātuʻá ha fakahinohino mo ha tataki pau ʻo fou ʻi he folofolá, ʻEne kau palōfitá pea mo e Laumālie Māʻoniʻoní.

ʻOku fakahinohino mai ʻe he ʻEikí ʻa e mātuʻá ʻi ha fakahā fakaeonopooni ʻi he Palōfita ko Siosefa Sāmitá, ke nau akoʻi ke mahino ki heʻenau fānaú ʻa e tokāteline ʻo e fakatomalá, tui kia Kalaisí, papitaiso, pea mo e meʻafoaki ʻo e Laumālie Māʻoniʻoní. Fakatokangaʻi ange ʻoku ʻikai pehē pē ʻe he ʻEikí ke “[akoʻi] ʻa e tokāteliné”; ko ʻEne fakahinohinó ke akoʻi ke “mahino ʻa e tokāteliné ki heʻetau fānaú.” (Vakai, T&F 68:25, 28; toki tānaki atu e fakamamafá.)

ʻOku tau lau ʻi he Sāmé, “Foaki mai kiate au ʻa e faʻa ʻiló, pea te u fai ki hoʻo fonó; ʻio te u tokanga ki ai ʻaki hoku lotó kotoa pē” (Saame 119:34).

ʻOku mahulu ange ʻa hono akoʻi ke mahino ki heʻetau fānaú ʻi hono ʻoatu pē ʻo ha fakamatalá. Ko hono tokoniʻi ia ʻo ʻetau fānaú ke fakatō ki honau lotó ʻa e tokāteliné ʻi ha founga te nau moʻui ʻaki pea hā ia ʻi heʻenau ngaahi fakakaukaú mo e tōʻongá ʻi heʻenau moʻuí kotoa.

Ne akoʻi ʻe Nīfai ko e fatongia ʻo e Laumālie Māʻoniʻoní ko hono fakahū ʻa e moʻoní “ki he loto ʻo e fānau ʻa e tangatá” (2 Nīfai 33:1). Ko hotau fatongia ko e mātuʻá ke fai ʻa ia te tau ala lavá ke fakatupu ha ʻātakai ʻe ongoʻi ai ʻe heʻetau fānaú e tākiekina ʻa e Laumālié pea tokoni ke nau ʻilo ʻa ia ʻoku nau ongoʻí.

ʻOku ou manatu ai ki ha telefoni ne u maʻu mei heʻema tama fefine ko Mīselá he ngaahi taʻu kuohilí. Naʻá ne talamai ʻi he loto ʻofa, “ʻE faʻē, ne u toki aʻusia ha meʻa taʻeʻamanekina mo ʻEsilī.” Ko ʻEsilií ko ʻene tama fefine ne taʻu nima he taimi ko iá. Ne fakamatalaʻi ʻe Mīsela ko e pongipongi ko ia ne faʻa kē ai ʻa ʻEsilī mo e tamasiʻi taʻu tolu ko ʻAniteluú—ne ʻikai fie vahevahe e tahá pea tuki atu leva e tahá ia. Hili hano fakaleleiʻi kinaua, ne ʻalu ʻa Mīsela ke vakaiʻi e pēpeé.

Ne vave e lele atu ʻa ʻEsilií, ko ʻene ʻita he ʻikai vahevahe ʻa ʻAniteluú. Ne fakamanatu ange ʻe Mīsela kia ʻEsilī ʻa e tukupā naʻá na fai he efiafi fakafāmilí ke toe feangaleleiʻaki ange.

Naʻá ne ʻeke ange kia ʻEsilī pe ʻoku fie lotu ʻo kole e tokoni ʻa e Tamai Hēvaní, ka ne kei ʻita ʻa ʻEsilī, peá ne tali ange, “ʻIkai.” ʻI hono ʻeke ange pe ʻoku tui ʻe tali ʻe he Tamai Hēvaní ʻene lotú, ne pehē ʻe ʻEsilī heiʻilo. Ne kole ange ʻe heʻene faʻeé ke feinga, peá ne puke hono nimá ʻo na tūʻulutui.

Ne fokotuʻu ange ʻe Mīsela ke kole ʻe ʻEsilī ki he Tamai Hēvaní ke tokoni kia ʻAnitelū ke vahevahe—pea tokoni ange ke ne angalelei. Mahalo ne kiʻi tokanga ʻa ʻEsilī heʻene fakakaukau ʻe tokoni e Tamai Hēvaní ki hono kiʻi tuongaʻané ke vahevahé, ko ia ne kamata leva ke lotu, ʻo ʻuluaki kole ki he Tamai Hēvaní ke tokoni ke vahevahe ʻe ʻAnitelū ʻene meʻá. Ne kamata tangi ʻi heʻene kole kiate Ia ke tokoni ange ke angaleleí. Ne fakaʻosi ʻe ʻEsilī ʻene lotú pea falala atu he uma ʻene faʻeé. Ne puke ia ʻe Mīsela pea fehuʻi ange pe ko e hā ʻoku tangi aí. Ne talaange ʻe ʻEsilī ʻoku ʻikai ke ne ʻilo.

Ne pehē ange ʻene faʻeé, “Mahalo ʻoku ou ʻilo e ʻuhinga ʻokú ke tangi aí. ʻOkú ke ongoʻi sai ange? Ne kamokamo ʻa ʻEsilī. Ko e Laumālié ia ʻoku tokoni ke ke ongoʻi peheé. Ko e founga ia ʻoku talaatu ai ʻe he Tamai Hēvaní ʻokú Ne ʻofa ʻiate koe pea ʻe tokoni atu.”

Naʻá ne ʻeke ange kia ʻEsilī pe ʻoku tui ki ai, pe ʻoku tui ʻe lava e Tamai Hēvaní ʻo tokoni ange. Ne fakapetepetetangi pē ʻa ʻEsilī peá ne talaange ʻio.

ʻOku ʻi ai e taimi ko e founga mālohi taha ke akoʻi ha tokāteline ke mahino ki heʻetau fānaú, ko hono akoʻi ko ia ʻetau fānaú ʻi he tūkunga ʻoku nau lolotonga ʻi aí. Ko ha ngaahi momeniti ʻoku hoko fakafokifā pē pea ʻikai palani pea hoko pē ia ʻi he ngaahi ʻekitivitī angamaheni ʻa e fāmilí. ʻOku vave ʻa ʻene hokó, ʻoku fie maʻu ai ke tau tokanga pea ʻiloʻi e momeniti akoʻí ʻi he haʻu ʻetau fānaú mo ha ngaahi fehuʻi pe meʻa ʻoku nau hohaʻa ki ai, ʻa e taimi ʻoku ʻikai ke nau feohi lelei ai mo honau ngaahi tokouá, tuofāfiné pe kaungāmeʻá, ʻi he taimi ʻoku fie maʻu ke nau mapuleʻi ʻenau ʻitá, taimi ʻoku nau fehalaaki aí, pe taimi ʻoku fie maʻu ke nau fai ai ha filí. (Vakai, ʻOku ʻIkai Ha Ui ʻe Mahuʻinga Ange ʻi he Faiakó: Ko ha Maʻuʻanga Fakahinohino ki hono Akoʻi ʻo e Ongoongoleleí [1999], 171–73; Ngaahi Fetuʻutaki ʻi he Nofo-Malí mo e Fāmilí Tohi Lēsoni ʻa e Faiakó [2000], 74.)

Kapau ʻoku tau mateuteu pea tau tuku ke taki e Laumālié he ngaahi tūkunga ko ʻení, ʻe akoʻi mo mahino lelei ange ia ki heʻetau fānaú.

ʻOku mahuʻinga pehē e momeniti akoʻi ʻoku maʻu heʻetau palani fakalelei ha meʻa ke fai maʻu peé, hangē ko e lotu fakafāmilí, ako folofola fakafāmilí, efiafi fakafāmili ʻi ʻapí, mo ha ʻekitivitī fakafāmili kehe.

ʻOku lehilehiʻi lelei taha ʻa e tūkunga akoʻí mo e akó kotoa ʻi ha ʻātakai māfana mo e ʻofa ʻe lava ke ʻi ai e Laumālié.

ʻI ha māhina nai ʻe ua kimuʻa pea hoko e taʻu valu ʻene fānaú, ne tuku ai ʻe ha tamai ha taimi he uike takitaha ke teuteuʻi kinautolu ki he papitaisó. Ne pehē ʻe hono ʻofefiné, ʻi he hoko hono taimí, naʻá ne foaki ange ha tohinoa peá na tangutu hifo ʻo aleaʻi mo vahevahe ʻa e ongo naʻá na maʻu ki he ngaahi tefitoʻi moʻoni ʻo e ongoongoleleí. Naʻá ne tā maʻana ha ngaahi fakatātā lolotonga ʻena pōtalanoá. Naʻe ʻasi ai e maama fakalaumālié, moʻui ko ʻení, pea mo e meʻa kotoa ne fie maʻu ke ne fai ke toe foki ai ki he Tamai Hēvaní. Naʻá ne akoʻi pea fakamoʻoni ki he sitepu takitaha.

ʻI he manatu ʻa e ʻōfefiné ni ki he meʻá ni kuó ne fuʻu lahí, naʻá ne pehē: “ He ʻikai teitei ngalo ʻa e ʻofa naʻá ku maʻu mei heʻeku tangataʻeikí ʻi heʻene [tuku] ha taimi maʻakú. . . . ʻOku ou tui ko e meʻa ko ʻeni ne u aʻusiá ko ha ʻuhinga mahuʻinga ia naʻá ku maʻu ai ʻa e fakamoʻoni ki he ongoongoleleí ʻi he taimi naʻá ku papitaiso aí.” (Vakai, ʻOku ʻIkai Ha Ui ʻE Mahuʻinga Ange ʻi he Faiakó, 156.)

ʻOku fie maʻu ʻe he faiako ke mahinó ʻa e ngāue vilitakí pea ke fai maʻu pē. ʻOku fie maʻu ki ai e akoʻi ʻi he akonaki mo e tā sīpingá kae tautautefito ʻi hono tokoniʻi ʻetau fānaú ke moʻui ʻaki e meʻa ʻoku nau akó.

Ne akoʻi ʻe Palesiteni Hāloti B. Lī, “Kapau ʻoku teʻeki ai ke aʻusia ʻe ha taha hono ngāueʻi ʻo ha tefitoʻi moʻoni ʻo e ongoongoleleí, ʻoku . . . faingataʻa ange ia ke ne tui ki he tefitoʻi moʻoni ko iá” (Ngaahi Akonaki ʻa e Kau Palesiteni ʻo e Siasí: Hāloti B. Lī [2000], 144).

Naʻá ku fuofua ako ke lotu ʻi heʻeku tūʻulutui mo hoku fāmilí ʻi he lotu fakafāmilí. Ne akoʻi au ki he ngaahi lea ke fakaʻaongaʻi ʻi he lotú ʻi heʻeku fanongo ki he lotu ʻa ʻeku mātuʻá peá na tokoniʻi ke u fai ʻeku fuofua lotú. Ne u ʻilo ʻe lava ke u talanoa ki he Tamai Hēvaní ʻo kole ha tataki.

Ne fakatahatahaʻi kimautolu ʻe heʻemau mātuʻá he pongipongi kotoa he tēpile kaí kimuʻa he kai pongipongí ʻo mau tūʻulutui ʻo lotu. Ne mau lotu he houa kai kotoa. Ne mau fakaʻosi e ʻahó ʻaki ʻemau tūʻulutui fakataha he efiafi kotoa ʻi he loto falé ʻo lotu fakafāmili kimuʻa pea mohé.

Neongo ne lahi e meʻa ne ʻikai mahino kiate au ʻo kau ki he lotú ʻi heʻeku kei siʻí, ka ne hoko ia ko ha konga ne nofoʻia ʻeku moʻuí. ʻOku kei hoko atu pē ʻeku akó, pea ʻoku hoko atu pē e tupulaki ʻeku ʻilo ki he mālohi ʻo e lotú.

Naʻe pehē ʻe ʻEletā Sefilī R. Hōlani, “ʻOku mahino kiate kitautolu kotoa ʻe makatuʻunga haʻane ʻaonga e pōpoaki ʻo e ongoongoleleí ʻi he anga hono akoʻí mo ʻene mahinó pea mo hono moʻui ʻaki ʻi ha founga ʻe lava ke hāsino ai hono talaʻofa ʻo e fiefiá mo e fakamoʻuí” (“Akoʻi mo e Ako ʻi he Siasí,” [fakataha ako fakatakimuʻa fakaemāmani lahí, 10 Fēpueli 2007], Liahona, Sune 2007, 57).

Ko e ako ko ia ke mahino kakato ʻa e tokāteline ʻo e ongoongoleleí, ko ha ngāue ia ʻi he moʻuí kotoa pea ʻoku haʻu ia ʻi he “ʻotu lea ki he ʻotu lea, ʻa e akonaki ki he akonaki, ko e siʻi ʻi heni pea siʻi ʻi hena” (2 Nīfai 28:30). ʻI he ako pe ngāue ʻa e fānaú ʻo fakatatau mo e meʻa ne nau akó, ʻoku fakalahi ai ʻenau mahinó, pea iku ki he ako mo ngāue lahi ange pea ki ha mahino ʻoku lahi mo tuʻuloa angé.

ʻE lava ke tau ʻilo ʻoku kamata mahino ki heʻetau fānaú ʻa e tokāteliné ʻi he anga ʻenau fakakaukaú mo e tōʻongá ʻo ka ʻikai fakamanamanaʻi pe fakapaleʻi kinautolú. ʻI hono ako ʻe heʻetau fānaú ʻo mahino ʻa e tokāteline ʻo e ongoongoleleí, ʻoku nau fakafalala ai kiate kinautolu mo fakapotopoto ange. ʻOku nau tokoni ki hono veteki ʻo e ngaahi faingataʻa fakafāmilí pea tokoni lelei ki he ʻātakai hotau ʻapí pea mo e lavameʻa hotau fāmilí.

Te tau akoʻi ke mahino ki heʻetau fānaú ʻi hono fakaʻaongaʻi e faingamālie ako kotoa pē ke akoʻi, fakaafeʻi e Laumālié, tā e sīpingá, pea tokoniʻi ke nau moʻui ʻaki e meʻa ʻoku nau akó.

ʻI heʻetau vakai hifo ki ha fofonga ʻo ha kiʻi valevale, ʻoku tau manatu ai ki he hiva:

Fānau au ʻa e ʻOtuá,

Lahi ʻeku fie maʻú;

Tokoni ke u ʻiloʻi [ʻEne folofolá]

[Telia naʻa fuʻu tōmuí].

Taki au, ʻeva mo au,

Ke u ʻilo ʻa e halá.

Akoʻi au [ke u ʻilo e meʻa ke faí]

Ke nofo mo Ia ha ʻaho.

“Fānau Au ʻa e ʻOtua,” (Ngaahi Himí, fika 193; tānaki atu hono fakamamafaʻí)

Fakatauange ke tau fai ia. ʻI he huafa ʻo Sīsū Kalaisí, ʻēmeni.

Ului ki Heʻene Ongoongoleleí ʻo Fakafou ʻi Hono Siasí

Fai ʻe Elder Donald L. Hallstrom

ʻO e Kau Palesitenisī ʻo e Kau Fitungofulú

Ko e taumuʻa ʻo e Siasí ke tokoniʻi kitautolu ke tau moʻui ʻaki e ongoongoleleí.

ʻOku ou ʻofa he ongoongolelei ʻo Sīsū Kalaisí mo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. ʻOku tau faʻa fakatou fakaʻaongaʻi ʻa e ongo foʻi lea ko e ongoongoleleí mo e Siasí ʻi he ʻuhinga tatau, ka ʻoku ʻikai ke na tatau. Ka ʻokú na fetaiaki pea ʻoku tau fakatou fie maʻu kinaua.

Ko e ongoongoleleí ko e palani nāunauʻia ia ʻa e ʻOtuá, ʻoku ʻomi ai kiate kitautolu ko ʻEne fānaú ʻa e faingamālie ke maʻu ʻa ia kotoa ʻoku ʻa e Tamaí (vakai, T&F 84:38). Ko e moʻui taʻengatá ʻeni pea ʻoku fakamatalaʻi ia ko e “meʻaʻofa ʻoku mahuʻinga taha ʻi he ngaahi meʻaʻofa kotoa pē ʻa e ʻOtuá” (T&F 14:7). Ko e konga mahuʻinga ʻo e palaní ʻa ʻetau ngaahi aʻusia ʻi he māmaní—ko ha taimi ke fakatupulaki e tuí (vakai, Molonai 7:26), ke fakatomala (vakai, Mōsaia 3:12), pea tau fakalelei ai ki he ʻOtuá (vakai, Sēkope 4:11).

Koeʻuhí ko e faingataʻa ange ʻa e māmaní pea ʻi ai hotau ngaahi vaivai fakamatelié pea ʻi ai ʻa e “fehangahangai ʻi he meʻa kotoa pē” (2 Nīfai 2:11), pea ʻikai ke tau lava ʻo fakamaʻa pē ʻetau angahalá ko ia, ne fie maʻu ai ha Fakamoʻui. ʻI he taimi ne fakahoko mai ai ʻe ʻElohimi, ʻa e ʻOtua Taʻengatá pea mo e Tamai hotau laumālié ʻa ʻEne palani ʻo e fakamoʻuí, naʻe ʻi ai ha taha ʻiate kitautolu naʻá Ne pehē, “Ko au ʻeni, fekauʻi au” (ʻĒpalahame 3:27). Ko hono huafá ko Sihova.

Naʻe ʻaloʻi Ia ki ha Tamai Hēvani, fakalaumālie mo fakaesino fakatouʻosi, naʻá Ne maʻu e mālohi ke ikunaʻi ʻa māmani. Ne ʻaloʻi Ia ʻe ha faʻē fakamāmani, naʻá Ne moʻulaloa ki he mamahi mo e faingataʻaʻia ʻo e matelié. Naʻe toe ui foki ʻa Sihova ko Sīsū pea tānaki atu ai e huafa Kalaisí, ko hono ʻuhingá ko e Mīsaia pe Tokotaha Kuo Pani. Ko ʻEne lavameʻa tuʻumoʻungá ko e Fakaleleí, pea “hāʻele hifo [ai ʻa e Kalaisí] ki lalo ʻi he ngaahi meʻa kotoa pē” (T&F 88:6), ke malava ke Ne totongi huhuʻi maʻatautolu.

Naʻe fokotuʻu ʻe Sīsū Kalaisi ʻa e Siasí lolotonga ʻEne ngāue he māmaní pea langa ia ʻi he tuʻunga ko e “kau ʻaposetolo mo e kau palōfita” (ʻEfesō 2:20). Ne toe fakafoki mai ia ʻe he ʻEikí ʻi he “kuonga fakakosipeli [ko ʻeni] ʻo e kakato ʻo e ngaahi kuongá” (T&F 128:18), ʻo Ne folofola ki he Palōfita ko Siosefa Sāmitá, “Pea te u fokotuʻu ha potu siasi ʻi ho nimá” (T&F 31:7). Naʻe hoko pea ʻoku hoko ʻa Sīsū Kalaisi ko e ʻulu ki Hono Siasí, ʻo fakafofongaʻi ʻi he māmaní ʻe ha kau palōfita ʻoku nau maʻu e mafai fakaeʻaposetoló.

Ko e Siasi maʻongoʻonga ʻeni. ʻA hono fokotuʻutuʻú, ola leleí, lelei pea fakaʻapaʻapaʻi ʻe kinautolu kotoa ʻoku fekumi fakamātoato ke ʻiloʻi iá. ʻOku ʻi ai ha ngaahi polokalama ʻa e Siasí maʻá e fānaú, toʻu tupú, kakai tangatá, mo e kau fafiné. ʻOku ʻi ai hano ngaahi falelotu fakaʻofoʻofa ʻe 18,000 nai. Ngaahi temipale fakaʻeiʻeiki—fakakātoa ʻe 136 he māmaní, pea mo ha 30 ʻoku lolotonga langa pe fanongonongo. ʻOku ʻi ai ha kau faifekau taimi kakato ʻe toko 56,000 nai ʻo ha niʻihi kei talavou pea niʻihi matuʻotuʻa ange, pea nau ngāue ʻi ha ngaahi fonua ʻe 150. ʻOku hoko ʻe ngāue tokoni ʻofa fakaetangata fakaemāmani lahi ʻa e Siasí ko hano fakaʻaliʻali fakaofo ʻo e loto foaki ʻa hotau kāingalotú. ʻOku tokangaʻi ʻe heʻetau polokalama uelofeá hotau kāingalotú pea poupouʻi e fakafalala pē kiate kitá ʻi ha founga taʻe-hano-tatau. ʻI he Siasí ni ʻoku ʻi ai ha kau taki taʻesiokita ʻoku nau ngāue tokoni pea mo ha Kāingalotu ʻoku loto fiemālie ke fetokoniʻaki ʻi ha founga fakaofo. ʻOku ʻikai ha toe tatau ʻo e Siasí ni ʻi he māmaní.

ʻI hono fanauʻi aú, ne nofo homau fāmilí ʻi ha kiʻi fale ʻi he taha ʻo e ngaahi ʻapisiasi lahi mo fakahisiōlia ʻo e Siasí, ʻa e Tāpanekale Honolulú. ʻOku ou kole fakamolemole ai ki hoku kaungāmeʻa ʻi he Kau Pīsopeliki Pulé, ʻa ia ʻoku nau tokangaʻi ʻa e ngaahi fale ʻo e Siasí, ka ʻi heʻeku kei tamasiʻí ne u kaka holo he feituʻu ko iá, mei he vai kaukau ʻi laló, ki loto he funga taua māʻolunga tahá. Ne mau tāupe holo (ʻo hangē ko Tāsení) he ngaahi vālai ne tautau hifo he ʻulu ʻovavá.

Ne mau moʻui ʻaki e Siasí. Ne lahi e ngaahi fakataha ne mau kau ki aí, ʻo lahi ange ia he ngaahi fakataha ʻo e ngaahi ʻaho ní. Ne mau ʻalu ki he Palaimelí he hoʻatā Tuʻapulelulú. Ne fai e Fineʻofá he pongipongi Tūsité. Ko e Mutuale ʻa e toʻu tupú he pō Pulelulú. Ko e Tokonakí maʻá e ʻekitivitī fakauōtí. ʻI he Sāpaté, ne ō e houʻeiki tangatá ki he fakataha lakanga fakataulaʻeikí he pongipongí. Ne fai hoʻatā e Lautohi Faka-Sāpaté. Pea mau foki he efiafí ki he houalotu sākalamēnití. Ne hangē ne mau femoʻuekina pē he fefokiʻaki holo ki he ngaahi fakatahá, pea mo e ngaahi ʻekitivitī faka-Siasí he uiké kotoa.

Tupu heʻeku ʻofa he Siasí, ne hoko he taimi ko ia ʻo ʻeku tupu haké, ʻeku fuofua ongoʻi ʻoku ʻi ai ha meʻa ʻoku toe lahi ange. ʻI hoku taʻu nimá, ne fakahoko ai ha konifelenisi mahuʻinga ʻi he tāpanekalé. Ne mau lue atu ʻi homau halá pea hake ʻi ha kiʻi halafakakavakava ki he falelotu fakaʻofoʻofá ʻo tangutu ʻi he ʻotu fika 10 ʻi he fuʻu falelotu lahí ni. Ne puleʻi pea toe meʻa he fakatahá ʻa Tēvita O. Makei, ko e Palesiteni ʻo e Siasí. ʻOku ʻikai ke u manatuʻi ha meʻa naʻá ne meʻa ʻaki, ka ʻoku ou manatuʻi lelei ʻa e meʻa ne u mamata ki ai mo ongoʻí. Ne tui ʻe Palesiteni Makei ha suti lanu kilimi pea hā fakaʻeiʻeiki foki ʻi he fafasi ʻa hono ʻulu teá. Hangē ko e anga fakafonua ʻo e ʻotu motú, naʻá ne tui ha kahoa kāneisini kulokula. ʻI heʻene meʻá, ne u ongoʻi ha meʻa mālohi mo fakatāutaha. Ne toki mahino kiate au ko ʻeku ongoʻi ia ʻa e ivi tākiekina ʻo e Laumālie Māʻoniʻoní. Ne mau hivaʻi e hiva tukú.

[Ko hai ʻoku kau mo e ʻEikí? Ko hai?

Ko ʻeni pē ʻa e taimí.

Mau fehuʻi taʻe ufi atu:

Ko hai ʻoku kau mo e ʻEikí? Ko hai?]

(“Tau Nofo he ʻEikí Hono Tafaʻakí?” Ngaahi Himí, fika 163)

ʻI hono hivaʻi ia ʻe ha kakai ʻe toko 2,000 nai, hangē naʻe fakataumuʻa mai pē ʻa e fehuʻí ia kiate au, he naʻá ku fie tuʻu hake ʻo pehē ange, “Ko au!”

ʻOku ʻi ai ha niʻihi ʻoku nau pehē ko e taumuʻa taupotu tahá ke mālohi he Siasí. ʻOku ʻi ai hanofakatuʻutāmaki. ʻE lava pē ke tau mālohi ʻi he Siasí kae māmālohi ʻi he ongoongoleleí. Tuku ke u fakamamafaʻi atu: ko e meʻa lelei ke tau taumuʻa ʻaki e mālohi ʻi he Siasí; ka ʻoku ʻikai feʻunga ia. Ko e mālohi ʻi he Siasí ko hono fakahaaʻi ia ki tuʻa ʻo ʻetau holi fakalaumālié. Kapau te tau ʻalu ki heʻetau ngaahi fakatahá, maʻu pea fua e ngaahi fatongia faka-Siasí, mo tokoni ki he niʻihi kehé, ko e meʻa pē ia ʻoku mamata ki ai e kakaí.

Ko hona faikehekehé, ʻoku ʻikai faʻa hā ki tuʻa pea faingataʻa ke fakafuofuaʻi ʻa e ngaahi meʻa ia ʻo e ongoongoleleí, ka ʻoku maʻongoʻonga ange honau mahuʻinga taʻengatá. Hangē ko ʻení, ko e hā hono lahi moʻoni ʻetau tuí? Ko e hā hono lahi ʻetau fakatomalá? ʻOku ʻuhingamālie nai ʻa e ngaahi ouaú ʻi heʻetau moʻuí? ʻOku fēfē ʻetau tokanga ki heʻetau ngaahi fuakavá?

Kau toe fakaongo atu: ʻoku tau fie maʻu ʻa e ongoongoleleí mo e Siasí. Ko e moʻoni, ko e taumuʻa ʻo e Siasí ke tokoniʻi kitautolu ke tau moʻui ʻaki e ongoongoleleí. ʻOku tau faʻa fifili: ʻOku lava fēfē ke mālohi ha taha ʻi he Siasí heʻene tupu haké kae māmālohi ia heʻene matuʻotuʻa angé? ʻOku lava fēfē ʻe ha taha lahi naʻe maʻulotu mo ngāue mālohi ʻo ʻikai toe haʻu [ki he lotú]? ʻE lava fēfē ʻe ha taha ne loto mamahi ʻi ha taki pe ha mēmipa ke fakangata ai ʻene kau mai ki he Siasí? Mahalo ko e ʻuhingá he ne ʻikai ke feʻunga ʻenau ului ki he ongoongoleleí—ʻa e ngaahi meʻa ʻo e taʻengatá.

ʻOku ou fokotuʻu atu ha tefitoʻi founga ʻe tolu ke hoko ai e ongoongoleleí ko hotau fakavaʻé:

1.

Fakalahi ʻetau mahino ki he ʻOtuá. ʻOku mahuʻinga tuʻuloa ke tau pukepuke ha ʻilo mo ʻofa ki he Toluʻi ʻOtuá. Lotu ʻi he loto ʻaki ki he Tamaí, ʻi he huafa ʻo e ʻAló, pea fekumi ki he tataki ʻa e Laumālie Māʻoniʻoní. Lotu ko ha ongomeʻa mali ke hokohoko atu hono langa e tui taʻeueʻia kia Sīsū Kalaisí ʻi he faʻa ako mo fakalaulauloto ʻi he loto fakatōkilalo. “He ʻoku ʻilo fēfē ʻe ha tangata ʻa e ʻeikí . . . ko ha muli ia kiate iá, pea ʻoku mamaʻo ia mei he ngaahi fakakaukau mo e ngaahi holi ʻa hono lotó?” (Mōsaia 5:13).

2.

Tokanga taha ki he ngaahi ouaú mo e fuakavá. Kapau ʻoku ʻi ai ha ngaahi ouau mahuʻinga ʻoku teʻeki fakahoko ʻi hoʻo moʻuí, teuteu fakamātoato ke maʻu kinautolu. ʻE fie maʻu leva ke tau mapuleʻi kitautolu ke tauhi faivelenga ki heʻetau fuakavá, ʻo fakaʻaongaʻi kakato ʻa e meʻaʻofa fakauike ʻo e sākalamēnití. ʻOku tokolahi hotau niʻihi ʻoku ʻikai liliu ʻe hono mālohi fai fakamaʻá koeʻuhí ko e ʻikai ke tau ʻaʻapa ki he ouau toputapu ko ʻení.

3.

Fakatahaʻi ʻa e ongoongoleleí mo e Siasí. ʻI heʻetau tokanga ki he ongoongoleleí, ʻe hoko leva ʻa e Siasí ko ha tāpuaki lahi ange ʻi heʻetau moʻuí. ʻI heʻetau omi mateuteu ki he ngaahi fakatahá ke “fekumi ki he ʻiló, ʻio, ʻi he ako pea ʻi he tui foki” (T&F 88:118), ʻe hoko ʻa e Laumālie Māʻoniʻoní ko ʻetau faiakó. Kapau ko ʻetau omí ke fakafiefiaʻi kitautolu, mahalo te tau loto mamahi. Naʻe fehuʻi ange kia Sipenisā W. Kimipolo, “Ko e hā ʻa e meʻa ʻokú ke fai ʻo ka ke ka taʻeoliʻia he houalotu sākalamēnití?” Ko ʻene talí: “Heiʻilo. Kuo teʻeki ai ke u ʻi ha fakataha pehē” (lea ʻaki ʻe Gene R. Cook, ʻi he Gerry Avant, “Learning Gospel Is Lifetime Pursuit,” Church News, Mar. 24, 1990, 10).

ʻOku totonu ke tau holi ke aʻusia ʻe heʻetau moʻuí ʻa e meʻa ne hoko hili e ʻaʻahi ʻa e ʻEikí ki he kakai ʻo e Maama Foʻoú mo fokotuʻu Hono Siasí. ʻOku pehē ʻe he folofolá: “Pea naʻe hoko ʻo pehē naʻe pehē ʻenau [ʻuhinga ki Heʻene kau ākongá] ʻalu atu ʻi he kakai kotoa pē ʻo Nīfaí, ʻo malanga ʻaki ʻa e ongoongolelei ʻa Kalaisí ki he kakai fulipē ʻi he funga ʻo e fonuá; pea naʻe fakaului ʻa kinautolu ki he ʻEikí, pea nau ului ki he siasi ʻo Kalaisí, pea ko ia naʻe pehē hono tāpuakiʻi ʻo e kakai ʻo e toʻu tangata ko iá” (3 Nīfai 28:23).

ʻOku fie maʻu ʻe he ʻEikí ʻa e kāingalotu ʻo Hono Siasí ke nau ului kakato ki Heʻene ongoongoleleí. Ko e founga pau pē ʻeni ke maʻu ai e malu fakalaumālié he taimí ni pea mo e fiefiá ʻo taʻengata. ʻI he huafa ʻo Sīsū Kalaisí, ʻēmeni.

ʻOkú Ne ʻOfa Moʻoni ʻIate Kitautolu

Fai ʻe ʻEletā Paul E. Koelliker

ʻO e Kau Fitungofulú

Koeʻuhí ko e sīpinga fakalangi ʻo e fāmilí, ʻoku mahino lelei ange ai kiate kitautolu e ʻofa tatau mo kakato ʻa e Tamai Hēvaní ʻiate kitautolú.

ʻOku ou saiʻia he feohi mo e kau faifekau taimi kakató. ʻOku lahi ʻenau tuí, ʻamanaki leleí, mo e ʻofa moʻoní. ʻOku tatau e meʻa ʻoku nau aʻusia he ngāue fakafaifekaú mo e meʻa ʻoku hoko kotoa he moʻuí ka ʻoku hoko pē ia he māhina ʻe 18 ki he 24. ʻOku nau hangē ha fanga kiʻi laumālie valevalé ʻi heʻenau hū mai ki he malaʻe ngāue fakafaifekaú mo ha holi moʻoni ke ako pea nau foki atú ko ha kakai lalahi, kuo nau matuʻotuʻa mo mateuteu nai ke ikunaʻi ha faʻahinga faingataʻa pē te nau fehangahangai mo ia. ʻOku ou ʻofa foki he kau faifekau mateaki matuʻotuʻá, ʻoku lahi ʻenau kātakí, potó, mo e loto falalá. ʻOku nau omi mo ha meʻafoaki ʻo e mapuleʻí mo e ʻofá ki he ivi longomoʻui kei talavou ʻokú ne ʻākilotoa kinautolú. ʻOku hoko ʻa e kau faifekau kei talavoú mo e kau faifekau mali matuʻotuʻá ko ha fuʻu mālohi lahi ki he leleí, ʻo nau fakahoko fakataha ha liliu lahi ʻi heʻenau moʻuí mo kinautolu ʻoku nau tokoniʻí.

Ne u toki fanongo ki hano fakamatalaʻi ʻe ha ongo faifekau kei talavou ʻena aʻusiá mo e ngāué. Naʻá na manatu mo fakakaukauloto ki he niʻihi fakafoʻituitui naʻá na fetuʻutaki ki ai he ʻaho ko iá, pea tali lelei ʻe ha niʻihi kae ʻikai tali ʻe ha niʻihi. ʻI heʻena fakakaukau ki he ngaahi tūkungá, naʻá na fehuʻi, “ʻE anga fēfē haʻata tokoniʻi e fakafoʻituituí ke ne maʻu ha holi ke fie ʻilo lahi ange ki he Tamai Hēvaní? Te ta tokoniʻi fēfē ke nau ongoʻi Hono Laumālié? ʻE anga fēfē haʻata tokoniʻi ke nau ʻilo ʻoku tau ʻofa ʻiate kinautolu?”

ʻOku ou fakakaukau atu ki he ongo talavoú ni ʻi he hili ha taʻu ʻe tolu pe fā mei heʻena ngāue fakafaifekaú. ʻOku ou fakakaukau loto atu ki heʻena maʻu hona hoa taʻengatá pea ngāue he kōlomu ʻo e kaumātuʻá pe akoʻi ha kau talavou. ʻOku ʻikai ke na toe fakakaukau ʻeni ki heʻena kau fiefanongó, ka ʻokú na fai e fehuʻi tatau ʻo kau ki he kau mēmipa heʻena kōlomú pe kau talavou ne ui ke na tokoniʻi ke nau tupulakí. ʻOku ou sio ki he founga ʻe fakaʻaongaʻi ai e meʻa naʻá na aʻusia he ngāue fakafaifekaú ko ha sīpinga ki hono ohi hake e niʻihi kehé he toenga ʻo ʻena moʻuí. ʻI he foki ʻa e kau ākonga angatonú ni mei heʻenau ngāue fakafaifekaú ki he ngaahi fonua lahi he māmaní, ʻoku nau hoko ai ko ha kakai tokoni mahuʻinga ʻi hono fokotuʻu e ngāue ʻa e Siasí.

Mahalo ne fakakaukau e palōfita ko Līhaí he Tohi ʻa Molomoná ki he ngaahi fehuʻi tatau ʻo hangē ko e kau faifekaú ni ʻi heʻene fanongo ki he tali ʻa hono ngaahi fohá ki he fakahinohino mo e vīsone ne fai ange kiate iá: “Pea naʻe pehē ʻa e lāunga ʻa Leimana mo Lēmiuela, ʻa ia naʻá na lalahí, ʻo kau ki heʻena tamaí. Pea naʻá na lāunga koeʻuhi ko e ʻikai te na ʻiloʻi ʻa e ngaahi fengāueʻaki ʻa e tangatá mo e ʻOtua ko ia naʻá ne fakatupu ʻa kinauá” (1 Nīfai 2:12).

Mahalo kuo tau ongoʻi e taʻefiemālie ne aʻusia ʻe Līhai ʻi hono ongo foha lalahí. ʻOku ongo moʻoni ki hotau lotó ʻo hangē ko Līhaí ʻa e vakai ki ha taha e fānaú ʻoku kamata ke mavahe atu mei he moʻoní, ha fiefanongo ʻoku teʻeki ke ne tukupā ke tali e ongoongoleleí, pe teuteu kaumātuʻa ʻoku ʻikai talangofua pea tau fehuʻi, “ʻe anga fēfē haʻaku tokoni ke nau ongoʻi pea fakaongoongo ki he Laumālié ke ʻoua te nau kau he ngaahi meʻa fakahē ʻo e māmaní”? ʻOku ʻi ai ha ongo potufolofola ʻoku ou manatuʻi lelei ʻe lava ʻo tokoni ke tau ʻilo e hala ke hao ai mei he ngaahi meʻa fakahē ko ʻení pea ongoʻi ʻa e mālohi ʻo e ʻofa ʻa e ʻOtuá.

ʻOku ʻomi ʻe Nīfai e kī ki he matapā ʻo e akó ʻo fou ʻi he meʻa naʻá ne aʻusia tonú: “Ko au, Nīfai, . . . naʻá ku maʻu foki ha holi lahi ke u ʻilo ki he ngaahi meʻa lilo ʻa e ʻOtuá, ko ia, naʻá ku tangi ai ki he ʻEikí; pea vakai, naʻá ne ʻaʻahi mai kiate au, ʻo ne fakamolū hoku lotó peá u tui ai ki he ngaahi lea kotoa pē kuo lea ʻaki ʻe heʻeku tamaí; ko ia naʻe ʻikai te u angatuʻu kiate ia ʻo hangē ko hoku ongo tokouá” (1 Nīfai 2:16)

ʻOku hanga ʻe heʻetau fakatupulaki e holi ke ako ha meʻá ʻo ʻai ke tau malava fakalaumālie ai ʻo fanongo ki he leʻo ʻo e langí. Ko e fakaʻamu mo e fatongia ia ʻo kitautolu kotoa—ʻa e faifekau, mātuʻa, faiako, kau taki mo e kāingalotú, ke kumi ha founga ke fakatupulaki mo tanumaki ai e faʻahinga holi ko iá. ʻI heʻetau ongoʻi e tupulaki ʻa e fakaʻamu ko iá ʻi hotau lotó, ʻoku tau mateuteu leva ai ke ako ha meʻa lelei mei he potufolofola hono ua ʻoku ou fie lave ki aí.

ʻI hono fakahoko atu e uí ʻi Sune ʻo e 1831, ki he kau taki he kamakamata mai ʻa e Siasí, ne fakahā ai kia Siosefa Sāmita “ʻOku ʻalu holo ʻa Sētane ʻi he fonuá, pea ʻokú ne ʻalu atu ʻo kākaaʻi ʻa e ngaahi puleʻangá.” Ke fakafepakiʻi e tākiekina fakahala ko ʻení, ne folofola e ʻEikí te Ne ʻomi kiate kitautolu “ha sīpinga ʻi he ngaahi meʻa kotoa pē, koeʻuhí ke ʻoua naʻa kākaaʻi ʻa [kitautolu]” (T&F 52:14).

Ko e sīpingá ko ha faʻifaʻitakiʻanga ia ki hano fai pe lavaʻi ʻo ha meʻa, fakahinohino, ngaahi sitepu ke toutou fakahoko, pe hala ke muimui ai he ʻoku fakatatau ia mo e taumuʻa ʻa e ʻOtuá. Kapau te tau muimui ki ai, te nau ʻai maʻu pē ke tau loto-fakatōkilalo, tokanga, pea lava ke tau ʻiloʻi e faikehekehe ʻo e leʻo ʻo e Laumālie Māʻoniʻoní mei he ngaahi leʻo te ne fakaheeʻi kitautolú. Ne fakahinohinoʻi kitautolu ʻe he ʻEikí, “Ko ia ia ʻoku tetetete ʻi hoku mālohí ʻe ngaohi ia ke mālohi, pea te ne fakahā ʻa e ngaahi fua ʻo e fakafetaʻí mo e potó, ʻo fakatatau ki he ngaahi fakahā mo e ngaahi moʻoni kuó u foaki atu kiate kimoutolú” (T&F 52:17).

Ko e tāpuaki ʻo e lotu ʻi he loto fakatōkilaló, ʻi hono fai he loto fakamātoató, ko e malava ko ia ke ueʻi hotau lotó ʻe he Laumālie Māʻoniʻoní mo tokoniʻi kitautolu ke tau manatuʻi e meʻa ne tau ʻiloʻi kimuʻa pea toki fanauʻi mai kitautolu ki he moʻui fakamatelié. ʻI he mahino lelei kiate kitautolu e palani ʻa e Tamai Hēvaní, ʻoku kamata leva ke tau ʻiloʻi hotau fatongiá mo tokoniʻi e niʻihi kehé ke nau ako pea mahino ʻEne palaní. ʻOku fekauʻaki vāofi hono tokoniʻi e niʻihi kehé ke nau manatuʻí, mo e founga ko ia ʻoku tau moʻui fakatāutaha ʻaki ai e ongoongoleleí mo fakaʻaongaʻi ia ʻi heʻetau moʻuí. ʻI heʻetau moʻui moʻoni ʻaki e ongoongoleleí ʻi he sīpinga ne akoʻi mai ʻe he ʻEiki ko Sīsū Kalaisí, ʻoku tupulaki leva ʻetau malava ʻo tokoniʻi e niʻihi kehé. Ko e meʻa ko ʻeni ne hokó ko ha sīpinga ia ʻo e founga ʻe lava ke ngāue ai e tefitoʻi moʻoni ko ʻení.

Ne tukituki atu ha ongo faifekau kei talavou ʻi ha ʻapi, mo e ʻamanaki ke maʻu ha taha ke fanongo ki heʻena pōpoakí. Ne ava mai e matapaá, pea tuʻu mai ha tangata sino lahi ʻo fakalea mai ʻi ha leʻo ʻafungi. “Pehē ʻe au ne u ʻosi talaatu ke ʻoua naʻá mo toe haʻu ki ʻapí ni. Ne u ʻosi fakatokanga atu kapau te mo toe foki mai, te mo sio ki hoʻomo totongi. Mo mavahe leva.” Naʻá ne tāpuniʻi fakavave e matapaá.

ʻI he mavahe atu ʻa e ongo ʻeletaá, ne puke mai ʻe he faifekau matuʻotuʻa mo taukei angé hono hoa faifekau kei siʻí ʻo fakafiemālieʻi mo fakalotolahiʻi ia. Ne ʻikai ke na ʻilo ne fakasio atu e tangatá he matapā sioʻatá ke ne ʻiloʻi pe ʻoku mahino lelei koā kiate kinaua e meʻa naʻá ne talá. Naʻá ne ʻamanakí te na kakata mo fakakataʻaki ʻene anga taʻe fakaʻapaʻapa ki heʻena ʻaʻahí. Ka ʻi heʻene vakai atu ki he feʻofoʻofani ʻa e ongo faifekaú, ne molū ai hono lotó. Naʻá ne toe fakaava atu e matapaá peá ne ui e ongo faifekaú ke na foki ange ʻo vahevahe ʻena pōpoakí.

ʻI he taimi ʻoku tau fakavaivai ai ki he finangalo ʻo e ʻOtuá pea moʻui ʻaki ʻEne sīpingá, te tau ongoʻi ai Hono Laumālié. Ne akonaki e Fakamoʻuí ʻo pehē, “ʻI he meʻá ni ʻe ʻilo ai ʻe he kakai kotoa pē ko ʻeku kau ākonga ʻa kimoutolu, ʻo kapau te mou feʻofaʻaki kiate kimoutolu” (Sione 13:35). Ko e tefitoʻi moʻoni ko ʻeni ʻo e feʻofaʻakí mo hono fakatupulaki ʻetau malava ke fakatefito ʻetau fakakaukaú, leá, mo e tōʻongá ʻia Kalaisí, ʻoku mahuʻinga fau ia ki heʻetau hoko ko ha kau ākonga ʻa Kalaisí mo ha kau faiako ʻi Heʻene ongoongoleleí.

ʻOku hanga ʻe hono fakatupulaki e holi ko ʻení ʻo teuteuʻi ai kitautolu ke tau vakai ki he ngaahi sīpinga ne talaʻofa maí. ʻE hanga ʻe heʻetau fekumi ki he ngaahi sīpingá ʻo tataki kitautolu ki he tokāteline ʻo Kalaisi ne akoʻi mai ʻe he Fakamoʻuí mo ʻEne kau palōfita ne takí. Ko e sīpinga ʻe taha ʻo e tokāteline ko ʻení ko e kātaki ki he ngataʻangá: “Pea ʻoku monūʻia ʻa kinautolu ʻe feinga ke ʻomi ʻa hoku Saioné ʻi he ʻaho ko iá, he te nau maʻu ʻa e foaki mo e mālohi ʻo e Laumālie Māʻoniʻoní; pea kapau te nau kātaki ki he ngataʻangá ʻe hiki hake ʻa kinautolu ʻi he ʻaho fakaʻosí, pea ʻe fakamoʻui ʻa kinautolu ʻi he puleʻanga taʻengata ʻo e Lamí” (1 Nīfai 13:37).

Ko e hā e founga taupotu taha te tau lava ke fiefia ai he meʻafoaki mo e mālohi ʻo e Laumālie Māʻoniʻoní? Ko e mālohi ko ia ʻoku maʻu ʻi he hoko ko e ākonga faivelenga ʻo Sīsū Kalaisí. Ko ʻetau ʻofa kiate Ia mo hotau kāingá. Ne fakamatalaʻi ʻe he Fakamoʻuí e sīpinga ʻo e ʻofá ʻi Heʻene akoʻi kitautolú, “ʻOku ou tuku ʻa e fekau foʻou kiate kimoutolu, Koeʻuhí ke mou feʻofaʻaki kiate kimoutolu; pea hangē ko ʻeku ʻofa kiate kimoutolú, ke mou feʻofaʻaki foki kiate kimoutolu” (Sione 13:34).

Naʻe fakapapauʻi mai ʻe Palesiteni Kōtoni B. Hingikelī ʻa e tefitoʻi moʻoni ko ʻení ʻi heʻene pehē: “Ko e ʻofa ki he ʻEikí ʻoku ʻikai ko ha faleʻi ʻataʻatā pē; ʻoku ʻikai ko ha talamonū. Ko ha fekau ia. . . . Ko e ʻofa ki he ʻOtuá ko e tupuʻanga ia ʻo e angalelei kotoa pē, mo e lelei kotoa pē, mo e mālohi ʻo e ʻulungaanga kotoa pē, mo e holi kotoa pē ke fai ʻa ia ʻoku totonú” (Ngaahi Lea ʻa e Palōfita Moʻuí,” Liahona, Tīsema 1996, 8)

Ne fakahaaʻi mai ʻe he palani ʻa e Tamaí e sīpinga ki he fāmilí ke tokoniʻi ai kitautolu ke tau ako, fakaʻaongaʻi, mo mahino e mālohi ʻo e ʻofá. ʻI he ʻaho ne faʻu ai hoku fāmilí, ne u ʻalu mo hoku ʻofaʻanga ko ʻAné ki he temipalé ʻo fai e fuakava ʻo e malí. Ne u fakakaukau ne u ʻofa lahi ʻiate ia he ʻaho ko iá, ka ko e toki kamata pē ia ke u sio ki he vīsone ʻo e ʻofá. ʻI he hoko mai ʻema fānaú mo e makapuná ki heʻema moʻuí, ne toe fakalahi atu ai ʻema ʻofá ke tatau mo kakato pē kiate kinautolu. Hangē ʻoku ʻikai hano ngataʻanga e tupulaki ʻa e malava ke tau ʻofá.

ʻOku hangē ʻetau ongoʻi ʻa e ʻofa ʻetau Tamai Hēvaní ko e fusi ʻa e kalāvité mei he langí. ʻI heʻetau toʻo atu e ngaahi meʻa fakahē ʻokú ne fusi kitautolu ki he māmaní pea fakaʻaongaʻi ʻetau tauʻatāina ke filí ke fekumi kiate Iá, ʻoku fakaava ai hotau lotó ki ha mālohi fakasilesitiale ʻokú ne fusi kitautolu kiate Ia. Ne fakamatalaʻi ʻe Nīfai ʻoku aʻu hono olá “ki heʻene makupusi kotoa [hono] sinó” (22 Nīfai 4:212). Ko e mālohi tatau pē ʻeni ʻo e ʻofá naʻá ne ʻai ʻa ʻAlamā ke ne hivaʻi ha “hiva ʻo e ʻaloʻofa huhuʻí” (ʻAlamā 5:26; toe vakai, veesi 9). Ne ongo moʻoni ia kia Molomona ʻi ha founga naʻá ne faleʻi ai kitautolu “ke lotu . . . ʻaki ʻa e ivi kotoa ʻo hotau lotó,” kae lava ʻo fakafonuʻaki kitautolu ʻEne ʻofá (Molonai 7:48).

ʻOku fonu e folofola he kuonga muʻá mo onopooni ʻi ha ngaahi fakamanatu ʻo e ʻofa taʻengata ʻa e Tamai Hēvaní ki Heʻene fānaú. ʻOku ou ʻiloʻi fakapapau ʻoku toutou mafao mai e toʻukupu ʻo ʻetau Tamai Hēvaní, ʻo mateuteu ke fāʻofua kiate kitautolu kotoa pea folofola mai ki he taha kotoa ʻi he leʻo siʻi, mo mahuhuhuhu ʻo pehē, “ʻOku ou ʻofa ʻiate koe.”

ʻOku mahino lelei ange e ʻofa tatau mo kakato ʻa e Tamai Hēvaní ʻiate kitautolú, tuʻunga ʻi he sīpinga fakalangi ʻo e fāmilí. ʻOku ou fakamoʻoniʻi ʻoku moʻoni ʻeni. ʻOku ʻafioʻi mo ʻofa e ʻOtuá ʻiate kitautolu. Kuó Ne ʻomi ha vīsone ki Hono ʻafioʻanga toputapú peá Ne ui ha kau palōfita mo ha kau ʻaposetolo ke nau akoʻi e ngaahi tefitoʻi moʻoni mo e sīpinga te tau toe foki hake ai kiate Iá. ʻI heʻetau feinga ke fakaake ʻa e holi ke ʻiloʻi pē ʻiate kitautolu pea ‘i he niʻihi kehé pea ʻi heʻetau moʻui ʻaki e sīpinga ʻoku tau ʻiló, te tau toe ofi ange ai kiate Ia. ʻOku ou fakamoʻoni ko Sīsuú ko e ʻAlo moʻoni Ia ʻo e ʻOtuá, ko hotau Faʻifaʻitakiʻanga, mo hotau Huhuʻi ʻofeiná Ia, pea ʻoku ou fai ʻeni ʻi he huafa ʻo Sīsū Kalaisí, ʻēmeni.

Feilaulaú

Fai ‘e ‘Eletā Dallin H. Oaks

‘O e Kolomu ‘o e Kau ‘Aposetolo ‘e Toko Hongofulu Mā Ua

Ko ʻetau moʻui fietokoni mo feilaulaú, ko hono fakahaaʻi totonu ia ʻo ʻetau tukupā ke tokoni ki he ʻEikí mo hotau kāingá.

Kuo ui ‘a e feilaulau fakalelei ‘a Sīsū Kalaisí ko e “tuʻumoʻunga” ia ‘o e ngaahi me‘a kotoa pē kuo hoko talu mei he kamata‘anga ʻo e fakatupú ‘o laui kuonga pea taʻengata.¹ ‘Oku hoko ‘a e pōpoaki ko iá ko e tefito ‘o e pōpoaki ‘a e kau palōfitá kotoa. Na‘e fakamelomelo mai ia ʻi he fono ʻa Mōsesé ʻi hono feilaulauʻi ‘o e fanga monumanú. Na‘e pehē ‘e ha palōfita ‘e taha, ‘oku “tuhu” hono ‘uhingá kotoa pē “ki he fu‘u feilaulau lahi mo faka‘osi ko ia [‘a e] ‘Alo ‘o e ‘Otuá, ‘io [‘a ia], ‘oku ta‘e-fakangatangata mo ta‘engatá” (‘Alamā 34:14). Na‘e kātekina ‘e Sīsū Kalaisi e mamahi taʻefaʻalauá, koe‘uhí ke Ne hoko ai ko ha feilaulau ma‘á e ngaahi angahala ‘a e kakai kotoa pē. Na‘e ‘oatu ‘e he feilaulau tuʻumoʻunga lelei ko iá—‘a e Lami haohaoa ta‘e-hano melé—ke fetongi ʻaki e kovi fulikivanu tahá—‘a ia ko e ngaaahi angahala ‘a e māmaní kotoa. Pea hangē ko e ngaahi lea fakangalongata‘a ‘a ‘Ilisa R. Sinoú:

[Hono ta‘ata‘a mahu‘inga naʻá ne lilingi ta‘e-totongí;

Ne foaki taʻe totongi ‘Ene mo‘uí,

Ko ha feilaulau haohaoa maʻá e angahalá,

Ki ha māmani ne mate ke fakahaofí.]²

Ko e feilaulau ko iá—‘a e Fakalelei ‘a Sīsū Kalaisí—ko e uho ia ‘o e palani ‘o e fakamo‘uí.

Na‘e fakangata ‘e he mamahi taʻefaʻalaua ‘a Sīsū Kalaisí ‘a e feilaulau ‘o e lilingi totó, ka na‘e ‘ikai te ne ta‘ofi hono mahu‘inga ‘o e feilaulaú ‘i he palani ‘o e ongoongoleleí. ‘Oku kei fie ma‘u pē ‘e hotau Fakamo‘uí ke tau hokohoko atu hono fai ʻo ha ngaahi feilaulau, ka ko e feilaulau ‘okú ne fie ma‘u meiate kitautolu ‘i he taimi ní, ke tau “‘oatu kiate [Ia] ‘a e feilaulau ko e loto-mafesifesi mo e laumālie fakatomala” (3 Nīfai 9:20). ‘Okú Ne toe fekau foki ke tau ‘ofa mo fetauhi‘aki ‘iate kitautolu—ko hono ‘uhingá ke ‘oatu ha ki‘i konga si‘i ‘o ‘Ene feilaulaú ‘i he‘etau fai ha ngaahi feilaulau ‘i hotau taimí mo e ngaahi taumu‘a siokitá. ‘Oku tau hiva ‘i ha himi fakalaumālie ‘o pehē, “‘Oku ‘omi ‘e he feilaulaú ‘a e ngaahi tāpuaki ‘o e langí”³

Te u lea ‘o kau ki he ngaahi feilaulau fakamatelie ko ia ‘oku kole mai ‘e hotau Fakamo‘uí ke tau faí. ‘Oku ‘ikai kau heni ‘a e ngaahi feilaulau ko ia kuo pau ke tau faí, pe ngaahi ngāue ‘oku fa‘a ue‘i hake ‘e he kumi faingamālie fakafo‘ituituí, ka ko e ngāue-‘ofá pe feilaulaú (vakai, 2 Nīfai 26:29).

I.

‘Oku ʻi ai ha hisitōlia ‘o e feilaulau ‘a e tui faka-Kalisitiané, ‘a ia ‘oku kau ai ʻa e feilaulau taupotu tahá. Na‘e tāmate‘i ‘e Loma ha laui afe he ngaahi ta‘u ‘o e kamata ‘a e kuonga fakaKalisitiané, koe‘uhi ko ‘enau tui kia Sīsū Kalaisí. Ka ‘i he ngaahi senituli kimuí, na‘e fakamovetevete‘i ‘e he ngaahi feke‘ike‘i fakatokāteliné ‘a e kau Kalisitiané, pea fakatanga‘i mo tāmate‘i ‘e he ngaahi kulupu ‘e ni‘ihi ‘a e kau mēmipa ‘o ha ngaahi kulupu kehe. Na‘e hoko ‘a e kau Kalisitiane ne tāmate‘i ‘e ha kau Kalisitiane kehé, ko e ni‘ihi ia ‘o e mate fakamā‘ata fakamamahi taha ‘o e tui faka-Kalisitiané.

ʻOku fai loto-fiemālie ‘e ha kau Kalisitiane tokolahi ha ngaahi feilaulau, ko e tupu ‘i he tui kia Kalaisí pea mo e holi ke ngāue Maʻana. Kuo fili ha ni‘ihi ke lī‘oa ‘a e toenga ‘o ‘enau moʻuí ki he ngāue ‘a e ‘Eikí. ‘Oku kau ‘i he kulupu faka‘ei‘eiki ko ‘ení ‘a kinautolu ‘oku nau kau ki he ngaahi kautaha fakalotu‘a e Siasi Katoliká mo kinautolu kuo nau ngāue ‘i ha ngaahi ta‘u lahi, ‘o hoko ko ha kau faifekau faka-Kalisitiane ‘o e ngaahi siasi faka-Palotisaní. ‘Oku ‘ikai faingofua ‘enau ngaahi sīpingá mo e ngāué ka ‘oku hoko ko ha ue‘i fakalaumālie, ka ʻoku ʻikai fai ha ʻamanaki ʻe lava ʻo mateakiʻi pe foaki kotoa e moʻui ʻa kinautolu ʻoku tui kia Kalaisí ki he ngāue fakalotú.

II.

‘Oku kau ‘i he feilaulau ‘a e tokolahi ‘o e kau muimui kia Kalaisí ‘a e meʻa ‘oku tau fai fakaʻahó, ‘i he‘etau tō‘onga mo‘ui angamaheni fakatāutahá. ‘Oku ‘ikai te u ‘ilo ha kulupu ‘i he fa‘ahinga ko iá ‘oku fai ‘e honau kau mēmipá ha ngaahi feilaulau lahi ange, ‘i he Kau Mā‘oni‘oni ‘i he Ngaahi ‘Aho Kimui Ní. ‘E hoku ngaahi tokoua mo e tuofāfine—ko ‘enau ngaahi feilaulaú—‘a ho‘omou ngaahi feilaulaú—‘oku fehangahangai ia mo e ngaahi me‘a angamaheni ‘oku tulifua ki ai ‘a e māmaní, ki he lavame‘a fakatāutahá.

Ko ‘eku ‘uluaki ngaahi fakatātā ki aí, ko ‘etau kau paionia Māmongá. ‘Oku hoko ‘enau feilaulau tuʻukimuʻa ‘o ‘enau mo‘uí, ngaahi vā fetu‘utaki fakafāmilí, ‘apí, mo ‘enau ngaahi fiemālié ʻoku makatuʻunga ia ʻi he ongoongolelei kuo toe fakafoki maí. Na‘e lea ‘a Sela Lisi ‘o kau ki he me‘a naʻá ne ue‘i hake ‘a e kau paionia ko iá ‘i he‘ene fakamatala‘i hono husepāniti ko Sālesí, ‘i hono ui ia ke ‘alu ‘o ngāue fakafaifekaú: “Ko e taimi faingata‘a mo‘oni ‘eni kiate au mo hoku husepānití foki; ka na‘e fie ma‘u kimaua ‘e he fatongiá ke ma mavahevahe ‘i ha ki‘i taimi si‘i, ‘i he ‘ilo‘i ‘okú ma talangofua ai ki he finangalo ‘o e ‘Eikí, na‘á ma ongo‘i ai ke feilaulau‘i homa lotó koe‘uhí ke ma tokoni ai ki hono fokotu‘u ma‘u ‘o e ngāué . . . ‘a ia ko e tokoni ki hono langa hake ‘o e Pule‘anga ‘o e ‘Otuá ‘i māmani.”⁴

Ko e meʻa ‘oku mahino taha ‘i he ‘aho ní, ko e ngāue-‘ofa mo e feilaulau taʻesiokita ‘o e kau mēmipá, ʻa ia ko e ivi ia ‘o e Siasi ‘o Sīsū Kalaisi ‘o e Kau Mā‘oni‘oni ‘i he Ngaahi ‘Aho Kimui Ní. Kimu‘a pea fakatapui ha taha ‘o hotau ngaahi temipalé, na‘e fehu‘i ‘e ha faifekau faka-Kalisitiane kia Palesiteni Kōtoni B. Hingikelī pe ko e hā ‘a e ‘uhinga ‘oku ‘ikai ke tau ngāue ʻaki ai ʻa e faka‘ilonga ‘o e kolosí, ‘a ia ko e faka‘ilonga maheni ia ‘o e tui faka-Kalisitiané. Na‘e tali ki ai ‘e Palesiteni Hingikelī ‘o pehē, ko e ngaahi faka‘ilonga ‘o ‘emau tui faka-Kalisitiané “ko e mo‘ui ‘a homau kakaí.”⁵ Ko e mo‘oni ko ‘etau mo‘ui ngāue tokoní, ko e ngaahi faka‘ilonga fe‘unga taha ia ‘o ‘etau tukupā ke tau tauhi ki he ‘Eikí mo hotau kāingá.

III.

‘Oku ‘ikai ke ‘i ai ha‘atau kau ngāue totongi ne ako‘i fakapalofesinale ‘i he Siasi ‘o Sīsū Kalaisi ‘o e Kau Mā‘oni‘oni ‘i he Ngaahi ‘Aho Kimui Ní. ‘Oku tu‘unga ai ‘a e pau ke fua mo fakahoko ‘e he kāingalotu ‘oku ui ki he lakanga fakatakimu‘á, pe ki he ngāué ‘a e me‘a kotoa pē ‘i he‘etau ngaahi houalotú, polokalamá mo e ngaahi ‘ekitivitī faka-Siasí. ‘Oku tau fakahoko ‘eni ‘i ha potu siasi ‘e 14,000 tupu ‘i he ‘Iunaiteti Siteití mo Kānata. ‘Io, ‘oku ‘ikai te tau kehe ‘i he hoko hatau kau mēmipa ko e kau faiako mo e kau taki. Ka ‘oku lahi ‘aupito ‘a e taimi ‘oku foaki ‘e hotau kau mēmipá, ke ako‘i mo fetokoni‘aki aí. Ko e ngaahi sīpinga ki he me‘á ni ‘a ‘etau ngāue ke ‘a‘ahi ki he fāmili kotoa pē ‘i hotau kāingalotú ha ongo faiako faka‘api ‘i he māhina takitaha, pea ‘a‘ahi ki he kakai fefine lalahi kotoa pē ha ongo faiako ‘a‘ahi ‘a e Fine‘ofá ‘i he māhina takitaha. ‘Oku ‘ikai ke mau ‘ilo ki ha ngāue tatau mo ia ‘i he māmaní.

Ko e fakatātā lelei taha ‘o e ngāue tokoni mo e feilaulau ‘a e Siasí, ko e ngāue ko ia ‘a ‘etau kau faifekaú. Ko honau tokolahí he taimí ni ko e kau talavou mo e kau finemui ʻe toko 50,000 tupu mo e kakai tangata mo e kakai fefine lalahi ‘e toko 5,000 tupu. ‘Oku nau foaki ha māhina ‘e ono ki he ta‘u ‘e ua ‘o ‘enau mo‘uí, ke ako‘i ‘a e ongoongolelei ‘o Sīsū Kalaisí, mo fai ‘a e ngaahi tokoni ‘ofa ‘i ha ngaahi fonua ‘e 160 tupu nai ‘i he māmaní. ‘Oku hoko ma‘u pē ‘a e feilaulaú ko ha konga ‘o ‘enau ngāué, ‘a ia ‘oku kau ai ‘a e ngaahi ta‘u ‘oku nau foaki ki he ngāue ‘a e ‘Eikí, kae ‘uma‘ā foki ‘a e ngaahi feilaulau ‘oku nau fai ‘i he tokonaki ha pa‘anga ki honau tauhí.

ʻOku feilaulau foki ʻa kinautolu ʻoku nofo ʻi ʻapí—ʻa e ngaahi mātu‘á mo e kau mēmipa kehe ʻo e fāmilí—‘i he ‘ikai te nau feohi mo ma‘u ‘a e tokoni ‘a e kau faifekau ʻoku nau tuku atú. Hangē ko ‘ení, na‘e ma‘u ‘e ha talavou Palāsila hono ui ke ‘alu ‘o ngāue fakafaifekaú, lolotonga ia ʻokú ne ngāue ke tauhi hono ngaahi tokouá mo e tuofāfiné, hili e mālōlō ‘a ‘ene tamaí mo ‘ene fa‘eé. Naʻe fakamatala ha Taki Mā‘olunga ki ha fakataha alēlea ‘a e fānau ko ‘ení, pea nau manatu ki hono ako‘i kinautolu ‘e he‘enau ongomātu‘a kuo pekiá, ke nau teuteu ma‘u pē ke ngāue ma‘á e ‘Eikí. Na‘e tali ‘e he talavoú ‘a hono ui ke ngāue fakafaifekaú, pea hoko atu ‘e hono tehina taʻu 16, ‘a e fatongia ke ngāue ‘o tauhi ‘a e familí.⁶ ‘Oku ʻi ai hotau tokolahi ‘oku nau ‘ilo ki ha ngaahi sīpinga kehe ‘o e feilaulau ke ngāue fakafaifekaú, pe tokoni ki ha faifekaú. ‘Oku ‘ikai te tau ‘ilo ha ngāue-‘ofa pe feilaulau peheni ‘i ha toe kautaha ‘i he māmaní.

‘Oku faʻa fehu‘i mai kiate kimautolu, “‘Oku founga fēfē ho‘omou fakaloto‘i homou kau mēmipa kei talavoú mo e mātu‘á, ke tuku ‘enau akó pe ko ‘enau mālōlō mei he ngāué, ka nau fai ha feilaulau peheni?” Kuó u fanongo ki hano fai ‘e ha tokolahi ‘a e fakamatala ko ʻení: “‘I he‘eku ‘ilo‘i ‘a e me‘a kuo fai ‘e hoku Fakamo‘uí ma‘akú—ʻa ‘Ene ‘alo‘ofá ‘i He‘ene mamahi koe‘uhí ko ‘eku ngaahi angahalá mo ‘Ene ikuna‘i ‘a e maté koe‘uhí ke u toe mo‘uí—‘oku ou lau ko hoku faingamālie ke u fai ‘a e ki‘i feilaulau ‘oku kole mai ke u fai ‘i He‘ene ngāué. ‘Oku ou fie vahevahe atu ‘a e ilo kuó Ne foaki mai kiate aú.” ‘E anga fēfē ha‘atau fakaloto‘i ha kau muimui pehē ‘o Kalaisi ke ngāué? Na‘e pehē ‘e ha palōfita ‘e taha, “Ko ‘etau ‘eke pē kiate kinautolu.”⁷

Ko e ngaahi feilaulau kehe ‘oku tupu mei he ngāue fakafaifekaú, ko e feilaulau ‘a kinautolu ‘oku nau tali ‘a e ngaahi akonaki ‘a e kau faifekaú pea nau hoko ko ha mēmipa ‘o e Siasí. ‘Oku mahuʻinga ‘aupito ‘a e ngaahi feilaulau ko ‘ení ki he kau ului tokolahi, ‘a ia ‘oku kau ai ‘a e mole ‘o e kaungāme‘á mo e feohi fakafāmilí.

‘I he ngaahi ta‘u lahi kuo hilí, ne fanongo ai ʻa e fakatahaʻangá ni ki ha talavou na‘á ne tali ‘a e ongoongolelei kuo toe fakafoki maí, lolotonga ha‘ane ako ‘i he ‘Iunaiteti Siteití. Na‘e fehu‘i ange ‘e Palesiteni Kōtoni B. Hingikelī ki he tangatá ni ‘i he ‘amanaki ke foki atu ki hono fonua tupuʻangá, pe ko e hā ha me‘a ‘e hoko kiate ia ‘i heʻene foki atu ki hono ‘apí ko ha Kalisitiane iá. Na‘e pehē ange ‘e he talavoú, “ʻE loto-mamahi hoku fāmilí. Mahalo te nau tuli au pea nau lau kuó u mate. Pea kuo tāpuni kiate au hoku kaha‘ú, ʻa ‘eku ngāue ma‘u‘anga mo‘uí mo e faingamālie kotoa pē.”

Na‘e toe fehu‘i ange ‘e Palesiteni Hingikelī, “‘Okú ke loto pē ke ke tali ha fu‘u totongi mamafa pehē koe‘uhí ko e ongoongoleleí?”

Na‘e tangi ‘a e talavoú peá ne pehē ange, “Ka ‘oku mo‘oni ia, ‘ikai ko ia?” Na‘e hili hono fakamo‘oni‘i ange ‘oku moʻoní, na‘á ne pehē ange leva, “Ko e hā leva ha me‘a ‘e toe mahu‘inga ange ai?”⁸ Ko e laumālie ia ‘o e feilaulaú ‘oku ma‘u ‘e ha tokolahi ‘o hotau kau mēmipa fo‘oú.

“Oku hā ‘a e ngaahi sīpinga ‘e ni‘ihi ‘o e ngāue tokoní mo e feilaulaú mei he mo‘ui ‘a e kāingalotu faivelenga ‘oku ngāue ‘i hotau ngaahi temipalé. Neongo ko e Kau Mā‘oni‘oni ‘i he Ngaahi ‘Aho Kimui Ní pē ‘oku nau fai ‘a e ngāue fakatemipalé, ka ‘oku totonu ke mahino hono mahu‘inga ‘o e feilaulau ko iá ki he Kalisitiane kotoa pē. ‘Oku ‘ikai ha tukufakaholo ʻo e ngāue ʻi ha monasitēliō (monastery) ‘a e Kau Mā‘oni‘oni ‘i he Ngaahi ‘Aho Kimui Ní, ka ‘e kei mahino pē kiate kitautolu pea tau faka‘apa‘apa‘i ‘a e feilaulau ‘a kinautolu ‘oku hanga ‘e he‘enau tui faka-Kalisitiané, ‘o ue‘i hake kinautolu ke lī‘oa ‘enau mo‘uí ki he ngāue fakalotu ko iá.

ʻI ha konifelenisi peheni he taʻu ʻe taha kuohilí, naʻe fakamatala ai ʻa Palesiteni Tōmasi S. Monisoni ki ha sīpinga ʻo e feilaulau ʻi he ngāue tokoni he temipalé. Naʻe fai ʻe ha tamai ko ha mēmipa faivelenga ʻo e Siasí, ha ngāue lahi ʻi ha kiʻi motu mamaʻo he Pasifikí, ʻo feʻunga mo ha taʻu ʻe ono ke maʻu ha paʻanga ke ne ʻave hono uaifí mo e fānau ʻe toko 10 ke na mali mo sila ki he taʻengatá ʻi he Temipale Nuʻu Silá. Naʻe pehē ʻe Palesiteni Monisoni, “Ko kinautolu ʻoku mahino ki ai e ngaahi tāpuaki taʻengata ʻoku maʻu mei he temipalé, ʻoku nau ʻiloʻi ʻoku ʻikai ha feilaulau ia ʻe hulu pe totongi ʻe fuʻu mamafa pe ʻahiʻahi ʻe fuʻu faingataʻa, kehe pē ke maʻu e ngaahi tāpuaki ko iá.”⁹

‘Oku ou fakamālō koe‘uhí ko e ngaahi sīpinga fakaofo ‘o e ‘ofa, ngāue tokoni, mo e feilaulau faka-Kalisitiane kuó u mamata ai ‘i he Kau Mā‘oni‘oni ‘i he Ngaahi ‘Aho Kimui Ní. ‘Oku ou vakai ki ho‘omou fua homou ngaahi fatongia ‘i he Siasí, pea mou fakahoko ia ‘i ha‘amou feilaulau‘i lahi homou taimí mo ho‘omou koloá. ‘Oku ou vakai ki ho‘omou ngāue fakafaifekaú pea mou fua pē ho‘omou fakamolé. ‘Oku ou vakai ki ho‘omou foaki ‘ofa hoʻomou taukei fakangāué ‘i hono tokoniʻi homou kāingá. ‘Oku ou vakai ki ho‘omou tokoni ki he masivá ‘i ho‘omou ngaahi feinga fakatāutahá pe fakafou ‘i hono tokoni‘i e uelofea ‘a e Siasí, pe ngaahi tokoni ʻofa fakaetangatá.¹⁰ ʻOku fakamoʻoniʻi kotoa ʻeni ʻi ha savea fakafonua ʻa ia ne pehē ai ko e kāingalotu mālohi ʻo e Siasi ʻo Sīsū Kalaisi ‘o e Kau Māʻoniʻoni ʻi he Ngaahi ʻAho Kimui Ní “ʻoku nau ngāue tokoni pea foaki lahi ange ʻo fakatatau ki hono fakaʻavalisi ʻo e kau ʻAmeliká pea ʻoku nau foaki lahi ange honau taimí mo ʻenau paʻangá ʻo laka hake ʻi he [peseti ʻe 20] ʻo e kakai ʻoku tui fakalotú.”¹¹

ʻOku hanga ʻe he faʻahinga tā sīpingaʻo e foaki ki he niʻihi kehé ʻo fakamālohia kotoa kitautolu. ʻOku nau fakamanatu mai e akonaki ʻa e Fakamoʻuí:

“Kapau ‘e muimui ha taha ‘iate au, tuku ke ne li‘aki ‘e ia ia. . . .

“He ko ia ia ‘e kalofaki ‘ene mo‘uí, ‘e mole ia, pea ko ia ia ‘e mole ‘ene mo‘uí koe‘uhí ko aú, te ne ma‘u ia” (Mātiu 16:24–25).

IV.

Mahalo ko e ngaahi sīpinga maheni mo mahu‘inga taha ‘o e ngāue tokoní mo e feilaulau ta‘esiokitá, ‘oku fakahoko ia ‘i hotau ngaahi familí. ʻOku lī‘oa ‘e he ngaahi fa‘eé ‘a ‘enau mo‘uí ki hono fāʻeleʻi mai mo hono lehilehiʻi ʻo ‘enau fānaú. ‘Oku lī‘oa ‘a e ngaahi husepānití ki hono tauhi ‘o honau uaifí mo e fānaú. ʻOku fu‘u lahi ‘aupito ke fakalau ‘a e ngaahi feilaulau ‘oku kau ki he ngāue ‘oku ta‘engata hono mahu‘ingá, ki hotau ngaahi familí, pea ‘oku tau maheni kotoa mo ia ke toe fakalau atu.

‘Oku ou toe vakai foki ki he Kāingalotu ta‘esiokita ‘oku nau ohi ha fānaú, kau ai ‘a kinautolu ‘oku ai ha‘anau ngaahi fie ma‘u makehé, pea nau feinga ke foaki ki he fānau ohí, ‘a e ‘amanaki mo e ngaahi faingamālie na‘e ta‘ofi meiate kinautolú, ‘i ha ngaahi tu‘unga ne hoko kimu‘a. ‘Oku ou vakai foki ki ho‘omou tokanga‘i ha kau mēmipa ‘o e familí mo e kaungā‘api ‘oku nau faingata‘a‘ia ‘i ha ngaahi palopalema ‘i hono fāʻeleʻi mai kinautolú, ngaahi faingataʻaʻia fakaeʻatamai pe fakaesino, pe ha ngaahi palōpalema ‘i he‘enau faka‘au ‘o motu‘á. ‘Oku ‘afio mai foki mo e ‘Eikí kiate kimoutolu pea kuó Ne fekau ki He‘ene kau palōfitá ke nau fakahā ko e taimi ‘oku mou “fefeilaulau‘aki ai koe‘uhí ko kimoutolú mo ho‘omou fānaú, ‘e tāpuaki‘i kimoutolu ‘e he ‘Eikí.”¹²

‘Oku ou tui ko e Kāingalotu ko ia ‘oku nau fai ta‘esiokita ‘a e ngāue tokoní mo e feilaulaú ‘i he hū ki he Fakamo‘uí mo molomolomuiva‘e kiate Iá, ‘oku nau tauhi pau ki he ngaahi tu‘unga ‘ulungaanga ‘oku ta‘engatá ‘o lahi ange ‘i ha toe kakai kehe. ‘Oku vakai ‘e he Kāingalotú ki he‘enau feilaulau‘i honau taimí mo ‘enau koloá ko e konga pē ia ‘o honau ako‘í mo hono fakafe‘unga‘i kinautolu ki he ta‘engatá. Ko ha fo‘i mo‘oni ʻeni ne fakahā mai ‘i he Lectures on Faith, (Ngaahi Malanga ʻo e Tuí) ‘a ia ‘oku ako‘i ai, “ko e tui fakalotu ko ia ‘oku ‘ikai te ne ‘ekea hono feilaulau‘i ‘o e me‘a kotoa peé, he ‘ikai te ne ma‘u ha mālohi fe‘unga ke fakatupu ‘a e tui ki he mo‘uí mo e fakamo‘uí . . . ‘Oku makatu‘unga ‘i he feilaulau ko ‘ení pē, hono tu‘utu‘uni ‘e he ‘Otuá ke ma‘u ai ‘e he tangatá ‘a e mo‘ui ta‘engatá.”¹³

Hangē ko e hoko ‘a e feilaulau fakalelei ‘a Sīsū Kalaisí ko e uho ia ‘o e palani ‘o e fakamo‘uí, ‘oku pehē pē mo e pau ke hanga ‘e kitautolu ko e kau muimui ‘o Kalaisí, ‘o fai ‘etau ngaahi feilaulau pē ‘atautolu ke tau teuteu ai ki he iku‘anga kuo foaki mai ‘e he palani ko iá kiate kitautolú.

‘Oku ou ‘ilo‘i ko Sīsū Kalaisí, ko e ‘Alo Tofu Pē Taha ʻo e ‘Otua ko e Tamai Ta‘engatá. ‘Oku ou ‘ilo‘i ne tu‘unga ‘i He‘ene feilaulau fakaleleí, ‘a ʻetau ma‘u ai ‘a e fakapapau te tau ma‘u ‘a e mo‘ui ta‘e-fa‘a-maté mo e faingamālie ke ma‘u ‘a e mo‘ui ta‘engatá. Ko hotau ‘Eiki, mo hotau Fakamo‘ui, mo hotau Huhu‘í Ia, pea ‘oku ou fakamo‘oni kiate Ia, ‘i he huafa ‘o Sīsū Kalaisí, ‘ēmeni.

Maʻuʻanga Fakamatalá

1.

Bruce R. McConkie, The Promised Messiah: The First Coming of Christ (1981), 218.

2.

“Naʻe Lahi Fau ʻa e ʻOfa,” Ngaahi Himí, fika 105.

3.

“ʻOku Mau Fakamālō,” Ngaahi Himí, fika 16.

4.

Sarah Rich, in Guinevere Thomas Woolstenhulme, “I Have Seen Many Miracles,” in Richard E. Turley Jr. and Brittany A. Chapman, eds., Women of Faith in the Latter Days: Volume 1, 1775–1820 (2011), 283.

5.

Gordon B. Hinckley, “Ko e Fakaʻilonga ʻo ʻEtau Tuí,” Liahona, ʻEpeleli 2005, 3.

6.

Vakai, Harold G. Hillam, “Sacrifice in the Service,” Ensign, Nov. 1995, 42.

7.

Gordon B. Hinckley, “Ko e Mana ʻo e Tuí,” Liahona, Siulai 2001, 84.

8.

Gordon B. Hinckley, “ʻIkai ʻOku Moʻoni Ia? Tūhulu, ʻOkatopa 1993, 3–4; vakai foki, Neil L. Andersen, “ʻIkai ʻOku Moʻoni Ia? Ko e Hā Ha Meʻa ʻe Toe Mahuʻinga Ange?” Liahona, Mē 2007, 74.

9.

Thomas S. Monson, “Ko e Temipale Māʻoniʻoní—Ko ha Maama ki he Māmaní,” Liahona, Mē 2011, 91–92.

10.

Ki ha sīpingá, vakai ki he Naomi Schaefer Riley, “What the Mormons Know about Welfare,” Wall Street Journal, Feb. 18, 2012, A11.

11.

Ram Cnaan mo ha niʻihi kehe, “Called to Serve: The Prosocial Behavior of Active Latter-day Saints” (draft), 16.

12.

Ezra Taft Benson, “To the Single Adult Brethren of the Church,” Ensign, May 1988, 53.

13.

Lectures on Faith (1985), 69.

Ngaahi Faingataʻa ke Ikunaʻí

Fai ʻe Palesiteni Henry B. Eyring

Tokoni ʻUluaki ʻi he Kau Palesitenisī ʻUluakí

ʻE lava ke hoko ko ha tāpuaki ʻa e taimi faingataʻa mo faingofua taha ʻi he moʻuí, kapau ʻoku tau tui kia Sīsū Kalaisi.

Ne u fanongo ki ha meʻa ʻa Palesiteni Sipenisā W. Kimipolo ʻi ha fakatahaʻanga ʻo e konifelenisí ʻe ‘oange ‘e he ʻOtuá ha ngaahi faingataʻa ke ne ikunaʻi. Naʻá ne pehē: “ʻOku ‘i ai ha ngaahi faingataʻa lahi ʻi he kahaʻú, mo ha ngaahi faingamālie maʻongoʻonga te tau aʻusia. ʻOku ou talitali lelei e meʻa fakafiefia ko iá pea te u fie lea ‘i he fakatōkilalo ki he ʻEikí ʻo pehē, ‘Tuku mai kiate au e moʻunga ko ʻení,’ tuku mai kiate au e ngaahi faingataʻá ni.”¹

Ne ueʻi hoku lotó, ʻi heʻeku ʻiloʻi e ngaahi faingataʻa mo e mamahi ne foua ʻe Palesiteni Kimipoló. Ne u fakaʻamu ke hangē ko iá, ko ha tamaioʻeiki lototoa ʻa e ʻOtuá. Ko ia, ne u lotu ʻi ha pō ʻe taha ke ʻomi ha meʻa ke siviʻi ai ʻeku lototoʻá. ʻOku ou manatuʻi lelei ia. ʻI he efiafí, ne u tūʻulutui he loki mohé ʻi he loto tui lahi moʻoni.

Naʻe tali mai ʻeku lotú hili ha ʻaho ʻe taha pe ua. Ne u ofo mo loto fakatōkilalo he sivi faingataʻa taha ʻo ʻeku moʻuí. Ne u maʻu ai ha lēsoni ne konga ʻe ua. ʻUluakí, ne u maʻu ha fakamoʻoni mahino ʻoku fanongo pea tali mai ʻe he ʻOtuá ʻeku lotu ʻi he tuí. Ko hono uá, ne u ako ha lēsoni ʻoku ou kei ako pē, ki hono ʻuhinga ne u falala moʻoni ai he pō ko iá ʻe hoko mai ha tāpuaki maʻongoʻonga mei he faingataʻa ko iá ʻo lahi ange ʻi ha faʻahinga totongi huhuʻi.

Kuo hangē ha meʻa siʻisiʻí ʻa e faingataʻa ko ia ne u aʻusia fuoloá ʻi hono fakafehoanaki atu ki he meʻa kuo hoko talu mei aí—kiate au mo kinautolu ʻoku ou ʻofa aí. ʻOku tokolahi hamou niʻihi ʻoku fou atu he ngaahi faingataʻa fakaesino, fakaeʻatamai mo fakaeloto ʻe lava ke fakatupu haʻo tangi ʻo hangē ko ha tamaioʻeiki lelei mo faivelenga ʻa e ʻOtuá ne u maheni lelei mo ia. Ne fanongo atu ʻene nēsí ki heʻene lea mei hono mohenga ʻo e mamahí ʻo pehē, “Ko e hā ʻoku hoko mai ai ʻeni kiate aú, hili ʻeku feinga ke failelei he kotoa ʻeku moʻuí?”

ʻOkú ke ʻiloʻi pē e anga hono tali ʻe he ʻEikí ʻa e fehuʻi ko ia ʻa e Palōfita ko Siosefa Sāmitá ʻi he fale fakapōpulá:

“Pea kapau ʻe lī koe ki he luó, pe ki he nima ʻo e kau fakapō, pea fakamaaumatea koe; kapau ʻe lī koe ki he loto moaná; kapau ʻe feinga ʻa e hou ʻo e peaú ke fakaʻauha koe; kapau ʻe hoko ʻa e ngaahi matangi fakailifiá ko ho fili; kapau ʻe fakatahataha ʻe he langí ʻa e ngaahi ʻao ʻuliʻulí, pea fakatahataha ʻa e ngaahi ʻelemēniti kotoa pē ke fakaʻefiʻefi ʻa e halá; pea ko e meʻa tēpuú, kapau ʻe fakamanga mai ʻa e ngutu ʻo helí kiate koe, ke ke ʻiloʻi, ʻe hoku foha, ʻe foaki ʻe he ngaahi meʻá ni kotoa pē ʻa e potó kiate koe, pea ʻe hoko ia ʻo ʻaonga kiate koe.

“Naʻe ʻalu hifo ʻa e Foha ʻo e Tangatá ʻo maʻulalo ange ʻiate kinautolu kotoa pē. ʻOkú ke lahi ange koe ʻiate ia?

“Ko ia, nofo maʻu ʻi ho halá, pea ʻe nofo ʻiate koe ʻa e lakanga fakataulaʻeikí, he kuo fokotuʻu maʻu honau ngaahi ngataʻangá, ʻoku ʻikai te nau lava ke lakasi ia. ʻOku ʻiloʻi ʻa ho ngaahi ʻahó, pea ʻe ʻikai ke lau ʻo siʻi hifo ʻa ho ngaahi taʻú; ko ia, ʻoua te ke manavahē ki he meʻa ʻe lava ʻe he tangatá ʻo faí, koeʻuhí he ʻe ʻiate koe ʻa e ʻOtuá ʻo taʻengata pea taʻengata.”²

ʻOku ʻikai ha tali ʻe toe lelei ange ki he ʻuhinga mo e meʻa ke tau fai ʻi he taimi faingataʻá ka ko ia kuo folofola mai ʻaki ʻe he ʻEikí, ʻa ia naʻá Ne kātekina e ngaahi faingataʻá maʻatautolu ʻo lahi ange ʻi he meʻa ʻoku tau fakakaukau atu ki aí.

ʻOkú ke manatuʻi ʻEne ngaahi folofolá he taimi naʻá Ne akonaki ai ʻoku totonu ke tau fakatomala koeʻuhi ko ʻetau tui kiate Iá:

“Ko ia ʻoku ou fekau kiate koe ke ke fakatomala—fakatomala, telia naʻá ku taaʻi koe ʻaki e tokotoko ʻo hoku ngutú, pea ʻi heʻeku lilí, pea mo ʻeku ʻitá, pea ʻe lahi ʻaupito ʻa hoʻo ngaahi mamahí—ʻoku ʻikai te ke ʻiloʻi ʻa hono fuʻu fakamamahi faú, ʻoku ʻikai te ke ʻiloʻi ʻa hono fuʻu lahi fakamanavaheé, ʻio, ʻoku ʻikai te ke ʻiloʻi ʻa hono faingataʻa ke kātakiʻí.

“He vakai, ko au, ko e ʻOtuá, kuó u kātakiʻi ʻa e ngaahi meʻá ni maʻá e kakai kotoa pē, koeʻuhi ke ʻoua naʻa nau mamahi ʻo kapau te nau fakatomala;

“Ka ʻo kapau ʻe ʻikai te nau fakatomala kuo pau ke nau mamahi ʻo hangē pē ko aú;

“ʻA ia ko e mamahi naʻe langaki ai ʻa ʻeku tetetete ʻaʻaku, ʻa ia ko e ʻOtuá, ko e tokotaha ʻoku mālohi tahá, koeʻuhí ko e mamahí, pea mo e tafe ʻa e totó ʻi he ava kotoa ʻo hoku kilí, mo e mamahiʻia ʻi he sinó mo e laumālie fakatouʻosi—peá u loto ke ʻoua naʻá ku inu ʻi he ipu mahí, peá u holomui ai—

“Ka neongo iá, kae tuku ʻa e lāngilangí ki he Tamaí, pea naʻá ku inu ai ʻo fakaʻosi ʻa ʻeku ngaahi teuteu ki he fānau ʻa e tangatá.”³

ʻOku tau tui ko e founga pē ke mahiki hake ai mei he ngaahi faingataʻá ko e tui ʻoku ʻi ai ha “lolo faitoʻo ʻi Kiliati”⁴ pea naʻe talaʻofa mai e ʻEikí, “ʻE ʻikai te u . . . siʻaki koe.”⁵ Ko e meʻa ia naʻe akoʻi mai kiate kitautolu ʻe Palesiteni Tōmasi S. Monisoni ke tokoniʻi kitautolu mo e niʻihi ʻoku tau tokangaʻí lolotonga e ngaahi faingataʻa lalahi mo taulōfuʻú.⁶

Ka naʻe akoʻi mai ʻe Palesiteni Monisoni ʻi ha founga fakapotopoto ʻoku fie maʻu ha taimi ke langa hake ai e fakavaʻe ʻo e tuí ki hono moʻoni e ngaahi talaʻofa ko iá. Mahalo kuo mou hangē pē ko aú, ʻo mamata ki he fie maʻu ʻo e fakavaʻe ko iá, ʻi ha veʻe mohenga ʻo ha taha ne mei loto-foʻi ke ne kei kātaki ki he ngataʻangá. Kapau he ʻikai hoko e fakavaʻe ʻo e tuí ko ha konga ʻo hotau lotó, he ʻikai ha mālohi ia ke matuʻuaki.

Ko ʻeku taumuʻa he ʻaho ní ke fakamatalaʻi e meʻa ʻoku ou ʻilo ko ha founga ia te tau lava ai ʻo fakatupu ha fakavaʻe ʻoku tuʻumaʻú. ʻOku ou fai ia ʻi he loto fakatōkilalo moʻoni ʻi he ʻuhinga ʻe ua. ʻUluakí, mahalo ʻe loto siʻi ha niʻihi ʻoku lolotonga fefaʻuhi mo ha faingataʻa lahi ʻi he meʻa ʻoku ou lea ʻakí ʻo nau ongoʻi ʻoku holo ʻenau fakavaʻe ʻo e tuí. Ko hono uá, ʻoku ou ʻilo ʻoku ʻi ai ha ngaahi ʻahiʻahi lahi ange ʻi he kahaʻú kimuʻa pea ngata e moʻuí. Ko ia ai, ko e founga ʻoku ou ʻoatú ʻe toki fakamoʻoniʻi ia ʻi heʻeku moʻuí ʻi haʻaku kātaki ki he ngataʻangá.

ʻI heʻeku kei talavoú ne u ngāue ki ha taha ngāue totongi ki hono ngaohi e ʻū fakavaʻe ʻo e ngaahi fale foʻoú. Ko ha ngāue faingataʻa ia ʻi he faʻahitaʻu māfaná ke teuteuʻi e kelekelé ke huaʻi ai e sima ki he fakavaʻé. Ne ʻikai ha mīsini. Ne mau fakaʻaongaʻi pē ʻa e meʻangāue ki hono fahí mo e sāvoló. Ko ha ngāue faingataʻa he ngaahi ʻaho ko iá hono fakatoka ʻo ha fakavaʻe ʻe tolongá.

Naʻe toe fie maʻu mo ha kātaki lahi. Hili hono huaʻi e simá ki he fakavaʻé te mau tatali ke mōmoa. Neongo ʻemau loto ke hoko atu e ngāué, ka naʻa mau tali foki ke mōmoa e fakavaʻé pea toki toʻo e ʻū poupoú.

Ne toe fakaofo ki ha tokotaha langa foʻou ke sio ki he taimi mo e ngāue lahi ʻo hono fakatoka e ngaahi kongokonga ukameá ʻi he papá ke fakamālohia ʻaki e fakavaʻé.

Kuo pau ke teuteuʻi lelei ʻi he founga tatau ʻa e kelekele ki hono fakavaʻe ʻetau tuí ke ne matuʻuaki e afā ʻe hoko mai he moʻuí. Ko e angatonu fakatāutahá ʻa e tefito fefeka ki hono fakavaʻe ʻo e tuí.

Te tau fakatupu ha kelekele fefeka ki heʻetau tuí ʻi heʻetau fili ke maʻu ai pē ʻa e meʻa ʻoku totonú. ʻE lava ke kamata kei siʻi ia koeʻuhí he ʻoku fāʻeleʻi mai e taha kotoa pē mo e meʻaʻofa taʻe totongi ko e Laumālie ʻo Kalaisí. Te tau lava ke ʻilo mei he Laumālie ko iá e taimi ne tau fai ai e meʻa ʻoku totonu ʻi he ʻao ʻo e ʻOtuá mo e taimi ʻoku tau fai hala ai ʻi Hono ʻaó.

ʻOku hanga ʻe he ngaahi fili nai ʻe laungeau ʻoku tau fai he ʻaho kotoa pē ʻo teuteu e kelekele fefeka ʻoku langa ai hotau fale ʻo e tuí. Ko e ongoongolelei ʻo Sīsū Kalaisí mo e kotoa hono ngaahi fuakavá, ouaú mo e tefitoʻi moʻoní, ʻa e ukamea ʻokú ne ʻākilotoa ʻetau tuí.

Ko e taha e ngaahi kī ki ha tui ʻe tuʻuloá ko hono fakafuofuaʻi ke tonu e taimi te tau tuku ki ai ke moʻuí. Ko e ʻuhinga ia ne taʻe fakapotopoto ai ʻeku lotu kei siʻi ke u foua ha ngaahi faingataʻa mo ha ʻahiʻahi lahi angé.

ʻOku fie maʻu ha taimi lahi ia ke te matuʻotuʻa ai, he ʻoku ʻikai ke hoko mai ia he taimi pē ko iá. ʻOku ʻikai maʻu ia ʻi heʻete taʻu motuʻá pē. Ka ko e tauhi maʻu pē ki he ʻOtuá mo e niʻihi kehé ʻaki hotau lotó mo e ʻatamaí kotoa pea ʻe liliu ai e fakamoʻoni ʻo e moʻoní ke hoko ko ha mālohi fakalaumālie he ʻikai lava ke toe veuki.

ʻOku ou loto ke fakalotolahiʻi ʻa kinautolu ʻoku lolotonga tofanga ha faingataʻá, pea ongoʻi ʻoku hōloa ʻenau tuí ko e taulōfuʻu mai ʻa e ngaahi faingataʻá. ʻE lava ke hoko e faingataʻá ko e founga ia ke fakamālohia pea maʻu ai ha tui ʻe tuʻumaʻú. Ne fakahā mai ʻe Molonai, ko e foha ʻo Molomona ʻi he Tohi ʻa Molomoná, ʻe lava ke maʻu ai ha tāpuaki. Naʻá ne akoʻi mai e foʻi moʻoni faingofua mo fakafiefia ko iá, ʻe tokoni e ʻOtuá ke fakatupulaki e tui ʻa ha taha ʻokú ne ngāueʻi ha kihiʻi fakaʻilonga ʻo e tuí:

“Pea ko ʻeni, ko au, Molonai, ʻoku ou fie lea siʻi ki he ngaahi meʻá ni: ʻoku ou fie fakahā ki he māmaní ko e tuí ko e ngaahi meʻa ia ʻoku ʻamanaki ki ai kae ʻikai mamata ki ai; ko ia, ʻoua te mou fakakikihiʻi ha meʻa koeʻuhi ko e ʻikai te mou mamata ki aí, he ʻoku ʻikai te mou maʻu ha fakamoʻoni kae ʻoua kuo hili hono ʻahiʻahiʻi ʻo hoʻomou tuí.

“He ko e meʻa ʻi he tuí naʻe fakahā ai ʻe Kalaisi ia ki heʻetau ngaahi tamaí, ʻi he hili ʻa ʻene toe tuʻu mei he maté; pea naʻe ʻikai te ne fakahā ia kiate kinautolu kae ʻoua kuo nau maʻu ʻa e tui kiate iá; ko ia, kuo pau ke ʻi ai ʻa e niʻihi naʻe tui kiate iá, he naʻe ʻikai te ne fakahā ia ki he māmaní.

“Ka ko e meʻa ʻi he tui ʻa e tangatá ko ia kuó ne fakahā ai ia ki he māmaní, ʻo fakaongoongoleleiʻi ʻa e huafa ʻo e Tamaí, mo teuteu ʻa e hala ʻa ia ʻe lava ai ha niʻihi kehe ʻo maʻu ʻa e meʻafoaki fakalangí, koeʻuhí ke nau ʻamanaki ki he ngaahi meʻa ʻoku teʻeki ai te nau mamata ki aí.

“Ko ia, te mou lava foki ʻo maʻu ʻa e ʻamanakí, pea maʻu ʻa e meʻafoakí, ʻo kapau te mou maʻu pē ʻa e tuí.”⁷

Ko e konga ʻo e tuí ʻoku mahuʻinga tahá pea ʻoku totonu ke ke maluʻi peá ke fakaʻaongaʻi ʻi ha faʻahinga founga pē te ke lavá, ʻa e tui ko ia ki he ʻEiki ko Sīsū Kalaisí. Ko e founga ʻeni ne akoʻi ʻaki ʻe Molonai e mālohi ʻo e tuí: “Pea kuo teʻeki ai foki ke ʻi ai ha taimi kuo fai ai ʻe [ha] taha ha mana ka ʻi he hili pē ʻenau tuí; ko ia, naʻa nau tomuʻa tui ki he ʻAlo ʻo e ʻOtuá.”⁸

Ne u ʻaʻahi ki ha fefine naʻá ne maʻu e mana ko e mālohi feʻunga ke matuʻuaki ha meʻa fakamamahi lahi ʻaki ʻene malava ke toutou lea ʻaki, “ʻOku ou ʻilo ʻoku moʻui hoku Huhuʻí.”⁹ Naʻá ne kei maʻu pē ʻa e tuí mo e fakalea ʻo e fakamoʻoní neongo ne fakaʻau ke ngalo e meʻa ne hoko ʻi heʻene kei siʻí ka naʻe teʻeki ai ke ngalo kotoa.

Ne u ʻohovale ʻi hono ʻilo ne fakamolemoleʻi ʻe ha fefine ʻe taha ha tokotaha naʻá ne ngaohikovia ia he ngaahi taʻu lahi. Ne u ʻohovale ʻo ʻeke ki ai e ʻuhinga naʻá ne fakamolemoleʻi mo fakangaloʻi ai e ngaahi taʻu lahi fau ne ngaohikovia ai iá.

Naʻá ne lea vaivai mai, “Ko e meʻa faingataʻa taha ia kuó u faí, ka naʻá ku ʻiloʻi ʻoku fie maʻu pē ke u fai ia. Peá u fai leva ia.” Ne teuteuʻi ia heʻene tui ʻe fakamolemoleʻi ia ʻe he Fakamoʻuí kapau te ne fakamolemoleʻi e niʻihi kehé ke ne maʻu ai ha ongo ʻo e nonga mo e ʻamanaki lelei ʻi heʻene fefaʻuhi mo e maté hili pē ha ngaahi māhina siʻi mei heʻene fakamolemoleʻi hono filí.

Naʻá ne fehuʻi mai, “ʻE fēfē nai ʻa hēvani ʻi heʻeku aʻu ki aí?”

Naʻá ku talaange, “ʻOku ou ʻiloʻi mei he meʻa kuó u mātā tonú ʻi hoʻo malava ke ngāue ʻaki hoʻo tuí pea ke hanga ʻo fakamolemoleʻí, ʻe hoko ia ko ha foki ki ʻapi ʻe fakafiefia kiate koe.”

ʻOku ou toe fakalotolahiʻi atu ʻa kinautolu ʻoku fifili he taimí ni pe ʻoku mālohi feʻunga ʻenau tui kia Sīsū Kalaisí ke nau kātaki ki he ngataʻangá. ʻOku ou monūʻia ke maheni mo ha niʻihi ʻo kimoutolu ʻi hoʻomou kei talavoú, longomoʻuí, mo talēnitiʻia ange ʻi ha niʻihi kehé ka ʻoku mou fanongo mai he taimi ní, ne mou fili ke fai e meʻa ne mei fai ʻe he Fakamoʻuí. Ne mou fakaʻaongaʻi e tāpuaki lahi ne mou maʻú ke tokoniʻi mo tokangaʻi kinautolu ne mou mei tukunoaʻi pe taʻetokaʻi koeʻuhí ko e tuʻunga māʻolunga ne mou ʻi aí.

ʻI he taimi ʻoku hoko mai ai ʻa e ngaahi ʻahiʻahi faingataʻá, te mou maʻu ʻa e tuí ke matuʻuaki kinautolu, mahalo ne ʻikai ke ke fakatokangaʻi ia he taimi ko iá ka naʻá ke ngāue ʻaki e ʻofa haohaoa ʻa Kalaisí, ʻo tokoniʻi mo fakamolemoleʻi e niʻihi kehé ʻo hangē pē ko ia ne mei fai ʻe he Fakamoʻuí. Te ke langa ha fakavaʻe ʻo e tuí mei hoʻo ʻofa ʻo hangē ko e ʻofa ʻa e Fakamoʻuí mo hoʻo tauhi kiate Iá. ʻOku tākiekina ʻe hoʻo tui kiate Iá ʻa e ʻofa haohaoa te ne ʻomi kiate koe ʻa e ʻamanaki leleí.

ʻOku ʻikai ke tōmui ke fakamālohia ha fakavaʻe ʻo e tuí. ʻOku ʻi ai maʻu pē e taimi ki ai. Te ke lava ke fakatomala pea kole ke maʻu ha fakamolemole ʻi he tui ki he Fakamoʻuí. ʻOku ʻi ai ha taha te ke lava ʻo fakamolemoleʻi. ʻOku ʻi ai ha taha ke ke fakamālō ki ai. ʻOku ʻi ai ha taha ke ke tokoniʻi mo hiki hake. Te ke lava ke fai ia ʻi ha faʻahinga feituʻu pē ʻokú ke ʻi ai ʻo tatau ai pē pe ʻokú ke ongoʻi tukuhāusia pe liʻekina.

He ʻikai ke u lava ʻo fakapapauʻi atu e taimi ʻe ngata ai hoʻo faingataʻaʻia he moʻui ní. He ʻikai lava ke u fakapapauʻi atu pe ʻe taimi nounou pē hoʻo faingataʻaʻiá. Ko e taha e natula ʻo e ngaahi faingataʻa ʻo e moʻuí ko e hangē ʻokú ne fakatuaiʻi ʻa e uasí pea aʻu pē ʻo hangē ka tuʻú.

ʻOku ʻi ai pē hono ʻuhinga. ʻOku ʻikai hoko hono ʻilo ʻo e ngaahi ʻuhinga ko iá ko ha fakafiemālie, ka te ne ʻoatu ʻa e faʻa kātakí. ʻOku maʻu kotoa e ngaahi ʻuhinga ko iá mei he foʻi moʻoni ko ʻení: ʻoku finangalo e Tamai Hēvaní pea mo e Fakamoʻuí ʻi Heʻena ʻofa ʻiate koé, ke ke feʻunga ke nofo mo Kinaua ʻi homou ngaahi fāmilí ʻo taʻengata. He ko kinautolu pē kuo fufulu ʻo maʻa haohaoa ʻi he Fakalelei ʻa Kalaisí ʻe lava ke ʻi aí.

Ne fefaʻuhi ʻeku fineʻeikí mo e kanisaá he meimei taʻu ʻe 10. Ne kau ʻi hono ngaahi faingataʻaʻiá ʻa e faitoʻó mo e tafá pea iku ʻo tokoto pē ʻi mohenga.

ʻOku ou manatuʻi e pehē heʻeku tangataʻeikí ʻi heʻene mamata ki heʻene tauʻaki fakaʻosí, “Kuo foki atu ha kiʻi taʻahine ki ʻapi ke mālōlō ai.”

Ko e taha e kau lea ʻi hono meʻafakaʻeikí ko Palesiteni Sipenisā W. Kimipolo. ʻOku ou manatuʻi naʻe kau ʻeni he ngaahi fakalāngilangi naʻá ne faí: “Mahalo ne ʻi ai ha niʻihi ʻo kimoutolu ne fakakaukau ne fuʻu fuoloa mo lahi e faingataʻaʻia ʻa Militetí koeʻuhí ko ha meʻa hala naʻá ne fai ʻo fie maʻu ai ke ne faingataʻaʻia.” Naʻá ne toe pehē leva, “ʻIkai, naʻe finangalo e ʻOtuá ke fakaleleiʻi ia ke ne toe lelei ange.” ʻOku ou manatuʻi ʻeku fakakaukau he taimi ko iá, “Kapau ne fie maʻu ke toe lelei ange ha fefine pehē, ko e hā ʻoku tokateu mai maʻaku he kahaʻú?”

ʻE lava ke hoko ko ha tāpuaki ʻa e taimi faingataʻa mo faingofua taha ʻi he moʻuí, kapau ʻoku tau tui kia Sīsū Kalaisi. Te tau lava ke fili ʻa e meʻa ʻoku totonú ʻi ha faʻahinga tūkunga pē, ʻi he tataki ʻa e Laumālié. ʻOku tau maʻu e ongoongolelei ʻo Sīsū Kalaisí ke ne fakafōtunga mo tataki ʻetau moʻuí kapau te tau fili ia. Te tau lava ke moʻui ʻi he ʻamanaki lelei haohaoa mo ongoʻi nonga he kuo fakahā mai ʻe he kau palōfitá hotau tuʻunga ʻi he palani ʻo e fakamoʻuí. ʻOku ʻikai totonu ke tau teitei ongoʻi tuenoa pe ʻikai ʻofeina kinautolu ʻi he ngāue ʻa e ʻEikí, he ʻoku ʻikai ke moʻoni ia. ʻE lava ke tau ongoʻi e ʻofa ʻa e ʻOtuá. Kuo talaʻofa e Fakamoʻuí ʻe ʻi hotau toʻohemá mo e toʻomataʻú ʻa e kau ʻāngeló, ke poupouʻi hake kitautolu.¹⁰ Pea ʻokú Ne fai pau maʻu pē ki Heʻene folofolá.

ʻOku ou fakamoʻoni ʻoku moʻui e ʻOtua ko e Tamaí pea ko Hono ʻAlo ʻOfaʻangá ʻa hotau Huhuʻí. Kuo fakamoʻoniʻi ʻe he Laumālie Māʻoniʻoní ʻa e moʻoni kuo akoʻi ʻi he konifelenisí ni pea te ne fai pehē ʻi hoʻo fekumi mo fanongo ki ai mo ako ʻamui e ngaahi pōpoaki ʻa e kau tamaioʻeiki ko ʻeni ʻa e ʻEiki kuo fakamafaiʻí. Ko Palesiteni Tōmasi S. Monisoni ʻa e palōfita ʻa e ʻEikí ki he māmaní kotoa. ʻOku tokangaekina kimoutolu ʻe he ʻEikí. ʻOku moʻui ʻa e ʻOtua ko e Tamaí. Ko Hono ʻAlo ko Sīsū Kalaisí ʻa hotau Huhuʻí. ʻOku tolonga ʻo tuʻuloa ʻa ʻEne ʻofá. Ko ʻeku fakamoʻoní ia ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Spencer W. Kimball, “Give Me This Mountain,” Ensign, Nov. 1979, 79.

2.

Tokāteline mo e Ngaahi Fuakava 122:7–9.

3.

Tokāteline mo e Ngaahi Fuakava 19:15–19.

4.

Selemaia 8:22.

5.

Siosiua 1:5.

6.

Vakai, Thomas S. Monson, “Hanga ki he ʻOtuá Pea Moʻui,” Liahona, Siulai 1998, 62–70.

7.

ʻEta 12:6–9.

8.

ʻEta 12:18.

9.

“ʻOku Moʻui Hoku Huhuʻí,” Ngaahi Himi, fika 68.

10.

Vakai, Tokāteline mo e Ngaahi Fuakava 84:88.

31 MĀʻASI 2012

Fakataha ʻo e Hoʻatā Tokonakí

Ko Hono Hikinimaʻi ʻo e Kau ʻŌfisa ʻo e Siasí
Palesiteni Dieter F. Uchtdorf

Lipooti ‘a e Potungāue ʻAotita ʻo e Siasí, 2011
Robert W. Cantwell

Lipooti Fakasitetisitika ʻo e 2011
Brook P. Hales

Ko e Kau Ngāue ʻi he Ngoue Vainé
ʻEletā Jeffrey R. Holland

ʻIloʻi Kitautolu: Ko e Sākalamēnití, Temipalé mo e Feilaulau ʻi he Tokoní
ʻEletā Robert D. Hales

Tuí, Vilitakí, Fiefiá: Ko ha Pōpoaki ki he Mātuʻa Tāutahá
ʻEletā David S. Baxter

Nofo ʻi he Tafaʻaki ʻa e ʻEikí!
ʻEletā Ulisses Soares

Ke Fenāpasi mo e Tuí
ʻEletā Quentin L. Cook

Founga Hono Maʻu ʻo e Fakahā mo e Tataki Fakalaumālie ki Hoʻo Moʻui Fakatāutahá
ʻEletā Richard G. Scott

Ko Hono Hikinimaʻi ʻo e Kau ʻŌfisa ʻo e Siasí

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻOku fokotuʻu atu ke tau poupouʻi ʻa Thomas Spencer Monson ko e palōfita, tangata kikite, mo e tangata maʻu fakahā pea mo e Palesiteni ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní; Henry Bennion Eyring ko e Tokoni ʻUluaki ʻi he Kau Palesitenisī ʻUluakí; pea mo Dieter Friedrich Uchtdorf ko e Tokoni Ua ʻi he Kau Palesitenisī ʻUluakí.

Ko kinautolu ʻoku loto ki aí, fakahā mai.

Ka ʻoku ʻi ai ha taʻe loto pea fakahā mai.

ʻOku fokotuʻu atu ke tau poupouʻi ʻa Boyd Kenneth Packer ko e Palesiteni ʻo e Kōlomu ʻo e Kau ʻAposetolo ʻe Toko Hongofulu Mā Uá pea mo e kau mēmipa ʻeni ʻo e kōlomu ko iá: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, mo Neil L. Andersen.

Ko kinautolu ʻoku loto ki aí, fakahā mai.

Ka ʻoku ʻi ai ha taʻe loto pea fakahā mai.

ʻOku fokotuʻu atu ke tau poupouʻi e ongo tokoni ʻi he Kau Palesitenisī ʻUluakí mo e Kau ʻAposetolo ʻe Toko Hongofulu Mā Uá ko e kau palōfita, kau tangata kikite mo e kau tangata maʻu fakahā.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto pea fakahā mai ʻi he founga tatau.

Kuo tukuange ʻa ʻEletā Steven E. Snow mei heʻene hoko ko ha mēmipa ʻo e Kau Palesitenisī ʻi he Kōlomu ʻo e Kau Fitungofulú.

Ko kinautolu ʻoku loto ke tau kau fakataha ʻi hono fakahaaʻi ʻetau houngaʻiá, kātaki ʻo fakahā mai ia.

ʻOku fokotuʻu atu ke tau poupouʻi ʻa ʻEletā Elder Richard J. Maynes ko ha mēmipa ʻo e Kau Palesitenisī ʻi he Kōlomu ʻo e Kau Fitungofulú.

Ko kinautolu ʻoku loto ki aí, kātaki ʻo fakahā mai.

Kapau ʻoku ʻi ai ha taʻe loto, fakahā mai.

ʻOku fokotuʻu atu ke tau tukuange ʻi he loto houngaʻia ʻa ʻEletā Gérald Jean Caussé mo Gary E. Stevenson ko ha ongo mēmipa ʻo e Kōlomu ʻUluaki ʻo e Kau Fitungofulú

Ko kinautolu ʻoku loto ki aí, kātaki ʻo fakahā mai.

ʻOku fokotuʻu atu ke tau tukuange ʻa Pīsope H. David Burton, Richard C. Edgley, pea mo Keith B. McMullin mei heʻenau hoko ko e Kau Pīsopeliki Pulé pea fakanofo kinautolu ko ha Kau Taki Māʻolunga mālōlō hili haʻanau ngāue faivelenga mo ola lelei ʻi ha ngaahi taʻu lahi.

Ko kinautolu ʻoku fie kau mai ʻi hono fakahaaʻi ʻetau houngaʻiá, kātaki ʻo fakahā mai.

ʻOku fokotuʻu atu ke tau tukuange ʻa e Kau Fitungofulu Fakaʻēlia ko éní ʻo kamata ʻi he ʻaho 1 ʻo Mē 2012:

Richard K. Ahadjie, Climato C. A. Almeida, Fernando J. D. Araújo, Marvin T. Brinkerhoff, Mario L. Carlos, Rafael E. Castro, David L. Cook, César A. Dávila, Mosiah S. Delgado, Luis G. Duarte, Juan A. Etchegaray, Stephen L. Fluckiger, J. Roger Fluhman, Robert C. Gay, Miguel Hidalgo, Garith C. Hill, David J. Hoare, David H. Ingram, Tetsuji Ishii, Kapumba T. Kola, Glendon Lyons, R. Bruce Merrell, Enrique J. Montoya, Daniel A. Moreno, Adesina J. Olukanni, Gamaliel Osorno, Patrick H. Price, Marcos A. Prieto, Paulo R. Puerta, Carlos F. Rivas, A. Ricardo Sant’Ana, Fabian L. Sinamban, Natã C. Tobias, Stanley Wan, Perry M. Webb, Richard W. Wheeler, pea mo Scott D. Whiting.

Ko kimoutolu ʻoku fie kau fakataha mo kimautolu ʻi hono fakahaaʻi ʻetau houngaʻia ʻi heʻenau ngāue leleí, fakahā mai ia.

ʻOku fokotuʻu atu ke tukuange ʻa Sisitā Julie B. Beck, Silvia H. Allred, pea mo Barbara Thompson ʻi he loto houngaʻia moʻoni mei heʻenau hoko ko e kau palesitenisī lahi ʻo e Fineʻofá.

ʻOku pehē pē foki ʻa ʻetau tukuange mo e kau mēmipa ʻo e poate lahi ʻa e Fineʻofá.

Ko kimoutolu kotoa ʻoku fie kau fakataha mo kimautolu ʻi hono fakahaaʻi ha loto houngaʻia ki he kau fafiné ni ko ʻenau ngāue fakaofo mo mateakí, kātaki ʻo fakahā mai ia.

ʻOku fokotuʻu atu ke tau poupouʻi e niʻihi ko ʻení ko e kau mēmipa foʻou ʻo e Kōlomu ʻUluaki ʻo e Kau Fitungofulú ʻa Craig A. Cardon, Stanley G. Ellis, Larry Echo Hawk, Robert C. Gay, pea mo Scott D. Whiting.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai ia ʻi he founga tatau.

ʻOku fokotuʻu atu ke tau poupouʻi ʻa Gary E. Stevenson ko e Pīsope Pule ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, pea Tokoni ʻUluaki ʻa Gérald Jean Caussé pea Tokoni Ua ʻa Dean Myron Davies.

Ko kinautolu ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai.

ʻOku fokotuʻu atu ke tau poupouʻi ʻa e niʻihi ko ʻení ko e kau Fitungofulu Fakaʻēlia foʻou:

Pedro U. Adduru, Detlef H. Adler, Angel H. Alarcon, Aley K. Auna Jr., W. Mark Bassett, Robert M. Call, Hernando Camargo, Gene R. Chidester, Joaquin E. Costa, Ralph L. Dewsnup, Ángel A. Duarte, Edward Dube, Moroni Gaona, Taylor G. Godoy, Francisco D. N. Granja, Yuriy A. Gushchin, Richard K. Hansen, Todd B. Hansen, Clifford T. Herbertson, Aniefiok Udo Inyon, Luiz M. Leal, Alejandro Lopez, L. Jean Claude Mabaya, Alvin F. Meredith III, Adonay S. Obando, Jared R. Ocampo, Adeyinka A. Ojediran, Andrew M. O’Riordan, Jesus A. Ortiz, Fred A. Parker, Siu Hong Pon, Abraham E. Quero, Robert Clare Rhien, Jorge Luis Romeu, Jorge Saldívar, Gordon H. Smith, Alin Spannaus, Moroni B. Torgan, Steven L. Toronto, pea mo Daniel Yirenya-Tawiah.

Ko kinautolu kotoa ʻoku loto ki aí, kātaki ʻo fakahā mai.

ʻOku ʻi ai ha taʻe loto, fakahā mai

ʻOku fokotuʻu atu ke tau poupouʻi ʻa Linda Kjar Burton ko e palesiteni lahi ʻo e Fineʻofá, pea tokoni ʻuluaki ʻa Carole Manzel Stephens pea tokoni ua ʻa Linda Sheffield.

Ko kinautolu kotoa ʻoku loto ki aí, kātaki ʻo fakahā mai.

Ka ʻoku ʻi ai ha taʻe loto, fakahā mai.

ʻOku fokotuʻu atu ke tau poupouʻi mo e Kau Taki Māʻolunga, Kau Fitungofulu Fakaʻēlia, mo e kau palesitenisī lahi ʻo e ngaahi houalotú ʻo hangē ko ʻenau tuʻu ʻi he lolotonga ní.

Ko kinautolu ʻoku loto ki aí, fakahā mai.

Ka ʻoku ʻi ai ha taʻe loto pea fakahā mai.

ʻE Palesiteni Monisoni, fakatatau mo e meʻa ʻoku ou lava ʻo vakai ki aí, kuo loto taha e Senitā Konifelenisí ki he ngaahi fokotuʻú.

ʻE kāinga, ʻoku mau fakamālō atu koeʻuhí ko hoʻomou poupoú, tuí, mateakí mo hoʻomou ngaahi lotú.

ʻOku mau fakaafeʻi atu e Kau Taki Māʻolunga mo e kau palesitenisī lahi ʻo e kau Fineʻofá ne toki uiuiʻí ke nau meʻa mai ki muʻá ni ki honau nofoʻangá.

Lipooti ‘a e Potungāue ʻAotita ʻo e Siasí, 2011

Fai ʻe Robert W. Cantwell

Talēkita Pule, Potungāue ʻAotita ʻo e Siasí

Ki he Kau Palesitenisī ʻUluaki ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní

Siʻi Kau Taki: Hangē ko ia ʻoku fakamatalaʻi ʻi he fakahā he Vahe 120 ʻo e Tokāteline mo e Ngaahi Fuakavá, ʻoku fakamamafaʻi ʻe he Fakataha Alēlea ki Hono Fakaʻaongaʻi ʻo e Vahehongofulú, ʻa e fakamole kotoa pē ʻoku fai mei he paʻanga ʻa e Siasí. ʻOku kau ki he fakataha alēlea ko ʻení ʻa e Kau Palesitenisī ʻUluakí, Kōlomu ʻo e Kau ʻAposetolo ʻe Toko Hongofulu Mā Uá, mo e kau Pīsopeliki Pulé.

ʻOku fakangofua ʻe he fakataha alēleá ni ʻa e ngaahi patiseti maʻá e ngaahi potungāue ʻa e Siasí, ngaahi ngāue, pea mo e paʻanga ʻoku vaheʻi ki he ngaahi ʻiuniti faka-Siasí. ʻOku fakaʻaongaʻi ʻe he ngaahi potungāue ʻa e Siasí ʻa e paʻangá ʻo fakatatau mo e ngaahi patiseti kuo fakangofuá pea fakatatau mo e ngaahi tuʻutuʻuni mo e ngaahi founga ngāue ʻa e Siasí.

Kuo fakaʻatā ki he Potungāue ʻAotita ʻo e Siasí e ngaahi lekooti mo e ngaahi polokalama kotoa pē ʻoku fie maʻu ke vakaiʻi ʻaki ʻa e totonu ʻo hono puleʻi ʻo e paʻanga hū maí, ngaahi fakamolé pea pehē ki hono maluʻi ʻo e koloa ʻa e Siasí. ʻOku tuʻu tauʻatāina ʻa e Potungāue ʻAotita ʻo e Siasí mei he ngaahi potungāue mo e ngaahi ngāue kehe kotoa ʻa e Siasí, pea ko e kau ngāue fakaʻaotita ʻa e Siasí ko ha kau tauhi-tohi kuo fakamoʻoniʻi ʻenau feʻunga ke fai ʻa e ngāue fakatauhi-tohí, kau ʻaotita fakalotoʻi potungāue kuo ʻosi fakamoʻoniʻi, kau ʻaotita ki he fakamatala fakakomipiutá, pea mo ha kau mataotao kehe kuo fakamoʻoniʻi.

Fakatatau mo e ngaahi ʻaotita kuo fakahokó, ʻoku malava ai e Potungāue ʻAotita ʻa e Siasí ke nau pehē ko e ngaahi nāunau kotoa pē, ngaahi tokoni ʻoku maʻu maí, ngaahi fakamole kuo fakahokó pea mo e koloa kotoa pē ʻa e Siasí ki he taʻu 2011, kuo lekooti pea fakaʻaongaʻi ia ʻo fakatatau mo e ngaahi founga fakatauhi-tohi totonú, patiseti kuo fakangofuá, pea pehē ki he ngaahi tuʻutuʻuni mo e ngaahi founga ngāue ʻa e Siasí.

Fakahū atu ʻi he loto fakaʻapaʻapa moʻoni,

Potungāue ʻAotita ʻa e Siasí

Robert W. Cantwell

Talēkita Pulé

Lipooti Fakasitetisitika ʻo e 2011

Fai ʻe Brook P. Hales

Sekelitali ki he Kau Palesitenisī ʻUluakí

Ke meaʻi ʻe he kāingalotu ʻo e Siasí, kuo tuku mai ʻe he Kau Palesitenisī ʻUluakí ʻa e lipooti fakasitetisitika ko ʻení fekauʻaki mo e tupulaki pea mo e tuʻunga ʻoku ʻi ai e Siasí ʻi heʻene aʻu mai ki he ʻaho 31 ʻo Tīsema 2011.

Ngaahi ʻIuniti ʻo e Siasí

Ngaahi Siteikí | 2,946
Ngaahi Misioná | 340
Ngaahi Vahefonuá | 608
Ngaahi Uōtí mo e Koló | 28,784

Memipasipi fakakātoa ʻo e Siasí

Memipasipi Fakakātoá | 14,441,346
Fānau foʻou ʻo e lekōtí lolotonga e 2011 | 119,917
Kau Papi Ului ne Papitaiso Lolotonga e 2011 | 281,312

Kau Faifekaú

Kau Faifekau Taimi Kakató | 55,410
Kau Faifekau Ngāue Tokoni ʻa e Siasí | 22,299

Ngaahi Temipalé

Ngaahi Temipale ne Fakatapui lolotonga e 2011 (Temipale San Salvador El Salvador pea mo e Temipale Quetzaltenango Guatemala) | 2
Ngaahi Temipale ne Toe Fakatapui he 2011 (Temipale ʻAtilanitā Siosiā) | 1
Ngaahi temipale ʻoku ngāue ʻakí | 136

Kau ʻŌfisa Māʻolunga Mālōlō ʻo e Siasí mo e Niʻihi Kuo Pekia talu mei he Konifelenisi Lahi ʻo ʻEpeleli Taʻu Kuo ʻOsí

ʻEletā Marion D. Hanks, Jack H Goaslind Jr., Monte J. Brough, Ronald E. Poelman, Keith W. Wilcox, pea mo Harold G. Hillam, naʻa nau hoko ko ha kau mēmipa ki muʻa ʻo e Kōlomu ʻo e Kau Fitungofulú; Sisitā Joy F. Evans mo Chieko N. Okazaki, ko e ongo tokoni kimuʻa ʻi he kau palesitenisī lahi ʻo e Fineʻofá; Sisitā Norma Voloy Sonntag, uaifi ʻo ʻEletā Philip T. Sonntag, ko ha mēmipa kimuʻa ʻo e Kau Fitungofulú; Sisitā Leola George, uitou ʻo ʻEletā Lloyd P. George, ko ha mēmipa kimuʻa ʻo e Kau Fitungofulú; Sisitā Argelia Villanueva de Alvarez, uaifi ʻo ʻEletā Lino Alvarez, ko ha mēmipa foki ia kimuʻa ʻo e Kau Fitungofulú; pea mo Misa Wendell M. Smoot Jr., ko ha palesiteni kimuʻa ʻo e Kuaea Tāpanekalé.

Ko e Kau Ngāue ʻi he Ngoue Vainé

Fai ʻe ʻEletā Jeffrey R. Holland

ʻO e Kōlomu ʻo e Kau ʻAposetolo ʻe Toko Hongofulu Mā Uá

Kātaki ʻo fakafanongo ki he ngaahi ueʻi ʻa e Laumālie Māʻoniʻoní ʻokú ne fakahā atu he taimí ni, he momeniti ko ʻení, ʻoku totonu ke ke tali ʻa e meʻaʻofa ko e feilaulau fakalelei ʻa e ʻEiki ko Sīsū Kalaisí.

ʻI he ngaahi uiuiʻi mo e tukuange ne toki fakahā ʻe he Kau Palesitenisī ʻUluakí, tuku muʻa ke u fakafofongaʻi kitautolu kotoa ʻi hono talaaatu te tau manatua mo ʻofeina maʻu pē ʻa kinautolu kuo ngāue faivelengá, ʻo hangē ko ʻetau ʻofa mo talitali lelei ʻa kinautolu kuo ui mai ki he lakangá. ʻOku mau fakamālō loto houngaʻia atu kiate kimoutolu kotoa.

ʻOku ou fie lea ʻo kau ki he talanoa fakatātā ʻa e Fakamoʻuí ʻa ia ne ʻalu atu ai ha ʻeiki ʻo e ngoué he “hengihengí pē, ke unga ʻa e kau ngāué.” Hili ʻene fakangāueʻi e kulupu ʻuluakí ʻi he taimi 6:00 pongipongí, naʻá ne toe foki ʻi he 9:00 pongipongí, mo e 12:00 hoʻataá, pea mo e 3:00 efiafí ke toe ʻomi ha kau ngāue he naʻe fie maʻu fakavavevave ki he ututaʻú. ʻOku pehē ʻe he folofolá, naʻe toe foki fakaʻosi, fakafuofua ki hono “hongofulu mā taha ʻo e feituʻu-laʻaá (fakafuofua ki he 5:00 efiafí nai), ʻo ne fakangāueʻi ai e kulupu fakaʻosí. Hili mei ai ha houa ʻe taha, naʻe fakataha kotoa mai e kau ngāué ke maʻu ʻenau vahe ki he ʻaho ko iá. Ne fakaʻohovale hono maʻu ʻe he tokotaha kotoa pē ʻa e vahe tatau neongo e ngaahi houa kehekehe ne nau ngāueʻí. Naʻe ʻita leva e niʻihi ne ʻuluaki fakangāueʻí ʻo pehē, “Ko e [houa] pē taha kuo ngāue ai e kau muimui maí ni, pea kuó ke fakatatau ʻa kinautolu kiate kimautolu kuo [mau] kātekina ʻa e ngāue ʻo e ʻahó mo hono pupuhá.”¹ ʻI hoʻo lau e talanoa fakatātaá ni, mahalo naʻá ke ongoʻi tatau pē mo e kau ngāué ni ʻo hangē naʻe fai ha filifilimānako hení. Tuku muʻa ke u lave nounou atu ki ai.

ʻUluakí, ʻoku mahuʻinga ke fakatokangaʻi naʻe ʻikai ha taha ia heni ne fai ki ai ha anga taʻetotonu. Naʻe loto fiemālie ʻa e fuofua kau ngāué ki he vahe kakato ʻo e ʻahó pea naʻa nau maʻu ia. ʻIkai ngata aí, ʻoku ou fakakaukau atu mahalo ne nau houngaʻia foki ke maʻu haʻanau ngāue. ʻI he kuonga ʻo e Fakamoʻuí, naʻe ʻikai ha toe meʻa ke fai ʻe he tangata angamahení ke tauhi ʻaki hono fāmilí ka ko e meʻa pē ko ia naʻá ne ngāueʻi he ʻaho ko iá. Kapau naʻe ʻikai ke ke ngāue, ngoue, toutai pe fakamāketi, mahalo he ʻikai ke ke kai. Koeʻuhí ne tokolahi ange e kau ngāué ia ʻi he ngāue ne ʻataá, ko ia naʻe monūʻia e kau tangata ko ʻeni ne muʻaki filí ʻo laka ange ʻi he toenga ʻo e kau ngāue he pongipongi ko iá.

Ko e moʻoni kapau ʻoku fai ha fakaʻofaʻia, ʻoku totonu ke tō ia ki he kakai naʻe ʻikai fili kinautolú he naʻe ʻi ai foki siʻonau fāmili ke fafanga mo fakavala. Ka naʻe ʻikai pē teitei lau ʻe ha niʻihi ia ne nau monūʻia. Ko e ʻaʻahi kotoa pē ne fai ʻe he tauhi ngoué he ʻaho ko iá, ne nau mamata maʻu pē ki hono fili mai ʻo ha niʻihi kehe.

Ka ʻi he ʻosi ʻa e ʻahó, ne toe ʻalu e ʻeiki ia ʻo e falé ko hono tuʻo nimá, ʻo ʻomai ha niʻihi he feituʻulaʻā hono hongofulu mā tahá! Ne hanga ʻe he kau ngāue fakamuimui mo lotosiʻi taha ko ʻení, ʻo tali e ngāué taʻe te nau ʻilo pe ko e hā ʻa e vahé, ka ko e meʻa pē ne nau ongoná ʻe totongi totonu kinautolu he naʻa nau ʻilo ʻe lelei ange ha faʻahinga totongi ia ʻi he halaʻataá, he ko e tuʻunga pē ia ne nau lolotonga ʻi aí. Ko ia ʻi heʻenau fakataha mai ke maʻu ʻenau totongí, naʻa nau ʻohovale ʻi heʻenau vahe tatau pē mo e niʻihi kehé! Huanoa foki haʻanau ofo mo loto houngaʻia moʻoni ē! Mahalo ko e talu ʻenau ngāue ko ʻenau toki mamata ē ha faʻahinga manavaʻofa pehē.

Ko e mahino ia kuo pau ke tau vakaiʻi ʻaki e hanu ʻa e fuofua kau ngāué. Hangē ko hono fakahā ange ʻe he ʻeiki ʻo e falé ʻi he talanoa fakatātaá (te u kiʻi fakaleaʻi atu pē): “ʻE hoku kaungāmeʻa, ʻoku ʻikai ke u anga taʻetotonu kiate kimoutolu. Naʻa mou loto fiemālie ki he vahe ʻo e ʻahó, ko ha vahe lelei. Naʻa mou fiefia ke maʻu haʻamou ngāue pea ʻoku ou fiefia ʻaupito he anga hoʻomou ngāué. Kuo kakato pē hoʻomou vahé. Toʻo hoʻomou vahé pea mou fiefia he tāpuakí. Ko e meʻa ki he niʻihi kehé, ko e meʻa tauʻatāina pē ia ʻaʻaku he ko ʻeku paʻanga.” Pea hoko mai leva e fehuʻi ongo ko ʻení ki ha taha pē ne fie maʻu ke fanongo ki ai he taimi ko iá pe ko e taimí ni: “Ko e hā ʻokú ke lotokovi ai koeʻuhí ko ʻeku fili ke u angaʻofá?”

ʻE kāinga, ʻe ʻi ai ha ngaahi taimi heʻetau moʻuí ʻe maʻu ai ʻe ha taha ha tāpuaki taʻeʻamanekina pe fakalāngilangi makehe. Tuku muʻa ke u kole atu ke ʻoua naʻa tau loto mamahi—pea ʻoua muʻa naʻa tau loto meheka—he taimi ʻoku hoko mai ai ha meʻa lelei ki ha taha. ʻOku ʻikai holo hotau mahuʻingá he taimi ʻoku tāpuekina lahi ange ai ha tahá. ʻOku ʻikai ke tau feʻauhi mo e niʻihi kehé pe ko hai ʻe tuʻumālie tahá pe talēnitiʻia tahá pe monūʻia tahá. Ko e lova ʻoku tau lolotonga kau moʻoni ki aí, ʻa e lova ko ia mo e angahalá, pea ko e moʻoni ʻoku kau e meheká he meʻa ʻoku lahi taha ʻene hoko he māmaní.

ʻIkai ngata aí, ko e meheká ko ha fehalaaki ʻoku toutou fai maʻu pē. ʻOku mahino ʻoku tau kiʻi mamahi he taimi ʻoku hoko mai ai ha faingataʻa kiate kitautolú, ka ʻoku fie maʻu foki ʻe he meheká ia ke tau mamahi ʻi he hoko ha meʻa lelei ki he tokotaha kotoa pē ʻoku tau ʻiloʻí! ʻOku ʻikai ko ha kahaʻu lelei ia—ke tau loto mamahi he taimi kotoa pē ʻoku fiefia ai ha taha ʻoku tau feohí! ʻE toe ngalivale ange haʻane aʻu mai ki he ikuʻangá kuo tau toki ʻilo ai naʻe fakatou angatonu mo ʻaloʻofa pē ʻa e ʻOtuá ia ʻo Ne foaki kiate kinautolu kotoa pē ʻe kau mo Iá “ʻene meʻa kotoa pē,”² ʻo hangē ko e lau ʻa e folofolá. Ko ia ko e lēsoni ʻuluaki ke tau ako mei he ngoue vaine ʻa e ʻEikí: ʻoku ʻikai hikiʻi hake ho tuʻungá ʻoʻou ʻe he mānumanú, fakamāhuʻí pe hanga ʻe hoʻo feinga ke mamahi pe tukuhifo e niʻihi kehé, ʻo fakaleleiʻi ange ai ho ongoongó. Ko ia, angaʻofa pea fakafetaʻi ʻoku angaʻofa ʻa e ʻOtuá. Ko ha tōʻonga moʻui fakafiefia ia.

Ko e fakakaukau hono ua ʻoku ou fie toʻo mei he talanoa fakatātā ko ʻení, ko e fehalaaki fakamamahi ko ia ʻe ala fai ʻe ha niʻihi ke ʻoua te nau maʻu ai ʻenau vahé ʻi he fakaʻosinga ʻo e ʻahó, koeʻuhí pē he ne nau femoʻuekina kinautolu he kamataʻangá ʻi ha meʻa ne nau taku ko ha palopalema. ʻOku ʻikai talamai ia heni pe naʻe tolongi ʻe ha taha ʻene vahé ʻaki e ʻeiki ʻo e falé kae ʻalu taʻe vahe ia, ka ʻoku ou tui pē mahalo naʻe pehē.

Siʻoku kāinga ʻofeina, ʻoku ʻikai mahuʻinga e meʻa ia naʻe hoko he talanoá ni ʻi he taimi 9:00 pongipongí pe hoʻataá pe ko e 3:00 efiafí, ʻi hono fakahoa atu ki he totongi lahi ʻoku maʻu he fakaʻosinga ʻo e ʻahó. Ko e sīpinga leva ki hono fakatupulaki ʻo e tuí ko e ʻoua ʻe foʻi, ngāue mālohi pea ʻai ke lava lelei e ngāué pea ʻoua ʻe tuku ke hanga ʻe he loto hohaʻá—pe ʻoku moʻoni pe ʻikai—ʻo toʻo atu e mahuʻinga ʻo e pale aofangatukú. ʻOua te ke moʻunofoa ʻi he ngaahi palopalema pe loto mamahi ʻo e kuohilí—ʻoku fekauʻaki mo koé pe ko ho kaungāʻapí pe ko e Siasi moʻoni mo moʻui ko ʻení. Ko e fakaʻeiʻeiki ko ia ʻo hoʻo moʻuí, mo e moʻui ʻa ho kaungāʻapí pea mo e ongoongolelei ʻo Sīsū Kalaisí, ʻe fakahaaʻi ia ʻi he ʻaho fakaʻosí, ʻo tatau ai pē kapau naʻe ʻikai tomuʻa fakatokangaʻi ia ʻe he tokotaha kotoa he kamataʻangá. Ko ia, ʻoua te ke hohaʻa koeʻuhí ko ha meʻa naʻe hoko ʻi he 9:00 pongipongí, he taimi ʻoku feinga ai e ʻaloʻofa ʻa e ʻOtuá ke totongi koe ʻi he 6:00 efiafí—neongo pe ko e hā pē hoʻomo alea ngāue naʻe fai lolotonga e ʻahó.

ʻOku tau fakamoleki ha ivi mahuʻinga fakaeloto mo fakalaumālie he vilitaʻeʻunua ʻi ha meʻa ne ʻikai ke tau fiemālie ai ʻi ha taimi kimuʻa pe ko ha meʻa naʻe lea ʻaki pe fakahoko hotau hoá he taʻu ʻe 20 kuohilí ka ʻoku tau fakapapauʻi te tau toutou taʻaki hake pe fakamāuʻi ʻaki ia he taʻu ʻe 20 ka hokó, pe ko ha meʻa naʻe hoko he hisitōlia ʻo e Siasí ne fakamoʻoniʻi ai ʻe kei fefaʻuhi pē ʻa e kakaí ke fakahoko e meʻa ʻoku ʻamanaki mai e ʻOtuá meiate kinautolú. Neongo naʻe ʻikai ke ke kamataʻi ha taha ʻo e loto mamahí pe taʻefiemālié, ka te ke lava ʻo fakangata ia. Pea ʻoku ʻi ai ha pale maʻongoʻonga ʻi hoʻo tokoni ko iá he taimi ʻe ʻafio fakamamaʻu ai e ʻEiki ʻo e ngoue vainé ki ho fofongá pea totongi kakato atu e meʻa kotoa pē he fakaʻosinga ʻetau moʻui he māmaní.

Pea ʻoku ou aʻu mai ai ki he fakakaukau fika tolu mo fakaʻosí. Ko e talanoa fakatātā ko ʻení—hangē ko e tala fakatātā kotoa pē—ʻoku ʻikai fekauʻaki moʻoni ia mo e kau ngāué pe ko e vahé, ʻo tatau pē mo e tala fakatātā fekauʻaki mo e fanga sipí mo e kosí. Ko ha talanoa ʻeni ʻoku fekauʻaki mo e angalelei ʻa e ʻOtuá, ʻEne kātakí mo ʻEne fakamolemolé pea mo e Fakalelei ʻa e ʻEiki ko Sīsū Kalaisí. Ko ha talanoa ia fekauʻaki mo e foaki ʻofá pea mo e manavaʻofá. Ko ha talanoa ia fekauʻaki mo e ʻaloʻofá. ʻOkú ne fakamamafaʻi ʻe ia ʻa e fakakaukau ne u fanongo ai he taʻu lahi kuohilí ʻo pehē ko e meʻa ʻoku hōifua taha ai e ʻOtuá Heʻene hoko ko e ʻOtuá, ko e fiefia ko ia ʻoku maʻu Heʻene mohu ʻaloʻofá, tautautefito kiate kinautolu ne ʻikai ke nau ʻamanaki ki aí mo nau faʻa ongoʻi naʻe ʻikai totonu ke nau maʻu iá.

ʻOku ʻikai ke u ʻiloʻi pe ko hai he haʻofanga tokolahi ko ʻení ʻe fie maʻu ke fanongo ki he pōpoaki ʻo e faʻa fakamolemolé ʻoku ʻi he talanoa fakatātā ko ʻení, ka neongo pe ko e hā ʻene ngali tōmui kiate koé, neongo pe ko e hā e ngaahi faingamālie kuo ngali mole meiate koé pe ko e lahi e ngaahi fehalaaki kuó ke faí pe talēniti ʻokú ke pehē ʻoku ʻikai ke ke maʻú pe ko hoʻo pehē neongo ʻene mamaʻo hoʻo fonongá mei ʻapi mo e fāmilí mo e ʻOtuá, ka ʻoku ou fakamoʻoni atu, kuo teʻeki ai ke ke aʻu koe ki ha tuʻunga he ʻikai taʻe lava ke aʻu atu ki ai e ʻofa ʻa e ʻOtuá. He ʻikai malava ke taʻe aʻu atu kiate koe e maama taʻe ngata ia ʻo e Fakalelei ʻa Kalaisí.

Tatau ai pē pe ʻoku tau tui tatau pe ʻikai pe naʻa tau kau fakataha peá ke mavahe atu, kuo teʻeki ai ha meʻa ia kuó ke fai he ʻikai lava ke fakaleleiʻi. ʻOku ʻikai ha palopalema ia te ke taʻe lava ʻo ikunaʻi. ʻOku ʻikai ha fakaʻānaua ia ʻe taʻe lava ke fakahoko he fakalau atu e taimí. Neongo kapau ʻokú ke ongoʻi ko e tokotaha ngāue naʻe hē pe fakaʻosi koe ʻo e feituʻulaʻā hono hongofulu mā tahá, ʻoku kei taʻalo mai pē ʻa e ʻEiki ʻo e ngoue vainé. “Haʻu mālohi ki he ʻafioʻanga ʻo e ʻaloʻofá,”³ ʻo fakatōmapeʻe ʻi he vaʻe ʻo e Tokotaha Māʻoniʻoni ʻo ʻIsilelí. Haʻu ʻo keinanga “taʻe ha paʻanga pea taʻe ha totongi”⁴ ʻi he tēpile mahu ʻa e ʻEikí.

ʻOku tautefito ʻeku fakatangí ki he ngaahi husepānití mo e ngaahi tamaí, ʻa e kau maʻu lakanga fakataulaʻeikí pe teu maʻu lakanga fakataulaʻeikí, hangē ko e lea ʻa Līhaí, “ʻĀ hake! pea tutuʻu hake mei he efú . . . pea ʻai ke ngali tangata.”⁵ ʻOku ʻikai hoko maʻu pē, ka ʻoku ʻi ai ha kakai tangata ʻoku nau faʻa fili ke ʻoua te nau tali e ui ko ia ke nau omi ʻo “kau he ngāué.”⁶ Hangē ʻoku faʻa loto vēkeveke ange pē ʻa e houʻeiki fafiné ia mo e fānaú. Kau tangata, kuo taimi ke mou tuʻu hake. Fai ia koeʻuhí ko koe. Fai ia koeʻuhí ko e niʻihi ʻoku nau ʻofeina mo lotua koé. Fai ia koeʻuhí ko e ʻEiki ko Sīsū Kalaisí, he naʻá Ne fai ha feilaulau kāfakafa maʻá e kahaʻu ʻokú Ne finangalo ke ke maʻú.

Siʻoku kāinga ʻofeina, ʻa kimoutolu ko ia kuo taʻu lahi hono faitāpuekina ʻe he ongoongoleleí koeʻuhí naʻa mou monūʻia ke tali kei pongipongia iá, ʻa kimoutolu ko ia ne toki omi ki he ongoongoleleí ʻi ha taimi kimui ange pea kiate kimoutolu ko ia—siasi mo e teʻeki ke siasi—ʻoku kei fakatoupīkoí, ki he tokotaha kotoa pē, ʻoku ou fakamoʻoni atu ki he mālohi fakafoʻou ʻo e ʻofa ʻa e ʻOtuá pea mo e mana ʻo ʻEne ʻaloʻofá. Ko e meʻa pē ʻokú Ne tokanga ki aí, ko e tui ko ia ʻokú ke maʻú, kae ʻikai ko e taimi naʻá ke maʻu aí.

Ko ia kapau kuó ke fai ha ngaahi fuakava, tauhi ia. Kapau kuo teʻeki ai, fai leva ia. Kapau kuó ke fai ia ka kuó ke maumauʻi ia, fakatomala pea fakaleleiʻi leva ia. ʻOku ʻikai ʻaupito tōmui ia he taimi ʻoku kei pehē ai ʻe he ʻEiki ʻo e ngoue vainé ʻoku kei taimi peé. Kātaki ʻo fakafanongo ki he ngaahi ueʻi ʻa e Laumālie Māʻoniʻoní ʻokú ne fakahā atu he taimí ni, he momeniti ko ʻení, ʻoku totonu ke ke tali ʻa e meʻaʻofa ko e feilaulau fakalelei ʻa e ʻEiki ko Sīsū Kalaisí, pea fiefia he ngāue Maʻaná. ʻOua ʻe fakatoloi. ʻOku mei ʻosi e ʻahó. ʻI he huafa ʻo Sīsū Kalaisí, ʻēmeni.

Maʻuʻanga fakamatalá

1.

Vakai,Mātiu 20:1–15.

2.

Luke 12:44.

3.

Hepelū 4:16.

4.

ʻIsaia 55:1.

5.

2 Nīfai 1:14, 21.

6.

“We Are All Enlisted,” Hymns,no. 250.

ʻIloʻi Kitautolu: Ko e Sākalamēnití, Temipalé, mo e Feilaulau ʻi he Tokoní

Fai ʻe ʻEletā Robert D. Hales

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻOku tau toki ului mo fakafalala fakalaumālie pē kiate kitautolu ʻi heʻetau moʻui ʻaki ʻetau ngaahi fuakavá ʻi he faʻa lotu.

Naʻe folofola e Fakamoʻuí ki Heʻene kau ākongá ʻo kau ki ha foha naʻe mavahe mei heʻene tamai koloaʻiá ki ha fonua mamaʻo ʻo fakamoleki ‘ene koloa tukufakaholó. ʻI he tō mai ʻa e hongé, naʻe fai ʻe he talavoú ni ʻa e ngāue māʻulalo ko e fafanga e puaká. Naʻá ne fuʻu fiekaia ko ia naʻá ne kai e meʻakai ʻa e fanga monumanú.

Ne mamaʻo e talavoú ni mei ʻapi, mei he feituʻu naʻá ne fakaʻamu ke ʻi aí, pea ʻi heʻene tukuhausiá, naʻe hoko ai ha meʻa he moʻui ʻa e talavoú ni naʻe taʻengata hono mahuʻingá. Naʻe folofola ʻa e Fakamoʻuí, “pea kuo poto ia.”¹ Naʻá ne manatuʻi ko hai ia peá ne fakatokangaʻi hake meʻa kuo mole mei heʻene moʻuí pea kamata leva ke ne fakaʻamua e ngaahi tāpuaki ʻoku maʻu taʻetotongi he fale ʻo ʻene tamaí.

ʻI heʻetau moʻuí, ʻo tatau pē pe ko e taimi ʻo e fakapoʻulí, faingataʻá, mamahí pe faiangahalá, te tau ongoʻi hono fakamanatu mai ʻe he Laumālie Māʻoniʻoní kiate kitautolu ko e ngaahi foha mo e ngaahi ʻofefine moʻoni kitautolu ʻo ha Tamai Hēvani tokanga, ʻokú Ne ʻofa ʻiate kitautolu pea ʻoku tau fakaʻamua e ngaahi tāpuaki toputapu ko Ia tokotaha pē te Ne lava ʻo foaki maí. ʻOku totonu ke tau feinga he ngaahi taimi peheé ke tau poto pea tau foki mai ki he maama ʻo e ʻofa hotau Fakamoʻuí.

Ko e ngaahi tāpuaki ʻeni ia ʻoku totonu ke maʻu ʻe he fānau kotoa pē ʻa e Tamai Hēvaní. Ko e fakaʻamu ko ia ke maʻu e ngaahi tāpuaki ko ʻení, ʻo kau ai ʻa e moʻui fiefia mo nēkeneká, ko ha konga mahuʻinga ia ʻo e palani ʻa e Tamai Hēvaní maʻatautolu takitaha. Naʻe akonaki mai e palōfita ko ʻAlamaá ʻo pehē, “Kapau foki ʻoku ʻikai te mou lava ʻo fai ha meʻa lahi ange ʻi he holi pē ke tuí, tuku ʻa e holí ni ke ngāue ʻiate kimoutolu.”²

ʻI he tupulaki ʻetau ngaahi holi fakalaumālié, ʻoku tau fakafalala fakalaumālie ai pē kiate kitautolu. Ko e hā leva ʻa e founga te tau tokoniʻi ai e niʻihi kehé, kitautolu mo hotau fāmilí ke fakatupulaki e holi ke muimui ki he Fakamoʻuí mo moʻui ʻaki ʻEne ongoongoleleí? ʻOku tau fakamālohia fēfē e holi ke fakatomalá, moʻui tāú pea mo kātaki ki he ngataʻangá? Te tau tokoniʻi fēfē hotau toʻu tupú mo e kakai lalahi kei talavoú ke nau fakatupulaki e holi ko ʻení kae ʻoua kuo nau ului pea hoko ko ha [kau] tangata māʻoniʻoni [moʻoni] ʻi he fakalelei ʻa Kalaisí”?³

ʻOku tau ului mo moʻui fakapotopoto fakalaumālie ʻi he taimi ʻoku tau moʻui ʻaki ai ʻetau ngaahi fuakavá ʻi he faʻa lotú—ʻo fakafou ʻi hono maʻu moʻui taau ʻo e sākalamēnití, taau ke maʻu ha lekomeni temipale pea mo e feilaulau ke tokoniʻi e niʻihi kehé.

Ke maʻu moʻui taau ʻa e sākalamēnití, tau manatuʻi muʻa ko ʻetau fakafoʻou ia ʻa e fuakava ne tau fai ʻi he papitaisó. Ke hoko ʻa e sakalamēnití ko ha aʻusia ʻokú ne fakamaʻa fakalaumālie kitautolu he uike takitahá, ʻoku fie maʻu ke tau teuteuʻi kitautolu kimuʻa pea tau toki omi ki he houalotu sākalamēnití. ʻOku tau fai ʻeni ʻaki ʻetau tuku ʻetau ngāue fakaʻahó mo e fakafiefiá pea mo hono tukuange atu ʻo e ngaahi fakakaukau mo e hohaʻa fakaemāmaní. ʻI heʻetau fai iá, ʻoku tau fakaʻatā ai ha potu ʻi hotau ʻatamaí mo e lotó maʻá e Laumālie Māʻoniʻoní.

ʻOku tau mateuteu leva ai ke fakalaulauloto ki he Fakaleleí. ʻOku ʻikai ko haʻatau fakakaukau pē ki he ngaahi moʻoniʻi meʻa ne hoko he mamahi mo e pekia ʻa e Fakamoʻuí, ka ʻoku tokoni ʻetau fakalaulaulotó ke tau ʻiloʻi ʻoku fakafou ʻi he feilaulau ne fai ʻe he Fakamoʻuí, ʻa ʻetau maʻu ʻa e ʻamanaki leleí, faingamālié, mo e ivi ke fakahoko ai ha ngaahi liliu moʻoni mo fakamātoato ʻi heʻetau moʻuí.

ʻI heʻetau hivaʻi e himi sākalamēnití, kau atu ki he ongo lotu sākalamēnití mo maʻu e fakafofonga ʻo Hono sinó mo e taʻataʻá, ʻoku tau fekumi ai ʻi he faʻa lotu ke maʻu ha fakamolemole ʻo ʻetau ngaahi angahalá mo e tōnounoú. ʻOku tau fakakaukau ki he ngaahi talaʻofa ne tau fai mo tauhi he uike kimuʻá pea tau fai ha ngaahi tukupā fakafoʻituitui makehe ke muimui ki he Fakamoʻuí ʻi he uike hono hokó.

ʻE ngaahi mātuʻa mo e kau taki, ʻe lava ke mou tokoni ke aʻusia ʻe he toʻu tupú ʻa e ngaahi tāpuaki taʻe-hano-tatau ʻo e sākalamēnití ʻaki hono ʻoange ha ngaahi faingamālie makehe moʻonautolu ke nau ako, talanoaʻi mo ʻiloʻi ai ʻa e mahuʻinga ʻo e Fakaleleí ʻi heʻenau moʻuí. ʻAi ke nau fekumi ʻi he folofolá mo feakoʻiʻaki ʻiate kinautolu pē mei he ngaahi meʻa kuo nau aʻusiá.

ʻOku maʻu ʻe he ngaahi tamaí, kau taki lakanga fakataulaʻeikí mo e kau palesitenisī ʻo e ngaahi kōlomú, ha fatongia makehe ke tokoniʻi e kau Lakanga Taulaʻeiki Faka-ʻĒloné ke nau teuteu fakamātoato ke fakahoko honau ngaahi fatongia toputapu ʻi he sākalamēnití. ʻOku fakahoko e teuteu ko ʻení ʻi he uiké kakato ʻi heʻenau moʻui ʻaki e ngaahi tuʻunga moʻui ʻo e ongoongoleleí. ʻI he taimi ʻoku teuteuʻi, tāpuakiʻi mo tufaki ai ʻe he kau talavoú ʻa e sākalamēnití ʻi he moʻui taau mo e ʻapasiá, ʻoku nau muimui tonu ai ki he sīpinga ʻa e Fakamoʻuí ʻi he ʻOhomohe Fakaʻosí⁴ pea nau hoko ai ʻo hangē ko Iá.

ʻOku ou fakamoʻoni ʻoku ʻomi ʻe he sākalamēnití kiate kitautolu ha faingamālie ke tau poto ʻo ʻiloʻi kitautolu pea tau aʻusia ha “fuʻu liliu lahi” ʻo e lotó⁵—ke manatuʻi ko hai ʻa kitautolu pea mo e meʻa ʻoku tau fakaʻamua lahi tahá. ʻI heʻetau fakafoʻou ʻetau fuakava ke tauhi ʻa e ngaahi fekaú, ʻoku tau maʻu ai e takaua ʻo e Laumālie Māʻoniʻoní ke taki kitautolu ke tau toe foki ki he ʻao ʻo ʻetau Tamai Hēvaní. Tā neʻineʻi ke fekauʻi mai kitautolu ke tau “faʻa fakataha ke maʻu ʻa e maá mo e [vaí]”⁶ pea maʻu ʻa e sākalamēnití ki hotau laumālié.⁷

ʻOku fakautuutu ange ʻetau fie foki ki he Tamai Hēvaní ʻi heʻetau moʻui taau ko ia ke maʻu ha lekomeni temipalé, ʻo tānaki atu ia ki hono maʻu e sākalamēnití. ʻOku tau hoko ʻo taau ʻi heʻetau talangofua maʻu ai pē ki he ngaahi fekaú. ʻOku kamata ʻa e talangofuá ni ʻi he kei tupu haké pea toe fakamālohia ange ia ʻi he ngaahi meʻa te tau foua ʻi he Lakanga Taulaʻeiki Faka-ʻĒloné mo e Kau Finemuí lolotonga e ngaahi taʻu ʻo e teuteú. Hili iá, ʻofa pē ʻe fokotuʻu ʻe he kau taulaʻeikí mo e kau Loumailé ha ngaahi taumuʻa ke teuteuʻi ai kinautolu ke maʻu honau ʻenitaumení mo sila ʻi he temipalé.

Ko e hā e tuʻunga moʻui ʻoku fie maʻu ki he kau maʻu lekomení? Naʻe fakamanatu mai ʻe he Tangata Sāmé:

“Ko hai ʻe ʻalu hake ki he moʻunga ʻo [e ʻEikí]? Pe ko hai ʻe tuʻu ʻi hono potu māʻoniʻoní?

“Ko ia ʻoku nima maʻa, mo loto māʻoniʻoní.”⁸

ʻOku hanga ʻe he moʻui taau ke maʻu ha lekomeni temipalé ʻo ʻomi kiate kitautolu ha ivi ke tauhi ʻaki ʻetau ngaahi fuakava fakatemipalé. ʻOku tau maʻu fēfē leva ʻa e ivi ko iá? ʻOku tau feinga ke maʻu ha fakamoʻoni ki he Tamai Hēvaní, Sīsū Kalaisi mo e Laumālie Māʻoniʻoní, ki hono moʻoni ʻo e Fakaleleí mo e Palōfita ko Siosefa Sāmitá pea mo hono Toe Fakafoki Mai ʻo e Ongoongoleleí. ʻOku tau poupouʻi hotau kau takí, angaʻofa ki hotau fāmilí, tau tuʻu ko ha fakamoʻoni ʻo e Siasi moʻoni ʻo e ʻEikí, maʻu e ngaahi fakataha ʻa e Siasí, fakaʻapaʻapaʻi ʻetau ngaahi fuakavá, fakahoko hotau ngaahi fatongia fakaemātuʻá pea moʻui angamaʻa. Mahalo te ke pehē ʻoku tatau pē ia mo e hoko ko ha mēmipa moʻui faivelenga ʻo e Siasí! ʻOkú ke moʻoni ai. ʻOku ʻikai fuʻu māʻolunga e tuʻunga moʻui ki he kau maʻu lekomeni temipalé ke pehē ʻoku tau taʻe lava ʻo fakahoko ia. Ko hono ʻai faingofua tahá, ke tau moʻui faivelenga ʻaki ʻa e ongoongoleleí pea muimui ki he kau palōfitá.

Pea ʻi heʻetau hoko ko ia ko ha kau maʻu lekomeni temipale ʻosi maʻu ʻenitaumení, ʻoku tau tā ai ha sīpinga ʻo e moʻui faka-Kalaisí. ʻOku kau heni ʻa e talangofuá, feilaulau ke tauhi ʻa e ngaahi fekaú, feʻofaʻakí, fakakaukau maʻa mo angamaʻá pea mo hono foaki ʻetau koloá ke langa ʻaki e puleʻanga ʻo e ʻOtuá. ʻOku fakafou ʻi he Fakalelei ʻa e Fakamoʻuí pea mo e muimui ki he ngaahi tefitoʻi sīpinga ko ʻeni ʻo e moʻui faivelengá, ʻa ʻetau maʻu ʻa e “mālohi mei ʻolungá”⁹ ke talia ʻaki e ngaahi faingataʻa ʻo e moʻuí. ʻOku tau fie maʻu e mālohi fakalangí ni he ʻahó ni ʻo laka ange ia ʻi ha toe taimi. Ko e mālohi ia ʻoku tau toki maʻu pē ʻo fakafou he ngaahi ouau fakatemipalé. ʻOku ou fakamoʻoni ko e ngaahi feilaulau ʻoku tau fai ke maʻu ʻaki e ngaahi ouau fakatemipalé, ʻoku tuha pē ia mo e ngāue kotoa ʻoku tau faí.

ʻI he tupulaki ko ia ʻetau holi ke ako mo moʻui ʻaki ʻa e ongoongoleleí, ʻoku fakanatula ai pē ʻetau fekumi ke fetokoniʻakí. Naʻe folofola ʻa e Fakamoʻuí kia Pita, “Pea ʻo ka ke ka liliu, ke ke [tokoniʻi ho] kāingá.”¹⁰ ʻOku ou fiefia ʻi hono maʻu ʻe he toʻu tupu ʻo e ʻaho ní ʻa e holi ke nau tokoniʻi mo faitāpuekina e niʻihi kehé—ke fakahoko ha ngaahi liliu ʻi he māmaní. ʻOku nau fakaʻamua foki ai e fiefia ʻoku ʻomi ʻe he ngāue tokoní.

Ka ʻoku faingataʻa ke mahino ki he toʻu tupú ʻa e founga ʻe hanga ai ʻe heʻenau tōʻonga he taimi ní, ʻo teuteuʻi pe fakataʻeʻaongaʻi kinautolu mei he ngaahi faingamālie ke nau fai ai ha tokoni he kahaʻú. ʻOku tau maʻu kotoa pē ha “fatongia mahuʻinga”¹¹ ke tokoniʻi hotau toʻu tupú ʻi heʻenau teuteu atu ki ha moʻui ngāue tokoni ʻaki ʻetau tokoniʻi kinautolu ke nau moʻui fakapotopoto. Makehe mei he moʻui fakapotopoto fakalaumālie kuo tau fakamatala ki aí, ʻoku ʻi ai foki ha moʻui fakapotopoto fakatuʻasino, ʻa ia ʻoku kau ai ʻa hono maʻu ʻo ha tuʻunga fakaako māʻolunga angé pe ko ha ako fakangāue, feinga ke poto he ngāué pea moʻui pē ʻo fakatatau mo e meʻa ʻoku tau maʻú. ʻI heʻetau fakaʻehiʻehi ko ia mei he fakamoʻuá kae fakahū ha paʻanga he taimi ní, ʻoku tau teuteu atu ai ke tokoni taimi kakato ʻi he Siasí ʻi he kahaʻú. Ko e taumuʻa ʻo e moʻui fakapotopoto fakatuʻasino mo fakalaumālié, ke tau tuʻu ai ʻi ha tuʻunga māʻolunga ange ka tau lava ke tokoni ki he niʻihi kehé.

Tatau ai pē pe ʻoku tau kei talavou pe motuʻa, ko e meʻa ko ia ʻoku tau fai he ʻaho ní, ʻe makatuʻunga mei ai ʻa e tokoni te tau lava ʻo fai mo fiefia ai ʻapongipongí. Hangē ko ia ʻoku fakamanatu mai ʻe he punaké, “ʻI he kotoa e ngaahi lea fakaʻofa kuo lea ʻaki pe tohí, ko e fakaʻofa tahá ʻeni: ‘Kapau pē ā muʻa!”¹² ʻOua muʻa naʻa tau toki fakaʻiseʻisa koeʻuhí ko ha meʻa ne tau fai pe ʻikai ke tau fai!

Siʻi kāinga ʻofeina, naʻe foki ki ʻapi ʻa e talavou ko ia ne folofola ki ai e Fakamoʻuí, ʻa ē ʻoku tau ui ko e foha maumaukoloá. Naʻe ʻikai ke ne ngalo heʻene tamaí; naʻe kei tatali pē ki ai ʻene tamaí. Pea “ka ʻi heʻene kei mamaʻo ʻaupito [ʻa e fohá], naʻe mamata ʻa ʻene tamaí kiate ia, pea manavaʻofa, mo lele, pea . . . ʻuma kiate ia.”¹³ Ke fakalāngilangiʻi e toe foki mai ʻa hono fohá, naʻá ne ui ke ʻomi ha pulupulu, mo ha mama pea kātoangaʻi ʻaki ʻa e ʻuhikiʻi pulu sinó¹⁴ —ko e fakamanatu mai ia ʻoku ʻikai ha tāpuaki ʻe taʻofi meiate kitautolu ʻo kapau te tau kātaki faivelenga atu he hala ʻoku tau foki ai ki heʻetau Tamai Hēvaní.

ʻI heʻeku tukulotoʻi ko ia ʻEne ʻofá mo e ʻofa ʻa Hono ʻAló, ʻoku ou fakatukupaaʻi ai kitautolu ke tau muimui ki heʻetau ngaahi holi fakalaumālié pea tau poto ʻo ʻiloʻi kitautolu. Tau talanoa pē kiate kitautolu ʻi he sioʻatá pea tau fehuʻi, “Ko e hā e tuʻunga ʻoku ʻi ai ʻetau moʻui ʻaki ʻa e ngaahi fuakavá?” ʻOku tau ʻi he hala totonú ʻo kapau te tau pehē, “ʻOku ou maʻu moʻui taau e sākalamēnití he uike kotoa pē, ʻoku ou taau ke maʻu ha lekomeni temipale ke u ʻalu ki he temipalé pea ʻoku ou feilaulau ke tokoniʻi mo faitāpuekina ai ʻa e niʻihi kehé.”

ʻOku ʻoatu ʻeku fakamoʻoni makehe ʻoku ʻofeina fakatāutaha kitautolu ʻe he ʻOtua ko ia naʻá Ne “foaki mai ai hono ʻAlo tofu pē taha naʻe fakatupú”¹⁵ ke Ne fakalelei maʻa ʻetau ngaahi angahalá. ʻOkú Ne ʻafioʻi kitautolu pea ʻokú Ne tatali mai, neongo ʻetau kei mamaʻo mei ʻapí. ʻI heʻetau ngāueʻi ko ia e meʻa ʻoku tau fakaʻamuá pea tau poto ʻo ʻiloʻi kitautolú, te Ne “takatakaiʻi ai [kitautolu] ʻo taʻengata ʻi he toʻukupu ʻo ʻene ʻofá”¹⁶mo Ne talitali fiefia kitautolu ki ʻapi. Ko ʻeku fakamoʻoní ia ʻi he huafa māʻoniʻoni ʻo hotau Fakamoʻui ko Sīsū Kalaisí, ʻēmeni.

Maʻuʻanga fakamatalá

1.

Luke 15:17.

2.

ʻAlamā 32:27.

3.

Mōsaia 3:19.

4.

Vakai, Mātiu 26:17–28; Luke 22:1–20.

5.

ʻAlamā 5:12; vakai foki,Mōsaia 5:2; ʻAlamā 5:13–14.

6.

Molonai 6:6.

7.

Vakai, Molonai 4:3;Tokāteline mo e Ngaahi Fuakava 20:77.

8.

Saame 24:3–4.

9.

Tokāteline mo e Ngaahi Fuakava 95:8.

10.

Luke 22:32.

11.

Tokāteline mo e Ngaahi Fuakava 123:11.

12.

John Greenleaf Whittier, “Maud Muller,” The Complete Poetical Works of Whittier (1894), 48.

13.

Luke 15:20.

14.

Vakai, Luke 15:22–24.

15.

Sione 3:16.

16.

2 Nīfai 1:15.

Tuí, Vilitakí, Fiefiá: Ko ha Pōpoaki ki he Mātuʻa Tāutahá

Fai ʻe ʻEletā David S. Baxter

ʻO e Kau Fitungofulú

ʻOkú ke feinga ke ʻohake hoʻo fānaú ʻi he angatonu mo e moʻoni, neongo ʻokú ke ʻiloʻi lelei he ʻikai ke ke lava ʻo liliu ʻa e kuohilí, ka te ke lava ke fakatoka ʻa e kahaʻú.

Ko ʻeku pōpoakí maʻá e ngaahi mātuʻa tāutaha ʻi he Siasí, ʻa ia ko e tokolahi ʻo kinautolú ko e ngaahi faʻē tāutaha—ʻa kimoutolu ko e houʻeiki fafine faivelenga, ʻoku mou ʻohake hoʻomou fānaú pea tokangaʻi homou ʻapí ʻi he ngaahi tūkunga kehekehe ʻo e moʻuí. Mahalo ko ha uitou koe pe ʻosi mali ka kuo vete. Mahalo ʻokú ke fefaʻuhi mo e faingataʻa ʻo e hoko toko taha ko ha mātuʻa tauhi fānaú, tupu mei ha talangataʻa ki he fono ʻo e angamaʻá ka ʻokú ke moʻui he taimí ni ʻo fakatatau mo e ngaahi tefitoʻi moʻoni ʻo e ongoongoleleí pea liliu hoʻo moʻuí ʻo toe lelei angé. ʻE tāpuekina koe ʻi hoʻo fakaʻehiʻehi mei he faʻahinga feohi te ne toʻo atu ai hoʻo angamaʻá mo hoʻo hoko ko ha ākonga anga māʻoniʻoní. Ko ha fehalaaki ia ʻe fiu feingaʻi ke fakaleleiʻi.

Mahalo ne ʻi ai ha ngaahi taimi naʻá ke fehuʻi ai pe ko e hā ʻoku hoko ai ʻeni kiate aú? ka ʻoku tau tupulaki ʻo aʻusia ha tuʻunga faka-ʻOtuá ko e tupu mei he ngaahi faingataʻa ʻo e moʻuí pea ʻoku faʻu hotau ʻulungāangá ʻi he mamahi ʻoku taulōfuʻú, lolotonga ʻetau fononga, he moʻuí ʻoku fakaʻapaʻapaʻi ai ʻe he ʻOtuá ʻetau tauʻatāina ke filí. Pea hangē ko e fakamatala ʻa ʻEletā Niila A. Mekisuelé, ʻoku ʻikai ke mahino kakato kiate kitautolu ʻa e ʻuhinga mo e tūkunga ʻo e meʻa ʻoku hokó “he ʻoku ʻikai ke tau maʻu kotoa e ngaahi moʻoní.”¹

ʻOkú ke hoko pē koe ko ha tokotaha lelei neongo pe ko e hā ho tūkungá pea mo e ʻuhinga ʻo e ngaahi meʻa ʻoku hoko kiate koé. ʻOkú ke fehangahangai mo e ngaahi faingataʻa ʻo e moʻuí he ʻaho kotoa pē, ʻi hoʻo fakahoko toko taha e ngāue naʻe fakataumuʻa mai ke fai ʻe ha mātuʻa ʻe toko uá. ʻOkú ke hoko ko ha tamai pea mo ha faʻē. ʻOkú ke tokangaʻi homou ʻapí, ho fāmilí, pea ʻi he taimi ʻe niʻihi ʻoku ʻikai maʻu ha paʻanga feʻunga ke feau e ngaahi fie maʻú, pea ʻoku fakaofo hoʻo kei maʻu ha founga ke tokoni ai ʻi he Siasí ʻi ha ngaahi founga mahuʻinga. ʻOkú ke lehilehiʻi hake hoʻo fānaú. ʻOkú ke tangi pea mou lotu fakataha mo ke lotua kinautolu. ʻOkú ke fakaʻamu ke nau maʻu ʻa e lelei tahá ka ʻokú ke hohaʻa he pō kotoa pē telia naʻa ʻoku ʻikai feʻunga ho lelei tahá.

Neongo ʻeku fakapāpākū ke ʻoua ʻe fuʻu ongo fakatāutahá, ka ne u tupu hake ʻi ha ʻapi ko ha mātuʻa tauhi fānau pē ʻe toko taha. Ko e konga lahi taha ʻeku kei siʻí mo e ngaahi taʻu ʻeku tupu haké, naʻe ʻohake pē kimautolu ʻe heʻeku fineʻeikí ʻi ha ngaahi tūkunga masivesiva. Naʻe tuhani fakapotopoto e paʻangá. Naʻá ne fehangahangai mo ha ongoʻi tuenoa moʻoni, pea fuʻu fie maʻu he taimi ʻe niʻihi ha poupou mo hano takaua. Neongo kotoa e ngaahi meʻá ni, ka naʻe kei pukepuke pē heʻeku faʻeé hono ngeiá peá ne maʻu ha vilitaki mo loto lahi ʻo hangē ko ʻene ngaahi kui mei Sikotilaní.

ʻOku ʻi ai e houngaʻia, he naʻe tāpuekina lahi e konga kimui ʻo ʻene moʻuí ʻo laka ange ia he ngaahi taʻu naʻá ne hoko ai ko ha faʻē tāutahá. Naʻá ne mali mo ha toko taha papi ului foʻou, ko ha tangata uitou; naʻá na sila ʻi he Temipale Lonitoni ʻIngilaní peá na ngāue ouau ai. Naʻá na nofo fakataha ʻi ha meimei taʻu ʻe uofulu mā nima—ʻo fiefia, nonga, mo fiemālie ʻo aʻu ki he taimi ne na mālōlō aí.

ʻOku tokolahi ha kakai fefine lelei ʻo kimoutolu ʻi he Siasí ʻi māmani ʻoku fehangahangai mo e tūkunga tatau ka ʻoku mou lava ke matuʻuaki ʻa e meʻá ni mei he taʻu ki he taʻu.

ʻI hoʻo kamata mai he ngaahi taʻu kuohilí, naʻe ʻikai ko e meʻa ʻeni ia naʻá ke ʻamanaki pe palani, lotua pe fakakaukau ki aí. ʻOku hoko ha ngaahi faingataʻa mo ha ngaahi liliu taʻeʻamanekina ʻi hoʻo fononga he moʻuí he ko e ʻātunga ia e moʻuí ʻi ha māmani hinga neongo naʻe fakataumuʻa ke hoko ko ha feituʻu ʻo e siviʻiʻanga mo e ʻahiʻahiʻanga.

Ka ʻi he taimi tatau, ʻokú ke feinga ke ʻohake hoʻo fānaú ʻi he angatonu mo e moʻoni, neongo ʻokú ke ʻiloʻi lelei he ʻikai ke ke lava ʻo liliu ʻa e kuohilí, ka te ke lava ke fakatoka ʻa e kahaʻú. Te ke maʻu ha ngaahi tāpuaki ʻi hoʻo fonongá ko ha totongi huhuʻi, neongo ʻoku ʻikai ke faʻa hā mahino he taimi ko iá.

ʻOku ʻikai totonu ke fai ha tuʻatamaki ki he kahaʻú, tuʻunga ʻi he tokoni ʻa e ʻOtuá. ʻE tupu hake hoʻo fānaú ʻo ui koe ko e monūʻia, pea ko ʻenau ngaahi lavameʻa kotoa pē ko ha fakalāngilangiʻi ia ʻoʻou.

Fakatauange pē he ʻikai te ke teitei ongoʻi ʻoku maʻulalo ho tuʻunga ʻi he Siasí mei he kāingalotu kehé, pea siʻi ange hoʻomou totonu ke maʻu e ngaahi tāpuaki mei he ʻEikí, ʻi he niʻihi kehé. ʻOku ʻikai ha tangataʻi pe fefineʻi fonua maʻulalo ange ʻi he puleʻanga ʻo e ʻOtuá.

ʻOku mau fakatauange ko e taimi te ke maʻu ai e ngaahi fakatahaʻanga ʻa e Siasí peá ke mamata ki ha ngaahi fāmili ʻoku ngali fiefia mo kakató, pe te ke fanongo ki ha lea ʻa ha taha ʻo kau ki he fāmili fiefia mo leleí, te ke kei ongoʻi fiefia pē ʻi hoʻo kau ki ha Siasi ʻoku fakamamafaʻi ai e fāmilí mo akoʻi ai hono fatongia tefito ʻi he palani ʻa e Tamai Hēvaní ki he fiefia ʻa ʻEne fānaú; pea ʻi he lotolotonga ʻo ha māmani faingataʻa ʻoku fakautuutu ai e angaʻulí, ʻoku tau maʻu e tokāteliné, mafaí, ngaahi ouaú, mo e fuakava ʻokú ne ʻomi e ʻamanaki lelei taha ki he māmaní, kau ai e fiefia hoʻo fānaú ʻi he kahaʻú pea mo e ngaahi fāmili te nau maʻú.

Naʻe fakamatalaʻi ʻe Palesiteni Kōtoni B. Hingikelī ʻi ha fakataha lahi ʻa e Fineʻofá ʻi Sepitema 2006 ha meʻa naʻe vahevahe ange ʻe ha faʻe tāutaha ne ʻosi vete mo hono malí, ka ne ʻi ai haʻane fānau ne kamata he taʻu 7 ki he 16. Naʻá ne kolosi atu he halá ke ʻave ha meʻa ki hono kaungāʻapí. Naʻá ne pehē:

“ʻI heʻeku tafoki ke lue ki ʻapí, ne u vakai atu ki he ulo mai homau falé. Naʻe lava ke u ongona e vanavanaiki e leʻo ʻo e fānaú ʻi heʻeku mavahe mei aí. Naʻa nau pehē mai: ‘ʻE fineʻeiki, ko e hā ʻetau kai efiafí?’ ‘Te ke lava ʻo ʻave au ki he laipelí?’ ‘Kuo pau ke ʻomai haʻaku saati he pooni.’ Ne u ongoʻi helaʻia mo ongosia ʻi he ʻeku sio atu ki he falé ʻoku ulo mai e maama he loki taki taha. Ne u fakakaukau atu ki he fānau kotoa ʻoku tatali mai ai ke u foki ange ke fakatōliʻa ʻenau ngaahi fie maʻú. Naʻe toe mafasia ʻeku kavengá he meʻa ne u lava ke fuesiá.

“ʻOku ou manatuʻi ʻeku tangi pē mo hanga hake ki he langí ʻo pehē ange, ‘ʻE Tamai, he ʻikai ke u lava ia he pooni. ʻOku ou fuʻu ongosia. He ʻikai ke u lava ʻo matatali ia. He ʻikai lava ke u ʻalu ki ʻapi ʻo tokangaʻi toko taha pē ʻa e fānau kotoa aí. ʻE lava nai ke u ʻalu atu ki he ʻAfioná ʻo kiʻi nofo pē mo Koe ʻi ha pō pē ʻe taha? . . .’

“Naʻe ʻikai ke u ongoʻi lelei ʻa e tali ne fai maí, ka ne u ongoʻi ia ʻi hoku ʻatamaí. Naʻe pehē mai e talí: ‘ʻIkai, ʻe hoku ʻofefine, he ʻikai te ke haʻu kiate au he taimí ni. . . . Ka te u lava ʻo ʻalu atu kiate koe.’”²

ʻE tuofāfine, ʻoku ou fakamālō atu ʻi he meʻa kotoa pē ʻoku mou fai ke ʻohake ai homou fāmilí mo paotoloaki ha ʻapi ʻoku maʻu ai e angaʻofá, melinó mo e faingamālié.

Neongo ʻokú ke faʻa ongoʻi liʻekina, ka ko hono moʻoní ʻoku ʻikai pē ke ke teitei tuenoa. ʻI hoʻo laka atu ki muʻa ʻi he faʻa kātakí pea mo e tuí, ʻe ʻaofia koe ʻe he ʻEikí; pea ʻe ʻomi ʻe he langí ʻa e ngaahi tāpuaki ʻokú ke fie maʻú.

ʻE liliu hoʻo fakakaukaú mo e anga hoʻo vakai ki he moʻuí, ʻo ʻikai te ke kei lotomamahi, ka te ke hanga hake ki he ʻOtuá mo e ʻamanaki lelei.

Kuo tokolahi hamou niʻihi kuo mou ʻiloʻi ʻa e foʻi moʻoni maʻongoʻonga mo fakaofo ko ia, ʻe maʻamaʻa ange hoʻo kavengá ʻi he taimi ʻokú ke hiki hake ai e kavenga ʻa e niʻihi kehé. Neongo he ʻikai ke liliu e ngaahi tūkungá, ka kuo liliu hoʻo tōʻonga moʻuí. ʻOkú ke lava ke fehangahangai mo tali lelei ange ho ngaahi faingataʻaʻiá, maʻu ha loto mahino ange, pea houngaʻia ange ʻi he meʻa ʻokú ke maʻú, kae ʻikai holi pē ki he meʻa ʻoku teʻeki ke ke maʻú.

Kuó ke fakatokangaʻi ko e taimi ko ia ʻoku tau feinga ai ke ʻoange ha ʻamanaki lelei kiate kinautolu ʻoku ngali ʻamanaki tōnoá, ʻoku tau maʻu leva ha fiemālie; pea “fonu mahuohua” moʻoni ʻetau ipú (Sāme 23:5).

Te ke lava mo hoʻo fānaú ʻo fiefia ʻi ha ʻaho he ngaahi tāpuaki ko e mʻau ha fāmili ʻoku kakato mo taʻengatá, ʻo kapau te ke moʻui angatonu.

Ki he kāingalotú mo e kau takí, ʻoku ʻi ai nai ha meʻa lahi ange te mou lava ke fai ke poupouʻi ai e ngaahi fāmili ʻo e mātuʻa tāutahá, taʻe te mou fakamaauʻi pe fakamaʻitoʻa kiate kinautolu? Te mou lava nai ke akoʻi e toʻu tupu ʻi he ngaahi fāmilí ni, tautefito ki haʻamou hoko ko ha faʻifaʻitakiʻanga ki he kau talavoú, ʻi he meʻa ʻoku fai mo moʻui ʻaki ʻe he kau tangata leleí? ʻOku mou hoko nai ko ha sīpinga mahuʻinga ke nau faʻifaʻitaki ki ai, ʻi he taimi ʻoku ʻikai ai ha tamai ʻi honau ʻapí?

ʻOku ʻi ai ha ngaahi fāmili ʻe niʻihi, ko e tamaí pē ʻokú ne tauhí. Ngaahi tokoua, ʻoku mau lotua mo fakamālō atu kiate kimoutolu. Ko e pōpoaki foki ʻeni maʻamoutolu.

Ngaahi mātuʻa tāutaha, ʻoku ou fakamoʻoni atu ʻe tāpuekina kimoutolu mei langi, ʻi hoʻomou fai homou lelei tahá lolotonga e faingataʻa lahi taha ʻoku fehangahangai mo e faʻahinga ʻo e tangatá. Ko e moʻoni ʻoku ʻikai ke ke tuēnoa. Tuku ke hanga ʻe he mālohi angaʻofa ʻa Sīsū Kalaisí ʻo faitāpuekina hoʻo moʻuí he taimí ni pea fakafonu ʻaki koe ʻa e ʻamanaki lelei ʻo e talaʻofa taʻengatá. Ke ke lototoʻa. Tui mo ʻamanaki lelei. Fakakaukau loto vilitaki atu ki he lolotongá pea hanga atu ki he kahaʻú ʻi he loto falala kakato. ʻI he huafa ʻo Sīsū Kalaisí, ʻēmeni.

Maʻuʻanga fakamatalá

1.

Neal A. Maxwell, Notwithstanding My Weakness (1981), 68.

2.

ʻI he Gordon B. Hinckley, “I he Toʻukupu ʻo ʻEne ʻOfá,” Liahona, Nōvema 2006, 117.

Nofo ʻi he Tafaʻaki ʻa e ʻEikí!

Fai ʻe ʻEletā Ulisses Soares

ʻO e Kau Fitungofulú

Ko ʻetau fehuʻi fakaʻahó ʻeni, “ʻOku hanga nai ʻe heʻeku ngāué ʻo fokotuʻu au ʻi he tafaʻaki ʻa e ʻEikí pe ko e tafaʻaki ʻa e filí?”

Ne pehē ʻe Palesiteni Tōmasi S. Monisoni: “ʻOku ou fie fokotuʻu atu ha kiʻi fakapulipuli te mou lava ʻo fua ʻaki ʻa e ngaahi fili ʻoku teu ke mou faí. ʻOku faingofua pē ke mou manatuʻi: ‘He ʻikai tonu ha meʻa hala ʻoku mou fai pea he ʻikai lava ke hala ha meʻa totonu ʻoku mou fai’” (“Ko e Ngaahi Hala ki he Haohaoá,” Liahona, Siulai 2002, 112). ʻOku faingofua pea ʻikai toe afe e kiʻi founga fakapulipuli ʻa Palesiteni Monisoní. ʻOku fakaʻaongaʻi ia he founga tatau pē mo ia ne ʻoange kia Līhaí. Kapau te tau tui pea faivelenga ʻi he talangofua ki he ngaahi fekau ʻa e ʻEikí, ʻe faingofua pē hono maʻu ʻa e fakahinohino totonu ke tau muimui ki aí, tautautefito ki he taimi ʻoku tau fehangahangai ai mo e ngaahi fili ʻoku tau fai fakaʻahó.

ʻOku faleʻi mai e ʻAposetolo ko Paulá ʻo kau ki hono mahuʻinga ʻo e tūtuuʻi ʻi he Laumālié pea mo e tokanga ke ʻoua naʻa tau tūtuuʻi ʻi he kakanó. Naʻá ne pehē:

“ʻOua naʻa kākaaʻi ʻa kimoutolu; ʻoku ʻikai faʻa kākaaʻi ʻa e ʻOtuá: he ko ia ʻoku tūtuuʻi ʻe he tangatá, ko ia te ne utú foki.

“He ko ia ʻoku tūtuuʻi ki hono kakanó, te ne utu ʻi he kakano ʻa e ʻauhá; ka ko ia ʻoku tūtuuʻi ʻi he Laumālié, te ne utu ʻi he Laumālié ʻa e moʻui taʻengatá.

“Pea ke ʻoua naʻa tau fiu ʻi he faileleí: he te tau utu ʻi hono faʻahitaʻu totonú, ʻo kapau ʻe ʻikai te tau vaivai” (Kalētia 6:7–9).

ʻOku ʻuhinga e tūtuuʻi ʻi he Laumālié kuo pau ke hanga ʻe heʻetau ngaahi fakakaukaú, leá mo e ngāue kotoa pē ʻo ʻohake kitautolu ki he tuʻunga faka-ʻOtua ʻo ʻetau ongomātuʻa fakalangí. Ka ʻoku fakamatala ʻa e folofolá ko e kakanó ko e natula fakaesino pe fakaekakano ia ʻo e tangatá, ʻokú ne fakaʻatā e kakaí ke tākiekina kinautolu ʻe heʻenau fie maʻu fakakakanó, holí, uʻá, pea mo e mālohi ʻo e kakanó kae ʻikai ke nau fekumi ki he ueʻi fakalaumālie mei he Laumālie Māʻoniʻoní. Kapau he ʻikai ke tau tokanga, ʻe lava ke hanga ʻe he ivi tākiekina ko iá fakataha mo e mālohi ʻo e kovi ʻi he māmaní, ʻo tataki kitautolu ke tau ohi mai ha ngaahi ʻulungaanga kovi mo taʻetokanga ʻe lava ke hoko ko ha konga ʻo ‘etau tōʻonga moʻuí. Ke fakaʻehiʻehi mei he ngaahi ivi tākiekina kovi ko iá, kuo pau ke tau muimui ki he fakahinohino ne fai ʻe he ʻEikí ki he Palōfita ko Siosefa Sāmitá ʻo kau ki he tūtuuʻi ʻi he Laumālié: “Ko ia, ʻoua naʻa mou fiu ʻi he faileleí, he ʻokú mo ʻai ʻa e tuʻunga ʻo ha ngāue lahi. Pea ʻoku tupu mei he ngaahi meʻa īkí ʻa e ngaahi fuʻu meʻa lalahí” (T&F 64:33).

Ke fakatupulaki hotau laumālié, ʻoku fie maʻu ia ke tau “tuku ke mamaʻo ʻiate [kitautolu] ʻa e loto kovi kotoa pē, mo e ʻitá, mo e lilí, mo e [fekaikailaʻakí], mo e lea fakakoví, mo e fakafasifasi kotoa pē” (ʻEfesō 4:31) pea “fakapotopoto ʻi he ngaahi ʻaho ʻo [hotau] ʻahiʻahí pea toʻo meiate [kitautolu] ʻa e ngaahi meʻa taʻemaʻa kotoa pē” (Molomona 9:28).

ʻI heʻetau ako ʻa e folofolá, ʻoku tau ʻilo ai ʻoku tuʻunga e ngaahi talaʻofa kuo fai ʻe he ʻEikí ʻi heʻetau talangofua mo poupouʻi e moʻui angatonú. Kuo pau ke fafanga ʻe he ngaahi talaʻofa ko iá ʻa hotau laumālié, pea ʻomi e ʻamanaki leleí ʻaki hono poupouʻi kitautolu ke ʻoua naʻa tau foʻi ʻo aʻu ki he taimi te tau fehangahangai ai mo e ngaahi faingataʻa fakaʻahó ʻi heʻetau moʻui ʻi ha māmani ʻoku fakaʻau ke mole atu ai e ngaahi ʻulungaanga mo e tuʻunga moʻui tāú, kae fakaʻaiʻai e kakaí ke lahi ange ʻenau tūtuuʻi ʻi he kakanó. Ka te tau lava fēfē ke fakapapauʻi ʻoku tokoniʻi kitautolu ʻe heʻetau ngaahi filí ke tau tūtuuʻi ʻi he Laumālié kae ʻikai ko e kakanó?

Naʻe toe fai ʻe Palesiteni Siaosi ʻAlipate Sāmita ʻa e faleʻi mei heʻene kuitangatá: “ʻOku ʻi ai ha laine fakangatangata kuo ʻosi fakamahinoʻi lelei mai ʻi he vahaʻa ʻo e tafaʻaki ʻa e ʻEikí mo e tafaʻaki ʻa e tēvoló. Kapau te mou nofo he tafaʻaki laine ʻa e ʻEikí, te Ne tākiekina kimoutolu pea he ʻikai haʻamou holi ke fai kovi; ka ʻo kapau te mou fakalaka ki he tafaʻaki laine ʻa e tēvoló ʻaki ha ʻinisi ʻe taha, ʻe maʻu kimoutolu ʻe he mālohi ʻo e tokotaha fakatauelé, pea kapau te ne lavaʻi kimoutolu, he ʻikai te mou lava ʻo fakakaukau lelei pe fai ha fakaʻuhinga lelei he kuo mole meiate kimoutolu e Laumālie ʻo e ʻEikí” (Ngaahi Akonaki ʻa e Kau Palesiteni ʻo e Siasí: Siaosi ʻAlipate Sāmita [2011], 205).

Ko ia ai, ko ʻetau fehuʻi fakaʻahó ʻeni, “ʻOku hanga nai ʻe heʻeku ngāué ʻo fokotuʻu au ʻi he tafaʻaki ʻa e ʻEikí pe ʻi he tafaʻaki ʻa e filí?”

Ne fakatokanga mai ʻa e palōfita ko Molomoná ki hono kakaí ʻo kau ki hono mahuʻinga ʻo e malava ko ia ke fakafaikehekeheʻi ʻa e leleí mei he koví:

“Ko ia, ko e ngaahi meʻa kotoa pē ʻoku leleí ʻoku tupu ia mei he ʻOtuá; pea ko e meʻa ʻoku koví ʻoku tupu ia mei he tēvoló; he ko e tēvoló ko ha fili ia ki he ʻOtuá, pea ʻokú ne fakafili kiate ia maʻu ai pē, pea ʻokú ne fakaafeʻi mo fakataueleʻi ke faiangahala, pea ke fai ʻa e meʻa ko ia ʻoku koví maʻu pē.

“Kae vakai, ko e meʻa ko ia ʻoku tupu mei he ʻOtuá ʻokú ne fakaafeʻi mo poupouʻi ke fai lelei maʻu ai pē” (Molonai 7:12–13).

Kuo pau ke tokoniʻi kitautolu ʻe he Maama ʻa Kalaisí mo e takaua ʻa e Laumālie Māʻoniʻoní ke tau ʻiloʻi pe ko ʻetau tōʻonga moʻuí ʻoku ʻi he tafaʻaki ʻa e ʻEikí pe ʻikai. Kapau ʻoku lelei ʻetau tōʻonga fakakaukaú, ko e ueʻi fakalaumālie ia mei he ʻOtuá, he ko e meʻa lelei kotoa pē ʻoku mei he ʻOtuá. Ka ʻo kapau ʻoku kovi ʻetau tōʻonga fakakaukaú, ʻoku tākiekina kitautolu ʻe he filí he ʻokú ne fakaʻaiʻai e tangatá ke fai kovi.

Kuo ongo ki hoku lotó e kakai ʻAfiliká ko ʻenau vilitaki mo faivelenga ke nofo he tafaʻaki ʻa e ʻEikí. Neongo e ngaahi tūkunga faingataʻa ʻo e moʻuí, ka ʻoku hoko e niʻihi ʻoku nau tali e fakaafe ke omi kia Kalaisí, ko ha maama ki māmani. ʻI he ngaahi uike kuohilí, naʻá ku ʻaʻahi ai ki ha uooti ʻi Saute ʻAfilika, pea ne u maʻu ha faingamālie ke ʻaʻahi mo ha ongo taulaʻeiki kei talavou, ʻena pīsopé pea mo e palesiteni fakasiteikí ki he kau talavou māmālohi ʻo ʻenau kōlomú. Ne u tanganeʻia ʻi he lototoʻa mo e loto fakatōkilalo ne hā mei he ongo taulaʻeiki ko iá ʻi heʻena fakaafeʻi ʻa e kau talavou māmālohí ke nau foki mai ki he Siasí. Lolotonga ʻena talanoa mo e kau talavou māmālohi ko iá, ne u fakatokangaʻi ne hā mei hona fofongá ʻa e maama ʻo e Fakamoʻuí, pea ʻi he taimi tatau, ne fakafonu maama ʻa kinautolu kotoa ne ʻi aí. Naʻá na fakahoko hona fatongia ki he ʻOtuá ke “tokoniʻi ʻa e vaivaí, hiki hake ʻa e ngaahi nima ʻoku tautau ki laló, pea fakamālohia ʻa e ngaahi tui ʻoku vaivaí” (T&F 81:5). Naʻe hanga ʻe he tōʻonga fakakaukau ʻa e ongo taulaʻeikí ni ʻo fokotuʻu kinaua ʻi he tafaʻaki ʻa e ʻEikí, peá na hoko ko ha meʻangāue ʻi Hono toʻukupú ʻi heʻena fakaafeʻi ʻa e niʻihi kehé ke nau fai e meʻa tatau pē.

ʻI he Tokāteline mo e Ngaahi Fuakava 20:37, ʻoku akoʻi mai ai ʻe he ʻEikí ʻa e ʻuhinga ke tūtuuʻi ʻi he Laumālié mo e meʻa ʻokú ne tuku kitautolu ʻi he tafaʻaki ʻa e ʻEikí, ʻo hangē ko ʻení: fakavaivaiʻi kitautolu ʻi he ʻao ʻo e ʻOtuá, tau omi mo ha loto mafesifesi mo ha laumālie fakatomala, ʻo fakamoʻoni ʻi he ʻao ʻo e Siasí ʻoku tau fakatomala moʻoni mei heʻetau ngaahi angahalá, toʻo kiate kitautolu ʻa e huafa ʻo Sīsū Kalaisí, vilitaki ke tauhi kiate Ia ki he ikuʻangá, fakahaaʻi ʻi heʻetau ngāué kuo tau maʻu ʻa e Laumālie ʻo Kalaisí, mo tali kitautolu ʻi he papitaiso ki Hono Siasí. ʻOku teuteuʻi kitautolu ʻi heʻetau vilitaki ko ia ke fakahoko e ngaahi fuakavá ni ke tau nofo ʻi he ʻao ʻo e ʻOtuá ko ha niʻihi kuo hakeakiʻi. Kuo pau ke hanga ʻe hono manatuʻi ʻo e ngaahi fuakavá ni ʻo tataki ʻa hotau ʻulungāngá ʻi heʻene fekauʻaki mo hotau fāmilí, fengāueʻaki mo e niʻihi kehé, kae tautautefito ki hotau vā fetuʻutaki mo e Fakamoʻuí.

Naʻe fokotuʻu ʻe Sīsū Kalaisi ʻa e sīpinga ʻo e ʻulungaanga haohaoa ʻe lava ke tau langa ai ʻa ʻetau tōʻonga fakakaukaú ke tau lava ʻo fakahoko e ngaahi fuakava toputapú ni. Ne siʻaki ʻe he Fakamoʻuí mei Heʻene moʻuí ha faʻahinga ivi tākiekina pē te ne lava ke tohoakiʻi ʻEne tokangá mei Hono misiona fakalangí, tautautefito ki he taimi ne ʻahiʻahiʻi ai ia ʻe he filí pe ko Hono kau muimuí lolotonga ʻEne ngāue he māmaní. Neongo ne ʻikai ke Ne faiangahala, ka naʻá Ne maʻu ha loto mafesifesi mo ha laumālie fakatomala, pea fonu ʻi he ʻofa ki heʻetau Tamai Hēvaní pea ki he kakai kotoa pē. Naʻá Ne loto fakatōkilalo ʻi he ʻao ʻo e Tamai Hēvaní, fakafisingaʻi ʻa Hono finangaló ke fakahoko e finangalo ʻo e Tamaí ʻi he meʻa kotoa pē ʻo aʻu ki he ngataʻangá. Ne aʻu pē ki he momeniti ko ia ʻo e mamahi fakaesino mo fakalaumālié, ʻi Heʻene fataki e hia ʻa e faʻahinga ʻo e tangatá pea tafe ʻa e taʻataʻá mei he ava kotoa ʻo Hono kilí, naʻá Ne kei folofola pē ki he Tamaí, “Kae ʻoua naʻá ku faʻiteliha au, ka ko koe pē” (Maʻake 14:36).

ʻE kāinga, ko ʻeku lotú ia, ʻi heʻetau fakakaukau atu ko ia ki heʻetau ngaahi fuakavá, ke tau mālohi ʻi hono fakafepakiʻi e “ngaahi ngahau vela ʻa e filí” (1 Nīfai 15:24), ʻo muimui ki he sīpinga ʻa e Fakamoʻuí kae lava ke tau tūtuuʻi ʻi he Laumālié pea nofo ʻi he tafaʻaki ʻa e ʻEikí. Tau manatuʻi muʻa ʻa e founga ʻa Palesiteni Monisoní: ‘He ʻikai tonu ha meʻa hala ʻoku mou fai pea he ʻikai lava ke hala ha meʻa totonu ʻoku mou fai.’” ʻOku ou fai ʻeni ʻi he huafa ʻo Sīsū Kalaisí, ʻēmeni.

Ke Fenāpasi mo e Tuí

Fai ʻe ʻEletā Quentin L. Cook

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻOku ʻofa ʻa e ʻOtuá ʻi Heʻene fānaú kotoa. ʻOkú Ne finangalo ke nau toe foki ange kiate Ia. ʻOkú Ne finangalo ke maʻu ʻe he tokotaha kotoa pē ʻa e tuí.

ʻI he feʻiloaki ʻa e Kau Taki Māʻolunga ʻo e Siasí mo e kāingalotu ʻi he māmaní, ʻoku mau vakai tonu ai ki he hoko ʻa e Kāingalotú ko ha mālohi ki he leleí. ʻOku mau fakamālō atu ‘i he meʻa kotoa ʻoku mou fai ke faitāpuekina ai e kakaí.

ʻOku ʻiloʻi lelei ʻe kitautolu ʻoku ngāue ʻi he tafaʻaki fetuʻutaki mo e kakaí, ʻoku toe fakautuutu ange hono aleaʻi ʻa e Siasí mo hono kāingalotú, ʻe he kau taki mohu fakakaukau mo e kau faiongoongo ʻi he ʻIunaiteti Siteití, pea ʻi he māmaní. Kuo hoko ai hano fakatahatahaʻi makehe ʻo ha ngaahi meʻa ke toe ʻiloʻi ange ai ʻa e Siasí.¹

Kuo feinga moʻoni ha niʻihi tokolahi kuo nau tohi ha fakamatala fekauʻaki mo e Siasí ke nau maʻu ha mahino ki hotau kakaí mo ʻetau tokāteliné. Kuo nau angalelei pea feinga ke potupotutatau ia, pea ʻoku mau fakamālō ai.

ʻOku mau ʻiloʻi foki ʻoku ʻi ai ha tokolahi ʻoku ʻikai ke mahino kiate kinautolu ʻa e ngaahi meʻa toputapú. ʻI ha lea ʻa e Lāpai Pule ko ʻEiki Siaki ʻo Ingilaní ki he kau taki ʻo e Siasi Katolika Lomá ʻi Tīsema ʻi he ʻUnivēsiti Pontifical Gregorian, naʻá ne lea ai ‘o kau ki he fuʻu fakakakano ko ia ha ngaahi feituʻu ʻo e māmaní. Naʻá ne pehē ʻoku kau he meʻa ʻokú ne fakatupunga iá, ʻa e mālohi ko ia e taʻe tuí ʻo ʻikai ke nau mahuʻingaʻia ʻi he tuí.”²

Ko e talateu maʻongoʻonga ko ia ʻi he Tohi ʻa Molomoná ‘a e misi fakaepalōfita ko ia ʻa Līhai ki he ʻakau ʻo e moʻuí.³ ʻOku fakamatalaʻi mahino ʻe he vīsone ko ʻení ʻa e ngaahi fakafepaki ko ia ki he tuí ʻi hotau kuongá pea mo e faikehekehe lahi ʻiate kinautolu ʻoku ʻofa, hū, pea ongoʻi ke taliui ki he ʻOtuá meiate kinautolu ko ia ʻoku ʻikai peheé. Naʻe fakamatala ʻa Līhai ki he ngaahi tōʻonga ʻokú ne fakaʻauha ʻa e tuí. ʻOku hīkisia, taʻeʻaonga, mo moʻui fakavalevale ha niʻihi. ʻOku nau tokanga pē kinautolu ki he meʻa ʻoku pehē ko e poto fakamāmaní.⁴ ʻOku ʻi ai ha niʻihi ʻoku ʻi ai pē ʻenau tokanga ki he ʻOtuá ka ʻoku nau hē atu ʻi he ʻao fakapoʻulí mo e angahalá.⁵ ʻOku ʻi ai ha niʻihi kuo nau aʻusia e ʻofa ʻa e ʻOtuá ka ʻoku nau ongoʻi mā ko hono manukiʻi kinautolú pe nau tō atu ki he “ngaahi hala tapú.”⁶

Fakaʻosí, ʻoku ʻi ai ha niʻihi ʻoku nau moʻui ʻo fakatatau mo e tuí. ʻOkú ke ʻiloʻi pē koe. ʻOkú ke ʻofa ʻi he ʻEikí mo ʻEne ongoongoleleí pea feinga maʻu pē ke moʻui ʻaki mo vahevahe ʻEne ongoongoleleí, kae tautautefito ki homou fāmilí.⁷ ʻOku mou ngāue ʻo fakatatau mo e ngaahi ueʻi ʻa e Laumālié, kuo mou ʻiloʻi e mālohi ʻo e folofola ʻa e ʻOtuá, anga fakalotu ʻi homou ʻapí pea feinga faivelenga ke moʻui anga faka-Kalaisi ʻo hangē ko ʻEne kau ākongá.

ʻOku mau ʻiloʻi pē ʻoku mou femoʻuekina. ʻI he ʻikai ko ia ke ʻi ai haʻatau kau faifekau totongí, ʻoku fakafalala ai e fatongia ki hono tokangaʻi ʻo e Siasí kiate kimoutolu kāingalotu moʻui fakatapuí. ʻOku mau ʻilo ʻoku angamaheni ʻaki e ngāue mateaki ʻa e kau pīsopelikí mo e kau palesitenisī fakasiteikí mo ha niʻihi tokolahi kehe ʻi ha ngaahi houa lahi. ʻOku hoko e kau palesitenisī ʻo e ngaahi houalotú mo e ngaahi kōlomú ko ha sīpinga lelei moʻoni ʻi heʻenau feilaulau taʻesiokitá. ʻOku aʻu atu ʻenau tokoní mo e feilaulaú ki he kāingalotú kotoa, kiate kinautolu ʻoku tauhi e ngaahi lekōtí, kau faiako fakaʻapi mo e faiako ʻaʻahi faivelengá pea mo kinautolu kau faiakó. ʻOku mau fakamālō foki kiate kinautolu ʻoku ngāue lototoʻa ko ha kau taki Sikauti pe nesilií. ʻOku mau ʻofa atu mo houngaʻia ʻi he meʻa ʻoku mou faí mo ia ʻoku mou aʻusiá!

ʻOku mau ʻiloʻi ʻoku ʻi ai ha kāingalotu ʻoku ʻikai ke nau fuʻu tokanga pea ʻikai ke nau tauhi faivelenga e ngaahi akonaki ʻa e Fakamoʻuí. Ko ʻemau fakaʻamu ki he kāingalotu ko ‘ení, ke nau ʻā hake pea maʻu ʻa e tuí pea fakalahi ʻa ʻenau ngāue mālohí mo e tukupaá. ʻOku ʻofa ʻa e ʻOtuá ʻi Heʻene fānaú kotoa. ʻOkú Ne finangalo ke nau foki kotoa ange kiate Ia. ʻOkú Ne fakaʻamu ke moʻui ʻa e tokotaha kotoa ʻo fakatatau mo e tuí. Ko e Fakalelei ʻa e Fakamoʻuí ko ha meʻaʻofa ia maʻá e tokotaha kotoa.

ʻOku fie maʻu ke akoʻi pea mahino ʻoku tau ʻofa mo fakaʻapaʻapaʻi ʻa e kakai kotoa pē naʻe fakamatalaʻi ʻe Līhaí.⁸ Manatu ʻoku ʻikai ʻatautolu ke fakamaau. Ko e fakamāú ko e meʻa ia ʻa e ʻEikí.⁹ Ne kole fakahangatonu mai ʻe Palesiteni Tōmasi S. Monisoni ke tau maʻu e “lototoʻa ke fakaʻehiʻehi mei hono fakamāuʻi ʻo e niʻihi kehé.”¹⁰ Kuó ne toe kole mai foki ki he kau mēmipa faivelengá ke fakahaofi ʻa kinautolu kuo nau ʻahiʻahiʻi e fua ʻo e ongoongoleleí pea nau hē atú, kae pehē kiate kinautolu kuo teʻeki ke nau ʻilo ʻa e hala fāsiʻi mo lausiʻí. ʻOku mau lotua ke mou piki ki he vaʻa ukameá pea maʻu ʻa e ʻofa ʻa e ʻOtuá, ʻa ia te ne fakafonu honau “[ngaahi ] laumālié ʻaki ha fuʻu fiefia lahi.”¹¹

Neongo ʻoku fakakau ʻi he vīsone ʻa Līhaí ʻa e kakai kotoa, ka ko e fakakaukau fakatokāteline taupotu tahá, ko e mahuʻinga ko ia ʻo e fāmili taʻengatá. “Ko e fāmilí naʻe tuʻutuʻuni ia ʻe he ʻOtuá. Ko e ʻiuniti mahuʻinga taha ia ʻi he moʻuí ni pea ʻi ʻitānití.”¹² ʻI hono maʻu ʻe Līhai e fua ʻo e ʻakau ʻo e moʻuí, (ʻa e ʻofa ʻa e ʻOtuá), naʻá ne fakaʻamu ke “kai ai foki mo hoku fāmilí.”¹³

Ko ʻetau fakaʻamu taupotu tahá ke ʻohake ʻetau fānaú ʻi he moʻoní mo e angatonú. Ko e taha ʻo e tefitoʻi moʻoni ʻe lava ke tokoni ke tau aʻusia ai ʻení ko e fakaʻehiʻehi mei he loto fakamaau ki ha tōʻonga ʻoku ngalivale mo taʻefakapotopoto ka ʻoku ʻikai ko ha angahalá. ʻI he ngaahi taʻu lahi kuo hilí, ʻi he kei ʻi ʻapi ʻa ʻema fānaú, ne akoʻi mai ʻe ʻEletā Tāleni H. ʻOakesi ʻoku mahuʻinga ke fakafaikehekeheʻi e ngaahi fehalaaki ʻo e toʻu tupú, ʻa ia ʻoku totonu ke fakatonutonú pea mo e ngaahi angahala ʻoku fie maʻu ke valokiʻi pea fakatomalaʻí.¹⁴ ʻOku fie maʻu ʻe heʻetau fānaú ke fakahinohinoʻi kinautolu ʻi he taimi ʻoku masiva poto aí. ʻI he taimi ʻoku hoko ai e faiangahalá, ʻoku fie maʻu ia ke fakatomala.¹⁵ Kuo mau ʻilo naʻe tokoni ʻeni ʻi homa fāmilí tonu.

ʻOku faitāpuekina hotau fāmilí ʻi he moʻui ʻo fakatatau mo e tui fakalotú. ʻOku matuʻaki mahuʻinga e tā sīpingá. ʻOku tākiekina ʻetau fānaú ʻe heʻetau tōʻongá ʻo laka ange ia ʻi heʻetau leá. ʻI hoku taʻu nimá nai, ne maʻu ʻe heʻeku faʻeé ha tala kuo mālōlō hono tuongaʻane siʻisiʻí ʻi hono laku pomuʻi e vaka tau ne faifatongia ai ʻi he matāfanga ʻo Siapaní, ʻi he fakaʻosinga ʻo e Tau Lahi ʻa Māmani Hono II.¹⁶ Naʻe lōmekina ia ʻe he ongoongó ni. Naʻá ne fuʻu loto mamahi peá ne ʻalu ki hono lokí. Hili ha kiʻi taimi siʻi, ne u fakasiosio atu ki hono lokí ke vakai pe ʻokú ne sai pē. Naʻá ne tūʻulutui ʻi he veʻe mohengá ʻo lotu. Ne u ongoʻi nonga he naʻá ne akoʻi au ke u lotu mo ʻofa ki he Fakamoʻuí. Ko e sīpinga angamaheni ia naʻá ne faʻa tā maʻakú. Mahalo ʻe mahuʻinga ange e lotu fakataha ʻa e faʻeé mo e tamaí mo e fānaú, ʻi ha toe faʻahinga sīpinga kehe.

Ko e pōpoakí, ngāué, pea mo e Fakalelei ʻa Sīsū Kalaisi ko hotau Fakamoʻuí, ʻa e ngaahi konga mahuʻinga ʻo e meʻa ʻoku totonu ke akoʻi ʻi hotau fāmilí. ʻOku ʻikai ha potufolofola te ne toe fakamatalaʻi lelei ange ʻetau tuí ka ko e 2 Nīfai 25:26: “Pea ʻoku mau lea ʻia Kalaisi, ʻoku mau fiefia ʻia Kalaisi, ʻoku mau malanga ʻaki ʻa Kalaisi, ʻoku mau kikite ʻia Kalaisi, pea ʻoku mau tohi ʻo fakatatau mo ʻemau ngaahi kikité, ke ʻilo ʻe heʻemau fānaú ki he tupuʻangá ʻa ia te nau lava ke sio ki ai ke maʻu ai ha fakamolemole ʻo ʻenau ngaahi angahalá.”

Ko e taha ʻo e ngaahi tefitoʻi moʻoni mahuʻinga ʻo e mata-meʻa-hā -mai ʻa Līhaí ko e pau ko ia ke pikitai ʻa e kāingalotu faivelengá ki he vaʻa ukameá ke nau nofo maʻu ʻi he hala lausiʻi mo fāsiʻí ʻoku fakatau ki he ʻakau ʻo e moʻuí. ʻOku mahuʻinga ke lau, fakakaukau loto, mo ako ʻe he kāingalotú ʻa e folofolá.¹⁷

ʻOku matuʻaki mahuʻinga ʻa e Tohi ʻa Molomoná.¹⁸ Ko e moʻoni ʻe ʻi ai maʻu pē ha niʻihi he ʻikai ke nau mahuʻingaʻia pea aʻu pē ʻo nau fakaangaʻi ʻa e tohi toputapú ni. Kuo tukuhua ʻaki ia ʻe ha niʻihi. Kimuʻa peá u ʻalu ʻo ngāue fakafaifekaú, ne lea ʻaki ʻe ha palōfesa ʻunivēsiti ʻa e lea ʻa Maʻake Tuaine naʻe pehē, kapau te ke toʻo ʻa e “Pea naʻe hoko ʻo pehē” mei he Tohi ʻa Molomoná, ne mei hoko ia “ko ha tohi tufa pē.”¹⁹

Hili ha ngaahi māhina, lolotonga ʻeku ngāue fakafaifekau ʻi Lonitoni, ʻIngilaní, ne lau e Tohi ʻa Molomoná ʻe ha tangata faiako ʻi he ʻUnivēsiti ʻo Lonitoní naʻe ako ʻi ʻŌkesifooti, pea ko ha mataotao ʻIsipite ʻi he ngaahi lea faka-ʻAlepeá (Semitic languages), pea naʻá ne fetohiʻaki mo Palesiteni Tēvita O. Makei, pea feʻiloaki mo e kau faifekaú. Naʻá ne talaange kiate kinaua kuó ne ʻilo ko e Tohi ʻa Molomoná ko ha liliu moʻoni ia ʻo e ako ʻa e kau Siú pea mo e lea faka-ʻIsipité ʻi he vahaʻataimi ʻoku fakamatalaʻi ʻi he Tohi ʻa Molomoná.²⁰ Ko e taha ʻo e ngaahi sīpinga mei he ngaahi meʻa lahi naʻá ne ngāue ʻakí ko e kupuʻi lea fakafehokotaki ko ia ko e “Pea naʻe hoko ʻo pehē,” ʻa ia ʻoku faitatau mo e founga naʻá ne mei liliu ʻaki e kupuʻi lea ne fakaʻaongaʻi ʻi he ngaahi tohi lea faka-ʻAlepeá.²¹ Naʻe talaange ki he palōfesá neongo ne tokoni ʻene fakakaukau fakapotó ʻi hono fatongia fakangāué, ka ʻoku kei mahuʻinga pē ke maʻu ha fakamoʻoni fakalaumālie. Naʻá ne maʻu ha fakamoʻoni fakalaumālie ʻi he akó mo e lotú peá ne papitaiso. Ko ia, ko e meʻa ko ia ne fakakata ʻaki ʻe ha tokotaha fakakata ʻiloá, ne ʻilo ia ʻe ha tokotaha poto ko ha fakamoʻoni mahino ki hono moʻoni ʻo e Tohi ʻa Molomoná, ʻa ia ne fakamoʻoniʻi kiate ia ʻe he Laumālié.

ʻOku fie maʻu ʻe he tokāteline tefito ʻo e tauʻatāina ke filí ke fakatefito ʻi he tuí ʻetau fakamoʻoni ki he ongoongolelei kuo toe fakafoki maí kae ʻikai ko e ngaahi fakamoʻoni mei tuʻá pe fakasaienisí. He ʻikai ʻaonga pe hoko ha tupulaki fakalaumālie ʻi haʻatau tokanga ki he ngaahi meʻa ko ia kuo teʻeki fakahā kakato maí, hangē ko e ʻaloʻi ne fai ʻe he taupoʻoú, mo e Toetuʻu ʻa e Fakamoʻuí pe ko e founga totonu ne liliu ʻaki ʻe Siosefa Sāmita ʻetau folofolá. Ko e ngaahi meʻa ʻeni ia ʻoku fekauʻaki mo e tuí. Ko hono aofangatukú, ʻoku maʻu e talí ʻi he faleʻi ʻa Molonaí ke tau lau, fakalaulauloto pea kole ki he ʻOtuá ʻi he loto fakamātoato, mo e loto moʻoni, ke fakahā mai ʻa hono moʻoní ʻi he mālohi ʻo e Laumālie Māʻoniʻoní.²² Tānaki atu ki aí, ko e taimi ʻoku tau fakatō ai ki heʻetau moʻuí ʻa e ngaahi meʻa fakafolofola mahuʻingá pea tau moʻui ʻaki e ongoongoleleí, ʻoku tāpuakiʻi kitautolu ʻe he Laumālié pea tau aʻusia ʻa ʻEne leleí mo e ongoʻi nēkeneká, fiefiá kae tautautefito ki he nongá.²³

ʻOku mahino ko e faikehekehe ko ia ʻo kinautolu ʻoku moʻui ʻo fakatatau mo e tuí pea mo kinautolu ʻoku ʻikaí, ko hono ako fakamātoato ko ia ʻo e folofolá. Naʻe ongo kiate au he ngaahi taʻu kuo hilí hono hanga ʻe he palōfita ʻofeina ko Sipenisā W. Kimipoló ʻo fakamamafaʻi ʻa e fie maʻu ko ia ke tau lau mo ako e folofolá. Naʻá ne pehē: “Kuó u fakatokangaʻi ko e taimi ʻoku ʻikai fai fakamātoatoʻi ai ʻeku fetuʻutaki mo e ʻOtuá pea hangē ʻoku ʻikai fanongo pe ongo mai ha leʻo mei he langí, ʻoku ou fuʻu mamaʻo fau meiate Ia. Ka ʻo kapau te u fakaʻutumauku ʻi he folofolá, ʻokú ma vāofi ange ai pea foki mai mo hoku tuʻunga fakalaumālié.”²⁴

Fakatauange ʻoku tau lau maʻu pē mo ʻetau fānaú ʻa e Tohi ʻa Molomoná. Kuó u ʻosi talanoa mo ʻeku fānaú ki he meʻá ni. Te u vahevahe mo kimoutolu ha ongo meʻa kuo nau fakatokangaʻi. ʻUluakí, ko e kī ki aí ke lau fakafāmili e folofolá he ʻaho kotoa pē. Ne fakamatalaʻi ʻe hoku ʻōfefiné ʻi ha founga ngali fakakata ʻa ʻenau feinga pongipongia mo ʻene fānau toʻu tupú ke lau maʻu pē ʻa e folofolá. Naʻá ne ʻā pongipongia mo hono husepānití ʻo feinga atu he hahaú ke piki ki he ʻā ukamea honau sitepú ke na aʻu ki he feituʻu ʻoku fakataha ki ai hona fāmilí ke nau lau e folofola ʻa e ʻOtuá. Ko e loto vilitakí ʻa e tali ki aí, pea ʻoku tokoni ke te poto he tukuhuá. ʻOku fie maʻu ha tokoni lahi mei he mēmipa kotoa ʻo e fāmilí, ʻi he ʻaho kotoa, ka ʻoku mahuʻinga fau hono olá. ʻOku ikunaʻi ʻe he vilitakí ʻa e fanga kiʻi tūkiaʻanga fakataimí.

Ko hono uá, ko e founga lau folofola ʻoku fakaʻaongaʻi ʻe homa foha siʻisiʻi tahá mo hono uaifí mo hona fāmili kei īkí. ʻOku teʻeki ai lava ke laukonga ha toko ua ʻo ʻena fānau ʻe toko faá. ʻOkú na fakaʻilonga ʻaki hona ʻuluʻulutuhú ki he kiʻi tamasiʻi taʻu nimá ka ne lava ʻo fai ha tali mo kau kakato mai ki he lau folofola ʻa e fāmilí. Ko e fakaʻilonga ʻo e foʻi tuhu ʻe tahá ke ne angimui ki hono lau ʻo e, “Pea naʻe hoko ʻo pehē,” ʻi he taimi kotoa ʻoku ʻasi ai ʻi he Tohi ʻa Molomoná. Kuó u pehē ʻoku ou saiʻia ʻi he ʻasi tuʻo lahi ʻa e kupuʻi lea ko iá. Ke ʻilo ʻe he ngaahi fāmili kei taʻu siʻí, ko e fakaʻilonga ʻo e foʻi tuhu ʻe uá, ko e “Pea ko ia ʻoku hā mai;” ko e foʻi tuhu ʻe 3, 4, mo e 5 ne fili ia ʻe he ongomātuʻá tuʻunga ʻi he ngaahi lea ʻoku ʻi he vahe ko ia ʻoku nau laú.

ʻOku tau ʻilo ʻoku ʻikai haohaoa maʻu pē e ako folofola fakafāmilí mo e efiafi fakafāmili ʻi ʻapí. ʻOua muʻa naʻá ke loto siʻi neongo e ngaahi faingataʻa ʻokú ke fehangahangai mo iá.

Kātaki ʻo maʻu e mahino ko hono maʻu ko ia ʻa e tui ki he ʻEiki ko Sīsū Kalaisí mo hono tauhi ʻEne ngaahi fekaú ʻoku hoko pea ʻe hoko maʻu pē kinautolu ko e sivi mahuʻinga taha ʻo e moʻui fakamatelié. Kae mahulu hake aí, kuo pau ke tau takitaha ʻilo ko e taimi ʻoku ʻikai ke tau maʻu ai e tuí, he ʻikai leva ke tau maʻu e Laumālié. Hangē ko ia ne akoʻi mai ʻe he palōfita ko Nīfaí, “Pea naʻe lea ia kiate kimoua . . . ; pea kuó ne lea atu kiate kimoua ʻi he kihiʻi leʻo-siʻi, ka naʻe ʻikai te mo lava ʻo ongoʻi, ʻo ʻikai ai ke mo ongoʻi ʻa ʻene ngaahi leá.” 25

ʻOku mahino ʻa ʻetau tokāteliné; ke tau maʻu ha loto hangamālie mo fiefia. ʻOku tau fakamamafaʻi ʻa ʻetau tuí, kae ʻikai ko e ngaahi meʻa ʻoku tau manavahē ki aí. ʻOku tau fiefia ʻi he fakapapau mai ko ia ʻa e ʻEikí te Ne ʻi hotau tafaʻakí pea tataki mo fakahinohinoʻi kitautolú.²⁶ ʻOku fakamoʻoniʻi ʻe he Laumālie Māʻoniʻoní ki hotau lotó ʻoku ʻi ai haʻatau Tamai Hēvani ʻofa, pea ʻe fakahoko ʻa ʻEne palani angaʻofa ki hotau huhuʻí ʻi he tapa kotoa pē tuʻunga ʻi he feilaulau fakalelei ʻa Sīsū Kalaisí.

Hangē ko e faʻu ʻa Naomi W. Lanitolo, ko e punake ʻo e “Fānau Au ʻa e ʻOtuá,” naʻá ne tohi ʻo pehē, “Hono Laumālié ke tataki; [fakapapauʻi mai Heʻene ʻofá ʻoku mavahe atu e ilifiá ʻi he tui mateakí].”²⁷

Ko ia ai, ko e fē pē ʻa e hala fakaākonga ʻoku tau ʻi ai he mata-meʻa-hā-mai ʻa Līhaí, tuku muʻa ke tau tukupā ke fakaake ʻiate kitautolu mo hotau fāmilí ha holi lahi ange ke maʻu e meʻaʻofa laulōtaha ʻa e Fakamoʻuí ko e moʻui taʻengatá. ʻOku ou lotua ʻe lava ke tau moʻui ʻo fakatatau mo e tuí. ʻOku ou fakamoʻoni ki he fakalangi ʻo Sīsū Kalaisí pea mo e moʻoni ʻo ʻEne Fakaleleí, ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Vakai, Tokāteline mo e Ngaahi Fuakava 1:30.

2.

Jonathan Sacks, “Has Europe Lost Its Soul?” (lea naʻe fai ʻi he ʻaho 12 ʻo Tīsema 2011, ʻi he Pontifical Gregorian University), chiefrabbi.org/ReadArtical.aspx?id=1843.

3.

Vakai, 1 Nīfai 8.

4.

Vakai, 1 Nīfai 8:27; 11:35.

5.

Vakai, 1 Nīfai 8:23; 12:17.

6.

1 Nīfai 8:28.

7.

Vakai, 1 Nīfai 8:12.

8.

Ko e fakahinohino ʻa e Fakamoʻuí ke kumi ʻa e sipi heé; vakai, Mātiu 18:12–14.

9.

Vakai, Sione 5:22; vakai foki, Mātiu 7:1–2.

10.

Thomas S. Monson, “Ke ke Maʻu ha Lototoʻa,” Liahona, Mē 2009, 124.

11.

1 Nīfai 8:12.

12.

Tohi Tuʻutuʻuni Fika 2: Ko Hono Puleʻi ʻo e Siasí (2010), 1.1.1.

13.

1 Nīfai 8:12.

14.

Vakai, Dallin H. Oaks, “Sins and Mistakes,” Ensign, Oct. 1996, 62. Naʻe akoʻi mai ʻe ʻEletā ʻOakesi ʻa e fakakaukaú ni ʻi he taimi ne hoko ai ko e palesiteni ʻo e ʻUnivēsiti Pilikihami ʻIongí ʻi he taʻu 1980 nai.

15.

Vakai, Tokāteline mo e Ngaahi Fuakava 1:25–27.

16.

Vakai, Marva Jeanne Kimball Pedersen, Vaughn Roberts Kimball, A Memorial 1995). Ne vaʻinga ʻakapulu ʻa Vooni maʻá e ʻUnivēsiti Pilikihami ʻIongí ko ha kuatapeeki (quarterback) ʻi he faʻahitaʻu fakatōlau ʻo e taʻu 1941. Hili e ʻaho ne ʻohofi ai e Taulanga Mataʻitofé ʻi he ʻaho 8 ʻo Tīsema 1941, naʻá ne kau atu ki he Tautahi ʻa e ʻIunaiteti Siteití. Naʻá ne mālōlō ʻi he ʻaho 11 ʻo Mē 1945, ʻi hono laku pomuʻi ʻo e USS Bunker Hill pea naʻe siʻi tanu ai pē ʻi tahi.

17.

Vakai, Sione 5:39.

18.

Vakai, Ezra Taft Benson, “Ko e Tohi ʻa Molomoná—Ko e Makatuʻuloto ʻo ʻEtau Tui Fakalotú,” Ensign, Nov. 1986, 4; pe Liahona, ʻOkatopa 2011, 5.2.

19.

Mark Twain, Roughing It (1891), 127–28. ʻOku ʻoange ki he toʻu tangata foʻou kotoa pē ʻa e ngaahi lea ʻa Twain ʻo hangē ha ʻilo mahuʻinga foʻoú. ʻOku ʻikai lahi ha fakamatala ki he ʻikai tali ʻe Mark Twain ʻa e tui faka-Kalisitiané mo e lotú fakalūkufua.

20.

Vakai, 1 Nīfai 1:2.

21.

Ne u feʻiloaki mo Dr. Ebeid Sarofim ʻi Lonitoni ʻi hono akoʻi ia ʻe he ongo ʻeletaá. Vakai foki N. Eldon Tanner, ʻi he Conference Report, Apr. 1962, 53. Kuo fakatokangaʻi ʻe he kau ako tokolahi ʻi he ngaahi tohi fakakuonga muʻa ʻi he lea faka-ʻAlepea mo e faka-ʻIsipité ʻa hono toutou fakaʻaongaʻi e kupuʻi lea fakafehokotaki ko ia ko e “Pea naʻe hoko ʻo pehē” ʻi he kamataʻanga ʻo e ngaahi sētesí; vakai, Hugh Nibley, Since Cumorah, 2nd ed. (1988), 150.

22.

Vakai, Molonai 10:3–4; ʻoku siʻi ha kau fakaanga kuo nau ʻahiʻahiʻi ʻeni ʻi he loto fakamātoato.

23.

Vakai, Tokāteline mo e Ngaahi Fuakava 59:23.

24.

Ngaahi Akonaki ʻa e Kau Palesiteni ʻo e Siasí: Sipenisā W. Kimipolo (2006), 82.

25.

1 Nīfai 17:45; vakai foki, Ezra Taft Benson, “Seek the Spirit of the Lord,” Tambuli, Sept. 1988, 45: “Ko e taimi lahi ʻoku tau faʻa fanongo ki he folofola ʻa e ʻEikí ʻo hangē ha ongó. Kapau te tau loto fakatōkilalo pea ongoʻingofua, ʻe ueʻi kitautolu ʻe he ʻEikí ʻo fakafou ʻi he ngaahi meʻa ʻoku tau ongoʻí.”

26.

Tokāteline mo e Ngaahi Fuakava 68:6.

27.

“Ko e Tui Mateakí,” Ngaahi Himí, fika 62.

Founga Hono Maʻu ʻo e Fakahā mo e Tataki Fakalaumālie ki Hoʻo Moʻui Fakatāutahá

Fai ʻe ʻEletā Richard G. Scott

ʻO e Kōlomu ʻo e Kau ʻAposetolo ʻe Toko Hongofulu Mā Uá

Ko e hā ʻoku finangalo ai e ʻEikí ke tau lotu mo kole ange kiate Iá? Koeʻuhí he ko e founga ia ʻoku maʻu ai e fakahaá.

ʻOku hanga ʻe he tokotaha kotoa pē ʻoku tuʻu atu mei he tuʻunga malangá ni ke ʻoatu ha pōpoakí, ʻo ongoʻi e ivi mo e poupou ʻa e kāingalotu ʻi he māmaní. ʻOku ou fakamālō ko e lava ke u maʻu ʻa e poupou tatau ko iá mei ha hoa ʻofeina ʻoku ʻi he tafaʻaki ʻe taha ʻo e veilí. Mālō Sini.

ʻOku fakahoko mai ʻe he Laumālie Māʻoniʻoní ha fakamatala mahuʻinga ʻoku fie maʻu ki hono tataki ʻetau fononga fakamatelié. ʻI hono fakapapauʻi mo mahino pea mahuʻinga e fakamatalá, ʻoku taau ke ui ia ko e fakahā. Kapau ko ha ngaahi ueʻi ʻoku hokohoko pea faʻa tataki kitautolu mei he sitepu ki ha sitepu pea ki ha taumuʻa mahuʻinga, pea hangē ko e taumuʻa ʻeku leá, ko e ueʻi fakalaumālié ia.

Ko ha sīpinga ʻo e fakahaá ʻa e fakahinohino ne maʻu ʻe Palesiteni Sipenisā W. Kimipolo hili haʻane toutou lotu ʻi ha taimi lahi ki he ʻEikí ʻo kau ki hono foaki ʻo e lakanga fakataulaʻeikí ki he houʻeiki tangata moʻui taau kotoa pē ʻo e Siasí ʻi he taimi, ko ha kakai tangata pē ʻe niʻihi ne nau maʻu iá.

Ko ha toe sīpinga ʻo e fakahaá ʻa e fakahinohino ko ia naʻe fai kia Palesiteni Siosefa F. Sāmitá: “ʻOku ou tui ʻoku tau ngāue pea nofo ʻi he ʻao ʻo e kau talafekau fakalangi mo e ngaahi sino fakalangi. ʻOku ʻikai ke tau mavahe meiate kinautolu. . . . ʻOku tau vāofi mo hotau kāingá, ʻetau ngaahi kui, . . . kuo muʻomuʻa atu ki he maama tataliʻanga ʻo e ngaahi laumālié. He ʻikai lava ke fakangaloki kinautolu; ʻoku ʻikai tuku ʻetau ʻofa kiate kinautolú; he ʻoku tau tukulotoʻi ʻetau ʻofá mo e manatu kiate kinautolú, ko ia ʻoku haʻu fakatahaʻi kitautolu mo kinautolu ʻaki ha haʻi he ʻikai lava ke toe veteki. . . . Kapau ko e anga ʻeni hotau tuʻunga fakataimí, ʻo ʻātakaiʻi ʻaki hotau ngaahi vaivai fakamatelié, . . . ʻikai ʻoku toe fakapapauʻi ange . . . ʻa e tui ko kinautolu ne faivelenga ka kuo pekiá . . . ʻoku lava ke nau vakai lelei mai kiate kitautolu ʻo lelei ange ia heʻetau vakai kiate kinautolú; ʻoku nau ʻiloʻi lelei ange kitautolu ʻi heʻetau ʻiloʻi. . . . ʻOku tau nofo ʻi honau lotolotongá, ʻoku nau mamata mai kiate kitautolu, ʻoku nau hohaʻa mai ki heʻetau leleí, pea ʻoku nau ʻofa lahi ange ʻiate kitautolu ʻi ha toe taimi kimuʻa. ʻOku nau mamata mai he taimí ni ki he ngaahi faingataʻa te tau fepaki mo iá; . . . ʻoku lahi ange ia he meʻa ʻoku tau ongoʻi ʻo kau kiate kitautolú.”¹

ʻOku lava ke fakamālohia ʻetau fetuʻutaki mo e kakai ne tau maheni mo ʻofa ai ka kuo nau pekiá. ʻOku fai ia ʻi heʻetau vilitaki ke hokohoko atu hono fai e meʻa ʻoku totonú. ʻE lava ke tau fakamālohia ʻetau fetuʻutaki mo e niʻihi ʻoku tau ʻofa ai ka kuo pekiá ʻaki ʻetau ʻiloʻi ʻoku fakataimi pē ʻa e māvaé ka ʻoku taʻengata e ngaahi fuakava ne fai ʻi he temipalé. ʻOku fakapapauʻi ʻe he talangofua maʻu pē ki he ngaahi fuakavá ʻa e taʻengata ʻo hono ngaahi talaʻofá.

Ne u maʻu ha fakahā mahino ʻaupito ʻi heʻeku moʻuí he taimi ne ueʻi mālohi ai au ʻe he Laumālié ke u kole kia Sini Uatekini ke ma sila ʻi he temipalé.

Ko e taha e ngaahi lēsoni mahuʻinga ʻoku fie maʻu ke tau akó, ko hono ako ko ia ke fehuʻí. Ko e hā ʻoku finangalo ai e ʻEikí ke tau lotu mo kole ange kiate Iá? Koeʻuhí he ko e founga ia ʻoku maʻu ai e fakahaá.

ʻI he taimi ʻoku ou fehangahangai ai mo ha meʻa ʻoku fuʻu faingataʻa, ko e founga ʻeni ʻoku ou fai ke lava ʻo ʻilo ai e meʻa ke faí. ʻOku ou ʻaukai. ʻOku ou lotu ke ʻilo mo mahino e folofola ʻe lava ke tokoní. ʻOku ou toutou fakahoko pē e founga ko iá. ʻOku ou kamata lau ha potu folofola; pea fakalaulauloto ki he ʻuhinga ʻo e vēsí pea lotua ha tataki fakalaumālie. ʻOku ou fakalaulauloto mo lotua ke ʻiloʻi pe naʻe mahino kotoa e meʻa ne finangalo ʻa e ʻEikí ke u faí. ʻOku faʻa lahi e ngaahi ueʻi ʻoku ou maʻú pea toe mahino ange e tokāteliné. Kuó u ʻilo ko ha founga lelei ia ki hono ako e folofolá.

ʻOku ʻi ai ha ngaahi tefitoʻi moʻoni fakapotopoto ʻokú ne tokoni ki hono maʻu e fakahaá. ʻUluakí, ʻe hanga ʻe heʻetau tukulolo ko ia ki he ngaahi ongo fakaeloto hangē ko e ʻitá, lotomamahí pe tuli tonuhiá ʻo tuli e Laumālie Māʻoniʻoní. Kuo pau ke taʻofi e faʻahinga ongo peheé, he ʻe faingataʻa ke tau maʻu ai e fakahaá.

Ko e tefitoʻi moʻoni ʻe tahá, ke tokangaʻi e tukuhuá pe fakakatá. ʻOku hanga ʻe he kata leʻolahí ʻo fakaʻitaʻi e Laumālié. ʻOku tokoni ʻa e poto he tukuhua leleí ki hono maʻu ʻo e fakahaá; kae ʻikai ko e kata leʻolahí. ʻOku hanga ʻe he poto he tukuhuá ʻo toʻo atu e ngaahi mafasia ʻo e moʻuí.

Ko e fili ʻe taha ʻo e maʻu fakahaá ko e talanoa leʻolahí pe fakalahí. ʻOku tokoni e lea leʻo siʻi mo leleí ki he maʻu fakahaá.

Ko e meʻa ʻe taha ʻokú ne tākiekina e fetuʻutaki fakalaumālié ko e moʻui leleí. ʻOku tupulaki ʻetau malava ke maʻu pea mahino e fakahaá mei heʻetau fakamālohisinó, maʻu ha mohe feʻunga pea mo e founga kai ʻoku leleí. Te tau lava ʻo moʻui ʻo aʻu ki he taimi kuo tuku maí; neongo iá, ʻe lava ʻo fakaleleiʻi e tuʻunga ʻo ʻetau faifatongiá mo ʻetau moʻui leleí ʻi heʻetau fai ha ngaahi fili fakapotopoto mo lelei.

ʻOku mahuʻinga ke ʻoua naʻa hanga ʻe heʻetau ngaahi ngāué ʻo tohoakiʻi ʻetau tokangá mei he fakafanongo ki he Laumālié.

ʻE lava foki ke hoko mai ʻa e fakahaá ʻi ha misi, ʻi he taimi ʻoku ʻikai faʻa fakatokangaʻi ai ia ʻi hoʻo ʻā haké. Kapau te ke feinga he taimi pē ko iá ke hiki kotoa ia, te ke lava ke hiki ha meʻa lahi, he ka ʻikai ʻe mole vave pē ia. ʻOku faʻa kau e fetuʻutaki fakalaumālie ʻi he poʻulí hono ongoʻi toputapu ki he meʻa ne hokó. ʻOku fakaʻaongaʻi ʻe he ʻEikí ha niʻihi ʻoku tau fakaʻapaʻapaʻi lahi ke nau akoʻi mai e moʻoní ʻi ha misi koeʻuhí ʻoku tau falala kiate kinautolu mo fanongo ki heʻenau faleʻí. Ko e ʻEikí Ia ʻokú ne fai mai e akó ʻo fakafou ʻi he Laumālie Māʻoniʻoní. Neongo iá, te Ne ʻai ke faingofua ha misi ke lava ʻo mahino pea ongo ki hotau lotó ʻaki hono akonakiʻi kitautolu ʻo fou ʻi ha taha ʻoku tau ʻofa ai mo fakaʻapaʻapaʻi.

ʻE lava ʻe he ʻEikí ke fakamanatu mai ha meʻa pē ne hoko kiate kitautolu, kapau ʻoku fakataumuʻa ia ki Heʻene ngāué. ʻOku ʻikai totonu ke taʻofi ʻe he fakakaukaú ni ʻetau vilitaki ke hiki e ngaahi ueʻi ʻa e Laumālié. ʻOku toe lelei ange founga ki hono fakamanatuʻi e tataki fakalaumālié, ʻi heʻetau hiki fakalelei kinautolú. ʻOku mahino ki he ʻOtuá ʻoku toputapu kiate kitautolu ʻEne ngaahi fetuʻutakí ʻi heʻetau hiki fakalelei e ngaahi ueʻi fakalaumālié. ʻOku totonu ke maluʻi ke ʻoua ʻe mole pe uesia ʻe ha niʻihi kehe e meʻa ne hiki ʻo kau ki he fakahinohino ʻa e Laumālié.

ʻOku ʻomi ʻe he folofolá ha fakapapau fakaʻofoʻofa ki he founga ʻoku hanga ai ʻe hono moʻuiʻaki maʻu pē ʻo e moʻoní ʻo fakaava mai e matapā ki he ueʻi fakalaumālié mo hono ʻiloʻi e meʻa ke faí pea mo e feituʻu ʻoku fie maʻu ke maʻu ai ha ivi fakatāutaha ʻoku fakaupulaki ʻe ha mālohi fakalangí. ʻOku tala mai ʻe he folofolá e founga ʻe lava ʻo ikunaʻi ai e faingataʻá, veiveiuá, mo e ngaahi faingataʻa kuo ngali taulōfuʻú pea fakamālohia kitautolu ʻe he ʻEikí ʻi he taimi ʻo e faingataʻá. ʻE hoko mai ha fakamoʻoni nonga mei he Laumālie Māʻoniʻoní ʻoku moʻoni ʻenau ngaahi aʻusiá, ʻi hoʻo fakalaulauloto atu ki he ngaahi sīpinga ko ʻená. Te ke ʻilo ʻe lava ke ke maʻu e tokoni tatau pē.

Kuó u mātā ha niʻihi fakafoʻituitui ʻoku nau fehangahangai mo ha ngaahi faingataʻa ʻoku mahulu ange he meʻa kuo nau aʻusiá, ka ʻoku nau ʻilo e meʻa ke faí koeʻuhí ko ʻenau falala ki he ʻEikí mo ʻiloʻi te Ne tataki kinautolu ke maʻu ha tali ne fuʻu vivili hono fie maʻú.

Kuo folofola ʻa e ʻEikí: “Pea ʻe ʻakoʻi ʻa kimoutolu mei ʻolunga. Fakamāʻoniʻoniʻi ʻa kimoutolu, pea ʻe fakakoloaʻiaʻi ʻa kimoutolu ʻaki ʻa e mālohi, koeʻuhí ke mou foaki atu ʻo hangē ko ia kuó u leaʻakí.”² ʻE ngali fakapuputuʻu e ʻasi ʻa e lea ko e fakamāʻoniʻoniʻi ʻa kimoutolú. Ne fakamatalaʻi ʻe Palesiteni Hāloti B. Lī ʻo pehē, “Te ke lava ke fetongi e ngaahi foʻi lea ko iá ʻaki e kupuʻi lea ko e, ‘Tauhi ʻeku ngaahi fekaú.’” Mahalo ʻe mahino lelei ange ʻa e faleʻí ʻi hono lau peheé.³

Kuo pau ke maʻa fakaeʻatamai mo fakaesino ha taha kae lava ke ueʻi fakalaumālie ia ʻe he ʻEikí. ʻOku ʻuhinga ia kuo pau ke maʻa e taumuʻa ʻa e tokotaha ko iá. ʻOku falala ʻa e ʻEikí ki ha taha ʻoku talangofua ki Heʻene ngaahi fekaú; pea maʻu ʻEne ueʻi fakalaumālié ʻo ʻilo e meʻa ke faí pea mo e mālohi fakalangí ʻo ka fie maʻu mo malava ʻo fai ia.

Ke tupulaki ʻo mālohi mo lahi ange hono maʻu e laumālié, kuo pau ke tō ia ʻi ha ʻātakai ʻoku māʻoniʻoni. ʻOku hangē e laukaú, hikisiá mo e kākaá ko ha potu makamaka he ʻikai ke teitei maʻu ai ha fua fakalaumālie.

Ko e loto fakatōkilaló ko ha kelekele lelei ia ʻe fua mai ʻaki e ueʻi fakalaumālié ke ʻiloʻi e meʻa ke faí. ʻOkú ne ʻoange ha faingamālie ki he ivi fakalangí ke fai e meʻa kuo pau ke faí. He ʻikai feʻunga ke akoʻi ha taha ʻe he Laumālié kapau ʻoku makatuʻunga ʻene fai ha meʻá ʻi ha holi ki he lāngilangí pe ongoongoá. He ʻikai ke ueʻi fakalāumālie pe tataki mālohi ʻe he Laumālié ia ha taha hīkisia, pe tuku ʻene ke hanga ʻe hono lotó ʻo tataki ʻene filí, pe fakaʻatā ha tākiekina pe vilitaki ʻa ha taha kehe ke ne puleʻi e meʻa te ne faí.

ʻI heʻetau hoko ko ia ko ha meʻangāue maʻá e niʻihi kehé, ʻoku faingofua ange leva ʻetau maʻu e tataki fakalaumālié, ʻo laka ange ia ʻi he taimi ʻoku tau nofo pē ʻo fakakaukauʻi kitautolú. ʻE lava ke fakalahi mai ʻe he ʻEikí ha ngaahi fakahinohino ʻe kau lelei kiate kitautolu, lolotonga ʻetau tokoniʻi e niʻihi kehé.

Ne ʻikai tuku mai kitautolu ʻe heʻetau Tamai Hēvaní ki he māmaní ke tau taʻe lavaʻi ha meʻa, ka ke tau ikuna kāfakafa. ʻOku ngali faingataʻa ʻeni, ka ko e ʻuhinga ia ʻoku faʻa faingataʻa ai he taimi ʻe niʻihi ke fakatokangaʻi e tali ki ha lotú. ʻOku ʻi ai ha niʻihi ʻoku nau feinga taʻefakapotopoto ke nau moʻui ʻo fakatatau mo ʻenau taukeí pe aʻusiá pe meʻa te nau lavá. ʻOku fakapotopoto ange ke tau fekumi ʻi he faʻa lotu mo e tataki fakalangi, ke tau ʻiloʻi e meʻa ke faí. ʻOku fakapapauʻi mai ʻe heʻetau talangofuá he taimi ko ia ʻe fie maʻu aí, te tau lava ʻo taau ke maʻu e mālohi fakalangi ke fakahoko ʻaki ha taumuʻa kuo fokotuʻu ʻi ha tataki fakalaumālie.

Hangē ko ha tokolahi ʻo kitautolu, naʻe ʻikai ke fakatokangaʻi ʻe ʻŌliva Kautele e fakamoʻoni kuo ʻosi tali mai ʻe he ʻEikí e ngaahi lotú. Ne ʻomi ʻe Siosefa Sāmita e fakahā ko ʻení ke fakaʻā ai e mata ʻo ʻŌlivá pea mo kitautolu:

“ʻOkú ke monūʻia koe koeʻuhí ko e meʻa kuó ke faí; he kuó ke fehuʻi kiate au, pea vakai, ko e taimi kotoa pē naʻá ke fehuʻi aí naʻá ke maʻu ʻa e fakahinohino mei hoku Laumālié. Ka ne ʻikai ke pehē, ʻe ʻikai te ke aʻu mai ki he feituʻu ʻokú ke ʻi ai he taimi ní.

“Vakai, ʻokú ke ʻilo naʻá ke fehuʻi kiate au pea naʻá ku fakamaama ho ʻatamaí; pea ko ʻeni ʻoku ou tala ʻa e ngaahi meʻá ni koeʻuhí ke ke ʻiloʻi kuo fakamaama koe ʻe he Laumālie ʻo e moʻoní.”⁴

Kapau ʻokú ke ongoʻi kuo teʻeki ke tali atu ʻe he ʻOtuá hoʻo lotú, fakalaulauloto ki he ngaahi potu folofolá ni—peá ke fekumi fakalelei ki ha fakamoʻoni ʻi hoʻo moʻuí mahalo kuó Ne ʻosi ʻoatu e talí.

ʻOku hanga ʻe ha meʻa ʻe ua ʻo tala pe ko e ongo mo e ueʻi ia mei he ʻOtuá pe ʻikai, ʻa ia ko hono maʻu ha ongoʻi nonga ʻi ho lotó pea mo ha ongoʻi fakavaivai mo māfana.ʻI hoʻo muimui ki he ngaahi tefitoʻi moʻoni kuó u fakamatala ki aí, te ke mateuteu ai ke ʻiloʻi e fakahaá ʻi he ngaahi taimi mahuʻinga ʻo hoʻo moʻuí.

Ko e ofi ange ko ia hoʻo muimuiʻi e tataki fakalangí, ko e lahi ange ia hoʻo fiefia ʻi he moʻuí ni mo ʻitānití, pea fakalahi atu ki aí ʻe toe lahi ange hoʻo fakalakalaká mo e faingamālie ke tokoní. ʻOku ʻikai ke mahino kakato kiate au hono foungá, ka ʻoku ʻikai ke toʻo ʻe he founga ko iá hoʻo tauʻatāina ke filí. Te ke lava ʻo fai e ngaahi fili ʻokú ke fakapapauʻi ke faí. Ka ke manatuʻi ʻoku hanga ʻe he fili ke fai ʻa e meʻa ʻoku totonú, ʻo ʻomi ha ʻatamai nonga mo ha fiefia.

Kapau ʻe fehalaaki hoʻo filí, ʻoku ʻi ai ha founga ke fakaleleiʻi ai ʻa ia ko e fakatomalá. ʻI he taimi ʻoku fakakakato ai ʻene ngaahi fie maʻú, ʻoku hanga leva ʻe he Fakalelei ʻa Sīsū Kalaisi ko hotau Fakamoʻuí, ʻo fakatauʻatāinaʻi kitautolu mei he tuʻutuʻuni ʻa e fakamaau totonú ki he fehalaaki naʻe faí. ʻOku fakaofo ʻene faingofuá pea taʻe hano tatau hono fakaʻofoʻofá. ʻE ueʻi maʻu pē koe ke ke ʻiloʻi e meʻa ke faí, ʻi he hokohoko atu hoʻo moʻui māʻoniʻoní. ʻOku ʻi ai e taimi ʻe niʻihi ʻe fie maʻu ha ngāue mo ha falala lahi meiate koe, ka ke ʻilo e meʻa ke faí. Neongo iá ʻe ueʻi koe ke ʻiloʻi e meʻa ke faí ʻi hoʻo fakakakato e ngaahi fie maʻu kae toki maʻu ha tataki fakalangi pehē ʻi hoʻo moʻuí, hangē ko e talangofua ki he ngaahi fekau ʻa e ʻEikí, falala ki Heʻene palani fakalangi ʻo e fiefiá, pea fakaʻehiʻehi mei hano fai ha faʻahinga meʻa ʻe fepaki mo ʻEne palani fakalangí.

ʻOku ʻikai ko ha meʻa laulaunoa pē ʻa e fetuʻutaki mo ʻetau Tamai Hēvaní. Ko ha faingamālie toputapu ia. ʻOku fakatefito ia ʻi he ngaahi tefitoʻi moʻoni taʻengata mo taʻe feliliuaki. ʻOku tau maʻu tokoni mei heʻetau Tamai Hēvaní ko e tali mai ia ʻo ʻetau tuí, talangofuá, mo hono fakaʻaongaʻi totonu ʻetau tauʻatāina ke filí.

Fakatauange ʻe tataki koe ʻe he ʻEikí ke mahino peá ke fakaʻaongaʻi e ngaahi tefitoʻi moʻoni ʻe tākiekina ai koe ke maʻu ha fakahā fakatāutaha mo ha ueʻi fakalaumālié, ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Joseph F. Smith, ʻi he Conference Report, Apr. 1916, 2–3; vakai foki, Gospel Doctrine, 5th ed. (1939), 430–31.

2.

Tokāteline mo e Ngaahi Fuakava 43:16.

3.

Vakai, Ngaahi Akonaki ʻa e Kau Palesiteni ʻo e Siasí: Hāloti B. Lī (2000), 40.

4.

Tokāteline mo e Ngaahi Fuakava 6:14–15.

31 MĀʻASI 2012

Fakataha Lakanga Fakataulaʻeikí

Ko e Ngaahi Mālohi ʻo e Langí
ʻEletā David A. Bednar

Ko e Fakahaofí ʻi he Tupulaki Moʻoní
Pīsope Richard C. Edgley

Lakanga Taulaʻeiki Faka-ʻĒloné: Tuʻu Hake ʻo Fakaʻaongaʻi e Mālohi ʻo e ʻOtuá
Adrián Ochoa

Ko e ʻUhinga ʻo e Tokoni ʻi he Lakanga Fakataulaʻeikí
Palesiteni Dieter F. Uchtdorf

Ngaahi Fāmili Kuo Fakafuakavaʻí
Palesiteni Henry B. Eyring

Loto Vēkeveke pea Taau ke Ngāue
Palesiteni Thomas S. Monson

Ko e Ngaahi Mālohi ʻo e Langí

Fai ʻe ʻEletā David A. Bednar

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻOku fakatou fie maʻu ʻe he kau maʻu lakanga fakataulaʻeiki talavou mo matuʻotuʻá ʻa e mafaí mo e mālohí—ʻa ia ko e ngofua pea mo e ivi fakalaumālie ia ʻoku fie maʻu ke fakafofongaʻi ai e ʻOtuá ʻi he ngāue ʻo e fakamoʻuí.

Siʻoku ngaahi tokoua, ʻoku hounga kiate au ʻa e malava ke tau fakataha mai ko ha kulupu tokolahi ʻo e kau maʻu lakanga fakataulaʻeikí. ʻOku ou ʻofa mo tanganeʻia ʻi hoʻomou moʻui tāú mo e tākiekina lelei ʻoku mou fai ʻi he māmaní.

ʻOku ou fakaafeʻi atu e taha kotoa ‘o kimoutolu ke mou fakakaukau pe te mou tali fēfē ʻa e fehuʻi ko ʻeni naʻe fai ʻe Palesiteni Tēvita O. Makei ki he kāingalotu ʻo e Siasí he ngaahi taʻu lahi kuo hilí: “Kapau ʻe fehuʻi atu he taimí ni kiate koe ke ke fakamatalaʻi ʻi ha foʻi sētesi ʻe taha pe kupuʻi lea ʻa e meʻa mahuʻinga taha ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, ko e hā hoʻo talí?” (“The Mission of the Church and Its Members,” Improvement Era, Nov. 1956, 781).

Ko e tali naʻe fai ʻe Palesiteni Makei ki heʻene fehuʻí ko e “mafai fakalangi” ʻo e lakanga fakataulaʻeikí. ʻOku makehe e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní mei he ngaahi siasi kehe ʻoku nau tala ko honau mafaí ko e tukuʻau mai hono foakí mei ha taha ki ha taha ʻi he hisitōliá, pe ko e folofolá, pe ako fakalotú. ʻOku tau fakahā mahino naʻe foaki mai e lakanga fakataulaʻeikí ki he Palōfita ko Siosefa Sāmitá, ʻi he hilifaki fakahangatonu ʻo e nimá ʻe ha kau talafekau fakalangi.

ʻOku fakatefito ʻeku pōpoakí ki he lakanga fakataulaʻeiki fakalangi ko ʻení pea mo e ngaahi mālohi ʻo e langí. ʻOku ou lotua fakamātoato e tokoni ʻa e Laumālie ʻo e ʻEikí ke tau ako fakataha e ngaahi moʻoni mahuʻingá ni.

Mafai mo e Mālohi ʻo e Lakanga Fakataulaʻeikí

Ko e lakanga fakataulaʻeikí ko e mafai ia ʻo e ʻOtuá naʻe tuku mai ki he tangatá he māmaní ke ngāue ʻi he meʻa kotoa pē ki hono fakamoʻui e faʻahinga ʻo e tangatá, (vakai, Spencer W. Kimball, “The Example of Abraham,” Ensign, June 1975, 3). Ko e lakanga fakataulaʻeikí ʻa e founga ʻoku ngāue mai ai e ʻEikí ke fakahaofi e ngaahi laumālié. Ko e meʻa mahuʻinga ʻe taha ʻi he Siasi ʻo Sīsū Kalaisí, tatau pē he kuonga muʻá mo e ʻahó ni, ko Hono mafaí. He ʻikai lava ke ʻi ai ha Siasi moʻoni taʻe maʻu e mafai fakalangí.

ʻOku foaki e mafai ʻo e lakanga fakataulaʻeikí ki he kakai tangata hangē pē ko kitauá. ʻOku ʻikai ko e meʻa ne aʻusiá, taukeí, pe akó—ʻa e ngaahi meʻa ke fakanofo ai ha taha ki he lakanga fakataulaʻeikí—ka ko e moʻui tāú mo e loto fiemālie ke ngāué.

ʻOku hanga ʻe he tefito ʻo e tui hono nimá ʻo fakamatalaʻi e sīpinga ki hono maʻu e lakanga fakataulaʻeikí: “ʻOku mau tui kuo pau ke ui ha tangata ʻe he ʻOtuá, ʻi he kikite, pea ʻi he hilifaki ʻo e nima ʻe kinautolu ʻoku nau maʻu ʻa e mafaí, ke malanga ʻaki ʻa e Ongoongoleleí mo fakahoko hono ngaahi ouaú.” Ko ia ai, ʻoku maʻu ʻe ha tamasiʻi pe tangata ʻa e mafai ʻo e lakanga fakataulaʻeikí pea fakanofo ia ki ha lakanga pau, ʻe ha taha kuó ne maʻu e lakanga fakataulaʻeikí pea ʻosi fakamafaiʻi ʻe ha takimuʻa ʻokú ne maʻu e ngaahi kī totonu ʻo e lakanga fakataulaʻeikí.

ʻOku ʻi ai e ʻamanaki ʻe hanga ʻe ha taha ʻokú ne maʻu e lakanga fakataulaʻeikí ʻo fakaʻaongaʻi e mafai toputapú ni ʻo fakatatau mo e fakakaukau, finangalo mo e ngaahi taumuʻa māʻoniʻoni ʻa e ʻOtuá. ʻOku ʻikai ke siokita e lakanga fakataulaʻeikí. ʻOku fakaʻaongaʻi maʻu pē ʻa e lakanga fakataulaʻeikí ke tokoni, tāpuekina, mo fakamālohia e kakai kehé.

ʻOku maʻu e lakanga fakataulaʻeiki māʻolunga angé ʻi ha fuakava molumalu ʻo kau ai e tufakanga ke ngāue ʻaki e mafaí (vakai, T&F 68:8) pea mo e lakanga (vakai, T&F 107:99) kuo foaki atú. ʻI heʻetau maʻu e mafai toputapu ʻo e ʻOtuá, ʻoku tau hoko ai ko ha kau fakafofonga ke ngāue ʻo ʻikai tali pē ke toki fakakounaʻi ke ngāue (vakai, 2 Nīfai 2:26). ʻOku longomoʻui e lakanga fakataulaʻeikí kae ʻikai fakafiefiemālie pē.

Naʻe akonaki ʻa Palesiteni ‘Eselā Tafi Penisoni ʻo pehē:

“ʻOku ʻikai ke feʻunga pē hono maʻu e lakanga fakataulaʻeikí pea nofonoa ʻo tali ai ke toki ueʻi kitautolu ʻe ha taha ke tau ngāue. ʻOku fie maʻu ke tau longomoʻui mo femoʻuekina maʻu pē ʻi hono fai e ngāue ʻo e māʻoniʻoní ʻi he māmaní, ʻi he taimi ʻoku tau maʻu ai e lakanga fakataulaʻeikí, he ʻoku folofola ʻa e ʻEikí:

“‘. . . Ka ko ia ia ʻoku ʻikai te ne fai ha meʻa kae ʻoua ke toki fekauʻí, peá ne tali ʻa e fekaú ʻi he loto veiveiua peá ne tauhi ki ai ʻi he fakapikopikó, ʻoku malaʻia ia’ [T&F 58:29]” (So Shall Ye Reap [1960], 21).

Naʻe toe fakamamafaʻi mai ʻe Palesiteni Sipenisā W. Kimipolo ʻa e natula longomoʻui ʻo e lakanga fakataulaʻeikí: “ʻOku maumauʻi ʻe ha taha e fuakava ʻo e lakanga fakataulaʻeikí ʻi he taimi ʻokú ne maumauʻi ai e ngaahi fekaú—pea mo hono taʻe fakahoko hono ngaahi fatongiá. Pea ʻoku pehē pē, mo maumauʻi ʻe ha taha ʻa e fuakavá ko ʻene taʻe fai ha meʻá ” (Ko e Mana ʻo e Fakamolemolé [1969], 96).

ʻE tāpuekina kitautolu ʻaki e mālohi ʻo e lakanga fakataulaʻeikí, ʻi he taimi ʻoku fakahoko ʻaki ai hotau lelei tahá e ngaahi fatongia he lakanga fakataulaʻeikí. Ko e mālohi ʻo e lakanga fakataulaʻeikí, ko e mālohi ia ʻo e ʻOtuá ʻoku ngāue ʻi he kakai tangata mo e fānau tangata hangē ko kitautolú pea ‘oku fie maʻu ki ai ‘a e angatonu fakatāutahá, faivelengá, talangofuá, mo e mateakí. ʻE lava ke maʻu ʻe ha tamasiʻi pe tangata e mafai ʻo e lakanga fakataulaʻeikí ʻi he hilifaki ʻo e nimá ka he ʻikai ke ne maʻu e mālohi ʻo e lakanga fakataulaʻeikí kapau ʻokú ne talangataʻa, taʻe taau, pe taʻe fie ngāue.

“Ko e ngaahi totonu ʻo e lakanga fakataulaʻeikí kuo fakamaʻu taʻelava ke veteki ki he ngaahi mālohi ʻo e langí, pea . . . ʻoku ʻikai lava ke mapuleʻi pe ngāue ʻaki e ngaahi mālohi ʻo e langí kae ngata pē ʻi he ngaahi founga ʻo e māʻoniʻoní.

“ʻOku moʻoni pē ʻoku lava ke foaki ia kiate kitautolu; ka ʻo ka tau ka feinga ke ʻufiʻufi ʻetau ngaahi angahalá pe fakafiemālieʻi ʻetau loto-hikisiá pe ko ʻetau kakapa taʻeʻaongá pe ngāue ʻaki ha fakakouna pe puleʻi pe fakamālohiʻi, ʻa e loto ʻo e fānau ʻa e tangatá ʻi ha kiʻi momoʻi founga taʻe-māʻoniʻoni, vakai, ʻoku mahuʻi atu leva ʻa e ngaahi langí; ʻoku mamahi mo e Laumālie ʻo e ʻEikí; pea ʻo ka toʻo atu ia, ko e ʻĒmeni ia ki he lakanga fakataulaʻeiki pe ko e mafai ʻo e tangata ko iá” (T&F 121:36–37; naʻe toki tānaki ʻa e fakamamafá).

Ngaahi tokoua, ʻoku ʻikai fakahōifua ki he ʻEikí, ha tamasiʻi pe tangata ʻokú ne maʻu e lakanga fakataulaʻeikí kae taʻe tokanga ki he meʻa ʻoku fie maʻu ke ne feʻunga ai ke maʻu e mālohi ʻo e lakanga fakataulaʻeikí. ʻOku fakatou fie maʻu ʻe he kau maʻu lakanga fakataulaʻeiki talavou mo matuʻotuʻá ʻa e mafaí mo e mālohí—ʻa ia ko e ngofua pea mo e ivi fakalaumālie ia ʻoku fie maʻu ke fakafofongaʻi ai e ʻOtuá ʻi he ngāue ʻo e fakamoʻuí.

Ko ha Lēsoni mei Heʻeku Tangataʻeikí

Naʻe ʻohake au ʻi ha ʻapi ne ʻi ai ha faʻē faivelenga mo ha tamai lelei. Ko ʻeku fineʻeikí ko ha hako ia ʻo e kau paioniá naʻa nau feilaulauʻi e meʻa kotoa pē maʻá e Siasí mo e puleʻanga ʻo e ʻOtuá. Naʻe ʻikai ke mēmipa ʻeku tangataʻeikí ʻi he Siasí, he naʻá ne fakaʻamu ʻi heʻene kei talavoú ke hoko ko ha pātele Katolika. Ka naʻe ʻikai ke ne ʻalu ki he ʻapiako fakalotú kae ako ngāue fakatufunga ia mo huʻi vali.

Ne faʻa maʻu lotu ʻeku tangataʻeikí mo homau fāmilí ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, he konga lahi ʻo ʻene moʻuí. Ne ʻikai ʻilo ʻe he tokolahi ʻi homau uōtí ʻoku ʻikai ke mēmipa ʻeku tangataʻeikí ʻi he Siasí. Naʻá ne vaʻinga mo faiako he timi kilikiti homau uōtí, tokoni he ngaahi ʻekitivitī ʻa e Sikautí, mo poupouʻi ʻeku fineʻeikí ʻi hono ngaahi uiuiʻí mo e fatongia kehekehe. ʻOku ou fie fakamatala atu e taha ʻo e ngaahi lēsoni mahuʻinga ne u ako mei heʻeku tangataʻeikí ʻo kau ki he mafai mo e mālohi ʻo e lakanga fakataulaʻeikí.

Ne tuʻo lahi ʻeku ʻeke ʻi he uike takitaha ki heʻeku tangataʻeikí heʻeku kei tamasiʻí pe ʻe papitaiso fakakū. Naʻá ne tali lelei mo fakapapauʻi mai he taimi kotoa pē ne u fakahohaʻasi ai iá ʻo pehē: “Tēvita, he ʻikai ke u kau ki he Siasí koeʻuhí ko hoʻo fineʻeikí, pe ko koe, pe ko ha toe taha kehe. Te u kau ki he Siasí he taimi te u ʻiloʻi ko e meʻa totonu ia ke faí.”

ʻOku ou tui ko hoku taʻu hongofulu tupu siʻí ia ne toe fai ai e fepōtalanoaʻaki ko ʻeni mo ʻeku tangataʻeikí. Ne ma foki mai ki ʻapi he tuku ʻa e lotú he Sāpaté, pea ne u ʻeke ki heʻeku tangataʻeikí pe te ne papitaiso fakakū. Naʻá ne malimali mo pehē mai, “Ko koe pē ʻoku toutou ʻeke mai ʻo kau ki he papitaisó. Te u fai atu haʻaku fehuʻi he ʻahó ni.” Ne vave mo fakafiefia ʻeku fakakaukau ʻokú ma aʻu eni ki ha tuʻunga makehe!

Naʻe hoko atu ʻeku tangataʻeikí, “Tēvita, ʻoku akoʻi homou siasí naʻe ʻave ʻa e lakanga fakataulaʻeikí mei māmani he kuonga muʻá pea toe fakafoki mai ia ʻe ha kau talafekau fakalangi ki he Palōfita ko Siosefa Sāmitá, ʻikai ko ia?” Ne u talaange ʻoku tonu ʻene fakamatalá. Peá ne pehē mai, “Ko ʻeku fehuʻí ʻeni. ʻOku ou fanongo he uike taki taha ʻi he fakataha lakanga fakataulaʻeikí ki hono fakamanatu, kole, mo tautapa ʻa e pīsopé mo e kau taki lakanga fakataulaʻeiki kehé ki he kakai tangatá ke fai ʻenau faiako fakaʻapí pea fakahoko honau ngaahi fatongia he lakanga fakataulaʻeikí. Ko e hā ʻoku tokolahi ai e kakai tangata ʻi homou siasí ʻoku tatau pē ʻenau fakahoko honau fatongia fakalotú mo e kakai tangata ko ia ʻi homau siasí, kapau ʻoku maʻu moʻoni ʻi homou siasí ʻa e lakanga fakataulaʻeiki ne toe fakafoki mai ʻo e ʻOtuá?” Ne ʻikai ke ʻilo ʻe hoku ʻatamai kei siʻí ha tali. Ne ʻikai lava ke u tali e fehuʻi ʻeku tangataʻeikí.

ʻOku ou tui naʻe hala hono fakamāuʻi ʻe heʻeku tangataʻeikí ʻa e moʻoni ʻo e mafai fakalangi ʻoku maʻu ʻi hotau Siasí ʻaki hono fakahoa ia ki he ngaahi tō nounou ʻa e kakai tangata naʻá ne feohi mo ia ʻi homau uōtí. Ka kiate aú naʻe tonu e fakakaukau ʻi heʻene fehuʻí ʻo kau ki he kakai tangata ʻoku nau maʻu e lakanga fakataulaʻeiki māʻoniʻoni ʻo e ʻOtuá, he ʻoku totonu ke nau makehe mei he kakai tangata kehé. ʻOku ʻikai pehē ia ʻoku lelei ange e kau maʻu lakanga fakataulaʻeikí ʻi he kakai tangata kehé, ka ʻoku totonu ke makehe ange ʻenau tōʻongá. ʻOku ʻikai totonu ke ngata pē ʻi hono maʻu ʻe he kau maʻu lakanga fakataulaʻeikí ʻa e mafai ʻo e lakanga fakataulaʻeikí ka ʻoku totonu ke nau moʻui taau pea hoko ko ha meʻangāue faivelenga ʻi he mālohi ʻo e ʻOtuá. “Ke maʻa ʻa kimoutolu ʻoku fua ʻa e ngaahi ipu ʻa e ʻEikí” (T&F 38:42).

He ʻikai pē ke toe ngalo ʻiate au e lēsoni ne u ako mei heʻeku tangataʻeikí ʻo kau ki he mafai mo e mālohi ʻo e lakanga fakataulaʻeikí, ko ha tangata lelei naʻe ʻikai kau ki hotau siasí, ka naʻá ne fakatetuʻa mai ki ha meʻa lahi ange mei he kau tangata maʻu lakanga fakataulaʻeiki ʻo e ʻOtuá. Ne hanga ʻe he pōtalanoa mo ʻeku tangataʻeikí he hoʻatā Sāpate ko iá he ngaahi taʻu lahi kuohilí, ʻo ʻomi ha holi kiate au ke u hoko ko ha “tamasiʻi lelei.” Ne ʻikai ke u loto ke u hoko ko ha faʻifaʻitakiʻanga kovi mo ha maka tūkiaʻanga ki he fakalakalaka ʻeku tangataʻeikí ʻi heʻene ako kau ki he ongoongolelei ne toe fakafoki maí. Ne u loto pē ke hoko ko ha tamasiʻi lelei. Ko e finangalo ia ʻo e ʻEikí kiate kitautolu kotoa ʻoku tau maʻu Hono mafaí ke tau angatonu, anga māʻoniʻoni, pea hoko ko ha tamaiki tangata lelei ʻi he taimi kotoa pē pea ʻi he feituʻu kotoa pē.

Mahalo ʻe lelei ke mou ʻiloʻi ne papitaiso ʻeku tangataʻeikí, hili ha ngaahi taʻu lahi mei ai. Ne u maʻu e faingamālie he taimi ko iá ke foaki ki ai ʻa e Lakanga Taulaʻeiki Faka-ʻĒloné mo e faka-Melekisētekí. Ko e taha e ngaahi aʻusia fakaʻofaʻofa taha heʻeku moʻuí, ʻa ʻeku mamata ko ia ki hono maʻu heʻeku tangataʻeikí ʻa e mafaí, pea toki hoko atu ki he mālohi ʻo e lakanga fakataulaʻeikí.

ʻOku ou vahevahe mo kimoutolu ʻa e lēsoni mahuʻinga ne u ako mei heʻeku tangataʻeikí ke fakamamafaʻi ha moʻoni mahuʻinga. Ko ha kamataʻanga mahuʻinga hono maʻu e mafai ʻo e lakanga fakataulaʻeikí ʻi he hilifaki ʻo e nimá, ka ʻoku ʻikai feʻunga ia. ʻOku foaki mai ʻa e mafaí ʻi he fakanofo, ka ʻoku fie maʻu ʻa e angatonú kae toki lava ke ngāue ʻaki e mālohí ke tau fakamoʻui e ngaahi laumālié, akoʻi mo fakamoʻoni, tāpuakiʻi mo enginaki, pea mo paotoloaki e ngāue faifakamoʻuí.

ʻI he taimi mahuʻinga ko ʻeni he hisitōlia ʻo e māmaní, ʻoku fie maʻu ke hoko ʻa kitautolu kau maʻu lakanga fakataulaʻeikí ko ha kakai tangata angatonu mo ha meʻangāue lelei ʻi he toʻukupu ʻo e ʻOtuá. ʻOku fie maʻu ke tau tuʻu hake ko e kau tangata ʻa e ʻOtuá. ʻE lelei ke tau ako mo talangofua ʻo hangē ko e sīpinga ʻa Nīfaí, ko e mokopuna tangata ʻo Hilamaní pea ko e fuofua ākonga ia ʻi he toko hongofulu mā ua ne ui ʻe he Fakamoʻuí he kamata ʻEne ngāue ki he kau Nīfaí. “Pea naʻe akoʻi [ʻe Nīfai] e ngaahi meʻa lahi kiate kinautolu. . . . Pea naʻe malanga ʻa Nīfai ʻi he mālohi mo e fuʻu mafai lahi” (3 Nīfai 7:17().

“Kātaki ʻo Tokoni ke Mahino ki Hoku Husepānití”

ʻOku ou faʻa ʻeke ki he houʻeiki fafine kuo malí pe ko e hā ha founga te u lava ʻo tokoni lelei ai kiate kinautolu mo honau fāmilí, ʻi he fakaʻosinga ʻo e ʻinitaviu lekomeni temipale ne u fai heʻeku hoko ko e pīsope mo e palesiteni fakasiteikí. Ne u ako mo hohaʻa ki he tali ne maʻu mei he kau fafine faivelenga ko ʻení. Ne siʻisiʻi ha lāunga pe fakaanga ʻa e kau fefiné, ka naʻe lahi ʻenau pehē mai, “Kātaki muʻa ʻo tokoniʻi hoku husepānití ke mahino ki ai hono fatongia ko e taki lakanga fakataulaʻeiki ʻi homau ʻapí. ʻOku ou fiefia ke tataki e ako folofolá, lotu fakafāmilí, mo e efiafi fakafāmili ʻi ʻapí, pea te u kei hokohoko atu hono fai iá. Ka ʻoku ou fakaʻamu ʻe hoko hoku husepānití ko ha hoa ngāue tuʻunga tatau pea ngāueʻi hono tuʻunga fakatakimuʻa he lakanga fakataulaʻeikí, ʻa ia ko ia pē te ne lava ke faí. Kātaki muʻa ʻo tokoniʻi hoku husepānití ke ne ako ke hoko ko ha pēteliake mo ha taki lakanga fakataulaʻeiki ʻoku tataki pea tokangaʻi mo maluʻi homau ʻapí.”

ʻOku ou faʻa fakakaukau ki he kole fakamātoato ʻa e kau fafiné. ʻOku ongona ʻe he kau taki lakanga fakataulaʻeikí ʻa e hohaʻa tatau he ʻahó ni. ʻOku tokolahi ha ngaahi uaifi ʻoku nau kolea ke ʻoua naʻa ngata pē hono maʻu ʻe he ngaahi husepānití e mafai ʻo e lakanga fakataulaʻeikí ka ke nau maʻu foki mo e mālohí. ʻOku nau fakaʻamu ke ngāue kāfataha mo ha husepāniti angatonu pea mo ha hoa maʻu lakanga fakataulaʻeiki, ʻi hono fai e ngāue ko hono faʻu ʻo ha ʻapi ʻoku fakatefito ʻia Kalaisi mo e ongoongoleleí.

ʻOku ou palōmesi atu ngaahi tokoua, kapau te tau lotua mo fakalaulauloto ki he kole ʻa e kau fafiné ni, ʻe tokoniʻi kitautolu ʻe he Laumālie Māʻoniʻoní ke tau ʻilo ko hai moʻoni kitautolu (vakai, T&F 93:24) mo tokoni ke tau ʻilo e ngaahi meʻa ʻoku fie maʻu ke tau liliu mo fakalakalaka aí. Pea ko e taimi pē ʻeni ke tau ngāue aí!

Hoko ko ha Ngaahi Sīpinga ʻo e Anga Māʻoniʻoní

ʻOku ou toe fakamanatu atu he pooni e ngaahi akonaki ʻa Palesiteni Tōmasi S. Monisoní, ʻa ia kuó ne fakaafeʻi kitautolu kau maʻu lakanga fakataulaʻeikí ke tau hoko ko ha “ngaahi sīpinga ʻo e anga māʻoniʻoní.” Kuó ne toutou fakamanatu mai kiate kitautolu kapau ʻoku tau fai e ngāue ʻa e ʻEikí, ʻoku tau maʻu ai e totonu ki Heʻene tokoní ʻo makatuʻunga ʻi heʻetau moʻui tāú (vakai, “Ngaahi Sīpinga ʻo e Anga Māʻoniʻoní,” Liahona, Mē 2008, 65–68). ʻOku tau maʻu e mafai ʻo e lakanga fakataulaʻeikí kuo ʻosi fakafoki mai ki he māmaní he kuonga ko ʻení ʻe ha kau talafekau fakalangi, ʻa ia ko Sione Papitaiso mo Pita, Sēmisi mo Sione. Ko ia ʻe lava ai ʻe he tangata kotoa pē kuó ne maʻu e Lakanga Taulaʻeiki Faka-Melekisētekí ʻo ʻiloʻi ko e hohoko ʻo hono mafaí naʻe haʻu hangatonu pē ia mei he ʻEiki ko Sīsū Kalaisí. ʻOku ou ʻamanaki pē ʻoku tau houngaʻia he tāpuaki maʻongoʻonga ko ʻení. ʻOku ou lotua ke tau maʻa mo taau ke fakafofongaʻi e ʻEikí ʻi heʻetau fakaʻaongaʻi Hono mafai toputapú. Fakatauange te tau feʻunga kotoa ke maʻu e mālohi ʻo e lakanga fakataulaʻeikí.

ʻOku ou fakamoʻoni kuo toe fakafoki moʻoni mai ki he māmaní he ngaahi ʻaho kimui ní ʻa e lakanga fakataulaʻeiki māʻoniʻoní pea ʻoku maʻu ia ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. ʻOku ou toe fakamoʻoni foki ko Palesiteni Tōmasi S. Monisoní ʻa e taulaʻeiki lahi pule ki he lakanga fakataulaʻeiki māʻolunga ʻo e Siasí (vakai, T&F 107:9, 22, 65–66, 91–92) pea ko ia toko taha pē ʻi he māmaní ʻokú ne maʻu pea fakamafaiʻi ke ne ngāue ʻaki kotoa e ngaahi kī ʻo e lakanga fakataulaʻeikí. ʻOku ou fakamoʻoni molumalu ki he ngaahi moʻoni ko ʻení ʻi he huafa toputapu ʻo e ʻEiki ko Sīsū Kalaisí, ʻēmeni.

Ko e Fakahaofí ʻi he Tupulaki Moʻoní

Fai ʻe Pīsope Richard C. Edgley

Tokoni ʻUluaki ʻi he Kau Pīsopeliki Pulé Naʻe Toki Tukuangé

Ko e ngāue naʻe ui kotoa kitautolu ʻe he Fakamoʻuí ke tau faí, ko hono fakahaofi e ngaahi laumālié.

Kuo tuʻo lahi hono fakamamafaʻi ʻe he kau taki ʻo e Siasí he ngaahi māhina kimuí ni maí ʻa e fie maʻu ke fakahoko e “tupulaki moʻoní” ʻi he Siasí, pea ʻomi ki ai e kakai kotoa ʻoku nau loto ke maʻu mo tauhi e ngaahi fuakavá mo e ngaahi ouau fakahaofí pea ke nau moʻui ʻaki ha fuʻu liliu lahi ʻo e lotó ʻo hangē ko hono fakamatalaʻi ʻe ʻAlamaá (vakai, ʻAlamā 5:14). Ko e taha e founga lelei mo mahuʻinga taha ki hono fakahoko e “tupulaki moʻoní” ʻi he Siasí ko e ala atu ʻo tokoni pea fakafoki mai ʻa kinautolu kuo ʻosi papitaiso ka ʻoku nau kei ʻauhē ʻi ha tuʻunga māmālohi peé, ʻo ʻikai ke nau maʻu e ngaahi tāpuakí mo e ouau fakahaofí. ʻOku tatau ai pē ko e hā hotau fatongiá—faiako fakaʻapi pe faiako ʻaʻahi, faiako Lautohi Faka-Sāpate, pīsope, tamai, faʻē, pe Taki Māʻolunga—te tau lava kotoa ʻo kau ʻi he ngāue fakahaofí ni ʻi ha founga ʻoku ʻaongá. He ko e fatongia fakalangi ia ʻoku tau tofuhia kotoa ai, ko hono ʻomi kotoa e kakaí—kau ai hotau fāmilí, kakai taʻe siasí, kau māmālohí, kau angahalá—kia Kalaisi ke nau maʻu e ngaahi ouau fakahaofí.

Ne telefoni mai ʻi ha pongipongi Sāpate he taʻu ʻe 30 kuohilí ha taha ʻo ʻemau kau pīsope faivelengá, lolotonga ʻeku ngāue ʻi he kau palesitenisī fakasiteikí. Naʻá ne fakamatalaʻi mai kuo fuʻu vave e tupu tokolahi hono uōtí pea kuo ʻikai ke ne toe maʻu ha fatongia lelei maʻá e kāingalotu taau kotoa pē. Naʻá ne kole mai ke mau vaeua e uōtí. Ne mau fakakaukau ʻi heʻemau hoko ko e kau palesitenisī fakasiteikí, ke mau ʻaʻahi ki he uōtí pea ui e kāinga moʻui taau kotoa ko ʻení ke nau hoko ko ha kau faifekau fakasiteiki, lolotonga ʻemau tatali ke fakangofua mai ha faʻahinga kole peheé.

Ko e toko taha fika tolu ne u talanoa mo iá ko ha finemui ne ako ʻi he ʻunivēsiti he feituʻú. Hili haʻama talanoa taimi nounou, ne u ui ia ke hoko ko ha faifekau. Naʻá ne kiʻi fakalongolongo. Peá ne pehē mai, “Palesiteni, ʻokú ke ʻiloʻi koā ʻoku ʻikai ke u mālohi ʻi he Siasí?”

Hili haʻaku kiʻi fakalongolongo, ne u pehē ange, “ʻIkai, ne ʻikai ke u ʻiloʻi ʻoku ʻikai ke ke mālohi.”

Naʻá ne tali mai, “Kuo taʻu lahi e ʻikai ke u mālohi he Siasí.” Peá ne pehē mai, “ʻIloʻi koā ʻoku ʻikai faingofua ke foki mai hili haʻo māmālohi peé?”

Ne u tali ange, “ʻIkai. ʻOku kamata e lotu homou uōtí he 9:00 a.m. ʻOkú ke kau fakataha mo kimautolu ʻi hoʻo haʻu ki he lotú.”

Naʻá ne pehē mai, “ʻIkai, ʻoku ʻikai faingofua pehē ia. ʻOku lahi e ngaahi meʻa ʻokú ke hohaʻa ki aí. ʻOkú ke hohaʻa pe ʻe fakafeʻiloaki mai koā ha taha kiate koe, pe te ke tangutu toko taha pē ʻo ʻikai fakatokangaʻi koe ʻi he lotú. Pea ʻokú ke hohaʻa pe ʻe tali lelei koe pea ko hai ʻe hoko ko ho kaungāmeʻa foʻoú.”

Ne tafenoa pē hono loʻimatá mo ne hoko atu ʻo pehē, “ʻOku ou ʻilo naʻe taʻu lahi hono lotua ʻe heʻeku ongo mātuʻá ke u foki mai ki he Siasí.” Naʻá ne toe pehē mai hili haʻane kiʻi fakalongolongo, “Ne u lotua he māhina ʻe tolu kuo hilí ke u maʻu ʻa e lototoʻa mo ha mālohi pea mo ha founga ke u toe foki ai ʻo mālohi he Siasí.” Peá ne ʻeke mai, “Palesiteni, ʻokú ke pehē nai ko e fatongiá ni e tali ki he lotu ko iá?”

Ne u fakapetetangi pē mo pehē atu, “ʻOku ou tui kuo tali ʻe he ʻEikí hoʻo ngaahi lotú.”

Naʻe ʻikai ngata pē heʻene tali e fatongiá; ka naʻá ne hoko ko ha faifekau lelei. ʻOku ou ʻiloʻi fakapapau naʻe ʻikai ngata pē heʻene fiefia he uiuiʻí, ka naʻe kau ai ʻene ongomātuʻá mo e kau mēmipa kehe ʻo hono fāmilí.

Ne lahi ha ngaahi meʻa ne u ako pe fakamanatu mai heni mo ha ngaahi ʻinitaviu hangē ko iá:

•

Ne u ako ai ʻoku tokolahi ha kāingalotu māmālohi ʻoku tūʻulutui he ʻaho kotoa pē ʻa e niʻihi ʻoku ʻofa ʻiate kinautolú, ʻo kole tokoni ki he ʻEikí ke fakahaofi e toko taha māmālohi ʻoku nau ʻofa aí.

•

Ne u ako ai ʻoku ʻikai ke faingofua pe fakafiemālie ki ha mēmipa māmālohi ke foki mai ki he Siasí. ʻOku nau fie maʻu ha tokoni. ʻOku nau fie maʻu ha poupou. ʻOku nau fie maʻu ha fakafeohi.

•

Ne u ako ai ʻoku ʻi ai hatau kāingalotu māmālohi ʻoku nau feinga mo loto ke ʻilo e hala ke nau toe foki mai aí.

•

Ne u ako ai ʻoku lahi e kāingalotu māmālohi te nau fie fua ha fatongia kapau ʻe kole ange ke nau fai ia.

•

Ne u ako ai ʻoku ʻi ai e totonu ʻa e mēmipa māmālohí ke ʻoua ʻe fakamavahevaheʻi ia pea lau ia ko ha foha pe ʻofefine ʻo ha ʻOtua ʻofa.

Hili ha ngaahi taʻu ne u fifili pe naʻe mei anga fēfē ʻa e ʻinitaviú kapau ne u ʻai ke ne ongoʻi ko ha mēmipa māmālohi ia ʻi he Siasí. Te u tuku pē ke mou fakaʻosi.

Naʻe hoko maʻu pē hono fakamālohia e kau māmālohí ko ha konga mahuʻinga ʻo e ngāue ʻa e ʻEikí. Neongo ko e fatongia ʻo e mēmipa kotoa pē ke fakamālohia mai e kāingalotu māmālohí, ka ko e fatongia ia ʻo e kau maʻu Lakanga Taulaʻeiki Faka-ʻĒloné mo e Faka-Melekisētekí ke tataki e niʻihi kehé ʻi he ngāué ni. He ko e taumuʻa ia ʻo e ngāue he lakanga fakataulaʻeikí—ko hono ʻomi e kakai kotoa pē ki he ngaahi fuakava ʻo e hākeakiʻí; pea paotoloaki ai e melinó, fiefiá, mo e mahuʻinga fakatāutahá.

Te mou manatuʻi he Tohi ʻa Molomoná, ko e taimi ko ia naʻe ʻiloʻi ai ʻe ʻAlamā ko e Siʻí kuo hē atu e kau Sōlamí mei he Siasí, naʻá ne fokotuʻu leva ha falukunga kakai ke nau fakahaofi mai e kakaí ni. Naʻe tautapa ʻa ʻAlamā ki he ʻEikí lolotonga ʻenau fakakaukauʻi ʻenau ngāué, ʻo ne pehē:

“ʻE ʻEiki, ʻofa muʻa ʻo tuku mai kiate kimautolu ke mau lava ʻo toe fakatafoki mai ʻa kinautolu kiate koe ʻia Kalaisi.

“Vakai, ʻe ʻEiki, ʻoku mahuʻinga honau laumālié, pea ko honau tokolahi ko homau kāinga; ko ia, ʻofa muʻa, ʻe ʻEiki, ʻo tuku mai kiate kimautolu ʻa e mālohi mo e poto ke mau lava ʻo toe fakatafoki ʻa e faʻahingá ni, ko homau kāingá, kiate koe” (ʻAlamā 31:34–35; toki tānaki atu ʻa e fakamamafá).

ʻI he ngaahi māhina kuohilí hili ha fakataha mo e kau papi ului foʻoú mo e kau māmālohí, ne haʻu kiate au ha tangata ne toki mālohi mai ka ʻokú ma toʻu pē, ʻo ne pehē mai, “Ne u māmālohi he konga lahi ʻeku moʻuí. Ne u mavahe kei siʻi pē mei he Siasí. Ka kuó u foki mai pea ʻoku ou ngāue mo hoku uaifí he temipalé.”

Ne u fakaʻamu ke u fakahaaʻi ange naʻe lelei e meʻa kotoa pē, ko ia naʻe peheni ʻeku tali kiate iá: “ʻOku lelei e meʻa kotoa pē ʻoku iku leleí.”

Naʻá ne tali mai, “ʻIkai, ʻoku ʻikai ke lelei ʻa e meʻa kotoa. ʻOku ou foki mai ki he Siasí, ka kuo mole kotoa ʻeku fānaú mo e makapuná. Pea ʻoku ou mātā tonu he taimí ni ʻe mole atu hoku makapuna uá—kuo nau mavahe kotoa mei he Siasí. ʻOku ʻikai ke lelei ʻa e meʻa kotoa pē.”

Ne ʻi ai ha taha ʻemau ngaahi kuí ne kau ki he Siasí ʻi ʻIulope he kamakamata mai ʻa e Siasí. Ne māmālohi hano foha. Ne ma feinga mo Sisitā ʻEsilī ke kumi e hako māmālohi ʻo e kui ko ʻení.

Naʻe faingofua pē ke u pehē mo hoku uaifí ko e fakafuofua totonu ki he toʻu tangata ko ʻeni ʻe onó, kuo aʻu ki he meimei toko 3,000 ʻa e kau mēmipa ʻo e fāmilí kuo molé. Tau fakakaukau atu angé ki ha toe toʻu tangata ʻe ua mei ai. Mahalo ʻe aʻu e mole ʻi he fānau ʻa ʻetau Tamai Hēvaní [ʻo] toko 20,000 ki he 30,000.

ʻOku fakatefito e fekau ke fakahaofí ʻi he taha e ngaahi tokāteline tefito ʻa e Siasí.

“Manatu ʻoku mahuʻinga lahi ʻa e ngaahi laumālié ʻi he ʻao ʻo e ʻOtuá;

“He vakai, naʻe kātakiʻi ʻe he ʻEikí ko homo Huhuʻí ʻa e mate ʻi he kakanó; ko ia, naʻá ne kātakiʻi ai ʻa e mamahi ʻa e kakai kotoa pē koeʻuhí ke lava ʻa e kakai kotoa pē ʻo fakatomala pea haʻu kiate ia. . . .

“Pea kapau te mo ngāue ʻi homo ngaahi ʻahó kotoa pē ʻi hono kalanga ʻaki ʻo e fakatomalá ki he kakaí ni, pea ʻomi ʻa e foʻi laumālie ʻe toko taha pē kiate au, hono ʻikai ke lahi pehē fau ʻa hoʻomo fiefia fakataha mo ia ʻi he puleʻanga ʻo ʻeku Tamaí!” (T&F 18:10–11, 15; toki tānaki ʻa e fakamamafá).

Ne u maʻu ha faingamālie ke fakahaofi ha kāingalotu māmālohi ʻi heʻeku moʻuí. Ko e taimi ko ia ʻoku ou tokoni ai ke fakafoki mai ha toko taha ʻo mālohi ʻi he Siasí, ʻoku ʻikai ke u sio ki ha foʻi laumālie pē ʻe taha—ka ʻoku ou sio atu ki ha toʻu tangata ʻe ono, fitu pe lahi ange—ko ha ngaahi laumālie ʻe lauiafe. Pea ʻoku ou fakakaukau leva ki he potu folofolá ni, “Pea ʻomi ʻa e foʻi laumālie ʻe toko taha pē kiate au, hono ʻikai ke lahi pehē fau ʻa hoʻomo fiefiá” (T&F 18:15).

Naʻe folofola e ʻEikí ki Heʻene kau ʻAposetoló ʻo pehē, “Ko e moʻoni ʻoku lahi ʻa e taʻú, ka ʻoku toko siʻi ʻa e kau ngāué” (Mātiu 9:37). ʻOku ʻikai fie maʻu ke toko siʻi e kau ngāué. ʻOku laukilu ʻetau kau maʻu lakanga fakataulaʻeiki ʻoku moʻui taau mo malavá, kae pehē ki ha kāingalotu moʻui mateaki ʻe laumiliona ʻo e Siasí he feituʻu kotoa ʻi he māmaní. ʻOku ʻi ai haʻatau ngaahi fakataha alēlea fakauooti, ngaahi kōlomu ʻo e lakanga fakataulaʻeikí, Fineʻofá, mo ha ngaahi houalotu kehe kuo fakatukupaaʻi ke nau fakamālohia e kāingalotu māmālohí. Ko e fakamoʻui ʻo e ngaahi laumālié, ko e ngāue ia kuo ui kotoa kitautolu ʻe he Fakamoʻuí ke tau fakahokó.

Ne u fakamatalaʻi atu kimuʻa e lotu naʻe fai ʻe ʻAlamā mo hono kaungā faifekaú ʻi heʻenau ō atu ke fakahaofi e kau Sōlamí. Lolotonga e Tau Lahi ʻa Māmani Hono II, ne puke ai ha kau sōtia ʻAmelika mo ha kakai fakalotofonua ne tokoni kiate kinautolú, ʻe toko 500 nai ʻo tauhi ʻi ha ʻapitanga pōpula. Ne filiʻi leva ha kau sōtia ʻAmelika ʻe toko 100 ke fakahaofi mai e kau pōpulá ni, tupu mei he hohaʻa ki heʻenau malú mo e faingataʻa te nau fouá. Hili e fakataha mai ʻa e kau ngāue fakahaofi moʻui ko ʻení, ne talaange ʻe he ʻōfisa pulé ʻa e meʻa ko ʻení, “Kau tangata mou fakataha mo homou kau taki fakalotú he efiafí ni, pea mou tūʻulutui ʻo palōmesi ki he ʻOtuá he ʻikai te mou tuku ke faingataʻaʻia e kau tangatá ni ʻo toe fuoloa atu, lolotonga hoʻomou kei moʻuí.” (Vakai, Hampton Sides, Ghost Soldiers: The Forgotten Epic Story of World War II’s Most Dramatic Mission [2001], 28–29.) Naʻe ola lelei e fakahaofi ko ʻení, ka ko ha fakahaofi pē ia mei he mamahiʻia fakaesino mo fakaemāmaní. Te tau holoki nai ʻetau ngāue mateakí ke fakahaofi ʻa kinautolu ʻoku faingataʻaʻia fakalaumālié kae pehē ki he ngaahi nunuʻa taʻengatá? ʻE toe siʻi ange nai ʻetau tukupā ki he ʻEikí?

Ko hono fakaʻosí, ko ʻetau tukupā ʻi heʻetau hoko ko e kāingalotu ʻo e Siasi moʻoni ʻo Kalaisí, ʻoku makatuʻunga ia he foʻi moʻoni ko ia naʻe mamahiʻia ʻa e ʻEikí maʻatautolu kotoa—ʻa e tokotaha taʻe siasí, mēmipa māmālohí, pea naʻa mo e angahalá mo e kau mēmipa kotoa pē ʻo hotau fāmilí. ʻOku ou tui te tau lava ʻo ʻomi ha laukilu pea aʻu pē ʻo laui miliona ʻi honau ngaahi toʻu tangata kimuí ki he fiefia, nonga pea mo e lelei lahi ʻo e ongoongoleleí. ʻOku ou tui te tau ikunaʻi ʻeni he ko e Siasi ʻeni ʻo e ʻEikí, kuo ui kitautolu ke tau ikuna, ʻi he mafai ʻo hotau lakanga fakataulaʻeikí mo ʻetau kau ki he Siasí. Ko ʻeku fakamoʻoní ia kiate kimoutolu ʻi he huafa ʻo Sīsū Kalaisí, ʻēmeni.

Lakanga Taulaʻeiki Faka-ʻĒloné: Tuʻu Hake ʻo Fakaʻaongaʻi e Mālohi ʻo e ʻOtuá

Fai ʻe Adrián Ochoa

Tokoni Ua ʻi he Kau Palesitenisī Lahi ʻo e Kau Talavoú

ʻOku fie maʻu ke ngāue ʻaki e lakanga fakataulaʻeikí kae lava ke fakahoko ha lelei. ʻOku ui kimoutolu ke mou “tuʻu hake pea ulo atu,” kae ʻikai fufuuʻi hoʻomou māmá ʻi he fakapoʻulí.

Ne u ʻi Saute ʻAfilika kimuí ni mai pea mo Tapusio ko e tokoni ʻuluaki ʻi he kōlomu ʻa e taulaʻeiki ʻi he Uooti Kakisoó, ʻo ma ʻaʻahi ki ha ʻapi. Ne lotua ʻe Tapusio mo ʻene pīsopé, ʻa ia ʻokú ne tokangaʻi pea maʻu e ngaahi kī ʻo e kōlomú ʻa e kau māmālohi ʻo e kōlomú, pea ke maʻu ha ueʻi fakalaumālie ki he niʻihi ke ʻaʻahi ki aí mo e founga ke tokoniʻi ai kinautolú. Naʻe ueʻi kinaua ke ʻaʻahi ki he ʻapi ʻo Peteloó, pea naʻá na fakaafeʻi au ke mau ō.

ʻI heʻemau fakalaka atu he kulī leʻo fekaí, ne mau hū atu ʻo tangutu mo Petelō ʻi he loto falé, ko ha talavou loto hangamālie ne ʻikai toe maʻulotu ko ʻene femoʻuekina he ngaahi ngāue kehe he Sāpaté. Naʻá ne kiʻi hohaʻa kae fiefia ke tali lelei kimautolu peá ne toe fakaafeʻi hono fāmilí ke kau fakataha mai mo ia. Ne fakahaaʻi ʻe he pīsopé ʻa ʻene ʻofa ki he fāmilí mo ʻene fakaʻamu ke tokoniʻi kinautolu ke hoko ko ha fāmili taʻengata ʻaki hono silaʻi kinautolu ʻi he temipalé. Ne ongo ki honau lotó, pea mau ongoʻi kotoa e mālohi ʻo e Laumālie Māʻoniʻoní ʻi heʻene tataki e lea mo e ongo kotoa pē.

Ka ko e ngaahi lea ʻa Tapusió naʻe hoko ai e liliu ʻi he ʻaʻahí. Ne hangē kiate au ne lea ʻa e taulaʻeiki kei talavoú ni ʻi he lea ʻa e kau ʻāngeló—ʻa e ngaahi lea ʻofa ʻe lava ke mahino kakato kiate kitautolu ka naʻe ongo moʻoni ia ki hono kaungāmeʻá. Naʻá ne pehē, “Naʻá ku fiefia ʻaupito ke talanoa he taimi kotoa mo koe ʻi he lotú. ʻOkú ke lea ʻofa maʻu pē kiate au. Peá ke ʻilo ha meʻa, kuo ʻikai sai e timi soká ko e ʻikai ke ke kaʻú. ʻOku fuʻu sai ʻaupito hoʻo vaʻingá.”

Ne tali ange ʻe Petelō, “ʻOku ou kole fakamolemole atu. Te u foki mo kimoutolu.”

Naʻe pehē ʻe Tapusio, “Ko e meʻa lelei moʻoni ia. Pea ʻokú ke manatuʻi ʻeta faʻa teuteu ke ngāue fakafaifekaú? ʻE lava ke ta toe kamata fai ia?”

Ne toe pehē atu ʻa Petelō, “ʻIo. ʻOku ou fie foki atu.”

Mahalo ko e fiefia lahi taha kuó u aʻusia ʻi heʻeku hoko ko ha tokoni ʻi he kau palesitenisī lahi ʻo e Kau Talavoú, ko e mamata ko ia ki hono ngāue ʻaki ʻe he kau maʻu Lakanga Taulaʻeiki Faka-ʻĒlone he māmaní ʻa e mālohi ʻo e Lakanga Taulaʻeiki Faka-ʻĒloné. Ka ʻoku ou faʻa loto mamahi foki he mamata ki ha kau talavou tokolahi ʻoku ʻikai mahino kiate kinautolu ʻa e faʻahinga lelei ʻe lava ke nau fai ʻaki e mālohi ʻoku nau maʻú.

Ko e lakanga fakataulaʻeikí ko e mālohi mo e mafai tonu ia ʻo e ʻOtuá ke ngāue ʻo tokoni ki Heʻene fānaú. Pehēange mai naʻe lava ke mahino kakato ki he talavou kotoa, ʻa e kau maʻu Lakanga Taulaʻeiki Faka-ʻĒloné, ʻoku maʻu ʻe honau lakanga fakataulaʻeikí ʻa e ngaahi kī ʻo e tauhi mai ʻa e kau ʻāngeló. Pehēange mai ne mahino kiate kinautolu ʻe foaki ʻe he Tamai Hēvaní kiate kinautolu ʻa e mālohi ke fakamatalaʻi ʻa e ngaahi moʻoni ʻo e ongoongolelei kuo toe fakafoki maí ʻi ha founga mahino mo fakamātoato ʻe lava ke ongoʻi ai ʻe he niʻihi kehé ʻa e moʻoni taʻeveiveiua ko ia ʻo e folofola ʻa Kalaisí.

Siʻi kau talavou ʻo e Siasí, tuku ke u fai atu ha fehuʻi ʻoku ou ʻamanaki te ke mataʻikoloaʻaki ʻi he toenga hoʻo moʻuí. Ko e hā ha toe mālohi maʻongoʻonga ange ʻi he lakanga fakataulaʻeiki ʻa e ʻOtuá ʻe lava ke mou maʻu ʻi he māmaní? Ko e hā ha mālohi ʻe lahi ange ʻi he ivi ko ia ke tokoniʻi ʻa e fānau ʻetau Tamai Hēvaní ʻi hono liliu e moʻui homou kāingá, ke tokoniʻi kinautolu ʻi he hala ʻo e fiefia taʻengatá ʻaki hono fakamaʻa kinautolu mei he angahalá mo e faihalá?

Hangē ko ha toe mālohi pē, ʻoku fie maʻu ke ngāue ʻaki e lakanga fakataulaʻeikí kae lava ke hoko ha lelei. ʻOku ui kimoutolu ke mou “tuʻu hake pea ulo atu” (T&F 115:5, kae ʻikai fufuuʻi hoʻomou māmá ʻi he fakapoʻulí. Ko kinautolu pē ʻoku lototoʻá ʻe lau ʻi he niʻihi kuo filí. ʻI hoʻo ngāue ʻaki e mālohi homou lakanga fakataulaʻeiki toputapú, ʻe tupulaki hoʻomou lototoʻá mo e loto falalá. Kau talavou, ʻoku mou ʻiloʻi ʻoku mou fai homou lelei tahá ʻi hoʻomou ʻi he ngāue ʻa e ʻOtuá. ʻOku mou fiefia taha pē ʻi he taimi ʻoku mou kau atu ai ki ha ngāue leleí. Fakamāʻoniʻoniʻi ʻa e mālohi ʻo homou lakanga fakataulaʻeikí ʻaki hoʻomou moʻui maʻa mo tāú.

ʻOku ou toe fie tānaki atu hoku leʻó ki he ui ne fai atu ʻe ʻEletā Sefilī R. Hōlani mei he tuʻunga malangá ni kiate kimoutolu he māhina ʻe ono kuo ʻosí. Naʻá ne pehē, “ʻOku ou kumi ha kau talavou mo ha kau tangata, kei talavou mo matuʻotuʻa, ʻoku nau tokanga moʻoni ki he fepaki ko ʻeni ʻa e leleí mo e koví, ke nau kau mai mo lea hake. ʻOku tau lolotonga kau ki ha feinga tau.” Naʻá ne hoko atu ʻo pehē, [ʻOku ou kolea] ha leʻo ʻoku mālohí mo mateaki ange, ha leʻo ʻoku ʻikai ngata ʻi heʻene fakafepakiʻi e koví . . . , ka ko ha leʻo maʻá e leleí, ha leʻo maʻá e ongoongoleleí, ha leʻo maʻá e ʻOtuá” (“ʻOku Tau Kau Kotoa he Tokoní,” Liahona, Nōvema 2011, 44, 47).

ʻIo, ʻe kau maʻu Lakanga Taulaʻeiki Faka-ʻĒlone, ʻoku tau kau atu ki ha feingatau. Pea ʻi he feingatau ko ʻení, ko e founga lelei taha pē ke maluʻi ai kitautolu mei he koví ko hono poupouʻi mālohi ʻa e moʻui angatonú. He ʻikai lava ke ke fanongo ki ha ngaahi lea kovi ka ke fakangalingali pē ʻo hangē ʻoku ʻikai te ke fanongo ki aí. He ʻikai lava ke ke sio, toko taha pe fakataha mo ha niʻihi kehe ʻi he ngaahi ʻata fakalieliá ka ke fakangalingali pē ʻo hangē ʻoku ʻikai ke ke sio aí. He ʻikai lava ke ke ala ki ha meʻa taʻe maʻa peá ke pehē ʻoku ʻikai ko ha fuʻu loko meʻa ia. He ʻikai lava ke ke mūnoa he ʻoku feinga ʻa Sētane ke fakaʻauha ʻa ia ʻoku lelei mo haohaoá. Ka ke tuʻu hake ʻi he lototoʻa ʻo taukaveʻi ʻa e meʻa ʻokú ke ʻilo ʻoku moʻoní! ʻI he taimi ʻokú ke fanongo pe sio ai ki ha meʻa ʻokú ne maumauʻi e tuʻunga moʻui ʻa e ʻEikí, manatuʻi ko hai koe—ko ha sōtia koe ʻi he kau tau ʻa e ʻOtuá, kuo fakaivia koe ʻaki Hono lakanga fakataulaʻeiki māʻoniʻoní. ʻOkuʻikai ha toe meʻatau lelei ange ke fakafepakiʻi ʻaki ʻa e filí, ʻa e tamai e ngaahi loí, ka ko e moʻoni ko ia ʻe haʻu mei ho ngutú ʻi hoʻo ngāue ʻaki e mālohi ʻo e lakanga fakataulaʻeikí. ʻE fakaʻapaʻapaʻi koe ʻe he tokolahi ho toʻu meʻá ko hoʻo lototoʻá mo hoʻo angatonú. ʻE fai pehē ha niʻihi. Ka ʻoku ʻikai mahuʻinga ia. Te ke maʻu ʻa e fakaʻapaʻapa mo e falala ʻa e Tamai Hēvaní he kuó ke ngāue ʻaki Hono mālohí ke lavaʻi ʻEne ngaahi taumuʻá.

ʻOku ou kole ki he kau palesitenisī ʻo e kōlomu kotoa ʻi he Lakanga Taulaʻeiki Faka-ʻĒloné ke toe hiki hake e fuka ʻo e tauʻatāiná pea fokotuʻutuʻu mo taki hoʻo kau taú. Ngāue ʻaki ho mālohi ʻo e lakanga fakataulaʻeikí ʻaki hoʻo fakaafeʻi ʻa kinautolu ʻoku mou feohí ke nau haʻu kia Kalaisi ʻo fou ʻi he fakatomalá mo e papitaisó. Kuo mou maʻu ʻa e fekaú pea mo e mālohi ʻo e Tamai Hēvaní ke fai ia.

ʻI he taʻu ʻe ua kuo hilí, ne u ʻaʻahi ai ki Silei peá u mālieʻia ʻia Taniela ʻOilate, ko ha talavou ne faʻa ʻalu holo mo e kau faifekaú. Ne u kole ange ke faitohi mai, pea kuó ne fakangofua mai ke u lau atu ha konga ʻo ʻene ʻī-meili fakamuimuitahá: “Ne toki hoko hoku taʻu 16, pea naʻe fakanofo au ko ha taulaʻeiki he Sāpaté. Naʻá ku papitaiso ʻi he ʻaho tatau pē haku kaungāmeʻa; ko hono hingoá ko Kalolaine. Naʻá ku akoʻi kiate ia e ongoongoleleí, pea naʻá ne maʻulotu ʻo aʻu ki heʻene maʻu hono pale ʻi he Fakalakalaka Fakatāutahá, ka naʻe ʻikai fakangofua ia ʻe heʻene ongomātuʻá ke papitaiso kae ʻoua kuo mau maheni peá na falala mai kiate au. Naʻá ne loto ke u papitaiso ia, ne pau ai ke ma tali ʻi ha māhina ʻe taha ki he Sāpaté, ke hoko ai hoku taʻu 16. ʻOku ou ongoʻi fiefia ʻi he lava ke u tokoniʻi ha tokotaha lelei pehē ke papitaisó, peá u fiefia ʻi he lava ke u papitaiso iá.”

Ko Tanielá ko e taha pē ia ʻo e kau talavou tokolahi ʻi he māmaní ʻoku nau moʻui ʻo fakatatau mo e mālohi kuo fakafalala ange ʻe he ʻOtuá kiate kinautolú. Ko Luisi Fenanitoó, ko ha tokotaha mo ia mei Honitula, naʻá ne fakatokangaʻi ʻoku fononga atu hono kaungāmeʻá ʻi ha hala fakatuʻutāmaki peá ne vahevahe ange leva ʻene fakamoʻoní, pea ko e moʻoni ne fakahaofi ai ʻe ʻene moʻuí (vakai, “A Change of Heart,” lds.org/youth/video). Ko ʻOilavoó mei Palāsila, ko ha toe sīpinga mo ia ʻe taha. Ko ha faifekau lelei moʻoni ʻa ʻOilavo ʻi hono ʻapí (vakai, T&F 84:111), pea naʻá ne fakalotoa ʻene fineʻeikí ke toe mālohi ʻi he Siasí (vakai, “Reunited by Faith,” lds.org/youth/video). ʻE lava ke ke maʻu e ngaahi talanoá ni mo ha ngaahi talanoa lahi ʻo hangē ko kinautolú ʻi he uepisaiti ʻa e toʻu tupu ʻa e Siasí, youth.lds.org. Ko e ʻInitanetí, ngaahi mītia fakasōsialé, mo e ngaahi tekinolosia kehé ko ha ngaahi meʻangāue ia kuo tuku ʻe he ʻEikí ki ho nimá ke tokoni atu ke ke fakahoko ai ho ngaahi fatongia fakataulaʻeikí pea mo fakatupulaki ai e ivi tākiekina ʻo e moʻoní mo e angamaʻá.

Siʻi kau talavou, ʻi he taimi ʻoku mou ngāue ʻaki ai e Lakanga Taulaʻeiki Faka-ʻĒloné ʻi he founga kuó u fakamatalaʻí, ʻoku mou teuteuʻi ai kimoutolu ki he ngaahi fatongia ʻi homou kahaʻú. Ka ʻoku mou fai ha meʻa lahi ange ai. Hangē ko e tokotaha maʻu Lakanga Taulaʻeiki Faka-ʻĒlone faʻifaʻitakiʻanga lelei ko Sione Papitaisó, ʻoku mou teuteu foki ʻa e hala ʻo e ʻEikí mo fakatonutonu Hono ngaahi ʻalungá. ʻI hoʻo fakahaaʻi lototoʻa ʻa e ongoongolelei ʻo e fakatomalá mo e papitaisó, ʻo hangē ko ia ne fai ʻe Sioné, ʻoku mou teuteuʻi ai e kakaí ki he hāʻele mai ʻa e ʻEikí (vakai, Mātiu 3:3; T&F 65:1–3; 84:26–28). ʻOku faʻa fakamatalaʻi atu ʻa e meʻa maʻongoʻonga te mou malavá. Sai, ko e taimi ʻeni ke fakahoko ai e meʻa te mou malavá, ke fakaʻaongaʻi e ngaahi meʻa kuo ʻoatu ʻe he ʻOtuá ke faitāpuekina ʻaki e niʻihi kehé, pea ʻomi kinautolu mei he kakapú ki he māmá pea mo teuteuʻi e hala ʻo e ʻEikí.

Kuo ʻoatu ʻe he Siasí kiate kimoutolu ʻa e kiʻi tohi Fatongia ki he ʻOtuá ko ha maʻuʻanga tokoni ke tokoni ʻi hono ako mo fakahoko homou ngaahi fatongiá. Ako maʻu pē ia. Tūʻulutui, mamaʻo mei he ngaahi meʻa fakatekinolosiá, pea feinga ke maʻu e tataki ʻa e ʻEikí. Pea tuʻu hake ʻo ngāue ʻaki e mālohi ʻo e ʻOtuá. ʻOku ou palōmesi atu te ke maʻu mei he Tamai Hēvaní e ngaahi tali ki he founga ke ke moʻui aí pea mo e founga ke tokoniʻi ʻaki e niʻihi kehé.

Te u lau atu e lea ʻa Palesiteni Tōmasi S. Monisoní: “ʻOua te mou taʻetokaʻi e meʻa ʻe malava ʻe hoʻomou fakamoʻoní. . . . ʻOku mou lava ke fakatokangaʻi ʻa kinautolu ʻoku liʻekiná. ʻI he taimi ʻoku mou maʻu ai ʻa e mata ke mamatá, telinga ke fakafanongó, mo e loto ʻoku ongoʻi moʻoní, ʻe lava ke mou ala atu ai pea fakahaofi ha niʻihi kehe ʻi homou toʻú” (“Ke Mou Hoko ko ha Faʻifaʻitakiʻanga,” Liahona, Mē 2005, 112).

ʻOku ou fakamoʻoni atu ʻoku moʻoni ʻa e mālohi ʻo e lakanga fakataulaʻeikí. Naʻá ku maʻu ʻeku fakamoʻoní ʻi heʻeku ngāue ʻaki e lakanga fakataulaʻeikí. Kuó u mamata ki he toutou fakahoko ha ngaahi mana ʻe ha kau maʻu Lakanga Taulaʻeiki Faka-ʻĒlone. Kuó u mamata ki he mālohi ʻo e tauhi mai ʻa e kau ʻāngeló ʻi hono lea ʻaki ʻe he kau maʻu Lakanga Taulaʻeiki Faka-ʻĒlone faivelengá e ngaahi lea ʻo e Laumālié ʻoku fonu ʻi he ʻamanaki leleí, pea fakaava ai e loto ʻo ha taha ʻokú ne fie maʻu ʻa e māmá mo e ʻofá. ʻI he huafa ʻo Sīsū Kalaisi, ko hotau ʻEiki, mo hotau takimuʻa pea mo hotau Fakamoʻuí, ʻēmeni.

Ko Hono ʻUhinga ʻo e Tokoni ʻi he Lakanga Fakataulaʻeikí

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻOku hanga ʻe hono ʻiloʻi e ʻuhinga ʻo e ongoongoleleí pea mo e ʻuhinga ʻo e lakanga fakataulaʻeikí, ʻo tokoniʻi kitautolu ke tau mamata ki he taumuʻa fakalangi e meʻa kotoa ko ʻení.

ʻOku hounga kiate au ʻa e faingamālie fakaʻofoʻofá ni ke feʻiloaki mo kimoutolu ko e ngaahi tokoua ʻi he lakanga fakataulaʻeikí pea fiefia ʻi he fakaofo mo e fakaʻofoʻofa ʻo e ongoongolelei ʻo Sīsū Kalaisí. ʻOku ou fakamālō atu ʻi hoʻomou tuí, ngaahi ngāue leleí mo hoʻomou angatonu tuʻuloá.

ʻOku tau ʻinasi ʻi he meʻa tatau he naʻe fakanofo kotoa kitautolu ki he lakanga fakataulaʻeiki ʻo e ʻOtuá ʻe kinautolu ne foaki ki ai e mafai mo e mālohi ʻo e lakanga fakataulaʻeiki māʻoniʻoní. Ko ha tāpuaki maʻongoʻonga ʻeni. Ko ha fatongia toputapu ia.

Ko e Mālohi ʻo Hono ʻUhingá

Ne u toki fakakaukau kimuí ni mai ki ha ongo uiuiʻi mahuʻinga ʻi he taimi ne u hoko ai ko ha tokotaha maʻu lakanga fakataulaʻeiki ʻi he Siasí.

Ko e taha ʻo e ngaahi fuofua uiuiʻi ko iá ko ʻeku hoko ko ha tīkoní. Ne u maʻulotu mo hoku fāmilí ʻi he kolo ʻo e Siasí ʻi Felengifeeti ʻi Siamane. Ne tāpuekina homau kiʻi koló ʻaki ha kakai lelei, pea ko e taha ʻo kinautolu ko ʻemau palesiteni fakakoló. Ne u fuʻu laukau ʻaki ia, neongo ʻene fuʻu fakamātoató, ʻikai ke fakakata, pea mo e lahi ange taimi ia ʻoku suti ʻuliʻuli aí. ʻOku ou manatuʻi heʻeku kei talavoú ʻemau tukuhua mo hoku kaungāmeʻá naʻe hā fakakuongamuʻa ʻemau palesiteni fakakoló.

ʻOku ou kata ke fakakaukau atu ki he meʻá ni he taimí ni he ʻoku meimei tatau pē ia mo e anga e vakai mai ʻa e toʻu tupu ʻo e Siasí kiate au he ʻaho ní.

Naʻe kole mai ʻe Palesiteni Lenisalesi ʻi ha Sāpate ʻe taha ke ma talanoa. Ko e meʻa pē ne u ʻuluaki fakakaukau ki aí, “Ko e hā ha fehālaaki kuó u fai?” Ne vave ʻeku fakakaukau ki ha ngaahi meʻa lahi ne u fai ke ʻuhinga ai hano ueʻi e palesiteni fakakoló ke talanoa mo ha tīkoní.

Naʻe fakaafeʻi au ʻe Palesiteni Lenisalesi ki ha kiʻi lokiako—naʻe ʻikai foki ke ʻi ai ha ʻōfisi ʻo e palesiteni fakakoló ʻi homau falelotú—pea naʻá ne ui au ke u hoko ko e palesiteni ʻo e kōlomu ʻa e kau tīkoní.

Naʻá ne talamai, “Ko ha lakanga mahuʻinga ʻeni,” pea naʻá ne fakamatalaʻi lelei mai ʻa hono ʻuhingá. Naʻá ne fakamatalaʻi ʻa e meʻa ʻokú ne ʻamanaki mai mo e ʻEikí ke u faí pea mo e founga te u lava maʻu ai ha tokoní.

ʻOku siʻi haʻaku manatu ki he meʻa naʻá ne lea ʻakí, ka ʻoku ou manatuʻi lelei e meʻa ne u ongoʻí. Ne u ongoʻi ha Laumālie toputapu mo fakalangi lolotonga ʻene fakamatalá. Naʻá ku ongoʻi ko e Siasi ʻeni ʻo e Fakamoʻuí. Ne u ongoʻi foki naʻe ueʻi ia ʻe he Laumālie Māʻoniʻoní ki he fatongia naʻá ne ui au ki aí. Ne u manatu ki heʻeku mavahe mei he kiʻi lokiako ko iá kuó u ongoʻi fiefia lahi ange ʻi he tuʻunga ne u ʻi ai ki muʻá.

Ko e meimei taʻu ʻeni ʻe 60 mei he ʻaho ko iá, ka ʻoku ou kei tukulotoʻi pē ngaahi ongo ko ia ʻo e falalá mo e ʻofá.

ʻI heʻeku fakaukau ki he meʻá ni, ʻoku ou feinga ke manatuʻi pe naʻe toko fiha e kau tīkoni ʻi homau koló he taimi ko iá. Ka ʻoku ou manatuʻi lelei naʻe toko ua pē. Neongo iá, telia naʻa fuʻu ngali sanitungua.

Ka ʻoku ʻikai ko e meʻa ia ʻoku mahuʻingá ʻo tatau ai pē pe naʻe tīkoni ʻe toko taha pe toko hongofulu mā ua, ka ne u ongoʻi lāngilangiʻia, peá u loto ke u ngāue ʻi he lelei taha te u malavá ke ʻoua naʻá ku fakamamahiʻi ʻeku palesiteni fakakoló pe ko e ʻEikí.

ʻOku ou ʻiloʻi he taimí ni naʻe mei ui noaʻia pē au ʻe he palesiteni fakakoló kae ʻikai toe nofo ia ʻo fakakaukau ki he fatongia ne ui au ki aí. Naʻá ne mei lava pē ʻo fakahā mai ʻi he holó pe ʻi heʻemau fakataha lakanga fakataulaʻeikí ko e palesiteni foʻou au ʻo e kōlomu ʻa e kau tīkoní.

Ka naʻá ne tuku ha taimi ke ne tokoniʻi au ke ʻoua ʻe ngata pē ʻi he mahino ʻa e anga ʻeku ngāué mo e fatongia foʻoú kae toe mahuʻinga ange ʻaupito ʻa e ʻuhingá.

Heʻikai teitei ngalo ia ʻiate au.

ʻOku ʻikai ʻuhinga e talanoá ni ke fakamatalaʻi pē e founga hono fakahoko ha uiuiʻi ʻi he Siasí (neongo ko ha founga fakaʻofoʻofa ʻeni kiate au hono fakahoko totonu iá). Ka ko ha lēsoni ʻeni ia ki he ivi fakaʻaiʻai ʻo e tuʻunga fakatakimuʻa ʻo e lakanga fakataulaʻeikí ke fakaake fakalaumālie ha taha pea ueʻi fakalangi ia ke ngāue.

ʻOku fie maʻu ke tau manatuʻi maʻu pē ʻa e ngaahi ʻuhinga taʻengata ʻo e ngaahi meʻa ʻoku fekauʻi mai ke tau faí. ʻOku totonu ke hoko e ngaahi tefitoʻi moʻoni ʻo e ongoongoleleí ko ha konga ia ʻo ʻetau moʻuí, neongo kapau ʻe hoko ia ko ha meʻa ʻe toutou akoʻi. ʻOku ʻikai ʻuhinga ia ʻoku totonu ke taʻeoli e foungá. Ka ʻi heʻetau akoʻi e ngaahi tefitoʻi moʻoni tefitó ʻi hotau ʻapí pe ʻi he siasí, ʻoku totonu ke ʻomi ʻe he loto vēkeveke mo e fakamoʻoni mālohi ki he ongoongoleleí ha ʻilo, nonga mo e fiefia ki he niʻihi ʻoku tau akoʻí.

ʻOku maʻu kotoa ʻe he tīkoni foʻou taha naʻe toki fakanofó ʻo aʻu ki he taulaʻeiki lahi fuoloa tahá, ha lisi ʻo e meʻa te tau lava pea ʻoku totonu ke tau fai ʻi hotau ngaahi fatongia ʻi he lakanga fakataulaʻeikí. ʻOku mahuʻinga ʻa e meʻa ke faí, pea ʻoku totonu ke tau tokanga ki ai. Ka ʻoku tau toki vēkeveke, fiefia, mo maʻu ha mālohi ki he meʻa ʻoku tau faí ʻi heʻetau ʻiloʻi hono ʻuhinga ʻoku tau tokoni ai he lakanga fakataulaʻeikí.

ʻOku akoʻi kitautolu ʻe he founga ʻo e ngāue ʻi he lakanga fakataulaʻeikí ki he meʻa ke tau faí. ʻOku ueʻi hake hotau laumālié ʻe he ʻuhingá.

ʻOku fakamaama ʻe hono angá, ka ʻoku fakahoko e liliú ʻe hono ʻuhingá.

ʻOku Lahi ha Ngaahi “Meʻa Lelei” ke Fai

Ne u fakakaukau ki ha uiuiʻi ʻe taha ʻi he lakanga fakataulaʻeikí ʻa ia ne u toki maʻu ia ʻi ha ngaahi taʻu kimui he taimi ne faʻu ai hoku fāmilí. Ne mau foki ki Felengifeeti ʻi Siamane, pea ne u toki maʻu ha tuʻunga māʻolunga he ngāué ne fie maʻu ki ai hoku taimí mo ha tokanga lahi. Lolotonga e taimi femoʻuekina ko ʻeni ʻo ʻeku moʻuí, naʻe ui au ʻe ʻEletā Siosefa B. Uefilini ke u hoko ko ha palesiteni fakasiteiki.

Ne lahi ha ngaahi meʻa ne u fakakaukau ki ai lolotonga ʻema ʻinitaviú, kau ai ʻeku fuʻu hohaʻa ʻi he ʻikai ke u maʻu ha taimi feʻunga ki he fatongia ko ʻení. Neongo ʻeku ongoʻi lāngilangiʻia mo loto fakatōkilalo he fatongiá, ka naʻá ku fakakaukau pe te u lava nai ke tali ia. Ka naʻe taimi siʻi kuo mole atu e fakakaukau ko iá ʻi heʻeku ʻilo naʻe ui ʻa ʻEletā Uefilini ʻe he ʻOtuá pea ʻokú ne fai e ngāue ʻa e ʻEikí. Ko e hā mo ha toe meʻa te u fai ka ko hono tali e fatongiá?

ʻOku ʻi ai ha ngaahi taimi te tau ngāue ʻaki pē ʻa e tuí neongo he ʻikai ke tau ʻiloʻi pe te tau iku ai ki fē, ka ʻoku ʻi ai e falala moʻoni ʻe hanga ʻe he ʻOtuá ʻo ʻomi e talí mo e fakahinohino ʻoku tau fie maʻú ʻi heʻetau ngāue ʻaki e tuí. Pea ne u tali fiefia ia, ʻo ʻiloʻi ʻe tokoni ʻa e ʻOtuá.

Naʻa mau maʻu ha faingamālie ʻi he siteikí ʻi he ngaahi ʻaho ne kamata ai e ngāué ni, ke akoʻi kimautolu ʻe he niʻihi ʻo e kau faiako mo e kau taki tuʻukimuʻa taha ʻo e Siasí—ko ha kau tangata hangē ko ʻEletā Lāsolo M. Nalesoni mo Palesiteni Tōmasi S. Monisoni ne nau omi ki homau feituʻú. Ne hangē ʻenau akó ko ha hahau kuo tō mei he langí pea ko ha tataki fakalaumālie ia maʻamautolu. ʻOku ou kei tauhi pē ʻa e ngaahi meʻa ne u hiki mei he ngaahi fakataha ako ko iá. Naʻe hanga ʻe he kau Taki ko ʻení ʻo fakaʻilo mai kiate kimautolu e ʻuhinga hono fokotuʻu e puleʻanga ʻo e ʻOtuá ʻo fakafou ʻi hono langaki e fakamoʻoni fakatāutahá mo fakamālohia e fāmilí. Naʻa nau tokoni ke mau ʻilo e founga ke fakaʻaongaʻi ai e moʻoní mo e tefitoʻi moʻoni ʻo e ongoongoleleí ʻi homau ngaahi tūkunga fakatāutahá pea ʻi homau kuongá. Ko hono fakalea ʻe tahá, naʻe tokoni e kau taki fakalaumālie ko ʻení ke mau ʻiloʻi e ʻuhinga ʻo e ongoongoleleí pea naʻe pau ke mau ala leva ʻo ngāue.

Ne vave ʻemau fakatokangaʻi ʻoku lahi ha ngaahi meʻa ʻe lava ke fai ʻe he kau palesitenisī fakasiteikí—lahi fau, pea kapau he ʻikai ke fokotuʻutuʻu totonu e ngaahi meʻa mahuʻinga ke faí, te tau ala liʻaki e ngaahi meʻa ʻoku mahuʻingá. Naʻe kamata feʻauʻauhi mai e ngaahi meʻa lelei ke faí, ʻo toʻo ai ʻemau tokangá mei he vīsone ne vahevahe mai ʻe he Kau Takí. Naʻe lahi ʻa e “meʻa lelei” ke faí, ka naʻe ʻikai ke nau mahuʻinga kotoa.

Naʻa mau ako ha lēsoni mahuʻinga: ko e foʻi moʻoni ko iá, ʻoku ʻikai ko ha ʻuhinga lelei ke fakamoleki hotau taimí mo e maʻuʻanga tokoní ʻi ha meʻa pē ʻoku lelei. ʻOku totonu ke tataki pea fakatefito ʻetau ngaahi ʻekitivitií, taumuʻá, mo e palaní ʻi he ngaahi tefitoʻi ʻuhinga ʻo ʻetau ngāue ʻi he lakanga fakataulaʻeikí kae ʻikai ko e meʻa ʻoku manakoa he momeniti ko iá. Ka ʻikai, te nau lava ke toʻo ʻetau tokangá mei heʻetau ngāué, holoki hotau iví, pea tōtuʻa ʻetau tokanga pē ki he meʻa fakalaumālie mo fakatuʻasino ʻoku tau saiʻia aí, he ʻoku ʻikai ko e uho ia ʻo e moʻui fakaākongá.

Ngaahi tokoua, ʻoku tau ʻilo kotoa ʻoku fie maʻu e mapuleʻi kitá kae tuku maʻu e tokangá ʻi he ngaahi meʻa mahuʻinga ʻoku ivi mālohi tahá, ke fakatupulaki ai ʻetau ʻofa ki hotau ʻOtuá mo hotau kāingá—ʻa ia ko hono fakatupulaki e nofo malí, fakamālohia e fāmilí mo langa hake ʻa e puleʻanga ʻo e ʻOtuá ʻi he māmaní. Pea hangē pē ko ha fuʻu ʻakau fua ʻoku vaʻavaʻa mo failaú, ʻoku fie maʻu ke toutou ʻauhani ʻetau moʻuí ke fakapapauʻi ʻoku tau fakaʻaongaʻi hotau iví mo e taimí ke fakahoko ʻaki e taumuʻa totonú—ke “maʻu ha fua ʻoku leleí”!¹

ʻOku ʻIkai ke ke Tuenoa

ʻE anga fēfē haʻatau ʻilo e meʻa ke filí? Ko hotau fatongiá ia ke fakapapauʻi ʻeni maʻatautolu. Neongo ia, ʻoku fekauʻi ke tau ako fakamātoato ʻa e folofolá, tokanga ki he lea ʻa e kau palōfitá, pea ʻai ia ke hoko ko ha lotu ʻoku fonu he tuí, fakamātoató, mo e fai mateakí.

Ngaahi tokoua, ʻoku angatonu ʻa e ʻOtuá. Te Ne folofola ki hotau lotó mo e ʻatamaí ʻi he Laumālie Māʻoniʻoní ʻo fekauʻaki mo e hala ʻoku totonu ke tau fou ai ʻi heʻetau moʻuí.

Kapau ʻoku maʻa hotau lotó—kapau ʻoku ʻikai ke tau kumi hotau lāngilangí ka ko e lāngilangi ʻo e ʻOtua Māfimafí, pea tau fekumi ke fai Hono finangaló, kapau ʻoku tau loto ke tāpuekina hotau fāmilí mo hotau kāingá—he ʻikai ke Ne tuku ke tau tuenoa. Pea hangē ko e meʻa ne faʻa fakamanatu mai ʻe Palesiteni Monisoni kiate kitautolú, “Ko e taimi ʻoku tau fai ai e ngāue ʻa e ʻEikí, ʻoku ʻi ai leva ʻetau totonu ki he tokoni ʻa e ʻEikí.”²

ʻE “muʻomuʻa ʻi homou ʻaó” ʻa hoʻomou Tamai Hēvaní. Te [Ne] ʻi homou nima toʻomataʻú pea ʻi homou toʻohemá, pea ʻe ʻi homou lotó ʻa [Hono] Laumālié, pea ʻe takatakai ʻa kimoutolu ʻe [Heʻene] kau ʻāngeló, ke poupouʻi hake ʻa kimoutolu.”³

Ko e Mālohi ʻi Hono Fai e Ngāué

Siʻi ngaahi tokoua, ʻoku maʻu e ngaahi tāpuaki ʻo e tokoni he lakanga fakataulaʻeikí ni mei heʻetau ngāue faivelengá, mei heʻetau loto fiemālie ke fai ha feilaulaú mo ʻetau holi ke fai ʻa ia ʻoku totonú. Tau tuʻu muʻa ʻo ngāue kae ʻikai tali ke toki fakakounaʻi pē kitautolu. ʻOku lelei ʻa e malangá, ka ko e ngaahi malanga ko ia ʻoku ʻikai iku ki he ngāué ʻoku tatau ia mo e afi ʻoku ʻikai ke vela pe ha vai ʻoku inu kae kei fieinua pē.

ʻI he taimi ʻoku tau fakaʻaongaʻi ai e tokāteliné, ʻoku lahi ange leva hono fakahaohaoaʻi kitautolu ʻe he ivi haohaoa ʻo e ongoongoleleí pea hanga ʻe he mālohi ʻo e lakanga fakataulaʻeikí ʻo fakalotoa hotau laumālié.

Naʻe pehē ʻe Tōmasi ʻEtisoni, ko e tangata naʻá ne fuofua faʻu e ʻuhilá, “ʻoku toki mahuʻinga pē ha fakakaukau ʻi hano fakaʻaongaʻi.”⁴ ʻOku tatau pē ia mo e tokāteline ʻo e ongoongoleleí, ʻoku toki mahuʻinga pē ia ʻi he taimi ʻoku ngāueʻi aí.

Kuo pau ke ʻoua naʻa tau tukulotoʻi pē e ngaahi tokāteline ʻo e lakanga fakataulaʻeikí ʻo ʻikai ke fakaʻaongaʻi ʻi heʻetau moʻuí. Kapau ʻoku ʻi ai ha nofo mali pe fāmili ʻoku fie maʻu ke fakahaofi—naʻa mo haʻatautolú—ʻoua muʻa naʻa tau tatali pē ke toki vakai. Ka tau fakafetaʻi ki he ʻOtuá koeʻuhí ko e palani ʻo e fiefiá ʻoku kau ai ʻa e tuí, fakatomalá, faʻa fakamolemolé pea mo e kamata foʻoú. ʻE hanga ʻe heʻetau fakaʻaongaʻi e tokāteline ʻo e lakanga fakataulaʻeikí ʻo fakafeʻungaʻi kitautolu ke tau hoko ko ha husepāniti, tamai mo e foha ʻoku mahino ki ai e ʻuhinga ʻo e lakanga fakataulaʻeikí mo hono mālohi ke maʻu mo paotoloaki e fakaʻofoʻofa mo e toputapu ʻo e fāmili taʻengatá.

Ko ha taimi lelei maʻu pē ʻa e konifelenisi lahí ke tau fakatou fanongo mo ngāue ai. Ko ia, tau hoko muʻa “ke . . . fai ʻe kimoutolu ki he folofolá, pea ʻoua naʻa ngata ʻi he fanongó.”⁵ Ngaahi tokoua, ʻoku ou fakaafeʻi atu kimoutolu ke mou fakakaukau ki he ngaahi lea ʻa e kau tamaioʻeiki ʻa e ʻOtuá he fakaʻosinga ʻo e uike ní. Tūʻulutui leva. Kole ki he ʻOtua ko ʻetau Tamai Hēvaní ke Ne fakamaama ho ʻatamaí mo fakafiemālieʻi koe. Tautapa ki he ʻOtuá ke Ne tataki hoʻo moʻui fakaʻahó ‘i ho ngaahi fatongia faka-Siasí pea ‘i ho ngaahi faingataʻaʻia he taimi ní. Muimui ki he ueʻi ʻa e Laumālié—ʻoua naʻa toe toloi. ʻOku ou palōmesi atu kapau te ke fai kotoa ʻeni, he ʻikai tuku ʻe he ʻEikí ke ke tuenoa.

Hokohoko atu ʻi he Faʻa Kātaki

Neongo ʻa e lelei taha ʻo ʻetau taumuʻá ka ʻoku tau ʻiloʻi, ʻoku ʻikai ke faʻa hoko maʻu pē ʻa e meʻa naʻe fai ki ai e palaní. ʻOku tau fai ha fehālaaki ʻi heʻetau moʻuí mo ʻetau ngāue he lakanga fakataulaʻeikí. ʻOku tau faʻa humu pea ʻikai aʻusia e taumuʻá.

ʻI he taimi naʻe faleʻi ai kitautolu ʻe he ʻEikí ke “fai atu ai pē ʻi he faʻa kātaki kae ʻoua ke fakahaohaoaʻi ʻa [kitautolú].”⁶ ʻOkú Ne fakahaaʻi mai ʻoku fie maʻu e taimí mo e faʻa kātakí. ʻE hanga ʻe heʻetau ʻiloʻi e ʻuhinga ʻo e ongoongoleleí mo e ʻuhinga ʻo e lakanga fakataulaʻeikí ʻo tokoniʻi kitautolu ke tau mamata ki hono taumuʻa fakalangi ʻo e meʻa kotoa ko ʻení. Te ne fakalotoa kitautolu mo ʻomi ha ivi ke tau fai ʻaki e meʻa totonú, neongo ʻene faingataʻá. ʻE hanga ʻe hono fakatefito ʻetau moʻuí ʻi he ngaahi tefitoʻi moʻoni ʻo e ongoongoleleí ʻo faitāpuekina kitautolu ʻaki ʻa e mahinó, potó mo ha fakahinohino.

“He ʻikai koā ke tau fai atu ʻi ha ngāue mahuʻinga pehē?”⁷ ʻIo, kāinga te tau fai ia!

Te tau ako mei heʻetau ngaahi fehālaakí, ʻaki hono fakahinohinoʻi kitautolu ʻe he Laumālie Māʻoniʻoní. Tuku ke kei hokohoko atu pē ʻetau fakalakalaká neongo kapau te tau fai ha fehālaaki. Te tau hoko atu pē e fonongá neongo kapau te tau humu. He ʻikai ke tau teitei fakatoupīkoi; he ʻikai ke tau teitei foʻi.

Te tau tuʻu fakataha, ʻo umouma taha, ʻi heʻetau hoko ko e ngaahi tokoua mālohi ʻi he lakanga fakataulaʻeiki taʻe ngata ʻo e ʻOtuá, ʻo tuʻumaʻu he ngaahi tefitoʻi moʻoni ʻo e ongoongolelei ʻo Sīsū Kalaisi kuo toe fakafoki maí pea tau tauhi loto houngaʻia ki hotau ʻOtuá mo hotau kāingá ʻi he ʻofa mo e moʻui mateaki.

ʻOku moʻui e ʻOtuá!

Siʻoku ngaahi tokoua ʻofeina, ʻoku ou fakamoʻoni kiate kimoutolu he ʻahó ni ʻoku moʻui ʻa e ʻOtua ko e Tamaí mo Hono ʻAlo ko Sīsū Kalaisí. ʻOkú Na moʻui! ʻOkú Na ʻi ai!

ʻOku ʻikai ke ke tuēnoa. ʻOku tokangaʻi koe ʻe hoʻo Tamai ʻi Hēvaní mo finangalo ke tāpuekina mo pukepuke hake koe ʻi he māʻoniʻoní.

ʻOku folofola moʻoni mai e ʻOtuá ki he faʻahinga ʻo e tangatá ʻi hotau kuongá ni. Te Ne folofola atu kiate koe!

Naʻe mamata ʻa e Palōfita ko Siosefa Sāmitá ki he meʻa naʻá ne pehē naʻá ne mamata ki aí. Kuo toe fakafoki mai ki he māmaní e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ʻaki e mālohi mo e mafai ʻo e ʻOtua Māfimafí.

Ko ʻeku lotú ia ʻi heʻetau hoko ko e niʻihi kuo maʻu Hono lakanga fakataulaʻeikí, ke tau ngāue lelei ʻaki maʻu pē ʻa e ʻuhinga ʻo e lakanga fakataualaʻeikí pea tau fakaʻaongaʻi e tefitoʻi moʻoni ʻo e ongoongolelei kuo toe fakafoki maí ke liliu ai ʻetau moʻuí mo e moʻui ʻa kinautolu ʻoku tau tauhí.

ʻI heʻetau fai iá, ʻe hanga ʻe he mālohi taʻe fakangatangata ʻo e Fakaleleí ʻo fakahaohaoaʻi, fakamaʻa, mo fakaleleiʻi hotau laumālié mo e ʻulungāangá kae ʻoua ke tau hoko ko e kakai tangata naʻe fie maʻu kitautolu ki aí. ʻOku ou fakamoʻoni ki he meʻá ni ʻi he huafa toputapu ʻo Sīsū Kalaisí, ʻēmeni.

Maʻuʻanga fakamatalá

1.

Mātiu 7:18.

2.

Thomas S. Monson, “Ke Ako, ke Fakahoko, ke Aʻusia,” Liahona, Nōv. 2008, 62.

3.

Tokāteline mo e Ngaahi Fuakava 84:88.

4.

Thomas Edison, ʻi he Elbert Hubbard, Little Journeys to the Homes of Good Men and Great Book 2 (1910), 155.

5.

Sēmisi 1:22.

6.

Tokāteline mo e Ngaahi Fuakava 67:13.

7.

Tokāteline mo e Ngaahi Fuakava 128:22.

Ngaahi Fāmili Kuo Fakafuakavaʻí

Fai ʻe Palesiteni Henry B. Eyring

Tokoni ʻUluaki ʻi he Kau Palesitenisī ʻUluakí

ʻOku ʻikai pea he ʻikai ha meʻa ʻe toe mahuʻinga ange ʻe lava ke hoko mai ki ho fāmilí ka ko e ngaahi tāpuaki ʻo e faisilá.

ʻOku ou fiefia ke fakataha mo kimoutolu heni, kuo fakaafeʻi ki ai e kau maʻu lakanga fakataulaʻeiki kotoa pē ʻa e ʻOtuá ʻi he māmaní. ʻOku tau monūʻia ke tokangaʻi kitautolu ʻe Palesiteni Tōmasi S. Monisoni. ʻI heʻene hoko ko e Palesiteni ʻo e Siasí, ko ia pē ʻa e tangata moʻui ʻokú ne fatongia ʻaki ʻa e ngaahi kī ʻokú ne silaʻi e fāmilí pea mo e ngaahi ouau kotoa ʻo e lakanga fakataulaʻeikí ʻoku fie maʻu ki he moʻui taʻengatá, ʻa e meʻaʻofa maʻongoʻonga taha ʻi he ngaahi meʻaʻofa ʻa e ʻOtuá.

ʻOku ʻi ai ha tamai ʻoku fanongo mai he pooni kuó ne toe foki mai mei he māmālohí ko ʻene fie maʻu ʻaki hono lotó kotoa e fakapapau ʻo e meʻaʻofa ko iá. ʻOkú ne ʻofa mo hono hoá ʻi heʻena ongo kiʻi fānau īkí, ko ha kiʻi tamasiʻi mo ha kiʻi taʻahine. Hangē ko e ngaahi mātuʻa kehé, ʻokú ne lava ʻo tomuʻa vakai ki ha fiefia fakalangi ʻi heʻene lau ʻa e ngaahi lea ko ʻení: “Pea ko e feohi fakakāinga ʻa ia ʻoku ʻiate kitautolu ʻi hení, ʻe ʻiate kitautolu ia ʻi ai, ka ʻe ō fakataha ia mo e nāunau taʻengatá, ʻa ia ko e nāunau ʻoku ʻikai ke tau fiefia ai ʻi he taimí ni.”¹

ʻOku ʻiloʻi ʻe he tamai ko ia ʻoku kau he fanongo maí ʻa e hala ki he ikuʻanga nāunauʻia ko iá. ʻOku ʻikai ke faingofua. ʻOkú ne ʻosi ʻiloʻi pē ia. Naʻe fie maʻu ki ai e tui kia Sīsū Kalaisí, fakatomala moʻoní, pea mo ha liliu ʻi hono lotó, fakataha mo ha pīsope angalelei naʻá ne tokoniʻi ia ke ne ongoʻi ʻa e fakamolemole angaʻofa ʻa e ʻEikí.

Ne hokohoko atu e ngaahi liliu fakaʻofoʻofá ʻi heʻene hū ʻi he temipale toputapú ke maʻu e fakakoloa ne folofola ʻaki ʻe he ʻEikí kiate kinautolu naʻá Ne fakamafaiʻi ʻi he fuofua temipale ʻi he kuonga fakakosipelí ni. Naʻe hoko ia ʻi Ketilani, ʻOhaiō. Naʻe folofola ʻa e ʻEikí ʻo kau ki he meʻa ko iá ʻo pehē:

“Ko ia, ko hono ʻuhinga ʻeni naʻá ku fai ai ʻa e fekau kiate kimoutolu ke mou ʻalu ki ʻOhaioó; pea te u ʻoatu ai kiate kimoutolu ʻa ʻeku fonó; pea ʻe fakakoloaʻi kimoutolu ai ʻaki ʻa e mālohi mei ʻolunga;

“Pea ʻe ʻalu atu mei ai, . . . he ʻoku ʻi ai ha ngāue lahi ʻaʻaku kuo teuteu, koeʻuhí he ʻe fakamoʻui ʻa ʻIsileli, pea te u tataki ʻa kinautolu ki he feituʻu kotoa pē te u loto ki aí, pea ʻe ʻikai taʻofi ʻe ha mālohi ʻa hoku nimá.”²

ʻOku ʻi ai ha ngāue lahi ʻoku hanganaki mai maʻa hoku kaungāmeʻa ne toki fakamālohiá pea ki he kau maʻu lakanga fakataulaʻeiki kotoa pē, ke nau taki ʻi hono fakahaofi ʻa e konga ʻo ʻIsileli ʻoku taú pe te tau fatongia ʻakí, ʻa ia ko hotau fāmilí. Naʻe ʻiloʻi ʻe hoku kaungāmeʻá mo hono uaifí ʻoku fie maʻu ki ai ʻa e mālohi faisila ʻo e Lakanga Taulaʻeiki Faka-Melekisētekí ʻi ha temipale māʻoniʻoni ʻo e ʻOtuá.

Naʻá ne kole mai ke u fakahoko e silá. Naʻá ne fie maʻu mo hono uaifí ke fakahoko ia ʻi he vave tahá. Ka ʻi he ofi ko ia ʻa e taimi femoʻuekina ʻo e konifelenisi lahí, ne u tuku ki he ongomeʻa malí ni pea mo ʻena pīsopé ke ngāue mo ʻeku sekelitalí ke maʻu e ʻaho lelei tahá.

Mou fakakaukau ki heʻeku ʻohovale mo fiefia ʻi he taimi ne talamai ai ʻe he tamaí ʻi he lotú, kuo fakapapauʻi ke fakahoko e silá ʻi he ʻaho 3 ʻo ʻEpelelí. Ko e ʻaho ia ʻi he taʻu 1836 ne fekauʻi mai ai ʻa ʻIlaisiā, ko e palōfita kuo sino liliú, ki he Temipale Ketilaní ke foaki ʻa e mālohi ʻo e faisilá kia Siosefa Sāmita pea mo ʻŌliva Kautele. ʻOku ʻi he Siasí ʻa e ngaahi kī ko iá he ʻahó ni pea ʻe hokohoko atu ai pē ki he taʻengatá.³

Ko e fakamafai fakalangi tatau pē ia ne foaki ʻe he ʻEikí kia Pita ʻi Heʻene talaʻofa ʻo pehē: “Pea te u ʻatu kiate koe ʻa e kī ʻo e puleʻanga ʻo e langí: pea ko ia kotoa pē te ke nonoʻo ʻi māmaní, ʻe nonoʻo ia ʻi he langí; pea ko ia te ke veteki ʻi māmaní, ʻe veteki ia ʻi he langí.”⁴

Ne faitāpuekina e tokotaha maʻu lakanga fakataulaʻeiki kotoa pē ʻe he toe foki mai ʻa ʻIlaisiaá. Ne fakamahinoʻi ia ʻe ʻEletā Hāloti B. Lī ʻi heʻene lea ʻi ha konifelenisi lahi, ʻo ne fai e lea ne lea ʻaki ʻe Palesiteni Siosefa Filitingi Sāmita. Fanongo lelei mai: “ʻOku ou maʻu ʻa e lakanga fakataulaʻeikí; ʻoku maʻu ʻe kimoutolu kau tangata ʻoku ʻi hení ʻa e lakanga fakataulaʻeikí; kuo tau maʻu e Lakanga Taulaʻeiki Faka-Melekisētekí—ʻa ia ne maʻu ʻe ʻIlaisiā pea mo e kau palōfita kehé pea mo Pita, Sēmisi mo Sioné. Pea ʻi heʻetau maʻu e mafai ke papitaiso, hilifakinima ke maʻu e Laumālie Māʻoniʻoní pea fakanofo ha niʻihi kehe ke fai e ngaahi meʻá ni kotoa, ka ʻikai e mālohi faisilá, he ʻikai lava ke tau fai ha meʻa, he kapau te tau fai ia, he ʻikai hano ʻaonga.”

Ne hoko atu ʻa Palesiteni Sāmita ʻo pehē:

“Ko e māʻolunga ange ʻa e ouaú, ko e maʻongoʻonga ange ia e ngaahi tāpuaki ʻoku fie maʻu ki he hākeakiʻí ʻi he puleʻanga ʻo e ʻOtuá, ʻe toki lava pē ke maʻu ʻi ha ngaahi feituʻu pau, ʻoku ʻikai ke ʻi ai ha totonu ʻa ha tangata ke ne fakahoko ia kae ʻoua kuó ne maʻu e mafaí mei ha tangata ʻokú ne maʻu e ngaahi kií. . . .

“. . . ʻOku ʻikai ha tangata he funga māmaní ʻokú ne maʻu ʻa e totonu ke ʻalu atu pea fakahoko ha ouau ʻo e ongoongolelei ko ʻení tuku kehe kapau kuó ne maʻu ha ngofua ke fai ia, mei he Palesiteni ʻo e Siasí ʻokú ne maʻu e ngaahi kií. Kuó ne ʻomi kiate kitautolu e mafaí; kuó ne ʻomi ʻa e mafai ʻo e faisilá ʻi hotau lakanga fakataulaʻeikí he ʻokú ne maʻu ʻa e ngaahi kī ko iá.”⁵

Ne ʻomi ʻe Palesiteni Poiti K. Peeka ʻa e fakapapauʻi tatau ʻi heʻene tohi ʻo kau ki he mālohi ʻo e faisilá. ʻOku hoko ʻeku ʻilo e ngaahi leá ni ko ha fakafiemālie kiate au,ʻo hangē ko ia ʻe hoko ki he fāmili te u silaʻi ʻi he ʻaho 3 ʻo ʻEpelelí: “[Ne maʻu ʻe Pita e ngaahi kií. Ne maʻu ʻe Pita ʻa e mālohi ʻo e faisilá, . . . ke haʻi pe silaʻi pe vete ʻi māmani pea ʻe pehē ʻi he langí. Ko e ngaahi kī ia ʻoku maʻu ʻe he Palesiteni ʻo e Siasí—ki he palōfita, tangata kikite mo e tangata maʻu fakahaá. ʻOku maʻu ʻe he Siasí ʻa e mālohi faisila ko iá he taimí ni. ʻOku ʻikai ha toe meʻa ʻe toe toputapu ange kiate kinautolu ʻoku nau ʻiloʻi hono mahuʻinga ʻo e mafaí ni. ʻOku ʻikai ha toe meʻa ʻe tokangaʻi lelei ange. ʻOku siʻi ha kau tangata ʻoku nau maʻu e mālohi faisila ko ʻení ʻi he māmaní ʻi ha faʻahinga taimi pē—ʻoku ʻi he temipale kotoa ha kau tangata kuo foaki kiate kinautolu ʻa e mālohi ʻo e faisilá. He ʻikai lava ʻe ha taha ke maʻu ia, tukukehe ʻo ka maʻu ia mei he palōfita, mo e tangata kikite mo e tangata maʻu fakahā pea mo e Palesiteni ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní.]”⁶

ʻI he haʻu ʻa ʻIlaisiaá, naʻe ʻikai ngata ʻi hono foaki mai ʻo e mālohi ki he lakanga fakataulaʻeikí ka naʻe liliu ai mo e lotó: “Ko e laumālie, mālohi, mo e uiuiʻi ʻo ʻIlaisiaá ʻoku mou maʻu ai ʻa e mālohi ke maʻu e ngaahi kī ʻo e fakahaá, ngaahi ouaú, ngaahi mafaí, ngaahi mālohí pea mo e ngaahi fakakoloa ʻo e kakato ʻo e Lakanga Taulaʻeiki Faka-Melekisētekí pea mo e puleʻanga ʻo e ʻOtuá he māmaní; pea ke tali, maʻu, mo fakahoko ʻa e ngaahi ouau kotoa ʻo e puleʻanga ʻo e ʻOtuá, ʻo aʻu ki hono liliu ʻo e loto ʻo e ngaahi tamaí ki heʻenau fānaú, pea mo e loto ʻo e fānaú ki he ngaahi tamaí, ʻo aʻu kiate kinautolu ʻoku ʻi he langí.”⁷

Ko e ongo ko ia ʻo e liliu hono lotó ne hoko ia ki hoku kaungāmeʻá mo hono fāmilí. Mahalo ʻe hoko mai ia kiate koe lolotonga e fakatahá ni. Mahalo kuo mou fakakaukau atu ki ai, ki he fofonga ʻo hoʻo tangataʻeikí pe fineʻeikí ʻo hangē ko ia kuó u faí. Mahalo naʻa ko ha tuofefine pe tokoua. Mahalo pē naʻa ko ha ʻofefine pe ko ha foha.

Mahalo pē ʻoku nau ʻi he tataliʻanga ʻo e ngaahi laumālié pe nofo ʻi ha konitinēniti mamaʻo meiate koe. Ka naʻe maʻu e fiefiá mei ha ongoʻi ʻoku pau e ngaahi fehokotaki mo kinautolú he kuó ke haʻi pe te ke haʻi koe kiate kinautolu ʻi he ngaahi ouau ʻo e lakanga fakataulaʻeikí ʻa ia ʻe fakaʻapaʻapaʻi ʻe he ʻOtuá.

Kuo akoʻi ki he kau maʻu Lakanga Taulaʻeiki Faka-Melekisētekí ʻa ia ko e ngaahi tamai ʻi ha fāmili kuo silaʻí, ʻa e meʻa kuo pau ke nau faí. ʻOku ʻikai pea he ʻikai ha meʻa ʻe toe mahuʻinga ange ʻe lava ke hoko mai ki ho fāmilí ka ko e ngaahi tāpuaki ʻo e faisilá. ʻOku ʻikai ha meʻa ʻe toe mahuʻinga ange ʻi hono fakaʻapaʻapaʻi ʻo e nofomalí mo e ngaahi fuakava fakafāmilí ʻa ia kuó ke fai pe te ke fai ʻi he ngaahi temipale ʻo e ʻOtuá.

ʻOku mahino e founga ke fakahoko ʻaki iá. Kuo pau ke silaʻi ʻe he Laumālie Māʻoniʻoni ʻo e Talaʻofá, ʻa ʻetau ngaahi fuakava fakatemipalé ʻo fakafou ʻi heʻetau talangofuá mo e feilaulaú kae lava ke maʻu ia ʻi he maama kahaʻú. Naʻe fakamatala ʻe Palesiteni Hāloti B. Lī ʻa e ʻuhinga ʻo e silaʻi ʻaki e Laumālie Māʻoniʻoni ʻo e talaʻofá, ʻaki ʻene toʻo mai e lea ʻa ʻEletā Melevini J. Pālatí: “Te tau lava ke kākāaʻi ʻa e tangatá ka he ʻikai lava ke tau kākaaʻi ʻa e Laumālie Māʻoniʻoní, pea he ʻikai taʻengata hotau ngaahi tāpuakí kapau he ʻikai silaʻi foki kinautolu ʻe he Laumālie Māʻoniʻoni ʻo e Talaʻofá. Ko e Laumālie Māʻoniʻoní ʻokú ne lava ʻo tala e ngaahi fakakaukau mo e loto ʻo e tangatá pea ʻomi e fakaʻatā ʻo e mālohi faisilá ki he ngaahi tāpuaki kuo tuku ki honau ʻulú. ʻE toki haʻi, ʻaonga pea lava ke ngāue kakato leva ia.”⁸

ʻI he taimi ne silaʻi ai au mo Sisitā ʻAealingi ʻi he Temipale Lōkani ʻIutaá, ne ʻikai mahino kakato kiate au hono mahuʻinga ʻo e talaʻofa ko iá. ʻOku ou kei feinga pē ke mahino kakato kiate au hono ʻuhingá, ka ne u pehē mo hoku uaifí ‘i he kamataʻanga ʻema nofomalí he meimei taʻu ‘e 50 kuohilí, ke fakaafeʻi ʻa e Laumālie Māʻoniʻoní ʻi he lahi taha te ma lavá, ki heʻema moʻuí pea ki homa fāmilí.

Ne u fuofua feʻiloaki mo Palesiteni Siosefa Filitingi Sāmita heʻeku hoko ko ha tamai kei talavou ne silaʻi ʻi he temipalé pea liliu hoku lotó ki hoku uaifí mo ha fāmili kei īkí. Ne u ʻi he loki alēleaʻanga ʻo e Kau Palesitenisī ʻUluakí, ʻa ia ne fakaafeʻi au ki aí, pea naʻá ku maʻu ha fakamoʻoni pau ʻi hono fehuʻi mai ʻe Palesiteni Hāloti B. Lī mo tuhu kia Palesiteni Sāmita, ʻa ia ne tangutu ʻi hono tafaʻakí, “ʻOkú ke tui ko e tangata ko ʻení ko e palōfita ʻa e ʻOtuá?”

Ko e toki hū mai pē ia ʻa Palesiteni Sāmita ki he lokí pea ne teʻeki ke ne fai ha lea ʻe taha. ʻOku ou fakamālō taʻetūkua ne u lava ke tali ia mei hoku lotó: “ʻOku ou ʻiloʻi ʻoku moʻoni ia,” pea ne u ʻiloʻi pau ia ʻo hangē ko e ulo mai ʻa e laʻaá ʻokú ne maʻu ʻa e mālohi faisila ʻo e lakanga fakataulaʻeikí maʻá e māmaní kotoa.

Ne hanga ʻe he meʻa ko ia ne hokó ʻo ʻomi ha mālohi lahi ki heʻene ngaahi leá maʻaku pea mo hoku uaifí ʻi he taimi naʻe fai ai ʻe Palesiteni Siosefa Filitingi Sāmita ʻa e faleʻi ko ʻení ʻi ha fakataha ʻo e konifelenisí ʻi he ʻaho 6 ʻo ʻEpeleli 1972: “Ko e finangalo ʻo e ʻOtuá ke fakamālohia pea tauhi ke tuʻuloa ʻa e ʻiuniti ʻo e fāmilí. ʻOku mau kōlenga atu ki he ngaahi tamaí ke nau tuʻu ʻi honau tuʻunga totonu ko e ʻulu ʻo e fāmilí. ʻOku mau kōlenga atu ki he ngaahi faʻeé ke nau tauhi pea poupouʻi honau husepānití pea hoko ko e maama ki heʻenau fānaú.”⁹

Tuku muʻa ke u fokotuʻu atu ha meʻa ʻe fā ʻe lava ke ke fai ʻi hoʻo hoko ko ha tamai maʻu lakanga fakataulaʻeikí ke langaki pea tataki homou fāmilí ki ʻapi ke nau toe nofo mo e Tamai Hēvaní mo e Fakamoʻuí.

ʻUluakí, maʻu pea tauhi ha fakamoʻoni pau ʻoku tau maʻu ʻa e ngaahi kī ko ia ʻo e lakanga fakataulaʻeikí pea ʻoku maʻu ia ʻe he Palesiteni ʻo e Siasí. Lotua ia he ʻaho kotoa pē. ʻE maʻu ʻa e talí mo ha toe loto fakapapau ange ke taki ho fāmilí, ʻi hoʻo ongoʻi ʻamanaki leleí, pea mo e fiefia lahi ange ʻi hoʻo ngāue tokoní. Te ke fiefia ange pea maʻu ha loto fakatuʻamelie, ko ha tāpuaki maʻongoʻonga ia ki ho uaifí mo e fāmilí.

Ko e meʻa mahuʻinga hono uá, ke ke ʻofa ʻi ho uaifí. ʻE fie maʻu ki ai ʻa e tuí mo e loto fakatōkilalo ke fakamuʻomuʻa ʻene ngaahi fie maʻú ʻi he ngaahi meʻa ʻokú ke fekuki mo ia ʻi he moʻuí. ʻOkú ke maʻu e fatongia ke tokonaki pea lehilehiʻi e fāmilí fakataha mo ia lolotonga hoʻo tokoni ki he niʻihi kehé. ʻE lava ke hoko ʻeni ko ha meʻa ʻe fie maʻu ki ai ho taimí mo e mālohi kotoa ʻokú ke maʻú.ʻE lava ke toe lahi ange ʻa e ngaahi fie maʻu ho uaifí ʻi he fakaʻau ke taʻu motuʻa angé pea mahamahakí. Kapau naʻá ke fili ke fakamuʻomuʻa ʻa ʻene fiefiá ʻi hoʻo fiefiá, ʻoku ou palōmesi atu ʻe toe tupulaki ange hoʻo ʻofá.

Tolú, fakakau mai ʻa e fāmilí kotoa ke nau feʻofaʻaki. Naʻe akonaki ʻa Palesiteni ʻEselā Tafi Penisoni ʻo pehē:

“ʻI he tafaʻaki taʻengatá, ko e hakeakiʻí ko e meʻa fakafāmili. . . .

“Kae mahulu hake ʻi ha toe meʻá, ʻoku fie maʻu ke ʻilo pea ongoʻi ʻe he fānaú ʻoku ʻofaʻi, fie maʻu pea fakahoungaʻi kinautolu. ʻOku fie maʻu ke fakapapauʻi ange maʻu pē ʻeni kiate kinautolu. Ko hono moʻoní, ko e fatongia ʻeni ʻoku totonu ke fakahoko ʻe he mātuʻá, pea ko e taimi lahi ʻoku faʻa fakahoko lelei taha ʻeni ʻe he ngaahi faʻeé.”¹⁰

Ka ko ha toe maʻuʻanga mahuʻinga ʻe taha ʻo e ongoʻi ʻoku ʻofaʻi kitá, ʻoku maʻu ia mei he ʻofa mei he fānau kehe ʻi he fāmilí. ʻE hoko pē ʻa e fetauhiʻaki ʻa e tuongaʻané mo e tuofāfiné ʻi he faifeinga maʻu pē ʻa e mātuʻá pea mo e tokoni ʻa e ʻOtuá. ʻOku mou ʻilo mei he ngaahi meʻa kuo mou aʻusia ʻi homou fāmilí ʻoku moʻoni ia. Pea ʻoku fakapapauʻi mai ia ʻi he taimi kotoa ʻokú ke lau ai ʻo kau ki he ngaahi fepakipaki fakafāmili ne fehangahangai mo Līhai mo hono uaifi angatonu ko Selaiá ʻi he Tohi ʻa Molomoná.

Ne hoko ʻenau lavameʻá ko ha tataki kiate kitautolu. Naʻa nau akoʻi lelei mo taʻetūkua moʻoni ʻa e ongoongolelei ʻo Sīsū Kalaisí, ko ia ne fakavaivaiʻi ai e loto ʻo e fānaú pea aʻu pē ʻo laui toʻu tangata e niʻihi honau hakó ne fefakavaivaiʻaki honau lotó pea ki he ʻOtuá. Hangē ko ʻení, ne tohi ʻa Nīfai mo ha niʻihi pea tokoni ki ha niʻihi ʻo honau fāmilí ne hoko ko honau filí. ʻOku faʻa hanga ʻe he Laumālié ʻo fakavaivaiʻi e loto ʻo ha toko lauiafe pea fetongi ʻa e tāufehiʻá ʻaki ʻa e ʻofá.

Ko e taha e founga ke toutou maʻu e lavameʻa ʻo e Tamai ko Līhaí ko e founga ʻoku mou taki ʻaki e lotú mo e feohi fakafāmilí, ʻo hangē ko e efiafi fakafāmili ʻi ʻapí. ʻOange ki he fānaú ha ngaahi faingamālie ke lotu ʻi he taimi te nau lava ai ʻo lotú, pea lava ke nau lotua ʻa kinautolu he siakalé ʻa ia ʻoku nau fie maʻu e ngaahi tāpuakí. ʻAi ke ke ʻiloʻilo ki he taimi ko ia ʻoku faʻa kamata ai ʻa e fekeʻikeʻí pea ʻiloʻi e ngaahi tokoni taʻesiokitá, tautautefito ʻiate kinautolu peé. ʻI he taimi ʻoku nau felotuaʻaki mo fetokoniʻaki aí, ʻe fakavaivaiʻi mo liliu e lotó kiate kinautolu mo ʻenau mātuʻá.

Ko e faingamālie hono fā ke taki ʻaki ho fāmilí ʻi he hala ʻo e ʻEikí ʻoku maʻu ia ʻi he taimi ʻoku fie maʻu ai ʻa e mapuleʻi kitá. ʻE lava ke tau feau hotau fatongia ke fakatonutonu ʻi he founga ʻa e ʻEikí pea taki ʻetau fānaú ki he moʻui taʻengatá.

Te ke manatuʻi e ngaahi leá, kae mahalo kuo teʻeki ke ke mamata ʻi honau mālohi ko ha tokotaha maʻu Lakanga Taulaʻeiki Faka-Melekisēteki ʻokú ne teuteuʻi hono fāmilí ke moʻui ʻi he faʻahinga nofo fakasosaieti te nau maʻu ʻi he puleʻanga fakasilesitialé. ʻOku mou manatuʻi pē ʻa e ngaahi leá. ʻOku tau maheni pē mo kinautolu:

“ʻOku ʻikai lava pe ʻoku ʻikai totonu ke ngāue ʻaki ha mālohi pe ivi ʻi he mafai ʻo e lakanga fakataulaʻeikí, kae ngata pē ʻi he feifeingaʻi, ʻi he faʻa kātaki, angamalū pea mo e ʻofa taʻemālualoi;

“ʻI he angaʻofa, mo e ʻilo haohaoa, ʻa ia ʻe fuʻu fakafuofuolahi ʻa e laumālié taʻe ʻi ai ha mālualoi pea taʻe-ha-kākā—

“Pea valokiʻi hono taimí ʻi he lea māsila ʻo ka ueʻi ke fai pehē ʻe he Laumālie Māʻoniʻoní; pea hili ia ke toki fakahā ange ʻa e ʻofa lahi ange kiate ia kuó ke valokiʻí, telia naʻá ne lau koe ko hono fili;

“Koeʻuhi ke ne ʻiloʻi ʻoku mālohi ange ʻa ho angatonú ʻi he ngaahi afo ʻo e maté.”¹¹

Pea ʻoku ʻomi kimui ai ha talaʻofa mahuʻinga fau kiate kitautolu ko e ngaahi tamai ʻi Saioné: “ʻE hoko ʻa e Laumālie Māʻoniʻoní ko ho takaua maʻu ai pē, pea ko ho tokotokó, ko e tokotoko taʻe-faʻa-liliu ʻo e māʻoniʻoní mo e moʻoní; pea ko hoʻo pulé ʻe hoko ia ko e pule taʻengata, pea ʻe tafe mai ia kiate koe taʻe ʻi ai ha fakamālohiʻi ʻo taʻengata pea taʻengata.”¹²

Ko ha tuʻunga māʻolunga ia kiate kitautolu, ka ʻi he taimi te tau mapuleʻi ai ʻetau ʻitá ʻi he ʻofa pea taʻotaʻofi ʻetau loto hīkisiá, ʻoku ʻomi leva ʻe he Laumālie Māʻoniʻoní ʻa ʻene fakangofuá pea hoko moʻoni leva e ngaahi palōmesí mo e fuakava toputapú.

Te ke lavameʻa ʻi hoʻo tui ne toe fakafoki mai ʻe he ʻEikí ʻa e ngaahi kī ʻo e lakanga fakataulaʻeiki ʻoku tau kei maʻú—ʻaki ha haʻi pau ʻo e ʻofá mo ho uaifí, pea mo e tokoni ʻa e ʻEikí ʻi hono liliu e loto ʻo hoʻo fānaú kiate kinautolu pea ki heʻenau mātuʻá, pea ʻi hono tataki koe ʻe he ʻofá ke ke fakatonutonu pea enginaki ʻi ha founga te ne fakaafeʻi mai e Laumālié.

ʻOku ou ʻilo ko e Kalaisí ʻa Sīsū pea ko hotau Fakamoʻuí Ia. ʻOku ou fakamoʻoni ʻoku maʻu pea ngāue ʻaki ʻe Palesiteni Tōmasi S. Monisoni, ʻa e ngaahi kī kotoa ʻo e lakanga fakataulaʻeikí ʻi he māmaní he ngaahi ʻahó ni. ʻOku ou ʻofa mo poupouʻi ia. ʻOku ou ʻofa mo lotua kimoutolu. ʻI he huafa toputapu ʻo Sīsū Kalaisí, ʻēmeni.

Maʻuʻ anga fakamatalá

1.

Tokāteline mo e Ngaahi Fuakava 130:2.

2.

Tokāteline mo e Ngaahi Fuakava 38:32–33.

3.

Vakai, Joseph Fielding Smith, Sealing Power and Salvation, Brigham Young University Speeches of the Year (Jan. 12, 1971), speeches.byu.edu.

4.

Mātiu 16:19.

5.

Harold B. Lee, ʻi he Conference Report, Oct. 1944, 75.

6.

Boyd K. Packer, “Ko e Temipale Māʻoniʻoní,” Liahona, ʻOkatopa 2010, 29.

7.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 358.

8.

Melvin J. Ballard, toʻo mei he lea ʻa Harold B. Lee, ʻi he Conference Report, Oct. 1970, 111.

9.

Joseph Fielding Smith, “Counsel to the Saints and to the World,” Ensign, July 1972, 27.

10.

Ezra Taft Benson, “Ko e Fakamo ʻuí—Ko ha Meʻa Fakafāmili Ia,” Tūhulu, Nōvema 1992, 3, 4.

11.

Tokāteline mo e Ngaahi Fuakava 121:41–44.

12.

Tokāteline mo e Ngaahi Fuakava 121:46.

Loto Vēkeveke pea Taau ke Ngāue

Fai ʻe Palesiteni Thomas S. Monson

ʻOku hoko ha ngaahi mana he feituʻu kotoa pē ʻi he taimi ʻoku mahino ai e lakanga fakataulaʻeikí, fakalāngilangiʻi mo fakaʻaongaʻi totonu ai e lakanga fakataulaʻeikí pea fakahaaʻi ai e tuí.

Siʻoku ngaahi tokoua ʻofeina, ʻoku fakafiefia ke tau toe fakataha mai. Ko e taimi kotoa pē ʻoku ou ʻalu ai ki he fakataha lahi ʻo e lakanga fakataulaʻeikí, ʻoku ou fakakaukauloto ki ha ngaahi akonaki ʻa e niʻihi ʻo e kau taki fakaʻeiʻeiki ʻa e ʻOtuá kuo lea ʻi he ngaahi fakataha lakanga fakataulaʻeiki ʻa e Siasí. Kuo tokolahi ha niʻihi kuo nau fakalaka atu ke maʻu honau pale taʻengatá ka kuo nau ʻomi ha ngaahi fakahinohino fakalaumālie maʻatautolu mei honau ʻatamai funganí, momona ʻenau moʻuí pea mo e māfana honau lotó. ʻOku ou fie vahevahe atu he pooni ha niʻihi ʻo ʻenau ngaahi akonaki fekauʻaki mo e lakanga fakataulaʻeikí.

Mei he Palōfita ko Siosefa Sāmitá: “Ko e lakanga fakataulaʻeikí ko ha tefitoʻi moʻoni taʻengata pea naʻe ʻi ai ia mo e ʻOtuá mei ʻitāniti, pea ʻe pehē ai pē ki ʻitāniti, ʻo ʻikai ha kamataʻanga ʻo hono ngaahi ʻahó pe ngataʻangaʻo hono ngaahi taʻú.”¹

ʻOku tau ako mei he ngaahi lea ʻa Palesiteni Uilifooti Utalafí: “Ko e Lakanga Fakataulaʻeiki Māʻoniʻoní ko ha founga ia ʻoku fetuʻutaki mo fengāueʻaki mai ai ʻa e ʻOtuá mo e tangatá he māmaní; pea ko e kau talafekau fakalangi ko ia kuo nau ʻaʻahi mai ki māmani ʻo fetuʻutaki mo e tangatá, ko ha kau tangata ne nau maʻu mo ngāue ʻaki totonu honau lakanga fakataulaʻeikí lolotonga ʻenau ʻi he kakanó; pea ko e meʻa kotoa pē ne ʻai ʻe he ʻOtuá ke fakahoko maʻa hono fakamoʻui ʻo e tangatá, ʻo kamata mei he hoko mai ʻa e tangatá ki he funga ʻo māmaní ʻo aʻu ki hono huhuʻi ʻo māmaní, naʻe hoko pea ʻe kei hoko maʻu pē ia tuʻunga ʻi he mālohi ʻo e lakanga fakataulaʻeiki taʻe ngatá.”²

Naʻe fakamahino mai ʻe Palesiteni Siosefa F. Sāmita: “Ko e lakanga fakataulaʻeikí . . . ko e . . . mālohi ia ʻo e ʻOtuá ʻoku foaki ki he tangatá ke lava ai e tangatá ʻo ngāue ʻi he māmaní ki hono fakamoʻui ʻo e faʻahinga ʻo e tangatá, ʻi he huafa ʻo e Tamaí mo e ʻAló pea mo e Laumālie Māʻoniʻoní, pea ngāue totonu ʻaki ia; ʻo ʻikai ngāue fakamahamahalo ʻaki e mafai ko iá, pe kole ia mei ha ngaahi toʻu tangata kuo mate mo pulia, ka ko e mafai ia kuo foaki mai he kuonga ko ʻeni ʻoku tau moʻui aí ʻe ha kau ʻāngelo tauhi mo ha ngaahi laumālie mei ʻolunga, ko e omi fakahangatonu mei he ʻao ʻo e ʻOtua Māfimafí.”³

Pea fakaʻosí meia Palesiteni Sione Teila: “Ko e hā ʻa e lakanga fakataulaʻeikí? . . . Ko e puleʻanga ia ʻo e ʻOtuá, ʻo tatau ai pē pe ʻoku ʻi māmani pe ʻi he langí, he ʻoku ʻi he mālohi, faʻunga pe tefitoʻi moʻoni ko iá ʻa hono puleʻi ʻo e meʻa kotoa pē ʻi he māmaní pea ʻi he langí, pea ʻi he mālohi ko iá ʻoku pukepuke ai ʻa e meʻa kotoa. ʻOkú ne puleʻi ʻa e meʻa kotoa pē—ʻokú ne tataki ʻa e meʻa kotoa pē—pouaki ʻa e meʻa kotoa pē—pea ʻi ai hono kaunga ki he meʻa kotoa pē ʻoku fekauʻaki mo e ʻOtuá pea mo e moʻoní.”⁴

ʻOku tau monūʻia heʻetau ʻi heni he kuonga fakaʻosí ni, ʻi he taimi ʻoku ʻi māmani ai e lakanga fakataulaʻeiki ʻo e ʻOtuá. ʻOku tau monūʻia fau ke maʻu e lakanga fakataulaʻeiki ko iá. ʻOku ʻikai ngata pē he hoko ʻa e lakanga fakataulaʻeikí ko ha meʻafoakí, ka ko ha tufakanga ia ke ngāueʻi, ko ha tāpuaki ke langaki hake pea mo ha faingamālie ke faitāpuekina ai e moʻui ʻa e niʻihi kehé.

ʻOku haʻu fakataha e ngaahi faingamālie ko ʻení mo ha ngaahi fatongia mo e ngafa. ʻOku ou manako mo mahuʻingaʻia he foʻi lea ko e fatongia pea mo ia kotoa ʻokú ne fakahaaʻi maí.

Ko e taʻu ʻeni ʻe 72 ʻeku kau atu ki ha ngaahi fakataha ʻo e lakanga fakataulaʻeikí ʻi ha ngaahi taimi kehekehe mo ha feituʻu kehekehe—talu mei hono fakanofo au ko ha tīkoni ʻi hoku taʻu 12. ʻOku laka pē ki muʻa e taimí. ʻOku laka fakataha pē ia mo e fatongiá. ʻOku ʻikai poipoila pe hōloa e fatongiá. ʻOku hoko mai mo mavahe atu e ngaahi fakafepaki fakamamahí, ka ʻoku kei tuiaki taʻe tūkua atu pē ʻa hono tauʻi e laumālie ʻo e tangatá. ʻOku hangē ha talupité ʻa e ui ʻoku ʻomi mei he ʻEikí kiate kitaua mo e kau maʻu lakanga fakataulaʻeiki ʻi he feituʻu kotoa pē: “Ko ia, tuku ke akó ni ʻo ʻilo ʻe he tangata kotoa pē ʻa hono fatongiá pea ke ngāue ʻi he lakanga kuo fakanofo ia ki aí ʻi he faivelenga kakato.”⁵

Naʻe hoko mai e ui ʻo e fatongiá kia ʻĀtama, Noa, ʻĒpalahame, Mōsese, Samuela mo Tēvita. Naʻe hoko mai ia ki he Palōfita ko Siosefa Sāmitá pea mo kinautolu ne hoko mai ʻi hono tuʻá. Naʻe hoko mai ia ki he talavou ko Nīfaí ʻi hono fakahinohinoʻi ia ʻe he ʻEikí ʻo fakafou heʻene tamai ko Līhaí, ke nau toe foki ki Selusalema mo hono ngaahi tokouá ʻo ʻomi e ʻū lauʻi peleti palasá meia Lēpani. Naʻe lāunga e ongo taʻokete ʻo Nīfaí ʻo nau tala kuo kole ange ke nau fai ha meʻa faingataʻa. Ko e hā e tali ʻa Nīfaí? Naʻá ne pehē, “Te u ʻalu ʻo fai ʻa e ngaahi meʻa kuo fekau ʻe he ʻEikí he ʻoku ou ʻilo ʻoku ʻikai tuku mai ʻe he ʻEikí ha fekau ki he fānau ʻa e tangatá kae ʻikai te ne teuteu ha hala maʻanautolu ke nau lava ai ʻo fai ʻa e meʻa kuó ne fekau kiate kinautolú.”⁶

ʻI he taimi te ta maʻu ai e ui ko iá, ko e hā ʻeta tali ki aí? Te ta lāunga ʻo hangē ko Leimana mo Lēmiuelá ʻo pehē ange, “Ko e meʻa faingataʻa ʻeni ʻoku fie maʻu ke tau faí”?⁷ Pe te ta hangē ko Nīfaí, ʻo tali fakafoʻituitui ange, “Te u ʻalu. Te u fakahoko ia.”? Te tau loto fiemālie nai ke ngāue mo talangofua?

Taimi ʻe niʻihi ʻoku hā ngalivale pe faingataʻa e poto ʻo e ʻOtuá, ka ko e taha e ngaahi lēsoni maʻongoʻonga mo mahuʻinga taha ʻe lava ke tau ako ʻi he moʻui matelié, ko e taimi ko ia ʻoku folofola ai e ʻOtuá ki ha tangata pea talangofua e tangata ko iá, ʻe tonu maʻu pē e meʻa ʻe fai ʻe he tangata ko iá.

ʻI heʻeku fakakaukau ki he foʻi lea ko e fatongiá mo e founga ʻe lava ke fakatupulaki ai ʻetau moʻuí mo e niʻihi kehé ʻe heʻetau fua hotau fatongiá, ʻoku ou manatu ai ki ha faʻu ʻa ha punake mo e faʻutohi ʻiloa:

Ne u mohe peá u misi

Naʻe fakafiefia ʻa e moʻuí

Ne u ʻā hake ʻo ʻiloʻi

Ta ko e fatongia pē ʻa e moʻuí.

Ne u ngāue pea vakai

Ko e fatongiá ko e fiefia.⁸

Naʻe toe fakalea ia ʻe Lōpeti Luisi Sitīvenisoni ʻi ha founga kehe. Naʻá ne pehē, “ʻOku ou ʻiloʻi ʻa e fiefiá, he kuó u fai ha ngāue lelei.”⁹

ʻI heʻetau fakahoko hotau ngaahi fatongiá mo fakaʻaongaʻi hotau lakanga fakataulaʻeikí, te tau maʻu ai ʻa e fiefia moʻoní. Te tau aʻusia ai e fiemālie ʻo hono fua hotau fatongiá.

Kuo akonekina kitautolu ʻi he ngaahi fatongia mahino ʻo e lakanga fakataulaʻeiki ʻoku tau maʻú, ʻo tatau ai pē pe ko e Lakanga Taulaʻeiki Faka-ʻĒloné pe faka-Melekisētekí. ʻOku ou tapou atu ke mou fakakaukauʻi e ngaahi fatongia ko iá pea mou fai e meʻa kotoa pē te mou lavá ke fakahoko ai kinautolu. Kuo pau ke tau moʻui taau ke fakahoko ia. Tau maʻu muʻa ha nima ʻoku mateuteu, nima ʻoku maʻa pea mo ha nima ʻoku vēkeveke ke tokoni kae lava ke tau kau atu ʻi hono fai e tokoni naʻe mei maʻu ʻe he niʻihi kehé mei he Tamai Hēvaní. Kapau ʻoku ʻikai ke tau taau, ʻe faingofua ke mole atu e mālohi ʻo e lakanga fakataulaʻeikí, pea kapau ʻe mole ia meiate kitautolu, ta kuo mole ai mo e ʻelito ʻo e hakeakiʻí. Tau moʻui taau muʻa ke ngāue.

Naʻe pehē ʻe ha taha ʻo e kau faiako tuʻukimuʻa ʻi he Siasí ko Palesiteni Hāloti B. Lī: “ʻI he taimi ʻoku maʻu ai ʻe ha taha ʻa e lakanga fakataulaʻeikí, ʻokú ne hoko ai ko ha fakafofonga ʻo e ʻEikí. ʻOku totonu ke ne fakakaukau ki hono uiuiʻí ʻo hangē tofu pē ʻokú ne fai e fekau ʻa e ʻEikí.”¹⁰

Lolotonga e Tau Lahi ʻa Māmani Hono II, ʻi he konga kimuʻa ʻo e 1944, naʻe hoko ha meʻa fekauʻaki mo e lakanga fakataulaʻeikí lolotonga hono kapu ʻe he ʻIunaiteti Siteití e Motu Kuasaliní, ko ha konga ʻo e ʻOtu Motu Māsoló pea ʻoku tuʻu ʻi he ʻŌseni Pasifikí he vahaʻa ʻo ʻAositelēlia mo Hauaiʻí. Ko e meʻa ko ia ne hoko aí, naʻe tohi ia ʻe ha faiongoongo—naʻe ʻikai ko ha mēmipa ʻo e Siasí—naʻe ngāue ki ha kautaha nusipepa ʻi Hauaiʻi. ʻI he fakamatala he nusipepá he 1944, naʻá ne tohi ai e meʻa ko ʻeni ne hokó ʻo ne fakamatala naʻá ne muimui atu mo hono kaungā faiongoongó ʻi he foʻi peau hono uá he tuʻa ʻo e kau tau ʻutá ʻi he Motu Kuasaliní. ʻI heʻenau ngaʻunu ki muʻá, ne nau fakatokangaʻi ha talavou sōtia ne tētē foʻohifo mai, kuó ne kafo lahi ʻaupito. Naʻe toto e vai naʻe tētē aí. Pea ne nau fakatokangaʻi ha sōtia ʻe taha ʻoku haʻu fakahangatonu mai ki hono kaungā sōtia kafó. Naʻe kafo foki mo e sōtia fika uá pea tāupe pē hono nima hemá hono tafaʻakí. Naʻá ne hikiʻi hake ʻa e ʻulu ʻo e sōtia ne tētē mai he vaí ke ʻoua naʻa siʻi melemo. ʻI he leʻo ilifia, naʻá ne ui tokoni. Naʻe sio atu e kau faiongoongó ki he tamasiʻi naʻá ne pukepuké pea nau ui atu ki ai, “Masiʻi, he ʻikai ke tau toe lava ʻo fai ha meʻa ki he tamasiʻí ni.”

Naʻe tohi ʻe he faiongoongó ʻo pehē, “Ne u vakai atu ki ha meʻa kuo teʻeki ai ke u mātā kimuʻa.” Naʻe hanga ʻe he tamasiʻi kafó ni ʻo kaufakiʻi e sino ʻo hono kaungā sōtia kuo mālōloó ke na aʻu ki he matātahí. Naʻá ne “hilifaki e ʻulu ʻo hono kaungā sōtiá ʻi hono funga tuí. . . . Ko ha ʻata fakaofo moʻoni ia—ko ha ongo tamaiki kuo kafo—fakatouʻosi . . . ko ha ongo tangata maʻa mo fakaʻofoʻofa, neongo ʻena faingataʻaʻiá. Naʻe punou hifo e ʻulu ʻo e tamasiʻí ʻi he funga ʻo e tokotaha maté ʻo ne pehē ange, ʻʻOku ou fekau kiate koe ʻi he huafa ʻo Sīsū Kalaisí pea ʻi he mālohi ʻo e lakanga fakataulaʻeikí, ke ke kei moʻui pē kae ʻoua ke u feinga ke maʻu mai ha tokoni fakafaitoʻo.’” Naʻe fakaʻosi ʻe he faiongoongó ʻene fakamatalá ʻaki e leá ni: “Ko kimautolu toko tolu ʻeni, [ongo sōtiá pea mo au], ʻi falemahakí. ʻOku ʻikai ʻiloʻi ʻe he kau toketaá [pe naʻe anga fēfē ʻena kei moʻuí], ka ʻoku ou ʻilo ia ʻe au.”¹¹

ʻOku hoko ha ngaahi mana he feituʻu kotoa pē ʻi he taimi ʻoku mahino ai e lakanga fakataulaʻeikí, fakalāngilangiʻi mo fakaʻaongaʻi totonu ai e lakanga fakataulaʻeikí pea fakahaaʻi ai e tuí. ʻI he taimi ʻoku fetongi ai e loto veiveiuá ʻaki e tuí, pea fakaʻauha ʻe he tokoni taʻesiokitá ʻa e loto siokitá, ʻe fakahoko leva ʻe he mālohi ʻo e ʻOtuá ʻa ʻEne ngaahi taumuʻá.

ʻE lava ke hoko fakalongolongo mai e ui ʻo e fatongiá ʻi hono tali ʻe kitautolu kau maʻu lakanga fakataulaʻeikí e ngāue ʻoku vahe mai ke faí. Naʻe pehē ʻe he taki angavaivai mo lelei ko Palesiteni Siaosi ʻAlipate Sāmitá, “Ko ho ʻuluaki fatongiá ke ʻiloʻi e finangalo ʻo e ʻEikí peá ke toki fakahoko totonu leva ho uiuiʻí ʻi he ʻao ʻo ho kaungā ngāué ʻi he mālohi mo e ivi ʻo ho lakanga fakataulaʻeiki māʻoniʻoní . . . pea ʻe fiefia leva e kakaí ke nau muimui ʻiate koe.”¹²

Naʻe hoko mai e faʻahinga ui ko iá—ʻa ia naʻe ʻikai ko ha ui kāfakafa ka naʻe tokoni ke fakamoʻui ai ha laumālie—kiate au ʻi he 1950, ʻi hono toki ui foʻou au ko ha pīsopé. Naʻe lahi mo kehekehe hoku ngaahi fatongia ko ha pīsopé pea ne u feinga ʻaki hoku lelei tahá ke fai e meʻa kotoa naʻe fie maʻu ke u faí. Naʻe kehe ʻa e feinga tau ia ne kau atu ki ai e ʻIunaiteti Siteití he taimi ko iá. Koeʻuhí ne tokolahi hotau kāinga ne ngāue fakakautaú, ko ia ne tala mai mei he hetikuota ʻo e Siasí ki he kau pīsope kotoa pē ke nau totongi e ongo makasini ʻa e Siasí he taimi ko iá ko e Church News mo e Improvement Era, maʻá e tokotaha ngāue fakakautau kotoa pē. ʻIkai ngata aí, naʻe kole mai ki he pīsope takitaha ke ne fai ha tohi fakatāutaha he māhina kotoa pē ʻo ʻave ki he tokotaha ngāue fakakautau kotoa pē ʻi hono uōtí. Naʻe ʻi ai ha toko 23 ne ngāue fakakautau mei homau uōtí. Naʻe feinga leva e ngaahi kōlomu ʻo e lakanga fakataulaʻeikí ke maʻu e paʻanga ke totongi ʻaki e makasiní. Ne u fatongia ʻaki leva hono fai ha tohi fakatāutaha ʻe 23 he māhina takitaha. Hili ʻeni ha ngaahi taʻu lahi mei ai, ʻoku ou kei tauhi pē ha tatau ʻo ʻeku ngaahi tohí kae pehē ki he ngaahi tali ne fai maí. ʻOkú te mei tangi pē hono toe lau e ngaahi tohi ko iá. Ko ha meʻa fakafiefia ia ke toe lau e tukupā ʻa ha sōtia ke moʻui ʻaki ʻa e ongoongoleleí pea mo e fili ʻa ha tautahi ke pukepuke e tuí mo hono fāmilí.

ʻI he efiafi ʻe taha, ne u ʻoange ai ki ha fefine he uōtí ʻa e fatunga tohi ʻe 23 ki he māhina lolotongá. Ko ʻene ngāué ko hono tokangaʻi e meilí mo fakapapauʻi ʻoku tonu maʻu pē tuʻasila lolotongá. Naʻá ne hila ki ha sila ʻe taha peá ne malimali ʻo pehē mai, “ʻE pīsope, ʻoku ʻikai koā ke ke foʻi koe? Ko e toe tohi ē kia Palaisoni. Ko e tohi ʻaki ʻeni hono 17 kuó ke ʻave ki ai mo e ʻikai pē tali mai.”

Ne u tali ange, “Sai pē, mahalo ko e māhina ʻeni ʻe tali mai aí.” Pea ko e meʻa ia ne hokó, ko e māhiná ia. Ko e fuofua taimi ia ke ne tali mai ai haʻaku tohi. ʻOku hoko ʻene talí ko ha tauhi ʻofa, ko ha makakoloa mahuʻinga. Naʻá ne ngāue ʻi ha matāfangaʻo ha feituʻu mamaʻo pea naʻe ʻikai ha taha ʻe ofi atu ki ai, naʻá ne taʻelata mo tuēnoa. Naʻá ne tohi mai, “Siʻi pīsope, ʻoku ʻikai ke u fuʻu poto he faitohí.” (Ne u mei talaange e meʻa tatau pē ko iá he ngaahi māhina kimuʻá.) Naʻe hoko atu ʻene tohí, “ʻOku ou fakamālō atu he makasiní mo e Church News kae meʻa tēpuú, ʻoku ou fakamālō atu he ngaahi tohi fakatāutahá. Kuo liliu ʻeku moʻuí. Kuo fakanofo au ko ha taulaʻeiki ʻi he Lakanga Taulaʻeiki Faka-ʻĒloné. ʻOku ou maʻu ha loto nonga. Ko ha tangata fiefia au.”

Naʻe tatau pē fiefia ʻa Misa Palaisoni mo e fiefia ʻene pīsopé. Ne u ako ai ki he ola ʻo e muimui ki he lea fakapotopoto ko ia ʻoku pehē, “Fai [ho] fatongiá; ko e lelei tahá ia. Tuku e toengá ki he ʻEikí.”¹³

Hili ha ngaahi taʻu lahi mei ai, lolotonga haʻaku ʻaʻahi ki he Siteiki Sōleki Kōtoniutí, ne kei palesiteni fakasiteiki ai ʻa Sēmisi E. Fausi, ne u fai ai e talanoa ko iá ko ʻeku feinga ke poupouʻi hono tokangaekina ʻetau kau ngāue fakakautaú. Hili e fakatahá, naʻe haʻu kiate au ha talavou. Naʻá ne ala mai ki hoku nimá peá ne pehē mai, “ʻE Pīsope Monisoni, ʻokú ke manatuʻi au?”

Fokifā ne u fakatokangaʻi hake ia. Ne u ofongi ange “Palaisoni! ʻOkú ke fēfē hake? Ko e hā ho fatongia he Siasí?”

Naʻá ne tali loto fiefia mo laukau mai, ʻʻOku ou sai pē. ʻOku ou ngāue he kau palesitenisī ʻo ʻemau kōlomu kaumātuʻá. Mālō ʻaupito siʻo tokanga kiate aú pea mo e ngaahi tohi ne ke ʻoangé pea ʻoku ou kei tauhi pē ia.”

ʻE ngaahi tokoua, ʻoku fie maʻu ʻe he māmaní ʻetau tokoní. ʻOku tau fai kotoa nai e meʻa ʻoku totonu ke tau faí? ʻOku tau manatuʻi nai e ngaahi lea ʻa Palesiteni Sione Teilá, “Kapau he ʻikai te ke fakahoko totonu ho uiuiʻí, te ke haʻisia ki he ʻOtuá koeʻuhí ko kinautolu naʻá ke mei lava ʻo fakahaofi ʻo kapau ne ke fakahoko ho fatongiá.”¹⁴ ʻOku ʻi ai ha vaʻe ke fakatuʻumaʻu, ha nima ke puke mai, ha ʻatamai ke fakalotolahiʻi, ha loto ke ueʻi pea mo ha laumālie ke fakamoʻui. ʻOku fakatatali mai kiate koe ʻa e ngaahi tāpuaki ʻo e taʻengatá. ʻOku ʻaʻau e faingamālie ke ʻoua te ke tuʻu pē ʻo mamata vaʻinga, ka ke kau he tokoni ʻi he lakanga fakataulaʻeikí. Tau muimui muʻa ki he fakamanatu ko ia ʻoku hā ʻi he Tohi ʻa Sēmisí: “Ke fai ʻe kimoutolu ki he folofolá pea ʻoua naʻa ngata ʻi he fanongó, ʻo mou kākaaʻi ʻa kimoutolu.”¹⁵

Tau ako muʻa mo fakakaukau ki hotau fatongiá. Tau loto vēkeveke muʻa pea moʻui taau ke ngāue. ʻI heʻetau fakahoko ko ia hotau fatongiá, tau molomolomuivaʻe muʻa ai ki he ʻEikí. ʻI heʻetau ʻaʻeva ko ia he hala ne hāʻelea ʻe Sīsuú, te tau ʻilo ai naʻá Ne mahulu hake Heʻene hoko pē ko ha pēpē ʻi Selusalemá, ko ha foha ʻo ha tangata tufunga pea mo e faiako tuʻukimuʻa taha he māmaní. Te tau ʻiloʻi ko Ia ʻa e ʻAlo ʻo e ʻOtuá, ko hotau Fakamoʻui mo e Huhuʻí. Ko e taimi naʻe ui ai Ia ki he fatongiá, naʻá Ne tali, “ʻE Tamai ke fai pē ʻa ho finangaló, pea ke ʻoʻou ʻa e langilangí ʻo taʻengata.”¹⁶ ʻOku ou lotua ke tau takitaha fakahoko ia, ʻi Hono huafa māʻoniʻoní, ʻa e huafa ʻo Sīsū Kalaisi ko e ʻEikí, ʻēmeni.

Notes

1.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 117.

2.

Ngaahi Akonaki ʻa e Kau Palesiteni ʻo e Siasí: Uilifooti Utalafi (2004), 43.

3.

Joseph F. Smith, Gospel Doctrine, 5th ed. (1939), 139–40; toe fakamamafaʻi.

4.

Ngaahi Akonaki ʻa e Kau Palesiteni ʻo e Siasí: Sione Teila (2001), 138.

5.

Tokāteline mo e Ngaahi Fuakava 107:99; toki tānaki atu hono fakamamafaʻí.

6.

1 Nīfai 3:7; vakai foki, veesi 1–5.

7.

Vakai, 1 Nīfai 3:5.

8.

Rabindranath Tagore, ʻi he William Jay Jacobs, Mother Teresa: Helping the Poor (1991), 42.

9.

Robert Louis Stevenson, ʻi he Elbert Hubbard II, comp., The Note Book of Elbert Hubbard: Mottoes, Epigrams, Short Essays, Passages, Orphic Sayings and Preachments (1927), 55.

10.

Stand Ye in Holy Places: Selected Sermons and Writings of President Harold B. Lee (1976), 255.

11.

ʻI he Ernest Eberhard Jr., “Giving Our Young Men the Proper Priesthood Perspective,” typescript, July 19, 1971, 4–5, Church History Library.

12.

George Albert Smith, ʻi he Conference Report, Apr. 1942, 14.

13.

Henry Wadsworth Longfellow, “The Legend Beautiful,” ʻi he The Complete Poetical Works of Longfellow (1893), 258.

14.

Ngaahi Akonakí: Sione Teila, 191.

15.

Sēmisi 1:22.

16.

Mōsese 4:2.

1 ʻEPELELI 2012

Fakataha ʻo e Pongipongi Sāpaté

‘Oku Maʻu ʻa e ʻAloʻofá ʻe he Kau Manavaʻofá
Palesiteni Dieter F. Uchtdorf

Fakafetaʻi ki he ʻOtuá
ʻEletā Russell M. Nelson

Ngaahi Lēsoni Makehe
ʻEletā Ronald A. Rasband

Ko e Vīsone ʻa e Kau Palōfitá ki he Fineʻofá: Tuí, Fāmilí, Tokoní
Julie B. Beck

Ko e Tokāteline ʻo Kalaisí
ʻEletā D. Todd Christofferson

Ko e Pue ʻo e Moʻuí
Palesiteni Thomas S. Monson

‘Oku Maʻu ʻa e ʻAloʻofá ʻe he Kau Manavaʻofá

Fai ʻe Palesiteni Dieter F. Uchtdorf

Tokoni Ua ʻi he Kau Palesitenisī ʻUluakí

ʻI he taimi ʻoku fonu ai hotau lotó ʻi he ʻofa ki he ʻOtuá, ʻoku tau hoko ai ʻo “feangaleleiʻaki, manavaʻofa mo faʻa fakamolemole.”

Siʻoku kainga, ne ʻikai fuoloa ʻeku maʻu ha tohi mei ha faʻē loto hohaʻa naʻá ne siʻi kole mai ke u lea he konifelenisi lahí ʻi ha tefito ʻe tautefito ʻene ʻaongá kiate ia mo ʻene fānaú. Kuo hoko ha tō-kehekehe ʻi honau vaá pea kuo ʻikai ke nau toe feleaʻaki. Naʻe loto mamahi ʻa e faʻeé. ʻI heʻene tohí, naʻá ne fakapapauʻi mai kiate au ʻe tokoni haʻaku lea he konifelenisi lahí ʻi he tefito ko ʻení ke fakaleleiʻi hono vā mo ʻene fānaú pea ʻe lelei e meʻa kotoa pē.

Naʻe hoko e tautapa loto fakamātoato ʻa e faʻē ko ʻení ko ha taha ʻo e ngaahi ueʻi ne u maʻu ʻi he ngaahi māhina kuohilí ʻoku totonu ke u lea ʻi ha tefito ʻoku ʻalu ke lahi ange ʻene hokó—ʻo ʻikai ki he faʻē loto hohaʻá pē, ka ki ha tokolahi ʻi he Siasí pea mo e māmaní foki.

ʻOku ou mālieʻia ʻi he tui ʻa e faʻē ʻofa ko ʻení ʻe lava ke tokoni ha lea he konifelenisi lahí ke fakaleleiʻi hono vā mo ʻene fānaú. ʻOku ou tui ʻoku ʻikai fai ʻene falalá ki he tuʻunga lavameʻa ʻa e kau leá, ka ʻi he “ivi ʻo e folofola ʻa e ʻOtuá,” ʻa ia ʻoku “lahi ange ʻene ngāué ʻi he fakakaukau ʻa e kakaí ʻi ha . . . toe meʻa kehe.”¹ Siʻi tuofefine ʻofeina, ʻoku ou lotua ʻe ueʻi ʻe he Laumālié ʻa e loto hoʻo fānaú.

ʻI he Taimi ʻOku Vā-kovi Aí

Ko e vā kovi mo maumaú ko ha meʻa motuʻa pē ia kuo fuoloa ʻene hokó. Ko Kēini he kuonga muʻá ʻa e fuofua tokotaha naʻá ne tuku ke hū e ongoʻi loto kovi mo tāufehiʻá ʻo uesia hono lotó. Naʻá ne fakatōkakano ʻi hono lotó ʻa e meheká mo e taufehiʻá pea naʻá ne tuku ke aʻu e ngaahi ongo ko ʻení ʻo poloʻuto ʻo aʻu ki ha tuʻunga naʻá ne fai ha meʻa taʻeʻamanekina—naʻá ne fakapoongi hono tokouá peá ne hoko ai ko e tamai ʻo e ngaahi loi ʻa Sētané.²

Talu mei he ngaahi ʻaho ko ia ʻi he kamataʻangá, mo e iku e laumālie meheká mo e tāufehiʻá ki he ngaahi talanoa fakamamahi taha ʻi he hisitōliá. Naʻá ne fakatupu e fehiʻa ʻa Saula ʻia Tēvitá, ʻa e ngaahi foha ʻo Sēkopé ʻi honau tehina ko Siosefá, ʻa Leimana mo Lēmiuela ʻia Nīfaí pea mo ʻAmalekaia ʻia Molonai.

ʻOku ou tui kuo uesia e tokotaha kotoa pē ʻi he māmaní, ʻe he laumālie fakaʻauha ʻo e fakakikihí, tāufehiʻá mo e sāuní. Mahalo ʻoku ʻi ai ha ngaahi taimi ne tau fakatokangaʻi ai e laumālie ko ʻení ʻiate kitautolu. ʻI he taimi ʻoku tau mamahi, ʻita pe meheka aí, ʻoku faingofua ʻaupito ke tau fakamāuʻi ʻa e niʻihi kehé, ʻo tau faʻa fakakaukau huʻuhuʻu maʻu pē ki heʻenau tōʻongá ke fakatonuhiaʻi ʻaki ʻetau ongoʻi tāufehiʻá.

Ko e Tokāteliné

Ko e moʻoni ʻoku tau ʻiloʻi ʻoku hala ʻeni. ʻOku mahino lelei pē ʻa e tokāteliné. ʻOku tau fakafalala ki he Fakamoʻuí; he ʻikai lava ke fakamoʻui ha taha ʻiate kitautolu taʻe kau ai Ia. ʻOku tuʻuloa mo taʻengata e Fakalelei ʻa Kalaisí. ʻOku fakamolemoleʻi ʻetau ngaahi angahalá ʻo fakafou ʻi ha ngaahi makatuʻunga. Kuo pau ke tau fakatomala, pea kuo pau ke tau loto fiemālie ke fakamolemoleʻi ʻa e niʻihi kehé. Naʻe akoʻi mai ʻe Sīsū: “Mou fefakamolemoleʻaki; he ko ia ia ʻoku ʻikai te ne fakamolemolé . . . [te ne tuʻu] halaia ʻi he ʻao ʻo e ʻEikí; he ʻoku nofo ʻiate ia ʻa e angahala lahi angé”³ pea “ʻOku monūʻia ʻa e manavaʻofá: he te nau maʻu ʻa e ʻofa.”⁴

Ko e moʻoni ʻoku ʻuhingamālie ʻaupito pē e ngaahi lea ia ko ʻení—ʻi he taimi ʻoku fakaʻaongaʻi ai ia ki ha taha kehé. ʻE lava ke tau sio lelei mo faingofua pē ki he ngaahi ola kovi ʻoku maʻu he taimi ʻoku loto fakamaau mo loto tāngia ai ʻa e niʻihi kehé. Ka ʻoku ʻikai ʻaupito ke tau saiʻia he taimi ʻoku fakamāuʻi ai kitautolu ʻe he kakaí.

Ka ʻi he taimi ʻoku tau filifilimānako mo loto mamahi aí, ʻoku tau faʻa fakatonuhiaʻi ʻetau ʻitá ʻo tala ko e ʻita māʻoniʻoni pea tala ʻoku falalaʻanga mo totonu ʻetau fakamāú. Neongo he ʻikai lava ke tau sio ki he loto ʻo ha taha, ka ʻoku tau faʻa mahalo ʻoku tau ʻiloʻi tokua e fakakaukau kovi ʻa ha taha pe tau ʻilo ko e tokotaha kovi ē heʻetau foʻi sio pē ki aí. ʻOku tau hanga kehe leva he taimi ko ia ko kitautolu ʻoku ʻitá he ʻoku tau ongoʻi ʻoku tau maʻu e fakamatala kotoa pē ʻoku tau fie maʻu ke fakahalaʻiaʻi ʻaki ha tahá.

ʻI he tohi ʻa e ʻAposetolo ko Paulá ki he kakai Lomá, naʻá ne pehē ai ko kinautolu ko ia ʻoku fakamāuʻi e niʻihi kehé he “ʻikai ke nau hao.” Naʻá ne pehē, ko e mōmeniti pē ʻoku tau fakamāuʻi ai ha taha, ʻoku tau fakahalaiaʻi ai kitautolu he ʻoku ʻikai hala ha taha he angahala.⁵ Ko e fakafisi ko ia ke fakamolemoleʻí, ko ha angahala mamafa ia—naʻe fakatokanga mai ki ai ʻa e Fakamoʻuí. Naʻe feinga e kau ākonga ʻa Sīsuú ke “kumi . . . ki ha ngaahi faingamālie ke fetukuakiʻiʻaki ʻo ʻikai te nau fefakamolemoleʻaki ʻi honau lotó; pea naʻe fakamamahiʻi mo tauteaʻi ʻo lahi ʻaupito ʻa kinautolu koeʻuhí ko e angahalá ni.”⁶

Kuo folofola mahino mai hotau Fakamoʻuí ʻi he kaveingá ni ʻoku ʻikai ha ʻuhinga lelei ia ki heʻetau fakaʻuhinga fakatāutahá. Kuó Ne folofola, “Ko au ko e ʻEikí, te u fakamolemoleʻi ʻa ia ʻoku ou loto ke fakamolemoleʻí, ka ʻoku ʻekeʻi meiate kimoutolu ʻa hoʻomou fakamolemoleʻi ʻa e kakai kotoa pē.”⁷

Ke u toe kiʻi fakamahino atu muʻa? ʻI he taimi ʻoku fie maʻu ai ʻe he ʻEikí ke tau fakamolemoleʻi e kakai kotoa peé, ʻoku kau ai ʻetau fakamolemoleʻi foki mo kitautolú. Taimi ʻe niʻihi, neongo e kakai kotoa ʻi he māmaní, ka ko e tokotaha ʻoku faingataʻa taha ke fakamolemoleʻí—pea mahalo ko e tokotaha ia ʻokú ne fie maʻu taha ʻetau fakamolemolé—ʻa e tokotaha ko ia ʻoku sio atu kiate koe mei he sioʻatá.

Meʻa Mahuʻinga Tahá

ʻE lava ke akoʻi e tefito ko ʻeni ko e fakamāuʻi ʻo e niʻihi kehé ʻi ha malanga foʻi lea pē ʻe ua. Ko ʻene aʻu mai ko ia ki he taufehiʻá, ngutu laú, taʻe tokaʻí, manukí, loto tāngiá pe fie fakatupu laveá, kātaki ʻo fakaʻaongaʻi ki ai e kupuʻi lea ko ʻení:

Tuku ia!

ʻOku faingofua pehē. ʻOku fie maʻu pē ke tuku ʻetau fakamāuʻi e niʻihi kehé kae fetongi ʻetau loto fakamāú ʻaki ha loto ʻoku fonu ʻi he ʻofa ki he ʻOtuá mo ʻEne fānaú. Ko ʻetau Tamaí ʻa e ʻOtuá. Ko ʻEne fānau kitautolu. Ko e fānau kotoa pē kitautolu ʻe taha. ʻOku ʻikai ke u ʻiloʻi lelei pe te u fakaongo fēfē atu e konga mahuʻinga ko ʻeni ke ʻoua ʻe fakamāuʻi e niʻihi kehé ʻi ha founga leʻo afea, mālohi mo fakalotoa ke ʻoua naʻa toe ngaló. ʻE lava ke u lau atu e folofolá, ʻe lava ke u feinga ke fakamatalaʻi atu e tokāteliné pea te u lau atu foki mo ha kiʻi kupuʻi lea ne u toki sio kimuí ni naʻe fakapipiki ʻi ha taumuli ʻo ha meʻalele. Ne u muimui atu ʻi ha kā naʻe ngali ʻita e fakaʻulí, ka naʻe akoʻi mai ʻe he kupuʻi lea ko ʻení ha lēsoni mahuʻinga. Ko hono fakaleá ʻeni, “ʻOua te ke fakamāuʻi au, he ʻoku kehe pē ʻeku angahalá ʻaʻaku meiate koe.”

Kuo pau ke tau ʻiloʻi ʻoku ʻikai ke tau haohaoa kotoa pē—ko e kau kolekole kotoa pē kitautolu ʻi he ʻao ʻo e ʻOtuá. ʻIkai kuo ʻi ai ha taimi ne tau kolea ai ha manavaʻofa pe tautapa ke maʻu ha ʻaloʻofa? ʻIkai kuo tau fakaʻamu ʻaki e kotoa hotau iví ke maʻu ha ʻaloʻofa—ke fakamolemoleʻi ʻetau ngaahi fehalaaki mo e angahala kuo tau fakahokó?

Koeʻuhí ʻoku tau fakafalala kotoa ki he ʻaloʻofa ʻa e ʻOtuá, ʻe lava fēfē leva ai ke tau fakafisinga ke foaki ki he niʻihi kehé ʻa e momoʻi ʻaloʻofa ʻoku tau fie maʻu maʻatautolú? Siʻoku kainga ʻofeina, ʻikai ʻoku totonu ke tau faʻa fakamolemole ʻo hangē ko ʻetau fie maʻu ke fakamolemoleʻi kitautolú?

Ko e ʻOfa ki he ʻOtuá

ʻOku faingataʻa nai hono fai ʻení?

ʻIo, ko e moʻoni.

ʻOku ʻikai faingofua ke fakamolemoleʻi pē kitautolu mo e niʻihi kehé. Ko hono moʻoní, ʻoku fie maʻu ʻe hatau tokolahi ke fai ha liliu lahi ʻi heʻetau tōʻonga moʻuí mo e anga ʻetau fakakaukaú—ʻa ia ko ha liliu ʻo e lotó. Ka ʻoku ʻi ai ha ongoongo fakafiefia. Ko e “fuʻu liliu lahi”⁸ ko ʻeni ʻo e lotó ʻa e meʻa ʻoku fakataumuʻa ke ʻomi ʻe he ongoongolelei ʻo Sīsū Kalaisí ki heʻetau moʻuí.

ʻOku fakahoko fēfē ia? Fakafou ʻi he ʻofa ki he ʻOtuá.

ʻI he taimi ʻoku fonu ai hotau lotó ʻi he ʻofa ki he ʻOtuá, ʻoku hoko leva ha meʻa lelei mo maʻa kiate kitautolu. ʻOku tau “fai ki heʻene ngaahi fekaú pea ʻoku ʻikai fakamamahi ʻa ʻene ngaahi fekaú. He ko ia kotoa pē kuo fanauʻi ʻi he ʻOtuá, ʻokú ne ikuna ʻa māmani.”⁹

Ko e lahi ange ko ia ʻetau fakaʻatā ʻetau ʻofá ki he ʻOtuá ke ne puleʻi ʻetau fakakaukaú mo hotau lotó—ko e lahi ange ia ʻetau fakaʻatā ʻetau ʻofa ki heʻetau Tamai Hēvaní ke tupulaki ʻi hotau lotó—ko e faingofua ange ia ke tau ʻofa ki he niʻihi kehé ʻaki e ʻofa haohaoa ʻa Kalaisí. ʻI heʻetau fakaʻatā hotau lotó ke fakafonu ʻaki e ʻofa ki he ʻOtuá, ʻe mōlia atu leva ʻa e ongoʻi tāufehiʻá mo e meheká.

ʻOku hoko maʻu pē ʻa Kalaisi ko hotau faʻifaʻitakiʻangá. Naʻá Ne fakahaaʻi mai e foungá ʻi Heʻene ngaahi akonakí pea mo ʻEne moʻuí. Naʻá Ne fakamolemoleʻi ʻa e angahalá, ʻa e lea koví pea mo kinautolu ne nau feinga ke fakalaveaʻi mo fakamamahiʻi Iá.

Naʻe pehē ʻe Sīsū ʻoku faingofua ke tau ʻofa he niʻihi ʻoku ʻofa kiate kitautolú; naʻa mo e kau angahalá ke tau lava ʻo fai ia. Ka naʻe akoʻi mai ʻe Sīsū Kalaisi ia ha fono māʻolunga ange. Kuo laui senituli e vanavanaiki mai ʻEne folofolá pea ʻoku ʻuhinga mai ia kiate kitautolu he ʻahó ni. ʻOku ʻuhinga ia kiate kinautolu kotoa pē ʻoku fie hoko ko ʻEne kau ākongá. ʻOku ʻuhinga mai ia kiate koe mo au: “ʻOfa ki homou ngaahi filí, tāpuakiʻi ʻa kinautolu ʻoku kapeʻi ʻa kimoutolú, fai lelei kiate kinautolu ʻoku fehiʻa kiate kimoutolú pea hūfia ʻa kinautolu ʻoku faikovi mo fakatanga kiate kimoutolú.”¹⁰

ʻI he taimi ʻoku fonu ai hotau lotó ʻi he ʻofa ki he ʻOtuá, ʻoku tau hoko ai ʻo “feangaleleiʻaki . . . ʻo manavaʻofa ʻo fefakamolemoleʻaki [ʻiate kimoutolu], ʻo hangē ko e [fakamolemoleʻi kitautolu] ʻe he ʻOtuá koeʻuhí ko Kalaisi.”¹¹

ʻE lava ʻe he ʻofa haohaoa ʻa Kalaisí ke ne toʻo atu e ʻunoʻi ika ʻo e tāufehiʻá mo e loto ʻitá mei hotau matá, ka tau lava ʻo vakai ki he niʻihi kehé ʻi he founga ʻoku ʻafio mai ai ʻetau Tamai Hēvaní kiate kitautolú: ko ha kakai taʻetaau mo taʻe haohaoa ʻoku tau malava pea tau mahuʻinga ange ʻi he meʻa ʻoku tau lava ke fakakaukau atu ki aí. Koeʻuhí ʻoku ʻofa lahi ʻa e ʻOtuá ʻiate kitautolu, kuo pau foki ai ke tau feʻofaʻaki mo fefakamolemoleʻaki.

Ko e Hala ʻo e Ākongá

Siʻoku kāinga ʻofeina, fakakaukauʻi e ngaahi fehuʻi ko ʻení ʻo hangē pē haʻo kiʻi siviʻi fakatāutaha koé:

ʻOkú ke tukulotoʻi nai ha loto ʻita ki ha taha?

ʻOkú ke ngutu lau nai, neongo mahalo ʻoku moʻoni e meʻa ʻokú ke lea ʻakí?

ʻOkú ke fakasītuʻaʻi, tekeʻi pe tauteaʻi e niʻihi kehé koeʻuhí ko ha meʻa kuo nau fai?

ʻOkú ke meheka fakapulipuli nai ki ha taha?

ʻOkú ke fie fakatupu lavea ki ha taha?

Kapau naʻá ke tali ʻio ki ha taha ʻo e ngaahi fehuʻí ni, ʻe lava ke ke fakaʻaongaʻi e foʻi lea ʻe ua ne u ʻoatu kimuʻa angé: Tuku ia!

ʻI ha māmani fonu tukuakiʻi mo angakovi, ʻoku faingofua ange ke te fehiʻa mo taʻetokaʻi ai e niʻihi kehé. Ka kimuʻa ke tau fai iá, tau manatuʻi muʻa e folofola ʻa e Tokotaha ko hotau ʻEiki mo e faʻifaʻitakiʻangá: “Ko ia ia ʻiate kimoutolu ʻoku taʻeangahalá, ke lī ʻe ia ʻa e fuofua maká ki ai.”¹²

ʻE kāinga, tau liʻaki muʻa ʻetau ngaahi foʻi maká.

Tau angaʻofa.

Tau faʻa fakamolemole.

Tau fetalanoaʻaki melino.

Tuku ke fakafonu hotau lotó ʻaki e ʻofa ki he ʻOtuá.

“Tau failelei ki he kakai kotoa pē.”¹³

Naʻe talaʻofa mai e Fakamoʻuí: “Foaki, pea ʻe foaki ia kiate kimoutolu; ko e fua lahi kuo faʻo lolo hifo ʻo lulu fakataha, pea fonu mahuohua. . . . He ko e fuofua ko ia te mou [ngāue ʻakí] ʻe toe fua ʻaki ia kiate kimoutolu.”¹⁴

ʻIkai ʻoku totonu ke fakalotoa kitautolu ʻe he talaʻofá ni ke tukutaha maʻu pē ʻetau tokangá ʻi he ngaahi ngāue angaʻofá, faʻa fakamolemolé pea mo e ʻofa faka-Kalaisí kae ʻikai ko e ʻulungaanga taʻefeʻungá?

Tau hanga muʻa, ʻi heʻetau hoko ko e kau ākonga ʻa Sīsū Kalaisí, ʻo fetongi e koví ʻaki ʻa e leleí.¹⁵ ʻOua naʻa tau feinga sāuni pe tuku ke ikuʻi kitautolu ʻe heʻetau ʻitá.

“He kuo tohi, ʻoku ʻaʻaku ʻa e totongí; ʻoku pehē ʻe he ʻEikí, te u totongi pē ʻe au.

“Ko ia kapau ʻoku fiekaia ho filí, fafanga ia; kapau ʻoku fieinua, ʻoatu ha inu kiate ia. . . .

“ʻOua naʻa ikuna koe ʻe he koví, kae ikuna ʻa e koví ʻaki ʻa e leleí.”¹⁶

Manatuʻi: ʻi he hiliange ʻa e meʻa kotoa pē, ʻoku maʻu ʻe he manavaʻofá ʻa e ʻofá.¹⁷

ʻI heʻetau hoko ko e kāingalotu ʻo e Siasi ʻo Sīsū Kalaisi mo e Kau Māʻoniʻoni ʻi he Ngaahi ʻAho Kimui Ní, neongo pe ko e fē feituʻu ʻoku tau ʻi aí, ʻofa ke ʻiloa kitautolu ko ha kakai ʻoku “feʻofaʻaki kiate kimoutolu.”¹⁸

Feʻofaʻaki

ʻE kāinga, ʻoku lahi fau e loto mamahí mo e faingataʻaʻiá ʻi he moʻui ko ʻení taʻe tānaki atu ki ai ʻetau loto fefeká, loto ʻitá mo e tāufehiʻá.

ʻOku ʻikai ke tau haohaoa.

ʻOku ʻikai haohaoa e kakai ʻoku tau feohí.¹⁹ ʻOku fai ʻe he kakaí ha ngaahi meʻa ʻoku fakatupu matalili, fakatupu loto mamahi mo fakatupu ʻita. ʻE pehē maʻu ai pē ʻa e moʻui fakamatelie ia ko ʻení.

Ka neongo ia, kuo pau ke tau siʻaki ʻetau loto mamahí. Ko ha konga ia ʻo e taumuʻa ʻo e moʻui fakamatelié ke tau ako ki he founga hono siʻaki e faʻahinga meʻa ko iá. Ko e founga ia ʻa e ʻEikí.

Manatuʻi, ʻoku fonu ʻa hēvani he kakai ʻoku nau faitatau he meʻa ko ʻení: ʻOku fakamolemoleʻi kinautolu. Pea ʻoku nau faʻa fakamolemole.

ʻOmi hoʻo kavengá ki he toʻukupu kelekele ʻo e Fakamoʻuí. Tuku ʻa e loto fakamāú. Tuku e Fakalelei ʻa Kalaisí ke ne liliu mo fakamoʻui hoʻo loto laveá. Mou feʻofaʻaki. Mou fefakamolemoleʻaki.

ʻE maʻu ʻa e ʻaloʻofá ʻe kinautolu ʻoku manavaʻofá.

Ko ʻeku fakamoʻoní ʻeni ʻi he huafa ʻo Ia ʻoku ʻofa lahi mo kakató, ko ia naʻá Ne foaki ai ʻEne moʻuí koeʻuhí ko kitautolu, ko Hono kaungāmeʻa—ʻi he huafa toputapu ʻo Sīsū Kalaisí, ʻēmeni.

Maʻuʻanga fakamatalá

1.

ʻAlamā 31:5.

2.

Vakai, Mōsese 5:16–32.

3.

Tokāteline mo e Ngaahi Fuakava 64:9.

4.

Mātiu 5:7.

5.

Vakai, Loma 2:1.

6.

Tokāteline mo e Ngaahi Fuakava 64:8.

7.

Tokāteline mo e Ngaahi Fuakava 64:10; toki tānaki atu e fakamamafá.

8.

Mōsaia 5:2.

9.

1 Sione 5:3–4.

10.

Mātiu 5:44; vakai foki ki he veesi 45–47.

11.

ʻEfesō 4:32.

12.

Sione 8:7.

13.

Kalētia 6:10.

14.

Luke 6:38.

15.

Vakai, Mātiu 5:39–41.

16.

Loma 12:19–21.

17.

Vakai, Mātiu 5:7.

18.

Sione 13:35.

19.

Vakai, Loma 3:23.

Fakafetaʻi ki he ʻOtuá

Fai ʻe ʻEletā Russell M. Nelson

ʻO e Kōlomu ʻo e Kau ʻAposetolo ʻe Toko Hongofulu Mā Uá

Hono ʻikai lelei ange kapau te tau maʻu kotoa ha mahino lahi ange ki he foaki lahi mo e ʻofa ʻa e ʻOtuá pea tau fakahaaʻi ʻetau loto houngaʻiá kiate Ia.

Kāinga ʻofeina, ʻoku mau fakamālō atu ʻi hoʻomou poupou taʻetūkua mo faivelengá. ʻOku fakahoko atu ʻemau houngaʻia mo homau ʻofa ki he taha kotoa ʻo kimoutolu.

Ne ma fakaʻofoʻofaʻia kimuí ni mo Sisitā Nalesoni ʻi he fanga kiʻi ika mei he talopikí ne tuku ʻi ha kiʻi puha sioʻata ʻa ha taha. Ko ha fanga ika lanu maama mo fuo kehekehe mo lalahi kehekehe ne nau felēleaki holo aí. Ne u ʻeke ki he tauhi he tafaʻakí, “Ko hai ʻokú ne ʻomi e meʻakai maʻá e fanga ika fakaʻofoʻofa ko ʻení?”

Tali mai ʻe ia, “Ko au.”

Peá u ʻeke ange leva, “Kuo nau fakamālō tuʻo taha atu?”

Tali mai ʻe ia, “Teʻeki ai!”

Ne u fakakaukau ki ha kakai ʻoku ou ʻiloʻi ʻoku nau taʻe-tokanga moʻoni pehē ki honau Tupuʻangá mo ʻenau “mā moʻoni ʻo e moʻuí.”¹ ʻOku nau moʻui mei he ʻaho ki he ʻaho ʻo ʻikai fakatokangaʻi e ʻOtuá mo ʻEne lelei maʻanautolú.

Hono ʻikai lelei ange kapau ʻe fakatokangaʻi ʻe he taha kotoa ʻa e mālohi fakalangi mo e ʻofa ʻa e ʻOtuá pea nau fakahaaʻi ʻenau houngaʻiá kiate Ia. Naʻe akoʻi mai ʻe ʻĀmoni, “Fakafetaʻi ki [he ʻOtuá], he ʻokú ne fai ʻa e ngāue māʻoniʻoni ʻo taʻengata.”² Ko e tuʻunga ko ia ʻo ʻetau houngaʻiá ko e fuatautau pē ia ʻo ʻetau ʻofa kiate Iá.

Ko e ʻOtuá ko e Tamai ia hotau laumālié.³ ʻOkú ne maʻu ha sino nāunauʻia mo haohaoa ʻo e kakano mo e hui.⁴ Naʻa tau nofo mo ia ʻi he langí ki muʻa pea toki fanauʻi mai kitautolú.⁵ Pea ʻi he taimi naʻá Ne fakatupu ai kitautolu ʻi he sinó, naʻe fakatupu kitautolu ʻi he tatau ʻo e ʻOtuá, ʻo tau takitāuhi ha sino fakafoʻituitui.⁶

Fakakaukau ki hono tauhi fakaesino koé. Ko e foaki moʻoni pē ia mei he langí. ʻOku tau maʻu kotoa ʻa e ʻeá, meʻakaí, mo e vaí ko ha ngaahi meʻaʻofa mei ha Tamai Hēvani ʻofa. Naʻe ngaohi ʻa e māmaní ke ne tokoniʻi ʻetau nofo nounou ʻi he moʻui fakamatelié ni.⁷ Naʻe fanauʻi kitautolu mo ha faingamālie ke tau tupulaki, ʻofa, mali, pea mo faʻu ha ngaahi fāmili.

Ko e malí mo e fāmilí naʻe tuʻutuʻuni ia ʻe he ʻOtuá. Ko e fāmilí ko e ʻiuniti feohiʻanga mahuʻinga taha ia ʻi he moʻuí ni pea mo ʻitāniti. Fakatatau mo e palani maʻongoʻonga ʻa e ʻOtuá ki he fiefiá, ʻe lava ke silaʻi ʻa e ngaahi fāmilí ʻi he temipalé mo nau teuteu ke toe foki ʻo nofo ʻi Hono ʻafioʻanga māʻoniʻoní ʻo taʻengata. Ko e moʻui taʻengatá ia! ʻOkú ne feau e ngaahi fakaʻānaua tāumamaʻo ʻo e loto e tangatá—ʻa e fakaʻamu fakanatula ko ia ke feohi taʻe ngata mo e kau mēmipa ʻofeina ʻo ha fāmilí.

Ko ha konga kitautolu ʻo ʻEne taumuʻa fakalangí: Naʻá Ne folofola, “Ko ʻeku ngāué . . . mo hoku nāunaú ke fakahoko ʻa e moʻui taʻe-faʻa-maté mo e moʻui taʻengata ʻa e tangatá.”⁸ Pea ke aʻusia ʻa e ngaahi kaveinga ko iá, “Naʻe ʻofa pehē [ai] ʻa e ʻOtuá ki māmani, naʻá ne foaki hono ʻAlo pē taha naʻe fakatupú, koeʻuhí ko ia kotoa pē ʻe tui kiate iá ke ʻoua naʻa ʻauha kae maʻu ʻa e moʻui taʻengatá.”⁹ Ko e ngāue ko iá ko hono fakahaaʻi kāfakafa ia ʻo e ʻofa ʻa e ʻOtuá. “He naʻe ʻikai ke [Ne] fekau hono ʻAló ki māmani ke fakamalaʻia ʻa māmani; ka koeʻuhí ke moʻui ʻa māmani ʻiate ia.”¹⁰

Ko e ʻelito e palani taʻengata ʻa e ʻOtuá ʻa e misiona ko ia Hono ʻAlo ko Sīsū Kalaisí.¹¹ Naʻá Ne hāʻele mai ke huhuʻi e fānau ʻa e ʻOtuá.¹² Tuʻunga ʻi he Fakalelei ʻa e ʻEikí, kuo hoko moʻoni ai ʻa e toetuʻú (pe moʻui taʻe faʻamaté).¹³ Pea tuʻunga ʻi he Fakaleleí ʻe aʻusia ai e moʻui taʻengatá ʻe he taha kotoa pē ʻe moʻui taau. Naʻe fakamahino mai ʻe Sīsū:

“Ko au ko e toetuʻu mo e moʻui: ko ia ʻoku tui kiate aú, ka ne mate ia, ʻe moʻui pē ia:

“Pea ko ia ʻoku moʻui mo tui kiate aú ʻe ʻikai ʻaupito mate ia.”¹⁴

Fakafetaʻi ki he ʻOtuá—koeʻuhí ko e Fakalelei ʻa e ʻEikí mo ʻEne meʻaʻofa ʻo e toetuʻú—ʻa ia ko e pōpoaki fakaʻeiʻeiki ʻeni ʻo e Toetuʻú!

Ngaahi Meʻaʻofa Fakatuʻasinó

ʻOku ʻofa ʻetau Tamai Hēvaní Heʻene fānaú.¹⁵ Kuó Ne tāpuakiʻi takitaha kinautolu ʻaki ha ngaahi meʻaʻofa fakatuʻasino mo fakalaumālie. Tuku ke u lea ki he faʻahingá ni takitaha. ʻI he taimi ʻoku mou hiva ai “Fānau Au ʻa e ʻOtuá,” fakakaukau angé ki Heʻene meʻaʻofa atu ʻaki ho sino fakaemāmaní. Ki he ngaahi ʻulungaanga fakaofo kuo tānaki atu ki ho “natula fakalangí.”¹⁶

Ko e ʻōkani takitaha ho sinó ko ha meʻaʻofa fakaofo ia mei he ʻOtuá. Ko e mata kotoa pē ʻoku ʻi ai hono sioʻata fakatonutonu ʻiate ia pē. ʻOku puleʻi ʻe he neavé mo e uouá ʻa e ongo matá ke taha pē ʻīmisí. ʻOku fakafehokotaki ʻa e ongo matá ki he ʻutó ʻa ia ʻokú ne puke ʻa e ʻata ʻoku sio ki aí.

Ko ho mafú ko ha pamu fakaofo.¹⁷ ʻOku ʻi ai hano halanga (valve) pelepelengesi ʻe fā ʻoku nau puleʻi e fetāfeaki ʻa e totó. ʻOku mapuni mo ava ʻa e ngaahi halanga ko ʻení ʻo laka hake he tuʻo 100,000 he ʻaho—tuʻo 36 miliona he taʻu. Ka, kapau he ʻikai uesia ʻe ha mahaki, ʻoku nau lava pē ke matuʻuaki taʻe fakangatangata ʻa e haʻahaʻa ko iá.

Fakakaukau angé ki he nāunau maluʻi ʻo e sinó. ʻOkú ne ʻilo ʻa e mamahí ke maluʻi ia mei he fakatuʻutāmakí. ʻOkú ne fakatupu ha meʻa maluʻi (antibodies) ka hoko ha palangia. ʻOku hoko e kilí ko ha maluʻi. ʻOku fakatokanga atu ʻi ha tōtuʻa ʻa e mafaná pe momokó telia naʻa hoko ha kafo.

ʻOku fakafoʻou ʻe he sinó hono ngaahi selo (cells) kuo taʻe-ʻaongá mo puleʻi e lahi ʻo e ngaahi meʻa ʻoku faʻu ʻakí. ʻOku fakamoʻui pē ʻe he sinó hono ngaahi laveá, mamulumulú, mo e ngaahi hui kuo fasí. Ko ʻene malava ke fakatupú ko ha meʻaʻofa toputapu ia ʻe taha mei he ʻOtuá.

Tau manatuʻi muʻa ʻoku ʻikai fie maʻu e sino haohaoá kae toki aʻusia ai e ikuʻanga fakalangi ʻo ha taha. Ko hono moʻoní, ko ha niʻihi ʻo e ngaahi laumālie lelei tahá ʻoku faʻofale ia ʻi ha ngaahi sino ngāvaivai mo ʻikai haohaoa. ʻOku faʻa fakatupulaki e ivi fakalaumālie leleí ʻe ha kakai ʻoku nau faingataʻaʻia fakaesino, koeʻuhí ko ʻenau mohu faingataʻaʻiá.

ʻIlonga ha taha ʻokú ne ako e ngaahi fengāueʻaki ʻa e sino ʻo e tangatá te ne “mamata ki he ʻOtuá ʻoku hāʻele ʻi hono ngeiá mo e māfimafí.”¹⁸ Koeʻuhí ʻoku puleʻi e sinó ʻe ha fono fakalangi, ka ʻi ai ha fakamoʻui, ʻe hoko ia tuʻunga ʻi he talangofua ki he fono ʻa ia ʻoku makatuʻunga ia ki aí.¹⁹

Ka ʻoku maʻuhala ha kakai ʻe niʻihi ʻo pehē tokua ʻoku tupukoso pē ngaahi natula fakaofo fakaesino ko ʻení pe tupu mei ha haʻulu ha meʻa ʻi ha feituʻu. Fehuʻi pē kiate koe, “ʻE lava nai ʻe ha haʻulu ʻi ha fale paaki ʻo faʻu ha tikisinale?” Ko ʻene malavá ʻoku mātuʻaki taukakapa. Ka kapau ʻoku pehē, he ʻikai ke ne lava ʻe ia ʻo fakamoʻui hono ngaahi kupu maumaú pe fakatupu hano tatau foʻou!

Kapau ʻe mālohi e ivi ʻo e sinó ke ngāue lelei, maluʻi, fakaleleiʻi, puleʻi, pea mo toe fakafoʻou taʻe fakangatangata, ta he ʻikai hano ngataʻanga ia ʻo e moʻui he māmaní. ʻIo, te tau moʻunofoa ʻi māmani! ʻI he ʻaloʻofa mai hotau Fakatupú kiate kitautolú, naʻá ne tuku ai ke ngalutuku ʻaki ʻetau hoholo ʻo motuʻá mo e ngaahi founga kehé kotoa ʻa e mate fakaesinó. Ko e maté, ʻo hangē pē ko e fanauʻi maí, ko ha konga ia ʻo e moʻuí. ʻOku akoʻi mai ʻe he folofolá, “naʻe ʻikai ʻaonga ke fakahaofi ʻa e tangatá mei he mate fakasino ko ʻení, koeʻuhí ʻe maumauʻi ai ʻa e palani lahi ʻo e fiefiá.”²⁰ Ko e foki ko ia ki he ʻOtuá ʻi he matapā ʻoku tau ui ko e maté ʻoku fakafiefia ia kiate kinautolu ʻoku ʻofa kiate Ia mo mateuteu ke feʻiloaki mo Iá.²¹ Kuo pau ke aʻu ki ha taimi ʻe “fakatahaʻi ʻa e laumālié mo e . . . sinó ʻi hono anga haohaoá; ʻe toe fakafoki ʻa e alangá mo e hokotanga huí fakatouʻosi ki hono tuʻunga totonú,”²² ʻo ʻikai ke toe fakamavahevaheʻi. Fakafetaʻi ki he ʻOtuá ʻi he ngaahi meʻaʻofa fakaesino ko ʻení!

Ngaahi Meʻaʻofa Fakalaumālie

ʻOku mahuʻinga foki e sinó, he ʻoku hoko ko e tāpanekale ki he laumālie ʻo ha taha. Naʻe moʻui hotau laumālié ʻi he maama fakalaumālié²³ pea ʻe kei moʻui pē ʻi he hili e mate ʻa e sinó.²⁴ ʻOku foaki ʻe he laumālié ki he sinó ʻene longomoʻuí mo hono ʻulungāngá.²⁵ Ko e taimi ʻoku fakatahaʻi ai ʻa e laumālié mo e sinó ʻi he moʻuí ni mo e moʻui ka hokó, ʻoku hoko ia ko e laumālie moʻui ʻoku mahuʻinga fau.

Koeʻuhí ʻoku mahuʻinga e laumālie ʻo ha taha, ko ia ʻoku taʻengata ai e ola hono fakatupú. ʻOku fakaivia ia ʻi heʻetau fetuʻutaki ʻi he lotu fakatōkilalo mo ʻetau Tamai Hēvani ʻofá.²⁶

ʻOku fakalaumālie kotoa e natula ʻo e ngaahi meʻa ʻe fakamāuʻi ʻaki kitautolu ʻi ha ʻahó.²⁷ ʻOku kau heni ʻa e ʻofá, angamaʻá, angatonú, loto ʻofá, mo e tokoni ki he niʻihi kehé.²⁸ ʻOku lava ʻe homou laumālié, fakataha mo ʻene ʻi homou sinó, ke fakatupulaki mo fakafōtunga mai ʻa e ngaahi natula ko ʻení ʻi ha ngaahi founga ʻoku mahuʻinga ki hoʻomou fakalakalaka taʻengatá.²⁹ ʻOku aʻusia ʻa e fakalakalaka fakalaumālié ʻi he ngaahi sitepu ʻo e tuí, fakatomalá, papitaisó, meʻafoaki ʻo e Laumālie Māʻoniʻoní, pea mo e kātaki ki he ikuʻangá, pea kau foki ai mo e ngaahi ouau ʻo e ʻenitaumení mo e sila ʻi he temipale māʻoniʻoní.³⁰

ʻOku tatau pē hono fie maʻu ʻe he sinó ha meʻakai fakaʻaho ke moʻuí, mo hono fie maʻu ʻe he laumālié ke fafangaʻí. ʻOku fafanga e laumālié ʻaki e moʻoni taʻengatá. Ne tau fakamanatua he taʻu kuo ʻosí e taʻu 400 ʻo e Tohi Tapu ne liliu ʻe he Tuʻi ko Sēmisí. Pea kuo meimei taʻu ʻeni ʻe 200 ʻetau maʻu ʻa e Tohi ʻa Molomoná. Kuo ʻosi liliu kakato ʻeni pe ko hano ngaahi konga kuo filifili, ʻi ha lea fakafonua ʻe 107. Tuʻunga heni pea mo ha ngaahi folofola mahuʻinga kehe, ʻoku tau ʻilo ai ko e ʻOtuá ko ʻetau Tamai Taʻengatá Ia pea ko Hono ʻAlo ko Sīsū Kalaisí, ʻa hotau Fakamoʻuí mo e Huhuʻí. Fakafetaʻi ki he ʻOtuá ʻi he ngaahi meʻaʻofa fakalaumālie ko ʻení!

Ngaahi Meʻaʻofa ʻo e Ongoongoleleí

ʻOku tau ʻilo naʻe akoʻi ʻe ha kau palōfita ʻo ha ngaahi kuonga fakakospeli lahi, hangē ko ʻĀtama, Noa, Mōsese, pea mo ʻĒpalahame, ʻa hono fakalangi ʻo ʻetau Tamai Hēvaní mo Sīsū Kalaisí. Naʻe tataki mai ʻe he Tamai Hēvaní mo Sīsū Kalaisi ʻi Heʻena hā ki he Palōfita ko Siosefa Sāmitá he 1820. Naʻe fokotuʻu ʻa e Siasí he 1830. Hili e taʻu ʻe 182 ko ʻeni mei aí, ʻoku tau kei haʻisia pē ki he fuakava ke ʻoatu ʻa e ongoongoleleí ki he “puleʻanga, mo e faʻahinga, mo e lea, mo e kakai fulipē.”³¹ ʻI heʻetau fai iá, ʻe fakatou tāpuekina ai ʻa kinautolu ʻoku foakí mo kinautolu ʻoku nau maʻú.

ʻOku ʻatautolu ʻa e fatongia ke akoʻi ʻEne fānaú pea mo fakaake ʻiate kinautolu ha ʻilo ki he ʻOtuá. Ne pehē fuoloa atu ʻe he Tuʻi ko Penisimaní:

“Tui pē ki he ʻOtuá; tui ʻokú ne ʻi ai, pea naʻá ne fakatupu ʻa e ngaahi meʻa kotoa pē ʻi he langí pea ʻi he māmaní fakatouʻosi; tui ʻokú ne maʻu ʻa e poto kotoa, mo e māfimafi kotoa, ʻi he langí mo e māmaní fakatouʻosi; . . .

“. . . Tui foki ʻoku totonu ke mou fakatomala mei hoʻomou ngaahi angahalá pea liʻaki ia, pea fakavaivaiʻi ʻa kimoutolu ʻi he ʻao ʻo e ʻOtuá; pea kole ʻi he loto fakamoʻomoʻoni ke ne fakamolemoleʻi ʻa kimoutolu; pea ko ʻeni, kapau ʻoku mou tui ki he ngaahi meʻá ni kotoa pē, tokanga ke mou fai ia.”³²

ʻOku tatau ʻa e ʻOtuá ʻi he ʻaneafí, ʻahó ni, pea taʻengata, ka ʻoku ʻikai pehē kitautolu. ʻOku ʻatautolu ʻi he ʻaho kotoa pē ʻa e tukupā ke maʻu e mālohi ʻo e Fakaleleí, koeʻuhí ke tau lava moʻoni ʻo liliu, hoko ʻo anga faka-Kalaisi ange, pea taau mo e meʻaʻofa ʻo e hākeakiʻí pea moʻui taʻengata mo e ʻOtuá, Sīsū Kalaisi, pea mo hotau ngaahi fāmilí.³³ Fakafetaʻi ki he ʻOtuá koeʻuhí ko e ngaahi mālohi, ngaahi faingamālie, pea mo e ngaahi meʻaʻofa ʻo e ongoongoleleí!

ʻOku ou fakamoʻoni ʻokú Ne moʻui, ko e Kalaisí ʻa Sīsū, pea ko Hono Siasí ʻeni, kuo toe fakafoki mai ʻi he ngaahi ʻaho kimui ní ke fakahoko hono ikuʻanga fakalangí. ʻOku taki kitautolu he ʻahó ni ʻe Palesiteni Tōmasi S. Monisoni, ʻa ia ʻoku tau ʻofa ai mo poupouʻi ʻaki hotau lotó kotoa, pea ʻoku pehē ʻetau poupouʻi hono ongo tokoní pea mo e Kau ʻAposetolo ʻe Toko Hongofulu Mā Uá ko e kau palōfita, kau tangata kikite, mo e kau tangata maʻu fakahā. Ko ʻeku fakamoʻoní ʻeni ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Sione 6:35, 48; vakai foki ki he veesi 51.

2.

ʻAlamā 26:8; vakai foki, ʻAlamā 7:23.

3.

Vakai, Ngāue 17:27–29.

4.

Vakai, Tokāteline mo e Ngaahi Fuakava 130:22.

5.

Vakai, Mōsese 6:51; Loma 8:16; Hepelū 12:9; Selemaia 1:4–5.

6.

Vakai, Sēnesi 2:7;1 Kolinitō 15:44; Mōsese 3:7.

7.

Vakai, 1 Nīfai 17:36.

8.

Mōsese 1:39.

9.

Sione 3:16.

10.

Sione 3:17.

11.

ʻOku fakamatala mahino atu ʻEne ngaahi taumuʻá ʻi he 3 Nīfai 27:13–22.

12.

Vakai, ʻAlamā 11:40.

13.

Vakai, 2 Nīfai 9:6–7, 20–22.

14.

Sione 11:25–26.

15.

Vakai, 1 Nīfai 17:40;1 Sione 4:10.

16.

2 Pita 1:4.

17.

ʻOku pamu ʻe he mafú ha meimei kālani ʻe 2,000 (lita ʻe 7,570) he ʻaho.

18.

Tokāteline mo e Ngaahi Fuakava 88:47.

19.

Vakai, Tokāteline mo e Ngaahi Fuakava 130:21. ʻOku ʻikai toe fehuʻia e fono fakalangi ko iá.

20.

ʻAlamā 42:8.

21.

ʻOku fakahaaʻi ʻe he Tangata faʻu Sāmé ʻa e finangalo ʻo e ʻOtuá: “ʻOku mahuʻinga ʻi he ʻao ʻo [ʻEikí] ʻa e pekia ʻo ʻene kakai māʻoniʻoní” (Saame 116:15); vakai foki, Tangata-malanga 12:7.

22.

ʻAlamā 11:43; vakai foki, Tangata-malanga 12:7; ʻAlamā 40:23; Tokāteline mo e Ngaahi Fuakava 138:17.

23.

Vakai, Tokāteline mo e Ngaahi Fuakava 93:38.

24.

Vakai, ʻAlamā 40:11; ʻĒpalahame 3:18.

25.

Ko e laumālié ko e fōtunga tofu pē ia ʻo e sinó (vakai, Tokāteline mo e Ngaahi Fuakava 77:2).

26.

Vakai, 3 Nīfai 14:9–11.

27.

Ko e laumālié, ka ʻoku ʻikai ko e sinó, ʻa e kupu longomoʻui fakahoko fatongia ʻo e moʻuí. Ka ʻikai e laumālié, ʻoku mate ʻa e sinó (vakai, Sēmisi 2:26). Ko ia ai, ko e laumālié ʻokú ne fili ʻa e leleí pe koví pea ʻe haʻisia ia ki he ngaahi ʻulungaanga lelei pe kovi fakatouʻosi ʻokú ne maʻú, ʻi he Fakamaau Fakaʻosí (vakai, ʻAlamā 41:3–7).

28.

ʻOku kau foki ʻi he ngaahi ʻulungaanga fakalaumālié ʻa e “tuí, angamaʻá, ʻiló, anga faka-maʻumaʻú, faʻa kātakí, feʻofoʻofani fakakāingá, anga faka-ʻOtuá, manavaʻofá, loto fakatōkilaló, mo e faʻa-ngāué” (Tokāteline mo e Ngaahi Fuakava 4:6).

29.

Vakai, 2 Nīfai 2:11–16, 21–26; Molonai 10:33–34.

30.

Ko e tokāteline ʻeni ʻo Kalaisí (vakai, 2 Nīfai 31:11–21).

31.

Mōsaia 15:28; vakai foki, 1 Nīfai 19:17; 2 Nīfai 26:13; Mōsaia 3:20; 15:28; 16:1; ʻAlamā 37:4; Tokāteline mo e Ngaahi Fuakava 1:18–23; 77:11; 133:37.

32.

Mōsaia 4:9–10.

33.

“Ko e moʻui taʻengatá . . . ko e meʻaʻofa ʻoku mahuʻinga taha ʻi he ngaahi meʻaʻofa kotoa pē ʻa e ʻOtuá” (Tokāteline mo e Ngaahi Fuakava 14:7).

Ngaahi Lēsoni Makehe

Fai ʻe ʻEletā Ronald A. Rasband

ʻO e Kau Palesitenisī ʻo e Kau Fitungofulú

ʻOku ou ʻamanaki mo lotua te tau hokohoko atu hono fuesia fakaʻeiʻeiki ʻetau ngaahi kavengá pea tau ala atu ʻo tokoniʻi ʻa kinautolu ʻoku tau feohí.

ʻI he māhina ʻe 20 kuohilí, ne faitāpuekina homau fāmilí ʻaki ha kiʻi pēpē makehe.

Naʻe fāʻeleʻi homa kiʻi mokopuna tangata ko Pekisitoní ʻoku ʻikai kakato e ngaahi kolomosomi (chromosomes) hono sinó, ko ha mahaki ʻoku tofanga ai ha toko taha mei ha toko teau miliona. Naʻe kamata ha fononga faingataʻa ki homa ʻofefiné mo hono husepānití he taimi naʻe fāʻeleʻi mai ai ʻa Pekisitoní. Kuo hoko e meʻá ni ko ha sivi faingataʻa ke ako ai ha lēsoni makehe ʻoku fehokotaki mo honau kahaʻú ʻi he taʻengatá.

Kuo akoʻi mai ʻe ʻEletā Lāsolo M. Nalesoni ‘a ia ne toki lea kiate kitautolú, ʻo pehē:

“[ʻOku ʻi ai ha ngaahi ʻuhinga taʻeʻiloa ʻoku fāʻeleʻi mai ai siʻa kakai ʻoku nau faingataʻaʻia fakaesino. ʻOku ʻikai faʻu lelei ha ngaahi konga ʻo e sinó. ʻIkai ke ngāue lelei e faʻunga honau sinó. Pea ʻoku moʻulaloa kotoa hotau sinó ki he mahakí mo e maté. Neongo ia, ʻoku mahuʻinga fau e meʻafoaki ko e sino fakamatelié. . . .

“ʻOku ʻikai fie maʻu ha sino haohaoa ia kae toki aʻusia ha ikuʻanga fakalangi. Ko hono moʻoní, ko e niʻihi ʻo e ngaahi laumālie fungani tahá ʻoku nau faʻofale ʻi ha ngaahi sino vaivai. . . .

“ʻʻE toe fakatahaʻi ʻa e sinó pea mo e laumālié ʻi hono anga haohaoá; ʻe toe fakafoki ʻa e alangá mo e hokotanga huí fakatouʻosi ki hono tuʻunga totonú’ (ʻAlamā 11:43). Kae fakafetaʻi koeʻuhí ko e Fakalelei ʻa Sīsū Kalaisí, ʻoku lava ai ke tau hoko ʻo haohaoa ʻiate Ia.]”¹

Kiate kimoutolu kotoa kuo mou tofanga ʻi ha ngaahi faingataʻa, puputuʻu, taʻe fiemālie pe loto mamahi ʻi hao ʻofaʻanga, ʻiloʻi ʻeni: ʻoku ʻofeina ʻe he ʻOtua ko ʻetau Tamai Hēvaní ʻa e tokotaha ʻoku faingataʻaʻiá pea ʻokú Ne ʻofa foki ʻiate koe, ʻi he ʻofa taʻe fakangatangata mo tuʻuloá!

Mahalo ʻe fehuʻi ʻe ha niʻihi he taimi ʻoku nau faingataʻaʻia pehē aí, pe ʻoku anga fēfē hono tuku ʻe he ʻOtua Māfimafí ke hoko ʻení? Pea hoko mai ai mo e fehuʻi mahino ko ia, ko e hā ʻoku hoko ai ʻeni kiate aú? Ko e hā kuo pau ke tau aʻusia ai ʻa e mahamahakí mo e ngaahi meʻa ʻokú ne fakafaingataʻaʻiaʻi pe ui vave atu ai ha mēmipa mahuʻinga ʻo e fāmilí ki ʻapi pe tuku ke nau kei feʻao fuoloa ai pē mo e mamahí? Ko e hā e meʻa ʻe maʻu he loto mamahí?

Te tau lava he ngaahi momeniti pehení ʻo tafoki ki he palani lahi ʻo e fiefiá naʻe faʻu ʻe heʻetau Tamai Hēvaní. Naʻe hanga ʻe he palani ko iá, ʻi hono foaki mai kiate kitautolu he maama fakalaumālié, ʻo fakatupu haʻatau kalanga fiefia.² Ko hono ʻai mahinó, ko e moʻuí ni ko ha akoʻanga pē ia ki he hakeakiʻi taʻengatá pea ʻoku pau ke fou ia ʻi ha ngaahi sivi mo e ʻahiʻahi. Kuo hoko pehē maʻu pē ia pea ʻoku ʻikai hao ha taha mei ai.

Ko e falala ki he finangalo ʻo e ʻOtuá ko e uho ia ʻo ʻetau moʻui fakamatelié. ʻI heʻetau tui kiate Iá, ʻoku tau maʻu ai ha mālohi mei he Fakalelei ʻa Kalaisí lolotonga e taimi ʻoku hulutuʻa ai e ngaahi fehuʻí kae siʻi ke maʻu ha talí.

Hili e Toetuʻu ʻa hotau Fakamoʻui ko Sīsū Kalaisí, pea ʻi Heʻene ʻaʻahi ki he ongo ʻAmeliká, naʻá Ne fakahoko mai ai e fakaafe ko ʻení:

“ʻOku ʻi ai hamou niʻihi ʻoku puke ʻiate kimoutolu? Mou ʻomi ʻa kinautolu ki heni. ʻOku ʻi ai hamou niʻihi ʻoku ketu, pe kui, pe heke, pe pipiki, pe kilia, pe mate ha kupu ʻo honau sinó, pe tuli, pe puke ʻi ha mahaki ʻe taha? ʻOmi ʻa kinautolu ki heni pea te u fakamoʻui ʻa kinautolu, he ʻoku ou ʻofa mamahi kiate kimoutolu; ʻoku fonu hoku lotó ʻi he ʻaloʻofa. . . .

“Pea naʻe hoko ʻo pehē ʻi he hili ʻene folofola peheé, naʻe ō mai fakataha ʻa e fuʻu kakaí kotoa pē, mo honau kakai mahakí, mo honau kakai faingataʻaʻiá, mo honau kakai ketú, mo honau kakai kuí, mo honau kakai noá, pea mo kinautolu kotoa pē naʻa nau puke ʻi ha faʻahinga mahaki; pea naʻá ne fakamoʻui ʻa kinautolu kotoa pē ʻi he ʻomi ʻa kinautolu kiate iá.”³

ʻE kāinga, ʻoku lava ke maʻu ha ivi lahi mei he fakalea ko ia “naʻe ō mai . . . ʻa e fuʻu kakaí”— kotoa pē. ʻOku tau fehangahangai — kotoa pē mo ha ngaahi faingataʻa. ʻOku ongo mai leva ʻa e kupuʻi lea: “naʻa nau puke ʻi ha faʻahinga mahaki.” ʻOku tau kau kotoa leva ki ai, ʻikai ko ia?

Taimi nounou mei hono fāʻeleʻi ʻo Pekisitoní, ne mau ʻiloʻi ʻe tāpuakiʻi kimautolu ʻe he Tamai Hēvaní mo Ne akoʻi mai ha ngaahi lēsoni makehe. ʻI heʻema hilifakinima ki ai mo ʻene tamaí ʻi heʻema fuofua faingāué, ne u fakakaukau ai ki he vahe hiva ʻo e tohi ʻa Sioné: “ko e meʻa ke fakahā ʻiate ia ʻa e ngaahi ngāue ʻa e ʻOtuá.”⁴

ʻOku lolotonga hāsino moʻoni pē e ngaahi ngāue ia ʻa e ʻOtuá ʻia Pekisitoni.

ʻOku mau ako ʻa e faʻa kātakí, tuí, mo e loto fakafetaʻí ʻi he mālohi fakanonga ʻo e tokoní, ngaahi houa lahi ʻo e tangí, loʻimata ʻo e fakaʻofaʻiá pea mo e ngaahi lotu mo fakahaaʻi ʻemau ʻofa ki homau ngaahi ʻofaʻangá, tautautefito kia Pekisitoni mo ʻene mātuʻá.

Naʻe pehē ʻe Palesiteni Sēmisi E. Fausi, ko ʻeku palesiteni fakasiteiki ʻi heʻeku kei tamasiʻí: “ʻOku ou houngaʻia moʻoni ʻi he ngaahi mātuʻa ʻofa ko ia ʻoku nau fuesia lototoʻa mo ikunaʻi honau faingataʻaʻiá mo e loto mamahí koeʻuhí ko ha fānau ne fāʻeleʻi mai ʻoku faingataʻaʻia fakaʻatamai mo fakasino. ʻOku faʻa hokohoko atu e mamahi ko ʻení he ʻaho kotoa pē, taʻe ʻi ai ha fiemālie, ʻi he moʻui ʻa e mātuʻá pe fānaú. ʻOku faʻa fie maʻu ai e tokanga taupotu taha mo taʻetūkua ʻa e mātuʻá ʻi he ʻaho mo e pō. Kuo tokolahi ha ngaahi faʻē kuo felāngaaki honau umá pea uhu honau mafú he taʻu lahi ʻene feinga ke fakafiemālieʻi mo fakanonga siʻene tama faingataʻaʻiá.”⁵

Hangē ko hono fakamatalaʻi ʻi he tohi ʻa Mōsaiá, kuo mau mātā e ʻofa haohaoa ʻa e Fakamoʻuí ki he fāmili ʻo Pekisitoni, pea ʻoku ʻatā e ʻofa ko iá ke maʻu ʻe he taha kotoa pē: “Pea ko ʻeni naʻe hoko ʻo pehē naʻe fakamaʻamaʻa ʻa e ngaahi kavenga ʻa ia naʻe hilifaki kia ʻAlamā mo hono kāingá; ʻio, naʻe fakamālohi ʻa kinautolu ʻe he ʻEikí koeʻuhí ke nau lava ʻo fua faingofua ʻa ʻenau ngaahi kavengá, pea nau fakaongoongo ʻi he fiefia mo e faʻa kātaki ki he finangalo kotoa pē ʻo e ʻEikí.”⁶

ʻI ha pō ʻe taha hili pē hono fāʻeleʻi mai ʻo Pekisitoní, ne mau ʻi he tafaʻaki makehe ai maʻá e fānau valevale ne toki fāʻeleʻí ʻi he Falemahaki ki he Fānaú ko e Primary Children’s Medical Center ʻi Sōleki Siti ʻi ʻIutaá, pea mau ofo ʻi he tokanga mateaki mo taʻetūkua ne fai ʻe he kau toketaá, kau nēsí mo e kau tauhí. Ne u fehuʻi ange ki hoku ʻofefiné pe te mau totongi fēfē nai ʻeni peá u mateʻi ange pē ʻa e lahi e fakamolé. Naʻe ʻi ai ha toketā he tafaʻakí naʻá ne talamai ne fuʻu “maʻulalo” ʻaupito ia pea ʻe lahi ange e fakamole ki hono tokangaʻi ʻo Pekisitoni ʻi he fika ne u fakafuofuaʻí. Ne mau ʻilo ko e konga lahi e fakamole ki hono totongi e tauhi ʻoku fai ʻe he falemahakí ni, ʻoku fua ia ʻe he ngaahi foaki ʻofa ʻe ha niʻihi kehe honau taimí mo e paʻangá. Ne fakatupu loto fakatōkilalo ʻene ngaahi leá ʻi heʻeku fakakaukau atu ki he kiʻi laumālie kei valevale ko ʻení mo e kakai tokolahi ʻoku nau siofi tokanga iá.

Ne u manatu ai ki ha potu folofola ne u maheni mo ia he ngāue fakafaifekaú, ka naʻe ʻuhinga foʻou kiate au: “Manatu ʻoku mahuʻinga lahi ʻa e ngaahi laumālié ʻi he ʻao ʻo e ʻOtuá.”⁷

Ne u tangi heʻeku fakalaulauloto atu ki he ʻofa taʻefakangatangata ʻiate kitautolu ʻa ʻetau Tamai Hēvaní mo Hono ʻAlo ʻOfaʻanga ko Sīsū Kalaisí, peá u ako ai pē he taimi tatau ki he mahuʻinga ʻo ha laumālié, fakatuʻasino mo fakalaumālie ki he ʻOtuá.

Kuo ʻilo ʻe he fāmili ʻo Pekisitoní ʻoku ʻākilotoa kinautolu ʻe ha kau ʻāngelo taʻefaʻalaua mei he langí mo e māmaní. Kuo tolotolo fakalongolongo mai pē ha niʻihi ʻo tokoni pea nau toe foki fakalongolongo pē. Kuo omi ha niʻihi ki homau ʻapí mo e meʻakai, fai ʻemau foó, feʻaveʻaki holo e fānaú, telefoni fakalotolahi mai pea mo lotua foki ʻa Pekisitoni. Ne ako mo ha lēsoni makehe ai: Kapau te ke ʻilo ha taha ʻoku melemo, te ke fehuʻi ange nai pe ʻokú ne fie maʻu ha tokoni—pe ʻoku sai ange ke ke puna ki loto ʻo fakahaofi ia mei he vai lolotó? Ko e lea fie tokoni ko ia ʻoku faʻa taku ʻo pehē, “Toki tā ange kapau te u lava ʻo tokoní,” ʻoku ʻikai ʻaupito ko ha tokoni ia.

ʻOku hokohoko atu ʻetau ako e mahuʻinga ʻo hono ʻiloʻi mo mahuʻingaʻia he moʻui ʻa e kakai ʻoku tau feohí, ʻo ʻikai ngata heʻetau ako pē ki hono mahuʻinga ke fai ha tokoní, ka ʻoku tau ako foki ai ki he fiefia taʻe-hano-tatau ʻoku maʻu mei he tokoni ki he niʻihi kehé.

Naʻe pehē ʻe Palesiteni Tōmasi S. Monisoni, kau ki he faʻifaʻitakiʻanga fisifisimuʻa ʻo e tokoni ki he faingataʻaʻiá: “ʻOfa ke tāpuakiʻi ʻe he ʻOtuá ʻa kinautolu kotoa pē ʻoku siʻi tokoni ki he niʻihi kehé, ʻoku nau foaki ki he faingataʻaʻiá mo feinga ʻaki honau lelei tahá ke hoko ʻeni ko ha māmani lelei ange. Kuo mou fakatokangaʻi koā ʻoku malimali fiefia ange ʻa e tokotaha ko iá? ʻOku toe pau ange ʻenau laká. ʻOku nau fiefia mo fiemālie. . . pea he ʻikai lava ha taha ʻo fai ha tokoni taʻe te ne maʻu tonu ai ha tāpuaki fungani.”⁸

Neongo te tau fehangahangai mo e ʻahiʻahí, filí, loto mamahí, faingataʻá pea mo e mamahí ʻi ha ngaahi founga kehekehe, ka ʻe ʻi ai maʻu pē hotau Fakamoʻui tokanga mo ʻofá ke tokoni mai. Kuó Ne talaʻofa mai:

“ʻE ʻikai te u tuku ke tuenoa ʻa kimoutolu: te u haʻu kiate kimoutolu. . . .

“ʻOku ou tuku ʻa e melinó kiate kimoutolu, ko ʻeku melinó ʻoku ou foaki kiate kimoutolú; ʻoku ʻikai hangē ko e foaki ʻa māmaní, ʻa ʻeku foaki kiate kimoutolú. ʻOua naʻa mamahi homou lotó, pea ʻoua naʻa manavahē ia.”⁹

ʻOku mau fakafetaʻi ki heʻetau Tamai Hēvaní koeʻuhí ko homau ʻofaʻanga ko Pekisitoní. Kuo fakahaaʻi mai ʻe he ʻEikí ʻEne ngaahi ngāué ʻiate ia pea ʻoku kei hokohoko atu pē ʻene akoʻi kiate kimautolu e ngaahi lēsoni mahuʻinga, toputapu mo makehe ko ʻení.

ʻOku ou fie fakaʻosi ʻaki ha himi ʻoku ou manako ai:

[ʻOku tau kau kotoa pē kae ʻoua kuo ʻosi e taú;

Fakafiefia ē! Fakafiefia ē!

Kau tau, ʻoku ʻi ai ha kalauni kuo teu moʻomoutolu;

Te tau ikuna pea tau maʻu ia].¹⁰

ʻE kāinga, ʻoku ou ʻamanaki mo lotua te tau hokohoko atu hono fuesia fakaʻeiʻeiki ʻetau ngaahi kavengá pea tau ala atu ʻo tokoniʻi ʻa kinautolu ʻoku tau feohí, ka ʻoku nau faingataʻaʻia mo siʻi fie maʻu ke poupouʻi mo fakalotolahiʻí. ʻOfa ke tau fakafetaʻi ki he ʻOtuá koeʻuhí ko ʻEne ngaahi tāpuakí pea tau fakafoʻou ʻetau tauhi mateaki ki heʻetau Tamai Hēvaní ʻo tau tokoni ki Heʻene fānaú. ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Russell M. Nelson, “Ko e Fānau Kitautolu ʻa e ʻOtuá,” Liahona, Sānuali 1999, 106.

2.

Vakai, Siope 38:7.

3.

3 Nīfai 17:7, 9.

4.

Sione 9:3.

5.

James E. Faust, “The Works of God,” Ensign, Nov. 1984, 54.

6.

Mosaia 24:15.

7.

Tokāteline mo e Ngaahi Fuakava 18:10.

8.

Thomas S. Monson, “My Brother’s Keeper,” Ensign, June 1998, 39.

9.

Sione 14:18, 27.

10.

“ʻE ʻOtua Mafimafi ʻAfio Mai,” Ngaahi Himí, fika 152.

Ko e Vīsone ʻa e Kau Palōfitá ki he Fineʻofá: Tuí, Fāmilí, Tokoní

Fai ʻe Julie B. Beck

Palesiteni Lahi ʻo e Fineʻofá ne Toki Tukuangé

ʻOku hanga ʻe he ngaahi foʻi lea ʻe tolu ko e tuí, fāmilí mo e tokoní ʻo fakahaaʻi mai ʻa e visione ʻa e kau palōfitá maʻá e houʻeiki fafine ʻo e Siasí

ʻI he ngaahi taʻu kimuí ni maí kuo ueʻi au ʻe he Laumālié ke u lea maʻu pē kau ki he Fineʻofá—ki hono ngaahi taumuʻá mo hono ʻulungāngá,¹ ʻa e mahuʻinga ʻo hono hisitōliá,² ʻene ngāué mo ʻene fengāueʻaki mo e kau pīsopé mo e ngaahi kōlomu ʻo e Lakanga Taulaʻeiki Faka-Melekisētekí.³ Hangē ʻoku mahuʻinga he taimí ni ke tukutaha e tokangá ʻi he vīsone ʻa e kau palōfitá kau ki he Fineʻofá.⁴

Kuo vahevahe ʻe he kau palōfita ʻa e ʻEikí ʻenau vīsone maʻá e kau fafine ʻo e Fineʻofá ‘o hangē pē ko ʻenau hokohoko akoʻi e kaumātuʻá mo e kau taulaʻeiki lahí ʻi heʻenau ngaahi taumuʻá mo honau ngaahi fatongiá. ʻOku mahino mei heʻenau faleʻí ko e ngaahi taumuʻa ʻo e Fineʻofá ke fakatupulaki [ʻenau] tuí mo e moʻui angatonu fakatāutahá, fakamālohia ʻo e ngaahi fāmilí mo e ʻapí, mo tokoniʻi kinautolu ʻoku faingataʻaʻiá. ʻOku hanga ʻe he ngaahi foʻi lea ʻe tolu ko e tuí, fāmilí, mo e fiemālié — ʻo fakahaaʻi mai ʻa e vīsone ʻa e kau palōfitá maʻá e houʻeiki fafine ʻo e Siasí.

Talu mei he kamataʻanga hono fakafoki mai ʻo e ongoongoleleí mo hono vahevahe mai ʻe he kau palōfitá ʻenau vīsone ki ha kau fafine mālohi, faivelenga mo faʻa ngāué, he ʻoku mahino kiate kinautolu honau mahuʻingá mo e taumuʻa taʻengatá. ʻI he fokotuʻu ʻe he Palōfita ko Siosefa Sāmitá ʻa e Fineʻofá, naʻá ne fakahinohinoʻi ai e ʻuluaki palesitení ke ne “tokangaʻi e kautahá ni, ʻi hono tokangaʻi e masivá — mo ʻenau ngaahi fie maʻú pea pehē ki he ngaahi meʻa kehekehe ʻa e kautahá ni.”⁵ Naʻá ne fakakaukau loto ki he kautahá ko “ha sosaieti kuo fili, ʻo mavahe mei he fulikivanu ʻo e māmaní.”⁶

Naʻe hanga ʻe Pilikihami ʻIongi, ko e Palesiteni hono ua ʻo e Siasí, ʻo fakahinohinoʻi hono ongo tokoní mo e Kōlomu ʻo e Kau ʻAposetolo ʻe Toko Hongofulu Mā Uá ke nau akoʻi ki he kau pīsopé ke “tuku ke fokotuʻu ʻe he [houʻeiki fafiné] ʻa e Kautaha Fineʻofá ʻi he uooti kotoa pē.” Naʻá ne toe pehē, “ʻE pehē ʻe ha niʻihi ia ko e kiʻi meʻa laulaunoa pē ʻeni, ka ʻoku ʻikai.”⁷

Naʻe pehē ʻe Palesiteni Siosefa F. Sāmita kimui ange ai, ko hono faikehekehé he ko e ngaahi kautaha he māmaní he “ko e faʻu pē ʻe he tangata pe fefine,” ka ko e Fineʻofá “naʻe faʻu, fakamafaiʻi, tuʻutuʻuni pea mo fokotuʻu fakalangi ia ʻe he ʻOtuá.”⁸ Naʻe fakahā ʻe Palesiteni Siosefa Filitingi Sāmita ki he kau fafiné kuo “foaki kiate kinautolu ʻa e mālohi mo e mafai ke fakahoko ha ngaahi meʻa maʻongoʻonga lahi.”⁹ Naʻá ne pehē, “Ko ha kau mēmipa kimoutolu ʻo e kautaha maʻongoʻonga taha ʻi he māmaní maʻá e houʻeiki fafiné, ko ha kautaha ʻoku hoko ko ha konga mahuʻinga ʻo e puleʻanga ʻo e ʻOtuá he māmaní pea naʻe fakataumuʻa mo fakalele peheʻi ia ke tokoni ki hono kau mēmipa faivelengá ke nau maʻu ʻa e moʻui taʻengatá ʻi he puleʻanga ʻetau Tamaí.”¹⁰

Ko Ha Ivi Tākiekina Lahi ʻAupito

‘I he taʻu kotoa pē, ʻoku lau kilu ha kau fafine foʻou ʻoku nau kau mai ki he “kulupu [tupulaki ko ʻeni] ʻo e kau fafiné”¹¹. Talu mei ai, neongo pe ko e fē ha feituʻu ʻoku nofo mo ngāue ai ha fefine, ʻokú ne kei kau atu pē ai ki he Fineʻofá.¹² Koeʻuhí ko e ngaahi taumuʻa mahuʻinga ʻo e Fineʻofá, kuo fakahā ʻe he Kau Palesitenisī ʻUluakí ʻenau holi ke kamata teuteu atu e kau finemuí ki he Fineʻofá kimuʻa ʻoku teʻeki hoko honau taʻu 18.13

Ko e Fineʻofá ʻoku ʻikai ko ha polokalama. Ko ha konga moʻoni ia ʻo e Siasi ʻo e ʻEikí ʻa ia ʻoku “tuʻutuʻuni ʻe he ʻOtuá” ke akoʻi, fakamālohia, mo ueʻi fakalaumālie e kau fafiné ʻi heʻenau taumuʻa fekauʻaki mo e tuí, fāmilí, mo e tokoní. ʻOku mahulu atu ʻa e ivi tākiekina ʻo e Fineʻofá mei heʻene hoko pē ko ha kalasi he Sāpaté pe ko ha feohiʻanga fakasosialé. ‘Oku nau muimui ʻi he sīpinga ʻo e kau ākonga fefine naʻe ngāue mo e ʻEiki ko Sīsū Kalaisí mo ʻEne Kau ʻAposetoló ʻi Hono Siasi he kuonga muʻá.¹⁴ Kuo akoʻi mai kiate kitautolu “ko ha tufakanga ia ʻo ha fefine ke ne tohoakiʻi mai ki heʻene moʻuí ʻa e ngaahi ʻulungaanga fisifisimuʻa ʻoku tanumaki ʻe he Fineʻofá pea ko ha tufakanga ia ʻo e houʻeiki tangatá ke nau fakatōkakano ʻi heʻenau moʻuí ʻa e ngaahi sīpinga ʻulungaanga ʻoku tanumaki ʻe he lakanga fakataulaʻeikí.”¹⁵

ʻI hono fokotuʻutuʻu ʻe he Palōfita ko Siosefa Sāmitá ʻa e Fineʻofá, naʻá ne akoʻi ai ʻa e kau fafiné ke nau “tokoniʻi ʻa e masivá” mo “fakahaofi e ngaahi laumālié.”¹⁶ ʻI hono fakatukupaaʻi ko ia kinautolu ke nau “fakahaofi e ngaahi laumālié,” ʻoku fakamafaiʻi kinautolu ke nau fokotuʻutuʻu mo ngāue ʻi he ivi tākiekina lahi. ʻI hono fakahā ʻe Siosefa Sāmita ki he kau fafiné ʻe teuteuʻi kinautolu ʻe he kautaha ʻo e Fineʻofá ki he “ngaahi faingamālie, tāpuaki mo e ngaahi meʻafoaki ʻo e Lakanga Fakataulaʻeikí,”¹⁷ naʻe fakaʻatā mai ai kiate kinautolu e ngāue faifakamoʻui ʻa e ʻEikí. ʻOku kau ʻi he fakahaofi e ngaahi laumālié ʻa hono vahevahe ʻo e ongoongoleleí mo kau hono fakahoko e ngāue fakafaifekaú. ʻOku kau ai hono fai e ngāue fakatemipalé mo e hisitōlia fakafāmilí. ʻOku kau ai hono fai e meʻa kotoa ʻe malavá ke te moʻui fakafalala fakalaumālie mo fakatuʻasino pē kiate kita.

Naʻe pehē ʻe ʻEletā Sione A. Uitisou ʻoku fakahoko ʻe he Fineʻofá ʻa e “tokoni ki he masivá, tokoni ki he mahakí, tokoni ki he loto veiveiuá, tokoni ki he taʻe ʻiló—mo tokoni ke veteange ʻa e meʻa kotoa ʻokú ne fakafeʻatungiaʻi ʻa e fiefiá mo e fakalakalaka ʻa ha fefine. Ko ha tufakanga fisifisimuʻa moʻoni ia!”¹⁸

Naʻe hanga ʻe Palesiteni Poiti K. Peeka ʻo fakafehoanaki ʻa e Fineʻofá ki “ha holisi maluʻi.”¹⁹ ʻOku hanga ʻe he fatongia ke maluʻi e kau fafiné mo honau ngaahi fāmilí ʻo fakatupulaki e mahuʻinga ʻo e tokanga mo e tokoni ʻa e kau faiako ʻaʻahí, pea ko hono fakahaaʻi ia ʻo ʻetau loto fiemālie ke manatua ʻetau ngaahi fuakava mo e ʻEikí. ʻI heʻetau “tokangaʻi ʻa e faingataʻaʻiá mo e loto mamahí,” ʻoku tau ngāue faaitaha ai mo e kau pīsopé ke feau e ngaahi fie maʻu fakatuʻasino mo fakalaumālie ʻa e Kāingalotú.²⁰

Naʻe pehē ʻe Palesiteni Sipenisā W. Kimipolo: “ʻOku lahi ha kau fafine ʻoku nau nofo masivesiva—ko ha masivesiva fakalaumālie. ʻOku ʻi ai ʻenau totonu ke aʻusia ha tuʻunga fakaʻofoʻofa, ʻa ia ko ha tuʻunga fakalaumālie. . . . Ko ho tufakangá ia ke ke ʻalu ki he tukui ʻapí ʻo fetongi e tuʻunga masivesivá ʻaki ha tuʻunga ʻoku lelei angé.”²¹ Naʻe vahevahe ʻe Palesiteni Hāloti B. Lī ʻa e vīsoné ni. Naʻá ne pehē: “ʻOku mou vakai koā ki he ʻuhinga ʻoku tuku ai ʻe he ʻEikí ki he . . . Fineʻofá ke nau ʻaʻahi ki he ngaahi ʻapí? He ko e makehe mei he Fakamoʻuí tonu, ʻoku ʻikai ha toe taha ia ʻi he Siasí ʻe ʻi ai hano ivi tākiekina ʻofa ange mo maʻu ha mahino lahi ange ki he loto pea mo e moʻui ʻa e fakafoʻituituí.”²²

Naʻe fakatokanga ʻa Palesiteni Siosefa F. Sāmita ki he kau fafiné mo e kau taki ʻo e Fineʻofá ʻo ne pehē naʻe ʻikai ke ne fie “sio ki he taimi ʻe muimui pe tuifio pe ngalo ai ʻi he Fineʻofá honau tupuʻangá koeʻuhí ko ʻenau feohi mo ha . . . ngaahi kautaha ne faʻu ʻe ha kakai fefine.” Naʻá ne ʻamanakí ʻe hanga ʻe he kau fafiné ʻo “taki e māmaní . . . tautautefito ki he kakai fefine ʻo e māmaní ʻi he meʻa kotoa pē ʻoku taau ke fakahikihikiʻí, ʻi he meʻa kotoa pē ʻoku faka-ʻOtuá, pea mo e meʻa kotoa pē ʻoku langaki moʻui mo fakahaohaoaʻi ai e fānau ʻa e tangatá.”²³ ʻOku hanga ʻe heʻene faleʻí ʻo fakamamafaʻi mai e fekau ko ia ke tukuange ha faʻahinga tukufakaholo fakafonua, kaveinga, meʻa manakoa mo e ākengá kae fakahoko e ngaahi founga mo e tōʻonga ʻoku fenāpasi mo e ngaahi taumuʻa ʻa e Fineʻofá.

Ko e kau taki ko ia ʻoku fekumi ke ʻiloʻi e fakahaá, ʻe lava ke nau fakapapauʻi ʻoku hanga ʻe he fakataha, lēsoni, kalasi, ʻekitivitī, mo e ngāue kotoa pē ʻa e Fineʻofá ʻo fakahoko e ngaahi taumuʻa ne tuʻunga ai hono fokotuʻú. ʻE hoko leva ʻa e feohí, fakakaungāmeʻá, mo e uouangataha ʻoku tau holi ki aí ko e ola fungani ia ʻo e ngāue fakataha mo e ʻEikí ʻi Heʻene ngāué.

Ko Hono Fakahoko e Vīsone ʻa e Kau Palōfitá

Naʻe toki fakamoʻoni kimuí ni ʻa Palesiteni Tōmasi S. Monisoni mo hono ongo tokoní “kuo toe fakafoki mai ʻe he ʻEikí ʻa e kakato ʻo e ongoongoleleí ʻo fakafou ʻi he Palōfita ko Siosefa Sāmitá pea ko e Fineʻofá ko ha konga mahuʻinga ia ʻo e toe fakafoki mai ko iá.” Ko e fakamoʻoni leva ʻenau holi ke fakatolonga e “tukufakaholo nāunauʻia” ʻo e Fineʻofá ke fakatolonga, ko ia ne toki paaki ai ʻe he Kau Palesitenisī ʻUluakí pea tufaki fakaemāmani lahi ʻa e Ngaahi ʻOfefine ʻi Hoku Puleʻangá: Ko e Hisitōlia mo e Ngāue ʻa e Fineʻofá. Te tau maʻu he tohí ni ha ngaahi fakamatala mo e sīpinga ʻo ha kau fafine mo tangata ne nau ngāue fetakinima ʻi he fāmilí mo e Siasí, pea te tau lava ʻo ako ai e ngaahi tefitoʻi moʻoni fekauʻaki mo kitautolú, meʻa ʻoku tau tui ki aí, mo e meʻa ʻoku totonu ke tau paotoloakí. Kuo poupouʻi kitautolu ʻe he Kau Palesitenisī ʻUluakí ke tau ako ʻa e tohi mahuʻingá ni pea “tuku ke hanga ʻe hono ngaahi moʻoni taʻefakangatangatá mo e ngaahi sīpinga fakalaumālié ʻo tākiekina [ʻetau] moʻuí.”²⁴

ʻI he fāitaha ange e kau fafiné mo e ngaahi taumuʻa ʻa e Fineʻofá, ʻe fakahoko leva ai e vīsone ʻa e kau palōfitá. Naʻe pehē ʻe Palesiteni Kimipolo, “ʻOku ʻi ai ha mālohi ʻi he kautahá ni [ʻo e Fineʻofá] kuo teʻeki ai fakaʻaongaʻi kakato ke fakamālohia ai e ngaahi ʻapi ʻo Saioné mo langa hake ʻa e Puleʻanga ʻo e ʻOtuá—pea he ʻikai pē hoko ia kae ʻoua kuo fakatou mahino ki he houʻeiki fafiné mo e lakanga fakataulaʻeikí ʻa e vīsone ʻo e Fineʻofá.”²⁵ Naʻá ne kikiteʻi “ko e lahi taha ʻo e tupulekina ʻoku hoko ʻi he Siasí ʻi he ngaahi ʻaho fakaʻosí ʻe hoko ia ʻo fakatatau mo hono fakahaaʻi atu ʻe he houʻeiki fafine lelei ʻo e māmaní (ʻa ia ʻoku faʻa ʻi ai maʻu pē ha ongoʻi loto fakalaumālie) ʻa ia te nau kau tokolahi mai ai ki he Siasí. ʻE hoko ʻeni ki ha tuʻunga ʻi he moʻui ʻa e kakai fefine ʻo e Siasí . . . ʻe mātā ai kinautolu ko ha kakai ʻoku ʻilonga mo makehe—ʻi ha founga fakafiefia—mei he kakai fefine ʻo e māmaní.”²⁶

ʻOku ou fakamālō koeʻuhí ko e vīsone ʻa e kau palōfitá kau ki he Fineʻofá. Hangē ko Palesiteni Kōtoni B. Hingikelī, ʻoku ou “tui ʻoku ʻikai mo ha toe kautaha ʻi ha feituʻu kehe ʻoku tatau mo e Fineʻofa ʻo e Siasi ko ʻení.”²⁷ Ko hotau tufakangá ia he taimí ni ke fakatonutonu ʻetau moʻuí ke fenāpasi mo e vīsone ʻa e kau palōfitá kau ki he Fineʻofá ʻi heʻetau fekumi ke fakatupulaki ʻetau tuí, fakamālohia e fāmilí, mo fai ha tokoní.

ʻOku ou fakaʻosi ʻaki e lea ʻa Palesiteni Lolenisou Sinoú: “ʻOku mohu talaʻofa e kahaʻu ʻo e Fineʻofá. ʻI he tupulaki ʻa e Siasí ʻe toe fakalahi ai ʻa hono ʻaongá pea ʻe toe lahi ange ʻa e lelei te ne aʻusiá, ʻi hono fakahoa atu ki he kuohilí.”²⁸ Ki he kau fafine ʻoku nau tokoni ke laka kimuʻa ʻa e puleʻanga ʻo e ʻOtuá, naʻá ne pehē, “koeʻuhí ne mou kau ki hono fakahoko e ngāué ni, ko ia kuo pau ke mou ʻinasi foki ʻi he ikuna kāfakafa ʻe aʻusia ʻe he ngāué pea ʻi he hakeakiʻi mo e nāunau ʻe foaki ʻe he ʻEikí ki Heʻene fānau faivelengá.”²⁹ ʻOku pehē ʻeku fakamoʻoni ki he vīsone ko ʻení, ʻi he huafa ʻo Sīsū Kalaisí, ʻēmeni

Maʻuʻanga Fakamatalá

1.

Vakai, Julie B. Beck, “Ko Hono Fakakakato e Taumuʻa ʻo e Fineʻofá,” Liahona, Nōvema 2008, 108–11.

2.

Vakai, Julie B. Beck, BYU Women’s Conference address (Apr. 29, 2011), http://ce.byu.edu/cw/womensconference/archive/2011/pdf/JulieB_openingS.pdf; “Meʻa ʻOku ou Fakaʻamu ke Mahino ki Hoku Makapuna Fefiné (mo e Makapuna Tangatá) Fekauʻaki mo e Fineʻofá,” Liahona, Nōvema 2011, 109–13; “Fineʻofá: Ko ha Ngāue Toputapu,” Liahona, Nōvema 2009, 110–14.

3.

Vakai, Julie B. Beck, “Why We Are Organized into Quorums and Relief Societies” (Brigham Young University lea he fakatahaʻanga lotu, Sān. 17, 2012), speeches.byu.edu.

4.

Ko e pōpoakí ni ʻoku ʻikai ko ha toe vakai ki he ngaahi fakamatala fakaepalōfita kau ki he Fineʻofá. Ko ha sīpinga pē ʻo ʻenau vīsoné mo e fakahinohinó. Ngaahi ʻOfefine ʻi Hoku Puleʻangá: Ko e Hisitōlia mo e Ngāue ʻa e Fineʻofá, lipooti ʻo e konifelenisí, mo e ngaahi tohi kuo pulusi ʻe he Siasí ʻoku ʻi ai ha ako lahi ange ki he kaveinga ko ʻení.

5.

Siosefa Sāmita, ʻi he Ngaahi ʻOfefine ʻi Hoku Puleʻangá: Ko e Hisitōlia mo e Ngāue ʻa e Fineʻofá (2011), 19.

6.

Siosefa Sāmita, ʻi he Ngaahi ʻOfefine ʻi Hoku Puleʻangá, 18.

7.

Pilikihami ʻIongi, ʻi he Ngaahi ʻOfefine ʻi Hoku Puleʻangá, 47.

8.

Siosefa F. Sāmita, ʻi he Ngaahi ʻOfefine ʻi Hoku Puleʻangá, 76.

9.

Siosefa Filitingi Sāmita, ʻi he Ngaahi ʻOfefine ʻi Hoku Puleʻangá, 165.

10.

Siosefa Filitingi Sāmita, ʻi he Ngaahi ʻOfefine ʻi Hoku Puleʻangá,111.

11.

Poiti K. Peeka, ʻi he Ngaahi ʻOfefine ʻi Hoku Puleʻangá, 85.

12.

Vakai, Boyd K. Packer, “The Circle of Sisters,” Ensign, Nov. 1980, 110.

13.

Vakai, Tohi ʻa e Kau Palesitenisī ʻUluakí, 19 Māʻasi 2003, mo e 23 Fēpueli 2007.

14.

Vakai, Ngaahi ʻOfefine ʻi Hoku Puleʻangá, 3–6.

15.

Poiti K. Peeka, ʻi he Ngaahi ʻOfefine ʻi Hoku Puleʻangá, 19.

16.

Siosefa Sāmita, ʻi he Ngaahi ʻOfefine ʻi Hoku Puleʻangá, 20.

17.

Siosefa Sāmita, ʻi he History of the Church, 4:602.

18.

Sione A. Uitisou, ʻi he Ngaahi ʻOfefine ʻi Hoku Puleʻangá, 29.

19.

Boyd K. Packer, Ensign, Nov. 1980, 110.

20.

Siosefa Filitingi Sāmita, ʻi he Ngaahi ʻOfefine ʻi Hoku Puleʻangá, 165.

21.

Sipenisā W. Kimipolo, ʻi he Ngaahi ʻOfefine ʻi Hoku Puleʻangá, 136.

22.

Harold B. Lee, “The Place of Relief Society in the Welfare Plan,” Relief Society Magazine, Dec. 1946, 842.

23.

Siosefa F. Sāmita, ʻi he Ngaahi ʻOfefine ʻi Hoku Puleʻangá, 76.

24.

Ko e Kau Palesitenisī ʻUluakí, ʻi he Ngaahi ʻOfefine ʻi Hoku Puleʻangá, ix.

25.

Sipenisā W. Kimipolo, ʻi he Ngaahi ʻOfefine ʻi Hoku Puleʻangá, 165.

26.

Sipenisā W. Kimipolo, ʻi he Ngaahi ʻOfefine ʻi Hoku Puleʻangá, 111.

27.

Kōtoni B. Hingikelī, ʻi he Ngaahi ʻOfefine ʻi Hoku Puleʻangá, 186.

28.

Lolenisou Sinou, ʻi he Ngaahi ʻOfefine ʻi Hoku Puleʻangá, 21.

29.

Lolenisou Sinou, ʻi he Ngaahi ʻOfefine ʻi Hoku Puleʻangá, 8.

Ko e Tokāteline ʻo Kalaisí

Fai ʻe ʻEletā D. Todd Christofferson

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻI he Siasí he ʻahó ni, ʻo hangē ko ia he kuonga muʻá, ko hono fokotuʻu ko ia ʻo ha tokāteline ʻa Kalaisí pe fakatonutonu ha ngaahi fakahehema fakatokāteliné, ko ha meʻa ia ki he fakahā fakalangí.

ʻOku tau houngaʻia moʻoni pea ʻoatu hotau ʻofa kia Sisitā Peki, Sisitā ʻOloleti pea mo Sisitā Tomisoni pea mo e poate ʻa e Fineʻofá.

Kuo tau mātā kimuí ni e lahi ʻo e fie ʻilo ki he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní. Ko e meʻa ʻeni ia ʻoku tau tali lelei he ko ʻetau tefitoʻi taumuʻá ke akoʻi ʻa e ongoongolelei ʻo Sīsū Kalaisí pea mo ʻEne tokāteliné ki he funga ʻo e māmaní (vakai, Mātiu 28:19–20; T&F 112:28). Ka kuo pau pē ke tau pehē naʻe ʻi ai pea ʻoku kei ʻi ai ha puputuʻu fekauʻaki mo ʻetau tokāteliné mo e anga hono fokotuʻú. Ko e kaveinga ia ʻoku ou fie lea ki ai he ʻaho ní.

Naʻe akoʻi ʻe he Fakamoʻuí ʻa ʻEne tokāteliné ʻi he vahevahenga ʻo taimí pea naʻe fāifeinga lahi fau ʻa ʻEne kau ʻAposetoló ke maluʻi Ia mei he tukufakaholo mo e fakakaukau fakapoto ʻoku halá. ʻOku fakamatala e ngaahi ʻIpiseli he Fuakava Foʻoú ki ha ngaahi meʻa ne hoko ʻoku fakafōtunga ai e fakatuʻutāmaki mo e mafola ʻa e hē mei he moʻoní ʻa ia ne ʻosi hoko he lolotonga e ngāue ʻa e kau ʻAposetoló.¹

Ne faʻa fakamāmaʻi e ngaahi senituli hokó ʻe he huelo ʻo e ongoongoleleí ʻo aʻu mai ki he senituli 19, ʻa ia ne mafoa ai e ata ngingila ʻo hono Fakafoki mai ʻo e Ongoongoleleí ki māmaní pea ‘e toe ʻi māmani ai e ongoongolelei ʻo Kalaisí ʻi hono kakató mo hono fonú. Naʻe kamata ʻa e ʻaho nāunauʻiá ni ʻi ha pou maama “naʻe lahi ange hono ngingilá he laʻaá” (Siosefa Sāmita—Hisitōlia 1:16), Naʻe ʻaʻahi mai e ʻOtua ko e Tamaí mo Hono ʻAlo ko Sīsū Kalaisí ki he talavou ko Siosefa Sāmitá ʻo kamataʻi ai ha meʻa ʻe iku hoko ko ha taumalingi mai ʻo e fakahaá, fakataha mo e mālohi mo e mafai fakalangí.

ʻOku tau maʻu ʻi he ngaahi fakahā ko ʻení ha meʻa te tau ala ui ko e tefitoʻi tokāteline ʻo e Siasi ʻo Kalaisi kuo toe fokotuʻu he māmaní. Naʻe fakamatalaʻi ʻe Sīsū tonu pē ʻa e tokāteline ko iá ʻaki e ngaahi lea ko ʻeni ʻoku lekooti ʻi he Tohi ʻa Molomoná: Ko ha Fakamoʻoni ʻe Taha ʻo Sīsū Kalaisí:

“Ko ʻeku tokāteliné ʻeni, pea ko e tokāteline ia ʻa ia kuo tuku kiate au ʻe he Tamaí; pea ʻoku ou fakamoʻoniʻi ʻa e Tamaí, pea ʻoku fakamoʻoniʻi au ʻe he Tamaí, pea ʻoku fakamoʻoniʻi ʻe he Laumālie Māʻoniʻoní ʻa e Tamaí mo au; pea ʻoku ou fakamoʻoniʻi kuo fekau ʻe he Tamaí ki he kakai fulipē, ʻi he potu kotoa pē, ke nau fakatomala pea tui kiate au.

“Pea ko ia ia ʻokú ne tui kiate au mo papitaisó, ʻe fakamoʻui ia; pea ko kinautolu ia te nau maʻu ʻa e puleʻanga ʻo e ʻOtuá.

“Pea ko ia ia ʻoku ʻikai tui kiate au mo papitaisó, ʻe malaʻia ia.

“. . . Pea ko ia ia ʻoku tui kiate aú, ʻoku tui ki he Tamaí foki; pea ʻe fakamoʻoni au kiate ia ʻe he Tamaí, he te ne ʻaʻahi kiate ia ʻaki ʻa e afi mo e Laumālie Māʻoniʻoní. . . .

“Ko e moʻoni, ko e moʻoni, ʻoku ou pehē kiate kimoutolu, ko ʻeku tokāteliné ʻeni, pea ʻilonga ʻa kinautolu ʻoku langa aí, ʻoku nau langa ki heʻeku maká, pea ʻe ʻikai ikuna ʻa kinautolu ʻe he ngaahi matapā ʻo helí” (3 Nīfai 11:32–35, 39).

Ko ʻetau pōpoakí ʻeni, ʻa e maka ʻoku tau langa aí, ʻa ia ko e fakavaʻe ʻo e meʻa kotoa pē ʻi he Siasí. Pea hangē ko e meʻa kotoa ʻoku haʻu mei he ʻOtuá, ko e tokāteliné ni ʻoku maʻa, ʻoku mahino, ʻoku mahino ngofua—ʻo aʻu pē ki ha valevale. ʻOku tau fakaafeʻi loto fiefia e taha kotoa ke ne tali ia.

ʻOku tau tui ʻi he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, “ki he ngaahi meʻa kotoa pē kuo fakahā mai ʻe he ʻOtuá, mo e ngaahi meʻa kotoa pē ʻokú Ne fakahā mai ʻi he taimi ní, pea ʻoku mau tui te Ne kei fakahā mai ʻamui ha ngaahi meʻa lalahi mo mahuʻinga ʻo kau ki he Puleʻanga ʻo e ʻOtuá” (Ngaahi Tefito ʻo e Tui 1:9). ʻOku ʻuhinga ʻeni neongo ʻoku lahi ha ngaahi meʻa ʻoku teʻeki ai ke tau ʻilo, ka ko e ngaahi moʻoni mo e tokāteline ko ia kuo tau ʻosi maʻú, ʻe kei hokohoko atu pē ʻetau maʻu iá ʻo fakafou ʻi he fakahā fakalangi. ʻI he ngaahi tui fakalotu ʻe niʻihi, ʻoku talaki ai ʻe he kau poto fakalotú ʻa e tuʻunga mafai fakafaiako tatau mo e kau taki fakalotú, pea hoko leva e ngaahi meʻa fakatokāteliné ko ha feʻauʻauhi ʻo e fakakaukaú ʻi he ongo kulupú ni. ʻOku falala ʻa e niʻihi ki he ngaahi fakataha alēlea fakaʻekumenikale (ecumenical coucils) ʻo e Kuonga Lotolotó mo ʻenau ngaahi akonakí. Ko e toengá ʻoku tō ʻenau fakamamafá ki he ngaahi fakaʻuhinga ʻa e kau ako fakalotu hili e pekia ʻa e kau ʻAposetoló pe ʻi he founga fakaʻuhingaʻi mo fakamatalaʻi ʻo e Tohi Tapú. ʻOku tau fakamahuʻingaʻi ʻa e poto ʻokú ne tokoniʻi ʻa e mahinó, ka ʻi he Siasí he ʻahó ni, ʻo tatau pē mo e kuonga muʻá, ko hono fokotuʻu ko ia e tokāteline ʻo Kalaisí pe fakatonutonu ha ngaahi hehema fakatokāteline, ko ha meʻa ia ʻoku fai mai ʻe he ʻEikí ʻi he fakahā fakalangi kiate kinautolu ʻokú Ne fakakoloaʻi ʻaki ʻa e mafai fakaeʻaposetoló.²

ʻI he 1954, naʻe fakamatalaʻi ʻe Palesiteni J. Lūpeni Kalake ko e Siʻí, ne hoko he taimi ko iá ko e tokoni ʻi he Kau Palesitenisī ʻUluakí, ʻa e founga ʻoku fakamafola ai ʻa e tokāteliné he Siasí pea mo e fatongia mātuʻaki mahuʻinga ʻo e Palesiteni ʻo e Siasí. Naʻá ne lea ʻo fekauʻaki mo e kau mēmipa ʻo e Kau Palesitenisī ʻUluakí pea mo e Kau ʻAposetolo ʻe Toko Hongofulu Mā Uá, ʻo pehē: “ʻOku totonu ke tau manatuʻi ʻoku ʻi ai ha Kau Taki Māʻolunga ʻe niʻihi kuo tuku kiate kinautolu ha ui makehe; ʻoku nau maʻu ha meʻafoaki makehe; ʻoku fokotuʻu kinautolu ko e kau palōfita, kau tangata kikite, mo e kau tangata maʻu fakahā, ʻo ne ʻoange ai kiate kinautolu ha fakakoloa fakalaumālie makehe fekauʻaki mo ʻenau akoʻi ʻa e kakaí. ʻOku nau maʻu ʻa e totonu, mālohi, pea mo e mafai ke fakahā ʻa e fakakaukau mo e finangalo ʻo e ʻOtuá ki Hono kakaí, ʻi he malumalu ʻo e mālohi mo e mafai fakalūkufua ʻo e Palesiteni ʻo e Siasí. ʻOku ʻikai foaki ki he toenga ʻo e Kau Taki Māʻolungá ʻa e fakakoloa mo e mafai makehé ni ʻi honau fatongia ke akoʻí; ʻoku ʻi ai honau fakangatangata, pea ko e fakangatangata ʻi honau mālohi mo e mafai ke akoʻí, ʻoku tatau ia mo e toenga ʻo e kau ʻōfisa mo e mēmipa kotoa pē ʻo e Siasí, he ʻoku ʻikai ha taha ʻiate kinautolu kuo fakakoloaʻi fakalaumālie ke hoko ko ha palōfita, tangata kikite, mo ha tangata maʻu fakahā. ʻIkai ngata aí, ʻoku maʻu ʻe he Palesiteni ʻo e Siasí ha fakakoloa mahulu mo makehe ange ʻi he tafaʻaki ko ʻení, ʻo hangē ko ia ne fakamahino atú, he ko ia ʻa e Palōfitá, Tangata Kikite, mo e Tangata Maʻu Fakahā ki he Siasí fakakātoa.”³

ʻOku fakahaaʻi fēfē ʻe he Fakamoʻuí Hono finangaló mo e tokāteliné ki he kau palōfitá, kau tangata kikité, mo e kau tangata maʻu fakahaá? Te Ne lava ke fakahoko ia ʻi ha talafekau pe ʻe Ia tonu pē. Te Ne lava ʻo folofola ʻaki Hono leʻo pē ʻOʻoná pe ʻi he leʻo ʻo e Laumālie Māʻoniʻoní—ko ha fetuʻutaki ʻa e Laumālié ki he laumālié ʻa ia ʻe lava ke fakahoko ʻi he ngaahi lea pe ʻi he ngaahi ongo ʻokú ne ʻomi ha mahino ʻoku mahulu atu ʻi he leá pē (vakai, 1 Nīfai 17:45; T&F 9:8). ʻE lava ke Ne fetuʻutaki fakatāutaha ki Heʻene kau tamaioʻeikí pe ʻi ha fakataha alēlea (vakai, 3 Nīfai 27:1–8).

Te u ʻoatu ha fakatātā ʻe ua mei he Fuakava Foʻoú. Ko e ʻuluakí ko ha fakahā naʻe fai ki he ʻulu ʻo e Siasí. ʻI he kamataʻanga ʻo e tohi Ngāué, ʻoku tau ʻilo ai naʻe fakahoko ʻe he kau ʻAposetolo ʻa Kalaisí ʻa e pōpoaki ʻo e ongoongoleleí ki he kakai Siú ʻataʻatā pē, ʻo muimui pē ki he sīpinga ngāue ʻa Sīsuú (vakai, Mātiu 15:24), ka ʻi he taimi ní, ʻo fakatatau mo e taimi-tēpile ʻa e ʻEikí, kuo hokosia ha liliu. Naʻe misi ʻa Pita ʻi heʻene ʻi Sopá, ʻo ne mamata ki ha fanga monumanu kehekehe naʻe tukutukuhifo ki māmani mei he langí ʻi ha “fuʻu tupenu kuo fakakavei ʻi hono kapá ʻe fā” (Ngāue 10:11) pea naʻe fekauʻi ia ke ne “tāmateʻi mo kai” (Ngāue 10:13). Naʻe momou ʻa Pita he naʻe ʻi ai ha fanga monumanu ai naʻe “taʻe-maʻa” ʻo fakatatau mo e fono ʻa Mōsesé, pea kuo teʻeki ai ke maumauʻi ʻe Pita ʻa e fekau ki hono kai iá. Neongo ia, naʻe toe ongo mai ʻa e leʻó kia Pita ʻi heʻene misí, “Ko ia kuo fakamaʻa ʻe he ʻOtuá, ʻoua naʻá ke pehē ʻoku ʻikai ngofua” (Ngāue 10:15).

Naʻe toki mahino e ʻuhinga ʻo e misí ni he naʻe hili pē iá, kuo aʻu mai ha kau tangata ko e fekau mei he ʻeikitau Loma ko Koniliusí, ki he fale ʻo Pitá mo ha kole ke ʻalu ange ʻo akoʻi honau ʻeikí. Ne ʻosi tānaki ʻe Koniliusi hano kāinga mo hano ngaahi kaungāmeʻa tokolahi, pea ʻi he ʻilo ʻe Pita ʻoku nau tatali fiefia ke tali ʻene pōpoakí, naʻá ne pehē:

“Kuo fakahā ʻe he ʻOtuá kiate au, ke ʻoua naʻá ku ui ko e taʻe-tapu pe taʻe-maʻa ha tangata ʻe tokotaha. . . .

“. . . Ko e moʻoni ʻoku ou ʻiló ni ʻoku ʻikai filifilimānako ʻa e ʻOtuá ki he kakaí:

“Ka ʻokú ne maʻu maʻana ʻa ia ʻoku manavahē kiate ia mo faitotonu ʻi he puleʻanga kotoa pē” (Ngāue 10:28, 34–35; vakai foki, veesi 17–24).

“Pea ʻi he kei lea ʻaki ʻe Pita ʻa e ngaahi leá ni, ne tō hifo ʻa e Laumālie Māʻoniʻoní kiate kinautolu kotoa pē naʻe fanongo ki he leá.

“Pea naʻe ofo ʻa kinautolu [ne ʻi ai mo Pitá] . . . koeʻuhí kuo huaʻi hifo ki he Senitailé foki ʻa e [meʻafoaki] ʻo e Laumālie Māʻoniʻoní.

“. . . Pea toki pehē ʻe Pita,

“ʻE faʻa taʻofi ʻe ha taha ʻa e vaí ke ʻoua naʻa papitaiso ʻa kinautolú ni, ka kuo nau maʻu ʻa e Laumālie Māʻoniʻoní ʻo hangē ko kitautolú?” (Ngāue 10:44–47).

ʻI he meʻá ni pea mo e fakahā kia Pitá, naʻe liliu ai ʻe he ʻEikí ʻa e founga angamaheni ʻo e Siasí ʻo ne ʻomi ha mahino fakatokāteline kakato ange ki Heʻene kau ākongá. Ko ia ne fakalahi ai hono malangaʻi ʻo e ongoongoleleí ke fakakau e faʻahinga kotoa ʻo e tangatá.

ʻI he konga kimui e tohi Ngāué, ʻoku tau maʻu ai ha fakatātā meimei tatau, ʻoku fakahaaʻi ai ʻa e malava ke fakahoko mai ʻa e fakahā he meʻa fakatokāteliné ki ha kulupu fakatokolahi. Ne ʻi ai ha fakakikihi pe ʻoku totonu ke kei hoko ʻa e kamu ne fie maʻu he fono ʻa Mōsesé, ko ha fekau ʻo e ongoongoleleí pea mo e Siasi ʻo Kalaisí (vakai, Ngāue 15:1, 5). “Pea naʻe fakataha ʻa e kau ʻaposetoló mo e mātuʻá ke nau fakakaukau ki he meʻá ni” (Ngāue 15:6). ʻOku ʻikai kakato ʻetau lekooti ki he fakataha alēlea ko ʻení, ka ʻoku talamai naʻe hili ha “lahi ʻenau aleá” (Ngāue 15:7), naʻe tuʻu ʻa Pita, ko e ʻAposetolo pulé, ʻo ne fakahā e meʻa naʻe fakamahino ki ai ʻe he Laumālie Māʻoniʻoní. Naʻá ne fakamanatu ki he fakataha alēleá ni ko e taimi naʻe kamata ai ke malangaʻi ʻa e ongoongoleleí ki he kakai Senitaile taʻe-kamu ʻi he fale ʻo Koniliusí, naʻa nau maʻu ʻa e Laumālie Māʻoniʻoní ʻo tatau tofu pē mo e kakai Siu ului kuo kamú. Naʻá ne pehē naʻe ʻikai hanga ʻe he ʻOtuá, “ʻo [fakafaikehekeheʻi] . . . kitautolu mo kinautolu, ʻo ne fakamaʻa honau lotó ʻi he tui.

“Pea ko ʻeni, ko e hā ʻoku mou ʻahiʻahi ai ki he ʻOtuá, ke ʻai ki he kia ʻo e kau ākongá ʻa e haʻamo, ʻa ia naʻe ʻikai ke faʻa kātakiʻi ʻe heʻetau mātuʻá pe ko kitautolu?

“Ka ʻoku tau pehē ko e meʻa ʻi he ʻaloʻofa pē ʻa e ʻEiki ko Sīsū Kalaisí, ʻe [fakamoʻui ai] ʻa kitautolu, ʻo hangē ko kinautolú” (Ngāue 15:9–11;vakai foki, veesi 8.

Hili iá pea lea ʻa Paula, Paanepasa, pea mahalo mo ha niʻihi kehe ʻo poupouʻi e lea ʻa Pitá, pea fokotuʻu ʻe Sēmisi ke fakahoko ʻa e tuʻutuʻuní ni ʻi ha tohi ki he Siasí, pea naʻe kau fakataha ʻa e fakatahá “ʻo loto taha” (Ngāue 15:25; vakai foki, veesi 12–23). ʻI he tohi naʻe fakahā ai ʻe he kau ʻAposetoló ʻenau tuʻutuʻuní, naʻa nau pehē ai, “Naʻe lelei ki he Laumālie Māʻoniʻoní, pea mo kimautolu” (Ngāue 15:28), pe ko hono ʻai ʻe tahá, naʻe hoko mai e tuʻutuʻuni ko ʻení ʻi ha fakahā fakalangi he Laumālie Māʻoniʻoní.

ʻOku fakahoko he ʻahó ni ʻa e ongo founga tatau ko ʻení ʻi he Siasi ʻo Sīsū Kalaisi kuo fakafoki maí. ʻE lava ke lea ʻaki pe fakaʻuhingaʻi ʻe he Palesiteni ʻo e Siasí ha tokāteline ʻo makatuʻunga ʻi ha fakahā kiate ia (vakai, sīpingá,T&F 138). ʻE lava foki ke fakahaaʻi mai e ngaahi fakamatala fakatokāteliné ʻi ha fakataha alēlea ʻo e Kau Palesitenisī ʻUluakí mo e Kōlomu ʻo e Kau ʻAposetolo ʻe Toko Hongofulu Mā Uá (vakai, sīpingá, Fanongonongo Fakamafaiʻi Fika 2). ʻE faʻa kau he tālanga ʻa e fakataha alēleá hano fakakaukauʻi ha ngaahi potu folofola toputapu, ngaahi akonaki ʻa e kau taki ʻo e Siasí pea mo e founga ngāue he kuohilí. Ko hono aofangatukú, hangē pē ko e Siasi ʻi he Fuakava Foʻoú, ʻoku ʻikai ko e kaveingá pē ke lototaha ʻa e kau mēmipa ʻo e fakataha alēleá ka ko ha fakahā mei he ʻOtuá. Ko ha founga ʻeni ia ʻoku fakatou kau ki ai ʻa e fakapotopotó mo e tuí kae maʻu ʻa e fakakaukau pea mo e finangalo ʻo e ʻEikí.⁴

ʻI he taimi tatau pē ʻoku totonu ke manatuʻi ʻoku ʻikai fie maʻu ke hoko e lea kotoa pē ia ʻoku fai ʻe ha taki faka-Siasi, ʻo tatau pē kuo hilí pe lolotongá, ko ha tokāteline. ʻOku angamaheni ʻaki pē ʻi he Siasí ʻa e mahino ko ia ka lea ha taki ʻi ha meʻa ʻoku hoko, ʻokú ne faʻa fakafofongaʻi pē ʻe ia ha fakakaukau fakafoʻituitui naʻe fakakaukauʻi fakalelei, ka naʻe ʻikai ʻuhinga ia ko ha meʻa pau pe haʻisia fakakātoa ki ai ʻa e Siasí. Naʻe akoʻi ʻe he Palōfita ko Siosefa Sāmitá “ʻoku toki palōfita pē ha palōfita] he taimi [ʻoku] anga fakapalōfita aí.”⁵ Naʻe pehē ʻe Palesiteni Kalake, ʻa ē ne u lave ki ai ʻanenaí:

“ʻOku fakamahino e meʻá ni ʻe ha kiʻi talanoa naʻe fai mai heʻeku tangataʻeikí heʻeku kei siʻí, ʻoku ʻikai ke u ʻilo ʻe au pe ko e mafai fē, ka ʻokú ne fakamahino ʻa e meʻa mahuʻingá ni. Naʻe pehē heʻene talanoá ne lolotonga e hohaʻa ʻi he omi ʻa e Kau Tau ʻa Sionisitoní (Johnstonʻs Army), naʻe fai ʻe Pilikihami ki he kakaí ʻi he fakataha pongipongí ha malanga mālohi ʻo fakafepaki ki he kau tau naʻe omí pea mo fakahaaʻi ʻa e fakaʻamu ke fakafepakiʻi pea mo tekeʻi kinautolu ke nau holomui. ʻI he fakataha ʻo e hoʻataá, naʻá ne tuʻu ai ʻo ne pehē naʻe lea ʻa Pilikihami ʻIongi ʻi he pongipongí, ka ʻe folofola atu ʻa e ʻEikí he taimí ni. Naʻá ne toki fai leva ha lea, ko hono pōpoakí naʻe fehangahangai ia mo ʻene lea ʻi he pongipongí. . . .

“. . . ʻE ʻilo ʻe he Siasí ʻi he fakamoʻoni ʻa e Laumālie Māʻoniʻoní ki he kāingalotú, pe naʻe ʻueʻi ʻa e Kau Takí ʻe he Laumālie Māʻoniʻoníʻ ʻi heʻenau fakahā ʻenau fakakaukaú, pea ʻe fakahaaʻi ʻa e ʻilo ko iá ʻi hono taimi totonu.”⁶

Naʻe fakamoʻoniʻi ʻe he Palōfita ko Siosefa Sāmitá ʻa e tefitoʻi fatongia ʻo e Fakamoʻuí ʻi heʻetau tokāteliné ʻi he sētesi ko ʻení: “Ko e ngaahi tefitoʻi moʻoni mahuʻinga ʻo ʻetau tui fakalotú ʻa e fakamoʻoni ko ia ʻa e Kau ʻAposetoló mo e Kau Palōfitá ʻo fekauʻaki mo Sīsū Kalaisí, ʻa ia naʻe pekia, pea telio, pea toe tuʻu ʻi he ʻaho hono tolú, ʻo Ne hāʻele hake ki he langí; pea ko hono toenga ʻo e ngaahi meʻa kehe kotoa pē fekauʻaki mo ʻetau tui fakalotú, ko ha tānaki atu pē ia ki ai.”⁷ Ko e fakamoʻoni ʻa Siosefa Sāmita kia Sīsuú ʻokú Ne moʻui, he naʻe mamata kiate Ia, “ʻio, ʻi he toʻukupu toʻomataʻu ʻo e ʻOtuá; peá [ne] fanongo ki he leʻo ʻoku fakamoʻoniʻi ko Ia ʻa e ʻAlo pē Taha naʻe Fakatupu ʻo e Tamaí” (T&F 76:23; vakai foki, veesi 22). ʻOku ou fokotuʻu atu ki he taha kotoa ʻoku fanongo pe lau e pōpoakí ni ke ne fekumi ʻi he lotu mo e ako folofola, ki he fakamoʻoni tatau ʻo e natula fakalangi, Fakalelei, pea mo e Toetuʻu ʻa Sīsū Kalaisí. Tali ʻa ʻEne tokāteliné ʻaki haʻo fakatomala, papitaiso, maʻu ʻa e meʻafoaki ʻo e Laumālie Māʻoniʻoní peá ke hoko atu hoʻo muimui ki he ngaahi fono mo e ngaahi fuakava ʻo e ongoongolelei ʻo Sīsū Kalaisí, he toenga hoʻo moʻuí.

ʻI he panaki mai ʻetau fakamanatua e Toetuʻú, ʻoku fakahoko atu ai ʻeku fakamoʻoni fakafoʻituitui ko Sīsū ʻo Nāsaletí ko e ʻAlo Ia ʻo e ʻOtuá, ko e Mīsaia tonu naʻe kikiteʻi he kuonga muʻá. Ko e Kalaisi Ia naʻe mamahi ʻi Ketisemaní, pekia he kolosí mo telio, pea toe tuʻu moʻoni ʻi he ʻaho hono tolú. Ko Ia ʻa e ʻEiki toetuʻú, ʻa ia te tau lava kotoa ai ʻo toetuʻu pea mo lava ai ʻa e taha kotoa ke huhuʻi mo hākeakiʻi ʻi Hono puleʻanga fakalangí. Ko ʻetau tokāteliné ia, ʻokú ne fakapapauʻi mai ʻa e ngaahi fakamoʻoni kotoa kimuʻa kau kia Sīsū Kalaisí mo toe fakahā foʻou mai ki hotau kuongá, ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Vakai, Neal A. Maxwell, “From the Beginning,” Ensign, Nov. 1993, 18–19:

“Naʻe fakahalaki ʻe Sēmisi ʻa e ʻngaahi tau mo e fekeʻikeʻi ʻʻi he Siasí (Sēmisi 4:1). Ne hanu mamahi ʻa Paula ko e ʻngaahi māvahevaheʻ ʻi he Siasí mo e ʻfanga ulofi fakamālohíʻ he ʻikai ke nau mamae ki he ʻfanga sipí’ (1 Kolinitō 11:18; Ngāue 20:29–31). Naʻá ne ʻilo ʻe hoko ha hē mei he moʻoní pea faitohi ai ki he kakai Tesalonaiká he ʻikai hoko ʻa e hāʻele ʻangaua mai ʻa Sīsuú ʻʻo kapau ʻe ʻikai tomuʻa hoko ʻa e liliu koví; mo toe naʻinaʻi ange ʻʻoku ngāué ni ʻa e meʻa . . . [ʻa e] angahaláʻ (2 Tesalonaika 2:3, 7).

“ʻI he ofi ki he ngataʻangá, ne mahino kia Paula ʻa e lahi ko ia ʻo e hē mei he moʻoní, ko ia naʻá ne pehē: ‘Ko kinautolu kotoa pē ʻoku ʻi ʻĒsiá kuo nau siʻaki au’ (2 Tīmote 1:15). . . .

“Ne lahi fau ʻa e feʻauakí mo e tauhi ʻotua tamapuá ʻo hohaʻa ai e kau ʻAposetoló (vakai, 1 Kolinitō 5:9; ʻEfesō 5:3; Sute 1:7). Ne fakatou loto mamahi ʻa Sione mo Paula ʻi he tupu tokolahi ʻa e kau ʻAposetolo loí (vakai, 2 Kolinitō 11:13; Fakahā 2:2). Ko e moʻoni ne lolotonga ʻohofi ʻa e Siasí. Ne ʻikai ngata ʻi he hē atu ʻa ha niʻihi ka naʻa nau toe fakafepaki fakahāhā. ʻI ha meʻa ʻe taha ne tuʻu toko taha pē ʻa Paula peá ne tangi lāulau ʻo pehē ‘naʻa nau liʻaki kotoa pē au’ (2 Tīmote 4:16). Naʻá ne toe valokiʻi foki ʻa kinautolu ʻoku ‘nau fakaheeʻi ʻa e ngaahi falé kotoa’ (Taitusi 1:11).

“Naʻe angatuʻu ha niʻihi ʻo e kau taki fakalotofonuá, pea ʻi he hulu e fie māʻolunga ʻa ha taha, naʻe ʻikai ke ne tali ʻe ia e kau taki ʻo e Siasí (vakai, 3 Sione 1:9–10).

“Tā-neʻineʻi ke pehē ʻe Palesiteni Pilikihami ʻIongi: ‘ʻOku pehē tokua naʻe toʻo ʻa e Lakanga Fakataulaʻeikí mei he Siasí, ka naʻe ʻikai ko ia, he ko e Siasí naʻe mavahe mei he Lakanga Fakataulaʻeikí’ (ʻi he Journal of Discourses, 12:69.”

Naʻe pehē ai ʻe ʻEletā Niila A. Mekisuele, “fakakaukau angé ki he ngaahi tukufakaholo fakafilōsofia faka-Kalisí, ne fakaaoao, pea fetongi ʻa e falala ki he fakahaá, pea mahalo ne toe vave ange ʻene hokó ko e feinga ʻa e kau Kalisitiané ʻe niʻihi ke ʻai e tui faka-Kalisitiane ke hoa mo e tōʻonga moʻui ʻo e ʻaho ko iá. . . .

“. . . Tuku muʻa ke tau tokanga [foki] mo kitautolu telia e feinga ke liliu e ngaahi fakahaá ke faitatau mo e meʻa ʻoku tui ki ai e kakaí” (Neal A. Maxwell, (Ensign, Nov. 1993, 20).

2.

Naʻe hanga ʻe he kau ʻAposetoló mo e kau palōfita hangē ko Siosefa Sāmitá ʻo talaki ʻa e folofola ʻa e ʻOtuá, kae ʻikai ngata ai, ʻoku tau tui ʻe lava ʻa e tangata mo e fefine pea naʻa mo e fānaú ke ako mei ai pea mo tataki ʻe ha fakahā fakalangi ʻi hano tali ha lotu mo ako e folofolá. ʻOku foaki ki he kāingalotu ʻo e Siasi ʻo Sīsū Kalaisí ʻa e meʻafoaki ʻo e Laumālie Māʻoniʻoní ʻo hangē pē ko e kuonga ʻo e kau ʻAposetolo he kuonga muʻá, ʻa ia ʻokú ne fakafaingofuaʻi ha fetuʻutaki hokohoko mo ʻetau Tamai Hēvaní pe, ko hono ʻai ʻe tahá, ko e fakahā fakafoʻituitui (vakai, Ngāue 2:37–38,). ʻI he foungá ni, ʻoku hoko leva ʻa e Siasí ko ha sino ʻo ha kakai loto ʻaki mo matuʻotuʻa fakalaumālie fakafoʻituitui ʻoku ʻikai ke kui ʻenau tuí ka ʻoku mamata—kuo fakahinohino mo fakapapauʻi ʻe he Laumālie Māʻoniʻoní. ʻOku ʻikai ʻuhinga ʻeni ia ke pehē ʻoku fakafofongaʻi ʻe he taha kotoa pē ʻa e Siasí pe te ne lava ʻo fakamatalaʻi hono ngaahi tokāteliné ka, ʻe lava ʻe he tokotaha takitaha ʻo maʻu ha tataki fakalangi fekauʻaki mo e ngaahi faingataʻaʻia mo e ngaahi faingamālie ʻo ʻene moʻuí.

3.

J. Reuben Clark Jr., “When Are Church Leaderʼs Words Entitled to Claim of Scripture” Church News, July 31, 1954); vakai foki, Tokāteline mo e Ngaahi Fuakava 28:1–2, 6–7, 11–13.

4.

Ko e teuteu pea mo e ngaahi tuʻunga ʻoku fie maʻu ʻiate kinautolu ʻoku kau he fakataha alēleá ko e “angatonu, . . . māʻoniʻoni, mo e loto māʻulalo, angamalū mo kātaki fuoloa, . . . tui, mo angamaʻa, ʻilo, mapuleʻi kita, faʻa kātaki, anga faka-ʻOtua, angaʻofa fakakāinga pea mo e manavaʻofa;

“Koeʻuhí he ko e talaʻofá ʻeni, kapau te nau maʻu lahi ʻa e ngaahi meʻá ni ʻiate kinautolu ʻe ʻikai te nau taʻefua ʻi he ʻiloʻi ʻo e ʻEikí” (Tokāteline mo e Ngaahi Fuakava 107:30–31).

5.

Joseph Smith, ʻi he History of the Church, 5:265.

6.

J. Reuben Clark Jr., “Church Leadersʼ Words,” 10. Naʻe hoko atu ʻa Palesiteni Kalake, ʻo kau ki he talanoa ne fai ange ʻe heʻene tamaí ʻo fekauʻaki mo Pilikihami ʻIongí, ʻo ne pehē:

“ʻOku ʻikai ke u ʻiloʻi pe kuo hoko ʻeni, ka ʻoku ou pehē ʻokú ne fakatātaaʻi ha tefitoʻi moʻoni — ʻoku aʻu pē ki he Palesiteni ʻo e Siasí, he ʻikai ‘ueʻi maʻu pē ʻe he Laumālié’ ia ʻi he taimi ʻoku lea ai ki he kakaí. Kuo hoko ʻeni fekauʻaki mo e ngaahi meʻa fakatokāteliné (ʻoku faʻa hoko ʻeni ki ha meʻa ʻoku fakafehuʻia hono natulá) ʻa ia ne ongoʻi ai ʻe he Kau Palesiteni ʻo e Siasí pea mo e kakaí hili hano fakahaaʻi ʻo ha tokāteline ne ‘ʻikai ueʻi ʻe he Laumālie Māʻoniʻoní’ ʻa e tokotaha leá.

“ʻE founga fēfē hano ʻiloʻi ʻe he Siasí ʻa e taimi ʻoku fakamahamahalo ai ʻa e kau tangatá ʻo kau ki he ngaahi tefitoʻi moʻoni mo e tokāteline ko ʻeni kau ki he ngaahi tuʻutuʻuní pe ʻoku fenāpasi nai ia mo e ngaahi fie maʻu ʻa e fonó pea ‘ueʻi e he Laumālie Māʻoniʻoní’ ʻa e tokotaha leá? ʻE ʻiloʻi ia ʻe he Siasí ʻo fou ʻi he fakamoʻoni ʻa e Laumālie Māʻoniʻoní ki he kāingalotú, pe ʻoku fakahaaʻi ʻe he kau tangatá ʻenau fakakaukaú ʻi hono ‘ueʻi kinautolu ʻe he Laumālie Māʻoniʻoní’; pea ʻe fakahaaʻi e ʻilo ko iá ʻi he taimi totonu” (J. Reuben Clark Jr., “Churcu Leadersʼ Words,” 10).

7.

Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 57.

Ko e Pue ʻo e Moʻuí

Fai ʻe Palesiteni Thomas S. Monson

Naʻa tau haʻú mei fē? Ko e hā ʻoku tau ʻi heni aí? Te tau ʻalú ki fē hili ʻa e moʻuí ni? ʻOku ʻikai fie maʻu ke tuku taʻe tali e ngaahi fehuʻi fakaemāmani lahi ko ʻení.

Siʻoku kāinga ʻofeina, ʻoku ou fie lea he pongipongí ni ki he ngaahi moʻoni taʻengatá—ʻa e ngaahi moʻoni te nau fakatupulaki ʻetau moʻuí pea tau hao ai ki ʻapí.

ʻOku fakatovave holo e kakaí he feituʻu kotoa pē. ʻOku fakatovave ʻū vakapuna setí ke fetuku holo ʻenau ʻū utá he ngaahi konitinēnití mo e ʻōseni lolotó kae lava ke lele e ngaahi pisinisí, feau e ngaahi fie maʻú, fakafiefia e mālōlō ʻeveʻevá pe ʻaʻahi ki he ngaahi fāmilí. Ko e halá ʻi he feituʻu kotoa pē—kau ai ngaahi hala lalahi mo femoʻuekina tahá—ʻoku felēleaki holo ai ha ʻū meʻalele ʻe laui miliona ʻoku laui miliona e kakai ʻoku nau heka holo aí ʻi ha ngaahi ʻuhinga kehekehe ʻo fekauʻaki mo e ngāue ʻo e ʻahó.

ʻI he moʻui femoʻuekina ko ʻení, ʻoku ʻai nai mo tau kiʻi tuʻu hifo ʻo fakalaulauloto—pe fakakaukau koā ki he ngaahi moʻoni tuʻuloá?

Ko e konga lahi e ngaahi fehuʻi mo e hohaʻa fekauʻaki mo e moʻui fakaʻahó, ʻoku meimei laulaunoa ia ʻi hono fakahoa atu ki he ngaahi moʻoni taʻengatá: Ko e hā ʻetau kai efiafí? Ko e hā e lanu ke vali ʻaki e loto falé? ʻE kau atu nai ʻa Sione ki he soká? Ko e ngaahi fehuʻi ko ʻení mo ha ngaahi fehuʻi kehe, ʻoku mole honau mahuʻingá he taimi ʻoku hoko mai ai e faingataʻá, mamahí pe lavea e niʻihi ʻoku tau ʻofa aí, pe hū mai ʻa e puké ki he fale ʻo e moʻui leleí, poipoila e teʻelango ʻo e moʻuí pea tuʻunuku mai ʻa e maté. ʻOku tau tokanga taha pea faingofua pē ʻetau fakapapauʻi ʻa e meʻa ʻoku mahuʻinga moʻoní mei he meʻa noaʻiá.

Ne u toki ʻaʻahi ki ha fefine ko e taʻu ʻeni ʻe ua ʻene fefaʻuhi mo ha puke lahi. Naʻá ne pehē ki muʻa peá ne puké naʻá ne femoʻuekina ʻi hono fakamaau e falé ke masaní ʻo fakafonu ʻaki ia e nāunau fale fakaʻofoʻofa. Naʻá ne ʻalu tuʻo ua he uike ke ngaohi hono ʻulú peá ne fakamoleki ha paʻanga mo e taimi he māhina takitaha he kumi valá. Naʻá ne fie maʻu ke ʻoua ʻe faʻa ʻaʻahi mai hono makapuná kiate ia he naʻe hohaʻa maʻu pē telia naʻa fahi pe maumauʻi e koloa naʻá ne lau ʻoku mahuʻingá ʻe honau fanga kiʻi nima taʻetokangá.

Hili iá naʻá ne maʻu e ongoongo fakaʻohovale ko ia ʻoku tuʻu taʻepau ʻene moʻui matelié pea he ʻikai fuoloa hono taimi hení. Naʻá ne pehē ko e taimi naʻá ne fanongo ai ki he fakamatala ʻa e toketaá, naʻá ne ʻiloʻi he taimi pē ko iá neongo pe ko e hā e kiʻi taimi ʻoku toé, te ne feohi ai mo hono fāmilí mo e kaungāmeʻá pea ʻe fakatefito ʻene moʻuí ʻi he ongoongoleleí, he ko e ngaahi meʻa ʻeni ne mahuʻinga taha kiate iá.

ʻOku ʻi ai ha taimi ʻoku hoko mai ai e taimi mahino ko iá, neongo ʻoku ʻikai hoko mai maʻu pē ʻi ha tūkunga taʻeʻamanekina. ʻOku tau sio lelei ai ki he meʻa ʻoku mahuʻinga moʻoni ʻi heʻetau moʻuí mo e founga ke tau moʻui aí.

Naʻe folofola ʻa e Fakamoʻuí:

“ʻOua ʻe fokotuʻu maʻamoutolu ʻa e koloa ʻi māmaní, ʻa ia ʻoku kai . . . ʻe he ané mo e ʻumeʻumeá, pea ʻoku haeʻi ʻe he kau kaihaʻá ʻo kaihaʻasí:

“Kae fokotuʻu maʻamoutolu ʻa e koloa ʻi he langí, ʻa ia ʻe ʻikai kai . . . ʻe he ané pe ko e ʻumeʻumeá, pea ʻe ʻikai haeʻi ia ʻe ha kaihaʻá ke kaihaʻasí:

“He ko e potu ʻoku ʻi ai hoʻomou koloá, . . . ʻe ʻi ai foki mo homou lotó.”¹

ʻI he taimi ʻoku fakamātoato taha ai ʻetau fakalaulau lotó pe vivili taha ai ʻetau fie maʻú, ʻoku hanga hake ai e laumālie ʻo e tangatá ki he langí ʻo fekumi ki ha tali fakalangi ki he ngaahi fehuʻi maʻongoʻonga taha ʻo e moʻuí: Naʻa tau haʻú nai mei fē? Ko e hā e ʻuhinga ʻoku tau ʻi heni aí? Te tau ʻalú ki fē hili ʻa e moʻuí ni?

ʻOku ʻikai maʻu e tali ki he ngaahi fehuʻi ko ʻení ʻi he ngaahi tohi fakaakó, pe mei he ʻInitanetí. ʻOku mahulu atu ia ʻi he moʻui matelié. ʻOku nau fālute ʻa e taʻengatá.

Naʻa tau haʻú nai mei fē? ʻOku mahino pē ʻoku toka e fehuʻí ni ʻi he fakakaukau ʻa e tangata kotoa pē, neongo kapau ʻoku ʻikai lea ʻaki.

Naʻe tala ʻe he ʻAposetolo ko Paulá ki he kau ʻAtenisí ʻi he Moʻunga Maʻasí, ko e “ko e hako ʻo e ʻOtuá ʻa kitautolu.”² Talu mei heʻetau ʻilo ko hotau sino fakamatelié ko e tupu ia mei heʻetau mātuʻa fakamatelié, kuo pau ke tau fekumi ai ki he ʻuhinga ʻo e lea ʻa Paulá. Naʻe folofola ʻa e ʻEikí ko e “laumālié mo e sinó ko e moʻoniʻi laumālie ia ʻo e tangatá.”³ Ta ko e laumālié leva ko e hako ia ʻo e ʻOtuá. Naʻe ui ia ʻe he taha naʻá ne hiki e tohi Hepeluú “ko e Tamai ʻo e ngaahi laumālié.”⁴ Ko e ngaahi laumālie ʻo e kakai kotoa pē ko Hono “ngaahi foha mo e ngaahi ʻofefine kinautolu kuo fakatupu”⁵ ʻiate Ia.

ʻOku tau ʻilo ne fatu ʻe he kau punake potó ha ngaahi pōpoaki ongo mo ha ngaahi fakakaukau loloto ke tau fakakaukau ki ai ʻi he kaveingá ni. Naʻe hiki ʻe Viliami Uetisiuefi ʻa e meʻá ni:

Ko hotau fanauʻí ko ha mohe pē pea mātangaló:

He ko e Fetuʻu ʻo ʻetau moʻuí, e laumālie te tau tuʻu mo ia ha ʻahó,

Naʻe ʻi ha feituʻu kehe hono tupuʻangá,

Pea mamaʻo fau ʻetau kāuvahá:

Pea ʻikai ngalo kotoa ʻa ia ʻi muʻá,

Pe mātuʻaki taʻe mateuteu kotoá,

Ka ʻoku tau omi ʻi he ʻao ʻo e nāunauʻia

Mei he ʻOtuá, ko hotau tupuʻangá:

ʻOku tau fepikitaki mo e langí heʻetau valevaleá!⁶

ʻOku fakalaulauloto e mātuʻá ki honau fatongia ke akoʻi, ueʻi, ʻoatu ha tataki, fakahinohinoʻi mo tā ha sīpinga. Pea lolotonga e fakakaukau ʻa e mātuʻá, ʻoku fai ʻe he fānaú—tautautefito ki he toʻu tupú—ha fehuʻi vivili, “ko e hā ʻoku tau ʻi heni aí”? ʻOku faʻa fai fakalongolongo pē ia ki he lotó ʻo peheni, “ko e hā ʻoku ou ʻi heni aí”?

Hono ʻikai totonu ke tau fakafetaʻi ʻi hono faʻu ʻe he Tupuʻanga potó ha māmani pea tuku kitautolu heni mo ha veili ʻo e ʻikai toe manatu ki heʻetau moʻui kimuʻá kae lava ke tau foua ha taimi ʻo siviʻi, mo ha faingamālie ke fakamoʻoniʻi ai kitautolu, kae lava ke tau taau mo e meʻa kotoa pē kuo teuteu ʻe he ʻOtuá ke tau maʻú.

ʻOku mahino, ko e taha ʻo e tefitoʻi ʻuhinga ʻo ʻetau moʻui he māmaní ke maʻu ha sino ʻo e kakano mo e hui. Kuo ʻosi foaki mai foki ʻa e meʻaʻofa ʻo e tauʻatāina ke filí. ʻOku tau monūʻia ke fili maʻatautolu pē, ʻi ha ngaahi founga ʻe lauiafe. ʻOku tau ako ʻi heni mei he tuʻutuʻuni fefeka ʻo e taukeí. ʻOku tau ʻilo ʻa e leleí mei he koví. ʻOku tau fakafaikehekeheʻi ʻa e mahí mei he melié. ʻOku tau ʻilo ʻoku ʻi ai ha ngaahi nunuʻa ʻo ʻetau ngaahi angafaí.

Te tau lava ʻi heʻetau talangofua ki he ngaahi fekau ʻa e ʻOtuá, ke taau mo e “fale” naʻe folofola ʻaki ʻe Sīsū ʻi Heʻene pehē: “ʻI he fale ʻo ʻeku Tamaí ʻoku ai ʻa e ngaahi nofoʻanga ʻoku lahi. . . . ʻoku ou ʻalu ke teuteu ha potu moʻomoutolu . . . ko e potu te u ʻi aí, te mou ʻi ai foki.”⁷

Neongo ʻoku tau haʻu ki he moʻui fakamatelié “ʻi ha nāunauʻia,” ka ʻoku ngaʻunu pē ki muʻa e moʻuí. ʻOku hoko mai ʻa e toʻu tupú hili e kei īkí pea mahino mo e hoko mai ʻa e matuʻotuʻá. ʻOku tau ako mei he meʻa ʻoku tau aʻusiá ʻa e fie maʻu ke kumi ki ha tokoni fakalangi ʻi heʻetau ʻi he fononga he moʻuí.

Ne ʻosi fakaʻilongaʻi ʻe he ʻOtua ko ʻetau Tamaí mo hotau ʻEiki ko Sīsū Kalaisí ʻa e hala ki he haohaoá. ʻOkú Na taʻalo mai ke tau muimui ʻi he ngaahi moʻoni taʻengatá pea hoko ʻo haohaoa, he ʻokú Na haohaoa.⁸

Naʻe fakatatau ʻe he ʻAposetolo ko Paulá ʻa e moʻuí ki ha lova. Naʻá ne naʻinaʻi ki he kakai Hepeluú, “Tau siʻaki . . . ʻa e angahala ʻoku tau moʻuangofua ki aí, pea tau feleleʻi ʻi he fakakukafi ʻa e fakapuepue kuo [tofa] ʻi hotau ʻaó.”⁹

ʻI heʻetau loto vēkeveké, ʻoua muʻa naʻa tau taʻe-fakatokangaʻi ai e faleʻi poto mei he Tangata Malangá: “Ko e pué ʻoku ʻikai kiate ia ʻoku veʻe vavé, pe ko e taú kiate ia ʻoku mālohí.”¹⁰ Ko hono moʻoní ko e palé ʻoku maʻana ia ʻoku kātaki ki he ikuʻangá.

Ko e taimi ʻoku ou fakakaukau ai ki he lova ʻo e moʻuí, ʻoku ou manatu ai ki ha faʻahinga lova ʻe taha, mei he ngaahi ʻaho ʻo ʻeku kei siʻí. Naʻá ku faʻa toʻo mo hoku ngaahi kaungātangatá ha fanga kiʻi helefufū ʻo tongi ha fanga kiʻi vaka iiki mei he uho molū ʻo ha fuʻu uilou. Ne mau takitaha tuku ki he vaí homau fanga kiʻi vaká, kuo ʻosi fakalā tapatolu ʻaki ha tupenu, ke nau lova hifo he tafe ʻa e Vaitafe Polovo, ʻo ʻIutaá. Ne mau lele pē he kauvaí mo sio ki he faʻa tō-mo-hopo ʻa e fanga kiʻi vaká ʻi he ʻau mālohí pea ʻi he taimi ʻe niʻihi ne nau failā fiemālie pē ʻi he loloto ange ʻa e vaí.

Naʻa mau fakatokangaʻi ʻi he lolotonga ʻo ha faʻahinga lova peheé, naʻe ʻi ai ha vaka naʻá ne taki hono toé ki he tepí. Fakafokifā pē, kuo tafiʻi ia ʻe he ʻaú ʻo fuʻu ofi ki ha feituʻu ne fofō ai e vaí, pea fakatafa leva e kiʻi vaká ʻo ngoto. Naʻe vilohi takai tā tuʻo lahi ai, ʻo ʻikai toe lava ke foki hake ki he halanga totonú. Fāifai pea toki aʻu mai ʻo toka he loto veve mo e kinohaʻa taʻeʻaongá, ʻa ia ne fihia he limu lanumatá.

Naʻe ʻikai ha takele ʻo e kiʻi vaka vaʻingá ke ne pukepuke, pe ha foheʻuli ke ne ʻuli-mo-tafoe, pea ha maʻuʻanga ivi. Naʻe ʻikai ha veiveiua ko honau ikuʻangá ko e matāʻutoʻutá—ʻa e feituʻu ʻoku siʻi ange ai e ʻaú.

Kuo ʻosi foaki mai kiate kitautolu ha ngaahi ʻulungaanga fakalangi ke ne tataki ʻetau fonongá, pea ʻoku ʻikai ke tau hangē ko e fanga kiʻi vaka vaʻingá. ʻOku ʻikai ke tau hū mai ki he moʻui fakamatelié ke tau lepa heke pē ʻi he mataʻau ʻo e moʻuí, ka naʻe foaki mai e mālohi ke tau fakakaukau, ke tau fakaʻuhinga pea mo lavameʻa.

Naʻe ʻikai fakahekeheka kitautolu ʻe heʻetau Tamai Hēvaní ʻi heʻetau folau taʻengatá taʻe te Ne foaki mai ha ngaahi founga ke tau lava ai ʻo maʻu meiate Ia ha fakahinohino ke fakapapauʻi te tau foki lelei ange ai. ʻOku ou ʻuhinga atu ki he lotú. ʻOku ou ʻuhinga atu ki he fanafana mei he kihiʻi leʻo siʻi mo vanavanaikí; pea ʻoku ʻikai ke u fakataʻeʻaongaʻi ai ʻa e folofola māʻoniʻoní, ʻoku hā ai ʻa e folofola ʻa e ʻEikí pea mo e lea ʻa e kau palōfitá—he naʻe ʻomi ia ke ne tokoniʻi kitautolu ke tau taufonua lelei ai.

ʻE ʻi ai ha taimi ʻi hotau misiona he moʻui fakamatelié te tau mamata ai ki he momoú, ʻa e malimali ʻo e ongosiá, ʻa e felāngaaki ʻo e mahamahakí—pea naʻa mo e mōlia atu ʻo e faʻahitaʻu māfaná, kae hoko mai ʻa e fakatōlaú, momoko ʻo e faʻahitaʻu momokó, pea tau aʻusia mo e maté.

Kuo ʻosi fehuʻi loto ʻe he taha mohu fakakaukau kotoa pē ʻa e fehuʻi naʻe fakalea lelei taha ʻe Siope ʻo e kounga muʻá: “Kapau ʻe mate ʻa e tangatá, ʻe toe moʻui ia?”¹¹ Neongo ʻetau feinga ke tekeʻi e fehuʻí ni mei heʻetau fakakaukaú, ka ʻoku toe foki mai maʻu pē ia. ʻOku hoko e maté ki he faʻahinga kotoa ʻo e tangatá. ʻOku hoko ia ki he kau toulekeleká ʻi heʻenau ʻaʻeva tō-mo-humú. ʻOku ongona ʻene uí ʻe kinautolu ʻoku teʻeki ai aʻu lelei ki he vaeuaʻanga mālie ʻo e fonongá. Taimi ʻe niʻihi ʻokú ne taʻofi e kakata ʻa e longaʻi fānaú.

Kae fēfē ʻa e moʻui ʻi he hili ʻo e maté? Ko e maté nai e ngataʻanga ʻo e meʻa kotoa pē? Naʻe ʻohofi ʻe Lōpeti Pelesifooti, ʻi heʻene tohi ko e God and My Neighbor ʻa e ngaahi tui faka-Kalisitiane hangē ko e ʻOtuá, Kalaisi, lotú kae tautautefito ki he moʻui taʻe-faʻa-maté. Naʻá ne pehē ko e maté ko e ngataʻanga ia ʻo ʻetau moʻuí pea he ʻikai ke lava ʻe ha taha ʻo fakahalaki ia. Ka ne hoko ha meʻa fakaʻohovale. Ne faifai pea mole atu ʻene taʻe tuí. Ne ʻikai ke ne lava ʻo taukaveʻi pe maluʻi ia. Naʻá ne foki māmālie mai ki he tui naʻá ne manukiʻi mo liʻakí. Ko e hā ne hoko ke liliu ai ʻene fakakaukaú? Naʻe mālōlō ʻa hono uaifí. Naʻá ne ʻalu loto mamahi atu ki he loki ne fakaʻeʻepa aí. Naʻá ne vakai atu ki he fofonga naʻá ne ʻofa aí. ʻI heʻene hū mai ki tuʻá naʻá ne pehē ange ki hano kaungāmeʻa: “Ko ia pē ia, ka ʻoku hangē ʻoku ʻikai nai ko iá. Kuo liliu e meʻa kotoa. Kuo toʻo atu e meʻa ne ʻi ai kimuʻá. ʻOku ʻikai ke kei tatau mo ia. Ko e hā ʻoku toe ke mavahé kapau ʻoku ʻikai ko e laumālié?”

Naʻá ne tohi kumui ange ʻo pehē: “ʻOku ʻikai hangē ʻa e maté ko e meʻa ʻoku fakakaukau ki ai ha niʻihi. ʻOku hangē pē ia ko ha hū atu ki ha loki kehé. Te tau ʻilo ʻi he loki ko iá . . . ʻa e kau fafine, kau tangata mo e fānau ʻofeina ne tau ʻofa ai ka kuo pulia.”¹²

ʻE kāinga, ʻoku tau ʻilo ʻoku ʻikai ko e ngataʻangá ʻa e maté. Kuo akoʻi mai e tefitoʻi moʻoni ko ʻení ʻe he kau palōfita moʻuí ʻi he ngaahi kuongá. ʻOku toe maʻu foki ia ʻi heʻetau folofola māʻoniʻoní. ʻI he Tohi ʻa Molomoná, ʻoku tau lau ai ʻa e ngaahi lea pau mo fakafiemālie ko ʻení:

“Ko ʻeni, ko e meʻa ki he tuʻunga ʻo e laumālié ʻi he vahaʻa ʻo e maté mo e toetuʻú—Vakai, kuo fakaʻilo mai kiate au ʻe ha ʻāngelo, ʻoku fakafoki ʻa e laumālie ʻo e tangata kotoa pē, ʻo ka hili ange ʻenau mavahe mei he sino fakamatelié ni, ʻio, ʻa e laumālie ʻo e tangata kotoa pē ʻo tatau ai pē pe ʻoku nau angalelei pe angakovi, ki honau ʻapí, ki he ʻOtua pē ko ia ʻa ia naʻe foaki ʻa e moʻuí kiate kinautolú.

“Pea ʻe toki hoko ʻo pehē, ko e ngaahi laumālie ʻo e faʻahinga ʻoku māʻoniʻoní ʻe tali ʻa kinautolu ki ha potu ʻo e fiefia, ʻa ia ʻoku ui ko palataisi, ko ha potu ʻo e mālōlō, ko ha potu ʻo e melino, ʻa ia te nau mālōlō ai mei heʻenau ngaahi faingataʻaʻia kotoa pē mo e hohaʻa kotoa pē mo e mamahi.”¹³

Hili hono tutuki e Fakamoʻuí pea tuku Hono sinó he fonualotó he ʻaho ʻe tolu, naʻe toe foki ki ai ʻa e laumālié. Ne tekaʻi e maká, pea hāʻele mai ʻa e Huhuʻi kuo toetuʻú, kuo fakakofu ʻaki ha sino taʻe-faʻa-mate ʻo e kakano mo e hui.

Naʻe maʻu e tali ki he fehuʻi ʻa Siopé, “Kapau ʻe mate ha tangata, ʻe toe moʻui ia?” ʻI he taimi naʻe omi ai ʻa Mele mo ha niʻihi ki he fonualotó ʻo mamata ki ha ongo tangata kofu ngingila, naʻá na lea kiate kinautolu ʻo pehē: “Ko e hā ʻoku mou kumi ai ʻa e moʻuí ʻi he potu ʻo e maté? ʻOku ʻikai ʻi heni ia, ka kuo tuʻu hake.”¹⁴

Te tau toetuʻu kotoa tuʻunga ʻi hono ikuna ʻe Kalaisi ʻa e faʻitoká. Ko hono huhuʻi ʻeni ʻo e laumālié. Naʻe tohi ʻe Paula: “ʻOku ʻi ai . . . ʻa e ngaahi sino [fakasilesitiale], mo e ngaahi sino [fakatelesitiale]: ka ʻoku taha pē ʻa e nāunau [fakasilesitialé], pea mo e [fakatelesitialé] ʻoku taha kehe ia.”¹⁵

Ko e nāunau fakasilesitialé ʻoku tau feinga ki aí. Ko e ʻafioʻanga ʻo e ʻOtuá ʻoku tau fakaʻamu ke tau nofo aí. Ko e fāmili taʻengatá ʻoku tau fie maʻú. ʻOku ngāueʻi e ngaahi tāpuaki peheé ʻi he moʻuí kotoa ʻi he feinga, fekumi, fakatomala pea faifai pē ʻo tau ikuna.

Naʻa tau haʻú mei fē? Ko e hā ʻoku tau ʻi heni aí? Te tau ʻalú ki fē hili ʻa e moʻuí ni? ʻOku ʻikai fie maʻu ke tuku taʻe tali e ngaahi fehuʻi fakaemāmani lahi ko ʻení. ʻOku ou fakamoʻoni atu ʻi he loto fakatōkilalo pea ʻi he loto fakamātoato ʻoku moʻoni e ngaahi meʻa kuó u lea ki aí.

ʻOku fiefia ʻetau Tamai Hēvaní ʻiate kinautolu ʻoku tauhi ʻEne ngaahi fekaú. ʻOkú ne tokanga foki ki he fānau ʻoku heé, ʻa e toʻu tupu ʻoku fakatuotuaí, ʻa e toʻu tupu ʻoku talangataʻá, pea mo e mātuʻa ʻoku fai halá. ʻOku folofola ʻofa mai ʻa e ʻEikí kiate kinautolú ni, pea ki he kakai kotoa pē: “Foki mai. Foki hake. Hū mai. Haʻu ā ki ʻapi. Haʻu kiate au.”

ʻI ha uike ʻe taha mei heni, te tau fakamanatua ai e Toetuʻú. ʻE fakafoki ai ʻetau fakakaukaú ki he moʻui ʻa e Fakamoʻuí, ʻEne pekiá mo ʻEne toetuʻú. ʻI heʻeku hoko ko ʻEne fakamoʻoni makehé, ʻoku ou fakamoʻoni atu kiate kimoutolu ʻokú Ne moʻui pea ʻokú Ne tali mai ki haʻatau foki ikuna ange. Fakatauange ʻe pehē ʻetau fokí, ko ʻeku lotú ia ʻi he loto fakatōkilalo ʻi Hono huafa māʻoniʻoní—ko Sīsū Kalaisi, ko hotau Fakamoʻuí mo hotau Huhuʻí, ʻēmeni.

Maʻuʻanga fakamatalá

1.

Mātiu 6:19–21.

2.

Ngāue 17:29.

3.

Tokāteline mo e Ngaahi Fuakava 88:15.

4.

Hepelū 12:9.

5.

Tokāteline mo e Ngaahi Fuakava 76:24.

6.

William Wordsworth, Ode: Intimations of Immortality from Recollections of Early Childhood (1884), 23–24.

7.

Sione 14:2–3.

8.

Vakai, Mātiu 5:48; 3 Nīfai 12:48.

9.

Hepelū 12:1.

10.

Tangata Malanga 9:11.

11.

Siope 14:14.

12.

Vakai, Robert Blachford, More Things in Heaven and Earth: Adventures in Quest of a Soul (1925), 11

13.

ʻAlamā 40:11–12.

14.

Luke 24:5–6.

15.

1 Kolinitō 15:40–42.

1 ʻEPELELI 2012

Fakataha ʻo e Hoʻatā Sāpaté

Ko e Mālohi ʻo e Fakahaofí
ʻEletā L. Tom Perry

Ke Maʻu ʻa ia Naʻe Molé
ʻEletā M. Russell Ballard

Maʻu ʻa e Vīsone ke Ngāué
ʻEletā O. Vincent Haleck

“‘I he ngaahi Tefitoʻi Moʻoni Pē ʻo e Anga-māʻoniʻoní”
ʻEletā Larry Y. Wilson

Naʻe ʻAonga Nai?
ʻEletā David F. Evans

Ke Tauhi ke Toputapu
ʻEletā Paul B. Pieper

Ko e Hā e Fakakaukau ʻa Kalaisi Kiate Aú?
ʻEletā Neil L. Andersen

Heʻetau Fakaʻosi e Konifelenisí ni
Palesiteni Thomas S. Monson

Ko e Mālohi ʻo e Fakahaofí

Fai ‘e ‘Eletā L. Tom Perry

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻE lava ke fakahaofi kitautolu mei he ngaahi founga koví mo e faiangahalá ʻo kapau te tau tafoki ki he ngaahi akonaki ʻa e folofola māʻoniʻoní.

ʻOku ʻi ai haku kaungāmeʻa mamae ʻokú ne ʻomi haku hēkesi foʻou ke u tui he fakatahaʻanga ʻoku ou lea ai he konifelenisi lahi kotoa pē. Tō atu ko ʻene filí ē?

ʻOku ʻi ai ha faingataʻa ʻoku fehangahangai mo hoku kaungāmeʻa kei talavoú. ʻOku fakangatangata pē ai ʻene ngāué, ka ʻokú ne fuʻu makehe ʻaupito ʻi ha founga kehe. Hangē ko ʻení, ʻe lava fakafehoanaki ʻene lototoʻa he ngāue fakafaifekaú ki he ngaahi foha ʻo Mosaiá. ʻOku hanga ʻe he faingofua ‘o e ngaahi meʻa ʻokú ne tui ki aí ʻo ʻai ke fokotuʻu maʻu mo taʻe ueʻia ʻene loto fakapapaú. ʻOku ou tui ʻoku faingataʻa ke fakakaukau ʻa Sikoti ia ʻoku teʻeki kau e taha kotoa ki he Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní pea kuo teʻeki ai ke lau ʻe he tokotaha kotoa pē ʻa e Tohi ʻa Molomoná mo nau maʻu ha fakamoʻoni ki hono moʻoní.

Tuku muʻa ke u fai atu ha talanoa ʻi he moʻui ʻa Sikotí he taimi naʻá ne fuofua folau vakapuna toko taha ai ke ʻaʻahi ki hono tokouá. Naʻe ʻi ai hamau kaungāʻapi ne tangutu he tafaʻakí pea naʻá ne fanongo atu ki he talanoa ʻa Sikoti mo e pāsese hono tafaʻakí:

“Mālō e lelei, ko Sikoti au. Ko hai koe?”

Naʻe talaange ʻe he matāpulé hono hingoá.

“Ko e hā hoʻo ngāue ʻoku faí?”

“Ko ha ʻenisinia au.”

“Sai tama. ʻOkú ke nofó ʻi fē?”

“ʻI Lasi Vēkasi.”

“ʻOku ʻi ai hamau temipale ai. ʻOkú ke ʻiloʻi e feituʻu ʻoku tuʻu ai e temipale Māmongá?”

“ʻIo. Ko ha fale fakaʻofoʻofa ia.”

“Ko ha Māmonga koe?”

“ʻIkai.”

“ʻOku totonu ke ke kau ki ai. Ko ha siasi lelei ia. Kuó ke lau e Tohi ʻa Molomoná?”

“ʻIkai.”

“Tonu ke lau ia. Ko ha tohi lelei.”

ʻOku ou tui tatau mo Sikoti—ko e Tohi ʻa Molomoná ko ha tohi lelei ia. Kuo makehe maʻu pē kiate au e ngaahi lea naʻe talamuʻaki mai ʻaki ʻe he Palōfita ko Siosefa Sāmitá ʻa e Tohi ʻa Molomoná: “Naʻá ku fakahā ki he kau takí, ko e Tohi ʻa Molomoná ko e tohi tonu taha ia ʻi he ngaahi tohi kotoa pē ʻi he māmaní, pea ko e maka-tuʻu-loto ia ʻo ʻetau tui fakalotú, pea ʻe ofi ange ha tangata ki he ʻOtuá ʻi haʻane tauhi ki hono ngaahi akonakí, ʻi ha toe tohi kehe.”

ʻOku tau ako ki he Tohi ʻa Molomoná he taʻú ni, ʻi heʻetau ngaahi kalasi Lautohi Faka-Sāpaté. ʻI heʻetau teuteu mo kau atu ki aí, ʻofa ke fakalotoa kitautolu ke tau muimui ki he sīpinga lototoʻa ʻa Sikotí ke vahevahe atu ʻetau ʻofa ʻi he tohi folofola makehe ko ʻení ki he niʻihi ʻoku ʻikai ke tau tui tataú.

ʻOku ʻi ai ha kaveinga maʻongoʻonga ʻo e Tohi ʻa Molomoná ʻoku fakamatalaʻi ʻi he veesi fakaʻosi ʻo e vahe ʻuluaki ʻo e 1 Nīfaí. Naʻe tohi ʻe Nīfai ʻo pehē, “Kae vakai, ko au Nīfai te u fakahā kiate kimoutolu ʻoku ʻi he kakai kotoa pē kuo fili ʻe he ʻEikí ʻa ʻene ngaahi ʻaloʻofa ongongofuá koeʻuhí ko ʻenau tuí ke fakaiviʻi ʻa kinautolu ʻo aʻu ki heʻenau maʻu ʻa e mālohi ʻo e fakahaofí” (1 Nīfai 1:20).

ʻOku ou fie lea fekauʻaki mo e founga kuo hanga ʻe he Tohi ʻa Molomoná, ʻa ia ko e “ʻaloʻofa ongongofua” ia ʻa e ʻEikí naʻe fakatolonga mai maʻá e ngaahi ʻaho kimui ní, ʻo fakatauʻatāinaʻi kitautolu mo ne akoʻi kitautolu ʻi he founga haohaoa mo “tonu taha” ʻo e tokāteline ʻo Kalaisí.

Ko e konga lahi e ngaahi talanoa ʻo e Tohi ʻa Molomoná ʻoku fekauʻaki ia mo e fakatauʻatāiná pe fakahaofí. Ko e mavahe ko ia ʻa Līhai mo hono fāmilí ki he toafá naʻe fekauʻaki ia mo hono fakahaofi ia mei hono fakaʻauha ʻo Selusalemá. Ko e talanoa ʻo e kau Sēletí, ko ha talanoa ia ʻo e fakatauʻatāiná kae pehē ki he talanoa ki he kau Mūlekí. Naʻe fakatauʻatāinaʻi ʻa ʻAlamā ko e Siʻí mei he angahalá. Naʻe fakahaofi e kau tau kei talavou ʻa Hilamaní ʻi he taú. Naʻe fakatauʻatāinaʻi ʻa Nīfai mo Līhai mei he fale fakapōpulá. ʻOku hāsino pē ʻa e fakatauʻatāiná ʻi he Tohi ʻa Molomoná kotoa.

ʻOku ʻi ai ha ongo talanoa ʻi he Tohi ʻa Molomoná ʻokú na faitatau peá ne akoʻi mai ha lēsoni mahuʻinga. Ko e ʻuluakí mei he tohi ʻa Mōsaiá, ʻo kamata mei he vahe 19. ʻOku tau ako heni ki he Tuʻi ko Limihaí ʻi he fonua ko Nīfaí. Naʻe teu tau mai ʻa e kau Leimaná ki he kakai ʻo Limihaí. Ko e ola ʻo e tau ko iá ko hono fakaʻatā ʻe he kau Leimaná ke pule e Tuʻi ko Limihaí ʻi hono kakaí tonu, ka te nau pōpula ange kiate kinautolu. Ko ha melino taʻeoli moʻoni ia. (Vakai, Mōsaia 19–20.)

ʻI he taimi ne pāhia ai e kakai ʻo Limihaí ʻi hono ngaohikovia kinautolu ʻe he kau Leimaná, naʻa nau fakalotoʻi ai honau tuʻí ke nau tauʻi e kau Leimaná. Naʻe tuʻo tolu e ulungia e kakai ʻo Limihaí. Naʻe hilifaki mai ha ngaahi kavenga mamafa kiate kinautolu. Faifai pea nau fakavaivaiʻi kinautolu mo tangi mālohi ki he ʻEikí ke Ne fakatauʻatāinaʻi kinautolu (Vakai, Mōsaia 21:1–14.) ʻOku hā he veesi 15 ʻo e vahe 21 e tali ʻa e ʻEikí: “Pea ko ʻeni naʻe fakatuotuai ʻe he ʻEikí ke ʻafio ki heʻenau tangí koeʻuhí ko ʻenau ngaahi angahalá; kae kehe naʻe ʻafio pē ʻa e ʻEikí ki heʻenau ngaahi tangí, ʻo ne kamata ke fakamolū ʻa e loto ʻo e kau Leimaná, pea nau kamata ke fakamaʻamaʻa ʻa ʻenau ngaahi kavengá; ka naʻe ʻikai finangalo ʻa e ʻEikí ke fakaʻatā ʻa kinautolu mei he nofo pōpulá.”

Hili pē aʻu hake ʻa ʻĀmoni mo ha kau tangata mei Seilahemala, fakataha mo Kitioné—taha ʻo e kau taki ʻo e kakai ʻo Limihaí—ne nau faʻufaʻu leva ha palani ne ola lelei pea nau hao ai mei he fakamamahi ʻa e kau Leimaná. Naʻe tuai e fanongo ʻa e ʻEikí ki heʻenau ngaahi tangí. Ko e hā hono ʻuhingá? Koeʻuhí ko ʻenau faiangahalá.

ʻOku meimei ke faitatau pē ia mo e talanoa fika uá, ka ʻokú na kehekehe pē. ʻOku hā e fakamatala ko iá ʻi he Mōsaia 24.

Naʻe nofo ʻa ʻAlamā mo hono kakaí ʻi he fonua ko Heilamí he taimi naʻe aʻu atu ai ha kau tau ʻa e kau Leimaná ki he ngaahi kauʻāfonuá. Naʻa nau fetaulaki pea nau fakalelei ʻi he founga melino. (Vakai, Mōsaia 23:25–29.) ʻIkai fuoloa mei ai kuo kamata ke fakamālohiʻi ʻe he kau Leimaná e kakai ʻo ʻAlamaá ke fai honau lotó mo hilifaki kiate kinautolu ha ngaahi kavenga mamafa (vakai, Mōsaia 24:8). ʻOku tau lau he veesi 13 ʻo pehē, “Pea naʻe hoko ʻo pehē naʻe ongo mai ʻa e leʻo ʻo e ʻEikí kiate kinautolu ʻi heʻenau ngaahi faingataʻaʻiá, ʻo folofola: Hanga hake homou ʻulú pea fiemālie, he ʻoku ou ʻiloʻi ʻa e fuakava kuo mou fai kiate aú; pea te u fuakava mo hoku kakaí pea fakahaofi ʻa kinautolu mei he nofo pōpulá.”

Naʻe fakatauʻatāinaʻi e kakai ʻo ʻAlamaá mei he kau Leimaná pea nau toe foki lelei pē ʻo fakataha mo e kakai ʻo Seilahemalá.

Ko e hā nai e faikehekehe ʻi he kakai ʻo ʻAlamaá pea mo e kakai ʻo e Tuʻi ko Limihaí? ʻOku mahino pē honau faikehekehé: naʻe fakamelino mo angatonu ange ʻa e kakai ʻo ʻAlamaá; kuo nau ʻosi papitaiso pea nau fai ha fuakava mo e ʻEikí; ne nau fakavaivaiʻi kinautolu ʻi he ʻao ʻo e ʻEikí, kimuʻa ʻaupito ia pea nau toki aʻusia e faingataʻá. Naʻe hanga ʻe he ngaahi faikehekehé ni ʻo ʻai ke taau mo e ʻEikí ke Ne fakatauʻatāinaʻi kinautolu ʻi ha founga fakaofo mei he fonua ne nau nofo pōpula aí. ʻOku akoʻi kitautolu ʻe he ngaahi potu folofolá ni e mālohi fai fakahaofi ʻo e ʻEikí.

ʻOku hanga ʻe he ngaahi kikite fekauʻaki mo e moʻui pea mo e misiona ʻo Sīsū Kalaisí, ʻo talaʻofa mai e fakatauʻatāina te Ne faí. ʻOku hanga ʻe Heʻene Fakaleleí mo ʻEne Toetuʻú ʻo ʻomi kiate kitautolu kotoa ha haoʻanga mei he mate fakaesinó pea kapau te tau fakatomala, te tau hao foki mei he mate fakalaumālié, pea ʻomi foki ai mo e ngaahi tāpuaki ʻo e moʻui taʻengatá. Ko e ngaahi talaʻofa ko ia ʻo e Fakaleleí mo e Toetuʻú, ʻa e ngaahi talaʻofa ʻo e fakatauʻatāinaʻi mei he mate fakaesinó mo e fakalaumālié, naʻe fakahā ia ʻe he ʻOtuá kia Mōsese ʻi Heʻene pehē, “He vakai ko ʻeku ngāué ʻeni mo hoku nāunaú—ke fakahoko ʻa e moui taʻe-faʻa-maté mo e moʻui taʻengata ʻa e tangatá” (Mōsese 1:39).

ʻI hono fakafehoanaki atu ki he tui fakalotu kuo fokotuʻutuʻu lelei maʻatautolu ʻi he folofola māʻoniʻoní, ʻoku tau maʻu foki ha ngaahi mālohi fakafepaki ʻi he māmaní ʻoku nau fakafepakiʻi e ngaahi tui fakalotu tuʻuloa ʻi he ngaahi tohi māʻoniʻoní—ʻa e ngaahi tohi kuo nau ʻomi ha fakahinohino kiate kitautolu ʻi he ngaahi senituli lahi ko ʻení ke fakamahinoʻi ʻaki ʻa e ngaahi ʻulungaanga mahuʻinga taʻengatá mo e ngaahi tuʻunga moʻui ke tau muimui ki ai ʻi he moʻuí. ʻOku nau tala mai ʻoku loi e ngaahi akonaki ʻi he Tohi Tapú pea kuo ʻosi e kuonga ia ʻo e ngaahi akonaki ʻa e ʻEikí. Kuo nau kalanga mai kuo pau ke tauʻatāina e taha kotoa ke ne fokotuʻu ʻene tuʻunga moʻui pē ʻaʻana; ʻoku nau feinga ke liliu e ngaahi totonu ʻa e kakai tuí, ʻo fepaki ia mo e meʻa ʻoku akoʻi mai ʻe he folofolá pea mo e lea ʻa e kau palōfitá.

Ko ha tāpuaki ia ke tau maʻu e fakamatala fekauʻaki mo e misiona ʻa hotau ʻEikí mo e Fakamoʻuí ʻi he Tohi ʻa Molomoná ke tānaki atu ko ha fakamoʻoni fika ua ki he tokāteline ʻoku hā ʻi he Tohi Tapú. Ko e hā ʻoku mahuʻinga ai ke fakatou maʻu ʻe he māmaní ʻa e Tohi Tapú mo e Tohi ʻa Molomoná? ʻOku ou tui ʻoku maʻu e tali ki aí ʻi he vahe 13 ʻo e 1 Nīfaí. Naʻe tohi ʻe Nīfai ʻo pehē: “Pea naʻe lea mai ʻa e ʻāngeló kiate au ʻo pehē: Ko e ngaahi lekooti fakamuimui ko ʻení ʻa ia kuó ke mamata ki ai ʻi he kau Senitailé [ʻa e Tohi ʻa Molomoná], te ne fakamoʻoniʻi ʻa hono moʻoni ʻo e ʻuluakí [ko e Tohi Tapú], ʻa ia ʻoku ʻo e kau ʻaposetolo ʻe toko hongofulu mā ua ʻa e Lamí, pea te nau fakamahinoʻi ʻa e ngaahi meʻa mahinongofua mo mahuʻinga ʻa ia kuo toʻo mei ai; pea ʻe fakahā ia ki he faʻahinga mo e ngaahi lea, mo e kakai fulipē, ko e Lami ʻa e ʻOtuá ko e ʻAlo Ia ʻo e Tamai Taʻengatá, pea ko e Fakamoʻui ʻo e māmaní, pea kuo pau ke haʻu ʻa e kakai fulipē kiate ia, pe ʻe ʻikai fakamoʻui ʻa kinautolu” (veesi 40).

ʻOku ʻikai feʻunga ʻānoa pē ʻa e Tohi Tapú pe ko e Tohi ʻa Molomoná. ʻOku fakatou fie maʻu pē kinaua ke tau akoʻi mo ako ai ki he tokāteline kakato ʻo Kalaisí. ʻOku ʻikai hanga ʻe hono fie maʻu ʻo e tohi ʻe tahá ʻo holoki ai ʻa hono fie maʻu ʻo e tahá. ʻOku fakatou fie maʻu e Tohi Tapú mo e Tohi ʻa Molomoná ki hotau fakamoʻuí mo e hakeakiʻí. Hangē ko e ako mālohi ne fai mai ʻe Palesiteni ʻEselā Tafi Penisoní, “ʻOku hanga ʻe he Tohi Tapú mo e Tohi ʻa Molomoná ʻo fakaʻauha e ngaahi tokāteline halá he taimi ʻoku fakaʻaongaʻi fakataha ai kinauá” (“A New Witness for Christ,” Ensign, Nov. 1984, 8).

ʻOku ou fie fakaʻosi ʻaki ʻeku ʻoatu ha talanoa ʻe ua—taha mei he Fuakava Motuʻá pea taha mei he Tohi ʻa Molomoná—ke fakahaaʻi ʻaki e founga ʻoku fengāueʻaki lelei fakataha ai e ongo tohí ni.

ʻOku kamata e talanoa kia ʻĒpalahamé ʻi hono fakatauʻatāinaʻi ia mei he kau Kalitia tauhi ʻotua-tamapuá (vakai, Sēnesi 11:27–31; ʻĒpalahame 2:1–4). Naʻe fakatauʻatāinaʻi ia kimui ange mo hono uaifi ko Selá mei heʻena mamahí pea talaʻofa ange ʻe monūʻia ʻa e ngaahi puleʻanga kotoa pē ʻo e māmaní ʻo fakafou ʻi hona hakó (vakai, Sēnesi 18:18).

ʻOku ʻi he Fuakava Motuʻá ha talanoa ki hono ʻave ʻe ʻĒpalahame ʻa Lote, naʻá ne foha ʻakí, mei ʻIsipité. Naʻe ʻoange kia Lote ke ne tomuʻa fili e fonua te ne nofo aí ko ia naʻá ne fili ai e ngaahi konga fonua tokalelei ʻo Soataní peá ne fokotuʻu hono fale fehikitakí ʻo hanga atu ki Sōtoma, ko ha kolo faiangahala fulikivanu. (Vakai, Sēnesi 13:1–12.) Ko e konga lahi e ngaahi palopalema ne fehangahangai mo Lote ʻi heʻene moʻuí, ko ha ola kinautolu ʻo ʻene fili kimuʻa ange ke fakahanga e matapā ʻo hono fale fehikitakí ki Sōtomá.

Naʻe fehangahangai ʻa ʻĒpalahame ko e tamai ʻa e kakai tuí, pea mo e moʻuí ʻi ha founga kehe. Ko e moʻoni ne lahi fau e ngaahi faingataʻá, ka ko ha moʻui mohu tāpuekina ia. ʻOku ʻikai ke tau ʻiloʻi e feituʻu ne hanga ki ai e matapā ʻo e fale fehikitaki ʻo ʻĒpalahamé, ka ʻoku kiʻi fakalika mai ia ʻi he veesi fakaʻosi ʻo e vahe 13 ʻa Sēnesí. ʻOku pehē ai: “Pea naʻe toki hiki ʻe ʻEpalame [pe ʻĒpalahame] hono fale fehikitakí, pea haʻu ʻo nofo ʻi he fonua tokalelei ʻo Mamilí, ʻa ia ʻoku ʻi Hepeloní, pea naʻe fokotuʻu ai ʻa e ʻesifeilaulau [ki he ʻEikí]” (Sēnesi 13:18).

Neongo ʻoku ʻikai ke u ʻiloʻi, ka ʻoku ou tui fakatāutaha naʻe hanga ʻa e fale fehikitaki ʻo ʻĒpalahamé ki he ʻesifeilaulau naʻá ne langa ki he ʻEikí. ʻOku ou ʻiloʻi fēfē ʻení? Koeʻuhí ʻoku ou ʻilo e talanoa he Tohi ʻa Molomoná ʻo kau ki hono fakahinohinoʻi ʻe he Tuʻi ko Penisimaní ʻa hono kakaí ke nau fakataha mai ke fanongo ki heʻene lea fakaʻosi kiate kinautolú. Naʻe fakahinohinoʻi kinautolu ʻe he Tuʻi ko Penisimaní ke nau fakahanga e matapā honau ngaahi fale fehikitakí ki he temipalé (vakai, Mōsaia 2:1–6).

ʻE lava ke fakahaofi kitautolu mei he ngaahi founga koví mo e faiangahalá ʻo kapau te tau tafoki ki he ngaahi akonaki ʻa e folofola māʻoniʻoní. Ko e Fakamoʻuí ʻa e Tokotaha Faifakamoʻui Maʻongoʻongá, he ʻokú Ne fakatauʻatāinaʻi kitautolu mei he maté mo e angahalá (vakai, Loma 11:26; 2 Nīfai 9:12).

ʻOku ou fakamoʻoni ko e Kalaisí ʻa Sīsū, pea ʻe lava ke tau toe ofi ange kiate Ia ʻi heʻetau lau ʻa e Tohi ʻa Molomoná. Ko e Tohi ʻa Molomoná ko ha toe fakamoʻoni ia ʻe taha ʻo Sīsū Kalaisi. Ko e ʻuluaki fakamoʻoni ʻo Sīsū Kalaisí ko e Fuakava Motuʻá mo e Fuakava Foʻoú—pe ko e Tohi Tapú.

Tau toe manatua muʻa e fakamatala ʻa hoku kaungāmeʻa ko Sikotí ʻo fekauʻaki mo e Tohi ʻa Molomoná: “Ko ha tohi lelei ia.” ʻOku ou fakamoʻoni kiate kimoutolu ʻoku maʻongoʻonga ʻa e Tohi ʻa Molomoná he ʻoku fenāpasi ia mo e Tohi Tapu Māʻoniʻoní, ʻi he huafa ʻo Sīsū Kalaisí, ʻēmeni.

Ke Maʻu ʻa ia Naʻe Molé

Fai ʻe ʻEletā M. Russell Ballard

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻI hoʻo feinga ke moʻui ʻaki e ongoongolelei mo e tokāteline ʻo Kalaisí, ʻe tataki koe mo ho fāmilí ʻe he Laumālie Māʻoniʻoní.

ʻE kāinga, fakatatau mo e lau ʻa e folofolá, ko e Liahoná ko ha “meʻa fuopotopoto [ia] naʻe ngaohi fakaʻofoʻofa” naʻe ʻi ai hano foʻi hui ʻe ua, pea naʻe tuhu ʻa e tahá ki he hala naʻe totonu ke fononga ai ʻa e fāmili ʻo Līhaí ki he maomaonganoá (1 Nīfai 16:10).

ʻOku ou tui pē kuó u ʻiloʻi e ʻuhinga naʻe ʻohovale lahi ai ʻa Līhai he fuofua taimi naʻá ne mamata ai ki aí, he ʻoku ou manatuʻi ʻeku ʻohovale he fuofua taimi ne u sio tonu ai ki he GPS (Polokalama Fakaemāmani Lahi ʻokú ne Tala Hoto Tuʻuʻangá). Ne u fakakaukau ko ha meʻangāue fakaeonopooni ʻeni “naʻe ngaohi fakaʻofoʻofa.” Ka ʻoku ʻikai pē ke u faʻa tui au ki he lava ʻe he kiʻi meʻangāue siʻisiʻi ko ʻení ʻi heʻeku telefoní ʻo tala ʻa e feituʻu totonu ʻoku ou ʻi aí mo talamai e founga ke u aʻu ai ki he feituʻu ʻoku ou fie ʻalu ki aí.

ʻOku hoko ʻa e GPS ia ko ha tāpuaki kiate au mo hoku uaifi ko Pāpulaá. ʻOku ʻuhinga ia kia Papulā he ʻikai ke u toe tuʻu ʻo ʻeke holo e feituʻu ʻokú ma ō ki aí; pea kiate au, ʻoku ʻuhinga iá ʻe tonu pē ʻeku leá, “ʻOku ʻikai fie maʻu ke u toe ʻeke ki ha taha. ʻOku ou ʻilo pē feituʻu ʻoku ou ʻalu ki aí.”

ʻE kāinga, ʻoku tau maʻu he taimí ni ha meʻangāue ʻoku toe fakaofo ange ia ʻi he GPS lelei tahá. ʻOku tau hē kotoa pē ʻi ha taimi, pe ʻi ha tuʻunga. ʻOku fakafou ʻi he ngaahi ueʻi ʻa e Laumālie Māʻoniʻoní ʻetau lava ʻo toe foki lelei mai ki he hala totonú, pea ko e feilaulau fakalelei ʻa e Fakamoʻuí te ne lava ʻo fakafoki mai kitautolu ki ʻapí.

ʻE lava ke tau fakaʻaongaʻi ʻa e hē ko ʻení ki he sosaietí fakalūkufua pea mo e fakafoʻituituí. ʻOku tau moʻui he ʻahó ni ʻi ha kuonga kuo hē ai ha konga lahi ʻo e māmani ko ʻení mei hono halá, tautautefito ki he ngaahi ʻulungaanga mahuʻingá mo e meʻa ke fakamuʻomuʻa hotau ʻapí.

ʻI he taʻu ʻe teau kuohilí, naʻe fakafehokotaki fakahangatonu ai ʻe Palesiteni Siosefa F. Sāmita ʻa e fiefiá ki he fāmilí mo ne naʻinaʻi mai ke fakatefito ai ʻetau tokangá. Naʻá ne pehē: “He ʻikai lava ke ʻi ai ha fiefia moʻoni ʻe mavahe mei he ʻapí. . . . ʻOku ʻikai maʻu ha fiefia ia taʻe kau ai e ngāué, pea ʻoku ʻikai mo ha ngāue ʻe toe lahi ange ka ko hono liliu ʻo e ʻapí ki ha akoʻanga faka-ʻOtua, ʻa ia ʻoku tuʻuaki mo fakatolonga ai ʻa e moʻui fakafāmilí. . . . ʻOku fie maʻu ke fai hano fakaleleiʻi ʻo e ngaahi ʻapí” (Ngaahi Akonaki ʻa e Kau Palesiteni ʻo e Siasí: Siosefa F. Sāmita [1998], 382, 384).

Ko hotau ʻapí mo e fāmilí ʻoku fie maʻu ke liliu ʻi he maama ko ʻeni ʻoku fakautuutu ai e tokanga ki he koloá mo e meʻa fakaemāmaní. Ko ha sīpinga fakaʻohovale ʻe taha, ko e fakautuutu ko ia hono fakataʻeʻaongaʻi e malí ʻi heni he ʻIunaiteti Siteití. ʻI he konga kimuʻa ʻo e taʻu ní, naʻe lipooti ai ʻe he nusipepa New York Times “kuo aʻu ki he tumutumú e tokolahi ʻo e fānau kuo fāʻeleʻi tuʻutāmakí: kuo laka hake he vaheua ʻe tahá ko e fāʻele ʻa e kakai fefine ʻAmelika ʻoku siʻi hifo he taʻu 30, ko e fāʻele tuʻutāmaki” (Jason DeParle and Sabrina Tavernise, “Unwed Mothers Now a Majority Before Age of 30,” New York Times, Feb. 18, 2012, A1).

ʻOku tau ʻilo foki ko e kakai mali ko ia ʻi he ʻIunaiteti Siteití, ʻoku meimei vete mali ha vaheua ʻe taha ʻo kinautolu. ʻOku aʻu ki he niʻihi ʻoku kei malí, ʻoku ʻikai ke nau faʻa fakamālohia ʻenau nofo malí he ʻoku nau tuku ke fakafeʻatungiaʻi ʻenau fetuʻutaki fakafāmilí ʻe ha ngaahi meʻa kehe.

ʻOku toe fakatupu hohaʻa foki mo e fakautuutu ai pē e faikehekehe ʻo e kau tuʻumālié mei he kau masivá pea mo kinautolu ʻoku feinga ke paotoloaki e ngaahi tuʻunga moʻui mo e tukupā fakafāmilí kae pehē kiate kinautolu kuo nau liʻaki iá. ʻI heʻene tuʻu fakasitetisitiká, ko kinautolu ʻoku ʻikai ako lelei pea siʻi ange ʻenau paʻanga hū maí, meimei ko kinautolu ia he ʻikai ke nau mali mo ō ki he lotú pea meimei ke nau kau he faihiá mo fāʻele tuʻutāmaki. Pea ʻoku fakatupu hohaʻa ʻa e ngaahi meʻá ni ʻi he ngaahi feituʻu lahi he māmaní. (Vakai, W. Bradford Wilcox mo e niʻihi kehe, “No Money, No Honey, No Church: The Deinstitutionalization of Religious Life among the White Working Class,” maʻu atu ʻi he www.virginia.edu/marriageproject/pdfs/Religion_WorkingPaper.pdf.)

ʻOku fehangahangai ia mo e fakakaukau ʻa ha tokolahi, hangē ʻoku fehokotaki e koloaʻiá mo e ako fakaʻatamaí ia ki ha tuʻunga lelei ange ʻo e fāmili tukufakaholó mo e ʻulungaanga mahuʻingá.

Ka ko e fehuʻi totonú ʻoku fekauʻaki ia mo e tupuʻangá pea mo e olá. ʻOku mālohi ange nai e ʻulungaanga mahuʻingá mo e fāmilí ʻi ha ngaahi feituʻu he sosaietí koeʻuhí ko ʻenau ako lelei ange mo tuʻumālié, pe ʻoku nau ako lelei ange mo tuʻumālié koeʻuhí ʻoku ʻi ai honau ngaahi ʻulungaanga mahuʻinga mo honau fāmili mālohí? ʻOku tau ʻilo ʻi he Siasi fakaemāmani lahí ni, ʻoku hoko ia koeʻuhí ko e konga ki mui e fehuʻí. ʻI he taimi ʻoku tauhi ai ʻe he kakaí ʻa e ngaahi tukupā fakafāmili mo fakalotú ki he ngaahi tefitoʻi moʻoni ʻo e ongoongoleleí, ʻoku kamata ke nau lelei fakalaumālie ange mo fakatuʻasino.

Moʻoni ko hono fakalūkufuá, ʻoku fakamālohia fakalūkufua e sosaietí ʻi he taimi ʻoku tupulaki ʻo mālohi ange ai e ngaahi fāmilí. Ko e fāmilí mo e ʻulungaanga mahuʻingá ʻa e tefitoʻi tupuʻangá. Meimei ko e toengá leva ʻa e olá. ʻI he taimi ʻoku mali ai ha ongo meʻa peá na fefakahokoʻaki ha ngaahi tukupā, ʻokú na fakatupulaki ai hona faingamālie ke na tuʻu lelei fakaʻekonōmiká. ʻI hono fāʻeleʻi mai e fānau malí pea fakatou ʻi ai e faʻeé mo e tamaí, ʻoku toe fakautuutu ange ai hona faingamālie ki he lavameʻa fakaengāué. Pea ʻi he taimi ʻoku ngāue mo vaʻinga fakataha ai e fāmilí, ʻoku tupulaki ʻa e ngaahi kaungāʻapí mo e tukui koló, lelei ange ʻa e tuʻunga fakaʻekonōmiká pea siʻi leva ha fie maʻu ke fai ʻe he puleʻangá pea mo e fakamole ki hono tokoniʻi ʻo e masivá.

Ko e ongoongo fakamamahí leva ko hono hanga ʻe he moveuveu ʻa e fāmilí ʻo fakatupu ha ngaahi palopalema lahi he sosaietí mo e ʻekonōmiká. Ka ko e ongoongo fakafiefiá, hangē ko e tupuʻanga mo e ola kotoa pē, ʻe lava ke liliu e ngaahi palopalema ko iá ʻo kapau ʻe liliu e meʻa ʻokú ne fakatupunga kinautolú. ʻOku fakaleleiʻi ʻa e faiangahalá ʻi hono moʻui ʻaki ʻa e ngaahi tefitoʻi moʻoni totonú mo e ʻulungaanga mahuʻingá. ʻE kāinga, ko e tupuʻanga mahuʻinga taha ʻi heʻetau moʻuí ko hotau fāmilí. Kapau ʻe fakatefito ʻetau tokangá ʻi he ngāué ni, te tau fakalakalaka ai ʻi he tapa kotoa pē ʻo ʻetau moʻuí pea te tau hoko ko ha kakai mo ha siasi, ko ha faʻifaʻitakiʻanga mo ha ʻamanaki leleiʻanga maʻá e kakai kotoa pē ʻo e māmaní.

Ka ʻoku ʻikai faingofua ʻeni ʻi ha māmani ʻoku havala ai e loto ʻo e tokolahi ki ha ngaahi feituʻu kehekehe pea hangē ʻoku vave fau e ngaʻunu mo liliu maʻu pē ʻa e māmaní ʻi ha tuʻunga ʻoku taʻe ʻamanekina. ʻOku ʻikai ha meʻa ia ʻe fuoloa ʻene tuʻumaʻú. ʻOku liliu mo ngaʻunu ʻa e ākengá, tōʻonga moʻuí, sīpingá, totonu fakapolitikalé pea pehē foki mo e fakakaukau ki he meʻa ʻoku tonu mo halá. Hangē ko ia ne kikiteʻi ʻe he palōfita ko ʻIsaiá, ʻoku tala e halá ia ko e tonu pea tala e tonú ia ko e hala (vakai, ʻĪsaia 5:20).

ʻOku toe fakautuutu ange e vanu fakalaumālié ʻi he fakaʻau ke olopoto mo kākā ange ʻa e koví mo ne tohoakiʻi e kakaí ʻo hangē ha makinito fakapoʻulí—neongo hono takiekina ʻe he ongoongolelei ʻo e moʻoní mo e māmá ʻa e kakai loto angatonu mo fakaʻeiʻeiki ʻo e māmaní, ʻoku fekumi ki he meʻa ʻoku maʻa mo leleí.

Neongo ʻoku tau tokosiʻi ka ʻi heʻetau hoko ko e kāingalotu ʻo e Siasí ni, ʻe lava ke tau fetokoniʻaki ke taʻotaʻofi e vanu fakautuutu ko ʻení. ʻOku tau ʻiloʻi ʻoku hanga ʻe he mālohi ʻo e tokoni ʻoku fakatefito ʻia Kalaisí, ʻo fakatahaʻi mai e fānau ʻa e ʻOtuá neongo honau tuʻunga fakalaumālie pe fakaʻekonōmiká. ʻI he taʻu ʻe taha kuohilí, naʻe fakaafeʻi ai kitautolu ʻe he Kau Palesitenisī ʻUluakí ke tau kau atu ki hono fakamanatu e taʻu 75 ʻo e polokalama uelofeá, ʻa ia ʻokú ne tokoniʻi e kakaí ke nau moʻui fakafalala ange kiate kinautolu pē. Naʻe laui miliona e ngaahi houa ngāue ne foaki ʻe hotau kāingalotú he funga ʻo e māmaní.

Ko e Siasí ko ha hūfangaʻanga ia ʻi he tahi hou ko ʻení, ko ha taula ia ʻi he taimi taʻepau ko ʻeni ʻo e ʻā-vahevahé mo e feliliuakí, pea ko ha ʻamanaki leleiʻanga ia kiate kinautolu ʻoku nau fakamahuʻingaʻi mo fekumi ki he anga māʻoniʻoní. ʻOku fakaʻaongaʻi ʻe he ʻEikí ʻa e Siasí ni ko ha meʻangāue ke takiekina mai ʻaki ʻEne fānaú ʻi he funga ʻo e māmaní ke nau omi ʻo malu ʻi Heʻene ongoongoleleí.

ʻOku ʻikai ha ngataʻanga e Laumālie ʻo ʻIlaisiaá pea ʻokú ne maʻu ha mālohi lahi ʻi he ngaahi taumuʻa ʻa e ʻEikí maʻá e ikuʻanga taʻengata ʻo ʻEne fānaú. Hangē ko e lea ʻa Malakaí, ʻoku hanga ʻe he Laumālie Māʻoniʻoní ʻo liliu “ʻa e loto ʻo e mātuʻá ki he fānaú, pea ko e loto ʻo e fānaú ki heʻenau mātuʻá” (Malakai 4:6).

ʻOku hoko ʻa e Siasí ko ha sīpinga ʻo e liliu lotó mo e hala ki he leleí ʻi he māmaní. ʻI hono fakahoa ki he māmaní, ʻoku siʻi ʻaupito e vete malí ʻi he kāingalotu Siasi ʻoku mali temipalé mo ʻalu maʻu pē ki he ngaahi fakatahaʻanga lotu ʻo e Sāpaté, pea toe vāofi ange e ngaahi fāmilí mo nau fetuʻutaki maʻu pē. ʻOku moʻui lelei ange hotau ngaahi fāmilí pea tau moʻui fuoloa ange ʻi ha tokolahi. ʻOku tau tokoni lahi ange ki he meʻa fakapaʻangá pea lahi ange mo ʻetau tokoni ki he faingataʻaʻiá pea meimei ke lahi ange hotau kakai ʻoku fekumi ki ha tuʻunga fakaako māʻolunga angé. ʻOku ʻikai ke u ʻoatu ʻení ke tau polepole ai, ka ke fakamoʻoniʻi ʻoku lelei ange ʻa e moʻuí (mo fakafiefia ange) ʻi heʻetau fakatafoki ʻetau tokangá ki hotau fāmilí pea ʻi hono moʻui ʻaki ʻe he ngaahi fāmilí e maama ʻo e ongoongolelei ʻo Kalaisí.

Ko e hā leva te tau lava ʻo fai ke ʻoua naʻa tau hē aí? ʻUluakí, tuku muʻa ke u fokotuʻu atu ke tau fakamuʻomuʻa e meʻa ʻoku mahuʻingá. ʻAi ke tukulolo mo poupou e meʻa kotoa pē ʻoku fai ʻi tuʻa homou ʻapí, ki he meʻa ko ia ʻoku hoko ʻi loto homou ʻapí. Manatuʻi e naʻinaʻi ʻa Palesiteni Hāloti B. Lií, ko e “ngāue mahuʻinga taha . . . te mou lava ke faí ʻoku fakahoko ia ʻi loto ʻi he ngaahi holisi ʻo homou ngaahi ʻapí” (Ngaahi Akonaki ʻa e Kau Palesiteni ʻo e Siasí: Haloti B. Lī [2000], 134) mo Palesiteni Tēvita O. Makei “No other success can compensate for failure in the home” (maʻu mei he J. E. McCulloch, Home: The Savior of Civilization [1924], 42; ʻi he Conference Report, Apr. 1935, 116).

Fokotuʻutuʻu hoʻo moʻui fakatāutahá ke ʻi ai hao taimi ke ke lotu mo lau folofola mo feohi ai mo e fāmilí. ʻOange ha fatongia ke fai hoʻo fānaú ʻi ʻapi ke akoʻi ai kinautolu ke nau ngāue. Akoʻi kiate kinautolu ʻe hanga ʻe hono moʻui ʻaki ʻo e ongoongoleleí ʻo maluʻi kinautolu mei he fulikivanu, angaʻuli mo e fekeʻikeʻi ʻo e ʻInitanetí, mītiá mo e keimi vitioó. He ʻikai ke nau hē pea te nau mateuteu ai ke talia ha fatongia ʻe ʻoange kiate kinautolu.

Uá, ʻoku fie maʻu ke tau ngāue ʻi he founga totonú! ʻUluaki mali pea toki maʻu fāmili. Kuo ngalo he konga lahi ʻo e māmaní ʻa e fakahokohoko totonu hono fai ʻo ha meʻá pea nau fakakaukau te nau lava ʻo liliu pe fulihi ia. ʻAi hoʻo tuí ke ne toʻo atu haʻo faʻahinga ongoʻi manavasiʻi. Falala ki he mālohi ʻo e ʻOtuá ke ne tataki koe.

Kiate kimoutolu ko ia ʻoku teʻeki ai malí, tokanga ʻaupito ki hono kumi hao hoa taʻengatá. Kau talavou, manatuʻi e meʻa naʻe toe lea ʻaki ʻe Palesiteni Siosefa F. Sāmitá: “ʻOku [fakahū] ʻe he taʻe malí . . . ki he ʻatamai taʻe aʻusia ʻa e fakakaukaú ʻo pehē [ʻoku] lelei ange ia pe fiemaʻua koeʻuhí he [ʻoku] siʻisiʻi ange ai e ngāue ke faí. . . . Ko e foʻui moʻoni pē ia ʻo e kau talavoú. ʻOku hanga ʻe he taʻe tokanga ki he taʻu motuʻá ʻo tohoakiʻi kinautolu mei he hala ʻo e ngāué mo e fatongiá. . . . ʻOku fihia leva ai honau tuofāfine he ongoongoleleí . . . [ʻa ia ne] nau mei mali kapau naʻe lava, pea ne nau mei tali fiefia ʻa e ngaahi fatongia ʻo e moʻui fakafāmilí” (Gospel Doctrine, 5th ed. [1939], 281).

Pea kiate kimoutolu kau finemuí, ʻoku ou fie tānaki atu kuo pau ke ʻoua naʻa ngalo ʻiate koe ho fatongia ko ʻení. He ʻikai ha ngāue paʻanga te ne lava ʻo ʻoatu kiate koe ha fiefia lahi ange, ka ko hoʻo ʻohake ʻo ha fāmilí. Pea ʻi hoʻo aʻu mai ko ia ki hoku taʻu motuʻá, ʻe toe mahino lelei ange ʻeni kiate koe.

Tolú, husepāniti mo e uaifí, ʻoku totonu ke mo tuʻunga tatau pē ʻi hoʻomo nofo malí. Toutou lau pea ʻai ke mahino peá mo muimui ki he fanongonongo fekauʻaki mo e fāmilí. Fakaʻehiʻehi mei he pule taʻe māʻoniʻoní, ʻi ha faʻahinga founga pē. ʻOku ʻikai ha taha te ne puleʻi hano mali pe ko e fānaú; ko e ʻOtuá ʻa ʻetau Tamaí kotoa pea kuó Ne foaki mai e faingamālie ke ʻi ai hatau fāmilí, ʻa ia naʻe ʻAʻana pē kimuʻá, ke tokoni ke tau hoko lahi ange ʻo hangē ko Iá. ʻI heʻetau hoko ko ʻEne fānaú, ʻoku totonu ke tau ako ʻi ʻapi ke ʻofa ki he ʻOtuá mo ʻiloʻi te tau lava ʻo kole tokoni kiate Ia. ʻE lava ke fiefia mo fepoupouaki ʻa e tokotaha kotoa pē, ʻa kimoutolu ʻosi malí pe tāutahá, ʻi ha fāmili pē ʻoku mou ʻi aí.

Pea fakaʻosí, fakaʻaongaʻi e ngaahi maʻuʻanga tokoni fakafāmili ʻa e Siasí. ʻI hono ʻohake ʻo e fānaú, ʻe lava ke kumi tokoni ʻa e fāmilí ki he uōtí. Poupouʻi mo ngāue fakataha mo e kau taki ʻo e lakanga fakataulaʻeikí mo e ngaahi houalotú ke mou fakaʻaongaʻi kakato e ngaahi polokalama ʻa e Siasí maʻá e toʻu tupú mo e fāmilí. Manatuʻi ha taha ʻo e ngaahi akonaki poto ʻa Palesiteni Lií—ko e Siasí ko e faʻunga ia ʻe lava ke langa ai e ngaahi fāmili taʻengatá (vakai, Ngaahi Akonaki ʻa e Kau Palesiteni ʻo e Siasí: Hāloti B. Lī [2000], 148).

Kapau ʻoku ʻi ai ha faʻahinga ʻuhinga kuo mou hē fakafoʻituitui pe fakafāmili ai, ko e meʻa pē ʻoku fie maʻú ko hoʻomou fakaʻaongaʻi e ngaahi akonaki ʻa e Fakamoʻuí ʻi he Luke vahe 15 ke fakatonutonu ʻaki homou halá. ʻOku folofola heni ʻa e Fakamoʻuí ʻo fekauʻaki mo e fekumi ʻa e tauhisipí ki heʻene sipi heé, mo e fekumi ʻa e fefiné ki he paʻanga molé pea mo hono talitali lelei ki ʻapi ʻo e foha maumaukoloá. Ko e hā nai ne akoʻi mai ai ʻe Sīsū e ngaahi tala fakatātā ko ʻení? Naʻá Ne finangalo ke tau ʻiloʻi he ʻikai ke tau lava ʻo hē fakaʻaufuli ʻo ʻikai ke tau toe ʻiloʻi e halá ka ʻe fakafou pē ia Heʻene Fakaleleí mo ʻEne ngaahi akonakí.

ʻI hoʻo feinga ke moʻui ʻaki e ongoongolelei mo e tokāteline ʻo Kalaisí, ʻe tataki koe mo ho fāmilí ʻe he Laumālie Māʻoniʻoní. Te ke maʻu ha GPS fakalaumālie ke ne talaatu maʻu pē ʻa e feituʻu ʻokú ke ʻi aí mo e feituʻu ke ke ʻalu ki aí. ʻOku ou fakamoʻoni ʻoku ʻofeina kitautolu kotoa ʻe he Huhuʻi kuo toetuʻu ʻo e faʻahinga ʻo e tangatá pea kuó Ne talaʻofa mai kapau te tau muimui kiate Ia, te Ne tataki kitautolu ke tau toe foki lelei ki he ʻao ʻo ʻetau Tamai Hēvaní, ko ʻeku fakamoʻoní ia, ʻi he huafa ʻo Sīsū Kalaisí, ʻēmeni.

Maʻu ʻa e Vīsone ke Ngāué

Fai ‘e ‘Eletā O. Vincent Haleck

ʻO e Kau Fitungofulú

Kapau ʻoku fie maʻu ke tau tupulaki kae ʻoua ʻe ʻauha kuo pau ke tau maʻu ha vīsone kiate kitautolu ʻoku fenāpasi mo e ʻafio mai ʻa e Fakamoʻuí kiate kitautolú.

Hangē ko e mātuʻa lelei kotoa pē, naʻe loto ʻa ʻeku mātuʻá ke maʻu ʻe heʻena fānaú ha kahaʻu lelei. Naʻe ʻikai siasi ʻa ʻeku tamaí, pea tupu mei he ngaahi tūkunga makehe ne hoko ʻi he taimi ko iá, naʻe loto ʻeku mātuʻá ke mavahe hoku ngaahi tokouá, tuofāfiné mo au foki mei homau motu tupuʻanga ko Haʻamoa ʻAmeliká, ʻi he Pasifiki Sauté, ʻo mau folau ki he ʻIunaiteti Siteití ke mau lava ʻo ʻalu ki he akó.

Naʻe faingataʻa ki heʻeku mātuʻá ʻa e fili ko ia ke mavahe meiate kimautolú kae tautautefilo ki heʻeku faʻeé. Naʻá na ʻilo ʻe ʻi ai ha ngaahi faingataʻa taʻeʻiloa ʻi he taimi te mau ʻi ha feituʻu foʻou aí. Ka neongo iá, naʻá na fakahoko ʻena palaní ʻi he tui mo e mateaki.

Koeʻuhí ko hono ohi hake ʻeku faʻeé ʻi he Siasí, naʻá ne maheni ai mo e ngaahi tefitoʻi moʻoni ʻo e ʻaukaí mo e lotú, pea naʻe ongoʻi ʻe heʻeku mātuʻá naʻá na fie maʻu ʻa e ngaahi tāpuaki ʻo e langí ke tokoni ki heʻena fānaú. Pea ʻi he holi ko iá, naʻá na vaheʻi ai ha ʻaho ʻi he uike kotoa ke ʻaukai mo lotu maʻamautolu. Ko ʻena vīsoné ke teuteuʻi ʻena fānaú ki ha kahaʻu lelei. Naʻá na ngāueʻi ʻa e vīsoné, pea fakaʻaongaʻi ʻena tuí ʻaki ʻena fekumi ki he ngaahi tāpuaki ʻa e ʻEikí. Naʻá na maʻu ʻa e fakapapau, fiemālie mo e nonga ʻe lelei ʻa e meʻa kotoa pē ʻo fakafou ʻi he lotú mo e ʻaukaí.

ʻE founga fēfē haʻatau maʻu e mahino ʻoku fie maʻu ke fai ʻa e ngaahi meʻa te tau ofi ange ai ki he Fakamoʻuí ʻi he lotolotonga ʻo e ngaahi faingataʻa ʻo ʻetau moʻuí? ʻI he talanoa ki he vīsoné, ʻoku akoʻi mai ʻi he tohi Lea Fakatātaá ʻa e moʻoni ko ʻení: “ʻO ka ʻikai ʻi ai ha kikite ʻoku malaʻia ʻa e kakaí” (Lea Fakatātā 29:18). Kapau ʻoku fie maʻu ke tau tupulaki kae ʻoua ʻe ʻauha, kuo pau ke tau maʻu ha vīsone kiate kitautolu pē ʻoku fenāpasi mo e ʻafio mai ʻa e Fakamoʻuí kiate kitautolú.

Naʻe ʻafioʻi ʻe he Fakamoʻuí ʻoku lelei ange ʻa e kau tangata toutai anga fakatōkilalo naʻá Ne ui ke muimui ʻiate iá, ʻi he anga ʻenau fuofua fakakaukau kiate kinautolu peé; naʻá Ne maʻu ha vīsone ki he tuʻunga te nau malava ke aʻusiá. Naʻá Ne ʻafioʻi ʻenau leleí mo e meʻa te nau malavá, peá Ne ui leva kinautolu. ʻI he kamatá, naʻe ʻikai ke nau maʻu ha taukei, ka ʻi heʻenau muimui kiate Iá, naʻa nau mamata ki Heʻene sīpingá, ongoʻi ʻEne ngaahi akonakí pea hoko ko ʻEne kau ākonga. Naʻe ʻi ai ha taimi naʻe mavahe ai ha niʻihi ʻo ʻEne kau ākongá meiate Ia koeʻuhí naʻe faingataʻa kiate kinautolu ʻa e ngaahi meʻa naʻa nau fanongo ki aí. ʻI hono fakatokangaʻi ʻe Sīsū naʻe ʻi ai e niʻihi kehe naʻe mavahé, naʻá Ne fehuʻi ai ki he Toko Hongofulu Mā Uá, “ʻE ʻalu mo kimoutolu foki?” (Sione 6:67). ʻOku fakahaaʻi mai ʻe he tali ʻa Pitá ʻa e founga kuó ne liliu aí mo maʻu ʻa e vīsone pe ko hai tonu ʻa e Fakamoʻuí. Naʻá ne tali ʻo pehē, “Te mau ʻalu kia hai? ʻoku ʻiate koe ʻa e ngaahi lea ʻo e moʻui taʻengatá” (Sione 6:68).

ʻI he vīsone ko iá, naʻe lava ai ʻa e kau ākonga faivelenga mo mateakí ni ʻo fai ha ngaahi meʻa faingataʻa ʻi heʻenau fononga holo ke malanga ʻaki e ongoongoleleí mo fokotuʻu ʻa e Siasí hili e mavahe atu ʻa e Fakamoʻuí. Naʻe aʻu pē ki hano feilaulauʻi ʻe ha niʻihi ʻenau moʻuí koeʻuhí ko ʻenau fakamoʻoní.

ʻOku ʻi ai ha ngaahi sīpinga kehe ʻi he folofolá ʻo ha kakai naʻa nau maʻu ʻa e mahino ʻo e ongoongoleleí pea nau ʻalu atu ʻo ngāueʻi ʻa e vīsone ko iá. Naʻe maʻu ʻe he palōfita ko ʻAlamaá e mahinó ʻi heʻene fanongo ki he ako mo e fakamoʻoni mālohi ʻa ʻApinetai ʻi he ʻao ʻo e Tuʻi ko Noá. Naʻe fai ʻe ʻAlamā ʻa e ngaahi akonaki ʻa ʻApinetaí peá ne ʻalu ʻo akoʻi ʻa e ngaahi meʻa naʻá ne akó, pea papitaiso ha tokolahi naʻa nau tui ki heʻene ngaahi leá (vakai, Mōsaia 17:1–4; 18:1–16). Lolotonga hono fakatangaʻi ʻo e Kāingalotu ʻi muʻá, naʻe fakaului ʻa e ʻAposetolo ko Paulá ʻi he hala ki Tamasikusí peá ne ngāue leva ʻo akoʻi mo fakamoʻoniʻi ʻa Kalaisi (vakai, Ngāue 9:1–6, 20–22, 29).

ʻI he ngaahi ʻahó ni kuo tali ʻe ha kau talavou, houʻeiki fafine, mo ha ngaahi hoa mali matuʻotuʻa ʻa e fakaafe ko ia ʻa e Palōfita ʻa e ʻOtuá ke ngāue fakafaifekaú. ʻOku nau tuku honau ʻapí mo e meʻa kotoa ʻoku nau angamaheni ki aí ʻi he tui mo e lototoʻa koeʻuhí ko ʻenau tui ki he lelei lahi te nau lava fakahoko ʻi haʻanau hoko ko ha kau faifekaú. ʻI heʻenau ngāueʻi e vīsone ko iá, ʻoku nau tāpuekina ai ha tokolahi pea ʻi he taimi tatau ʻe liliu ai mo ʻenau moʻuí foki. ʻI he konifelenisi kuo ʻosí, naʻe fakamālō mai ai ʻa Palesiteni Monisoni ki he ngāue ne tau fetokoniʻaki aí mo ne fakamanatu mai ʻa hotau fatongia ke ngāue maʻá e ʻOtuá ʻi hono tāpuekina ʻEne fānaú ʻi he māmaní (vakai, “Kae ʻOua ke Tau Toe Fakataha Mai,” Liahona, Nōvema 2011, 108). ʻOku fakamāfana ʻa hono fakahoko ʻa e tukupaá ni, ʻi hono fakahoko ko ia ʻe he kāingalotu ʻo e Siasí ʻa e vīsone ko ʻení.

Kimuʻa pea mavahe ʻa e Fakamoʻuí, naʻá Ne pehē ʻi Heʻene ʻafioʻi te tau fie maʻu ha tokoní, “ʻE ʻikai te u tuku ke tuēnoa ʻa kimoutolu” (Sione 14:18). Naʻá Ne akoʻi ʻEne kau ākongá, “Ka ko e Fakafiemālié ko e Laumālie Māʻoniʻoní, ʻa ia ʻe fekau ʻe he Tamaí ʻi hoku huafá, te ne akoʻi ʻa kimoutolu ʻi he meʻa kotoa pē, mo fakamanatuʻi ʻa kimoutolu ʻi he meʻa kotoa pē, ʻa ia kuó u lea ʻaki kiate kimoutolú” (Sione 14:26). Ko e Laumālie Māʻoniʻoni tatau pē ʻeni te ne lava ʻo fakamālohia mo fakaʻaiʻai kitautolu ke tau fai ʻa e ngaahi meʻa ʻoku akoʻi mai ʻe he Fakamoʻuí mo e kau palōfita ʻo onopōní.

ʻI heʻetau fakahoko ʻa e ngaahi akonaki ʻa hotau kau takí, ʻoku tau maʻu ai ha mahino loloto ange ki he vīsone ʻa e Fakamoʻuí maʻatautolú. ʻI he konifelenisi ko ʻení, kuo tau maʻu ai ha ngaahi akonaki fakalaumālie mei hotau kau palōfitá mo e kau ʻaposetoló. Ako ʻenau ngaahi akonakí pea fakakaukauloto kiate kinautolu ʻi ho lotó lolotonga hoʻo fekumi ki he Laumālie Māʻoniʻoní ke tokoniʻi koe ke mahino ʻa e ngaahi akonaki ko ʻení ʻi hoʻo moʻuí. ʻI he vīsone ko iá, fakaʻaongaʻi ki ai hoʻo tuí ʻi hoʻo ngāue ʻo fakatatau mo ʻenau ngaahi akonakí.

Fekumi pea ako ʻa e folofolá ʻaki ha ʻatamai ʻoku fie tali ha maama lahi ange mo ha ʻilo ki heʻenau pōpoaki kiate koé. Fakakaukauloto ki ai pea tuku ke nau ueʻi fakalaumālie koe. Peá ke ngāueʻi leva ʻa e ueʻi fakalaumālie ko iá.

ʻI heʻetau ako ko ha fāmilí, ʻoku tau ngāue ʻi he taimi ʻoku tau ʻaukai mo lotu aí. Naʻe lea ʻa ʻAlamā kau ki he ʻaukaí mo e lotú ko ha founga ʻo hono maʻu ha fakapapau ʻi heʻene pehē, “Kuó u ʻaukai mo lotu ʻi he ngaahi ʻaho lahi koeʻuhí ke u ʻiloʻi ʻa e ngaahi meʻá ni ʻe au” (ʻAlamā 5:46). Te tau ʻilo e founga ke matuʻuaki ai ʻa e ngaahi faingataʻa ʻo ʻetau moʻuí ʻi he ʻaukaí mo e lotú.

ʻOku tau aʻusia he taimi ʻe niʻihi ha ngaahi meʻa faingataʻa ʻi heʻetau moʻuí ʻokú ne lava ke maumauʻi ʻetau vīsoné mo e tuí ke fai ʻa e ngaahi meʻa ʻoku totonú. ʻOku tau faʻa femoʻuekina ʻo tau faʻa ongoʻi lōmekina ai pea ʻikai lava ke fai ha toe meʻa. ʻI he taimi tatau ʻoku kehekehe ʻa e taha kotoa, ʻoku ou loto fakatōkilalo ke pehē ʻoku pau ke nofotaha ʻenau vīsoné ʻi he Fakamoʻuí mo ʻEne ngaahi akonakí. Ko e hā e meʻa naʻá Ne ʻilo ʻia Pita, Sēmisi mo Sione mo e Kau ʻAposetolo kehé naʻe ueʻi Ia ke Ne fakaafeʻi kinautolu ke muimui ʻiate Iá? Hangē pē ko ʻene maʻu ha vīsone kau kiate kinautolú, naʻe ʻi ai ha vīsone maʻongoʻonga ʻa e Fakamoʻuí ki he tuʻunga te tau lava ʻo aʻu ki aí. ʻE fie maʻu ʻa e tui mo e lototoʻa tatau naʻe maʻu ʻe he fuofua Kau ʻAposetoló ke tau lava ai ʻo tokanga taha ange ki he ngaahi meʻa ʻoku mahuʻinga tahá ʻi hono ʻomi ʻa e fiefia mo e nekeneka tolonga mo tuʻuloá.

ʻI heʻetau ako ki he moʻui ʻa e Fakamoʻuí mo ʻEne ngaahi akonakí, ʻoku tau ʻilo ai ʻokú Ne akonaki, lotu, hiki hake mo fakamoʻui e kakaí. ʻI heʻetau muimui ʻi Heʻene sīpingá mo fai e ngaahi meʻa ʻoku tau mamata ʻokú Ne fakahokó, ʻoku kamata leva ke tau maʻu ha vīsone ki he tuʻunga te tau lava ʻo aʻusiá. ʻE tāpuekina koe ʻaki ha fakakaukau ke ke fai ha lelei lahi ange ʻo fakafou ʻi he Laumālie Māʻoniʻoní. ʻE kamata leva e liliú, pea te ke ʻomai ha fokotuʻutuʻu ʻoku kehe ki hoʻo moʻuí ʻa ia te ne tāpuekina koe mo ho fāmilí. Lolotonga e ngāue ʻa e Fakamoʻuí ʻi he Kau Nīfaí, naʻá Ne pehē, “Ko e hā ʻa e anga ʻoku taau mo kimoutolú?” Naʻá ne tali ʻo pehē, “Ke mou hangē pē ko aú” (3 Nīfai 27:27). ʻOku tau fie maʻu ʻa ʻEne tokoní ke tau hoko ʻo tatau ange mo Ia, pea kuó Ne ʻosi fakahā mai ʻa e halá: “Ko ia, mou kole, pea te mou maʻu; tukituki, pea ʻe toʻo kiate kimoutolu; he ko ia ia ʻokú ne kolé, ʻokú ne maʻu; pea ko ia ia ʻoku tukitukí, ʻe toʻo kiate ia” (3 Nīfai 27:29).

ʻOku ou ʻilo ʻi heʻetau maʻu ha vīsone maʻatautolu ʻo hangē ko e ʻafio mai ʻa e Fakamoʻuí, pea ʻi heʻetau ngāueʻi ʻa e vīsoné, ʻe tāpuekina ʻetau moʻuí ʻi ha ngaahi founga taʻe ʻamanekina. Koeʻuhí ko e vīsone ʻo ʻeku mātuʻá, naʻe ʻikai ngata pē hono tāpuekina ai ʻeku moʻuí ʻaki e ngaahi aʻusia faka-ʻatamaí, ka naʻá ku ʻi ha tūkunga ke u ʻilo mo moʻui ʻaki ai ʻa e ongoongoleleí. Ka ko e meʻa tēpuú, naʻá ku ʻilo ai ʻa e mahuʻinga ʻo e hoko ko ha mātuʻa lelei mo faivelengá. Ke toe faingofua angé, naʻe liliu ai ʻeku moʻuí ʻo taʻengata.

Hangē pē ko hono tataki ko ia ʻeku mātuʻá ʻe he vīsoné ke na ʻaukai mo lotu ki he lelei ʻa ʻena fānaú pea pehē ki he vīsone naʻá ne tataki ʻa e Kau ʻAposetoló ke nau muimui ʻi he Fakamoʻuí, ʻe lava ke tau maʻu ʻa e vīsone tatau ke ne ueʻi mo tokoniʻi kitautolu ke tau ngāue. Kāinga, ko ha kakai kitautolu e hisitōlia ʻo e vīsoné mo e tuí mo e lototoʻa ke fai ha ngāué. Vakai ki he ngaahi meʻa kuo tau lavaʻí mo e ngaahi tāpuaki kuo tau maʻú! Tui te Ne lava ke tāpuekina koe ʻaki ha vīsone ʻi hoʻo moʻuí mo lototoʻa ke fai ha ngāue.

ʻOku ou fakamoʻoni ʻo kau ki he Fakamoʻuí mo Hono finangalo ke tau foki ange kiate Iá. Ke tau aʻusia iá, kuo pau ke tau tui ke fai ia—ke muimui ʻiate Ia pea hoko ʻo tatau ange mo Ia. Taimi lahi ʻi heʻetau moʻuí, ʻoku mafao mai Hono toʻukupú ʻo fakaafeʻi kitautolu:

“Toʻo ʻeku haʻamongá kiate kimoutolu, pea mou ako ʻiate au; he ʻoku ou angavaivai mo angamalū: pea te mou ʻilo ai ʻa e fiemālié ki homou laumālié.

“He ʻoku faingofua pē ʻeku haʻamongá, pea ʻoku maʻamaʻa ʻeku kavengá” (Mātiu 11:29–30).

Hangē pē ko e ʻafioʻi ʻe he Fakamoʻuí ʻa e meʻa ʻe malava ʻe Heʻene kau ākonga ʻi muʻá, ʻokú Ne ʻafioʻi foki ʻa e meʻa tatau pē ʻiate kitautolu. Tuku muʻa ke tau vakai kiate kitautolu ʻo hangē ko e ʻafio mai ʻa e Fakamoʻuí. ʻOku ou lotua te tau maʻu ʻa e vīsone ko iá mo e tui mo ha lototoʻa ke fai ia, ʻi he huafa ʻo Sīsū Kalaisí, ʻēmeni.

I he Ngaahi Tefitoʻi Moʻoni Pē ʻo e Anga-māʻoniʻoní

Fai ʻe ʻEletā Larry Y. Wilson

ʻO e Kau Fitungofulú

ʻOku teuteuʻi ʻe he mātuʻa potó ʻenau fānaú ke nau feʻofoʻofani ʻiate kinautolu pē. ʻOku nau ʻoange ha faingamālie ke nau tupulaki ai ʻi he fakaʻau ke nau matuʻotuʻa fakalaumālié ʻo fakaʻaongaʻi totonu ʻenau tauʻatāina ke filí.

Hili ha māhina nai ‘e taha ʻo ʻema nofo malí, naʻá ku fononga mamaʻo mo hoku uaifí ʻi he kaá. Naʻá ne fakaʻuli, ka u feinga ke u kiʻi mālōlō. Ko e ʻuhinga ʻo ʻeku pehē feingá he ko e hala lahi naʻá ma fononga aí ʻoku faʻa hulu ai ʻe he kau polisí e kau lele vavé pea naʻe faʻa lele vave hoku hoá he ngaahi ʻaho ko iá. Naʻá ku pehē ange, “ʻOku fuʻu vave hoʻo lelé. Māmālie hifo.”

Naʻe pehē pē hoku uaifí, “Meʻa ē, kuo meimei taʻu ʻe 10 ʻeku fakaʻulí mo e teʻeki ai fakatonutonuʻi au ʻe ha taha tukukehe pē faiako ako fakaʻulí.” Ko ia naʻá ne tali mai, “Ko e hā hoʻo totonu ke ke fie poto mai ki heʻeku fakaʻulí?”

Ko hono moʻoní, ne u ʻohovale ʻi heʻene fehuʻí. Ko ia, ne u fai hoku lelei tahá ke fua hoku fatongia foʻoú ʻi heʻeku hoko ko ha tangata malí, “Heiʻilo—koeʻuhí ko ho husepānití au pea ʻoku ou maʻu ʻa e lakanga fakataulaʻeikí.”

Ngaahi tokoua, ko ha kiʻi tokoni ʻeni: kapau ʻe hoko atu ha meʻa pehē, ʻoku ʻikai ko e tali tonú ia. Pea ʻoku ou fiefia ke talaatu, naʻe ʻikai ke u toe fai e foʻi fehalaaki ko iá.

ʻOku fakamatala ʻi he Tokāteline mo e Ngaahi Fuakavá ko e totonu ke ngāue ʻaki ʻo e lakanga fakataulaʻeikí ʻi he ʻapí pe ha feituʻu pē, ʻoku fehokotaki tonu ia mo ʻetau moʻui angatonú: “ʻOku ʻikai lava ke mapuleʻi pē ngāue ʻaki ʻa e ngaahi mālohi ʻo e langí kae ngata pē ʻi he ngaahi founga ʻo e māʻoniʻoní.”¹ ʻOku hoko atu ʻo pehē ʻoku mole ʻa e mālohí ʻi he taimi ʻoku tau “fakakouna pe puleʻi pe fakamālohiʻi ʻa e loto ʻo e [niʻihi kehé], ʻi ha kihiʻi momoʻi founga taʻe-māʻoniʻoni.”²

ʻOku pehē ʻi he folofola ko ʻení kuo pau ke tau taki ʻi he “ngaahi founga ʻo e māʻoniʻoní.” ʻOku ʻaonga ʻa e ngaahi founga ko ʻení ki he kau taki kotoa ʻi he Siasí kau ai ʻa e tamaí mo e faʻeé ʻi honau ʻapí.³ ʻOku mole leva ʻetau totonu ki he Laumālie ʻo e ʻEikí mo ha faʻahinga mafai ʻoku tau maʻu mei he ʻOtuá ʻi he taimi ʻoku tau fie pule ai ki ha taha kehe ʻi he founga taʻe-māʻoniʻoní.⁴ Te tau fakakaukau ʻoku lelei e founga ko iá ki he tokotaha ʻoku “puleʻí.” Ka ko e taimi pē ʻoku tau feinga ke fakamālohiʻi ai ha taha ke anga māʻoniʻoní ka ʻoku lava pea totonu ke ne fakaʻaongaʻi ʻene tauʻatāina ke filí, ʻoku tau fai ia ʻi he taʻe-māʻoniʻoni. ʻI he taimi ʻoku fie maʻu ai ke tau fokotuʻu ha fakangatangata maʻá ha taha kehé, ʻoku totonu ke fakahoko ia ʻi he ʻofa mo e faʻa kātaki pea ʻi ha founga ʻokú ne akoʻi ha ngaahi tefitoʻi moʻoni taʻengata.

He ʻikai ke tau fakamālohiʻi e niʻihi kehé ke nau fai e meʻa totonú. ʻOku fakamahino ʻe he folofolá ʻoku ʻikai ko e founga ia ʻa e ʻEikí. ʻOku hanga ʻe he fakamālohí ʻo fakatupu ʻa e loto tāufehiʻá, ongoʻi taʻefalalaʻiá pea ongoʻi ʻe he kakaí ʻoku ʻikai ke nau lava ʻo fai ha meʻa. ʻOku mole ʻa e faingamālie ke akó ʻi he taimi ʻoku pehē loto hikisia ai ʻe he tokotaha fakamālohí ʻoku nau maʻu kotoa ʻa e tali tonú maʻá e niʻihi kehé. ʻOku pehē ʻi he folofolá “ko e anga mo e ʻulungaanga ʻo e meimei kakai kotoa pē” ke kau ʻi he pule taʻe-māʻoniʻoni ko ʻení,”⁵ ko ia ʻoku totonu ke tau tokanga telia naʻa ʻoku tau fai e fehalaaki ko iá. ʻE malava ke pule taʻe-māʻoniʻoni mo e houʻeiki fafiné, neongo ʻoku fakamahino mai pē ʻe he folofolá ʻoku fakatefito e palopalemá ni ki he houʻeiki tangatá.

ʻOku faʻa ō fakataha ʻa e pule taʻe-māʻoniʻoní mo e moʻui fakaangá pea mo hono taʻotaʻofi ʻo e poupoú pe ʻofá. ʻOku ongoʻi ʻe kinautolu ʻoku fakamālohiʻí ‘e ʻikai pē fiemālie e takí pe mātuʻá ia pea he ʻikai pē haʻanau laka ʻanautolu ʻe tonu. Kuo pau ke ʻiloʻi ‘e he mātuʻa potó ʻa e taimi kuo mateuteu ai e fānaú ke nau kamata ngāue ʻaki ʻenau tauʻatāina ke filí. ʻI he taimi ʻoku fālute ai ʻe he mātuʻá e mālohi kotoa ki hono fai ʻo ha filí ʻo nau tala ko ʻenau “totonú,” ʻoku nau mātuʻaki fakangata ai e tupulaki mo e fakalakalaka ʻenau fānaú.

ʻOku fakangatangata pē taimi ʻoku ʻi ʻapi ai ʻeta fānaú. Kapau te tau tali pē ke nau mavahe mei ʻapi kae toki ʻoange ʻa e faingamālie ke nau fili maʻanautolú, ta ʻoku fuʻu fuoloa ʻetau tatalí. He ʻikai tupukoso hake pē ʻenau poto hono fai ʻo ha fili fakapotopotó kapau naʻe teʻeki ai pē ke nau tauʻatāina ke fai ha faʻahinga fili lolotonga ʻene nofo ʻi hotau ʻapí. Ko e fānau peheé, ka ʻikai ke nau angatuʻu pe fakafepaki, he ʻikai pē ke nau toe lava kinautolu ʻo fai ha faʻahinga fili ʻiate kinautolu pē.

ʻOku teuteuʻi ʻe he mātuʻa potó ʻenau fānaú ke nau feʻofoʻofani ʻiate kinautolu pē. ʻOku nau ʻoange ha faingamālie ke nau tupulaki ai ʻi he fakaʻau ke nau matuʻotuʻa fakalaumālie ʻo fakaʻaongaʻi totonu ʻenau tauʻatāina ke filí. ʻIo, ʻoku ʻuhinga ʻení ʻe fai ʻe he fānaú ha fehalaaki ʻi ha taimi pea te nau ako mei ai.

Naʻe hoko ha meʻa ki homau fāmilí ne akoʻi mai ai hono tokoniʻi e fānaú ke fakatupulaki ʻenau malava ke fai ha filí. Ko homa ʻofefine ko Melé ko ha tokotaha vaʻinga soka tuʻukimuʻa ia ʻi heʻene tupu haké. Naʻe ʻi ai ha taʻu ʻe taha ne hau ai ʻenau timí, pea pau ke fai e vaʻinga ko ʻení he ʻaho Sāpaté. ʻI he aʻu ʻa Mele ko ʻeni ki he tuʻunga finemuí, kuo taʻu lahi hono akoʻi kiate ia ko e Sāpaté ko ha ʻaho ʻo e mālōlō mo e fakafoʻou fakalaumālie, kae ʻikai ko ha fakafiefia. Ka naʻá ne kei ongoʻi e teke mālohi mei heʻene kau faiakó mo e kaungā vaʻingá ke vaʻingá, peá ne loto foki ke ʻoua naʻa tō ʻene timí.

Naʻá ne fehuʻi mai pe ko e hā ʻoku totonu ke ne faí. Naʻe mei faingofua pē ke u fai mo hoku uaifí ha tuʻutuʻuni. Ka ne ma fakakaukauʻi ʻi he faʻa lotu kuo aʻu ki ha tuʻunga kuo mateuteu homa ʻofefiné ke ne haʻisia fakalaumālie pē ki heʻene ngaahi filí. Ne mau lau folofola mo ia pea fakalotolahiʻi ʻa Mele ke ne lotua mo fakakaukau ki ai.

Hili ha ngaahi ʻaho siʻi, naʻá ne fakahā mai ʻene filí. ʻE kau ki he vaʻingá ʻi he Sāpaté. Ko e hā leva ʻamaua ke fai? Hili haʻama talanoa ki ai mo maʻu ha fakapapau mei he Laumālié, ne ma tauhi ʻema palōmesí ʻo tuku ke fai ʻene fili ke vaʻingá. Hili e vaʻingá, naʻe lue māmālie mai ʻa Mele ki heʻene faʻeé. Naʻá ne pehē ange, “ʻE Fineʻeiki, meʻa taʻeoli moʻoni. ʻOku ʻikai ke u toe fie ongoʻi pehē. He ʻikai ke u toe vaʻinga he Sāpaté.” Pea naʻe ʻikai ke ne toe fai ia.

Kuo mahino ʻeni kia Mele ʻa e tefitoʻi moʻoni ʻo hono tauhi ʻo e Sāpaté. Kapau naʻá ma fakamālohiʻi ia ke ʻoua ʻe vaʻinga, ne ma mei toʻo ai meiate ia ha aʻusia mahuʻinga mo mālohi mei he Laumālié.

Vakai ange ki aí, ko hono akoʻi ko ia ki heʻetau fānaú ʻa e founga ke lotua mo maʻu ʻaki e tali ki heʻenau ngaahi lotú, ʻoku fie maʻu ai ke tokoniʻi ʻetau fānaú ke nau fakaʻaongaʻi totonu ʻenau tauʻatāina ke filí. Kuo pau foki ke ʻi ai ʻa e ako ki he tuʻunga ʻulungaanga mahuʻingá pea mo e taumuʻa ʻo e talangofuá kae pehē ki ha ngaahi tefitoʻi moʻoni kehe mo mahuʻinga ʻo e ongoongoleleí.⁶

ʻI hono ʻohake ko ia homa fāmilí, ne ma fakapapauʻi ai ko ʻema taumuʻa mahuʻinga tahá ke tokoniʻi ʻema fānaú ke nau fokotuʻu haʻanau founga fetuʻutaki ʻanautolu pē mo e langí. Ne ma ʻilo ʻe fie maʻu ke nau fakafalala ki he ʻEikí, kae ʻikai ko kimaua. Naʻe pehē ʻe Pilikihami ʻIongi, “ʻI he ngaahi fatongia kotoa ʻoku fie maʻu ke fakahoko ʻe he . . . fānau ʻa e tangatá, . . . te u fakamuʻomuʻa taha pē ʻa e fatongia ʻo e fekumi . . . [ki] he [ʻEiki ko hotau] ʻOtuá kae ʻoua leva kuo fakaava mai e fetuʻutaki mei he langí ki he māmaní—mei he ʻOtuá ki hotau ngaahi laumālié.”⁷

Kuo maʻu ʻe Mele ha tali ki heʻene lotú ʻi ha ngaahi meʻa kehe kimuʻa, pea naʻá ma falala ʻoku fakatupulaki ʻe homa ʻofefiné ʻa e fetuʻutaki ko ʻení ʻi heʻene moʻuí. Naʻá ne ako ha meʻa lelei mei he meʻa naʻá ne aʻusiá pea lava ke ne fai ha ngaahi fili lelei ʻi he kahaʻú. Ka ne taʻeʻoua e fetuʻutaki ko ʻeni mo e Laumālié, ʻe lava ke fakatou kumi ʻuhinga ʻa e fānaú mo e mātuʻá ʻi he ngaahi fili koví ʻo tukuakiʻi ai e tauʻatāina ke filí. Kuo talaʻofa mai e folofolá, “ko kinautolu ʻoku potó . . . pea kuo nau maʻu ʻa e Laumālie Māʻoniʻoní ke hoko ko honau fakahinohinó . . . [ʻoku ʻikai] kākaaʻi ʻa kinautolu.”⁸

Ko ha tafaʻaki fakamamahi mo kovi ʻe taha ʻo e pule taʻe-māʻoniʻoní ko e mole ko ia e falala ki he ʻofa ʻa e ʻOtuá. Kuó u ʻilo ha kakai ʻoku faingataʻa ke nau ongoʻi e ʻofa moʻoni ʻa ʻenau Tamai Hēvaní, ʻa ia te ne poupouʻi mo fakaʻaiʻai kinautolu ʻi he hala ʻo e māʻoniʻoní, koeʻuhí pē he naʻa nau pōpula ki he pule fefeka ʻa ha kau taki pe mātuʻa.

Kapau te tau tokoni ki he kakai ʻoku tau tokangaʻí ke nau fai e fetuʻutaki mahuʻinga taha mo e langí, kuo pau ke tau hoko ko e mātuʻa pe takimuʻa ʻoku fakamatalaʻi ʻi he Tokāteline mo e Ngaahi Fuakava vahe 121. Kuo pau ke tau ngāue “kae ngata pē ʻi he feifeingaʻi ʻi he faʻa kātaki fuoloa, ʻi he angavaivai mo e angamalū pea mo e ʻofa taʻemālualoi.”⁹ Naʻe lea ʻa Palesiteni Henelī B. ʻAealingi ʻo pehē, “ʻI he ngaahi tokoni kotoa ʻe lava ke tau fai ki he toʻu tupú, . . . ko e tokoni mahuʻinga tahá ke tau tuku ke nau ongoʻi ʻetau falala ange ʻoku nau ʻi he hala totonu ki ʻapi ki he ʻOtuá pea te nau lava ʻo aʻu ki ai.”¹⁰

Tuku muʻa ke u fakaʻosi ʻaki ha fakatātā mei he hisitōlia ʻo Palesiteni Tōmasi S. Monisoní, ʻi heʻetau fakakaukau ki he ngaahi tefitoʻi moʻoni ʻoku totonu ke ne tataki kitautolu ʻi he Siasí mo ʻapí. Naʻe pehē ʻe Ane Tepi, ko e ʻofefine ʻo Monisoní, ʻoku aʻu pē ki he ʻahó ni ʻi he taimi ʻokú ne hū ai he matapā honau fale naʻe tupu hake aí, ʻe pehē ange ʻene tamaí, “Sio mai ko hai ʻeni. Meʻa fakafiefia moʻoni, pea meʻa ko ʻene talavou ē?” Naʻá ne hoko atu ʻo pehē, “ʻOku fakahikihikiʻi maʻu pē au ʻe heʻeku mātuʻá; neongo pe ko e hā hoku fōtungá pe ko ʻeku meʻa naʻe faí. . . . ʻI he taimi ʻoku ou ʻaʻahi ai ki heʻeku mātuʻá, ʻoku ou ʻilo ʻoku ʻofaʻi, fakahikihikiʻi, mo talitali lelei au pea ʻoku ou aʻu ki ʻapi.”¹¹

Kāinga, ko e founga ʻeni ʻa e ʻEikí. Neongo ai pē pe naʻe ngaohikovia koe ʻi he kuohilí, ka ʻoku ou ʻilo ʻoku finangalo ʻa e ʻEikí ke ke haʻu kiate Ia.¹² ʻOku ʻofeina ʻa e taha kotoa. ʻOku talitali lelei ʻa e taha kotoa. ʻI he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Tokāteline mo e Ngaahi Fuakava 121:36.

2.

Tokāteline mo e Ngaahi Fuakava 121:37; toki tānaki atu hono fakamamafaʻí.

3.

Vakai, Neal A. Maxwell, “Liʻaki ʻa e Tangata Fakaekakanó,” Tūhulú, Sānuali 1991, 22-26.

4.

Vakai, Tokāteline mo e Ngaahi Fuakava 121:37.

5.

Tokāteline mo e Ngaahi Fuakava 121:39.

6.

Vakai, Tokāteline mo e Ngaahi Fuakava 68:25–29.

7.

Ngaahi Akonaki ʻa e Kau Palesiteni ʻo e Siasí: Pilikihami ʻIongi (1997), 53.

8.

Tokāteline mo e Ngaahi Fuakava 45:57.

9.

Tokāteline mo e Ngaahi Fuakava 121:41.

10.

Henry B. Eyring, “Tokoniʻi Kinautolu ke Nau Toe Foki ki ʻApi,” Liahona, Mē 2010, 25.

11.

Vakai, Heidi S. Swinton, To the Rescue: The Biography of Thomas S. Monson (2010), 372.

12.

Vakai, Mātiu 11:28.

Naʻe ʻAonga Nai?

Fai ʻe ʻEletā David F. Evans

ʻO e Kau Fitungofulú

ʻE hoko ʻa e ngāue ko hono vahevahe ʻo e ongoongoleleí ʻi he founga fakanatula mo angamaheni ki he niʻihi ʻokú ke tokanga mo ʻofaʻí, ko e ngāue mo e fiefia ia ʻo hoʻo moʻuí.

Lolotonga e konifelenisi ko ʻení mo ha ngaahi fakatahaʻanga kehe kimuí ni,¹ ʻoku fakakaukau ha tokolahi ʻo kitautolu, ko e hā te u lava ʻo tokoni ke langa ʻa e Siasi ʻo e ʻEikí pea mamata ki he tupulaki moʻoní ʻi he feituʻu ʻoku ou nofo aí?

‘I he meʻá ni mo e ngāue mahuʻinga kehe kotoa pē, ko ʻetau ngāue mahuʻinga tahá ʻoku ʻi loto ia ʻi hotau ʻapí mo e fāmilí.² Ko e fāmilí ʻoku fokotuʻu ai ʻa e Siasí pea hoko ai ʻa e tupulaki moʻoní.³ ʻOku totonu ke tau akoʻi ki heʻetau fānaú e ngaahi tefitoʻi moʻoni mo e tokāteline ʻo e ongoongoleleí. ʻOku fie maʻu ke tau tokoniʻi kinautolu ke nau tui kia Sīsū Kalaisi pea teuteuʻi kinautolu ki he papitaisó ʻi honau taʻu valú.⁴ Kuo pau ke tau faivelenga ke nau mamata mai ki heʻetau sīpinga ʻo e ʻofa ki he ʻEikí mo Hono Siasí. ʻOkú ne tokoniʻi ʻetau fānaú ke nau ongoʻi ʻa e fiefia ʻi hono tauhi e ngaahi fekaú, fiefia ʻi he fāmilí, mo houngaʻia ʻi he tokoni ki he niʻihi kehé. ʻOku totonu ke tau muimui ʻi hotau ʻapí ʻi he sīpinga naʻe ʻomi ʻe Nifaí ʻi heʻene pehē:

“He ʻoku mau ngāue faivelenga . . . ke fakalotoʻi ʻa ʻemau fānaú . . . ke nau tui kia Kalaisi, mo fakalelei ki he ʻOtuá. . . .

“. . . ʻOku mau lea ʻia Kalaisi, ʻoku mau fiefia ʻia Kalaisi, ʻoku mau malanga ʻaki ʻa Kalaisi, ʻoku mau kikite ʻia Kalaisi, pea ʻoku mau tohi ʻo fakatatau mo ʻemau ngaahi kikité, ke ʻilo ʻe heʻemau fānaú ki he tupuʻanga ʻa ia te nau lava ke sio ki ai ke maʻu ai ha fakamolemole ʻo ʻenau ngaahi angahalá.”⁵

ʻOkú ma ngāue faivelenga ke maʻu ʻe heʻema fānaú ʻa e ngaahi tāpuaki ko ʻení ʻaki ʻema maʻulotu mo kinautolu, fakahoko ʻa e efiafi fakafāmili ʻi ʻapí, pea mau lau fakataha ʻa e folofolá. ʻOkú ma lotu fakaʻaho maʻu pē mo homa fāmilí, tali e ngaahi uiuiʻí, ʻaʻahi ki he puké mo e tuenoá, pea fai ha ngaahi meʻa kehe ke ʻilo ai heʻema fānaú ʻokú ma ʻofa ʻiate kinautolu pea ʻoku ma ʻofa foki ki heʻetau Tamai Hēvaní, Hono ʻAló, mo Hona Siasí.

ʻOkú ma lea mo kikite ʻia Kalaisi ʻi he taimi ʻokú ma fai ai ha lēsoni ʻi he efiafi fakafāmili ʻi ʻapí pe tangutu mo e fānaú pea fakahā ange ʻema ʻofá kiate kinautolu mo ʻema fakamoʻoni ki he ongoongolelei kuo toe fakafoki maí.

Te tau lava ʻo tohi kau kia Kalaisi ʻaki haʻatau faitohi kiate kinautolu ʻoku mamaʻo atú. ʻOku hanga ʻe he ngaahi tohi ʻoku tau fai mei ʻapí ʻo tāpuekina ʻa e kau ngāue fakafaifekaú, ngaahi foha pe ʻofefine ʻi he taú mo kinautolu ʻoku tau ʻofa aí. Ko e ngaahi tohi mei ʻapí ʻoku ʻikai ko ha ʻī-meili fakatovave pē. ʻOku ʻomi ʻe he ngaahi tohi moʻoní ha meʻa moʻoni ʻe lava ke pukepuke, fakakaukau ki ai, mo mataʻikoloaʻaki.

ʻOku tau tokoniʻi ʻetau fānaú ke nau fakafalala ki he Fakalelei ʻa e Fakamoʻuí mo ʻilo e faʻa fakamolemole ʻa ha Tamai Hēvani ʻofa ʻaki hono fakahā ʻetau ʻofá mo e faʻa fakamolemolé ʻi heʻetau tauhi fānaú. ʻE ʻikai ngata pē ʻi he ofi mai ange ʻetau fānaú ʻi heʻetau ʻofá mo e faʻa fakamolemolé ka ʻokú ne fakatupulaki ʻenau tuí ʻi hono ʻiloʻi ʻoku ʻofeina kinautolu ʻe he Tamai Hēvaní pea te Ne fakamolemoleʻi kinautolu ʻi heʻenau feinga ke fakatomala mo hoko ʻo lelei angé. Te nau falala ki he moʻoni ko ʻení koeʻuhí kuo nau aʻusia e meʻa tatau ʻi heʻenau mātuʻa fakaemāmaní.

Makehe mei he ngāue te tau fai ʻi hotau fāmilí, naʻe ako mai ʻa Nīfai “ʻoku mau ngāue faivelenga ke . . . fakalotoʻi ʻa [homau] . . . kāingá, ke nau tui kia Kalaisi, mo fakalelei ki he ʻOtuá.”⁶ ʻOku maʻu ʻe he tokotaha kotoa ʻoku hoko ko ha mēmipa ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní ʻa e tāpuaki mo e fatongia ko hono vahevahe atu e ongoongoleleí. ʻOku ʻi ai ha niʻihi ʻoku nau fie maʻu ʻa e ongoongoleleí ʻi heʻenau moʻuí ka ʻoku teʻeki ai ke nau hoko ko ha mēmipa ʻo e Siasí. ʻOku ʻi ai ha niʻihi ne tau kau fakataha ka ʻoku fie maʻu ke nau toe ongoʻi ʻa e fiefia naʻa nau ongoʻi ʻi he taimi naʻa nau moʻui ʻaki ai e ongoongoleleí ʻi he konga kimuʻa ʻo ʻenau moʻuí. ʻOku ʻofa tatau pē ʻEikí ki he tokotaha ko ia naʻe teʻeki ke ne maʻu e ongoongoleleí mo ia ʻoku foki mai kiate Iá.⁷ ʻOku tatau ai pē kiate Ia mo kitautolu foki. Ko e ngāue pē ʻe taha. ʻOku mahuʻinga lahi e ngaahi laumālié ki heʻetau Tamai Hēvaní, Hono ʻAló mo kitautolu, ʻo tatau ai pē pe ko e hā hono tūkungá.⁸ Ko e ngāue ʻa ʻetau Tamai Hēvaní mo Hono ʻAló ke “fakahoko ʻa e moʻui taʻe-faʻa-maté mo e moʻui taʻengata ʻa e tangatá”⁹ ki he kotoa ʻo ʻEne fānaú, neongo pe ko e hā honau tuʻunga lolotongá. Ko e tāpuaki ʻo kitautolu ke tokoni ʻi he ngāue maʻongoʻongá ni.

Naʻe fakamatala ʻa Palesiteni Tōmasi S. Monisoni ki he founga te tau lava ʻo tokoni aí ʻi heʻene pehē: “ʻOku totonu ke fakafoʻou maʻu pē ʻetau ngaahi aʻusia ʻi heʻetau ngāue fakafaifekaú. ʻOku ʻikai ke feʻunga pē ʻa e nofo fakafiefiemālie ʻo fakakaukauloto ki he ngaahi aʻusia kimuʻá. Ke fakahoko iá, kuo pau ke ke hokohoko atu hono vahevahe ʻo e ongoongoleleí ʻi he founga fakanatula mo angamahení.”¹⁰

ʻE hoko ʻa e ngāue ko hono vahevahe ʻo e ongoongoleleí ʻi he founga fakanatula mo angamaheni ki he niʻihi ʻokú ke tokanga mo ʻofaʻí, ko e ngāue mo e fiefia ia ʻo hoʻo moʻuí. Tuku ke u vahevahe atu ha aʻusia pehē ʻe ua.

Naʻe tupu hake ʻa Tēvita ʻŌketi ʻi Sōleki Siti, pea naʻe Siasi ha konga lahi ʻo hono kaungāmeʻá. Naʻa nau hoko ko ha tākiekina maʻongoʻonga kiate ia. Tānaki atu ki aí, naʻe toutou fakaafeʻi ia ki he ngaahi ʻekitivitií ʻe he kau taki ʻo e Siasí ʻi honau kaungāʻapí. Naʻe fai ʻe hono kaungāmeʻá e meʻa tatau. Neongo naʻe ʻikai kau ki he Siasí ʻi he taimi ko iá, ka naʻe tāpuekina ʻene tupu haké ʻe he tākiekina ʻo ha ngaahi kaungāmeʻa lelei he Siasí kae pehē ki he ngaahi ʻekitivitī ʻa e Siasí. Hili ʻene hū ki he ʻunivēsití, naʻá ne mavahe mei hono ʻapí, pea ʻalu ha konga lahi ʻo hono ngaahi kaungāmeʻá ʻo ngāue fakafaifekau. Naʻá ne manatu ki heʻenau tākiekina ʻene moʻuí.

Naʻe kei ʻi ʻapi pē ha taha ʻo e ngaahi kaungāmeʻa ʻo Tēvita mei he ako māʻolungá. Naʻe fakataha e kaungāmeʻá ni mo e pīsopé ʻi ha ʻuhinga ke fakatonutonu ʻene moʻuí pea lava ke ne hoko ko ha faifekau. Naʻá ne nofo fakataha mo Tēvita, pea ʻe fakanatula mo angamaheni pē foki ke na talanoa kau ki he ʻuhinga ʻoku teʻeki ke ngāue fakafaifekau aí pea mo e ʻuhinga ʻoku toutou fakataha ai mo e pīsopé. Naʻe fakahaaʻi ʻe hono kaungāmeʻá ʻa ʻene houngaʻia mo e fakaʻapaʻapa ki heʻene pīsopé mo e faingamālie ke fakatomala ai pea ngāué. Naʻá ne fehuʻi ange leva kia Tēvita pe ʻe fie ʻalu ki he ʻinitaviu hokó. He toki fakaafe makehe ia! Ka ʻi he anga ko ia ʻena feohi fakakaungāmeʻá mo hona tūkungá, naʻe fakatou fakanatula mo angamaheni pē ia.

Naʻe loto ʻa Tēvita ki ai pea ʻikai fuoloa kuó ne feʻiloaki mo e pīsopé. Naʻe hoko ia ko ha meʻa ke fakataha ai ʻa Tēvita mo e kau faifekaú. Naʻá ne maʻu ha fakamoʻoni ʻoku moʻoni ʻa e ongoongoleleí, pea fokotuʻu leva ha ʻaho ke papi ai. Naʻe papitaiso ʻa Tēvita ʻe he pīsopé, pea ʻi ha taʻu ʻe taha mei ai naʻe mali ʻa Tēvita ʻŌketi mo Kefilini ʻĒveni ʻi he temipalé. ʻOkú na maʻu ha fānau fakaʻofoʻofa ʻe toko nima. Ko hoku tuofefine siʻisiʻí ʻa Kefilini. Te u houngaʻia maʻu ai pē ki he ngaahi kaungāmeʻa lelei ko ia naʻa nau kau fakataha mo ha pīsope lelei ke ʻomi ʻa Tēvita ki he Siasí.

ʻI he lea ko ia ʻa Tēvita kau ki hono fakauluí mo vahevahe ʻene fakamoʻoni ki he ngaahi meʻá ni, naʻá ne fai ai ʻa e fehuʻí ni, “Naʻe ʻi ai nai hano ʻaonga? Naʻe ʻaonga nai e ngāue kotoa ʻa hono ngaahi kaungāmeʻá mo e kau taki ʻo e toʻu tupú mo ʻeku pīsopé ʻi ha taʻu ke papitaiso ha tamasiʻi pē ʻe toko tahá?” Naʻá ne pehē ʻi heʻene tuhu kia Kefilini mo ʻene fānau ʻe toko nimá, “Sai, ki hoku uaifí mo ʻema fānau ʻe toko nimá, ʻoku ʻio ʻa e talí.”

Ko e taimi pē ʻoku vahevahe ai ʻa e ongoongoleleí, ʻoku ʻikai ʻaupito ke pehē ia ko e “tamasiʻi pē ʻe taha.” Ko e taimi pē ʻoku fai ai ha pōtalanoa pe foki mai ha taha ki he ʻEikí, ko ha fāmili ia kuo fakahaofi. ʻI he lalahi e fānau ʻa Tēvita mo Kefiliní, kuo nau moʻui ʻaki ʻa e ongoongoleleí. Kuo ngāue fakafaifekau hona ʻofefine ʻe toko taha mo ha foha ʻe toko ua pea toki maʻu mai ha uiuiʻi ʻo ha toko taha ke ngāue ʻi he Misiona ʻAlapaini Lea Faka-Siamané. Kuo mali temipale e toko ua lalahí, pea ʻoku ʻi he ako māʻolungá ʻa e siʻisiʻi tahá, ʻoku nau faivelenga he tapa kotoa. Naʻe ʻaonga nai ia? ʻIo, naʻe ʻaonga ia.

Naʻe kau atu ʻa Sisitā ʻAilini Uata ki he konifelenisi fakasiteiki tatau naʻe vahevahe ai ʻe Tēvita ʻŌketi ʻene aʻusiá. ʻI he konifelenisí, ko e meʻa pē naʻá ne fakakaukau ki aí ko hono fāmilí kae tautautefito ki hono tokoua ko Mīselí ʻa ia naʻe fuoloa ʻene mavahe mei he Siasí. Naʻe vete ʻa Mīseli mo hono malí pea ʻokú ne feinga ke tauhi ha fānau ʻe toko fā. Naʻe ongoʻi ʻe ʻAilini ʻoku totonu ke ne ʻave ki ai ha tatau ʻo e tohi ʻa ʻEletā M. Lāsolo Pālati ko e Our Search for Happiness, fakataha mo ʻene fakamoʻoní. ʻI he uike pē hono hokó, naʻe talaange ʻe hano kaungāmeʻa kia ʻAilini naʻá ne ongoʻi ʻoku totonu ke ne talanoa kia Mīseli. Naʻe hanga foki ʻe he kaungāmeʻa ko ʻení ʻo vahevahe ange ʻene fakamoʻoní pea fakahā ʻa ʻene ʻofá ʻi ha kiʻi tohi kia Mīseli. ʻIkai ko ha meʻa mālie ia ʻa e toutou ngāue ʻa e Laumālié ʻi ha kakai kehekehe ke tokoniʻi ha taha ʻoku fie maʻu tokoni?

Ne fakalau atu e taimí. Naʻe tā mai ʻa Mīseli kia ʻAilini ʻo fakamālō ange ko e tohí. Naʻá ne pehē naʻe kamata ke ne fakatokangaʻi ha vanu fakalaumālie ʻi heʻene moʻuí. Naʻe talaange ʻe ʻAilini ʻokú ne ʻilo ʻe maʻu ʻa e nonga naʻá ne fekumi ki aí ʻi he ongoongoleleí. Naʻá ne fakahā ange hono ʻofa kiate ia mo ʻene fie maʻu ke fiefiá. Naʻe kamata ke fai ʻe Mīseli ha ngaahi liliu ʻi heʻene moʻuí. Taimi nounou kuó ne fetaulaki mo ha tangata lelei ʻokú ne mālohi ʻi he Siasí. Naʻá na mali pea hili ha taʻu ʻe taha, naʻá na sila ʻi he Temipale ʻOkiteni ʻIutaá. Ne toki papitaisó ni ʻa ʻene tamasiʻi taʻu 24.

Ki he kāinga kehe ʻo Mīseli pea mo e niʻihi kotoa ʻoku teʻeki ne mou ʻilo ʻoku moʻoni e Siasí ni, ʻoku ou fakaafeʻi kimoutolu ke mou fakakaukau ʻi he faʻa lotu pe ʻoku moʻoni nai e Siasí ni. Fakaʻatā ho kāingá mo e kaungāmeʻá mo e kau faifekaú ke nau tokoni atu. ʻI hoʻo ʻilo pē ʻoku moʻoni iá, he ʻoku moʻoni ia, kau fakataha leva mo kimautolu ʻaki hoʻo fakahoko e ngaahi sitepu tatau ʻi hoʻo moʻuí.

Kuo teʻeki tohi ʻa e fakaʻosi ʻo e talanoá ni, ka kuó ne maʻu mo hono fāmilí ʻa e ngaahi tāpuakí ʻi hono vahevahe ʻe he niʻihi naʻa nau ʻofa aí ʻenau fakamoʻoní mo fakaafeʻi ia ke foki mai ʻi ha founga fakanatula mo angamaheni ʻo fakatatau ki he ueʻi naʻa nau maʻú.

Kuó u fakakaukau lahi ki he ongo aʻusia ko ʻení. Ko e tokoni ʻa ha talavou naʻá ne ngāue ke fakatonutonu ʻa ʻene moʻuí, ki ha talavou ʻe taha naʻe fekumi ki he moʻoní. Ko e fefine naʻá ne vahevahe ʻa ʻene fakamoʻoní mo e tuí ki hono tokouá ʻa ia naʻe mavahe mei he Siasí ʻi ha taʻu ʻe 20. Kapau te tau lotu ʻo fehuʻi ki he Tamai Hēvaní pe ko hai te tau lava tokoniʻí pea palōmesi ange ke ngāueʻi ʻa e ueʻi te Ne ʻomaí ke tau ʻilo e founga te tau lava ai ʻo tokoní, te Ne tali ʻetau lotú pea te tau hoko ko ha meʻangāue ʻi Hono toʻukupú ke fai ʻEne ngāué. ʻOku hoko ʻa e ngāue ki he ngaahi ueʻi ʻoku ʻomi ʻe he Laumālié ʻi he ʻofá ko ha founga.¹¹

ʻI hoʻo fanongo ki he ngaahi aʻusia ʻo hono vahevahe ʻo e ongoongoleleí mo e niʻihi ʻoku mou tokanga ki aí ʻi he founga fakanatula mo angamahení, ʻoku lahi hamou niʻihi naʻa mou aʻusia e meʻa tatau hangē ko ia naʻe maʻu ʻe ʻAilini Uatá. Ne mou fakakaukau ki ha toko taha ʻoku totonu ke ke tokoniʻi peá ke fakaafeʻi kinautolu ke foki mai pe vahevahe mo kinautolu e ongo ʻokú ke maʻu fekauʻaki mo e ongoongolelei ʻo Sīsū Kalaisí. Ko ʻeku fakaafé, ke mou ngāueʻi e ueʻi fakalaumālie ko iá, ʻo ʻikai fakatoloi. Talanoa ki ho kaungāmeʻá pe mēmipa ho fāmilí. Fai ia ʻi ha founga fakanatula mo angamaheni. ʻAi ke nau ʻilo ʻa hoʻo ʻofa kiate kinautolú pea ki he ʻEikí. ʻE lava ʻo tokoni ʻa e kau faifekaú. ʻOku tatau pē ʻa ʻeku akonakí mo ia ʻoku faʻa lea ʻaki ʻe Palesiteni Monisoni ʻi he taimi lahi mei he tuʻunga malangá ni, “ʻOua ʻe fakatoloi.”¹² ʻI hoʻo ngāueʻi ʻa e ueʻi fakalaumālié pea fai ia ʻi he ʻofá, te ke mamata ai ki hono ngāue ʻaki ʻe he Tamai Hēvaní ʻa hoʻo loto fiemālie ke fai ha ngāue ke fakahoko ai ha mana ʻi hoʻo moʻuí pea ʻi he moʻui ʻo e tokotaha ʻokú ke tokanga ki aí.¹³

Siʻi kāinga, te tau lava ʻo langa hake Hono Siasí pea mamata ki he tupulaki moʻoní ʻi heʻetau ngāue ke maʻu ʻe hotau fāmilí mo kinautolu ʻoku tau ʻofa aí ʻa e ngaahi tāpuaki ʻo e ongoongoleleí. Ko e ngāue ʻeni ʻetau Tamai Hēvaní mo Hono ʻAló. ʻOku ou ʻilo ʻokú Na moʻui pea ʻokú Na tali e ngaahi lotú. ʻI heʻetau ngāueʻi ʻa e ngaahi ueʻi fakalaumālié, pea tui te Na malava ke fai ha maná, ʻe hoko leva ha ngaahi mana pea liliu ha ngaahi moʻui. ʻI he huafa ʻo Sīsū Kalaisí, ʻēmeni.

Maʻuʻanga Fakamatala

1.

Vakai, Fakataha Ako Fakatakimuʻa Fakaemāmani Lahi, 11 Fēpueli 2012, LDS.org.

2.

Vakai, Ngaahi Akonaki ʻa e Kau Palesiteni ʻo e Siasí: Hāloti B. Lī (2000), 162.

3.

Vakai, Boyd K. Packer, “Ko e Mālohi ʻo e Lakanga Fakataulaʻeikí ʻi he ʻApí,” Fakataha Ako Fakatakimuʻa Fakaemāmani Lahi, 11 Fēpueli 2012, LDS.org.

4.

Vakai, Tokāteline mo e Ngaahi Fuakava 68:25–28.

5.

2 Nīfai 25:23, 26.

6.

2 Nīfai 25:23.

7.

Vakai, Luke 15:4–7.

8.

Vakai, Tokāteline mo e Ngaahi Fuakava 18:10.

9.

Mōsese 1:39.

10.

“Status Report on Missionary Work: A Conversation with Elder Thomas S. Monson, Chairman of the Missionary Committee of the Council of the Twelve,” Ensign, Oct. 1977, 14.

11.

Vakai, Thomas S. Monson, “Femoʻuekina ʻi he Ngāue Leleí,” Liahona, Nōvema 2004, 56–59; “Ke Tau ʻAlu Atu ʻo Fakahaofi,” Liahona, Siulai 2001, 57–60; “Ko e Matapā ʻo e ʻOfá,” Liahona, ʻOkatopa 1996, 2–7.

12.

Vakai, Ann M. Dibb, “My Father Is a Prophet” (Brigham Young University–Idaho devotional, Feb. 19, 2008), byui.edu/devotionalsandspeeches; Thomas S. Monson, “Tuʻu ʻi he Tuʻunga Kuo Fakanofo Koe Ki Aí,” Liahona, Mē 2003, 54–57; “Fiemālie, Peá ke Tokalelei,” Liahona, Nōvema 2002, 53–56; “Mālohi ʻo e Lakanga Fakataulaʻeikí,” Liahona, Sānuali 2000, 58–61; Ensign, Nōvema 1999, 49–51; “The Spirit Giveth Life,” Ensign, May 1985, 68–70.

13.

Makehe meia Palesiteni Tōmasi S. Monisoní, kuo ʻi ai ha kau palōfita kehe kuo nau akoʻi ʻa e tefitoʻi moʻoni tatau ko ʻení. Hangē ko ʻení, naʻe akoʻi ʻe Palesiteni Sipenisā W. Kimipolo ʻa e mahuʻinga ʻo hono ngāueʻi ʻo e ueʻi ʻoku fakafou mai ʻi he Laumālié ʻi heʻene pehē: “ʻOku ʻafioʻi kitautolu ʻe he ʻOtuá, pea ʻokú Ne tokanga mai. Ka ʻokú Ne faʻa feau ʻetau ngaahi fie maʻú ʻo fakafou mai ʻi ha taha kehe. Ko ia, ʻoku mahuʻinga ai ke tau fetokoniʻaki ʻi he puleʻangá” (Ngaahi Akonaki ʻa e Kau Palesiteni ʻo e Siasí: Sipenisā W. Kimipolo [2006], 101).

Ke Tauhi ke Toputapu

Fai ‘e ‘Eletā Paul B. Pieper

ʻO e Kau Fitungofulú

Kuo pau ke fai ha tokanga makehe ia ki he ngaahi meʻa ʻoku toputapú pea fakaʻapaʻapaʻi makehe mo lau ʻoku molumalu ange ia.

ʻI he taʻu ʻe 1,500 nai kimuʻa ʻia Kalaisí, naʻe tataki ai ha tauhisipi ki ha ʻakau vela ʻi he tafa-moʻunga ʻo e Moʻunga Hōlepí. Naʻe kamata mei he fetuʻutaki fakalangi ko iá ʻa hono liliu ʻo Mōsese mei heʻene hoko ko ha tauhisipí ke ne hoko ko ha palōfita pea mei heʻene ngāue ko e fakateketeka sipí ki hono tānaki fakataha ʻo ʻIsilelí. ʻI ha taʻu ʻe tahaafe tolungeau mei ai, naʻe tokanga ai e loto ʻo ha taulaʻeiki kei talavou ʻi he ʻao ʻo ha tuʻi, ki ha fakamoʻoni ʻa ha palōfita ne tautea matea. Naʻe kamata ai e liliu ʻa ʻAlamā mei heʻene hoko ko ha taha ngāue fakapuleʻangá ʻo ne hoko ko ha tamaioʻeiki ʻa e ʻOtuá. ʻI ha meimei taʻu ʻe 2,000 kimui ai, ne ʻalu ha kiʻi talavou taʻu 14 ki he vaoʻakaú ke kumia ha tali ki ha fehuʻi fakamātoato. Naʻe hanga ʻe he meʻa ne hoko kia Siosefa Sāmita he vaoʻakaú ʻo fokotuʻu ia ʻi he hala ʻe hoko ai ko ha palōfitá kae pehē ki hono toe fakafoki mai ʻo e ongoongoleleí.

Naʻe hanga ʻe he ngaahi fetuʻutaki fakalangí ni ʻo liliu kotoa e moʻui ʻa Mōsese, ʻAlamā mo Siosefa Sāmitá. Naʻe fakamālohia kinautolu ʻe he meʻá ni ke nau tui faivelenga ki he ʻEikí mo ʻEne ngāué ʻi he toenga ʻenau moʻuí, neongo e taulōfuʻu ʻa e fakafepakí mo e ngaahi ʻahiʻahi faingataʻa ne nau fekuki mo iá.

Mahalo pē he ʻikai fuʻu fakahangatonu pe taulōfuʻu pehē ʻa e faingataʻa ʻoku tau fehangahangai mo ia heʻetau fetuʻutaki fakalangí. Ka neongo ia, hangē ko e kau palōfitá, ʻoku fakafalala hotau ivi ke kātaki faivelengá, ʻi heʻetau ʻilo, manatuʻi mo tauhi ke toputapu e ngaahi fakamoʻoni ʻoku tau maʻu mei ʻolungá.

Kuo toe fakafoki mai he ʻahó ni ki he māmaní ʻa e mafaí, ngaahi kií mo e ngaahi ouaú. ʻOku ʻi ai foki ha ngaahi tohi folofola mo ha kau fakamoʻoni makehe. Ko kinautolu ko ia ʻoku fekumi ki he ʻOtuá, ʻe lava ke papitaiso kinautolu ki hono fakamolemoleʻi ʻo e angahalá pea fakamaʻu ʻi he “hilifaki ʻo e nimá ki he papitaiso ʻo e afí mo e Laumālie Māʻoniʻoní” (T&F 20:41). ʻI he ngaahi meʻaʻofa mahuʻinga ko ʻeni kuo toe fakafoki maí, ko e konga lahi ʻetau fetuʻutaki fakalangí ʻoku kau ki ai ʻa e mēmipa hono tolu ʻo e Toluʻi ʻOtuá, ko e Laumālie Māʻoniʻoní.

[Lea kiate au e Laumālié, ʻi he kihiʻi leʻo siʻi

Ke tataki mo fakahaofi au.]

(“The Still Small Voice,” Children’s Songbook, 106)

[Tuku ke tataki ʻe he Laumālie Māʻoniʻoní;

Tuku ke ne akoʻi mai e moʻoní.

Te ne fakamoʻoniʻi ʻa Kalaisi,

Pea fakamaama hotau ʻatamaí ki he langí”.]

(“ʻOku Taki ʻa e Laumālié,” Ngaahi Himi, fika 73)

ʻI heʻetau fekumi ki ha ngaahi tali mei he ʻOtuá, ʻoku tau ongoʻi ai e fanafana mai e kihiʻi leʻo siʻi mo mālié ki hotau laumālié. ʻOku fakanatula mo fakalongolongo pē ʻa e ngaahi ongo ko ‘ení—ʻa e ngaahi ueʻi ko ʻení—pea ʻikai ke tau faʻa fakatokangaʻi ia pe te tau tala pē ko ha fakaʻuhinga pe fakamahamahalo ia. ʻOku fakamoʻoni e ngaahi pōpoaki fakafoʻituitui ko ʻení ki he ʻofa mo e tokanga fakataautaha ʻa e ʻOtuá ki Heʻene fānaú pea mo honau misiona fakataautaha ʻi he moʻui ní. ʻOku lahi e ngaahi taumuʻa ʻo e fakalaulauloto fakaʻahó mo hono lekooti e ngaahi ueʻi ʻoku maʻu mei he Laumālié, he ʻoku tokoni ia ke tau (1) ʻiloʻi ai ʻetau fetuʻutaki fakalangi fakatāutahá pea (2) fakatolonga kinautolu, maʻatautolu pea mo hotau hakó. Ko hono hiki ko ia kinautolú, ko hano fakahaaʻi mo ʻiloʻi totonu ia ʻetau houngaʻia ʻi he ʻOtuá he “ʻoku ʻikai ha meʻa ʻoku fakatupu houhau ai ʻa e tangatá ki he ʻOtuá pe ʻoku ʻikai ha taha kuo tupu hono houhaú ki ai, ka ko kinautolu ʻoku ʻikai ke fakamoʻoniʻi ʻa e kau mai hono toʻukupú ʻi he meʻa kotoa pē” (T&F 59:21).

Naʻe fakamanatu mai ʻe he ʻEikí ʻo fekauʻaki mo e meʻa ʻoku tau maʻu ʻi he Laumālié, naʻá Ne folofola, “Manatu, ko e meʻa ʻoku haʻu mei ʻolungá ʻoku toputapu” (T&F 63:64). ʻOku mahulu hake ʻEne folofolá ʻi he fakamanatú pē; ko ha fakaʻuhinga mo ha fakamatala foki ia. ʻOku toputapu ʻa e maama mo e ʻilo mei he langí. ʻOku toputapú he ko e haʻu mei he langí.

ʻOku ʻuhinga e foʻi lea toputapú ki he taau mo e lāngilangí mo e fakaʻapaʻapá. ʻI heʻetau lau ko ia ʻoku toputapu ha meʻá, ʻoku fakaʻilonga mai ai e ʻEikí ʻoku māʻolunga ange hono mahuʻingá ʻoʻona pea ke fakamuʻomuʻa ia he ngaahi meʻa kehé. Kuo pau ke fai ha tokanga makehe ia ki he ngaahi meʻa ʻoku toputapú pea fakaʻapaʻapaʻi makehe pea lau ʻoku molumalu ange ia. ʻOku māʻolunga e toputapú ia ʻi he fakahokohoko e ngaahi meʻa mahuʻinga fakalangí.

Ko e meʻa ko ia ʻoku toputapu ki he ʻOtuá, ʻoku toki toputapu pē ia kiate kitautolu ʻo fakafou ʻi heʻetau fakaʻaongaʻi ʻo e tauʻatāina ke filí; kuo pau ke fili e tokotaha kotoa pē ke ne tali mo ʻai ke toputapu ʻa e meʻa kuo pehē ʻe he ʻOtuá ʻoku toputapú. ʻOkú Ne ʻomi ʻa e maama mo e ʻilo mei he langí. ʻOkú Ne fakaʻafeʻi kitautolu ke tau maʻu pea ʻai ia ke toputapu.

Ka “ʻoku ʻi ai ʻa e fehangahangai ʻi he meʻa kotoa pē” (2 Nīfai 2:11). Ko e fehangahangai ʻo e toputapú ko e taʻefakalotu pe fakakakano—ʻa ia ʻoku fakatuʻasino pe fakamāmani. ʻOku feʻauʻauhi maʻu pē ʻa e meʻa fakamāmaní mo e meʻa ʻoku toputapú pe ko hai te ne maʻu ʻetau tokangá mo ia te tau fakamuʻomuʻá. ʻOku mahuʻinga e ʻilo ki he meʻa fakaemāmaní ki heʻetau moʻui fakaʻahó. ʻOku fakahinohinoʻi kitautolu ʻe he ʻEikí ke tau fekumi ki he ʻiló mo e potó, ke ako mei he ngaahi tohi lelei tahá pea ke tau maheni mo e ngaahi lea fakafonuá, lea kehekehé pea mo e kakaí (vakai, T&F 88:118; 90:15). Ko ia ai ko e fili ke fakamuʻomuʻa ʻa e meʻa toputapú ʻi he meʻa fakamāmaní, ko ha fili mahuʻinga moʻoni ia, ka he ʻikai ke tau tokanga ki he tahá kae liʻaki e tahá; he “ʻoku lelei ke akonekina kapau [te tau] tokanga ki he ngaahi akonaki ʻa e ʻOtuá” (2 Nīfai 9:29; toki tānaki atu hono fakamamafaʻí).

Ko e feingatau ko ia ʻoku fai he loto ʻo e tangatá pe ko hono fakamuʻomuʻa e meʻa toputapú pe meʻa fakamāmaní, ʻe lava ke fakatātaaʻi ia ʻi he meʻa ne hoko kia Mōsese he ʻakau velá. Naʻe maʻu ai ʻe Mōsese hono ui toputapu meia Sihova ke fakatauʻatāinaʻi e fānau ʻa ʻIsilelí mei he nofo pōpulá. Neongo ia, naʻe tupu ʻene veiveiuá mei heʻene ʻilo fakamāmani ki he mafi ʻo ʻIsipite mo Feló. Ko ia ne iku fili ai ʻa Mōsese ke ne ngāue ʻaki ʻene tui ki he folofola ʻa e ʻEikí, ʻo tuku ʻene ʻilo fakamāmaní kae falala ki he meʻa ʻoku toputapú. Naʻe ʻomi ʻe he falala ko iá ʻa e mālohi ke ne ikunaʻi ʻaki e ngaahi faingataʻa fakatuʻasinó pea mo tataki ai ʻa ʻIsileli mei ʻIsipite.

Hili e hola e kakai ʻo ʻAlamaá mei he kau tau ʻa Noá, naʻe maʻu pōpula kinautolu ʻe ʻAmulone. Naʻe mei lava pē ke veiveiua ʻa ʻAlamā ki he fakamoʻoni naʻá ne maʻu lolotonga ʻene fanongo kia ʻApinetaí. Ka naʻá ne falala ki he meʻa ne toputapú pea naʻe foaki ange kiate kinautolu ha ivi ke nau matuʻuaki pea hola mei heʻene ngaahi ʻahiʻahi fakatuʻasinó.

Naʻe fehangahangai ʻa Siosefa Sāmita mo ha palopalema tatau, ʻi he ngaahi fuofua ʻaho ʻo ʻene liliu e Tohi ʻa Molomoná. Naʻá ne ʻiloʻi e natula toputapu ʻo e ʻū lauʻi peletí pea mo e ngāue fakaliliu leá. Ka naʻe fakalotoʻi ia ʻe Māteni Hālisi ke ne fakamuʻomuʻa ʻene tokanga ki hono kaungāmeʻa fakaemāmaní mo e meʻa fakapaʻangá ʻo fepaki ia mo e fakahinohino toputapú. Ko hono olá ko e mole e ʻū lauʻi peesi naʻe ʻosi liliú. Naʻe valokiʻi ʻe he ʻEiki ʻa Siosefa ko ʻene ʻoatu “e meʻa [ʻoku] toputapú ki he faiangahalá” (T&F 10:9) pea naʻe ʻave fakataimi ai meiate ia ʻa e ʻū lauʻi peletí mo e meʻafoaki ke liliu leá. ʻI he taimi ne toe fokotuʻutuʻu lelei ai ʻe Siosefa ʻa e meʻa ke ne fakamuʻomuʻá, ʻa ia ko e ngaahi meʻa toputapú, naʻe toe fakafoki mai ʻa e ʻū lauʻi peletí mo e meʻafoaki ke liliu leá pea hoko atu e ngāué.

ʻOku ʻomi ʻe he Tohi ʻa Molomoná ha ngaahi sīpinga kehe ʻo e feingatau ko ʻeni ke fakamuʻomuʻa e meʻa toputapú. ʻOku tau lau ʻo kau ki ha kakai tui ne tataki kinautolu ʻe heʻenau tuí ki he ʻakau ʻo e moʻuí pea nau kai ʻi hono fua toputapú, ʻa ia ko e ʻofa ʻa e ʻOtuá. Hili iá, naʻe hanga ʻe he manuki ʻa e niʻihi ʻi he fuʻu fale lahi mo ʻataʻataá ʻo tohoakiʻi e tokanga ʻa e kakai tuí ni mei he meʻa toputapú ki he meʻa fakamāmaní. (Vakai, 1 Nīfai 8:11, 24–28.) Naʻe fili kimui e kau Nīfaí ki he hīkisiá pea nau fakaʻikaiʻi ʻa e laumālie ʻo e kikité mo e fakahaá, ʻo nau “manukiʻi ʻa e meʻa ʻoku toputapú” (Hilamani 4:12). Naʻe ʻi ai foki ha niʻihi ne mamata tonu he ngaahi fakaʻilonga mo e ngaahi mana ne fekauʻaki mo e ʻaloʻi ʻo e ʻEikí, ka ne nau fili ke siʻaki e ngaahi fakahā toputapu mei he langí koeʻuhí ko ha ngaahi fakamatala fakamāmani (vakai, 3 Nīfai 2:1–3).

ʻOku kei hokohoko atu pē he ʻahó ni e feingatau ko iá. ʻOku fakautuutu ke tokolahi mo mālohi ange ʻa e ngaahi leʻo fakamāmaní. ʻOku fakalalahi ai pē hono fakalotoʻi e kau tuí ke nau liʻaki ʻa e meʻa ʻoku nau tui ki aí he ʻoku pehē ʻe he māmaní ia ʻoku maumau taimi mo taʻe ʻuhinga. Koeʻuhí ʻoku tau “[sio] ʻi ha sioʻata fakapōpōʻuli” (1 Kolinitō 13:12) pea “ʻikai ke [tau] ʻilo hono ʻuhinga ʻo e meʻa kotoa pē” (1 Nīfai 11:17), ʻe ʻi ai e taimi te tau ongoʻi vaivai ai pea tau fie maʻu ha fakapapau fakalaumālie lahi ange. Naʻe folofola ʻa e ʻEikí kia ʻŌliva Kautele ʻo pehē:

“Kapau ʻokú ke holi ki ha toe fakamoʻoni kehe, ke ke fakakaukau ʻi ho ʻatamaí ki he pō ʻa ia naʻá ke tangi ai kiate au ʻi ho lotó, ke ke ʻilo ki hono moʻoni ʻo e ngaahi meʻa ko ʻení.

“ʻIkai naʻá ku lea ʻaki ʻa e fiemālié ki ho ʻatamaí ʻi he meʻá? Ko e hā mo ha toe fakamoʻoni lahi hake te ke lava ʻo maʻu ʻi ha fakamoʻoni mei he ʻOtuá?” (T&F 6:22–23).

Naʻe fakamanatu ange ʻe he ʻEikí kia ʻŌliva pea kiate kitautolu ke tau fakafalala ki he meʻa toputapu fakataautaha kuo tau ʻosi maʻú ʻi he taimi ʻoku fakafepakiʻi ai ʻetau tuí. Hangē ko ia ne hoko kia Mōsese, ʻAlamā mo Siosefa ʻi muʻá, ʻoku hoko ʻa e ngaahi meʻa fakalangi ko ʻení ko ha ngaahi taula fakalaumālie ke tau malu ai ʻi he taimi ʻo e ʻahiʻahí.

He ʻikai ke tau filifili pē ʻa e meʻa toputapu ke liʻakí. Ko kinautolu ko ia ʻoku fili ke tukuange ha taha pē ʻo e meʻa toputapú, ʻe fakapoʻuli ʻenau fakakaukaú (vakai, T&F 84:54), pea kapau he ʻikai ke nau fakatomala, ʻe ʻave meiate kinautolu e maama ʻoku nau maʻú (vakai, T&F 1:33). ʻI he ʻikai ko ia ke fakamaʻunga ʻenau moʻuí ki he meʻa toputapú, te nau tēkina noa pē ai he moʻui maʻá ʻi he meʻa fakaemāmaní. Ka ko kinautolu ko ia ʻe tauhi ke toputapu e ngaahi meʻa toputapú, te nau maʻu e talaʻofá: “Ko e meʻa ko ia ʻoku mei he ʻOtuá, ko e māmá ia; pea ko ia ʻokú ne maʻu ʻa e māmá, pea fai atu ai pē ʻi he ʻOtuá, te ne maʻu ʻa e maama lahi ange; pea ʻe tupulaki ʻa e maama ko iá ʻo ngingila ange kae ʻoua ke aʻu ki he ʻaho haohaoá” (T&F 50:24).

ʻOfa ke tāpuekina kitautolu ʻe he ʻEikí ke tau ʻiloʻi maʻu ai pē, manatuʻi mo tauhi ke toputapu ʻa ia kuo tau maʻu mei ʻolungá. ʻOku ou fakamoʻoni kapau te tau fai ia, te tau maʻu ʻa e mālohi ke kātekina e ngaahi faingataʻá mo ikunaʻi e ngaahi ʻahiʻahi ʻo hotau kuongá. ʻI he huafa ʻo Sīsū Kalaisí, ʻēmeni.

Ko e Hā e Fakakaukau ʻa Kalaisi Kiate Aú?

Fai ʻe ʻEletā Neil L. Andersen

ʻO e Kōlomu ʻo e Kau ʻAposetolo ʻe Toko Hongofulu Mā Uá

ʻI hoʻomou ʻofa kiate Iá, falala kiate Iá, tui kiate Ia mo muimui ʻiate Iá, te mou ongoʻi ai ʻEne ʻofá mo ʻEne hōifuá.

Naʻe ʻi ai ha faiongoongo mei ha makasini ʻiloa ʻi Palāsila, naʻe ako fekauʻaki mo e Siasí ko e teuteu ki ha ongoongo mahuʻinga ʻi he nusipepá.¹ Naʻá ne vakaiʻi ʻetau tokāteliné mo ʻaʻahi ki he ongo senitā akoʻanga fakafaifekaú mo e tokoni ʻofa fakaetangatá. Naʻá ne talanoa mo ha kaungāmeʻa ʻo e Siasí kae pehē ki ha niʻihi ne ʻikai ke nau fuʻu saiʻia he Siasí. ʻI heʻema ʻinitaviú, naʻe hā ngali puputuʻu moʻoni e faiongoongó ni ʻi heʻene fehuʻi maí, “ʻOku anga fēfē hano tala ʻe ha taha ʻoku ʻikai ke mou Kalisitiane?” Ne u ʻiloʻi ko ʻene ʻuhingá ki he Siasí ka naʻe ongo fakatāutaha ʻa e fehuʻí kiate au peá u fehuʻi loto pē kiate au, “ʻOku hāsino nai mei heʻeku moʻuí ʻeku ʻofa mo mateakiʻi ʻa e Fakamoʻuí?”

Naʻe fehuʻi ʻe Sīsū ki he kau Fālesí, “Ko e hā homou loto ki he Kalaisí?”² ʻI he fakamaau fakaʻosí, he ʻikai fakamāuʻi hotau tuʻunga ākonga fakatāutahá ʻe hotau kaungāmeʻá pe ngaahi filí. Kae hangē ko e lau ʻa Paulá, “He te tau tutuʻu kotoa pē ʻi he fakamaauʻanga ʻo Kalaisí.”³ Ko e fehuʻi mahuinga kiate kitautolu he ʻaho ko iá, “Ko e hā e fakakaukau ʻa Kalaisi kiate aú?”

Neongo e ʻofa ʻa Sīsū ki he faʻahinga kotoa ʻo e tangatá, ka naʻá Ne ui ha niʻihi ko ha kau mālualoi,⁴ kau vale,⁵ mo ha kau faikovi.⁶ Naʻá Ne hōifua ʻo ui ha niʻihi ko e fānau ʻo e puleʻangá⁷ pea mo e maama ʻo e māmaní.⁸ Naʻe ʻikai ke Ne hōifua ki ha niʻihi ʻo Ne tala kuo fakakuihi⁹ kinautolu pea nau taʻefua.¹⁰ Naʻá Ne fakahikihikiʻi ʻa e loto maʻá¹¹ mo kinautolu ʻoku fiekaia ki he māʻoniʻoní.¹² Naʻá Ne loto mamahi ko e niʻihi naʻe taʻe tui¹³ pea ʻonautolu ʻa e māmaní,¹⁴ ka naʻá Ne ui ha niʻihi ko ha kakai kuo fili,¹⁵ ko ha kau ākonga,¹⁶ mo e kāinga.¹⁷ ʻOku tau takitaha fehuʻi leva, “Ko e hā e fakakaukau ʻa Kalaisi kiate aú?”

Kuo fakamatalaʻi ʻe Palesiteni Tōmasi S. Monisoni hotau kuongá, kuo tau “mamaʻo ʻaupito mei he meʻa fakalaumālié . . . ʻi hono ʻākilotoa kitautolu ʻe he matangi ʻo e feliliuakí pea [hokohoko] atu e hōloa ʻo e moʻui angamaʻa ʻa e sosaietí.”¹⁸ Ko ha kuonga ʻoku fakautuutu ai e taʻetui mo e taʻetokaʻi ‘o Kalaisi mo ʻEne ngaahi akonakí.

ʻOku tau fiefia heʻetau hoko ko ha kau ākonga ʻa Sīsū Kalaisí. ʻI he kuonga moveuveú ni, ʻoku tau mātā e ivi tākiekina ʻo e ʻEikí he meʻa kotoa pē. ʻOku hanganaki lelei mai hotau ikuʻangá. Naʻe lotu ʻa Sīsū ʻo pehē, “Ko ʻeni ʻa e moʻui taʻenagtá, ko ʻenau ʻilo koe ko e ʻOtua moʻoni pē tahá mo Sīsū Kalaisi ʻa ia naʻá ke fekaú.”¹⁹ Ko ʻetau hoko ko ia ko ha ākonga he kuonga makehe ko ʻení, ʻe hoko ia ko ha lāngilangi ʻe tuʻuloa ʻo aʻu ki he taʻengatá.

ʻOku hoko e ngaahi pōpoaki kuo tau fanongoa he konifelenisí ni ko ha ngaahi fakaʻilonga mei he ʻEikí ke tataki kitautolu ʻi heʻetau fononga ʻi hotau tuʻunga fakaeākongá. ʻI heʻetau fakafanongo he ongo ʻaho ʻe ua ne toki ʻosí, ʻo tau lotua ha tataki fakalaumālié pea ʻi heʻetau tomuʻa ako mo lotua e ngaahi pōpoakí ni, ʻoku faitāpuekina kitautolu ʻe he ʻEikí ʻo Ne fakahinohinoʻi kitautolu ʻi he meʻafoaki ʻo e Laumālie Māʻoniʻoní. ʻOku hanga ʻe he ngaahi ongo ko ʻení ʻo fakatafoki kitautolu ki he ʻOtuá ke tau fakatomala, talangofua, tui mo falala. ʻOku tali ʻe he Fakamoʻuí ʻetau ngaahi ngāue ʻo e tuí. “Kapau ʻoku ʻofa ha tangata [pe fefine] ʻiate au, te ne fai ʻeku leá pea ʻe ʻofa ʻa ʻeku Tamaí kiate ia pea te ma omi kiate ia ʻo nofo maʻu mo ia.”²⁰

ʻOku ʻikai fakataumuʻa e ui ʻa Sīsū ke tau “Haʻu, ʻo muimui ʻiate aú”²¹ ki he niʻihi pē ʻoku mateuteu fakalaumālié. Ko hono moʻoní, ko e tuʻunga fatongia fakaeākongá ʻoku ʻikai ko ha feʻauhi ia, ka ko ha fakaafe ki he kakai kotoa pē. Ko ʻetau fononga fakaeākongá ʻoku ʻikai ko ha lova nounou pe fakahoa kakato atu ia ki ha lova malafoni lōloa. Ko hono moʻoní ko ha fononga ia ʻi he moʻuí kotoa ʻoku fakataumuʻa ki he maama fakasilesitialé.

Ko ʻEne fakaafé ko ha ui ia ke ngāue. Naʻe folofola ʻa Sīsū: “Kapau ʻoku mou ʻofa ʻiate au, fai ʻeku ngaahi fekaú.”²² “Kapau ʻe muimui ha taha kiate au, tuku ke siʻaki ia ʻe ia pea toʻo hake ʻene ʻakau mafasiá ʻi he ʻaho kotoa pē pea muimui ʻiate au.”²³ Mahalo he ʻikai ke tau aʻusia maʻu pē ʻa e lelei tahá he ʻaho kotoa pē, ka ʻo kapau te tau feinga, ʻoku fakalotolahi mo fakatupu ʻamanaki lelei e fakaafe ʻa Sīsuú: “Haʻu kiate au, ʻa kimoutolu kotoa pē ʻoku feinga mo mafasiá pea te u foaki ʻa e fiemālié kiate kimoutolu.”²⁴

Ko e fē pē feituʻu ʻokú ke ʻi ai ʻi he fononga fakaeākongá ni, ta ʻokú ke ʻi he hala totonú pē, ʻa e hala ki he moʻui taʻengatá. Te tau lava ʻo felangakihake ʻaki mo fefakamālohiaʻaki ʻi he ngaahi ʻaho lahi mo mahuʻinga ʻoku hanga maí. Neongo pe ko e hā e ngaahi faingataʻa ʻoku tau fehangahangai mo iá, ʻa e ngaahi vaivai ʻokú ne taʻotaʻofi kitautolú, pe faingataʻa ʻokú ne ʻākilotoa kitautolú, tau tui muʻa ki he ʻAlo ʻo e ʻOtuá, ʻa Ia naʻe folofola, “ʻOku [faingofua] ʻa e meʻa kotoa pē kiate ia ʻoku tuí.”²⁵

Tuku muʻa ke u vahevahe atu ha sīpinga ʻe ua ʻo e ngāue fakaeākongá. ʻOku toʻo ʻa e ʻuluakí mei he moʻui ʻa Palesiteni Tōmasi S. Monisoní, ʻi heʻene fakaʻaliʻali mai e mālohi ʻo e angaʻofá mo e akonaki ʻa Sīsuú, “Ko ia ʻoku lahi hake ʻiate kimoutolú ʻe hoko ia ko homou tauhi.”²⁶

ʻI he meimei taʻu ʻe 20 kuohilí, naʻe lea ai ʻa Palesiteni Monisoni ʻi he konifelenisi lahí ʻo fekauʻaki mo ha finemui ne puke he kanisaá. Naʻá ne fakamatala ʻo kau ki he lototoʻa ʻa e finemuí pea mo e angaʻofa hono kaungāmeʻá ke nau fua hake ia ki he Moʻunga Timipanakosó ʻi ʻIutā lotolotó.

ʻI ha ngaahi taʻu siʻi kuohilí, ne u fetaulaki ai mo Sami Paama Pilinitoni peá u fanongo ki he talanoá mei ha tafaʻaki kehe—ʻa e tafaʻaki ʻo e meʻa ne fai ʻe Palesiteni Monisoni maʻá e finemuí.

Naʻe feʻiloaki ʻa Sami mo Palesiteni Monisoni ʻi Māʻasi 1993, ko e ʻaho pē ia hono hokó hili hono talaange ko e foʻi fufula ko ia ʻi hono funga tui toʻomataʻú ko ha kanisā hui ʻoku vave ʻene tupú. Naʻe tokoni ʻene tangataʻeikí ke faingāue ʻa Palesiteni Monisoni ki he finemuí ʻo ne foaki ha tāpuaki fakataulaʻeiki, mo ne palōmesi ange, “ʻE tuʻu ʻa Sīsū ʻi ho tafaʻaki toʻomataʻú mo ho toʻohemá ke poupouʻi hake koe.”

Naʻe pehē e Sami, “ʻI heʻeku mavahe mei hono ʻōfisí he ʻaho ko iá, ne u vete ha foʻi pula ne haʻihaʻi ki heʻeku salioté peá u ʻoange kiate ia. Naʻe tohiʻi mataʻāʻā ai, ‘Ko e Lelei Tahá Koe.ʻ”

Naʻe ʻikai teitei ngalo ʻia Palesiteni Monisoni e finemuí ni lolotonga ʻene foua e faitoʻo kimó mo e tafa ki hono tuí. Naʻe pehē ʻe Sami, “Naʻe faʻifaʻitaki mai ʻe Palesiteni Monisoni ʻa e ʻuhinga ʻo e hoko ko ha ākonga moʻoni ʻa Kalaisí. [Naʻá ne] hiki hake au mei he mamahí ki ha ʻamanaki lelei tuʻuloa.” Hili ha taʻu ʻe tolu mei heʻena feʻiloakí, naʻe toe tangutu ʻa Sami ʻi he ʻōfisi ʻo Palesiteni Monisoní. ʻI he fakaʻosinga ʻo e fakatahá, naʻe fai ʻe Palesiteni Monisoni ha meʻa he ʻikai teitei ngalo ʻia Sami. Ko e angamaheni pē ia ʻo e fakaʻatuʻi ʻa Palesiteni Monisoní, naʻá ne fakaʻohovaleʻi ʻaki ia e foʻi pula tatau pē naʻe foaki ange ʻe Sami he taʻu ʻe tolu kimuʻá. Naʻe tohiʻi he foʻi pulá, “Ko e Lelei Tahá Koe!” Naʻá ne tauhi lelei pē ia, he naʻá ne ʻiloʻi te ne toe foki ange ki hono ʻōfisí kuo sai hono kanisaá. Hili ha taʻu ʻe hongofulu mā fā mei heʻena fuofua feʻiloakí, naʻe fakahoko ai ʻe Palesiteni Monisoni ʻene mali mo Seisoni Pilitoní ʻi he Temipale Sōlekí.²⁷

ʻE lava ke tau ako ha meʻa lahi mei he ʻulungaanga fakaeākonga ʻo Palesiteni Monisoní. ʻOkú ne faʻa fakamanatu ki he Kau Taki Māʻolungá ke nau manatuʻi e fehuʻi faingofua ko ʻení: ʻKo e hā ne mei fai ʻe Sīsuú?”

Naʻe fakahā ʻe Sīsū ki he taki ʻo e falelotu faka-Siú, “ʻOua te ke manavahē, ka ke tui pē.”²⁸ Ko e ʻulungaanga fakaeākongá ʻa e tui kiate Ia ʻi he taimi ʻo e melinó mo e tui kiate Ia ʻi he taimi ʻo e faingataʻá, ʻi he taimi ʻoku toki fakanonga pē ai hotau mamahí mo e ilifiá ʻe he ʻilo fakapapau ʻokú Ne ʻofa ʻiate kitautolu pea ʻokú Ne tauhi ʻEne ngaahi talaʻofá.

Ne u toki feʻiloaki mo ha fāmili ko ha sīpinga fakaʻofoʻofa kinautolu ʻetau tui kiate Iá. Naʻe fai mai ʻe ʻOlikoni mo Salina Sanitela mei he Poata Pilinisi ʻi Haití, ʻa e talanoa ko ʻení.

ʻI he ʻaho 12 ʻo Sānuali 2010, naʻe ngāue ai ʻa ʻOlikoni kae ʻi ʻapisiasi ʻa Salina ʻi he taimi ne tō ai e mofuike fakalilifu ko ia ʻi Haití. Naʻe nofo ʻi honau ʻapí ʻena fānau ʻe toko tolú, ʻa Kānisi taʻu nima, ʻEnisī taʻu tolu mo Kenisili taʻu tahá, mo hanau kaungāmeʻa.

Naʻe fakalilifu e maumaú ʻi he feituʻu kotoa pē. Kapau te mou manatuʻi, naʻe mole ha moʻui ʻe laumano ʻi Tahiti ʻi Sānuali ko iá. Naʻe lele ʻa ʻOlikoni mo Salina ki honau ʻapí ʻaki e vave taha naʻá na lavá ke kumi ʻena fānaú. Naʻe holo ʻa e fale fungavaka tolu naʻe tuʻu ai e ʻapi ʻo e fāmili Sanitelá.

Naʻe ʻikai lava e kiʻi fānaú ʻo hola. Naʻe ʻikai lava ke fai ha feinga fakahaofi moʻui mei ha fale kuo holafa kotoa.

Naʻe fakatou hoko ʻa ʻOlikoni mo Salina Sanitela ko ha ongo faifekau taimi kakato pea naʻá na mali temipale foki. Naʻá na tui ki he Fakamoʻuí mo ʻEne ngaahi talaʻofa kiate kinauá. Ka naʻe fōngia siʻona lotó. Naʻá na tangi ʻutuʻutufia pē.

Naʻe talamai ʻe ʻOlikoni naʻe kamata ke ne lotu ʻi he taimi ne faingataʻaʻia taha aí. “ʻE Tamai Hēvani, kapau ko ho finangaló ia ke moʻui pē ā ha taha ʻo siʻema fānaú, fakamolemole muʻa ʻo tokoni mai.” Naʻá ne toutou felueʻaki pē ʻi he veʻe falé mo lotua ha ueʻi fakalaumālie. Naʻe feinga ʻa e kaungāʻapí ke fakafiemālieʻi ia mo tokoni ke ne tali kuo mālōlō siʻene fānaú. Naʻe hoko atu pē ʻa e toutou lue takai ʻa ʻOlikoni ʻi he fale holó ni mo e fakaʻamu pē mo lotu. Pea naʻe hoko ha meʻa fakaofo. Naʻe fanongo ʻa ʻOlikoni ki he tangi ʻa ha kiʻi pēpē. Ko e tangi ia ʻene kiʻi pēpeé.

Naʻe laulau houa e fekeli ʻe he kaungāʻapí e fale holó ni, ʻo mei fakatuʻutāmaki kiate kinautolu. ʻI he fakapoʻuli lōloó, lolotonga e fetuki ʻa e ʻū hāmalá mo e tutuʻú, naʻe toe ongoʻi ʻe he kau fakahaofi moʻuí ha longoaʻa. Ne taʻofi ʻenau fetukí ka nau fakafanongo. Naʻe ʻikai ke nau faʻa tui ki he meʻa ne nau fanongo ki aí. Ko e longoaʻa mei ha kiʻi tamasiʻi siʻisiʻi—pea naʻá ne hiva. Naʻe toki pehē kimui ange ʻe Kānisi taʻu nimá, naʻá ne ʻiloʻi pē ʻe ongoʻi ʻe heʻene tamaí ʻene hivá. Neongo naʻe taʻomi ia ʻe he pilikí pea iku tuʻusi ai hono umá, ka naʻe kei hivaʻi pē ʻe Kānisi ia ʻa e hiva naʻá ne manako taha aí, “Fānau Au ʻa e ʻOtua.”²⁹

Hili ha ngaahi houa lahi pea ʻi he uhouhonga ʻo e fakapoʻulí, maté mo e loto foʻi ʻa ha ngaahi foha mo e ʻofefine tokolahi ʻo e ʻOtuá ʻi Haití, naʻe aʻusia ai ʻe he fāmili Sanitelí ha mana. Naʻe maʻu moʻui pē ʻa Kānisi, ʻEnisī mo Kenisili mei he lalo fale holó.³⁰

ʻOku ʻikai hoko vave mai maʻu pē ʻa e ngaahi maná. ʻI he taimi lahi ʻoku tau fifili pe ko e hā ʻoku ʻikai ke fai mo hoko ai e mana ʻoku tau lotua fakamatoató. Ka ʻi heʻetau falala ki he Fakamoʻuí, ʻe hoko mai e ngaahi mana kuo talaʻofa maí. ʻE fakaleleiʻi ʻa e meʻa kotoa pē, ʻo tatau ai pē ʻi he moʻuí ni pe ʻi he moʻui ka hokó. Naʻe folofola ʻa e Fakamoʻuí ʻo pehē: “ʻOua naʻa mamahi homou lotó pea ʻoua naʻa manavahē ia.”³¹ “Te mou maʻu ʻa e mamahí ʻi māmani: ka mou lototoʻa; kuó u ikuʻi ʻa māmani.”³²

ʻOku ou fakamoʻoni kiate kimoutolu ʻi hoʻomou ʻofa kiate Iá, falala kiate Iá, tui kiate Ia mo muimui ʻiate Iá, te mou ongoʻi ʻEne ʻofá mo ʻEne hōifuá. ʻI hoʻo fehuʻi ko ia, “Ko e hā e fakakaukau ʻa Kalaisi kiate aú?” te ke ʻiloʻi ai ko ʻEne ākonga koe; ko Hono kaungāmeʻa koe. Pea ʻi Heʻene ʻaloʻofá, te Ne fai ai maʻau e meʻa he ʻikai ke ke lava ʻo fai ʻiate koe peé.

ʻOku tau tatali loto vēkeveke atu ki he lea tuku ʻa hotau palōfita ʻofeiná. Naʻe fakanofo ʻa Palesiteni Tōmasi S. Monisoni ko ha ʻAposetolo ʻa e ʻEiki ko Sīsū Kalaisí ʻoku ou kei taʻu 12. Ko e taʻu ʻeni ʻe 48 ʻetau monūʻia ke fanongo ki heʻene fakamoʻoniʻi ʻa Sīsū Kalaisí. ʻOku ou fakamoʻoni ʻokú ne hoko ko e ʻAposetolo pule ʻa e Fakamoʻuí ʻi he māmaní.

ʻOku tau fakahā ʻetau ʻofa lahi mo tanganeʻia ʻi he kau ākonga tokolahi ʻa Sīsū Kalaisi ʻoku ʻikai ke nau kau mai ki he Siasí ni, kuo toe foki mai ʻa e kau ʻāngeló ki he māmaní ʻi hotau kuongá. Kuo toe fakafoki mai ʻa e Siasi ʻo Sīsū Kalaisí, ʻo hangē ko ia naʻá Ne fokotuʻu ʻi he kuonga muʻá, fakataha mo hono mālohí, ngaahi ouaú pea mo e ngaahi tāpuaki ʻo e langí. Ko e Tohi ʻa Molomoná ko ha toe fakamoʻoni ia ʻe taha ʻo Sīsū Kalaisi.

ʻOku ou fakamoʻoni ko Sīsū Kalaisí ko e Fakamoʻui ia ʻo e māmaní, pea naʻá Ne mamahi mo pekia koeʻuhí ko ʻetau ngaahi angahalá pea naʻá Ne tuʻu hake ʻi he ʻaho hono tolú. Kuó Ne toetuʻu. Pea ʻi he kahaʻú, ʻe peluki ai ʻa e tui kotoa pē pea fakamoʻoni ʻe he ʻelelo kotoa pē ko Ia ʻa e Kalaisí.³³ He ʻikai ke tau kei hohaʻa kitautolu he ʻaho ko iá pe, “ʻOku tui nai e niʻihi kehé ko ha Kalisitiane au?” ʻI he taimi ko iá, te tau sio taha pē kiate Ia pea ʻe toe tokanga taha hotau lotó ki he fehuʻi ko ʻení, “Ko e hā e fakakaukau mai ʻa Kalaisi kiate aú?” ʻOkú Ne moʻui. Ko ʻeku fakamoʻoní ia ʻi he huafa ʻo Sīsū Kalaisí, ʻēmeni.

Maʻuʻanga Fakamatalá

1.

Vakai, André Petry, “Entre a Fé e a Urna,” Veja, Nov. 2, 2011, 96.

2.

Mātiu 22:42.

3.

Loma 14:10.

4.

Vakai, Mātiu 6:2.

5.

Vakai, Mātiu 23:17.

6.

Vakai, Mātiu 7:23.

7.

Vakai, Mātiu 13:38.

8.

Vakai, Mātiu 5:14.

9.

Vakai, Mātiu 15:14.

10.

Vakai, Mātiu 13:22.

11.

Vakai, Mātiu 5:8.

12.

Vakai, Mātiu 5:6.

13.

Vakai, Mātiu 17:17.

14.

Vakai, Sione 8:23.

15.

Vakai, Sione 6:70.

16.

Vakai, Sione 13:35.

17.

Vakai, Sione 15:13.

18.

Thomas S. Monson, “Tuʻu ʻi he Ngaahi Potu Toputapú,” Liahona, Nōvema 2011, 83, 86.

19.

Sione 17:3.

20.

Sione 14:23.

21.

Luke 18:22.

22.

Sione 14:15.

23.

Luke 9:23.

24.

Mātiu 11:28.

25.

Maʻake 9:23.

26.

Mātiu 23:11.

27.

Jami Brinton, tohi ki he tokotaha faʻu tohí, Jan. 27, 2012.

28.

Maʻake 5:36.

29.

“Fānau Au ʻa e ʻOtua,” Tohi Hiva ʻa e Fānaú, 2–3.

30.

Mei ha talanoa mo ʻOlikoni mo Salina Sanitela ʻi he ʻaho 10 ʻo Fēpueli 2012; vakai foki, Jennifer Samuels, “Family Reunited in Miami after Trauma in Haiti,” Church News, Jan. 30, 2010, 6.

31.

Sione 14:27.

32.

Sione 16:33.

33.

Vakai, Loma 14:11.

Heʻetau Fakaʻosi e Konifelenisí ni

Fai ʻe Palesiteni Thomas S. Monson

ʻOfa ke mou fakalaulauloto ki he ngaahi moʻoni kuo mou fanongoá, pea ʻofa ke tokoni ia ke mou hoko ai ko ha kakai lelei ange, talu mei he taimi ne kamata ai e konifelenisí ni.

ʻOku lōmekina hoku lotó ʻi heʻetau fakaʻosi ʻa e konifelenisi nāunauʻiá ni. Kuo faitāpuekina lahi kitautolu ʻi heʻetau fakafanongo ki he faleʻi mo e fakamoʻoni ʻa e niʻihi kuo lea kiate kitautolú. ʻOku ou tui pē te tau loto taha kuo tau ongoʻi ʻa e Laumālie ʻo e ʻEikí he kuo ongo ki hotau lotó pea fakamālohia ʻetau fakamoʻoní.

Kuo tau fiefia foki he ngaahi hiva fakaʻofoʻofá ʻa ia kuó ne tokoniʻi mo fakatupulaki e fakatahaʻanga takitaha ʻo e konifelenisí. ʻOku ou fakahaaʻi atu ʻeku fakamālō loto houngaʻia ki he tokotaha kotoa pē kuó ne vahevahe mai honau ngaahi talēnití ʻi he meʻá ni.

ʻOku ou fakamālō loto houngaʻia atu ki he tokotaha kotoa pē kuo lea kiate kitautolú, kae pehē kiate kinautolu kuo nau fakahoko atu e lotu he ngaahi fakatahaʻangá.

ʻOku tokolahi fau ha kakai ʻoku pulipulia siʻenau tokoní pe ʻikai pē ʻasi honau tuʻungá he konifelenisi takitaha. Naʻe ʻikai mei malava ke tau fai e ngaahi fakatahá ni, kapau naʻe ʻikai ʻenau tokoní. ʻOku ou fakamālō atu foki kiate kinautolu kotoa.

ʻOku ou ʻilo ʻoku tau kau fakataha ʻi hono fakahaaʻi ha loto houngaʻia moʻoni ki hotau kāinga kuo tukuange ʻi he konifelenisí ni. Te tau ʻofa kiate kinautolu. Kuo lahi fau ʻenau ngaahi tokoni ki he ngāue ʻa e ʻEikí pea ʻe ongoʻi ia ʻe he ngaahi toʻu tangata hokó.

Kuo tau poupouʻi foki ʻo tau hikinimaʻi hotau kāinga kuo uiuiʻi ki ha ngaahi lakanga foʻou ʻi he konifelenisí ni. ʻOku tau talitali fiefia kinautolu pea fakaʻamu ke nau ʻiloʻi ʻoku mau hanganaki atu ke fengāueʻaki fakataha mo kinautolu ʻi he ngāue ʻa e ʻEikí. Kuo ui kinautolu ʻi ha ueʻi fakalaumālie mei ʻolunga.

Kuo lahi fau hono fakamafola ʻo e konifelenisí ni ʻo aʻutaki ai kitautolu ki he ngaahi konitinenití pea fakalaka atu ʻi he ʻōsení ki he kakai he feituʻu kotoa pē. Neongo ʻoku ʻikai ke mau aʻutonu atu ki hamou tokolahi, ka ʻoku mau ongoʻi homou laumālié mo hoʻomou līʻoá pea ʻoku ʻoatu homau ʻofa mo e houngaʻia kiate kimoutolu ʻi he feituʻu kotoa pē.

ʻE hoku kāinga, ʻoku tau monūʻia fau ke maʻu e ongoongolelei kuo toe fakafoki mai ʻo Sīsū Kalaisí ʻi heʻetau moʻuí mo hotau lotó. ʻOkú ne ʻomi e ngaahi tali ki he ngaahi fehuʻi maʻongoʻonga taha ʻo e moʻuí. ʻOkú ne ʻomi ha ʻuhinga mo e taumuʻa pea mo ha ʻamanaki lelei ki heʻetau moʻuí.

ʻOku tau moʻui ʻi he kuonga puputuʻu. ʻOku ou fie fakapapauʻi atu ʻoku ʻafioʻi ʻe he Tamai Hēvaní e ngaahi faingataʻa ʻoku tau fehangahangai mo iá. ʻOkú Ne ʻofeina fakatāutaha kitautolu pea ʻokú Ne finangalo ke tāpuakiʻi mo tokoniʻi kitautolu. ʻOfa ke tau ui kiate Ia ʻi he lotu, ʻo hangē ko ʻEne naʻinaʻí, “Lotu maʻu pē pea te u lilingi hifo hoku Laumālié kiate koe pea ʻe lahi ʻa ho tāpuakí—ʻio ʻo lahi ange ia ʻo kapau te ke maʻu ʻa e ngaahi koloa mahuʻinga ʻo e māmaní.”¹

Siʻoku kāinga, ʻofa ke fakafonu homou ngaahi ʻapí ʻaki e ʻofa mo e fakaʻapaʻapa pea mo e Laumālie ʻo e ʻEikí. ʻOfa homou fāmilí. Kapau ʻoku ʻi ai ha fetaʻemahinoʻaki pe fekeʻikeʻi ʻiate kimoutolu, ʻoku ou tapou atu ke mou fakaleleiʻi ia he taimí ni. Naʻe folofola ʻa e Fakamoʻuí:

“ʻOua naʻa fai mo ha ngaahi fakakikihi ʻiate kimoutolu. . . .

“He ko e mooni, ko e moʻoni ʻoku ou pehē kiate kimoutolu ko ia ia ʻokú ne maʻu e laumālie fakakikihí, ʻoku ʻikai ʻaʻaku ia ka ʻoku ʻo e tevoló ia, ʻa ia ko e tamai ʻa e fakakikihí pea ʻokú ne ueʻi hake ʻa e loto ʻo e kakaí ke fefakakikihiʻaki ʻi he ʻita ʻiate kinautolu.

“[Kae] vakai ʻoku ʻikai ko ʻeku tokāteliné ʻeni . . . ; ka ko ʻeku tokāteliné ʻeni ke fakangata hono fai ʻo e ngaahi meʻa peheé.”²

ʻI heʻeku hoko ko hoʻomou tamaioʻeiki loto fakatōkilaló, ʻoku ou toe fakaongo atu e ngaahi lea ʻa e Tuʻi ko Penisimaní ki hono kakaí, ʻi heʻene pehē:

“Kuo ʻikai te u fekau kiate kimoutolu ke . . . mou pehē ʻoku ou lahi ange ʻi he tangata fakamatelié.

“Ka ʻoku ou hangē pē ko kimoutolú ʻo moʻua ki he faʻahinga kotoa pē ʻo e ngaahi vaivai ʻi he sino mo e ʻatamai; ka kuo fili au . . . ʻe he toʻukupu ʻo e ʻEikí . . . pea kuo tauhi mo maluʻi au ʻi hono māfimafí taʻe hano tatau, ke u tauhi ʻa kimoutolu ʻaki ʻa e mālohi, ʻatamai mo e ivi kotoa pē ʻa ia kuo tuku kiate au ʻe he ʻEikí.”³

Siʻoku kāinga ʻofeina, ko e fakaʻamu ia hoku lotó kotoa ke fai e finangalo ʻo e ʻOtuá pea tauhi kiate Ia mo tokoni kiate kimoutolu.

ʻI heʻetau mātuku atu mei he konifelenisí ni, ʻoku ou kolea e ngaahi tāpuaki ʻo e langí ke ne nofoʻia kimoutolu. ʻOfa ke mou foki lelei atu ki homou ngaahi ʻapí, ʻa kimoutolu ʻoku mavahe mei aí. ʻOfa ke mou fakalaulauloto ki he ngaahi moʻoni kuo mou fanongoá, pea ʻofa ke tokoni ia ke mou hoko ai ko ha kakai lelei ange talu mei he taimi ne kamata ai e konifelenisí ni he ʻaho ʻe ua kuo hilí.

ʻOku ou kolea e ngaahi tāpuaki ʻa e ʻEikí ke ʻiate kimoutolu mo kitautolu kotoa pē foki, kae ʻoua kuo tau toe fakataha mai ʻi ha māhina ʻe ono mei heni, pea ʻoku ou fai ia ʻi Hono huafa māʻoniʻoní—ʻa ia ko Sīsū Kalaisi ko hotau ʻEiki mo e Fakamoʻuí—ʻēmeni.

Maʻuʻanga fakamatalá

1.

Tokāteline mo e Ngaahi Fuakava 19:38.

2.

3 Nīfai 11:28–30; toki tānaki atu hono fakamamafaʻí.

3.

Mōsaia 2:10–11.

24 MĀʻASI 2012

Fakataha Lahi ʻa e Kau Finemuí

Tuʻu Hake pea Ulo Atu
Ann M. Dibb

Fekumi ki he ‘Iló: ‘Oku ‘i ai Ha Ngāue ke ke Fai
Mary N. Cook

Ko e Taimí ‘Eni ke Tuʻu Hake pea Ulo!
Elaine S. Dalton

Tui, Talangofua, Kātaki
Palesiteni Thomas S. Monson

Tuʻu Hake pea Ulo Atu

Fai ‘e Ann M. Dibb

Tokoni Ua ‘i he Kau Palesitenisī Lahi ‘o e Kau Finemuí

Ko e taha ʻo e ngaahi founga maʻongoʻonga taha te tau lava ai ʻo tuʻu hake pea ulo atú, ko ʻetau lototoʻa ko ia ke talangofua ki he ngaahi fekau ʻa e ʻOtuá.

Ko ha faingamālie ke u vahevahe ai e efiafí ni mo kimoutolu. ‘Oku ou hanganaki loto vēkeveke atu ‘i he Sānuali ‘o e taʻu kotoa pē ki hono fakahā e taumuʻa foʻou ‘o e Mutualé. Neongo ia, ‘oku ou faʻa vakavakaiʻi taimi nounou maʻu pē pe kuó u taukei ʻi he ngaahi lēsoni ‘o e kaveinga he taʻu kuo maliu atú.

Tau kiʻi vakaiʻi muʻa e ngaahi taumuʻa kimuí ni maí: “Tuku ke ngaohi ke fakaʻofoʻofa maʻu ai pē ‘e he angamaʻá ‘a hoʻomou ngaahi fakakaukaú,”¹ “Tuʻu maʻu mo taʻe-faʻa-ngaue, pea fonu maʻu pē ‘i he ngaahi ngāue leleí”² “Ka ke ‘i he kakai tuí ko e fakaʻilonga,”³ “Ke mālohi koe peá ke lototoʻa,”⁴ pea mo e tefito ‘o e tui hono hongofulu mā tolú: “ʻOku mau tui ‘oku totonu ke faitotonu, angatonu, sinomaʻa, angalelei, angamāʻoniʻoni, pea failelei ki he kakai kotoa pē.”⁵

Kuo hanga ‘e hono ako mo tokangaekina e ngaahi potu folofolá ni he taʻu ‘e tahá ‘o ‘ai ke nau hoko ko ha konga ‘o hotau lotó, ‘etau moʻuí, pea mo ‘etau fakamoʻoní. ʻOku mau fakatauange te mou hoko atu he muimui heʻenau fakahinohinó ‘i heʻetau hanga atu ko ‘eni ki he taumuʻa ‘o e Mutualé he 2012, ‘oku ‘i he Tokāteline mo e Ngaahi Fuakavá.

‘Oku pehē ‘e he ‘uluʻi fakamatala ‘o e vahe 115 ko e taʻu 1838 ia, ‘i Hihifo Mamaʻo ‘i Mīsuli, ne fakahā ai ‘e Siosefa Sāmita ‘a e “finangalo ‘o e ‘Otuá kau ki hono langa hake ‘o e feituʻu ko iá pea mo e fale ‘o e ‘Eikí.” Naʻe fakatuʻamelie mo loto lahi ‘a e palōfitá. ‘I he veesi 5, ‘oku tau maʻu ai e taumuʻa ‘o e taʻu ní, ‘oku folofola ange ‘a e ‘Eikí, “Ko e moʻoni ‘oku ou pehē kiate kimoutolu kotoa pē: Tuʻu hake pea ulo atu, koeʻuhí ke hoko ‘a hoʻomou māmá ko ha fuka ki he ngaahi puleʻangá.”

Ko e hā haʻo fakakaukau he taimi ‘okú ke fanongo ai ki he foʻi lea tuʻu haké? Kiate aú, ‘oku ou fakakaukau kiate kimoutolu—ko e toʻu tupu fakaʻeiʻeiki ‘o e Siasí. ‘Oku ou sioloto atu ki hoʻomou tuʻu faivelenga mei homou mohengá he pongipongi kotoa ke ō ki he semineli pongipongí. ‘Oku ou sioloto atu ki hoʻomou tuʻu faivelenga hake mei hoʻomou tūʻulutuí he hili hoʻomou lotu fakaʻahó. ‘Oku ou fakakaukau ki hoʻomou tuʻu lototoʻa hake ke fai hoʻomou fakamoʻoní mo taukaveʻi homou ngaahi tuʻunga ‘ulungāngá. ‘Oku ongo kiate au hoʻomou loto ʻaki e ongoongoleleí mo hoʻomou ngaahi sīpinga leleí. Kuo ‘osi tali ‘e hamou tokolahi ‘a e fakaafe ko ‘eni ke mou tuʻu hake pea ulo atú, pea kuo fakalotolahiʻi ‘e hoʻomou māmá ha niʻihi kehe ke nau fai e meʻa tatau.

Ko e taha ‘o e ngaahi founga lelei taha te tau lava ai ‘o tuʻu hake pea ulo atú ko haʻatau talangofua moʻoni ki he ngaahi fekau ‘a e ‘Otuá. ‘Oku tau ‘ilo e ngaahi fekau ko ‘ení ‘i he folofolá, mei he kau palōfita ‘o onopōní, pea ‘i he ngaahi peesi ‘o e Ki Hono Fakamālohia ‘o e Toʻu Tupú. ‘Oku totonu ke mou takitāuhi ha tatau. ‘I heʻeku tataú, kuó u siakaleʻi ai ‘a e ongo foʻi lea ko e maʻá e mo e‘aú, hangē ko hono akoʻi mai ‘e haku kaungāmeʻa lelei. ‘Oku fakamanatu mai ‘e he kiʻi meʻá ni ‘oku ‘ikai ko ha ngaahi fakahinohino fakalūkufua pē ‘a e ngaahi tuʻunga moʻui ko ‘ení—‘oku fakapatonu mai kinautolu kiate au. Fakatauange te mou siakaleʻi ai e ongo foʻi leá ni ‘i hoʻomou kiʻi tohí, lau ia ke ‘osi, pea ongoʻi hono fakamoʻoniʻi atu ‘e he Laumālié ko e ʻoatu maʻau e ngaahi tuʻunga moʻui ko iá.

‘E ‘i ai pē mahalo ha niʻihi ‘o kimoutolu ‘e fakatauveleʻi ke nau tukunoaʻi pe liʻaki e ngaahi tuʻunga ‘ulungaanga ‘i he Ki Hono Fakamālohia ‘o e Toʻu Tupú. Mahalo te nau sio ki he kiʻi tohí mo pehē, “Sio, Fineʻeiki, ‘oku ‘ikai lau e tohí ia ki he [fakafonu e palopalema lolotongá].” pe te nau kumi ‘uhinga, “ʻOku ‘ikai kovi fēfē meʻa ‘oku ou faí. ‘Oku ‘ikai ke u fuʻu kovi fēfē au hangē ko e [fokotuʻu heni ha hingoa ‘o ha kaungāmeʻa pe maheni].”

Naʻe akoʻi mai ‘e Palesiteni Hāloti B. Lī, “Ko e fekau mahuʻinga taha ‘i he ngaahi fekau kotoa ‘a e ‘Otuá ‘a e fekau ko ia ʻoku faingataʻa taha ke ke tauhi ʻi he ‘aho ní.”⁶ Naʻe fakamatala ‘e he Tuʻi ko Penisimaní, “ʻOku ‘ikai te u lava ‘o fakahā kiate kimoutolu ‘a e ngaahi meʻa kotoa pē ‘oku mou lava ai ‘o faiangahalá; he ‘oku lahi ha ngaahi hala mo ha ngaahi founga kehekehe, ‘io, ‘oku pehē fau honau lahí ‘oku ‘ikai te u faʻa lau ia.”⁷ Kapau ‘okú ke fefaʻuhi mo e feinga ke tauhi e ngaahi tuʻunga ‘ulungaanga mo e ngaahi fekau ko ‘ení, ‘oku ou poupou atu ke ke kumi ha tokoni ‘i he ongoongoleleí. Lau hoʻo folofolá. Vakai ki he uepisaiti ‘a e Siasí ko e LDS.org, ‘o kumi ha tali ki hoʻo ngaahi fehuʻí. Talanoa mo hoʻo mātuʻá, ho kau taki faka-Siasí, pea mo kinautolu ‘oku faʻifaʻitakiʻanga lelei ‘i hono moʻui ‘aki e ongoongoleleí. Lotu. Lilingi atu ho lotó ki hoʻo Tamai Hēvani ‘oku ‘ofa ‘iate koé. Fakaʻaongaʻi fakaʻaho e meʻaʻofa ko e fakatomalá. Tokoni ki ha niʻihi kehe. Ka ko e meʻa tēpuú, fanongo pea talangofua ki he ueʻi ‘a e Laumālie Māʻoniʻoní.

‘Oku fakalotolahiʻi kitautolu ‘e Palesiteni Tōmasi S. Monisoni ‘aki e ngaahi lea ko ‘ení: “Siʻoku ngaahi kaumeʻa kei talavou, mou tuʻu ke mālohi. . . . ʻOku mou ʻilo ʻa e meʻa ʻoku totonú mo ia ʻoku halá pea he ʻikai ha fakapuli te ne lava ʻo liliu ia. . . . Kapau ʻe fakalotoʻi kimoutolu ʻe homou kaungāmeʻá ke fai ha meʻa ʻoku mou ʻilo ʻoku hala, tuʻu hake koe ʻo taukaveʻi ʻa e totonú, neongo kapau te ke tuʻu toko taha ai.”⁸

‘Oku ‘ikai fie maʻu ‘e he Tamai Hēvaní ke tau tafoki ki māmani ʻo muimui heʻene tōʻonga feliuliuakí. ‘Okú Ne fie maʻu ke tau tafoki kiate Ia pea muimui Heʻene fakahinohino taʻe-liliuá. ‘Okú Ne fie maʻu ke tau moʻui ‘aki e ongoongoleleí mo taki mai ha niʻihi ki ai ‘aki haʻatau fokotuʻu ke māʻolunga e tuʻunga ‘ulungāngá.

‘Oku ‘omi ‘e he folofolá ha ngaahi sīpinga lelei lahi ke fakamahino e foʻi fakakaukau ko ‘ení. ‘I he tohi Fakamāú ‘i he Fuakava Motuʻá, ‘oku tau ako ai kia Samisoni. Naʻe fāʻeleʻi ‘a Samisoni mo ha kahaʻu lelei. Naʻe talaʻofa ange ki heʻene faʻeé, “ʻE kamata ‘e ia ke fakamoʻui ‘a ‘Isileli mei he nima ‘o e kau Filisitiá.”⁹ Ka ‘i he tupu hake ‘a Samisoní, naʻá ne tokanga ki he ngaahi fakatauele ‘a māmaní ʻo laka ange ia heʻene tokanga ki he fakahinohino ‘a e ‘Otuá. Naʻá ne fai e ngaahi filí koeʻuhí he naʻa nau “lelei kiate [ia]”¹⁰ kae ‘ikai koeʻuhí naʻe totonu ia. ‘Oku toutou fakaʻaongaʻi ‘e he folofolá ‘a e kupuʻi lea “pea ‘alu hifo iá”¹¹ ‘i heʻenau fakamatalaʻi e ngaahi fononga, angafai, pea mo e ngaahi fili ‘a Samisoní. Naʻe ‘ikai ke ne tuʻu hake pea ulo atu ke fakahoko e meʻa maʻongoʻonga te ne malavá, ka ne ikunaʻi ‘e māmani ‘a Samisoni, mole ai hono ivi ne foaki ange ‘e he ‘Otuá, pea mate fakamamahi mo kei talavou.

‘I he tafaʻaki ‘e tahá, ‘oku ‘omi ‘e he folofolá e sīpinga ‘o Tanielá. Naʻe fāʻeleʻi foki ‘a Taniela mo ha kahaʻu lelei. ‘Oku tau lau he vahe 6 ‘o e tohi ‘a Tanielá, “Naʻe fokotuʻu kimuʻa ‘a e Tanielá ni ‘i he kau pulé mo e houʻeikí koeʻuhí naʻe ‘ilo ‘a e ‘atamai leleí ‘iate ia.”¹² Ko e taimi ne hoko mai ai e ngaahi faingataʻa fakaemāmaní kia Tanielá, naʻe ‘ikai ke tafoki ia ki māmani—ka naʻá ne tuʻu ‘o hanga hake ki he langí. Naʻe ‘ikai ke ne muimui he tuʻutuʻuni fakaemāmani ‘a e tuʻí ke ʻoua naʻa lotu ki ha toe taha kehe ka ko e tuʻí pē he ‘aho ‘e 30, he naʻe “hū” ‘a Taniela “ki hono falé; pea ko e ngaahi matapā sioʻata ‘i hono fale mohé naʻe ava ki Selusalema, . . . naʻá ne tōmapeʻe ‘o tūʻulutui ‘o liunga tolu ‘i he ‘aho, peá ne lotu mo fakafetaʻi ‘i he ‘ao ‘o hono ‘Otuá, ‘o hangē ko ‘ene faʻa fai ‘i muʻá.”¹³

Naʻe ‘ikai ilifia ‘a Taniela ia ke tuʻu hake pea ulo atu ‘i he muimui ki he ngaahi fekau ‘a e ‘Otuá. Neongo naʻe ‘i he ‘ana ‘o e fanga laioné ‘i ha pō taʻe fakafiemālie ‘e taha koeʻuhí ko ‘ene taukaveʻi ʻa e totonú, ka naʻe maluʻi mo tāpuakiʻi ia ʻi heʻene talangofuá. Ko e taimi naʻe tukuange ai ‘e he Tuʻi ko Talaiasí ʻa Taniela mei he ‘ana ‘o e fanga laioné he pongipongi hono hokó, naʻá ne tuʻutuʻuni kuo pau ke manavahē ‘a e taha kotoa ki he ‘Otua ‘o Tanielá mo muimui faivelenga he sīpinga ‘a Tanielá. ‘Oku fakahaaʻi mai ‘e Taniela hono ‘uhinga moʻoni ‘o e hoko ko ha fuka ki he ngaahi puleʻangá pea ‘oua naʻa tukulolo ‘etau ngaahi fuká ki he ngaahi fakatauele fakaemāmaní.

Kuó u monūʻia ke ongona ‘i ha ngaahi sīpinga ‘o ha toʻu tupu ‘i onopooni, ʻoku hangē pē ko kimoutolú, ‘oku ‘ikai ke nau ilifia ke tuʻu hake pea ulo atu pea ‘oku nau tuku ‘enau māmá ke hoko ko ha fuka he lotolotonga honau toʻú. Ko Sōaná ko e taha pē ia ʻo e mēmipa ʻe toko tolu ‘o e Siasí ‘i he ako māʻolunga naʻe ‘i aí pea ko ia pē ʻa e finemui ‘i hono uōtí. Naʻá ne tukupā ‘iate ia pea ki he ‘Eikí he ‘ikai ke ne teitei fakaʻaongaʻi ha lea taʻe-feʻunga. Ko e taimi naʻe vahe ai ke hoa mo ha talavou ‘i ha ngāue fakaako naʻe ‘ikai haʻane tukupā tatau mo iá, naʻe ‘ikai ke ne tuku hifo hono ngaahi tuʻunga ‘ulungaanga mahuʻingá. Naʻá ne kole ki he tamasiʻí ke ne fakaʻapaʻapaʻi mo poupouʻi muʻa ʻene ngaahi tuʻunga moʻuí. Ne ʻosi atu ha ngaahi taimi kuo fakatupu ʻe hono kaungāmeʻa foʻoú ha ʻulungaanga foʻou mo fakaʻaongaʻi ha lea ne maʻa ange tuʻunga ʻi ha ngaaahi fakamanatu lahi mo fefeka ʻe niʻihi. Naʻe fakatokangaʻi ʻe ha kakai tokolahi e faikehekehé, kau ai e tamai ʻa e talavoú ni pea naʻá ne fakamālō kia Soana heʻene hoko ko ha ivi takiekina lelei ʻi he moʻui ʻa hono fohá.¹⁴

ʻI haʻaku ʻaʻahi ki Filipaini kimuí ni mai ʻi he fatongia, ne u fetaulaki mo Kēleni, ʻo ne fakamatalaʻi mai meʻa naʻá ne aʻusia ʻi heʻene kei Loumailé, lolotonga ʻene ako ke maʻu hono mataʻi tohi BA ʻi hono puleʻi ʻo e hōtelé mo e falekaí. Naʻe fie maʻu ʻe ha faiako ke ako ʻa e taha ako kotoa pē ne ngaohi mo ʻahiʻahiʻi ha ngaahi inu kehekehe ʻe fakatau ʻi honau ngaahi falekaí. Ko ha niʻihi ʻo e ngaahi inu ko ʻení naʻe ʻi ai ʻa e ʻolokaholó, pea naʻe ʻilo ʻe Kēleni ʻoku fepaki ʻeni mo e ngaahi fekau ʻa e ʻEikí ke ne ʻahiʻahiʻi kinautolu. Naʻe maʻu ʻe Kēleni ha loto lahi ke tuʻu pea ulo atu, neongo ʻene fehangahangai mo ha ngaahi nunuʻa fakatuʻutāmakí, pea ʻikai ke ne ʻahiʻahiʻi ʻa e ngaahi inú.

Naʻe pehē ʻe Kēleni: “Ne haʻu ʻeku faiakó ʻo ʻeke mai pe ko e hā ʻoku ʻikai ke u inu aí. Naʻá ne pehē mai, ‘ʻE Kēleni, ʻe anga fēfē haʻo ʻiloʻi hono ifó mo ke lava he kalasi mahuʻingá ni kapau he ʻikai ke ke ʻahiʻahiʻi e inú?’ Naʻá ku talaange ko ha mēmipa au ʻo e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, pea ʻi heʻemau hoko ko e mēmipá, ʻoku ʻikai ke mau inu ha meʻa ʻoku fakatuʻutāmaki kiate kimautolu. Ko e hā pē ha meʻa ʻokú ne fie fakahoko, ʻo aʻu pē ki ha ʻikai omi ha maaka lava kiate au, ʻe mahino pē ia kiate au, ka he ʻikai ke u taʻe moʻui ʻaki hoku ngaahi tuʻunga ʻulungaanga mahuʻinga fakatāutahá.”

Hili ha ngaahi uike, ne ʻikai toe fai ha lau ki he ʻaho ko iá. ʻI he ʻosi ʻa e faʻahitaʻu fakaakó, ne ʻilo pē ʻe Kēleni ʻe hā ʻi hono māká ʻene fakafisi ke ʻahiʻahiʻi e inú. Naʻe ʻāmio ke sio ki hono māká, ka ʻi he taimi naʻe sio ai ki aí, naʻá ne fakatokangaʻi naʻá ne maʻu e maaka maʻolunga taha ʻi he kalasí.

Naʻá ne pehē: “Naʻá ku ako ʻi he meʻá ni ko e moʻoni ʻe hanga ʻe he ʻOtuá . . . ʻo tāpuakiʻi kitautolu he taimi ʻoku tau muimui ai ʻiate Iá. Naʻá ku toe ʻilo foki ʻe tatau ai pē kapau naʻe kovi hoku māká, ka he ʻikai ke u fakameʻapangoʻia he fili naʻá ku faí. ʻOku ou ʻilo he ʻikai ke u teitei tō ʻi he fofonga ʻo e ʻEikí he taimi ʻoku ou fili ai ke fakahoko ʻa e meʻa ʻoku ou ʻilo ʻoku totonú.”¹⁵

Siʻi kau finemui ʻofeina, kuo takitaha fāʻeleʻi mai kimoutolu mo ha ʻamanaki lelei. Ko e ngaahi ʻofefine ʻofeina kimoutolu ʻo e Tamai Hēvaní. ʻOkú ne ʻafioʻi mo ʻofaʻi kimoutolu. ʻOkú Ne fakaafeʻi kimoutolu ke mou “tuʻu hake pea ulo atu,” mo talaʻofa ko e taimi te mou fai ai ʻení, te Ne pouaki mo tāpuakiʻi kimoutolu. ʻOku ou fakatauange te mou takitaha maʻu ha lototoʻa ke tali ʻEne fakaafé pea maʻu ʻEne ngaahi talaʻofá, ʻi he huafa ʻo Sīsū Kalaisí, ʻēmeni.

Maʻuʻanga fakamatalá

1.

Tokāteline mo e Ngaahi Fuakava 121:45.

2.

Mōsaia 5:15.

3.

1 Tīmote 4:12.

4.

Sosiua 1:9.

5.

Ngaahi Tefito ʻo e Tui 1:13.

6.

Ngaahi Akonaki ʻa e Kau Palesiteni ʻo e Siasí: Hāloti B. Lī (2000), 36.

7.

Mōsaia 4:29.

8.

Thomas S. Monson, “Ngaahi Sīpinga ʻo e Anga Māʻoniʻoní,” Liahona, Mē 2008, 65.

9.

Fakamaau 13:5.

10.

Fakamaau 14:3.

11.

Fakamaau 14:7.

12.

Taniela 6:3.

13.

Taniela 6:10.

14.

Ke maʻu ha konga ʻo e talanoá ni, vakai, Joanna Ehrisman, “The Thing about Being Mormon,” ʻi he Katilin Medlin and others, eds., Going on 15: Memoirs of Freshmen (2010), 93–96.

15.

Tohi fakataautaha ki he tokotaha ʻaʻana e fakamatalá, 2012.

Fekumi ki he ‘Iló: ‘Oku ‘i ai Ha Ngāue ke ke Fai

Fai ‘e Mary N. Cook

Tokoni ‘Uluaki ‘i he Kau Palesitenisī Lahi ‘o e Kau Finemuí

Tāpuekina hoʻo fānaú mo ho ʻapi ʻi he kahaʻú ʻaki hoʻo ako ki he lahi taha te ke lavá ʻi he taimí ni.

Siʻi kau finemui ‘ofeina, ‘oku mau ‘ofa fakatāutaha atu kiate kimoutolu. ‘Oku mau fakatokangaʻi hoʻomou tuʻu lototoʻa ‘o ulo atu ‘aki e māmá ‘i ha māmani ‘oku fetākinima ai e ngaahi palopalema lalahí mo e faingamālie maʻongoʻongá. Mahalo te mou fifili ai, ko e hā ‘oku ‘i hoku kahaʻú? ‘Oku ou fakapapauʻi atu ‘i hoʻomou hoko ko e ‘ofefine angamaʻa ‘o e ‘Otuá, ‘oku lelei homou kahaʻú! ‘Okú ke moʻui ‘i ha taimi kuo ‘osi fakafoki mai ai e ngaahi moʻoni ‘o e ongoongoleleí, pea ‘e lava ke maʻu e ngaahi moʻoni ko ‘ení ‘i hoʻomou folofolá. Kuo mou ‘osi maʻu e meʻafoaki ‘o e Laumālie Māʻoniʻoní ‘i he taimi homou papitaisó, pea ‘e akoʻi atu ‘e he Laumālie Māʻoniʻoní e moʻoní mo teuteuʻi kimoutolu ki he ngaahi faingataʻa ‘o e moʻuí.

Ne foaki atu ‘e he ‘Otuá hoʻomou tauʻatāina ke filí mo ha faingamālie ke mou ako ai he lolotonga hoʻomou ‘i māmaní, pea ‘oku ‘i ai ‘Ene ngāue ke mou fai. Ke lavaʻi e ngāué ni, ‘oku ‘i ai homou fatongia fakafoʻituitui ke fekumi ki he ‘iló. ‘E lava ke maʻu hoʻomou kī ki homou kahaʻú, ‘a hoʻomou “ʻamanakiʻangá,”¹ ‘i he kiʻi tohi foʻou ‘o e Ki Hono Fakamālohia ‘o e Toʻu Tupú ‘i he konga ki he akó pea ‘i he ‘ulunganga mahuʻinga ‘o e Kau Finemuí ko e ‘iló.

“ʻOku hanga ʻe he akó . . . ʻo fakaava atu ‘a e ngaahi matapā ‘o e faingamālié.”² Pea ‘i hoʻo muimui he naʻinaʻi ‘a e ‘Eikí ke “fekumi ki he ‘iló, ‘io, ‘i he akó pea ‘i he tuí foki,”³ he ‘ikai ngata pē ‘i haʻo maʻu ‘a e ‘iló mei hoʻo akó ka te ke maʻu mo ha maama lahi ange ‘i hoʻo ako ‘i he tuí.

Fekumi ki he ‘iló ‘aki haʻo ako faivelenga. ‘E hāhāmolofia ke ke toe maʻu ha taimi lahi ke ke ako ai ʻo hangē ko e taimi ní. Naʻe tapou lelei mai ‘a Palesiteni Kōtoni B. Hingikelī ki he toʻu tupu ‘o e Siasí: “Ko e sīpinga ako kuó ke fokotuʻu ki he lolotonga hoʻo kei akó ‘e kaunga lahi ia ki hoʻo fie maʻu e ‘iló ‘i hoʻo moʻuí.”⁴ “Kuo pau ke ke maʻu e tuʻunga fakaako kotoa te ke lava ke maʻú. . . . Feilaulauʻi ha meʻa pē ‘oku fie maʻu ke feilaulauʻi ke fakafeʻungaʻi ai koe ke ke fakahoko e ngāue ‘i he māmani [ko ʻení]. . . . Akoʻi ho ‘atamaí mo ho nimá ke na hoko ko ha ivi takiekina ki he leleí ‘i hoʻo laka atu ‘i hoʻo moʻuí.”⁵

Naʻe pehē ‘e Palesiteni Tōmasi S. Monisoni ‘i haʻane lea fakapatonu ki he houʻeiki fafiné: “ʻI he taimi lahi ʻoku ʻikai ke tau ʻilo ki he kahaʻú; ko ia ʻoku ʻaonga ai ke tau teuteu ki he ngaahi meʻa taʻemahinó. . . . ʻOku ou naʻinaʻi ai kiate kimoutolu ke mou ako pea mou ako ha ngaahi poto ʻoku fie maʻu ʻi he ngaahi ngāueʻangá, koeʻuhí ka hokosia e taimí, ʻoku mou mateuteu pē ke tauhi homou fāmilí.”⁶

ʻE kau finemui, mou muimui muʻa he faleʻi ‘a e ongo palōfita poto mo fakalaumālié ni. Hoko ko ha fānau ako lelei. Tuʻu hake pea ulo atu ‘i homou ‘apiakó ‘aki e ngāue mālohí, faitotonú, pea mo e angatonú. Kapau ‘okú ke faingataʻaʻia pe loto foʻi ‘i hoʻo akó, kole tokoni ki hoʻo mātuʻá, kau faiakó, pea mo e kau mēmipa fietokoni ‘o e Siasí. ‘Oua naʻá ke teitei foʻi!

Hiki ha lisi ‘o e ngaahi meʻa ‘okú ke fie ‘iló; pea “vahevahe mo ho fāmilí, ngaahi kaungāmeʻá, pea mo e kau takí hoʻo ngaahi taumuʻa akó, ka nau lava ‘o poupouʻi koe.”⁷ Ko e sīpinga ‘eni ‘o e Fakalakalaka Fakatāutahá.

‘Oku mou siotonu ‘i he lahi hono feʻaveʻaki ʻo e fakamatalá ʻi he tekinolosiá. ‘Oku fasitanunu atu ‘a e ongó, vitioó, pea mo e fetuʻutaki fakakomipiutá. Fili fakapotopoto pea ‘oua naʻa tuku e taʻau ko ‘eni ‘o e ‘iló ke ne tohoakiʻi pe fakatuaiʻi hoʻo fakalakalaká. Tuʻu hake, kau finemui! Ko koe ‘okú ke fili hoʻo taumuʻá. Ko koe te ke fili pe ko e hā ‘e hū ki ho ‘atamaí mo ho lotó.

ʻE hoko ha niʻihi hoʻo ngaahi ako mahuʻinga tahá ʻi ha feituʻu kehe mavahe mei he loki akó. ‘Ātakaiʻi koe ʻaki ha kau fefine faʻifaʻitakiʻanga lelei te nau lava ‘o akoʻi koe ‘i he poto ‘o e tauhi-‘apí, ‘ātí, hivá, hisitōlia fakafāmilí, sipotí, fatu-tohí, pe leá. ‘Ai ke ke ‘ilo kinautolu pea kole ke nau fakahinohinoʻi koe. Ko haʻo ako pē ha meʻa foʻou, akoʻi ia ‘i he Mutualé pe ko haʻo hoko ko ha faifakahinohino ki ha kau finemui kehe ke hoko ia ko ha taha ‘o e ngaahi fie maʻu ‘o hoʻo Hone Fakalangilangí.

Makehe mei heʻeku faʻē leleí, naʻe ‘i ai mo haʻaku kau faifakahinohino ‘i heʻeku moʻuí. Naʻá ku fuofua ‘ilo ki he founga fakahinohinó ‘i hoku taʻu hivá. Ne akoʻi au heʻeku faiako Palaimelí ke u tui-lalanga e “Te u ‘Omi ‘a e Maama ‘o e Ongoongoleleí ki Hoku ‘Apí” ko ha fakatātā naʻe tautau ‘i hoku lokí heʻeku kei taʻu hongofulu tupú. Naʻe tataki, fakatonutonu, pea mo fakalotolahiʻi au ʻe heʻeku faiakó ‘i he ngāué ni. Ne ‘i ai mo ha kau faifakahinohino kimui. Naʻe akoʻi au ‘e ha ongo fefine tuitui lelei moʻoni homou uōtí ke u poto he tuituí. ‘I heʻena fakahinohinó, kātakí, mo ‘ena fakalotolahí, ne u fakaʻaliʻali ai haku kofu ‘i ha feʻauhi tuitui ‘i hoku taʻu 14 peá u maʻu pale! Naʻe fakaʻaiʻai ‘e he meʻá ni ‘eku fie maʻu e ‘iló mo aʻusia e lelei tahá ‘i ha ngaahi tafaʻaki kehe.

‘E ‘aonga lahi haʻo maʻu ‘a e ‘iló he taimí ni ki he taimi te ke hoko ai ko ha faʻeé. “ʻOku ‘i ai ha ivi lahi ‘o e tuʻunga fakaako ‘a e faʻeé ki he ngaahi fili fakaako ‘a ‘ene [fānaú].”⁸ ‘E lava ‘e he tuʻunga fakaako ‘o e faʻeé ke ne pukepuke ‘a e “kī ke taʻofi ai ‘a e veʻeteka ‘o e masivá.”⁹ Ko e kakai fefine ʻoku nau maʻu ʻa e ʻiló “‘oku meimei ke nau: fāʻeleʻi ha pēpē moʻui lelei ange, maʻu ha fānau ‘oku moʻui lelei ange, loto-toʻa ange, longomoʻui mo lelei ange ‘enau fakaʻuhingá mo ‘enau fakakaukau leleí.”¹⁰

‘Oku tau ako he “Ko e Fāmilí: Ko ha Fanongonongo ki Māmaní” ko e “tefitoʻi fatongia ‘o e ngaahi faʻeé ke lehilehiʻi hake ‘enau fānaú.”¹¹ Ko ha konga ‘o e lehilehiʻi ko ‘ení ‘a hono akoʻi hoʻomou fānaú pea ko ho fatongia toputapu ia. Hangē ko e kau tau ʻa Hilamaní ne “akonekina ʻa kinautolu ʻe heʻenau ngaahi faʻeé,”¹² te ke hoko ko e faiako mahuʻinga taha ‘e faifaiangé pea maʻu ‘e hoʻo fānaú, ko ia, fili fakalelei hoʻo akó. Tāpuakiʻi hoʻo fānaú pea mo ho ‘api ‘i he kahaʻú ‘aki haʻo ako ki he lahi taha te ke lavá he taimí ni.

Fekumi ki he ‘iló ‘i he tui. ‘Oku tau ako ‘i he tuí ‘i he taimi ‘oku tau maʻu faivelenga ai ‘a e ‘ilo fakalaumālié ‘i he lotú, ako folofolá, mo e talangofuá, pea mo e taimi ‘oku tau kumia ai e fakahinohino ‘a e Laumālie Māʻoniʻoní, ‘a ē ‘okú ne fakamoʻoniʻi ‘a e moʻoni kotoa pē. Kapau te ke fai ho fatongiá ke maʻu e ‘iló, ‘e lava ‘e he Laumālie Māʻoniʻoní ‘o fakamāmaʻi ho ‘atamaí. Pea ‘i hoʻo feinga ke tauhi koe ke ke moʻui tāú, ‘e fakahinohino ‘a e Laumālie Māʻoniʻoní mo fakamāmaʻi ange hoʻo ‘iló.

ʻI he taimi ne u kei finemui aí, naʻá ku faʻa kole ha ngaahi sikī naʻe fuʻu lōloa, sū naʻe fuʻu lahi, ka naʻe akoʻi au ‘e haku kaungāmeʻa he sikií! Ne mau ō ‘i ha ‘aho laʻā lelei ʻi he faʻahitaʻu failaú, tōatu e sinoú, tafitonga, mo lanu pulū e langí. Ne hanga ʻe he fiefiá ʻo toʻo atu ʻeku ongoʻi lilikaʻia he tafa moʻungá he taimi ne u ako aí. Pea neongo ne tuʻo lahi ʻeku tūʻulu ‘i he ngaahi sikī lōloa ko iá, ka naʻá ku tuʻu pē ‘o toe feinga. Naʻe aʻu ‘ou manako he sipotí ni!

Neongo iá, naʻe ‘ikai fuoloa kuó u fakatokangaʻi naʻe ‘ikai lelei maʻu pē ʻa e ngaahi ʻaho sikií mo e tūkunga ʻo e ‘eá. ʻI he ngaahi ‘aho ne ‘aoʻaofia ai e langí, ne mau sikī ‘i ha tuʻunga naʻe ui ko e “laʻalaʻātea (flat light)”. ‘Oku hoko e laʻalaʻāteá he taimi ‘oku ulo ai ‘a e laʻaá ka ʻoku ʻaoʻaofiá. ʻI heʻete vakai atu ki he sinou hinehina ʻi muʻá, ‘oku ‘ikai toe ‘ilo e lolotó ia, pea faingataʻa ke ‘ilo e lahi ‘o e tahifó pe sio ki he tokakovi mo e feteputepuʻi he tafungofungá.

Kau Finemui, mahalo ‘oku mou siofia homou kahaʻú ‘o hangē ko ‘eku vakai ki he tahifo faiʻanga sikií. Te mou ongoʻi ‘i ha taimi ‘o hangē ‘oku mou taufā noa pē, ‘o ‘ikai lava ke mou ‘ilo ‘a e kahaʻú. ‘E ‘oatu ‘e he ako ‘i he tuí ha loto toʻa mo tokoni ‘i hono fakahaohao hoʻomou moʻuí ‘i he taimi ‘o e taʻe-paú.

‘I he vahe 25 ‘o e tohi ‘a Mātiú, ‘oku akoʻi ai ‘e he tala-fakatātā ‘o e kau tāupoʻou ‘e toko hongofulú hono mahuʻinga ‘o e teuteu fakalaumālié mo e pau ke fakahoko fakafoʻituitui iá. Te mou manatuʻi naʻe fakaafeʻi ‘a e kau tāupoʻou ‘e toko hongofulú ke nau fakafeʻao ‘a e ‘eiki-taʻané ki he kātoanga taʻané, ka ko e kau tāupoʻou poto pē ‘e toko nima naʻe mateuteu mo ‘enau loló ‘i heʻenau māmá.

“Pea naʻe lea ‘a e valé ki he potó, Foaki mai maʻamautolu [mei] hoʻomou loló; he ‘oku tei mate ‘emau tūhulú.

“Ka naʻe lea ‘a e potó, ‘o pehē ange, Ka koeʻuhí naʻa siʻi ia kiate kimautolu mo kimoutolu: ka mou ‘alu kiate kinautolu ‘oku fakataú, ‘o fakatau maʻamoutolu.

“Pea lolotonga ‘enau ‘alu ke fakataú, mo ‘ene haʻu ‘a e tangata taʻané; pea ko kinautolu naʻe teuteú naʻe hū mo ia ki he taʻané: pea tāpuni ‘a e matapaá.”¹³

Mahalo te ke pehē naʻe siokita hono taʻe-vahevahe ‘e he kau tāupoʻou poto ʻe toko nimá ‘enau loló, ka naʻe taʻe-malava ia. Ko e mateuteu fakalaumālié kuo pau ke ngāueʻi fakafoʻituitui ia, ‘i he tulutā ki he tulutā, pea he ‘ikai lava ke vahevahe atu.

Ko e taimi ‘eni ke ke ngāue faivelenga leva ke fakalahi hoʻo ‘ilo fakalaumālié—‘i he tulutā ki he tulutā—‘i he lotú, ako folofolá, mo e talangofuá. Ko e taimi ‘eni ke hoko atu ai hoʻo akó—‘i he tulutā ki he tulutā. ‘Oku tānaki foki ‘e he foʻi fakakaukau mo e tōʻonga maʻa kotoa pē ha lolo ki hoʻo māmá, ‘o fakafeʻungaʻi ai koe ke ke maʻu e fakahinohino ‘a e Laumālie Māʻoniʻoní, ko hotau faiako fakalangí.

‘E tataki koe ‘e he Laumālie Māʻoniʻoní ‘i hoʻo fononga ‘i he matelié ni, neongo kapau ʻokú ke ʻaʻeva holo he laʻalaʻāteá ʻo ke taʻepauʻia pe ko e hā ‘oku hanga mai mei he kahaʻú. ‘Oku ‘ikai fie maʻu ke ke manavasiʻi. ‘E tataki koe ‘e he Laumālie Māʻoniʻoní ‘i hoʻo ngaahi filí pea mo hoʻo akó kapau te ke nofo maʻu he hala ‘oku fakatau ki he moʻui taʻengatá.

‘Oku ou fakamoʻoni tuʻunga heʻeku aʻusia fakafoʻituituí kapau te ke fekumi ki he ‘iló ‘o ‘ikai ‘aki ‘a e akó pē ka ‘i he tuí foki, ‘e tataki koe ‘i he meʻa “ʻe fie maʻu ‘e he ‘Eikí . . . ke ke fakahokó mo ia ‘e fie maʻu ke ke ‘iló.”¹⁴

Naʻá ku maʻu hoku tāpuaki fakapēteliaké ‘oku ou kei finemui pea naʻe faleʻi ai au ke u teuteuʻi au ‘aki ha ako lelei pea mo ako heʻeku kei siʻí ‘a e ngaahi poto ‘i he tauhi ‘apí pea mo e ohi hake ‘o ha fāmilí. Neongo ia, naʻá ku fuʻu fie maʻu moʻoni e tāpuaki ‘o ha fāmilí, ka naʻe toki hoko ia ʻi hoku taʻu 37, ‘i he fāifai peá u toki malí. Naʻe uitou hoku husepānití, ko ia ʻi he ‘aho ne silaʻi ai kimaua ‘i he temipalé, naʻe fakafokifā hono tāpuekina au ʻaki husepāniti mo ha fāmili ko ha fānau ‘e toko fā.

Kae ki muʻa atu aí, naʻe lahi ha ngaahi ‘aho ne hangē kuó te taufā kui holo peé, mo fehuʻi, “Ko e hā ‘oku ‘i hoku kahaʻú?” Naʻá ku feinga ke muimui he ngaahi naʻinaʻi hoku tāpuaki fakapēteliaké. Naʻá ku ako faivelenga ke u hoko ko ha faiako pea hoko atu mo ‘eku akó ke u hoko ko ha puleako ‘i ha lautohi puleʻanga. Naʻá ku lotu ki heʻeku Tamai Hēvaní mo kumia e fakahinohino ‘a e Laumālie Māʻoniʻoní. Naʻá ku pīkitai ki he talaʻofa ‘a e kau palōfitá naʻa nau fakapapauʻi mai kapau te u “tuʻu maʻu mo angatonu, tauhi [‘eku] ngaahi fuakavá, tauhi ki he ‘Otuá, pea ʻofa [heʻeku] Tamai ‘i he Langí mo e ‘Eiki ko Sīsū Kalaisí, he ‘ikai taʻofi meiate [au] ha taha ‘o e ngaahi tāpuaki taʻengata ‘a ‘etau Tamai Hēvaní maʻa ‘Ene fānau faivelengá.”¹⁵

ʻOku ou ‘ilo, naʻe teuteuʻi au ʻe heʻeku akó ki ha moʻui naʻe ‘ikai ke u teitei misi ki ai ‘i heʻeku kei finemui haké. Naʻá ku pehē ‘e au ko ‘eku akó ke u faiako ‘i ha ʻapiako mo akoʻi ‘eku fānau ‘i he kahaʻú, ka naʻe ‘ikai ke u ‘iloʻi naʻe toe teuteuʻi ai au ‘e he ‘Eikí ke u akoʻi e lea faka-Pilitāniá ‘i Mongokōlia ‘i haʻaku ngāue fakafaifekau ki ai mo hoku husepānití pea akoʻi e kau finemui ‘o e Siasí he funga ‘o e māmaní pea akoʻi hoku makapuná ki he mahuʻinga ‘o e ‘iló—ko ha ngaahi tāpuaki fakaʻofoʻofa kotoa naʻe ‘ikai ke u teitei misi ki ai.

‘Oku ou fakamoʻoni ‘oku ‘afioʻi mo ‘ofaʻi kimoutolu heʻetau Tamai Hēvaní. ‘Okú Ne falala lahi mai kiate koe pea ‘oku ‘i ai mo haʻane ngāue ko koe tokotaha pē te ke lava ‘o fakahokó. ‘Oku ou fie fakapapauʻi atu te ke mateuteu ki he ngāue maʻongoʻonga ko iá kapau te ke fekumi ki he ‘iló ‘i he akó pea ‘i he tui foki. Ko ʻeku fakamoʻoní ia ‘i he huafa ‘o Sīsū Kalaisí, ‘ēmeni.

Maʻuʻanga fakamatalá

1.

Gordon B. Hinckley, “Ala Hifo ʻo Hiki Hake ha Taha,” Liahona, Sānuali 2002, 67.

2.

Ki Hono Fakamālohia ‘o e Toʻu Tupú (tohi tufa, 2011), 9.

3.

Tokāteline mo e Ngaahi Fuakava 88:118.

4.

Gordon B. Hinckley, Way to Be! Nine Ways to Be Happy and Make Something of Your Life (2002), 28.

5.

Gordon B. Hinckley, “Seek Learning,” New Era, Sept. 2007, 2, 4.

6.

Thomas S. Monson, “Kapau ‘Oku Mou Mateuteu He ‘Ikai Te Mou Ilifia,” Liahona, Nōvema 2004, 116.

7.

Ki Hono Fakamālohia ‘o e Toʻu Tupú, 9.

8.

Cheryl Hanewicz and Susan R. Madsen, “The Influence of a Mother on a Daughterʻs College Decision,” Utah Women and Education Project Research Snapshot, no. 3 (Jan. 2011): 1.

9.

Marjorie Cortez, “Momʻs Education Key to Halt Poverty Cycle,” Deseret News, Sept. 23, 2011, A1.

10.

Olene Walker, “Utah Women and College,” Salt Lake Tribune, Oct. 30, 2011. O4.

11.

“Ko e Fāmilí: Ko ha Fanongonongo ki Māmani,” Liahona, Nōvema 2010, 129.

12.

ʻAlamā 56:47.

13.

Mātiu 25:8–10.

14.

Henry B. Eyring, “Education for Real Life,” Ensign, Oct. 2002, 18.

15.

M. Russell Ballard, “Preparing for the Future,” Ensign, Sept. 2011, 27.

Ko e Taimí ‘Eni ke Tuʻu Hake pea Ulo!

Fai ‘e Elaine S. Dalton

Palesiteni Lahi ‘o e Kau Finemuí

ʻI hoʻo hoko ko e ʻofefine ʻo e ʻOtuá, naʻe fāʻeleʻi mai koe ke ke hoko ko ha taki.

ʻOku ou lava ʻo vakai lelei atu ki he Temipale Sōlekí mei hoku matapā sioʻata he ‘ōfisi ‘o e Kau Finemuí. ‘Oku ou mamata he ‘aho kotoa pē ki he ‘āngelo ko Molonaí, heʻene tuʻu he taua ʻo e temipalé ‘o ‘ikai ngata pē ‘i heʻene hoko ko ha fakaʻilonga fakaʻofoʻofa ‘o ‘ene tuí ka ʻo ‘etau tuí foki. ‘Oku ou ʻofa ‘ia Molonai, he ʻokú ne kei haohaoa pē mo tuʻumaʻu neongo ʻene tuʻu ʻi ha sosaieti ‘oku angahalaʻiá. Ko ia ʻeku moʻungaʻi tangatá. Naʻá ne tuʻu tokotaha pē. Hangē kiate au ‘okú ne tuʻu ‘i he tumuʻaki ʻo e temipalé he ‘aho ní, ‘o taʻalo mai ke ta lototoʻa, ke ta manatuʻi pe ko hai kitaua pea ke ta moʻui taau ke hū ki he temipale māʻoniʻoní—ke ta “tuʻu hake pea ulo atu.”¹ ke ta ikunaʻi ‘a e vātau ‘o e māmaní, pea hangē ko hono kikiteʻi ‘e ‘Īsaiá ke ta, “Haʻu . . . ki he moʻunga ‘o [e ‘Eikí]”²—ʻa ia ko e temipale māʻoniʻoní.

‘Oku lōnuku heni he ‘ahó ni ‘a e ngaahi ‘ofefine fili ‘o e ‘Eikí. ‘Oku ‘ikai ha kulupu ‘e ivi lahi ange hono ivi tākiekina ki he moʻoní mo e angatonú ‘i he māmaní kotoa ka ko e kau finemui mo e kau fafine ‘o e Siasi ‘o Sīsū Kalaisi ‘o e Kau Māʻoniʻoni ‘i he Ngaahi ‘Aho Kimui Ní. ‘Oku ou fakatokangaʻi hoʻomou fakaʻeiʻeikí mo ‘iloʻi homou tupuʻangá mo homou ikuʻanga fakalangí. Naʻa mou makehe ‘i he maama fakalaumālié. ʻOku tukuʻau mai ʻiate kimoutolu ha ngaahi fuakava mo ha talaʻofa. Kuo mou maʻu ‘a e ngaahi anga fakalaumālie ‘o e kau pēteliake angatonu ko ‘Ēpalahame, ‘Aisake pea mo Sēkopé. Naʻe hanga ‘e ha palōfita ‘a e ‘Otuá ʻo ui ʻa kimoutolu ‘oku ‘i heni he pōní, ko ha “ʻamanaki leleiʻanga ngingila”³ ‘o e kahaʻú. Pea ‘oku ou tui ki ai! ‘Oku ulo ngingila atu hoʻomou māmá ‘i he uhouhonga maama faingataʻá ni. ‘Io, ko ha “ngaahi ‘aho ‘eni ke ‘oua naʻa toe ngalo.”⁴ Ko homou ngaahi ‘ahó ‘eni, pea ko e taimi ‘eni ki he finemui ʻi he feituʻu kotoa pē ke “tuʻu pea ulo atu, pea ke hoko hoʻomou māmá ko ha fuka ki he ngaahi puleʻangá.”⁵

“Ko e tuʻunga ʻulungāngá ko ha meʻafua ‘e lava ai ‘e ha taha ke tala ‘a e tonú mo e haohaoá.”⁶ Kuo pau ke tau hoko ko ha ngaahi fuka ‘o e māʻoniʻoní ke mamata ki ai ʻa e māmaní kotoa! ʻOku ʻikai ngata pē ʻene ʻi he kiʻi tohi ne toki fakaleleiʻi ʻo e Ki Hono Fakamālohia ʻo e Toʻu Tupú ha ngaahi tuʻunga ʻulungaanga ke fai pau ki aí ka ʻoku toe ʻi ai foki mo ha ngaahi tāpuaki ne talaʻofa mai kapau te mou fakahoko ia. ʻOku hoko e ngaahi lea ʻoku ʻi he kiʻi tohi ko ʻení ko ha fuka ki he māmaní, pea ʻe hanga ʻe heʻetau moʻui ʻaki e ngaahi tuʻunga ʻulungaanga ko ʻení ʻo fakaʻilo atu e meʻa ke ke fai ke tatau ange ai mo e Fakamoʻuí pea mo ke fiefia ai ʻi he māmani kaupōʻulí ni. ʻE tokoni haʻo moʻui ʻaki e ngaahi tuʻunga ʻulungaanga ʻi he kiʻi tohí ni ke ke taau ai mo e takaua ʻa e Laumālie Māʻoniʻoní. Pea te ke fie maʻu ʻa e takaua ko iá ʻi he māmani ʻoku mou moʻui aí ke ke fai e ngaahi fili faingataʻa ko ē te ne fakapapauʻi e konga lahi hoʻo lavameʻa mo hoʻo fiefia ʻi he kahaʻú. ʻE hanga ʻe hono moʻui ʻaki e ngaahi tuʻunga ʻulungaanga ko ʻení ʻo tokoniʻi kimoutolu ke mou feʻunga ke hū ki he temipale māʻoniʻoni ʻo e ʻEikí pea maʻu ai ʻa e ngaahi tāpuaki mo e mālohi ʻoku tatali mai aí ʻi hoʻomou fakahoko mo tauhi e ngaahi fuakava toputapú.⁷

ʻI he taimi naʻe kei siʻi ai ʻema kiʻi taʻahine ko Amé, naʻe saiʻia ke ne siofi ʻeku māfihunga kotoa pē ʻi heʻeku teuteu ki he lotú. Hili ʻene siofi ʻeku meʻa naʻe faí, naʻá ne helu leva hono ʻulú mo tui hono kofú, peá ne faʻa kole mai ke u ʻai ange e “meʻa ngingilá.” Ko e “meʻa ngingila” naʻe ʻuhinga ki aí ko ha kilimi matolu naʻá ku fakaʻaongaʻi ke taʻofi ʻaki e mingimingi hoku kilí. ʻI heʻene kolé, naʻá ku ʻai leva ia ki he kouʻahe mo e loungutu ʻo Amé, pea toki malimali leva mo pehē mai, “Kuó ta toki mateuteu he taimí ni ke ta ō!” Ko e meʻa naʻe ʻikai ke fakatokangaʻi ʻe Amé, naʻe ʻosi ʻi ai pē ʻene “meʻa ngingila” ia ʻaʻana. Naʻe malama hono kiʻi fofongá he naʻe haohaoa mo taʻe halaia pea mo lelei. Naʻá ne maʻu ʻa e Laumālié, pea naʻe hāsino mai ia.

Pehē ange mai ʻe ʻilo mo mahino ki he finemui kotoa pē ʻoku ʻi heni he pooni ko ho fakaʻofoʻofá—ho “ngingilá”—ʻoku ʻikai makatuʻunga ia he meʻa teuteú, kilimi matolú, pe ko e ākenga kofu pe ngaohi ʻulu fakamuimui tahá. ʻOku makatuʻunga ia ʻi hoʻo angamaʻa fakatāutahá. Ko e taimi te ke moʻui ‘aki ai e ngaahi tuʻunga ‘ulungaanga mahuʻingá ‘o ke taau mo e takaua maʻu pē ‘a e Laumālie Māʻoniʻoní, te ke lava ke maʻu ai ha mālohi lahi ki he māmaní. ‘E hanga ‘e hoʻo faʻifaʻitakiʻanga leleí, pea mo e maama ‘i ho fofongá ʻo tokoniʻi ha niʻihi kehe ‘oku nau mamata ki hoʻo “uló,” pea te nau loto ke tatau mo koe. ‘Okú ke maʻu mei fē ‘a e maama ko ‘ení? Ko e ‘Eikí ‘a e māmá, “pea ‘oku fakamaama ‘e he Laumālié ‘a e tangata kotoa pē ‘i he māmaní, ‘okú ne tokanga ki he leʻo ‘o e Laumālié.”⁸ ‘Oku hoko mai ha maama fakalangi ki homou fofongá mo e fōtungá ‘i he taimi ‘oku mou ʻunu ai ke ofi ange ki heʻetau Tamai Hēvaní mo Hono ‘Alo ko Sīsū Kalaisí. Ko e founga ia ‘etau maʻu ‘a e “meʻa ngingilá”! ‘Ikai ngata ai, hangē ko ia ‘oku mou lava ‘o mamata ki aí, naʻe ‘ikai ʻaonga moʻoni e “kilimi ngingilá” ki hoku kilí!

Ko e ui ke “tuʻu hake pea ulo atú” ko ha ui ia kiate kimoutolu takitaha ke mou taki ‘a e māmaní ‘i ha ngāue kāfakafa—ke hiki hake ‘a e tuʻunga ‘ulungāanga mahuʻingá—pea taki ‘a e toʻu tangatá ni ‘i he angamaʻá, haohaoá, mo e moʻui taau mo e temipalé. Kapau ‘okú ke fie fakahoko ha liliu ‘i he māmaní, kuo pau ke ke kehe mei he māmaní. ‘Oku ou fakaongo atu ‘a e lea ʻa Siosefa F. Sāmitá, naʻá ne pehē ki ha fefine ‘i hono kuongá: “ʻOku ʻikai ko kimoutolú ke taki kimoutolu ʻe he kau [finemui] ʻo e māmaní; ka ʻoku ʻamoutolu ia ke taki . . . [ʻa e] kau [finemui] ʻo māmaní, ʻi he ngaahi meʻa kotoa pē . . . [ʻoku] fakatupu maʻa ki he fānau ʻa e tangatá.”⁹ ‘Oku kei moʻoni pē ngaahi leá ni he ‘ahó ni. ‘I hoʻomou hoko ko e ngaahi ‘ofefine ‘o e ‘Otuá, ne fanauʻi mai pē kimoutolu ia ke mou taki.

‘E fie maʻu maʻu pē ʻi he māmani ko ‘eni ‘oku tau moʻui aí ʻa hoʻo malava ke takí ‘a e fakahinohino mo e takaua ‘a e Laumālie Māʻoniʻoní, ‘a ia te ne talaatu “ʻa e meʻa kotoa pē ‘oku totonu ke mou faí”¹⁰ ‘i hoʻo ʻiloʻi mo fakafalala ki Heʻene fakahinohinó mo ‘ene ngaahi ueʻí. Pea koeʻuhí ‘oku ‘ikai nofo ‘a e Laumālie Māʻoniʻoní ‘i ha tāpanekale ‘oku taʻe-maʻa, ‘e fie maʻu ai ke tau takitaha vakavakaiʻi hotau ngaahi ‘ulungāngá mo hotau lotó. ʻE fie maʻu ke tau fai kotoa ha liliu—ke fakatomala. Hangē ko ia ne folofola ‘aki ‘e he tamai ‘a e Tuʻi ko Lamonaí ‘i he Tohi ‘a Molomoná, “Te u liʻaki kotoa ‘eku ngaahi angahalá koeʻuhí ke u ‘iloʻi koe.”¹¹ ‘Okú ta loto nai, ‘a koe mo au, ke fai e meʻa tatau?

Ne fakapapau ha kulupu toʻu tupu ‘i Kuini Kaliki, ‘i ‘Alesoná ke nau “tuʻu hake pea ulo atu” pea mo taki e toʻu tupu ‘i honau koló ‘i hono moʻui ʻaki ʻo e ngaahi tuʻunga ‘ulungaanga mahuʻinga ‘i he Ki Hono Fakamālohia ‘o e Toʻu Tupú. Naʻa nau takitaha hiki ‘i heʻenau tohinoá ha meʻa pē ne nau ongoʻi naʻá ne taʻofi kinautolu pe ha faʻahinga meʻa ne nau loto ke liliu ‘i heʻenau moʻuí, pea nau toki keli moʻoni ha luo. Naʻa nau fakataha mai, toʻo e ngaahi peesi ‘o e tohinoá, pea laku ki he loto luo he kelekelé, ‘o tatau mo e meʻa ne fai ‘e he kakai ‘o ‘Āmoní ‘i he Tohi ‘a Molomoná mo ‘enau ngaahi meʻa taú.¹² Pea nau toki tanu leva e ngaahi peesi ko iá, mo nau fai ‘i he ‘aho ko iá ha tukupā ke liliu. Naʻa nau fakatomala. Ne nau fakapapau ke tuʻu hake!

‘Oku ‘i ai nai ha meʻa ‘i hoʻo moʻuí ‘oku fie maʻu ke liliu? Te ke lava ‘o fai ‘eni. Te ke lava ‘o fakatomala koeʻuhí ko e feilaulau fakalelei mo taʻengata ‘a e Fakamoʻuí. Naʻá Ne ‘ai ke ta lava ʻo liliu, ke ta toe hoko ‘o haohaoa mo maʻa, pea hoko ‘o tatau mo Ia. Pea kuó ne ‘osi talaʻofa mai ko e taimi te tau fakahoko aí, he ‘ikai leva ke Ne toe manatu ki heʻetau ngaahi angahalá mo ‘etau ngaahi fehālākí.¹³

‘E ngali taʻemalava he taimi ‘e niʻihi ke tau kei ulo atu. ‘Oku mou fehangahangai mo ha ngaahi faingataʻa lahi ‘o hangē ko ā te ne fakapuliki e maʻu‘anga māmá kotoa, ‘a ia ko e Fakamoʻuí. ‘E faingataʻa ‘a e halá he taimi ‘e niʻihi, pea hangē ‘oku ‘i ai ha kakapu matolu ‘okú ne fakapuliki ‘a e māmá he taimi ‘e niʻihi. Ko e meʻa ia ne hoko ki ha finemui ko Folōleni Setuiki. Talu e taʻu 10 ʻa Fololeni mo ʻeni ʻilo ko ha taha talēniti kakau ia. Naʻá ne kakau ‘i he Vahaʻa Tahi ‘o Pilitāniá (English Channel) ‘i ha lekooti ko e houa ‘e 13 mo e miniti ‘e 20. Naʻe saiʻia ‘a Folōleni ke fai ha meʻa ‘oku faingataʻa, pea feinga ai ki mui ke kakau ʻi he vahaʻa ʻo e matāfanga ‘o Kalefōniá mo e Motu Kataliná (Catalina Island)—ko ha maile nai ‘e 26 (kilomita ‘e 42). ‘I he kakau ko ‘ení naʻá ne kamata ke ongosia ‘i he ‘osi ha houa ʻe 15. Ne tō mai ha kakapu matolu ‘o ne fakapuliki ‘a e matāfangá. Naʻe heka pē ‘ene fineʻeikí ‘i ha vaka he tafaʻakí, pea talaange ‘e Folōleni ki heʻene fineʻeikí ‘oku ‘ikai tui te ne lava ‘o fakaʻosi e kakaú. Ne fakalotolahiʻi ia ‘e heʻene faʻeé mo ‘ene faiakó ke hoko atu pē, ka ko e meʻa pē naʻe mamata ki aí ko e kakapú. Naʻe tuku leva ‘ene kakaú, ka ‘i he taimi pē ne heka ai ki he loto vaká, kuó ne toki fakatokangaʻi hake ta naʻe toe pē ha maile ‘e taha (kilomita ‘e 1.6) pea aʻu ki he matātahí. Naʻe ‘initaviu ia ki mui ange mo fehuʻi ki ai pe ko e hā naʻe taʻofi ai ‘ene kakaú, naʻá ne fakahā ange naʻe ‘ikai ko e momoko ‘o e tahí pea naʻe ‘ikai ko e mamaʻó. Naʻá ne pehē, “Naʻe ikunaʻi au ‘e he kakapú.”¹⁴

Naʻe toe feinga kakau ki mui ange, pea naʻe toe tō mai pē ha kakapu matolu. Ka ‘i he taimi ko ‘ení, naʻe hoko atu pē kae ʻoua kuo tūʻuta lelei ki he matāfangá. ‘I he taimi naʻe fehuʻi ange ai pe ko e hā naʻe kehe ai e taimi ko ‘ení, naʻá ne pehē naʻá ne fakakaukau loto pē ki he matāfangá neongo e matolu ‘o e kakapú pea pehē ki he taimi kotoa ‘o ‘ene kakaú.¹⁵

Kia Folōleni Setuikí, ko e matāfangá naʻá ne taumuʻa ki aí. Ka ʻoku tau taumuʻa kitautolu ki he temipalé. Kau finemui, tokanga ki ai. ‘Oua naʻa mou hē mei hoʻomou taumuʻá. ‘Oua naʻa tuku e kakapu matolu ‘o e anga‘ulí mo e ngaahi leʻo fakalotosiʻi ‘o e māmaní ke nau taʻofi koe mei haʻo aʻusia hoʻo taumuʻá, ho ngaahi tuʻunga ‘ulungaanga mahuʻingá, ‘a hoʻo maʻu e feohi ‘o e Laumālie Māʻoniʻoní, pea mo e moʻui taau ke hū ki he ngaahi temipale māʻoniʻoní. Pukepuke maʻu pē ‘a e vīsone ‘o e temipalé—ʻa e fale māʻoniʻoni ‘o e Fakamoʻuí—‘i ho lotó mo hoʻo fakakaukaú.

Naʻá ku tuʻu ‘i he loki silesitiale ‘o e Temipale Lino Nevatá ‘i he ngaahi uike siʻi kuo hilí. Naʻe ngingila ‘a e maama naʻe hū mai ki he loki ko iá pea naʻe toe fakamāmaʻi ange ia ‘e he maama senitalia kilisitalá, ‘a ia ne fetapaki ‘o hoko ko ha ʻumata ki he potu kotoa pē. Naʻe toʻoa ai hoku lotó heʻeku fakatokangaʻi ko e Fakamoʻuí ‘a e “maama mo e moʻui ‘o e māmaní,”¹⁶ ‘a ia kuo pau ke tau pukepuke hake Hono māmá ki ‘olunga mo fakaulo atú. Ko kitautolu ‘a e fanga kiʻi kilisitala ʻoku fetapaki atu ai ʻEne māmá, pea koeʻuhí ke tau fai ‘eni, kuo pau ke tau maʻa mo hao mei he efu ‘o e māmaní. ʻI heʻeku tuʻu ʻi he temipalé he ʻaho ko iá, naʻá ku toe fakakaukau ki hono ui kitautolu ‘e Molonaí—ko e ngaahi ‘ofefine ‘o Saioné: “ʻĀ hake, pea tuʻu hake mei he efú.”¹⁷ “Pea ‘ikai ala ki he ngaahi meʻafoaki ‘oku koví, pe ko e meʻa ‘oku taʻemaʻá.”¹⁸ “ʻĀ hake, pea tuʻu hake . . . , ‘ai ho ngaahi kofu matamataleleí, ‘e ‘ofefine ‘o Saione . . . , ko e ngaahi fuakava kuo fai ‘e he Tamai Taʻengatá mo koé, ‘e fale ‘o ‘Isileli, ke fakamoʻoniʻi ia.”¹⁹

Ko e ngaahi tāpuaki ‘o e temipalé ne talaʻofa maí, ‘oku ‘ikai fai ia kiate kimoutolu pē ka ki he toʻu tangata kotoa. Pea ‘i hoʻo ‘ai e temipalé ko hoʻo taumuʻá, ‘e mahulu atu ai ho mālohi ki he leleí ‘i he taimí mo e feituʻú, pea ‘e hoko hoʻo ngāue maʻanautolu kuo pekiá ko hano fakahoko ‘o e kikité!

Naʻá ku fiefia ‘i he konifelenisi lahi kuo ‘osí ‘i heʻeku fanongo ki hono fakaafeʻi kitautolu kotoa ‘e ‘Eletā Tēvita A. Petinā ke tau femoʻuekina ʻi he holi lahi ‘i hono fai ‘etau hisitōlia fakafāmilí mo e ngāue fakatemipalé maʻanautolu kuo pekia taʻe maʻu e ngaahi tāpuaki ‘o e ongoongolelei ‘o Kalaisi kuo fakafoki maí.²⁰ Naʻá ku fiefia ʻi heʻene fai e fakaafe ko ‘eni kiate kimoutolú. ‘Oku tau lau ‘i he Tokāteline mo e Ngaahi Fuakavá ki ha “ngaahi laumālie kehe ‘e niʻihi naʻe fakatatali ke nau toki haʻu ‘i he kakato ‘o e ngaahi kuongá ke nau kau ‘i hono fokotuʻu ‘o e ngaahi makatuʻunga ‘o e fuʻu ngāue lahi ‘o e ngaahi ‘aho kimui ní, kau ai ‘a hono langa ʻo e . . . ngaahi temipalé mo fai ‘o e ngaahi ouau ki hono huhuʻi ‘o e kau pekiá.”²¹ Ko homou kuongá ʻeni pea kuo kamata hoʻomou ngāué! Ko e taimi ‘eni ke tau taau ai ke maʻu ha lekomeni temipalé. ‘I hoʻomou fai ‘ení, ‘oku mou hoko ai ko e kau faifakamoʻui he Moʻunga ko Saioné.²²

Naʻe pehē ‘e ‘Eletā Lāsolo M. Nalesoni ʻo kau kiate kimoutolu, “ʻOku tatau e mālohi ‘o e kau finemui ‘o e Siasí mo ha saianiti ‘oku mohe, ‘e ‘ā, pea tuʻu hake, ‘o ne ueʻi hake ‘a e kakai ‘o e māmaní ‘o tatau mo e mālohi kāfakafa ‘o e angatonú,”²³ ʻE kau finemui, tuʻu hake pea tuʻu ki homou tuʻungá ‘i he ngaahi meʻa nāunauʻia te ne fakafōtunga homou kahaʻú mo e kahaʻu ‘o e māmaní. Ko e taimí ‘eni!

“[‘Oku fusi ha fuka mei he tumutumu ‘o e moʻungá. ‘E ngaahi puleʻanga ke mou hanga hake; ‘oku taʻalo ia ki māmani kotoa]”!²⁴ Kau Finemui, ko e fuká kimoutolu! Ke mou angamaʻa mo haohaoa, fekumi ki he feohi ‘o e Laumālie Māʻoniʻoní, tanu hoʻomou ngaahi angahalá mo e maumau fonó, tukutaha hoʻomou tokangá pea ‘oua naʻa tuku e kakapu ‘o e angaʻulí ke ne fakapuliki hoʻo taumuʻá. Moʻui taau ke hū ki he temipalé. ‘Ai hoʻo “meʻa ngingilá”! ‘Oku ou fakamoʻoniʻi ‘aki hoku lotó kotoa ‘oku moʻui ‘a e ‘Otuá pea te Ne fakamāmaʻi ‘etau moʻuí ‘i heʻetau ‘unu ‘o ofi ange ki Hono ʻAlo ʻOfaʻangá---ʻa hotau Fakamoʻui ko Sīsū Kalaisí. Pea ‘oku ou fakatauange, ‘o hangē ko Molonaí, te tau “tuʻu hake pea ulo atu, ke hoko [‘etau] māmá ko ha fuka ki he ngaahi puleʻangá”!²⁵ ‘I he huafa toputapu ‘o Sīsū Kalaisí, ‘ēmeni.

Maʻuʻanga fakamatalá

1.

Tokāteline mo e Ngaahi Fuakava 115:5.

2.

‘Īsaia 2:3; 2 Nīfai 12:3.

3.

Gordon B. Hinckley, “Tuʻu Mālohi mo Taʻeueʻia,” Fakataha Ako Fakatakimuʻa Fakaemāmani Lahí, 10 Sānuali 2004, 22.

4.

Oliver Cowdery, ʻi he Siosefa Sāmita—Hisitōlia 1:71, fakamatala.

5.

Tokāteline mo e Ngaahi Fuakava 115:5.

6.

Ezra Taft Benson, “Fakamālohia ho Ngaahi Siteikí,” Tūhulú, ʻAokosi 1991, 4

7.

Vakai,Tokāteline mo e Ngaahi Fuakava 109:22.

8.

Tokāteline mo e Ngaahi Fuakava 84:46.

9.

Ngaahi Akonaki ‘a e Kau Palesiteni ‘o e Siasí: Siosefa F. Sāmita (1998), 215.

10.

2 Nīfai 32:5.

11.

‘Alamā 22:18; ko e tānaki atu hono fakamamafaʻí.

12.

Vakai, ‘Alamā 24:17.

13.

Vakai, Tokāteline mo e Ngaahi Fuakava 58:42.

14.

Vakai, Sterling W. Sill, ʻi he Conference Report, Apr. 1955, 117.

15.

Vakai, Randy Alcom, “Florence Chadwick and the Fog,” epm.org/resources/2010/Jan/21/florence-chadwick-and-fog. Vakai foki, “Florence Chadwick,” ʻi he Encyclopedia of World Biography, vol. 19 (2004): 64–66; “Navigation Information” mo e “Swim Successes,” Catalina Channel Swimming Federation, swimcatalina.com, accessed Mar. 27, 2012. ʻOku ʻi ai mo ha ngaahi fakamatala kehekehe ʻoku maʻu fekauʻaki mo Fololeni Setuiki.

16.

3 Nīfai 9:18.

17.

Molonai 10:31.

18.

Molonai 10:30.

19.

Molonai 10:31.

20.

Vakai, David A. Bednar, “ʻE Liliu ʻa e Loto ʻo e Fānaú,” Liahona, Nōvema 2011, 24–27.

21.

Tokāteline mo e Ngaahi Fuakava 138:53–54.

22.

Vakai, ʻOpataia 1:21;Tokāteline mo e Ngaahi Fuakava 103:9; Ngaahi Akonaki ʻa e Kau Palesiteni ʻo e Siasí: Siosefa Sāmita (2007), 547–48.

23.

Russell M. Nelson, “Daughters of Zion,” New Era Young Women Special Issue, YW Nov. 1985, 9.

24.

“Vakai ʻE Kāinga,” Ngaahi Himí, fika. 4.

25.

Tokāteline mo e Ngaahi Fuakava 115:5.

Tui, Talangofua, mo Kātaki

Fai ‘e Palesiteni Thomas S. Monson

Tui ko e meʻa ʻoku mahuʻinga tahá ko hoʻo mālohi mo tauhi faivelenga ko ia e ngaahi moʻoni ʻo e ongoongoleleí. ʻOku ou fakamoʻoni atu ʻoku moʻoni ia.

Siʻoku tuofāfine kei talavou, ‘oku fakatupu loto fakatōkilalo e fatongia ke lea atu kiate kimoutolú. ‘Oku ou lotua ha tokoni fakalangi, ke u taau mo ha faingamālie peheni.

ʻI he taʻu ‘e 20 kuo hilí nai ne teʻeki ke kamata ai hoʻomou fononga ‘i he matelié ni. Ne mou kei ‘i homou ‘api fakalangí. Ne mou nofo ai ‘i he niʻihi ne nau ‘ofaʻi kimoutolú pea mo nau tokanga ki homou tuʻunga lelei taʻengatá. Fāifai pea fie maʻu e moʻui ‘i māmaní ki hoʻomou fakalakalaká. ‘Oku ‘ikai ha veiveiua naʻe fai ha lea fakamāvae mo fakahaaʻi atu ha falala. Kuo mou maʻu ‘eni ha sino pea hoko ‘o matelie, ‘o tukuange mai mei he ‘ao ‘o hoʻomou Tamai Hēvaní.

Neongo ia, ne tatali atu ‘i māmani homou talitali fiefiá. Naʻe mahuʻinga ‘aupito mo makehe ‘a e ngaahi ‘uluaki taʻú. Naʻe ‘ikai maʻu ‘e Sētane ha mālohi ke fakataueleʻi kimoutolu, he naʻe teʻeki ai ala fakamāua kimoutolu. Ne mou kei maʻa ‘i he ‘ao ‘o e ‘Otuá.

‘Ikai hano taimi kuo mou aʻu mai ki he vahaʻa taimi ‘oku ui ‘e ha niʻihi “ko e taʻu hongofulu tupu fakaʻuliá.” ‘Oku ou saiʻia ange ‘i he “taʻu hongofulu tupu fakaʻofoʻofá.” Ko ha taimi ‘o e faingamālie, ko ha faʻahitaʻu ‘o e tupulaki, ko ha faʻahitaʻu ‘o e fakalakalaka—‘oku fakaʻilongaʻi ‘aki hono maʻu e ‘iló mo e fekumi ki he moʻoní.

Kuo teʻeki pehē ‘e ha taha ‘oku faingofua ‘a e taʻu hongofulu tupú. ‘Oku meimei ko ha ngaahi taʻu ia ‘o e ongoʻi taʻepau, ‘o e ongoʻi hangē ‘oku ‘ikai ke ke feʻungá, pe ke ‘ilo ho tuʻunga ‘i ho toʻú, pe feinga ke tali koé. Ko e taimi ‘eni ‘oku fakaʻau ke ke tauʻatāina ange ai—pea mahalo ‘okú ke fie maʻu ha tauʻatāina lahi ange mei he meʻa ‘oku fakaʻatā atu ‘e hoʻo mātuʻá he taimi ní. Ko e ngaahi taʻu foki ‘eni ‘oku fakataueleʻi ai koe ‘e Sētane mo fai hono lelei tahá ke tohoakiʻi koe mei he hala te ne taki atu koe ki he ‘api fakalangi ko ē naʻá ke haʻu mei aí, ke ke foki ki ho ngaahi ‘ofaʻangá pea ki hoʻo Tamai Hēvaní.

‘Oku ‘ikai mateuteu ‘a e māmani ‘okú ne takatakaiʻi koé ke ne fai e tokoni ‘okú ke fie maʻu ke ke ikunaʻi ai ‘a e fononga mohu faingataʻá ni. ‘Oku hangē ai ‘oku ‘i ai ha tokolahi ‘i he sōsaietí he ‘ahó ni kuo nau tafia atu mei he uafu ‘o e malú pea nau ‘auhia mei he taulanga ‘o e nongá.

ʻOku hanga ʻe he fakahōhōlotó, angaʻulí, ponokalafí, faitoʻo kona tapú, mālohi fakatoʻú—kotoa ‘eni pea toe lahi ange—‘o ‘ai ha tokolahi ke felīlīaki holo kinautolu ‘i he tahi ‘o e angahalá pea mo haveki kinautolu ‘i he mataʻuluʻulu māmāsila ‘o e mole e ngaahi faingamālié, mole ngaahi tāpuakí, mo e ‘amanaki taʻehokó.

‘Oku ‘i ai ‘apē ha hala ke hao ai? ‘Oku ‘i ai ha haoʻanga mei he ‘auha ‘oku tuʻunuku maí? Ko e talí ‘oku leʻo lahi ko e ‘io! ‘Oku ou tapou atu ke mou hanga ki he maama kamo ‘a e ‘Eikí. Ne u ‘osi leaʻaki ki muʻa; te u toe lea ‘aki ia: ‘oku ‘ikai ha kakapu ia ‘e fuʻu matolu, hala ha pō ‘e fuʻu fakapoʻuli, hala ha matangi ‘e fuʻu mālohi, hala ha kaivai ‘e mole ‘aupito he ‘e lava pē ‘e he maama kamo ‘a e ‘Eikí ke fakahaofi kimoutolu. ‘Oku kamo ‘i he ngaahi matangi mālohi ‘o e moʻuí. ‘Oku ui mai, “Ko e hala ‘eni ke hao aí. Ko e hala ‘eni ki ‘apí.” ‘Okú ne tukuatu ha fakaʻilonga ‘o ha maama ‘e lava ke ‘iloʻingofua pea he ‘ikai teitei mate. Kapau ‘e muia, ‘e tataki fakafoki ai kimoutolu ‘e he ngaahi fakaʻilonga ko iá ki homou ‘api fakalangí.

‘Oku ou fie lea atu he pooni fekauʻaki mo ha ngaahi fakaʻilonga mahuʻinga ‘e tolu mei he maama kamo ‘a e ‘Eikí te nau tokoni ke mou foki ai ki he Tamai ‘oku tatali mai ki hoʻomou foki fiefia angé. Ko e ngaahi fakaʻilonga ko iá ko e tui, talangofua, mo e kātaki.

‘Uluakí, te u lave ki ha fakaʻilonga ‘oku faingofua mo mahuʻinga: tuí. Tui ko ha ‘ofefine koe ‘o e Tamai Hēvaní, ‘okú Ne ‘ofa ‘iate koe, pea ‘okú ke ‘i hení ko ha taumuʻa nāunauʻia—ke maʻu ho fakamoʻui taʻengatá. Tui ‘oku mātuʻaki mahuʻinga e tuʻu maʻu mo faivelenga ‘i he ngaahi moʻoni ‘o e ongoongoleleí. ‘Oku ou fakamoʻoni ‘oku pehē!

Siʻi ngaahi kaungāmeʻa kei talavou, tui ki he lea ‘okú ke fai he uike kotoa pē ‘i hoʻo lau e kaveinga ‘o e Kau Finemuí. Fakakaukau ki he ‘uhinga ‘o e ngaahi lea ko iá. ‘Oku moʻoni ia. Feinga maʻu pē ke ke moʻui ‘aki e ngaahi tuʻunga ‘ulungaanga mahuʻinga kuo fokotuʻu atú. Tui, ‘o hangē ko e lau hoʻomou kaveingá, kapau te mou tali mo fakahoko e ngaahi tuʻunga ‘ulungaanga ko iá, te mou mateuteu ai ke faitokonia homou ‘apí mo homou fāmilí, ke fakahoko mo tauhi e ngaahi fuakava taʻengatá, ke maʻu e ngaahi ouau ‘o e temipalé, pea maʻu ‘a e ngaahi tāpuaki ‘o e hākeakiʻí. Ko ha ngaahi moʻoni fakaʻofoʻofa ‘eni ‘o e ongoongoleleí, pea ‘i hoʻomou muimui ki aí, te mou fiefia ange ai ‘i hoʻomou moʻuí kotoa pea ‘i he moʻui ka hokó, ‘o laka ange ia kapau ne mou fakasītuʻaʻi kinautolu.

ʻOku ʻi ai hamou tokolahi naʻe akoʻi atu ‘e ngaahi moʻoni ko ʻeni ‘o e ongoongoleleí mei hoʻomou kei valevalé. Ne akoʻi kimoutolu ‘e ha ngaahi mātuʻa ‘ofa mo ha kau faiako tokanga. Ne tokoni e ngaahi moʻoni ne nau ‘oatú ke ke maʻu ai ha fakamoʻoni; ne mou tui ki he meʻa naʻe akoʻi atú. Neongo ‘e kei lava pē ke tanumaki mo tupulaki fakalaumālie ‘a e fakamoʻoni ko iá ‘i hoʻo ako, lotua ha fakahinohino, pea mo hoʻo ‘alu ki he ngaahi houalotu ‘a e Siasí he uiké, ka ko e meʻa pē ia ‘aʻau hono tauhi e fakamoʻoni ko iá ke kei moʻuí. ‘E feinga ‘a Sētane ‘aki hono iví kotoa ke fakaʻauha. Ka ‘e fie maʻu ke ke tanumaki ‘a hoʻo moʻuí kotoa. Pea hangē ko ha ulo kakaha ‘a ha afí—ka ‘ikai tafunaki maʻu pē hoʻomou fakamoʻoní—‘e mōlia ‘o ulo poipoila ia pea aʻu ‘o mate fakaʻaufuli. Kuo pau ke ‘oua naʻá ke tuku ke hoko ‘eni.

Makehe mei hoʻo ‘alu ki he ngaahi houalotu ‘o e Sāpaté mo hoʻo ngaahi ‘ekitivitī he fakaʻosinga ‘o e uiké, ka maʻu hao faingamālie ke kau he seminelí, tatau ai pē pe ko e pongipongí pe ‘i he ngaahi kalasi he akó, ngāue ‘oanga ‘aki e faingamālie ko iá. ʻOku kau hamou tokolahi he seminelí he taimí ni. Pea tatau mo ha toe meʻa ‘i he moʻuí, ko e lahi taha ‘o e meʻa te ke maʻu mei he seminelí ‘e makatuʻunga ia ‘i ho lotó mo hoʻo tali lelei ke akoʻi koé. ‘Ofa pē ʻoku mou maʻu ha loto fakatōkilalo mo ha holi ke ako. ‘Oku ou fakafetaʻi lahi ‘i he faingamālie naʻá ku maʻu ‘i hoku taʻu hongofulu tupú ke kau ‘i he semineli pongipongí, he naʻá ne fai ha tokoni mahuʻinga ‘i hono fakatupulaki ‘eku fakamoʻoní. ‘E lava ‘e he seminelí ʻo liliu ʻa e moʻuí.

‘I he ngaahi taʻu kuo hilí ne u kau ai he poate ‘o e kau talēkitá mo ha talavou lelei naʻe lavameʻa ʻaupito ‘i he moʻuí. Naʻá ku tanganeʻia ‘i heʻene angatonú pea mo ‘ene māteakiʻi e Siasí. Ne u toki ‘ilo kimui naʻá ne maʻu ha fakamoʻoni mo kau ki he Siasí koeʻuhí ko e seminelí. ‘I he taimi naʻe mali aí, naʻe tupuʻi Siasi pē hono uaifí ‘oʻona. Naʻe ‘ikai ke kau ia ki ha siasi. Hili ha ngaahi taʻu lahi pea neongo ‘ene feingá, naʻe ‘ikai pē tokanga ia ke ‘alu ki he lotú mo hono uaifí mo e fānaú. Faifai peá ne kamata ‘ave ha toko ua ‘o hono ngaahi ‘ofefiné ki he semineli pongipongí. Naʻe tali pē ‘i he kaá lolotonga e fai ‘enau kalasí, peá ne toki ‘ave leva kinaua ki he akó. ‘I ha ‘aho ‘e taha ne ‘uha ai, naʻe pehē ange ‘e ha taha ‘o hono ongo ‘ofefiné, “Hū mai,Teti. Te ke lava pē ‘o nofo ‘i he holó.” Naʻá ne tali e fakaafé ni. Ne ava pē matapā ki he loki akó, pea kamata leva ke ne fakafanongo. Naʻe ongo ki hono lotó. Pea ‘i he toenga ‘o e taʻu fakaakó, naʻá ne maʻu semineli fakataha pē mo hono ongo ‘ofefiné, pea fakaiku ai ‘o kau ki he Siasí pea mālohi ai pē he Siasí he toenga ʻene moʻuí. Tuku ke hanga ‘e he seminelí ‘o langaki mo fakamālohia hoʻo fakamoʻoní.

‘E ‘i ai pē taimi te ke fehangahangai ai mo ha ngaahi faingataʻa te nau ala uesia hoʻo fakamoʻoní, pe te ke fakaliʻeliʻaki ia koeʻuhí ko haʻo tulifua ki hao ngaahi manako kehe. ‘Oku ou kōlenga atu ke mou tauhi ia ke mālohi. Ko ho fatongiá, ‘o‘ou tokotaha pē, ke pukepuke ke mālohi pē hono uló. ‘Oku fie maʻu ki ai ha ngāue lahi, ka ko ha ngāue he ‘ikai te ke teitei fakaʻiseʻisa ai. ʻOku ou manatu ai ki he fakalea ‘o ha foʻi hiva naʻe fatu ‘e Sulieti Asevito Hengi. Naʻá ne fatu ‘o fekauʻaki mo ‘ene fakamoʻoní ‘o pehē:

Matangi ‘o e liliú ‘ene faʻakí

ʻĀkilotoa ‘e he ‘ao ‘o e mamahí

Ne u maluʻi ‘aki ia ‘eku moʻuí

‘Ānaua ki he ‘ofá—pea mo e māmá

Neongo ‘e taulōfuʻu ‘a e afaá

Te u kātekina pē lōvai ‘a e ‘uhá

Ngafa ke ‘ūkumá

Mo tafunaki e ulo ko iá.¹

ʻOku ou fakatauange ke mou tui, mo pukepuke e huelo ko ia hoʻomou fakamoʻoní ke ulo ngingila, neongo pe ko e hā ‘e hokó.

Hokó, kau finemui, ‘ofa ke mou talangofua. Talangofua ki hoʻomou mātuʻá. Talangofua ki he ngaahi fono ‘a e ‘Otuá. Ne foaki mai ia ‘e he Tamai Hēvani ‘ofa. Kapau te tau talangofua ki ai, ‘e lavameʻa ange ‘etau moʻuí, pea siʻi ange ‘ene palopalemaʻiá. ‘E makātekina ange hotau ngaahi faingataʻá mo ‘etau ngaahi palopalemá. Te tau maʻu e ngaahi tāpuaki ne talaʻofa mai ‘e he ‘Eikí. He naʻá Ne folofola, “ʻOku fie maʻu ‘e he ‘Eikí ‘a e loto mo e ‘atamai fie faí; pea ‘e kai ‘a e ngaahi meʻa lelei ‘o e fonua ko Saioné ‘e he kau loto fie faí mo e kau talangofuá ‘i he ngaahi ‘aho fakaʻosí.”²

‘Oku taha pē hoʻo moʻuí. Maluʻi ia ke hao mei he palopalemá ‘o fakatatau mo ia te ke lavá. ʻE ʻi ai ha taimi ‘e ‘ahiʻahiʻi ai koe ‘e ha niʻihi naʻá ke pehē ko hao kaungāmeʻa.

Naʻá ku talanoa he ngaahi taʻu kuo maliu atú mo ha ‘etivaisa Maea Meiti ‘o ne fakamatala mai ha meʻa naʻe hoko kiate ia mo ha finemui heʻene kalasí. Naʻe toutou ‘ahiʻahiʻi ‘a e finemuí ni ke ne mavahe mei he hala ‘o e moʻoní ‘o muimui ki he angahalá. Tuʻunga ‘i he fakaʻaiʻai taʻe-tuku hono ngaahi kaumeʻa he akó, ne fāifai peá ne tali ke muimui he hala lōloa ko iá. Ne maau e palaní: te ne tala ki heʻene mātuʻá ‘e ‘alu ki ha pō ‘ekitivitī ‘a e Kau Finemuí. Ka naʻe palani ia, ke ne ‘i ai taimi siʻi pē kae ‘oua kuo aʻu ange hono ngaahi kaungāmeʻá mo honau ngaahi kaumeʻa tangatá ‘o nau ō. Te nau ō leva ki ha fakafiefia ‘e inu ai e kava mālohí pea ‘e maumauʻi moʻoni ‘e hono ngaahi tōʻongá e meʻa ne ‘osi ‘ilo ‘e he finemuí ni naʻe totonú.

Naʻe lotua ‘e he faiakó ke ne maʻu ha fakahinohino ki hono tokoniʻi ‘o e fānau fefiné ni kotoa kae tautautefito ki he finemui ko ‘ení, ne ngali taʻepau moʻoni ‘ene lotoʻaki e ongoongoleleí. Ne maʻu ‘e he faiakó he pō ko iá ha fakahā ke liʻaki kotoa e meʻa naʻá ne ‘uluaki palaní kae lea ki he fānau fefiné ni fekauʻaki mo e moʻui angamaʻá. ʻI he taimi naʻe kamata ke ne fakamatalaʻi ai ‘ene fakakaukaú, ne toutou sio e finemui ko ‘ení ki heʻene uasí ke fakapapauʻi he ‘ikai tōmui ki hono ngaahi kaungāmeʻá. Neongo ia, ‘i he hoko atu ‘a e fealēleaʻakí, ne ongo ki hono lotó, maama mo hono konisēnisí, pea liliu ʻene fakakaukaú. ʻI he hokosia e taimí, naʻe ‘ikai pē tokanga ia ki he toutou fakapiipi mai ‘a e meʻalelé ‘i hono uí. Naʻe nofo pē ia he efiafí kakato mo ‘ene faiakó mo e toenga ‘o e fānau fefine he kalasí. Kuo taʻofi e fakatauele ke mavahe mei he founga kuo tali ‘e he ‘Otuá. Kuo taʻofi ‘a Sētane. Naʻe nofo e finemuí hili e ō kotoa ‘a e toengá ke fakamālō ki heʻene faiakó ‘i he lēsoní mo fakahā ange hono tokoniʻi ia ke tuku e meʻa naʻe mei iku fakamamahí. Kuo tali e lotu ‘a ha faiako.

Naʻá ku toki ‘ilo kimui ne tupu ‘i heʻene fili ke ‘oua ‘e ‘alu mo hono ngaahi kaungāmeʻá he pō ko iá—‘a e fānau fefine mo e fānau tangata manakoa taha ‘i he akó—ne nau siʻaki ia pea laumāhina mo e ‘ikai hano kaungāmeʻa ‘i he akó. Naʻe ‘ikai ke nau lava ‘o tali ‘ene taʻe fie fai e ngaahi meʻa ne nau fakahokó. Ko ha taimi mātuʻaki faingataʻa mo taʻelata kiate ia ka naʻá ne tuʻumaʻu pea fāifai ‘o ne maʻu ha ngaahi kaungāmeʻa naʻa nau tui tatau mo ia. Hili ha ngaahi taʻu, kuó ne mali temipale pea ‘i ai haʻane fānau fakaʻofoʻofa ‘e toko fā. Naʻe mei kehe fau ‘ene moʻuí. ʻOku hanga ʻe heʻetau ngaahi filí ʻo puleʻi ‘a hotau ikuʻangá.

ʻE kau finemui pelepelengesi, ʻai ʻa e fili kotoa pē te ke faí ke lava ʻi he kiʻi sivi ko ʻení: “Ko e hā ʻe hoko ai kiate aú? Ko e hā te u maʻu mei aí? Pea ʻoua naʻa hanga ʻe hoʻo lao ki ho ʻulungāngá ʻo fakamamataʻi ʻa e “Ko e hā ʻa e fakakaukau mai ʻa e niʻihi kehé? ka ko e “Ko e hā ʻeku fakakaukau hifo kiate aú?” Tuku ke takiekina koe ki he leleí ʻe he kihiʻi leʻo siʻí. Manatuʻi naʻe ʻi ai ʻa e tokotaha maʻu mafai naʻe hilifaki hono nimá ki ho ʻulú ʻi he taimi naʻe fakamaʻu ai koé peá ne pehē atu, “Maʻu ʻe koe ʻa e Laumālie Māʻoniʻoní.” Fakaava homou lotó pea mo homou laumālié ki he ongo ko ia ʻo e leʻo makehe ko ʻení ʻokú ne fakamoʻoniʻi atu ʻa e [moʻoní]. Hangē ko e talaʻofa ʻa e palōfita ko ʻĪsaiá, “ʻE fanongo ho telingá ki ha lea . . . ʻo pehē, Ko ʻeni ʻa e halá ke ke ʻalu ʻi ai.”³

Kuo anga hotau kuongá ni ki he faʻifaʻitelihá. Kuo hanga ʻe he ngaahi makasiní mo e faiva ʻiloa he televisoné mo e kau helo ʻo e malaʻe sipotí—ʻa ia ʻoku fakaʻamua ʻe ha niʻihi tokolahi ʻo e toʻu tupú ke tatau mo iá—ʻo fakasītuʻaʻi ʻa e ngaahi fono ʻa e ʻOtuá mo fakatonuhiaʻi foki ʻa e faiangahalá, ʻo ʻai ke pehē ʻoku ʻikai hano kovi pe nunuʻa. ʻOua te mou teitei tui ki ai! ʻOku ʻi ai e taimi ʻe fakamaauʻi ai kimoutolu—ʻo tānaki tuʻunga hoʻomou ngaahi ngāué. Kuo pau ke ngata ʻa e ngaahi meʻa ko ia ʻoku tau pehē ʻoku leleí—ʻi he moʻú ni pe moʻui ka hoko maí. ʻE hoko mai e ʻaho ʻo e Fakamāú ki he tokotaha kotoa pē. Kuó ke mateuteu? ʻOkú ke fiemālie ʻi he tuʻunga ʻoku ʻi ai hoʻo ngaahi ngāué?

Kapau kuo humu ha taha ‘i heʻene fonongá, ‘oku ou palōmesi atu ‘oku ‘i ai ha founga ke ke foki ai. ‘Oku ui ia ko e fakatomalá. Naʻe pekia hotau Fakamoʻuí ke ta maʻu ‘a e meʻaʻofa mahuʻinga ko iá. Neongo ‘oku faingataʻa ‘a e halá, ka ‘oku moʻoni ‘a e talaʻofá. Ne folofola ‘a e ‘Eikí: “He neongo ‘a e tatau hoʻomou angahalá mo e kula ‘ahoʻahó, ‘e hoko ia ke hinehina ‘o hangē ko e ‘uha hinaekiaki.”⁴ “Pea ‘e ‘ikai te u toe manatu [ki ai].”⁵

Siʻoku tuofāfine ‘ofeina, ‘oku mou maʻu e meʻaʻofa mahuʻinga ko e tauʻatāina ke filí. ‘Oku ou kōlenga atu ke mou fili ke talangofua.

Fakaʻosí, ‘ofa ke mou kātaki. ‘Oku ‘uhinga ki he hā ke kātakí? ‘Oku ou saiʻia he fakaʻuhinga ko ‘ení: ke matuʻuaki ʻi he lototoʻa. Te ke fie maʻu ‘a e lototoʻá ka ke tui; ‘e fie maʻu ia he taimi ‘e niʻihi ‘i hoʻo talangofuá. Ka kuo pau ke fie maʻu ia ‘i hoʻo kātaki kae ‘oua kuo hoko e ‘aho ke ke mavahe ai mei he moʻui fakamatelié ni.

Kuó u talanoa ‘i he ngaahi taʻu kuo maliu atú mo ha niʻihi tokolahi ne nau fakahā mai, “ʻOku lahi fau ‘eku ngaahi palopalemá, faingataʻaʻia moʻoni. ‘Oku lōmekina au ‘e he ngaahi palopalema ‘o e moʻuí. Ko e hā te u faí?” Ne u fakahoko ange, pea te u fakahoko atu kiate kimoutolu, ‘a e fokotuʻu mahino ko ‘ení: fekumi ki ha fakahinohino fakalangi he ‘aho ki he ‘aho. ʻOku faingataʻa e sio fakalūkufuá ki he moʻuí; ka ʻoku faingofua hono fuesia fakakongokongá. Te tau takitaha lava ‘o faitotonu ‘i he ‘aho pē taha—pea tānaki mai e ‘aho hokó mo e ‘aho hokó—kae ‘oua kuo tau moʻui ‘o tataki kitautolu ‘e he Laumālié he toenga ʻetau moʻuí, ko ha moʻui ʻoku ‘ofi ki he ‘Eikí, ko ha moʻui fonu ngāue lelei mo angatonu. Naʻe talaʻofa e Fakamoʻuí, “Sio kiate au, pea kātaki ki he ngataʻangá, pea te mou moʻui; he ko ia ia te ne kātaki ki he ngataʻangá te u foaki kiate ia ‘a e moʻui taʻengatá.”⁶

Ko e taumuʻa ‘eni ne mou omi ai ki he moʻui fakamatelié, ‘e hoku ngaahi kaumeʻa kei talavou. ‘Oku ‘ikai ha meʻa ia ‘e toe mahuʻinga ange ‘i he taumuʻa ‘okú ke feinga ke aʻusiá—‘a e moʻui taʻengata ‘i he puleʻanga ‘o hoʻo Tamaí.

Ko ha ngaahi ‘ofefine mātuʻaki pelepelengesi mo mahuʻinga kimoutolu ‘o ‘etau Tamai Hēvaní ne fekauʻi mai ki māmani he kuonga mo e taimi ko ‘ení koeʻuhí ko ha taumuʻa. Naʻe fakatatali kimoutolu ki he houa tonu ko ‘ení. ‘Oku ‘i ai ha ngaahi meʻa fakaʻofoʻofa mo nāunauʻia kuo tokonaki maʻau kapau te ke tui, talangofua, pea mo kātaki. ‘Oku ou lotua ke hoko ‘eni ko ho tāpuaki, pea ‘oku ou fai ‘eni ‘i he huafa ‘o Sīsū Kalaisí, ‘ēmeni.

Maʻuʻanga fakamatalá

1.

Julie de Azevedo Hanks, “Keeper of the Flame” Treasure the Truth (compact disc, 1997).

2.

Tokāteline mo e Ngaahi Fuakava 64:34.

3.

‘Īsaia 30:21.

4.

Īsaia 1:18.

5.

Selemaia 31:34.

6.

3 Nīfai 15:9.

Fakahokohoko Fakamotuʻalea ʻo e Kau Leá

Andersen, Neil L., 111

Ballard, M. Russell, 97

Baxter, David S., 37

Beck, Julie B., 83

Bednar, David A., 48

Christofferson, D. Todd, 86

Cook, Mary N., 120

Cook, Quentin L., 41

Dalton, Elaine S., 123

Dibb, Ann M., 117

Edgley, Richard C., 52

Esplin, Cheryl A., 10

Evans, David F., 106

Eyring, Henry B., 23, 62

Haleck, O. Vincent, 101

Hales, Robert D., 34

Hallstrom, Donald L., 13

Holland, Jeffrey R., 31

Koelliker, Paul E., 16

Monson, Thomas S., 4, 66, 90, 115, 126

Nalesoni, Lāsolo M., 77

Oaks, Dallin H., 19

Ochoa, Adrián, 55

Packer, Boyd K., 6

Perry, L. Tom, 94

Pieper, Paul B., 109

Rasband, Ronald A., 80

Scott, Richard G., 45

Soares, Ulisses, 39

Uchtdorf, Dieter F., 27, 58, 70

Wilson, Larry Y., 103

Fakahokohoko Fakamotuʻalea ʻo e Tefitó

Akó, 120

Akonakí, 10

ʻAloʻofá, 70

Angamaʻá, 123

Anga-māʻoniʻoní, 48

Faʻifaʻitakiʻangá, 16, 39, 55, 117, 123

Faingataʻá, 4, 23, 80, 94, 115

Fakahā, 45

Fakakaukaú, 90

Fakaleleí, 19, 31

Fakamālohiá, 52, 55, 106

Fakamolemolé, 31, 70

Fakatauʻatāinaʻí, 94

Fakatomalá, 70

Fakauluí, 13

Fāmilí, 6, 16, 37, 41, 62, 70, 83, 97, 115

Fānaú, 6, 10

Fatongia fakaemātuʻá, 6, 37, 103

Faʻunga ʻo e Siasí, 13

Feilaulaú, 19

Fineʻofá, 83

ʻIló, 120

Kātakí, 126

Kau palōfitá, 83, 86

Konifelenisi lahí, 4

Lakanga Fakataulaʻeikí, 48, 52, 55, 58, 62, 66, 103

Lakanga Taulaʻeiki Faka-ʻĒloné, 55

Laumālie Māʻoniʻoní, 10, 45, 58, 101, 109, 115

Loto-houngaʻiá, 4, 77

Loto-toʻa, 117

Mafaí, 48, 86

Mānumanú, 31, 77

Mata-meʻa-hā-mai, 101

Maté, 90

Mātuʻa Tāutahá, 37

Moʻui fakafalala pē kiate kitá, 34

Moʻui tāú, 55

Ngaahi faingataʻaʻia fakaesinó, 80

Ngaahi folofolá, 41

Ngaahi fuakavá, 39, 62

Ngaahi meʻa ʻoku fakamuʻomuʻá, 97

Ngaahi tuʻunga moʻuí, 117, 123

Ngāue fakafaifekaú, 16, 19, 101, 106

Ngāue fakatemipalé, 19, 34, 62

Ngāue tokoní, 19, 34, 37, 58, 66, 83

Nofomalí, 6, 97

Ongoongoleleí, 13

Palani ʻo e fakamoʻuí, 13, 77, 80, 90

Sākalamēnití, 34

Sīsū Kalaisi, 19, 23, 31, 39, 77, 86, 90, 111

Talangofuá, 39, 126

Tauʻatāina ke filí, 39, 103

Toetuʻú, 90

Tohi ʻa Molomoná, 41, 94

Toputapú, 109

Tufakangá, 66

Tuí, 23, 37, 41, 83, 111, 126

Tupu ʻa e Siasí, 4

Tuʻunga Fakaākongá, 101, 111

Tuʻunga fakafaʻeé, 37, 120

Ueʻi fakalaumālie, 45, 109

NAʻA NAU LEA KIATE KITAUTOLU

Ko Hono ʻAi ke Tau Moʻuiʻaki e Konifelenisí

Fakakaukau ke fakaʻaongaʻi e niʻihi ʻo e ngaahi ʻekitivitī mo e ngaahi fehuʻi ko ʻení ke kamata ʻaki ha fealēleaʻaki fakafāmili pe fakalaulauloto fakatāutaha.

ʻOku ʻuhinga e mataʻifika ʻoku hā atu ʻi laló ki he peesi ʻuluaki ʻoku hā ai e leá.

Maʻá e Fānaú

•

Naʻe talamai ʻe Palesiteni Tieta F. ʻUkitofa ha ongo foʻi lea mahuʻinga ʻokú ne fie maʻu ke tau manatuʻi ʻi he taimi ʻoku tau ongoʻi ai ʻoku ʻahiʻahi kitautolu ke tau angakovi ki ha tahá (peesi 70). ʻOkú ke manatuʻi nai e ongo foʻi lea ko iá? Talanoa mo hoʻo ongomātuʻá ki he ngaahi ʻulungaanga naʻá ne fokotuʻu mai ke taʻofí. Fakakaukau ki he founga te ke ke hoko ai ʻo hangē ko Sīsuú ʻi ho ʻulungaanga ki he niʻihi kehé.

•

Naʻe lea ʻa ʻEletā Lāsolo M. Nalesoni kau ki he ngaahi meʻa lahi ʻoku lava ʻo fakahoko ʻe hotau sino fakamāmaní (peesi 77), pea naʻe ako ʻaki ʻe ʻEletā Loni A. Lasipeeni ʻoku ʻofa ʻetau Tamai Hēvaní ʻiate kitautolu ʻo aʻu ai pē ki he taimi ʻoku ʻikai haohaoa ai hotau sinó (peesi 80). Ko e hā ʻokú ke ongoʻi ʻi hoʻo maʻu ko ia ha sinó? Fakakaukau ki he ngaahi meʻa lahi kehekehe ʻe lava ke fai ho sinó. ʻI he taimi ʻokú ke lotu aí, fakakaukau ki he meʻa te ke lava ʻo lea ʻaki ki he Tamai Hēvaní ke ke fakamālō kiate Ia koeʻuhí ko e meʻaʻofa ko ʻení.

Maʻá e Toʻu Tupú

•

ʻOkú ke ʻiloʻi nai e kakai ʻoku nau fai e fehuʻi ʻe tolu naʻe fakalau mai ʻe he palōfitá ʻi heʻene leá lolotonga e fakataha ʻo e pongipongi Sāpaté (peesi 90): “Naʻa tau haʻú mei fē? Ko e hā ʻoku tau ʻi heni aí? Te tau ʻalú ki fē hili ʻa e moʻui ní?” Lau ʻene tali ki he ngaahi fehuʻi ko iá peá ke fakakaukau ki he ngaahi founga te ke lava ʻo vahevahe ai e ngaahi moʻoni ko iá ki he kakai ʻoku teʻeki ke nau maʻu iá.

•

ʻOku ʻikai mahino ki he kakai ʻe niʻihi ʻoku tui mo muimui ʻa e Kāingalotú kia Sīsū Kalaisi. Lau ʻa e lea ʻa ʻEletā Tāleni H. ʻOakesi ko e, “Feilaulaú,” peá ke fakakaukau ki he lea ko ʻení: “ʻOku hoko ʻetau tokoní mo e moʻui feilaulaú ko hono fakahaaʻi totonu ia ʻo ʻetau tukupā ke tauhi ki he ʻEikí mo tokoni ki hotau kāingá” (peesi 19). Ko e hā e meʻa ʻoku tala ʻe hoʻo tōʻonga moʻuí ʻo kau ki hoʻo fakamoʻoni ki he Fakamoʻuí?

•

Naʻe ako mai ʻa ʻEletā Kuenitini L. Kuki ʻo pehē, “ʻI he taimi ʻoku ʻikai maʻu ai e tuí ʻi he tahá, ʻoku ʻikai ke ne kei feongoongoi ai mo e Laumālié” (peesi 41). Fakakaukau ki ha ongo ʻo ha meʻalea ʻoku leʻo kovi pea ko e hā e meʻa naʻá ne fakatupu ʻene leʻo koví. Ko e hā ha ngaahi meʻa pau te ke lava ʻo fai ke ʻoua naʻá ke “tui aí”?

•

Naʻe talanoa ha niʻihi ʻo e kau lea he konifelenisí ni kau ki honau ngaahi fāmilí—kau ai ha ngaahi fāmili ʻoku Siasi pē ha niʻihi honau fāmilí, mo e ngaahi fāmili ʻoku nau fehangahangai mo ha ngaahi faingataʻa lahi. Ko e hā kuo ako ʻe he kau leá ni mei he meʻá ni pea nau houngaʻia ai ʻi honau ngaahi fāmilí? Ko e hā e meʻa ʻokú ke saiʻia mo houngaʻia ai ʻi ho fāmilí? Te ke lava fēfē ʻo tokoni mo hiki hake e kau mēmipa ho fāmilí?

Maʻá e Kakai Lalahí

•

Naʻe ako mai ʻa Palesiteni Poiti K. Peeka ʻo pehē, “Ko e taha ʻo e ngaahi ʻilo maʻongoʻonga fekauʻaki mo e fatongia fakaemātuʻá ko e lahi ko ia e meʻa ʻoku tau ako mei heʻetau fānaú, ʻo mahulu ange ia he meʻa kuo tau ako mei heʻetau mātuʻá” (peesi 6). Kapau ko ha mātuʻa koe, fakakaukau ki he ngaahi lēsoni mahuʻinga kuó ke ako mei hoʻo fānaú, pe kapau ʻoku ʻikai ko ha mātuʻa koe, fakakaukau ki ha ngaahi lēsoni kuó ke ako mei ha fānau ʻokú ke ʻiloʻi. Fakakaukau ke ke vahevahe e ngaahi lēsoni ko iá—pea mo e ngaahi tūkunga ne ke ako aí—ki ho hoá, hoʻo fānaú, pe niʻihi kehé.

•

Naʻe ako mai ʻa ʻEletā L. Tomu Peuli ʻe lava ʻo fakahaofi kitautolu mei he koví he taimi ʻoku tau tafoki ai ki he ngaahi akonaki ʻa e folofolá (peesi 94). Kuo fakahaofi fēfē koe ʻe he ngaahi akonaki mei he folofolá? Kuo nau tokoniʻi fēfē koe ke ke fai ʻa e fili totonú?

•

Ne tukutaha e tokanga ʻa ha ngaahi lea ʻe niʻihi ʻi he ngaahi fuakavá, tautautefito ki he ngaahi fuakava ʻo e temipalé. Fakakaukau ki he lea ʻa ʻEletā Lōpeti D. Heilí: “Kiʻi vakai pē ki he sioʻatá peá ke pehē loto, ʻKo e hā e tuʻunga ʻoku ʻi ai ʻeku moʻuiʻaki ʻeku ngaahi fuakavá?’” (peesi 34). Fakakaukau ki hoʻo talí pea mahalo mo e meʻa te ke lava ʻo fai ke lelei ange ai hoʻo moʻui ʻaki hoʻo ngaahi fuakavá—pea fakaafeʻi e niʻihi kehé ke nau fakahoko mo moʻui ʻaki ʻenau [ngaahi fuakavá].

•

Naʻe lea ʻa ʻEletā Sefilī R. Hōlani (peesi 31), ʻEletā Niila L. ʻEnitaseni (peesi 111), mo ha niʻihi kehe pē ʻo kau ki he tuʻunga fakaeākongá mo e founga ʻo e haʻu kia Kalaisí. Ko e hā e tuʻunga kuo aʻu ki ai hoʻo founga fakaeākongá? Ko e hā ha ngaahi meʻa kuó ke ako mei heni mo e ngaahi lea kehe pē ʻo kau ki he hokohoko atu hoʻo haʻu ki he Fakamoʻuí?

•

Naʻe ako ʻaki ʻe ʻEletā D. Toti Kulisitofasoni ʻo pehē, “Ko hotau tefitoʻi tufakangá ke akoʻi e ongoongolelei ʻo Sīsū Kalaisí mo ʻEne tokāteliné ki he māmaní” (peesi 86). Toe vakai ki he lea ʻa ʻEletā Kulisitofasoní mo e lea ʻa ʻEletā Tōnolo L. Holositolomi (peesi 13) pea fakakaukau ko e hā ʻa e ongoongolelei ʻo Sīsū Kalaisí. Ko e hā e ngaahi faingamālie ʻokú ke maʻu ʻi ho ʻapí, ho uiuiʻí, mo hoʻo feohi mo e niʻihi kehé ke akoʻi ai iá?

Ko e Ngaahi Potufolofola ʻi he Konifelenisi Lahí

Naʻe akoʻi kitautolu ʻe he kau lea ʻi he konifelenisi lahí mei ha ngaahi potufolofola. Fakakaukau ke ke ako e ngaahi potufolofola naʻe lahi taha hono ngāue ʻakí:

•

Sione 13:35

•

2 Nīfai 2:11

•

Tokāteline mo e Ngaahi Fuakava 18:10*; 68:25–28*; 88:118; 115:5; 121:37

•

Mōsese 1:39*

*

Ngaahi potufolofola fakataukei ʻa e Seminelí

Fakahokohoko Fakamotuʻalea e Ngaahi Talanoa ʻo e Konifelenisí

ʻOku ʻoatu heni ha lisi ʻo ha ngaahi meʻa ne aʻusia mei he ngaahi lea ʻo e konifelenisi lahí ke fakaʻaongaʻi ʻi he ako fakatāutahá, efiafi fakafāmili ʻi ʻapí, mo ha ngaahi ako kehe. ʻOku ʻuhinga e mataʻifiká ki he ʻuluaki peesi ʻoku hā ai e leá.

Palesiteni Boyd K. Packer

(6) Ko hono ʻoange ʻe he ongo faifekaú ha pōpoaki ʻo e ʻamanaki leleí ki he ongomātuʻa mamahí.

(6) Naʻe ʻohake ʻa Poiti K. Peeka ʻe ha ongomātuʻa faivelenga, neongo naʻe māmālohi pē ʻene tamaí ʻi he Siasí.

Cheryl A. Esplin

(10) Naʻe lotu ʻa e mokopuna fefine ʻo Seli A. ʻEsipiliní ke maʻu ʻe hono tuongaʻané ha angaʻofa.

ʻEletā Donald L. Hallstrom

(13) Ko e fakafanongo ʻa e talavou ko Tōnolo L. Holositolomí kia Palesiteni Tēvita O. Makei ʻi he Tāpanekale Honolulú.

ʻEletā Paul E. Koelliker

(16) Ko e fepoupouʻaki ha ongo faifekau ne ʻikai ke tali ʻena ʻaʻahí.

ʻEletā Dallin H. Oaks

(19) Ko e ʻeke ange ʻe Palesiteni Kōtoni B. Hingikelī ki ha mēmipa foʻou pe ʻokú ne loto fiemālie ke fai ha feilaulau lahi maʻá e ongoongoleleí.

(19) Ko e ngāue ha kiʻi tehina taʻu 16 ʻo ha faifekau Palāsila ke tokoniʻi hono fāmilí.

ʻEletā David A. Bednar

(48) Ko e fehuʻi ʻe he tamai ʻa Tēvita A. Petinaá pe ko e hā e ʻuhinga ʻoku ʻikai ke fai ai ʻe he kau maʻu lakanga fakataulaʻeikí ʻenau faiako fakaʻapí.

Pīsope Richard C. Edgley

(52) Ko hono ui ʻe Lisiate C. ʻEsilī, ʻi heʻene hoko ko ha mēmipa ʻo e kau palesitenisī fakasiteikí, ha fefine māmālohi ke ne hoko ko ha faifekau fakasiteiki.

(52) Ko e lotua ʻe he kau fakahaofi moʻuí ʻa e kau pōpula ʻi he Tau Lahi ʻa Māmani Hono II ne nau teu ō atu ke fakahaofí.

Adrián Ochoa

(55) Ko hono poupouʻi ʻe ha taulaʻeiki kei talavou ʻi Saute ʻAfilika ha taulaʻeiki ʻe taha ke ne foki mai ki he lotú.

(55) Ko e lava ha taulaʻeki kei talavou ʻi Silei ke ne papitaiso hono kaungāmeʻá.

Palesiteni Thomas S. Monson

(66) Ko e faingāue ha sōtia tautahi ki hano kaungā sōtia ne kafo he Tau Lahi ʻ a Māmani Hono II.

(66) Ko e faitohi ʻa Tōmasi S. Monisoni ʻi heʻene hoko ko ha pīsopé, ki he kau tangata ngāue fakakautaú ʻi he māhina takitaha

(90) Ko e fakakaukau ha fefine ke liliu ʻene moʻuí hili ia haʻane ʻilo e ngaahi palopalema ʻo e moʻuí.

(90) Ko e hoko e mālōlō e uaifi ʻo ha tokotaha taʻe tui ke liliu ai ʻene veiveiuá.

ʻEletā L. Tom Perry

(94) Ko e vahevahe ʻe ha mēmipa ʻo e Siasí ʻa e ongoongoleleí ki ha taha ne na tangutu fakataha ʻi he vakapuná.

ʻEletā O. Vincent Haleck

(101) Ko e ʻaukai mo lotua ʻe he mātuʻa ʻa O. Viniseni Halekí, siʻena fānaú.

ʻEletā Larry Y. Wilson

(103) Ko e ʻikai ongoʻi fiemālie ʻa e ʻofefine ʻo Leli Y. Uilisoní ke vaʻinga soka ʻi he ʻaho Sāpaté.

ʻEletā David F. Evans

(106) Ko e kau ha tangata kei talavou ki he Siasí hili ia ʻene mamata ki he tā sīpinga hono ngaahi kaungāmeʻá mo ha taha ne na loki fakataha.

ʻEletā Neil L. Andersen

(111) Ko e tauhi ʻe Palesiteni Tōmasi S. Monisoni ha foʻi pula ʻi he taʻu ʻe tolu ke fakafoki ki ha finemui naʻe moʻui mei heʻene puke he kanisaá.

(111) Ko hono fakahaofi ha fānau ʻe toko tolu he fāmili Sanitelá hili e mofuike ʻi Haití.

Ann M. Dibb

(117) Ko e tokoniʻi ʻe ha finemui ha taha ne na kalasi fakataha ke tuku e kapekapé.

(117) Ko hono tauhi ʻe ha finemui ʻa e Lea ʻo e Potó neongo hono faingataʻá.

Elaine S. Dalton

(123) Naʻe lava lelei e kaukau tahi ʻa Folōleni Setiuikí neongo e matolu ʻa e kakapú.

Palesiteni Thomas S. Monson

(126) Ko e ului ha tamai ki he onoongoleleí hili ia haʻane kau fakataha mo hono ʻofefiné ki he seminelí.

(126) Ko hono ikunaʻi ʻe ha finemui ʻa e ʻahiʻahí tuʻunga heʻene kau atu ki he Houalotu Mutualé.

Ngaahi Akonaki Maʻa Hotau Kuongá

ʻE nofotaha e ngaahi lēsoni ʻa e Lakanga Taulaʻeki Faka-Melekisētekí mo e Fineʻofá ʻi he Sāpate hono faá ʻi he “Ngaahi Akonaki Maʻa Hotau Kuongá.” ʻE lava ke teuteu e lēsoni takitaha mei he lea ʻe taha pe lahi ange ne ʻoatu ʻi he konifelenisi lahi fakamuimuitahá (vakai ki he saati ʻi laló). ʻE ala fili ʻe he kau palesiteni fakasiteiki mo e fakavahefonuá ʻa e ngaahi lea ʻoku totonu ke fakaʻaongaʻí, pe te nau tuku ʻa e fatongiá ni ki he kau pīsopé mo e palesiteni fakakoló. ʻOku fakamamafaʻi ʻe he kau takí ʻa e mahuʻinga ke ako ʻe he kau tangata ʻi he Lakanga Taulaʻeiki Faka-Melekisētekí mo e kau fafine ʻi he Fineʻofá, ʻa e lea tatau ʻi he Sāpate tatau.

Ko kinautolu ʻoku nau omi ki he lēsoni Sāpate faá, ʻoku poupouʻi atu ke nau ako pea omi ki he kalasí mo e makasini ʻo e konifelenisi lahi fakamuimuitahá.

Ngaahi Fokotuʻu ki Hono Teuteu ʻo ha Lēsoni mei he Ngaahi Leá

Lotua ke nofoʻia koe ʻe he Laumālie Māʻoniʻoní ʻi hoʻo ako mo akoʻi ʻa e (ngaahi) leá. ʻE ʻi ai ha ngaahi taimi ʻe ʻahiʻahiʻi ai koe ʻi hoʻo teuteú ke ke fakaʻaongaʻi ha ngaahi nāunau kehe, ka ko e ngaahi lea konifelenisí ʻa e nāunau fakalēsoni ʻoku fakangofua atú. Ko ho fatongiá ke tokoni ki he niʻihi kehé ke nau ako mo moʻui ʻaki ʻa e ongoongoleleí ʻo hangē ko ia naʻe akoʻi mai ʻi he konifelenisi lahi fakamuimuitaha ʻa e Siasí.

Mou toe fakamanatu e (ngaahi) leá ʻo kumi ke ʻiloʻi e ngaahi tefitoʻi moʻoni mo e ngaahi tokāteline te ne feau e ngaahi fiemaʻu ʻa e kalasí. Kumi foki ke ʻiloʻi e fanga kiʻi talanoa, fakamoʻoni fakafolofola mo e ngaahi fakamatala mei he (ngaahi) leá, ʻe tokoni atu ki hoʻo akoʻi e ngaahi moʻoni ko ʻení.

Fokotuʻutuʻu e founga ʻokú ke loto ke akoʻi ʻaki e ngaahi tefitoʻi moʻoní mo e ngaahi tokāteliné. ʻOku totonu ke kau ʻi hoʻo fokotuʻutuʻú ha ngaahi fehuʻi ʻe tokoni ki he kau mēmipa ʻo e kalasí ke nau:

•

Fekumi ki he ngaahi tefitoʻi moʻoni mo e (ngaahi) tokāteline ʻi he ngaahi leá.

•

Fakakaukau ki honau ʻuhingá.

•

Vahevahe ʻenau mahinó, ngaahi fakakaukaú, ngaahi aʻusiá mo e ngaahi fakamoʻoní.

•

Fakaʻaongaʻi e ngaahi tefitoʻi moʻoni mo e ngaahi tokāteline ko ʻení ʻi heʻenau moʻuí.

ʻEpeleli 2012–ʻOkatopa 2012

Ngaahi lea ʻoku ʻoatu ʻi he konifelenisi lahi ʻo ʻEpeleli 2012*

ʻOkatopa 2012–ʻEpeleli 2013

Ngaahi lea ʻoku ʻoatu ʻi he konifelenisi lahi ʻo ʻOkatopa 2012

*

ʻE ala fili ʻa e (ngaahi) lēsoni pe lea ki he Sāpate hono fā ʻo ʻEpeleli mo ʻOkatopá mei he konifelenisi kimuʻa atú pe mei he konifelenisi fakamuimuitahá. ʻE lava ke maʻu atu e ngaahi lea ko ʻení ʻi ha lea fakafonua kehekehe mei he conference.lds.org.

Fakamatala Fakanounou ʻo e Konifelenisi Lahi Fakataʻu Hono 182

Fakataha Lahi ʻo e Pongipongi Tokonaki, 31 Māʻasi 2012

Puleʻí: Palesiteni Thomas S. Monson. Tatakí: Palesiteni Dieter F. Uchtdorf. Fua Lotú: ʻEletā John B. Dickson. Lotu Tukú: ʻEletā Wilford W. Andersen. Fai e hivá ʻe he Kuaea ʻa e Tāpanekalé; ongo faihivá ko Mack Wilberg mo Ryan Murphy, ongo tā ʻōkaní ko Andrew Unsworth mo Clay Christiansen: “Vakai ʻe Kāingá,” Ngaahi Himí, fika 4; “Praise the Lord with Heart and Voice,” Hymns, no. 73; “Te ke Lava Fakahā,” Ngaahi Himí, fika 134, fokotuʻutuʻu ʻe Wilberg, teʻeki pulusi; “ʻE Kāinga Kuo Langa ha Tuʻunga,” Ngaahi Himí, fika 37; “Love Is Spoken Here,” Children’s Songbook, 190–91, fokotuʻutuʻu ʻe Cardon, teʻeki pulusi; “Huhuʻi ʻo ʻIsileli,” Ngaahi Himí, fika 5, fokotuʻutuʻu ʻe Wilberg, pulusi ʻe Hinshaw.

Fakataha Lahi ʻo e Hoʻatā Tokonakí, 31 Māʻasi 2012

Puleʻí: Palesiteni Thomas S. Monson. Tatakí: Palesiteni Henry B. Eyring. Fua Lotú: ʻEletā William R. Walker. Lotu Tukú: ʻEletā Bruce A. Carlson. Fai e hivá ʻe ha kuaea fakatahataha mei he Senitā Akoʻanga Fakafaifekau ʻi Polovó; ongo faihivá ko Douglas Brenchley mo Ryan Eggett; tā ʻōkaní ko Bonnie Goodliffe: “Kolōlia ki he ʻOtua,” Ngaahi Himí, fika 42, fokotuʻutuʻu ʻe Manookin, pulusi ʻe Jackman; “Kosipeli ko e Maama Lelei,” Ngaahi Himí, fika 47, fokotuʻutuʻu ʻa Wilberg, pulusi ʻe Jackman; “Fanongo ko e ʻEiki ʻOku Ui,” Ngaahi Himí, fika 153; “ʻOku Mau Fakamālō,” Ngaahi Himí, fika 16, fokotuʻutuʻu ʻe Wilberg, pulusi ʻe Jackman.

Fakataha Lakanga Fakataulaʻeikí ʻi he Efiafi Tokonakí, 31 Māʻasi 2012

Puleʻí: Palesiteni Thomas S. Monson. Tatakí: Palesiteni Henry B. Eyring. Fua Lotú: ʻEletā Yoon Hwan Choi. Lotu Tukú: ʻEletā Larry R. Lawrence. Fai e hivá ʻe ha kuaea ʻo e lakanga fakataulaʻeikí mei he ngaahi ʻinisititiuti ʻo e ʻunivēsiti ʻo Sōlekí; kau faihivá ko Hal W. Romrell, Craig Allen, mo Dennis Nordfelt; tā ʻōkaní ko Richard Elliott: “Jesus, Savior, Pilot Me,” Hymns, no. 104, fokotuʻutuʻu ʻe Longhurst, pulusi ʻe Jackman; “Fai Atu ʻa e Ngāué,” Ngaahi Himí, fika 158, fokotuʻutuʻu ʻe Durham, pulusi ʻe Jackman; “ʻA Kimoutolu ʻa e Kau Faifekaú,” Ngaahi Himí, fika 202; “ʻOku ʻofa ʻa e Tauhí,” Ngaahi Himí, fika 128, fokotuʻutuʻu ʻe Beebe, pulusi ʻe Larice.

Fakataha Lahi ʻo e Pongipongi Sāpaté, 1 ʻEpeleli 2012

Puleʻí: Palesiteni Thomas S. Monson. Tatakí: Palesiteni Henry B. Eyring. Fua Lotú: ʻEletā Brent H. Nielson. Lotu Tukú: ʻEletā Per G. Malm. Fai e hivá ʻe he Kuaea ʻa e Tāpanekalé; faihivá ko Mack Wilberg; ongo tā ʻōkaní ko Clay Christiansen mo Richard Elliott: “Haʻu e Fānau ʻa e ʻEikí,” Ngaahi Himí, fika 24; “Praise to the Lord, the Almighty,” Hymns, no. 72, fokotuʻutuʻu ʻe Wilberg, pulusi ʻe Oxford; “Akoʻi Au Ke u ʻEva he Māmá,” Ngaahi Himí, fika 196, fokotuʻutuʻu ʻe Wilberg, teʻeki pulusi; “Fiefia, ko e ʻEiki ko e Tuʻi!” Ngaahi Himí, fika 31; “Kapau te Tau Feʻofoʻofani,” Ngaahi Himí, fika 142, fokotuʻutuʻu ʻe Wilberg, teʻeki pulusi; “Come, Thou Fount of Every Blessing,” Hymns (1948), no. 70, fokotuʻutuʻu ʻe Wilberg, pulusi ʻe Oxford.

Fakataha Lahi ʻo e Hoʻatā Sāpaté, 1 ʻEpeleli 2012

Puleʻí: Palesiteni Thomas S. Monson. Tatakí: Palesiteni Dieter F. Uchtdorf. Fua Lotú: ʻEletā W. Craig Zwick. Lotu Tukú: ʻEletā Jairo Mazzagardi. Fai e hivá ʻe he Kuaea ʻa e Tāpanekalé; ongo faihivá ko Mack Wilberg mo Ryan Murphy; ongo tā ʻōkaní ko Linda Margetts mo Bonnie Goodliffe: “On This Day of Joy and Gladness,” Hymns, no. 64, fokotuʻutuʻu ʻe Murphy, teʻeki pulusi; “Haʻu Kia Sīsū,” Ngaahi Himí, fika 53, fokotuʻutuʻu ʻe Murphy, teʻeki pulusi; “ʻE kāinga Kuo Hao,” Ngaahi Himí, fika 161; “ʻOku Ou Fiemaʻu Koe,” Ngaahi Himí, fika 48, fokotuʻutuʻu ʻe Wilberg, teʻeki pulusi.

Fakataha Lahi ʻa e Kau Finemuí ʻi he Efiafi Tokonaki, 24 Māʻasi 2012

Puleʻí: Palesiteni Thomas S. Monson. Tatakí: Elaine S. Dalton. Fua Lotú: Abigail Pinegar. Lotu Tukú: Katee Elizabeth Garff. Fai e hivá ʻe ha kuaea ʻa e Kau Finemuí mei he ngaahi siteiki ʻi ʻAmelikani Fooki, ʻIutaá; faihivá ko Merrilee Webb; tā ʻōkaní ko Bonnie Goodliffe: “Haʻu ʻa e Fānau ʻa e ʻEiki,” Ngaahi Himí, fika 24, fokotuʻutuʻu ʻe Wilberg, pulusi ʻe Jackman; “Kau Talavou ʻo Saione,” Ngaahi Himí, fika 159, fokotuʻutuʻu ʻe Kasen, pulusi ʻe Jackman; “I Feel My Savior’s Love,” Children’s Songbook, 74–75, “Beautiful Savior,” Children’s Songbook, 62–63, fokotuʻutuʻu hono hivaʻi hokohoko e ngaahi fasí ʻe Webb, teʻeki pulusi (tā seló: Daphne O’Rullian); “Vakai ʻe Kāingá,” Ngaahi Himí, fika 4.

Maʻu Atu ʻo e Ngaahi Lea Konifelenisí

Ke maʻu e ngaahi lea ʻi he konifelenisi lahí ʻi ha ngaahi lea fakafonua kehekehe, vakai ki heconference.lds.org. Fili leva ha lea fakafonua. Ko e angamahení, ʻe lava ke maʻu atu ʻa e lea kuo hiki tepí mei he ngaahi senitā tufakiʻanga nāunaú ʻi loto ʻi ha māhina ʻe ua hili ʻa e konifelenisí.

Ngaahi Pōpoaki ʻo e Faiako Fakaʻapí mo e Faiako ʻAʻahí

Ko e ongo pōpoaki ki he faiako fakaʻapí mo e faiako ʻaʻahí, kātaki ʻo fili ha lea te ne feau lelei taha e fie maʻu ʻa e niʻihi ʻoku mou ʻaʻahi ki aí.

ʻI he Takafí

ʻI Muʻá: Faitā ʻa Derek Israelsen. ʻI Muí: Faitā ʻa Cody Bell.

Faitā ʻi he Konifelenisí

Ko e ngaahi ʻata ʻo e konifelenisi lahi ʻi Sōleki Sití ne faitaaʻi ʻe Craig Dimond, Welden C. Andersen, John Luke, Matthew Reier, Christina Smith, Cody Bell, Les Nilsson, Weston Colton, Sarah Jensen, Derek Israelsen, Scott Davis, Kristy Jordan, mo Randy Collier; ʻi ʻAlapēniá ne fai ia ʻe Rebekah Atkin; ʻi ʻĀsenitiná ne fai ia ʻe Mariano Gabriel Castillo; ʻi Palāsilá ne fai ia ʻe Laureni Fochetto mo Sandra Rozados; ʻi ʻIngilaní ne fai ia ʻe John Krebs; ʻi Falaniseé ne fai ia ʻe Sebastien Mongas; ʻi Kuamú ne fai ia ʻe Susan Anderson; ʻi Kuatemalá ne fai ia ʻe Jordan Francis; ʻi ʻAitahō, USA, ne fai ia ʻe Luke Phillips; ʻi ʻInitiá ne fai ʻe Margaret Elliott; ʻi Minesouta, USA, ne fai ia ʻe Rhonda Harris; pea ʻi Lūsia ne fai ia ʻe Andrey Semenov.

Ngaahi Ongoongo ʻo e Siasí

Kau ʻi he Konifelenisi Lahi hono 182 Hano Fetongi ʻo e Kau Taki ʻi he Kau Fitungofulú, Kau Pīsopelikí, mo e Fineʻofá

ʻEletā Richard J. Maynes

ʻEletā Craig A. Cardon

ʻEletā Larry Echo Hawk

ʻEletā Stanley G. Ellis

ʻEletā Robert C. Gay

ʻEletā Scott D. Whiting

Pīsope Gary E. Stevenson

Pīsope Gérald Caussé

Pīsope Dean M. Davies

Linda K. Burton

Carole M. Stephens

Linda S. Reeves

Tānaki Atu ʻa e Ongo mo e Vitiō ki he ʻĀkaivi ʻo e Konifelenisí ʻo kamata mei he 1971.

Fakamafola he ʻInitanetí ʻa e Ngaahi Fakataha Ako ʻa e Houalotú Naʻe Fakahoko ʻi Sōleki Siti.

Tānaki Atu ki he LDS.org ha Fakamatala Foʻou maʻá e Kau Mataotao ki he Faingataʻaʻia Fakaesinó

Fakahā e Kau Ikuna he Fakaʻaliʻali Aati Fakavahaʻa-puleʻangá, Fakaava e Fakaʻaliʻalí

Kole ke ʻOmi ha Ngaahi Fakamatala

Kau ʻi he Konifelenisi Lahi hono 182 Hano Fetongi ʻo e Kau Taki ʻi he Kau Fitungofulú, Kau Pīsopelikí, mo e Fineʻofá

Naʻe pehē ʻe Palesiteni Tōmasi S. Monisoni, ko e Palesiteni ʻo e Siasí, ʻi he ʻuluaki fakataha ʻo e Konifelenisi Lahi Fakataʻu hono 182 ʻi he ʻaho 31 ʻo Māʻasi 2012, “He ʻikai lava ke tau fakataha kotoa mai ʻi ha fale pē ʻe taha, ka ʻoku tau malava he taimí ni ke tau kau mai ki he konifelenisí ʻi he founga fakaofo ko e televīsoné, letioó, keipoló, satelaité pea mo e ʻInitanetí—kae pehē ki ha ngaahi meʻangāue ʻoku toʻotoʻo pē. ʻOku tau fakataha mai ko e kakai pē ʻe taha, ʻoku tau lea ʻaki ha ngaahi lea fakafonua kehekehe mo nofo ʻi ha ngaahi fonua lahi ka ʻoku tau taha kotoa pē ʻi he tuí, taha ʻi he tokāteliné pea taha ʻetau taumuʻá.”

Naʻe moʻoni ʻa e fakamatala ko iá ʻi he kakai ʻe toko 100,000 tupu naʻe kau atu ki he ngaahi fakataha ʻo e konifelenisi lahí ʻi he Senitā Konifelenisí ʻi Sōleki Siti ʻi ʻIutā, USA he ʻaho 31 ʻo Māʻasí mo e ʻaho 1 ʻo ʻEpelelí—kae ʻumaʻā ʻa e toko lauimiliona tupu naʻa nau mamata pe fanongo mai ki hono fakamafola ʻi he TV, letioó, satelaité, mo e ʻInitanetí. ʻI he ngaahi fakamafola hangatonu pe toloí, ʻoku lava ai pē ʻa e kāingalotu he funga ʻo e māmaní mo ha niʻihi kehe ke kau mai ʻi ha ngaahi lea fakafonua ʻe 94.

Kae kimuʻa pea toki kamata ʻa e konifelenisi lahí, naʻe ʻosi fakaʻaongaʻi ʻe ha kāingalotu tokolahi ia ʻa e ngaahi tekinolosia fakaonopooni ko ʻení ke fakaafeʻi ha niʻihi ke nau kau atu ʻi he konifelenisí. Ko e fanga kiʻi meʻa, fuka, mo e fakatātā naʻe fakafeʻiloaki ʻi Māʻasí, ʻa ia ʻoku maʻu ʻi ha ngaahi lea fakafonua kehekehé, ʻe kei fakaʻaongaʻi pē ʻi he konga ki hono Fakaafeʻi ʻo e Niʻihi Kehé (Invite Others) ʻi he gc.lds.org.

Naʻe fakahoko ha ngaahi liliu ʻi he kau taki ʻo e Siasí lolotonga e fakataha ʻo e hoʻatā Tokonakí; ne kau ʻi he niʻihi naʻe tukuangé ʻa e kau mēmipa ʻo e Kau Pīsopeliki Pulé mo e kau palesitenisī lahi ʻo e Fineʻofá. Naʻe tukuange ʻa ʻEletā Sitīveni E. Sinou mei he Kau Palesitenisī ʻo e Kau Fitungofulú; naʻe tukuange foki mo ha Kau Fitungofulu Fakaʻēlia ʻe toko 37. Ke maʻu e lisi kakato ʻo e ngaahi fokotuʻú mo e tukuangé, vakai, peesi 27.

Ui ki he Kau Pīsopeliki Pulé ʻa Keuli E. Sitīvenisoni, Pīsope Pule; Sēleti Kāsei, ko e Tokoni ʻUluaki; mo Tiini M. Tēvisi, ko e Tokoni Ua. Naʻe ui ki he kau palesitenisī lahi ʻo e Fineʻofá ʻa Linitā K. Pētoni, ko e palesiteni; Kalo M. Sitīveni, ko e tokoni ʻuluaki; mo Linitā S. Liivi, ko e tokoni ua.

Naʻe ui ʻa ʻEletā Lisiate J. Meini ʻo e Kōlomu ʻUluaki ʻo e Kau Fitungofulú ke ngāue ʻi he Kau Palesitenisī ʻo e Kau Fitungofulú.

Ui ko ha mēmipa ʻo e Kōlomu ʻUluaki ʻo e Kau Fitungofulú ʻa ʻEletā Leli ʻEko Hōkei, ʻEletā Lōpeti C. Kei, mo ʻEletā Sikoti D. Uatingi. Naʻe ui mei he Kōlomu hono Ua ʻo e Kau Fitungofulú ki he Kōlomu ʻUluakí ʻa e ʻEletā Kuleki A. Kātoni mo ʻEletā Sitenilī G. ʻĒlisi.

Naʻe ngāue fakataha ʻa Pīsope H. Tēvita Peatoni mo hono ongo tokoni ʻi he Kau Pīsopeliki Pulé ʻo laka hake ʻi he taʻu ʻe 16. Neongo naʻe ʻi ai ha kau Pīsope Pule ne ngāue lōloa ange, ka naʻe teʻeki ʻi ai ha Kau Pīsopeliki Pule ne ngāue fakataha lōloa pehē.

Lau e ngaahi piokālafi ʻo kinautolu naʻe toki ui foʻoú ʻi he peesi 135.

Ke maʻu e ʻākaivi ʻo e fakamatalá, ongó, pea mo e vitiō ʻo e konifelenisi lahí ʻi he ngaahi lea fakafonua kehekehé, ʻalu ki he conference.lds.org.

ʻEletā Richard J. Maynes

ʻO e Kau Palesitenisī ʻo e Kau Fitungofulú

Naʻe pehē ʻe ʻEletā Lisiate Sione Meini, naʻe toki ui foʻou ki he Kau Palesitenisī ʻo e Kau Fitungofulú, “Ko e taha kotoa pē he funga māmaní ko ha fānau ʻa e ʻOtuá, pea ʻoku ʻofa tatau ki Heʻene fānaú kotoa.” Naʻá ne pehē ko e ʻuluaki tefitoʻi moʻoni ia ʻoku haʻu ki heʻene fakakaukaú ʻi heʻene fakakaukau loto ki heʻene ngāue lahi fakavahaʻa puleʻangá, kau ai mo haʻane ngaahi ngāue ki ʻUlukuai, Palakuai, Mekisikou, ʻEkuatoa, Pelū, pea mo e ʻOtu Filipainí.

Naʻá ne toe pehē, “Ko e ngaahi tāpuaki taʻengata ʻoku maʻu mei hono tali mo moʻui ʻaki e ngaahi tefitoʻi moʻoni naʻe akoʻi ʻe Sīsū Kalaisí te ne hākeakiʻi e fānau kotoa ʻa e Tamai Hēvaní, tatau ai pē pe ʻoku nau nofo ʻi fē pe ko e hā ha faingataʻa ʻoku nau fehangahangai mo ia ʻi he tuʻunga fakataimi ko ʻení.”

Naʻe kamata ʻa e ngāue fakavahaʻa puleʻanga ʻa ʻEleltā Meiní, ʻa ia naʻe fāʻeleʻi ʻi ʻOkatopa ʻo e 1950 ʻi Pēkilī ʻi Kalefōnia, kia Siteni mo Peti Meini, ʻi he 1969, ʻi he taimi naʻe hoko ai ko e faifekau taimi kakato ki Palakuai mo ʻUlukuai ʻo aʻu mai ki he 1971.

Naʻá ne mali mo Nenisī Pēlingitoni ʻi he Temipale Manitai ʻIutaá, ʻa ia naʻá na fetaulaki lolotonga ʻene ngāue ʻi ha hōtele ʻi ʻAitahō ʻi ʻAokosi 1974. ʻOku ʻi ai haʻana fānau ʻe toko fā.

Naʻe ʻosi ʻi he taʻu tatau pē ʻa ʻEletā Meini mei he ʻUnivēsiti Pilikihami ʻIongí ʻi he puleʻi ʻo e meʻa fakapisinisí pea toki maʻu ki mui ange hono MBA mei he Thunderbird School of Global Management. Naʻá ne hoko ʻi heʻene ngāue maʻuʻanga moʻuí ko e taha ʻoku ʻi ai ʻene kautaha pea mo toe ʻOfisa Pule (CEO) ʻo e kautaha naʻe nofotaha ki he fakafehokotaki ʻo e ngāue he falengāué (factory automation).

Naʻe hoko ʻa ʻEleltā Meini ko e palesiteni ʻo e Misiona Mekisikou Moniteleí mei he 1989 ki he 1992. Naʻe ui ia ko ha Taki Māʻolunga ʻi he 1997. Talu mei ai mo ʻene ngāue ʻi he Kau Palesitenisī ʻo e ʻĒlia Saute ʻAmelika Tokelau-hihifó, ʻĒlia Saute ʻAmelika Hihifó, mo e ʻĒlia ʻOtu Filipainí. Naʻe ʻosi ngāue foki ʻi he Fakataha Alēlea Pule ʻo e Lakanga Fakataulaʻeiki ʻo e Siasí, hoko ko ha Tokoni Talēkita Pule ʻi he Potungāue Ngāue Fakafaifekaú, pea mo e Talēkita Pule ʻo e Potungāue Hisitōlia Fakafāmilí.

Naʻe ui ia ʻi he ʻaho 20 ʻo Sānuali 2012, ke kau ʻi he Kau Palesitenisī ʻo e Kau Fitungofulú, ʻo fetongi ʻa ʻEletā Sitīveni E. Sinou, ʻa ia naʻe ui ke hoko ko e Faihisitōlia mo e Tauhi Lekooti ʻo e Siasí.

ʻEletā Craig A. Cardon

ʻO e Kau Fitungofulú

Naʻe fakamoʻoni ʻa ʻEletā Kuleki ʻĀlani Kātoní, ʻa ia naʻe toki ui ki he Kōlomu ʻUluaki ʻo e Kau Fitungofulú mei he Kōlomu hono Uá, ki he kau ʻa e ivi takiekina ʻo e Laumālié ʻi he ngaahi meʻa lelei kotoa pē ʻi heʻene moʻuí.

Naʻá ne pehē, “Naʻe tokoniʻi au heʻeku faʻeé mo ʻeku tamaí ʻi heʻeku kei siʻí ke u kamata fakatokangaʻi e leʻo ʻo e Laumālié mou ʻiloʻi ʻa e meʻa naʻá ku ongoʻí. ʻOku ʻatā ʻa e fetuʻutaki ko ia mei he ʻEikí ki he taha kotoa pē ʻoku fekumi faivelenga ki aí pea ʻoku mahuʻinga ia ʻi he ngāue maʻongoʻongá ni.”

Hili e ngāue fakafaifekau ʻa ʻEletā Kātoni ki ʻĪtalí, naʻá ne mali leva mo Tēpola Luʻisi Teina ʻi Nōvema 1970 ʻi he Temipale Mesa ʻAlesoná. Hili mei ai ha taʻu ʻe 13, ne hoko ʻa ʻEletā Kātoni ko e palesiteni ʻo e Misiona ʻĪtali Lomá. ʻI he taimi ko iá, kuo ʻosi fāʻeleʻi ha toko fitu ʻo ʻena fānau ʻe toko valú pea naʻa nau fakaholoholo mei he māhina ʻe hivá ki he taʻu 11.

Naʻe pehē ʻe ʻEletā Kātoni, “ʻOku fakamatalaʻi ʻe he meʻa pē ko iá ʻe taha ʻa Sisitā Kātoni. Kuo hoko ʻene tuí, ʻofá, faʻa-kātakí, mo ʻene angaʻofá ko ha tāpuaki fakaofo kiate au, ki homa fāmilí, pea mo kinautolu kotoa ʻoku nau ʻiloʻi iá.”

Mei he 2006 ki he 2011, naʻe ngāue ai ʻa ʻEletā Kātoni ʻi he Kau Palesitenisī Fakaʻēlia ʻo ʻAfilika Hihifó, ko ha meʻa ʻokú ne fakamatalaʻi ko ha “tāpuaki fakaofo ke ngāue ʻi he lotolotonga ʻo ha kakai naʻá na ʻofa mamae ki ai.”

Naʻe līʻoa ʻe ʻEletā Kātoni ha konga lahi ʻo hono taimí ʻi heʻene moʻuí ki he ngāue tokoni ʻofá mo e ngaahi kautaha fakavahaʻa puleʻanga ki he fāmilí mo e toʻu tupú.

Naʻe fāʻeleʻi ʻa ʻEletā Kātoni kia Uilifooti Palati mo Vīlate ʻĀlani Kātoni ʻi Mesa, ʻAlesona ʻi he USA, ʻi Tīsema 1948. Hili hono maʻu hono mataʻitohi BA ʻi he tauhitohí mei he ʻUnivēsiti ʻo e Siteiti ʻAlesoná, naʻe ngāue pē ʻiate ia ʻi ha ngaahi meʻa fakapisinisi lahi. Naʻá ne maʻu ki mui hono MPA mei he Akoʻanga Kenetií ʻi he ʻUnivēsiti Hāvatí.

Kimuʻa pea toki ui ko ha Taki Māʻolungá, naʻe hoko ko ha palesiteni he kōlomu ʻo e kaumātuʻá, faifekau fakasiteiki, palesiteni fakamisiona, pīsope, palesiteni fakasiteiki, faiako ʻo e Tokāteline ʻo e Ongoongoleleí, mo ha faiako ʻinisititiuti.

Naʻe pehē ʻe ʻEletā Kātoni, “ʻOku tānaki ʻe he ʻEikí ʻa ʻEne fānaú ʻi he funga ʻo e māmaní. Tatau ai pē pe ko e hā e ngaahi tūkung fakafoʻituituí, ʻoku feʻunga ʻa e ʻaloʻofa ʻa Sīsū Kalaisí ki he taha kotoa pē ʻoku haʻu kiate Iá.”

ʻEletā Larry Echo Hawk

ʻO e Kau Fitungofulú

Talu mei he ʻaho naʻe fanongo ai ʻa ʻEletā Leli ʻEko Hooki ʻi he 1972 ki he meʻa ʻa ʻEletā Sipenisā W. Kimipolo (1895–1985) fekauʻaki mo ʻene sioloto ki ha hoko ʻa e Kakai Tuʻufonua ʻo ʻAmeliká ko ha kau taki kuo akoʻí, mo ʻene līʻoa ʻene moʻuí ki hono “tokoniʻi ʻo e kakaí.”

Ko ʻEletā ʻEko Hōkí ko ha mēmipa ia ʻo e Matakali Pōní (Pawnee Nation) pea naʻe fāʻeleʻi ia ʻi Kouti ʻi Uaiōmingi ʻi ʻAokosi 1948 kia ʻĒnesi mo Seini ʻEko Hooki. Naʻe tupu hake ʻi Fāmingitoni ʻi Niu Mekisikou ʻi he USA, ʻa ia naʻe akoʻi ai ia mo hono fāmilí pea mo papitaiso ʻe he kau faifekau ʻo e Siasí ʻi he 1962.

ʻI hono taʻu 17, naʻá ne palōmesi ai ki he ʻEikí hili ha tau ha pulu peisipolo ʻi hono matá, kapau he ʻikai kui, te ne lau ʻa e Tohi ʻa Molomoná. Naʻe toe lava pē ʻo sio peá ne lau leva ha peesi ʻe 10 ʻi he ʻaho ʻi ha meimei māhina ʻe tolu.

Naʻe pehē ʻe ʻEletā Hooki, “Ko e meʻa fakalaumālie māʻolunga taha ia kuo faifaiangé peá u aʻusia, ʻi hono fakamoʻoniʻi mai ʻe he Laumālie Māʻoniʻoní kiate au ʻoku moʻoni e Tohi ʻa Molomoná. Kuo fakaivia au ʻi heʻeku moʻuí kotoa ʻe he meʻa ko iá ʻo tokoniʻi au ke u fakalakalaka.”

Naʻe fakaafeʻi ia ki he ʻUnivēsiti ko Pilikihami ʻIongi—Polovó ʻi ha sikolasipi ʻakapulu pea maʻu ai hono mataʻitohí ʻi he sipotí (physical education) mo e ako ki he fanga monumanú (zoology). Naʻe tukuange fakalāngilangi ia ʻi he 1970 mei he Tautahi ʻa e ʻIunaiteti Siteití (United States Marine Corps) ʻi ha ʻosi ia ha taʻu ʻe ua ʻo ʻene ngāué. Naʻe ʻosi mei he ʻUnivēsiti ʻo ʻIutaá mo ha mataʻitohi ko e toketā ʻi he laó ʻi he 1973.

Naʻe hoko ʻa ʻEletā ʻEko Hooki ko ha loea, taha falealea he siteití, loea pule ʻo e siteití, palōfesa lao ʻi BYU, mo e Tokoni Sekelitali ʻi he Potungāue ki he Ngaahi Meʻa Fakalotofonua ʻa e Kau ʻInitiá (Department of the Interior for Indian Affairs)—ʻa ia ko ha tuʻunga naʻe pau ke fakafisi mei ai ka ne tali e ui ki he Kōlomu ʻUluaki ʻo e Kau Fitungofulú.

Naʻe fakahoko ʻe ʻEletā Kimipolo e mali ʻa ʻEletā ʻEko Hooki mo hono uaifi ko Teli Palaisí, ʻi he Temipale Sōlekí ʻi Tīsema 1968. Naʻá ne tokoni kiate ia ʻi heʻene hoko ko e faiako, pīsope, aleaʻanga māʻolunga, pea mo e palesiteni fakasiteikí. ʻOku ʻi ai ʻena fānau ʻe toko ono.

ʻEletā Stanley G. Ellis

ʻO e Kau Fitungofulú

Naʻe ʻilo ʻe ʻEletā Sitenilī Sēleti ʻĒlisi he ʻikai lava ʻe ha taha ʻo fakamoʻoniʻi ʻoku ʻi ai ha ʻOtua ʻaki e ngaahi founga fakasaienisí, ka naʻá ne ʻilo ʻi he ʻUnivēsiti Hāvatí te ne lava ʻo fakamoʻoniʻi ʻa e ʻOtuá ʻaki haʻane ʻahiʻahiʻi ʻEne ngaahi talaʻofá. Naʻe vaeua pē hono ʻuluaki taʻú he akó, kuo ʻikai ke toe ʻi ai haʻane paʻanga pea kumi ngāue leva ke tokoni ʻi hono totongi ʻene ngaahi fakamolé. Neongo naʻe ʻikai tui ʻe lava ʻo totongi vahehongofulu pea mo kei totongi kotoa ʻene ngaahi fakamolé, ka naʻá ne pehē ke ne “siviʻi” ʻa e ʻEikí (vakai, Malakai 3:10).

Naʻe pehē ʻe ʻEletā ʻĒlisi, ʻa ia ne toki uí ni mei he Kōlomu hono Ua ʻo e Kau Fitungofulú ki he Kōlomu ʻUluakí, “Naʻá ku ʻuluaki totongi ʻeku vahehongofulú, pea naʻe hoko ha mana. Naʻá ku aʻu ki he vahe hono hokó. Pea naʻe hoko ia ʻi he uike ʻe ua kotoa pē ʻi he faʻahitaʻu fakaakó kotoa. ʻI heʻeku siviʻi ko ia ʻa e ʻEikí, naʻá ku fakamālohia ai ʻeku fakamoʻoni ʻoku moʻoni pea ʻokú Ne tauhi ʻEne ngaahi talaʻofá.”

Naʻe fāʻeleʻi ʻa ʻEletā ʻĒlisi kia Sitīveni pea mo Heisolo ʻĒlisi ʻi Sānuali 1947 ʻi Pēlī, ʻAitahō ʻi he USA, pea tupu hake ʻi ha ngoueʻanga pea mo ha faama. Hili hano taʻu ʻe taha ʻi Hāvati, ne ngāue fakafaifekau leva ʻi he Misiona Palāsilá mei he 1966 ki he 1968. Naʻá ne mali mo Kefilini Kolopefā ʻi Sune 1969 ʻi he Temipale Losi ʻEniselisi Kalefōniá, hili ʻene foki maí. ʻOkú na hoko ko ha mātuʻa ki ha fānau ʻe toko hiva.

Hili ʻene ʻosi mei Hāvatí, ʻa ia ne maʻu mei ai hono mataʻitohi BA ʻi he meʻa fakapuleʻangá, naʻá ne toe maʻu hano mataʻitohi lao mei he ʻUnivēsiti ko Pilikihami ʻIongí. Naʻe ngāue ʻa ʻEletā ʻĒlisi ʻi he palani ʻo e tukuhaú pea hoko ko ha ʻōfisa pule ʻo ha kautaha faleʻi fakapaʻanga.

Kimuʻa pea ui ki he Kōlomu ʻUluaki ʻo e Kau Fitungofulú, ne kau ʻa ʻEletā ʻĒlisi ʻi he kau palesitenisī ʻo e ʻĒlia Tonga-hihifo ʻo ʻAmelika Noaté, ʻĒlia Palāsila Noaté, ʻĒlia Palāsilá, pea ʻi he Kōmiti ʻo e Kau Takí ki he Liliu ʻo e Ngaahi Ngataʻangá. Mei he 1999 ki he 2002, naʻe hoko ai ko e palesiteni ʻo e Misiona Palāsila Sao Paulo Noaté. Naʻe ʻosi hoko foki ko ha palesiteni fakasiteiki, tokoni ʻi he kau palesitenisī fakasiteikí, aleaʻanga māʻolunga, tokoni ʻi ha kau pīsopelikí, palesiteni he kōlomu ʻo e kaumātuʻá, mo ha palesiteni ʻi he Kau Talavou he uōtí mo e siteikí.

ʻEletā Robert C. Gay

ʻO e Kau Fitungofulú

ʻOku faʻa lea ʻa ʻEletā Lōpeti C. Kei ʻi hono ngaahi fatongia ʻi he Siasí fekauʻaki mo e pōpoaki ʻa Sīsū Kalaisí ko ha “ongoongolelei ʻo e fakatauʻatāina”.

Naʻe pehē ʻe ʻEletā Kei fekauʻaki mo ia pea mo hono uaifi ko Līneti Nilasoni Keí, “Ko ha meʻa ia kuó ma mamata mo foua ʻi heʻema moʻuí kotoa. ʻOkú ma hū ki he ʻOtua ʻo e fakatauʻatāina: fakalaumālie, fakaesino, fakaʻatamai, pea mo fakaelotó. ʻOku lava ke toʻo atu ʻetau ngaahi kavengá kotoa ʻi he Fakalelei ʻa Kalaisí. ʻOku tau maʻu ʻa e mālohi, nonga, pea mo e ʻaloʻofa ʻoku fie maʻu ke tau matuʻuaki ʻaki e ngaahi ʻahiʻahi ʻo e moʻuí pea foki ki heʻetau Tamai Hēvaní.”

ʻOku maʻu ʻe ʻEletā Kei ʻene fiefia lahi tahá mei he tokoni ʻofa fakaetangata kuo tāpuakiʻi ʻaki ia mo Sisitā Kei ke na fakahokó, ʻo fakatou tatau pē ʻi muli pea toe ofi ange ai ki heni. Hangē ko ʻení, kimuʻa pea ʻi he hili ʻo ʻene hoko ko e palesiteni ʻo e Misiona ʻAkalā Kaná mei he 2004 ki he 2007, naʻá ne ngāue mo Sisitā Kei ʻi ha fanga kiʻi kolo iiki ʻi ʻAfilika pea mo ha ngaahi feituʻu kehe, ke langa ha ngaahi faleako mo ha ngaahi ʻōfisi fakafaitoʻo pea mo tokoni ʻi hono faʻufaʻu ha ngaahi polokalama ki he laukongá mo e nō īkí. Kuo tokoni e ngaahi kautaha naʻá na kau ʻi hono fokotuʻu mo hano ngaahi kaungā ngāue ʻi hono hiki hake siʻa kakai masiva ʻe lauimiliona ʻi he funga māmaní.

Naʻe fāʻeleʻi ia ʻi Sepitema 1951 ʻi Losi ʻEniselisi, Kalefōnia ʻi he USA, kia Pila mo Mele Kei, pea naʻe fakafeʻiloaki ia ki hono uaifi ki he kahaʻú ʻe hano kaungāmeʻa mei he akoʻanga māʻolungá, ʻa ia naʻá na tokoniʻi ki mui ange ke kau ki he Siasí. Naʻá na mali ʻi he Temipale Losi ʻEniselisi Kalefōniá ʻi ʻEpeleli 1974 pea ʻoku ʻi ai haʻana fānau ʻe toko fitu.

Naʻe toe maʻu ʻe ʻEletā Kei hono mataʻitohi BA mei he ʻUnivesiti ʻo ʻIutaá pea mo hono mataʻitohi toketaá mei he ʻUnivesiti Hāvatí, ʻa ia naʻe toe faiako ai ʻi he ʻekonōmiká.

Naʻe kau ʻa ʻEletā Kei ʻi he ngāue maluʻi paʻangá (private equity) ʻi ha taʻu ʻe 25 tupu, ʻo ne ngāue fakavahaʻa puleʻanga ki hono fakahū e paʻangá mo fakatupu e pisinisí.

ʻI he taimi naʻe ui ai ia ki he Kōlomu ʻUluaki ʻo e Kau Fitungofulú, naʻá ne lolotonga hoko ko ha Fitungofulu Fakaʻelia ʻi he ʻĒlia Tongahahake ʻo ʻAmelika Noaté. Makehe mei heʻene ngāue fakafaifekau taimi kakato ki Sipeini mei he 1971 ki he 1973, kuo ʻosi hoko ʻa ʻEletā Kei ko ha tokoni pīsope, aleaʻanga māʻolunga, kulupulita ʻo e kau taulaʻeiki lahí, faiako Tokātelinen ʻo e Ongoongoleleí, taki faifekau fakauooti, pea mo ha palesiteni ʻo e Kau Talavoú he uōtí.

ʻEletā Scott D. Whiting

ʻO e Kau Fitungofulú

ʻOku tui ʻa ʻEletā Sikoti Tueini Uaitingi naʻe makatuʻunga hono ngaahi faingamālie ʻi he moʻuí ke tokoni ki he ʻOtuá ʻi ha ngaahi fili mahuʻinga siʻisiʻi.

Naʻe fāʻeleʻi ia ʻi ʻEpeleli kia Tueini mo Pevalī Uaitingi, pea tupu hake ʻa ʻEletā Uaitingi ʻi Sōleki Siti, ʻIutā ʻi he USA. ʻOkú ne ongoʻi ko ʻene ʻuluaki fili mahuʻinga tahá ʻa ʻene fili ke ngāue fakafaifekaú, pea hoko atu ai mo e lōloa ke ngāue aí. Tuʻunga ʻi he ngaahi tūkunga ʻo hono taimí, naʻe ʻi ai ai ha fili ʻa ʻEletā Uaitingi pe ʻe ngāue ʻi ha māhina ʻe 18 pe taʻu ʻe ua. Naʻá ne pehē, “Ko ʻeku fili ko ia ke ngāue ʻi ha māhina ʻe ono makehé naʻe fuʻu mahuʻinga ia ʻi hono teuteuʻi au ke ngāue ki mui ange ʻi he Siasí.”

Naʻe fetaulaki mo hono uaifi ʻi he kahaʻú, ʻa Seli ʻOlosoni ʻo tuʻunga ʻi hano kaungāmeʻa, hili ʻene ngāué ʻi he Misiona Siapani Tōkiō Noaté. Ko ha toe fili mahuʻinga foki ʻe taha ʻa ʻene fili ko ia ke mali mo iá. Naʻe silaʻi kinaua ʻi he Temipale Sōlekí ʻi ʻEpeleli 1984.

Hili hono maʻu ʻe ʻEletā Uaitingi hono mataʻitohi BA he lea faka-Siapaní mei he ʻUnivēsiti Pilikihami ʻIongí, naʻá ne toe maʻu ki mui ange hono mataʻitohi toketā laó mei he Akoʻanga Lao MekiSiaosí (McGeorge School of Law) ʻi he ʻUnivēsiti ʻo e Pasifikí.

Ko ha toe fili mahuʻinga ʻe taha naʻe pau ke fai ʻe ʻEletā Uaitingi ko e taimi naʻá ne tali ai ha ui, naʻe fakahoko ki ai ʻe ʻEletā M. Lāsolo Pālati ʻo e Kōlomu ʻo e Kau ʻAposetolo ʻe Toko Hongofulu Mā Uá, ke hoko ko ha pīsope. Naʻe ʻeke ange ʻe ʻEletā Pālati pe te ne fakahoko hono fatongiá ke ʻosi. Naʻe palōmesi ange ki he ʻAposetoló te ne fai ia, pea neongo ʻa e ngaahi faingamālie ngāue totongi lahi naʻe fie maʻu ai ke hikí, naʻe tauhi pē ʻe ʻEletā Uaitingi ʻa ʻene palōmesí.

Naʻe tokoniʻi ia ʻe heʻene ngāué ke ne maʻu ai ha loto vēkeveke ke “ʻalu ki he ngaahi ʻapi ʻo e kāingalotu māmālohí ʻo tokoniʻi kinautolu ke fakafoʻou pe fai ha ngaahi fuakava mo e ʻOtuá.”

ʻOku ʻi ai ha fānau ʻe toko nima ʻa e fāmili Uaitingí. Kimuʻa pea ui ia ki he Kōlomu ʻUluaki ʻo e Kau Fitungofulú, naʻá ne ngāue ki ha kautaha fakatau kelekele ʻi Hauaiʻi. Naʻe ʻosi hoko ʻa ʻEletā Uaitingi ko ha palesiteni ʻo e kōlomu ʻo e kaumātuʻá, pīsope, aleaʻanga māʻolunga, palesiteni ʻo e Kau Talavou he siteikí, palesiteni fakasiteiki, mo e Fitungofulu Fakaʻēlia.

Pīsope Gary E. Stevenson

Pīsope Pulé

ʻOku pehē ʻe Pīsope Keuli ʻĒveni Sitīvenisoni kuó ne tuku ha konga lahi ʻo ʻene moʻuí ki hono siofi e ngāue mahuʻinga ʻoku fakahoko ʻe he kau pīsope ʻi he funga ʻo e māmaní. Naʻá ne pehē ko ʻene tamaí, ko e “pīsope ia heʻeku ʻi he toʻu tupú, pea naʻe tokoniʻi lahi moʻoni au ʻe heʻene ngāué.”

Naʻe faʻa fakaafeʻi ia ʻe heʻene tamaí ʻi ha ngaahi meʻa lahi ke na kaungā ʻaʻahi ki ha taha ʻo e kau uitou ʻe toko 60 tupu ʻi honau uōtí. Naʻe ako ʻe Pīsope Sitīvenisoni mei heʻene tamaí ha ngaahi meʻa mahuʻinga fekauʻaki mo e ngāue faka-Kalaisí pea mo hono tokangaʻi ʻo kinautolu ʻoku faingataʻaʻiá. Naʻá ne pehē ko e ngaahi meʻa mahuʻinga ko iá ʻe tokoni lelei ia kiate ia ʻi hono fatongia ko e Pīsope Pule ʻo e Siasí.

Naʻá ne pehē, “ʻOku hoko moʻoni ʻa e kau pīsope ʻo e Siasí ko hoku kau moʻungaʻi tangata. ʻOku nau tokoni ʻi he ʻaho kotoa pē ki he kāingalotu ʻo e Siasí, ʻo tautautefito ki he kau talavoú mo e kau finemuí.”

Naʻe fāʻeleʻi ʻa Pīsope Sitīvenisoni ʻi ʻAokosi 1955 kia ʻĒveni N. mo Viela Siini Sitīvenisoni, pea tupu hake ai ʻi ha fāmili ko ha hako ʻo e kau paioniá ʻi he Teleʻa Kesí ʻi ʻIutā.

Naʻá ne tali ʻi heʻene kei talavoú ha ui ke ngāue fakafaifekau ki Siapani. Naʻe fakatō ʻe he ngāue ko iá kia Pīsope Sitīvenisoni ha ʻofa ki ʻĒsia pea mo hono vahevahe ʻo e ongoongoleleí ʻi heʻene moʻuí kotoa.

Naʻe hū ki he ʻUnivēsiti ʻo e Siteiti ʻo ʻIutaá hili ʻene foki mai mei heʻene ngāue fakafaifekaú. Ko e feituʻu ʻeni naʻá ne fetaulaki ai (pea ʻofa) ʻia Lesa Seini Hikilī. Naʻe mali ʻa e ongo meʻá ni ʻi ʻEpeleli 1979 ʻi he Temipale ʻAitahō Folo ʻAitahoó. ʻOku ʻi ai ha fānau tangata ʻe toko fā ʻa e fāmili Sitīvenisoní.

Naʻe maʻu ʻe Pīsope Sitīvenisoni ha mataʻitohi ʻi hono puleʻi ʻo e meʻa fakapisinisí peá ne kaungā fokotuʻu kimui ai mo hoko ko e palesiteni ʻo ha kautaha ngaohi nāunau fakamālohisino.

Kuó ne ʻosi ngāue ʻi ha ngaahi fatongia kehekehe ʻi he Siasí kau ai haʻane hoko ko ha tokoni ʻi he kau palesitenisī fakasiteikí, pīsope, mo e palesiteni ʻo e Misiona Siapani Nakoiá (2004–07). Naʻe ui ia ki he Kōlomu ʻUluaki ʻo e Kau Fitungofulú ʻi he 2008 ʻo ne hoko ko ha tokoni pea mo e palesiteni ʻo e ʻĒlia ʻĒsia Tokelaú.

Pīsope Gérald Caussé

Tokoni ʻUluaki ʻi he Kau Pīsopeliki Pulé

Talu mei heʻene kei siʻí mo hono maʻu maʻu pē ʻe Pīsope Sēlati Kōsei, ʻa ia naʻe toki uí ni ko e Tokoni ʻUluaki ʻi he Kau Pīsopeliki Pulé, ha fiefia ʻi he ngāue he Siasí. Naʻá ne pehē ko ha meʻa lelei ia, he naʻe fie maʻu ʻi hono kiʻi kolo siʻisiʻi ʻi Pōteaú ʻi Falaniseé ʻa e taha kotoa ke pukepuke ʻa e kiʻi ʻiuinití. Makehe mei heʻene ngāue ʻi he ngaahi kōlomu ʻo e Lakanga Taulaʻeiki Faka-ʻĒloné ʻi heʻene tupu haké, naʻe toe hoko foki ko ha tā-piano ʻa e Palaimelí ʻi hono taʻu 12, ko ha tokoni ʻi he kau palesitenisī ʻo e Lautohi Faka-Sāpaté ʻi hono taʻu 14, pea palesiteni Lautohi Faka-Sāpate ʻi hono taʻu 16.

Naʻá ne pehē, ʻ“Naʻe tokoni ʻeku ngāue ʻi he Siasí ke maʻu ʻeku fakamoʻoní. Naʻe kau lahi ʻa ʻene tangataʻeikí, ʻa ia naʻe tuʻo lahi ʻene hoko ko ha palesiteni fakakolo mo ha pīsopé ki he maʻu ʻe Pīsope Kōsei ha aʻusia leleí.

Naʻe pehē ʻe Pīsope Kōsei, “ʻI hoku taʻu hongofulu tupú, naʻá ne fakakau au ʻi hono fai ʻo e faiako fakaʻapí pe ʻaʻahi ki he ngaahi fāmili faingataʻaʻiá. Mahalo ne hoko ʻeku sio ki he meʻa naʻá ne faí ko e akoʻanga lelei taha ʻi he teuteu ki he tuʻunga fakatakimuʻa he lakanga fakataulaʻeikí.”

Naʻe hoko kimui ʻa Pīsope Kōsei ko ha kalake fakauooti, palesiteni he kōlomu ʻo e kaumātuʻá, kupululita ʻo e kau taulaʻeiki lahí, tokoni pīsope, tokoni palesiteni fakasiteiki, palesiteni fakasiteiki, Fitungofulu Fakaʻēlia, pea ki muí ni maí, ko ha mēmipa ʻo e Kōlomu ʻUluaki ʻo e Kau Fitungofulú.

Naʻe fāʻeleʻi ʻa Pīsope Kōsei ʻi Pōteau ʻi Falanisē ʻi Mē 1963, kia Sione mo Malia-Palanisē Kōsei. ʻI heʻene kei talavoú naʻá ne kau ʻi he Laulāpuna Falaniseé ʻi ha taʻu ʻe taha, ʻo vahe ai ke ngāue ʻi ha vaʻa ʻa e NATO.

Naʻe maʻu hano mataʻitohi MA ʻi he pisinisí mei he ESSEC ʻi he 1987. Naʻe kamata ʻene ngāué ko ha taha fai faleʻi ʻi he ngāue foungá, ʻo ngāue ai ʻi ha taʻu ʻe ono ki ha kautaha faleʻi ʻi ha ʻōfisi ʻi Pālesi mo Lonitoni. Naʻe ngāue kimui ki ha kulupu fakatau koloa fakamovetevete lahi ʻi ʻIulope, pea kimuʻa pea toki ui ki he Kōlomu ʻUluaki ʻo e Kau Fitungofulú ʻi he 2008, naʻá ne ngāue ko ha pule lahi pea mo ha mēmipa ʻo e poate ki he kautaha fakatau meʻakai lahi taha ʻi Falaniseé.

Naʻá ne mali mo Valeli Lusieni Pāpini ʻi ʻAokosi 1986 ʻi he Temipale Peeni Suisalaní. ʻOku ʻi ai haʻana fānau ʻe toko nima.

Pīsope Dean M. Davies

Tokoni Ua ʻi he Kau Pīsopeliki Pulé

Ko e taimi ʻoku ʻeke ai ʻe he Palesiteni ʻo e Siasí kia Pīsope Tiini Tēvisi ʻa e fakaikiiki fekauʻaki mo ha tuʻunga ʻo ha temipale, hangē ko e mamaʻo ʻo e luelue mei he tauʻanga pasi ofi tahá, ʻoku ʻikai fakamatalaʻi ʻe Pīsope Tēvisi ia ha ngaahi moʻoniʻi meʻa pē. ʻOkú ne ʻiloʻi tonu ʻa e meʻa ʻoku foua ʻe he pataloní he naʻá ne lue lalo he hala ko iá.

Naʻe fehuʻi ange ʻe Palesiteni Kōtoni B. Hingikelī ʻi ha meʻa ʻe taha, “ʻOku anga fēfē hoʻo fai iá?”

Ko e founga ʻoku moʻui ʻaki ʻe Pīsope Tiini Mailoni Tēvisí—ʻa ē naʻe toki ui foʻou ke Tokoni Ua ʻi he Kau Pīsopeliki Pulé—ko e līʻoa mo e tokanga taha ki he ngaahi fakaikiikí.

Naʻe fāʻeleʻi ʻa Pīsope Tēvisi ʻi Sōleki Siti, ʻIutā ʻi he USA, ʻi Sepitema 1951 kia ʻŌliva T. pea mo Maila Tēvisi, pea naʻe ohi hake ia ʻi ha fāmili naʻe hoko ai ʻa e ʻofá mo e ngāué ko e ongo tefitoʻi moʻoni. Kapau naʻá ne fie maʻu ha meʻa, naʻe pau ke ne ngāueʻi ia. Ko e taimi naʻe ʻikai ola ai ʻene kole taʻetuku ki heʻene faʻeé ke maʻu ha meʻavaʻinga naʻe fuoloa ʻene fakaʻamuá, naʻá ne fakakaukauʻi leva ʻene ngaahi meʻa ke faí. ʻOkú ne kei manatuʻi pē ʻa e ongosia fakaesino pea mo e fiefia ne maʻu ʻi hono teke ha mīsini kosi motuʻa he musie loloa ʻo ha kaungāʻapi.

Hili ʻene ngāue ʻi he Misiona ʻUlukuai/Palakuaí mei he 1970 ki he 1972, naʻe foki leva ʻo mali mo Tala Sēmisi, ko hano maheni mei heʻene kei ʻi he toʻu tupú, ʻi Sune 1973 he Temipale Sōlekí. Naʻe maʻu e mataʻitohi BA ʻa Pīsope Tēvisi ʻi he ngoue fakaʻekonōmiká mei he ʻUnivēsiti Pilikihami ʻIongí he 1976 pea mo toe ako ki he tuʻunga fakapulé kimui ange ʻi he ʻUnivēsiti Sitenifōtí mo e ʻUnivēsiti Tokelau-hihifó (Northwestern).

ʻI he ngaahi taʻu kuo maliu atú, ne nofo ai mo hono uaifí pea mo ʻena fānaú ʻe toko nima ʻi ha siteiti ʻe ono he naʻe fekauʻaki ʻene ngāué mo e fakatau kelekelé. Naʻá ne hoko ko ha palesiteni fakasiteiki, tokoni ʻi he kau palesitenisī fakasiteikí, kau ʻi ha fakataha alēleaʻanga ʻe nima, kau ʻi ha kau pīsopeliki, pea mo ha ngaahi fatongia fakauooti kehekehe. Naʻe toe hoko foki ko e palesiteni ʻo e Misiona Pueto Liko Seni Uaní mei he 1998 ki he 2001. ʻI he taimi ne hoko ai hono ui fakamuimui tahá, naʻe ngāue ko ha talēkita fakahoko ngāue ʻa e Potungāue ʻo e Ngaahi Ngāue Makehe ʻa e Siasí (Churchʻs Special Projects Department).

ʻOku kau ʻi he ngaahi meʻa mahuʻinga kuó ne aʻusiá ʻa e “ʻofa ʻa e ʻEikí mo tataki ʻEne fānaú.”

Linda K. Burton

Palesiteni Lahi ʻo e Fineʻofá

ʻI he kei taʻu hongofulu tupu ʻa Linitā Kasā Pētoní naʻe fakafokifā haʻane fakatokangaʻi ha meʻa ʻi he lolotonga ha houalotu ʻa e Siasí ʻi Kulaisiseesi, ʻi Nuʻu Sila. Naʻá ne pehē, “Naʻá ku ʻilo ʻoku moʻoni ʻa e ongoongoleleí. Naʻá ku toe fakatokangaʻi foki ta naʻá ku ʻosi ʻiloʻi maʻu pē.” ʻE tokoniʻi ʻeni ʻe he fakamoʻoni ko iá ia ʻi heʻene ngāue ko e palesiteni lahi ʻo e Fineʻofá.

Naʻe fāʻeleʻi ʻa Sisitā Pētoni ʻi Sōleki Siti ʻi ʻIutā ʻi he USA, kia Māsilī C. pea mo Mōlisi A. Kasā, pea naʻe taʻu 13 ʻi he taimi naʻe hiki ai hono fāmilí mei ʻIutā ke tokangaʻi ʻe heʻene tangataʻeikí ʻa e Misiona Nuʻu Sila Sauté. Naʻe ako ʻa Sisitā Pētoni—ʻa ia ko e fika ua ia ʻi he fānau ʻe toko ono—ʻi he Kolisi ʻa e Siasí ʻi Nuʻu Silá pea feohi ai mo e kau finemui mo e kau talavou taʻu hongofulu tupu ʻo e Siasí ʻi he Pasifikí. Naʻá ne foki ki Sōleki Siti ʻo ʻikai ngata pē heʻene manako ʻi he ngaahi anga fakafonua mo e ngaahi tukufakaholo kehekehé kae toe tautautefito ange ʻene ʻofa ki he ʻEikí pea mo hono fāmilí.

Naʻe lolotonga ako ʻa Sisitā Pētoni ʻi he ʻUnivēsiti ʻo ʻIutaá ʻi he taimi naʻe fetaulaki ai pea mali mo Kuleiki P. Pētoni ʻi ʻAokosi 1973 ʻi he Temipale Sōleki. Naʻe fakakaukau ʻa e ongomeʻá ni ke ʻoua ʻe toe toloi ha ʻi ai haʻana fānau; pea naʻe fāʻeleʻi e lahi taha ʻi heʻena fānau ʻe toko onó ʻi ha meimei taʻu ʻe taha mei ai.

Naʻe lava ʻi heʻene ngāue fakataha mo hono husepānití ke nofo pē ʻi ʻapi mo ʻena fānaú kae ngāue hono husepānití ʻi he fakatau kelekelé. Naʻe akoʻi e ongomātuʻá ni ʻi he ngaahi fuofua palopalema fakapaʻangá ke na fakatuʻamelie ʻi heʻena sio ki he kahaʻú peá ne [uaifi] pehē “koeʻuhí naʻá ma ʻiloʻi ne ma lavaʻi ha faʻahinga meʻa faingataʻa ʻi he tokoni ʻa e ʻEikí.”

Naʻe fakahoko ʻe he fāmilí ha fanga kiʻi folau mālōlō ʻeveʻeva pea mo fiefia ʻi heʻenau fakatahá. Naʻe ʻosi ngāue ʻa Sisitā Pētoni ʻi he Kau Finemuí, Palaimelí, mo e Lautohi Faka-Sāpaté pea ʻi he poate lahi ʻo e Palaimelí mo e Fineʻofá. Naʻá ne ngāue fakataha mo hono husepānití ʻi heʻene tokangaʻi ʻa e Misiona Kōlea Soulu Uēsité mei he 2007 ki he 2010. Naʻe fakatokangaʻi ʻe Sisitā Pētoni ʻi he malaʻe ʻo e ngāue fakafaifekaú—ʻo tatau mo ia naʻá ne aʻusia ʻi he ngaahi taʻu kimuʻa ʻi Nuʻu Silá—ʻoku mahulu hake ʻa e ʻofá ʻi he leá mo e anga fakafonuá.

ʻOkú ne ʻamanaki ʻi heʻene ngāue foʻoú ʻe toe fakaʻaongaʻi ha meʻa naʻá ne ako mei hano kaungāmeʻa ʻi Kōlea: “Te nau ongoʻi hoʻo ʻofá.”

Carole M. Stephens

Tokoni ʻUluaki ʻi he Kau Palesitenisī Lahi ʻo e Fineʻofá

Naʻe fakaʻapaʻapa maʻu pē ʻa Kalo Meniseli Sitīveni ki he ngaahi meʻa toputapu mo māʻoniʻoní. Naʻe kamata ʻa e ongoʻi ʻaʻapa ko ʻení ʻi he taimi naʻá ne kei siʻi aí, ʻi he taimi naʻe silaʻi ai hono fāmilí ʻi he temipalé ʻi he hili ʻo e ului ʻa ʻene faʻeé ki he ongoongoleleí.

Naʻe pehē ʻe he tokoni ʻuluaki foʻou ʻi he kau palesitenisī lahi ʻo e Fineʻofá, “Naʻe ʻikai mahino kotoa kiate au ʻa e meʻa naʻe hokó. Ka naʻá ku ʻilo naʻe mahuʻinga. Naʻá ku fuʻu lahi feʻunga ke u manatuʻi ko e temipalé ko ha potu toputapu.”

Naʻe fāʻeleʻi ʻa Sisitā Sitīveni ʻi Māʻasi 1957 kia Kala L. mo Fōlesi Manisela, ko e fika tolu ia ʻo e fānaú ʻe toko hiva pea tupu hake ʻi ʻOkiteni ʻi ʻIutā ʻi he USA. ʻOkú ne manatuʻi lelei ʻa e ngaahi sīpinga naʻe tā ʻe heʻene mātuʻá ʻi he ngāué, feilaulaú, pea mo hono ʻuhinga ʻo ʻena fakamuʻomuʻa ʻo e fāmilí pea mo e Siasí.

Naʻá ne pehē, “Naʻe mahuʻinga taha pē ʻa e ongoongoleleí kiate kinaua, pea naʻá na fakahaaʻi mai ʻa e ʻuhinga ʻo e ngāue faka-Kalaisí ʻi heʻena tā sipingá. Naʻá na akoʻi kimautolu ki hono ʻuhinga ʻo e ngāué—ʻa e founga ʻo e ngāue moʻoní.”

Naʻe fakakau ʻe heʻene mātuʻá ʻena fānaú ʻi heʻena ngāue ko ia ʻi he ngaahi fatongia kehekehé. Naʻa nau fakatupu ʻa e anga fakakaumeʻá ʻiate kinautolu he lolotonga ʻo e ngaahi taimi ko iá—ko ha faʻahinga meʻa kuó ne feinga mo hono husepāniti ko Mātini “Mati” Sitīvení, ke fakahoko mo ʻena fānau ʻe toko onó.

Naʻá ne fetaulaki mo Mati he lolotonga ʻena ako he ʻUnivēsiti Uepá ʻi ʻOkiteni ʻi ʻIutā, ʻa ia naʻe ako ai ki hono akoʻi kei iiki ʻa e fānaú (early childhood education). Naʻá na mali ʻi ʻEpeleli 1976 ʻi he Temipale Lōkani ʻIutaá. Naʻe pehē ʻe Sisitā Sitīveni kuó ne hoko mo hono husepānití ko ha “timi” lelei ʻi he ngaahi taʻu kuo maliu atú ʻi heʻena fepoupouaki ʻi ha ngaahi ngāue kehekehe, kau ai hono ngaahi fatongia ko e palesiteni Fineʻofa ʻi he siteikí mo e uōtí, tokoni palesiteni, mo e faiako; palesiteni ʻo e Kau Finemui he uōtí; tokoni palesiteni ʻo e Palaimelí he uōtí, faiako, mo e taki Sikautí (Cub Scout); faiako semineli; mo e faifekau tokoni he Siasí.

Naʻá ne pehē, “Neongo ʻa e femoʻuekiná, ka kuó ma maʻu ha fiefia mo ha nēkeneka lahi. ʻOkú ma fakakau ʻema fānaú mo e makapuná ʻi heʻema ngāué. Koeʻuhí ko ia, kuo mau fakatupulaki ai ha fetuʻutaki fakafāmili mālohi ʻi heʻemau ngāue fakatahá.”

Linda S. Reeves

Tokoni Ua ʻi he Kau Palesitenisī Lahi ʻo e Fineʻofá

Naʻe ako ʻe Linitā Sēfila Liivi ʻi heʻene tupu haké, mei heʻene faʻē naʻe uluí ke tafoki ki he ʻOtuá ʻi he taimi ʻo e faingataʻá pea faifeinga ki he lelei tahá ʻo hangē ko hono akoʻi ʻe heʻene tamaí.

Naʻá ne pehē, “Naʻá ku maʻu kei siʻi ʻi heʻeku moʻuí ha fakamoʻoni mālohi koeʻuhí ko e ngaahi faingataʻa naʻa nau tokoniʻi fakalaumālie au ke u fakapotopoto vavé.”

Naʻe fāʻeleʻi ʻa Sisitā Liivi ʻi Losi ʻEniselisi ʻi Kalefōnia ʻi he USA, ʻi ʻAokosi 1951 kia ʻElepeti Soli mo Pāpulā Uēlisi Sēfila. ʻOkú ne manatuʻi ʻene vakai hake ki he langi fetuʻuʻiá ʻi heʻene kei taʻu 13, ʻi ha kemi ʻa e Kau Finemuí mo hono fai ha kiʻi lotu nounou ʻi hono lotó: “Tamai, ʻokú Ke ʻi Hena?”

Naʻá ne pehē, “Naʻe ʻōʻōfaki au ʻe Hono Laumālié, ʻe he ʻilo ʻokú Ne ʻi aí, pea mo ʻEne ʻofa kiate aú.”

Naʻe fetaulaki ʻa Sisitā Liivi mo Melevini Kemi Liivi ʻi hono uōtí ʻi Pasatina. Naʻá na teiti he lolotonga ʻena ʻi he ʻUnivēsiti ko Pilikihami ʻIongí ʻi he ʻosi ʻo ʻene ngāue fakafaifekaú. Naʻá na mali ʻi Sune 1973 ʻi he Temipale Losi ʻEniselisi Kalefōniá pea ʻokú na hoko ko ha mātuʻa ki ha fānau ʻe toko 13.

Neongo ʻa e ngaahi faingataʻá, ka kuo kei pīkitai pē ʻa Sisitā Liivi ki heʻene fakamoʻoni ki he Fakaleleí, ʻo tautautefito ki he hili ʻo e mālōlō ʻene tama taʻu 17 ko ʻEmilī Mīselá ʻi ha fepaki ʻa ha kā he 2005.

Naʻá ne pehē, “Ko e faingataʻá ko ha faiako maʻongoʻonga. ʻOku hanga ʻe he faingataʻá ʻo langaki hake mo teuteuʻi kitautolu ki he ngāue he puleʻangá ʻi kahaʻú, ʻi hotau ngaahi ʻapí, pea ʻi hotau koló, pea mo tau hoko ko ha meʻangāue ʻi he toʻukupu ʻo e ʻEikí.”

Kimuʻa pea ui ʻa Sisitā Liivi ki he kau palesitenisī lahi ʻo e Fineʻofá, naʻe ngāue mo hono husepānití ʻi heʻene tokangaʻi ʻo e Misiona Kalefōnia Livasaití mei he 2008 ki he 2011. Kuó ne ʻosi hoko ko ha palesiteni ʻo e Fineʻofá he siteikí, palesiteni ʻo e Kau Finemuí he uōtí, faihiva ʻi he Palaimelí, pea mo ha faiako Lautohi Faka-Sāpate.

Naʻe ʻosi ʻa Sisitā Liivi mei BYU ʻi he 1974 mo ha mataʻitohi BA ʻi he ako makehé (special education). ʻOku lahi hono ngaahi manakó, ʻo kau ai ʻa e ʻātí, mūsiká, faitaá, hisitōlia fakafāmilí, mo e ngāue fakafaifekaú. ʻOku ʻikai manavasiʻi ia ke lea ʻaki ʻene fakakaukaú, tautautefito ki he taimi ke vahevahe ai ʻa e ongoongolelei ʻo Sīsū Kalaisí mo e taha kotoa pē ʻoku fetaulaki mo iá.

Tānaki Atu ʻa e Ongo mo e Vitiō ki he ʻĀkaivi ʻo e Konifelenisí ʻo kamata mei he 1971.

Fai ʻe Heather Whittle Wrigley

Ngaahi Ongoongo mo e Ngaahi Meʻa ʻOku Hoko he Siasí

Kuo tānaki ʻe he Siasí ha ʻākaivi ʻo e ongó mo e vitioó ki he konga ʻo e konifelenisi lahí ʻi he LDS.org. ʻi he feinga ke tokoniʻi e kāingalotú ke nau lava lelei ange ʻo maʻu e faleʻi ne fai ʻe he kau palōfita mo e kau ʻaposetolo ʻofeina ʻo e kuo hilí mo e lolotongá.

ʻI heʻene aʻu ki Sune 2012, ʻe maʻu ʻi he ʻākaivi he ʻInitanetí, ʻi he lea faka-Pilitāniá, ʻa e ongo pea mo e vitiō ʻo e konifelenisi lahi kotoa pē mei ʻEpeleli 1971 ki he lolotongá ni. Kimuʻa atú, ko e fakamatala pē ʻo e ngaahi konifelenisí ʻo kamata mei he 1971 naʻe maʻú; ko e vitiō he lea faka-Pilitāniá naʻe kamata pē mei he 2002. Pea ʻi Sune 2012 ai pē, ʻe tuku atu ʻe he Siasí ha ngaahi ongo mo e vitiō ʻo e ngaahi malanga konifelenisí ʻo kamata mei he 2008 ʻi ha ngaahi lea fakafonua kehe ʻe 70 tupu.

Naʻe pehē ʻe ʻEletā Petuliki Kealoni ʻo e Kau Fitungofulú, “Neongo ko e tokolahi taha ʻo e kāingalotu ʻo e Siasí ʻoku nau omi ki he konga ʻo e konifelenisi lahí he LDS.org ke lau, mamata, pea mo fanongo ki he ngaahi malanga konifelenisi fakamuimuitahá, ʻoku toe tokanga pē mo ha kāingalotu tokolahi ke maʻu e ngaahi konifelenisi he kuohilí. Ko e taumuʻa ʻo e ngāué ni ke lava ʻo maʻu ngofua ange ʻe he kāingalotu ʻo e Siasí he funga ʻo māmaní ʻa e ngaahi pōpoaki ʻo e konifelenisí.”

ʻOku toe tānaki foki ʻe he Siasí ha ngaahi hiva ki he ʻākaivi ʻo e konifelenisí. ʻI he lolotonga ní, ʻe lava ʻa e kāingalotú ʻo fanongo ki he hivaʻi ʻe he Kuaea ʻo e Tāpanekale Māmongá ha ngaahi hiva ʻo kamata mei he 2008 ʻaki haʻanau lomiʻi ʻi he Show Music ʻi ʻolunga ʻi he konga ki he konifelenisi takitaha ʻi he LDS.org. ʻOku ʻi ai ha ʻākaivi hiva foʻou (GCmusic.lds.org) ʻokú ne fakaʻatā ʻa e ngaahi fekumí ʻi ha ngaahi ʻākaivi mo ha ngaahi konifelenisi kehekehe.

Kuo ʻosi ʻi ai ha ngaahi palani ke ʻoua naʻa ngata pē hono fakaʻatā ʻo e ngaahi ʻākaiví ʻi he LDS.org ka ʻi he Churchʻs mobile apps foki, hangē ko e Gospel Library app, mo ha ngaahi fakafehokotakiʻanga kehe, kau ai ʻa e Mormon Channel ʻi he Roku mo e YouTube.

Ngaahi Fakataha Ako ʻa e Houalotú ʻi he Lea Faka-Pilitāniá mo e Lea Faka-Sipeiní he ʻInitanetí

Naʻe fakahoko ʻe he kau palesitenisī lahi ʻo ha ngaahi houalotu ʻe fā ha ako maʻá e kau taki houalotu ʻo e siteikí mo e uōtí ʻi he konga kimui ʻo Māʻasí, ke tokoniʻi e kau takí ʻi honau ngaahi fatongiá pea mo fakataukeiʻi e ngaahi nāunau maʻuʻanga tokoni ʻe lava ke fakaʻaongaʻi ki he ngaahi ako fakatakimuʻa he lakanga fakataulaʻeikí mo e ngaahi houalotú. (ʻE fakahoko ʻa e ako maʻá e kau taki ʻo e Kau Talavoú ʻi he ʻaho 10 ʻo Meé). Naʻe tuku atu hangatonu pe ʻe toki fakamafola ʻo fakatatau mo hono fie maʻú, ʻa e ako ʻa e ngaahi houalotu kātoa ʻe nimá ʻi he lea faka-Pilitāniá mo e lea faka-Sipeiní. ʻOku ʻoatu heni hano fakamatala fakakongokonga lalahi ʻo e ngaahi fakataha ako ʻe fā naʻe fai ʻi Māʻasí maʻanautolu naʻe ʻikai ke nau maʻú.

Palaimelí

Naʻe pehē ʻe Losemalī M. Uikisomú, ko e palesiteni lahi ʻo e Palaimelí, ʻi he lolotonga ʻo e ako maʻá e kau taki ʻo e Palaimelí he ʻaho 28 mo e ʻaho 29 ʻo Māʻasí, ko e taumuʻa ʻo e Palaimelí ke tokoniʻi ʻa e fānaú ʻi he hala ki he uluí.

Naʻá ne pehē, “ʻOku tau fie maʻu ʻa e [fānau Palaimelí] ke nau ongoʻi, ke nau ʻofa, ke nau ngāue. ʻOku tau fie loto ke nau maʻu haʻanau fakamoʻoni. . . . ʻOku ʻuhinga ʻa e fakamoʻoní ko e fanongonongo. ʻOku tau loto ke toe hoko atu ʻaki ha sitepu ʻe taha. ʻOku ʻuhinga ʻa e uluí ke ngāue. ʻOku tau fie maʻu e fānaú ni ke nau maʻu mo ongoʻi ʻa e fakaʻilonga ʻo e uluí ʻi heʻenau moʻuí.”

Naʻe fakahā ʻe Sisitā Uikisomu mo hono ongo tokoní, Siini A. Sitīveni mo Sēlati A. ʻEsipilini, ki he kau taki fakauooti mo fakasiteiki ʻo e Palaimelí te nau lava ʻo tokoni ki he mātuʻá ʻi hono fakatō e ngaahi fakaʻilonga ʻo e uluí. Naʻe pehē ʻe Sisitā Uikisomu ʻoku kamata ʻa e uluí ʻi he kei siʻí. “ʻOku kamata moʻoni ia ʻi ʻapi, ʻa ia ʻoku ʻofa ai ʻa e mātuʻá ki he ʻEikí ʻaki hona lotó kotoa, mo ʻena moʻuí kotoa, pea ʻaki hona iví kotoa. Peá na toki akoʻi leva ʻena fānaú.”

Naʻá ne pehē ʻe mahino ki he fānaú ʻa hono ʻuhinga ke uluí “kapau pē te tau tuku ha taimi ke akoʻi ai kinautolu.” Pea naʻá ne toe pehē, kapau he ʻikai akoʻi ʻe he mātuʻá mo e kau taki ʻo e Palaimelí kinautolu, “ʻe fakahoko ia ʻe he māmaní.”

Naʻe toe fakahoko foki ʻe he kau mēmipa ʻo e poate lahi ʻo e Palaimelí ha ngaahi ako ʻi hono fakaʻaongaʻi ʻo e hivá ke akoʻi ʻa e ngaahi tefitoʻi moʻoni ʻo e ongoongoleleí pea mo e ngaahi maʻuʻanga tokoni maʻá e kau taki ʻo e Palaimelí ʻoku maʻu ʻi he LDS.org.

Fineʻofá

Naʻe fakahā ʻe Sisitā Suli B. Peki ʻa ia naʻe tukuange mei he palesiteni lahi ʻo e Fineʻofá ʻi he fakataha hoʻatā ʻo e konifelenisí, ki he kau taki ʻo e Fineʻofá he lolotonga ʻo e ako fakahoualotu he ʻaho 27 mo e 28 ʻo Māʻasí, “Ko e ngāue ʻeni ʻa e ʻEikí. . . . ʻOku tau maʻu ha fatongia ʻoku mahuʻinga lahi.”

Naʻe fakamatala ʻa Sisitā Peki ki ha ngaahi tefito lahi, kau ai ʻa e ngaahi taumuʻa ʻo e Fineʻofá, ʻa e fatongia mahuʻinga ʻoku fakahoko ʻe he houʻeiki fafiné ʻi honau ngaahi fāmilí, akoʻí (tautautefito ki he houʻeiki fafine foʻou ʻo e Siasí), ngāue fakakōmití, mo e ngaahi tefitoʻi moʻoni ʻo e tuʻunga fakatakimuʻá.

Naʻe pehē ʻe Sisitā Peki, nofo pē ʻi he ngaahi tefitoʻi meʻá. “Ko ha ngāue faingofua, pea ʻe toki ʻomi ʻe he ʻEikí ʻa e ngaahi fakakaukaú ke mahino. Kapau te tau lava ʻo fakakaukauʻi ʻa e ngaahi meʻa ʻoku fie maʻu ke tau fakahokó, te Ne tokoniʻi kitautolu ke tau hiki mei he fakahaá ki hono fakahokó. Te tau maʻu ha fakahā ʻi hono fakahokó.”

ʻI hono kotoa ʻo ʻenau ngaahi akó, naʻe nofotaha pē ʻa e kau mēmipa ʻo e poate lahi ʻo e Fineʻofá ʻi he fekumi ki he ngaahi talí ʻi he Tohi Tuʻutuʻuni Fika 2: Ko Hono Puleʻi ʻo e Siasí pea pehē mo e Ngaahi ʻOfefine ʻi Hoku Puleʻangá: Ko e Hisitōlia mo e Ngāue ʻa e Fineʻofá.

Lautohi Faka-Sāpaté

Ko e Laipeli ʻo e Ako Fakatakimuʻá, ʻa ia ko ha konga foʻou ʻi he LDS.org, ko ha konga mahuʻinga ia ʻi he fakataha ako fakatakimuʻa ʻa e houalotu Lautohi Faka-Sāpaté ne fakahoko he ʻaho 28 ʻo Māʻasí.

Naʻe huluʻi ha fanga kiʻi konga vitiō kehekehe mei he laipelí ke poupouʻi hono aleaʻi ʻo e meʻa naʻe naʻe pehē ʻe Lāsolo T. ʻOsikāfope, ko e palesiteni lahi ʻo e Lautohi Faka-Sāpaté, ko e tefitoʻi taumuʻa ʻe fā ʻi he fakatahá:

•

Ko e fatongia ʻo e taki Lautohi Faka-Sāpate he uōtí pe siteikí.

•

Founga ke tokoniʻi ai ha niʻihi ke mahino e fatongia ʻo e kau palesitenisī ʻo e Lautohi Faka-Sāpaté ʻi hono fakaleleiʻi ʻo e faiakó ʻi he ngaahi houalotu kotoa ʻo e uōtí mo e siteikí.

•

Founga ke fealēleaʻaki lelei fakataha ange ai ko e kau palesitenisií.

•

Founga ke fakataukeiʻi ai ʻa e kau faiakó mo fai maʻu pē ha poupou ʻoku ʻaongá.

Naʻe pehē ʻe Tēvita M. Makongikī, ko e tokoni ʻuluaki ʻi he kau palesitenisī lahi ʻo e Lautohi Faka-Sāpaté, “Te mou fakatokangaʻi, ko e Laipeli ʻo e Ako Fakatakimuʻá ʻe hoko ia ko e taha ʻo e ngaahi meʻangāue mahuʻinga taha ʻokú ke maʻu ke tokoni ʻi hono akoʻi ʻo e kāingalotu ʻo e ngaahi houalotu kehé pea mo e Lautohi Faka-Sāpaté ʻi honau ngaahi fatongiá. Naʻe teuteu ʻa e laipelí ʻe he ngaahi houalotu kotoa ʻi he Siasí, ʻe he kau mēmipa ʻo e Kau Fitungofulú, [mo e] kau mēmipa ʻo e Kōlomu ʻo e Kau ʻAposetolo ʻe Toko Hongofulu Mā Uá. Ko ha ngāue ʻeni kuo lauitaʻu, pea kuó ne mafola ʻi ha ngaahi konitinēniti lahi.”

ʻE lava ke maʻu ʻa e laipelí ʻi he LDS.org ʻaki haʻo fua lomiʻi ʻi he Menu ʻi he peesi ʻuluakí pea toki lomiʻi ʻi he Leadership Training Library ʻi he fehokotakiʻanga ko e Service.

Kau Finemuí

Naʻe pehē ʻe ʻIleini S. Tolotoni, ko e palesiteni lahi ʻo e Kau Finemuí, ʻi he lolotonga ʻo e ngaahi fakataha ako ʻa e houalotu ʻo e Kau Finemuí he ʻaho 27 mo e 28 ʻo Māʻasí, “Kuo teʻeki liliu ʻa e tūkunga ʻo e moʻuí, ka kuo ʻosi liliu ʻa māmani ia.” Naʻá ne poupouʻi ʻa e kau takí ke “liliu ʻa māmani” ʻaki ʻenau hoko ko ha sīpinga lelei ʻo e moʻui angamaʻá.

Naʻá ne pehē, “ʻOku ʻikai uiuiʻi noa pē kimoutolu. ʻE hanga ʻe homou fōtungá, teuteú, mo hoʻomou malimalí ʻo uesia ʻa e kau finemui ko ʻení . . . ʻi hoʻomou nofo pea akoʻi kiate kinautolu ʻa e fiefia ʻo e hoko ko ha finemuí mo moʻui ʻaki ʻa e ongoongoleleí. . . . Kuo pau ke tau anga molumalu. Kuo pau ke tau tokanga. ʻOku fie maʻu ke tau faiako ʻaki e tā-sīpinga pea mo e ʻofa lahi.”

Naʻe lea ʻa e ongo tokoni ʻi he kau palesitenisī lahi ʻo e Kau Finemuí, ʻa Mele N. Kuki mo ʻAna M. Tipi, ʻi hono mahuʻinga ʻo e “tuku ki he Loumailé ke takí.” Naʻe fakaʻaongaʻi ʻe he ongo tokoní ʻa e Kemi ʻa e Kau Finemuí—ʻa ia ʻokú ne fakamanatua hono taʻu 100 he taʻu ní—ko ha sīpinga ʻo ha faingamālie ke tuku ai ʻa e Loumailé ke taki, ka naʻá ne pehē ʻoku ʻi ai maʻu pē ha ngaahi faingamālie ke vahevahe ai ʻe he kau takí ʻa e ngaahi fatongiá, ʻo fakaʻatā ai ʻa e kau finemuí ke nau kau.

Naʻe toe tokanga foki ʻa e kau leá ki he ngaahi maʻuʻanga tokoni kehekehe—ʻo e uepisaití, ngaahi fakamatalá, vitioó, ngaahi tohi lēsoní, pea mo e kiʻi tohi Ki Hono Fakamālohia ʻo e Toʻu Tupú naʻe toki fakaleleiʻí—ʻa ia ʻoku ʻatā ki he kau takí ke nau maʻu mei ai ha ngaahi fakakaukau mo ha tokoni.

Fakahū mai ʻe he Church News

Tānaki Atu ki he LDS.org ha Fakamatala Foʻou maʻá e Kau Mataotao ki he Faingataʻaʻia Fakaesinó

Fai ʻe Melissa Merrill

Ngaahi Ongoongo mo e Ngaahi Meʻa ʻOku Hoko he Siasí

Naʻe ohi hake ʻe Suli Pilingi ʻo ʻInitiana ʻi USA, haʻane tama naʻe Tuli ʻi ha ngaahi taʻu lahi pea naʻe hoko ko ha fakatonulea ʻi he Lea Fakaʻilonga Nima ʻa ʻAmeliká ʻi hono siteikí. Naʻe ngāue fuoloa foki mo ʻElaine ʻAlisoni ʻo ʻAlesona ʻi USA, ko ha faiako ʻi ha ako puleʻanga, ʻa ia naʻe fetuʻutaki fakahangatonu mo ʻikai fakahangatonu ai he taimi ʻe niʻihi mo e kau ako naʻe faingataʻaʻia fakaesinó. ʻOku ʻi ai foki mo hano ʻilamutu ʻoku palopalema fakaʻatamai (Down syndrome) pea mo hano ngaahi kaungāmeʻa ofi ne puke ʻi he uesia ʻo e ʻutó mo e filo silivá (multiple sclerosis) mo e ALS, pe mahaki ʻo e neavé (Lou Gehrig).

Naʻe ʻikai ke pehē ʻe Sisitā Pilingi pe ko Sisitā ʻAlisoni ko ha “ongo taukei” kinaua ʻi he malaʻe ʻo e faingataʻaʻia fakaesinó, ka naʻá na ʻosi hoko fakatouʻosi ko ha ongo mataotao fakasiteiki ʻi he faingataʻaʻia fakaesinó, ʻa ia ko ha uiuiʻi kuo tānaki atu ai ha fakamatala foʻou ki he konga ko e Ngāue ʻi he Siasí he LDS.org ʻi ha lea fakafonua ʻe 10. (ʻE lava ʻa e uiuiʻí ni ke ʻi ha tuʻunga ʻo e siteikí pe uōtí pe, ʻi ha feituʻu ʻoku mahino ai e fie maʻú, pe fakatouʻosi.)

Neongo ʻoku fakamatalaʻi nounou pē ʻi he Tohi Tuʻutuʻuni Fika 2: Ko Hono Puleʻi ʻo e Siasí, ki he kau mataotao fakasiteiki ki he faingataʻaʻia fakaesinó, ka ʻoku tuku ai ha kau taki ʻe niʻihi ke nau fifili pe ko e hā ʻe fai ʻe he uiuiʻi ko iá.

Naʻe pehē ʻe Kulisitofā Filipe, ko e pule ki he Potungāue ʻa e Siasí ki he Faingataʻaʻiá, “ʻOku ʻi ai ha ngaahi tūkunga he ʻikai fakatokangaʻi ai ʻe he kau taki fakauōtí ia ha fie maʻu pe ʻilo e meʻa ke faí ʻi ha fie maʻu ʻe niʻihi he taimi te nau ʻilo aí. ʻOku ʻi ai ha ngaahi tūkunga lahi ʻe lava ai ha mataotao he faingataʻaʻia fakaesinó ʻo tokoni, ka ʻoku ʻikai ʻiloʻi ʻe he taha kotoa ʻoku ʻi ai ha uiuiʻi peheni.

Naʻá ne hoko atu ʻo pehē, “Ko e konga foʻou ko ʻeni ʻi he ʻInitanetí ʻo e Ngāue ʻi he Siasí, ʻoku ʻikai ke ne fakamatalaʻi fakaikiiki ʻa e meʻa kotoa pē ʻoku totonu ke fai ʻe ha taha ʻoku ʻi he fatongia ko ʻení, ka ʻokú ne ʻomi ha ngaahi fakakaukau mo ha ngaahi maʻuʻanga fakamatala koeʻuhí ke lava ha taha ʻoku ngāue ʻi he fatongiá ni ʻo tokoni ki he kau takí, kau faiakó, mo e ngaahi fāmilí ʻi he ngaahi palopalema ʻo e faingataʻaʻia fakaesinó.”

Ko e fakamatala ʻoku ʻoatu ʻi he LDS.org ʻi he lea fakafonua ʻe 10, ʻoku nofotaha pē ki he founga ʻe lava ai ʻa e kau mataotaó ʻo tokoni ki he kau taki fakauooti mo fakasiteikí:

•

Kumi pea maheni mo e niʻihi fakafoʻituitui ʻoku faingataʻaʻia fakaesinó pea mo honau ngaahi fāmilí he uōtí pe siteikí.

•

Fakakau ʻa e kāingalotu ʻoku faingataʻaʻia fakaesinó ʻi he ngaahi fakatahá mo e ngaahi ʻekitivitií.

•

Tokoni ki he ngaahi fehuʻi mo e ngaahi palopalema fekauʻaki mo e faingataʻaʻia fakaesinó ʻoku ʻomi mei he matuʻá, kau takí, mo e niʻihi fakafoʻituitui kehé.

•

Kumi ha ngaahi faingamālie ʻaonga ke ngāue ai ʻa e kāingalotu ʻoku faingataʻaʻia fakaesinó.

•

Kumi e ngaahi fie maʻu mahino ʻa e ngaahi fāmilí (kau ai e ngaahi fie maʻu ki he tauhí) pea, ʻi he feituʻu ʻe taau aí, kumi ha ngaahi maʻuʻanga tokoni ʻi he koló, uōtí, mo e siteikí ke tokoni ʻi he ngaahi fie maʻu ko iá.

ʻOku mahuʻinga ke fakatokangaʻi ʻoku ʻikai ko e mataotao pē ʻi he faingataʻaʻia fakaesinó ʻokú ne fakahoko ʻa e ngaahi meʻa ko ʻení. Ka, ko hono fatongiá ke tokoni ke mahino lelei ange ki he kau taki kehé pea mo tokoniʻi kinautolu ʻoku faingataʻaʻia fakaesinó. ʻIkai ngata aí, ʻoku toe tokoni foki ʻa e mataotao ki he faingataʻaʻia fakaesinó “ki he fakafoʻituitui pea mo e mātuʻa ʻoku uesia ʻe he ngaahi faingataʻaʻia fakaesinó ʻi hono vahevahe ʻo e fakamatalá mo e kāingalotu mo e kau taki ʻo e uōtí ʻi ha founga ʻoku ʻaongá.”

Ke laukonga lahi ange ʻi he fakamatala fekauʻaki mo e kau mataotao ki he faingataʻaʻia fakaesinó, vakai ki he news.lds.org.

Fakahā e Kau Ikuna he Fakaʻaliʻali Aati Fakavahaʻa-puleʻangá, Fakaava e Fakaʻaliʻalí

ʻI he fakaava ʻo e Feʻauhi Fakaʻaliʻali ʻAati Fakavahaʻa-puleʻangá he ʻaho Falaite ko hono 16 ʻo Māʻasi 2012, naʻe fakatahataha ai ha kau ʻaati mei he funga ʻo māmaní ke maʻu e ngaahi pale ki heʻenau ngaahi ngāue fakaʻaati ne fakataumuʻa ki he Siasí.

Naʻe foaki ha Ngaahi Pale Fakalāngilangi ki ha kau ʻaati ʻe toko 20 naʻe lau ʻenau ngaahi taá ʻoku “tuʻukimuʻa,” pea ʻi ai mo ha kau ʻaati ʻe toko 15 ne nau maʻu ʻa e Ngaahi Pale Fakataú, ʻa ia ko hono ʻuhingá ʻe fakatau ʻe he Musiume Hisitōlia ʻo e Siasí, ʻa ia ʻokú ne fakalele ʻa e feʻauhí, ʻa e ngaahi taá ke tauhi.

Naʻe ʻi ai ʻa ʻEletā Mālini K. Seniseni ʻo e Kau Fitungofulú, ko e Faihisitōlia mo e Tauhi Lekooti ʻo e Siasí, peá ne fakahoko ha lea nounou kimuʻa pea toki foaki ʻa e ngaahi palé.

Naʻe fakaava ʻa e fakaʻaliʻali tā-fakatātaá he ʻaho 16 ʻo Māʻasi 2012, pea ʻe lele ʻo aʻu ki he ʻaho 14 ʻo ʻOkatopa 2012, ʻi he Musiume Hisitōlia ʻo e Siasí ʻi Sōleki Siti, ʻIutā ʻi he USA.

Naʻe kau mai ha ngaahi fakatātā ʻe 1,149 ki he feʻauhi ʻo e taʻu ní, Fakahā ʻa ʻEne Ngaahi Ngāue Fakaofó (T&F 65:4), mei he funga ʻo e māmaní ʻi ha ngaahi faʻahinga kehekehe, kau ai e tā-tongitongí (sculpture), monomonó mo e ngaahi tupenú, ʻaati fakapepa, mo e ngaahi tāvalivali. ʻE fakaʻaliʻali ʻe he musiumé ha meʻa ʻe 198 ʻi he ngaahi meʻa ne fakahū maí.

Fakatatau kia Lita R. Ulaiti, ko e Tauhi ʻo e ʻĀtí mo e Ngaahi Ngāue Fakameaʻa ʻi he musiumé, ʻoku fakamāuʻi ʻa e ngaahi meʻá ʻo fakatatau mo honau ngaahi tuʻunga lelei fakaʻātí pea mo ʻenau fai ki he tuʻutuʻuní. ʻOkú ne pehē, ʻoku fakafōtunga ʻe he ngaahi ngāué ʻa e kehekehe ʻo e ngaahi founga pea mo e ngaahi tukufakaholo fakafonua ʻoku nau fakamoʻoni ki he ngāue fakaofo ʻa e ʻEikí, pea ʻoku nau faʻa fakaʻaongaʻi ha ngaahi fakaʻilonga ke fakafofongaʻi pea mo fai ha fakahinohino.

Hangē ko ʻení, ko e fakatātā ʻa e tangata ʻIukuleini ko Valenitina Musienikoó ʻo e Temipale Kiivi ʻIukuleiní, ʻa ia naʻe maʻu Pale Fakataú (Purchase Award), naʻá ne toe fakafōtunga ʻi ha pepa fakalanulanu ha niʻihi ʻo e ngaahi fakaʻilonga ʻi he temipalé.

Naʻe fakaʻaongaʻi ʻe Pelenitoni Taniela Haati—ko ha taha naʻá ne maʻu ʻa e Pale Fakalāngilangí mei ʻAlapeta ʻi Kānata—ha tā valivali lolo ʻo ʻene kui fefine hono uá (Matriarch) ko ha fakafofonga ʻo e hisitōlia fakafāmilí pea mo e ngaahi fehokotaki ʻo e ngaahi toʻu tangatá.

Naʻe pehē ʻe ʻAlekisānita Kōmesi Sāvesi ʻo Pokouta ʻi Kolomupiá, ko e feʻauhí ko ha founga ia ʻo e fai e fakamoʻoní. Naʻá ne ngaohi ʻene tā maʻu Pale Fakalāngilangi ko e Vai ʻo e Moʻuí, ʻi he tokoni ange ʻene faʻeé, ʻa ia naʻe siʻi mālōlō taimi siʻi pē kimuʻa pea kamata ʻa e fakaʻaliʻalí.

Naʻá ne pehē, “Ko e kakai te nau mamata ʻi he ngāue fakaʻaati ko ʻení . . . te nau fakatokangaʻi ʻa e fakamoʻoni ko Sīsū Kalaisi pea mo ʻEne ongoongoleleí ko e matavai mapunopuna ia ʻo e vai ʻo e moʻuí. Te nau mamata ʻi he taá ni ki he ʻofa kotoa ʻe lava ke akoʻi ʻe ha faʻē ki haʻane fānau koeʻuhí he ʻoku toʻo ʻe he faʻeé ni ʻa e meʻa ʻutu vaí ʻo ne akoʻi ʻene tamá ke ne akoʻi ʻa e ongoongoleleí.”

ʻOku ʻikai totongi ʻa e kau ki he fakaʻaliʻalí, pea ʻoku poupouʻi atu ʻa e kau pataloní ke ʻomai honau ngaahi fāmilí. Te nau lava ʻo fili ʻa e ngāue fakaʻaati ʻoku nau saiʻia taha aí, pea ʻoku ʻi ai ha Pale ko e Fili ʻa e Kau ʻAʻahí ʻe foaki ʻi Sepitema, ʻe fakatefito ʻi he fili ʻa e kau pataloní.

He ʻikai fuoloa, kuo lava ha niʻihi ke mamata ʻi he ʻinitaviu ʻo ha kau ngāue fakaʻaati kehekehe ʻe toko 11 ne kau ʻi he feʻauhí ʻi he uepisaiti Hisitōlia ʻo e Siasí he lea faka-Pilitāniá. ʻE huluʻi foki mo e ngaahi vitioó ʻi he musiumé.

ʻOku toe palani foki ʻe he Musiume Hisitōlia ʻo e Siasí ha fakaʻaliʻali ʻi he ʻInitanetí ʻi he history.lds.org/artcompetition.

Ke maʻu ha fakamatala lahi ange fekauʻaki mo e fakaʻaliʻalí, vakai ki he history.lds.org pe telefoni ki he 801-240-4615.

Kole ke ʻOmi ha Ngaahi Fakamatala

Kakai tangatá: ʻOku fie maʻu ʻe he kau talavoú ha ngaahi sīpinga lelei, ʻo ʻikai ngata pē mei he mātuʻá ka mei he kau takí foki. ʻOku ʻi ai e taimi ʻe niʻihi ko ha taki lelei ʻi he Kau Talavoú, faiako ʻi he Lautohi Faka-Sāpaté, pe taki fakasikautí te ne lava ke fakahoko ʻa e liliu taupotu tahá. Ko e taimi naʻá ke kei siʻi aí, naʻe ʻi ai nai ha taki ʻi ho uōtí naʻá ne liliu hoʻo moʻuí ʻaki haʻane fakakaungāmeʻa atu kiate koe mo hoko ko ha faʻifaʻitakiʻanga lelei? Fakamatala mai fekauʻaki mo e taha ko ʻení. Kātaki kae fakangatangata hoʻo fakamatalá ki he foʻi lea pē ʻe 500, fakahingoa ia ko e “Good Example,” pea ʻomai ia ki he liahona@ldschurch.org kimuʻa ʻi he ʻaho 31 ʻo Mē 2012.

MĒ 2012 VOLUME 36 FIKA 5

LIAHONA 10485 900

Ko e makasini fakavahaʻapuleʻanga ʻeni ʻa e Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní

Ko e Kau Palesitenisī ʻUluakí: Thomas S. Monson, Henry B. Eyring, Dieter F. Uchtdorf

Ko e Kōlomu ʻo e Kau ʻAposetolo ʻe Toko Hongofulu Mā Uá: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, Neil L. Andersen

Ētitá: Paul B. Pieper

Kau ʻEtivaisá: Keith R. Edwards, Christoffel Golden Jr., Per G. Malm

Talēkita Pulé: David L. Frischknecht

Talēkita ʻo e Ngāue Fakaʻētitá: Vincent A. Vaughn

Talēkita Fokotuʻutuʻú: Allan R. Loyborg

Talēkita Pulé: R. Val Johnson

Ongo Tokoni ʻĒtita Pulé: Jenifer L. Greenwood, Adam C. Olson

Kaungā ʻĒtitá: Ryan Carr,

Susan Barrett

Kau Ngāue Fakaʻētitá: Brittany Beattie, David A. Edwards, Matthaw D. Flitton, LaRene Porter Gaunt, Carrie Kasten, Jennifer Maddy, Lia McClanahan, Melissa Merrill, Michael R. Morris, Sally J. Odekirk, Joshua J. Perkey, Chad E. Phares, Jan Pinborough, Paul VanDenBerghe, Marissa A. Widdison, Melissa Zenteno

Talēkita Pule Fakaʻātí: J. Scott Knudsen

Talēkita Fakaʻātí: Scott Van Kampen

Pule he Fakatahatahaʻi ʻo e Makasiní: Jane Ann Peters

Kau Pule Māʻolunga ki he Fakatātaá: C. Kimball Bott, Colleen Hinckley, Eric P. Johnsen, Scott M. MooyKau Ngāue ki he Fakatātā mo e Fakatahatahaʻi ʻo e Makasiní: Collette Nebeker Aune, Connie Bowthorpe Bridge, Howard G. Brown, Julie Burdett, Bryan W. Gygi, Kathleen Howard, Denise Kirby, Ginny J. Nilson, Gayle Tate Rafferty

Fokotuʻutuʻú: Jeff L. Martin

Talēkita ki he Pākí: Craig K. Sedgwick

Talēkita ki hono Tufakí: Evan Larsen

Kau Ngāue ki he Liahoná ʻi Tongá:

ʻEtitá: Tūlima L. Fīnau

Tokoni ʻEtitá: Vika Taukolo

Kaungā ʻEtitá: Siale Hola

Ko e totongi ki hono fakakātoa ʻo e ngaahi Liahona he taʻú ʻoku TOP $3.60. Ko e tuʻa-sila ʻeni ke fai mai ki ai ʻa e totongí mo e ngaahi fakaʻekeʻeké: Senitā Tufakiʻanga Nāunaú, Siasi ʻo Sīsū Kalaisi ʻo e Kau Māʻoniʻoni ʻi he Ngaahi ʻAho Kimui Ní, PO Box 109, Nukuʻalofa, Tongatapu, Tonga. Telefoni (676) 29-176.Ke maʻu ʻa e ngaahi totongi ki hoʻo makasiní ʻi he ngaahi fonua mavahe mei he ʻIunaiteti Siteití mo Kānata, ʻalu ki he store.lds.org pe fetuʻutaki ki he senitā tufakiʻanga nāunau ʻa e Siasí pe taki fakauooti pe fakakoló.

ʻOmi ʻa e ngaahi fakamatalá mo e ngaahi fakaʻekeʻeke he ʻinitanetí ʻi he liahona.lds.org; ʻi he meilí ki he Liahona, Rm. 2420, 50 E. North Temple St., Salt Lake City, UT 84150-0024, USA; pe ʻī-meili ki he liahona@ldschurch.org.

Ko e Liahona (ko ha lea ʻi he Tohi ʻa Molomoná ʻoku ʻuhinga ia ko e “kāpasa” pe meʻa “fakahinohino”) ʻoku pulusi ʻa e Makasini Fakavahaʻa Puleʻangá ʻi he lea faka-ʻAlapēniá, ʻAmēnia, Pisilama, Kemipoutia, Pulukālia, Sepuano, Siaina, Siaina (fakafaingofuaʻí), Koloēsia, Seki, Tenimaʻake, Hōlani, Pilitānia, ʻEsitōnia, Fisi, Finilani, Falaniseē, Siamané, Kalisi, Hungalí, ʻAisileni, ʻInitonēsiá, ʻĪtalí, Siapaní, Kilipatí, Kōleá, Letiviá, Lifuēniá, Malakasi, Māseilisí, Mongokōliá, Noaué, Pōlaní, Potukalí, Lumēniá, Lūsiá, Haʻamoá, Silovēnia, Sipeini, Suisalaní, Suēteni, Takāloká, Tahití, Tailení, Tongá, ʻIukuleiní, ʻEitu mo e faka-Vietinemí. (ʻOku kehekehe pē ʻa e tuʻo lahi hono pulusí, ʻo fakatatau mo e lea fakafonuá.)

© 2012 ʻe he Intellectual Reserve, Inc. Maʻu ʻa e totonu fakalao kotoa pē. Paaki ʻi he ʻIunaiteti Siteiti ʻo ʻAmeliká.

ʻE lava ke hiki ha tatau ʻo e ngaahi fakamatala mo e ngaahi fakatātā ʻi he Liahoná ke fakaʻaongaʻi ki he ngaahi meʻa ʻa e Siasí ʻoku ʻikai fakakomēsialé pe fakaʻaongaʻi pē ʻi ʻapi. He ʻikai lava ke hiki tatau ha ngaahi nāunau ʻoku fakahaaʻi atu ai hano fakataputapui, ʻi he tafaʻaki ʻoku fakamatalaʻi ai e tokotaha ʻoku ʻaʻana e fakatātaá. ʻOku totonu ke fakatuʻasila ʻa e ngaahi fehuʻi ki he Intellectual Property Office, 50 East North Temple Street, Salt Lake City, UT 84150, USA; ʻī-meili: cor-intellectualproperty@ldschurch.org.

For Readers in the United States and Canada: May 2012 Vol. 36 No. 5. LIAHONA (USPS 311) Tongan (ISSN 1522-9254) is published monthly by The Church of Jesus Christ of Latter-day Saints, 50 East North Temple, Salt Lake City, UT 84150. USA subscription price is $10.00 per year; Canada, $12.00 plus applicable taxes. Periodicals Postage Paid at Salt Lake City, Utah. Sixty days’ notice required for change of address. Include address label from a recent issue; old and new address must be included. Send USA and Canadian subscriptions to Salt Lake Distribution Center at address below. Subscription help line: 1-800-537-5971. Credit card orders (Visa, MasterCard, American Express) may be taken by phone. (Canada Poste Information: Publication Agreement #40017431)

POSTMASTER: Send address changes to Salt Lake Distribution Center, Church Magazines, PO Box 26368, Salt Lake City, UT 84126-0368.